
I SKYRIUS 


Auksakalys Albrechtas Diureris kartą į savo užrašų knygelę 
įrašė: 

„„--1471 metais po Kristaus gimimo, šv. Prudencijaus die- 
ną, antradienį, tai yra šv. Kryžiaus savaitėje (gegužės 21-ąją), 
šeštą valandą žmona Barbara man pagimdė antrą sūnų. Jo 
krikšto tėvas Antonas Kobergeris, pagerbdamas mane, davė 
jam Albrechto vardą." ' 


Taip įėjo į istoriją 1471 metų gegužės 21 diena, kai Niurn- 
berge gimė didysis vokiečių dailininkas, tapytojas ir grafikas, 
meno teoretikas, nusipelnęs pasaulinę šlovę. 

Auksinių ir sidabrinių daiktų meistro Albrechto Diurerio 
dirbtuvė buvo Tvirtovės gatvės ir Kalvių skersgatvio kampe. 
Pro pravertus langus sklisdavo aidus plaktukų kaukšėjimas. 
Dirbti būdavo pradedama švintant, baigiama temstant. Dirb- 
tuvė nuosava ir nuosavame name. Bet Albrechtas Diureris ne- 
užmiršo ir iki pat mirties neužmirš, koks ilgas ir sunkus buvo 
jo kelias, kol įsigijo nuosavą dirbtuvę ir nuosavą namą, „namą- 
tvirtovę",— taip šis pastatas vadinamas mieste ir miesto kro- 
nikoje. 

Albrechto Diurerio vyresniojo vaikystė prabėgo toli nuo 
Niurnbergo, už Vokietijos ribų, mažame vengrų miestelyje. Jo 
seneliai ir proseneliai augino raguočius ir arklius Vengrijos 
lygumose, o jo tėvas Antonas Diureris tapo auksakaliu. Auk- 
sinių daiktų meistras Antonas Diureris išmokė sūnų visko, ką 
pats mokėjo,—apdirbti sidabrą ir auksą, paskui išsiuntė jį mo- 


' A. Niopep. /JĮHeBuuku, nmucbMa, TpakTaTb. Iep. 
IĮ. T. HeccenbrBiTpayc, T. I, c. 44, IM. 1957. 
Toliau visos citatos iš Diurerio autobiografinių dokumentų 
pateikiamos šiame leidinyje, tarpais su nežymiais patiks- 
linimais, atsižvelgiant į vokišką tekstą: E Lange und 
K. Fuchse Duieis  schiiltlichei Nachlass, Halle, 1893: 
H. Rupprich  Diiers schiūtlicher Nachlass, Bd. I— 
III, Berlin, 1956—1969. 


kytis į svečią šalį Toks buvo įprastas amatininko gyvenimo 
kelias. „Ko neišmokau namie, išmoksiu svetur",— sakydavo ke- 
liaujantys pameistriai. Tik vargu ar pagalvojo Antonas Diu- 
reris, kad jo sūnus niekad nesugrįš į tėvynę. Jis išvaikščiojo 
ir išvažinėjo visą Vokietiją, paskui ilgam apsistojo Nyderlan- 
duose, tobulindamasis pas garsiausius Niderlandų auksakalius, 
kurie su pasididžiavimu ir ne be pagrindo save vadino daili- 
ninkais. Jau nebe jaunuolis, subrendęs vyras, daug kur apsi- 
lankęs, daug ką pamatęs ir išbandęs, Albrechtas Diureris karštą 
1455 metų birželio dieną priėjo prie žinomo ir garsaus Niurn- 
bergo sienų. Daugybė keturkampių bokštų smailiais špiliais 
stūksojo virš miesto sienos ir namų stačiais stogais, dengtais 
skiedromis ir čerpėmis. 

Vidury miesto ant kalvos stovėjo tvirtovė—Kaizerburgas. 
Kažkada ji priklausė galingiems feodalams — burggrafams, bet 
praturtėjęs miestas nupirko iš jų šią tvirtovę. Patys aukščiau- 
si buvo šv. Lauryno ir šv. Zebaldo bažnyčių bokštai. Meniškai 
iškaltos vėtrungės puošė jų viršūnes. Miesto sienos bokštai, 
palyginus su bažnyčių, atrodė žemi. Sienas rėmė masyvūs 
kontrforsai iš didžiulių nelygių akmenų. Virš griovio, iškasto 
priešais sieną, buvo išsikišimai su šaunamosiomis angomis. Dau- 
gelyje angų žiojėjo patrankų vamzdžiai. Iš pirmo žvilgsnio bu- 
vo matyti, kad šitam miestui tenka kovoti, kad jis pasiruošęs 
gintis, net jei būtų apsuptas. Beje, ateivis tai žinojo. Keliau- 
damas jau sykį buvo užsukęs į Niurnbergą. Jis dar neturėjo 
septyniolikos metų, kai miesto valdžia įrašė jį į samdomų ar- 
baletininkų sąrašą. Miestas tada kariavo su riteriais, ir savų, 
kareivių jam neužteko. Ar keliaujantis pameistrys dalyvavo! 
kautynėse, nežinia, bet miestas jam patiko — jis prisiminė jį 
Niderlanduose, o paskui nusprendė čia įsikurti. 

Keleivis praėjo akmens stulpą su nukryžiuotu Kristumi ir 
negrįsta dulkėta gatve patraukė prie medinio aptvaro — storų 
rąstų, į kuriuos buvo įkalti ilgi aštrūs virbai; jame buvo vartai 
iš stiprių sijų. Miesto sargyba vakare uždaro vartus ir atveria 
rytą. Dabar vartai atviri, grotos su aštriais dantimis pakeltos. 
Diurerio niekas nesulaikė, ir jis nužingsniavo iki miesto sar- 
gybos namo. Sargybiniai paklausė ateivį, kas jis ir kodėl at- 
keliauja į Niurnbergą, paėmė iš jo muitą už įėjimą į miestą, 
pakėlė girgždantį buomą, ir jis perėjo mediniu tiltu per griovį, 
supantį apsauginę sieną. Stovintis griovy vanduo buvo ap- 


trauktas žaliais maurais, miesto sienos apkerpėjusios, kai kur 
tarp akmenų augo ploni beržiukai. Diureris stabtelėjo ant til- 
to, norėdamas įsižiūrėti į herbus viršum vartų, paskui įžengė 
po aidžiais skliautais. Po gilia arka buvo šešėlis ir skersvėjis. 
Keleiviui ant veido išdžiūvo prakaitas, išmuštas nuo karštos 
vasaros dienos, ir jis nuėjo tolyn vingriomis ir siauromis, ankš- 
tai užstatytomis gatvelėmis. Į gatvių pusę išsikišę antrieji ir 
tretieji aukštai. Prie namų girgžda iš geležies iškalti ir ant 
grandinių pakabinti ar kronšteinais pritvirtinti ryškiai nudažyti 
batai, spynos, riestainiai, žirklės — batsiuvių, šaltkalvių, kepė- 
jų, siuvėjų iškabos. Dažnai tenka eiti gatvės viduriu, nes prie- 
šais namus ant bet kaip sukaltų stalų išdėliotos prekės. Kar- 
tais keleivis paskubomis prisispaudžia prie sienos, praleisdamas 
žymaus pono karietą, arba šokteli į gatvės vidurį, kai pro langą 
kas nors išpila pamazgas. 

Albrechtas Diureris atėjo į Niurnbergą per šv. Eligijaus 
atlaidus. Tasai šventasis buvo laikomas kalvių ir auksakalių 
globėju. Vienas iš kilmingiausių niurnbergiečių kaip tik tą 
dieną kėlė vestuves. Tai buvo patricijų giminės vyriausiasis 
iš Pirkheimerių — Pilypas. Netoli Kaizerburgo sienų po atviru 
dangumi buvo padengti stalai. Trenkė muzika. Vynas buvo 
pilstomas tiesiog iš statinių. Kaip sniegas baltų putų kepurės 
pūpsojo virš alaus bokalų. Fleitistai, dūdmaišio pūtėjai, liutni- 
ninkai, būgnininkai nėrėsi iš kailio. Vyrai trepsėjo taip, lyg 
būtų norėję kiaurai žemę pramušti, ir mėtė aukštyn kvatojan- 
čias moteris. Iškilmingą šv. Eligijaus — kalvių ir juvelyrų glo- 
bėjo— dienos šventimą, apgirtusių vestuvininkų daugybę Al- 
brechtas Diureris palaikė geru ženklu. 

Ar išsipildė šis spėjimas, sunku pasakyti. 

Albrechtas Diureris, kai peržengė Niurnbergo miesto ri- 
bas, turėjo dvidešimt aštuonerius metus. Paskui ištisus dvyr 
lika metų dirbo pameistriu pas auksakalį Heronimą Holperį. 
Holperis jau kadai kada buvo vadinamas Seniu, tačiau jis 
nesiskubino eiti poilsio. Daugel metų Albrechtas Diureris su- 
gaišo, kol išmoko amato. Jis sužinojo metalo paslaptis ir darbo 
metodus, jo akis pasidarė įžvalgesnė, ranka tvirtesnė, išlavėjo 
skonis, bet, deja, jam dažnai atrodydavo, kad amžinai bus pa- 
meistriu. Tik sulaukęs keturiasdešimties metų, galėjo pareikšti 
turįs turto už šimtą guldenų, mat to buvo reikalaujama įsigy- 
jant meistro teises; iš jų dešimt guldenų užmokėjo už meistro 


teisių liudijimą, vedė Holperio penkiolikmetę dukterį Barbarą 
ir, padedant uošviui, galiausiai atidarė nuosavą dirbtuvę. 

Ir ne iš karto jo dirbtuvė įsitvirtino tarp kitų. Senosios, 
žinomos dirbtuvės buvo šaknimis suaugusios su Niurnbergu. 
Miestas neskubėjo pripažinti ateivio savu. Vienas po kito Al- 
brechtui ir Barbarai gimė vaikai, o Diurerių šeima vis dar 
neturėjo nuosavo namo, kuris būtų tikęs savarankiškam meist- 
rui. Seimą gyveno iš kiemo pusės priestate, kuris priklausė 
Johanui Pirkheimeriui, jau minėto Pilypo sūnui. 

Johanas buvo išsilavinęs, mokytas, geranoris. Jo žodis daug 
reiškė mieste. Jis buvo Miesto tarybos narys ir posėdžiauda- 
vo rotušėje. Pažintis su juo, patarimai ir globa buvo nema- 
ža laimė. Tačiau svetimi namai ir liks svetimi. 

Keturiasdešimt aštuonerių metų Albrechtas Diureris vyres- 
nysis pagaliau gavo teisę nuomoti, paveldėtą namą, esantį Tvir- 
tovės gatvės ir Kalvių skersgatvio kampe, perkelti ten savo 
šeimą ir dirbtuvę. Apie šito namo ir žemės įsigijimą ir gal- 
voti nebuvo ko— tai pasiekti Niurnberge galėjo tik žymus 
žmogus. 

Dvidešimt metų, lygiai dvidešimt metų prabėgo, kol jo 
padėtis Niurnberge pagerėjo. Miestas buvo ne tik turtingas ir 
garsus, bet ir rūstus, net pasipūtęs prieš ateivius. Tiesa, Al- 
brechtui Diureriui vyresniajam niekas neprimindavo, kad jis 
prašalaitis, bet to neužmiršdavo. Ir jis pats neužmiršdavo — 
pavyzdžiui, žinojo, kad netgi tapęs namo savininku, išgarsinęs 
savo dirbtuvę, jis negalės tikėtis, jog kada nors bus išrinktas 
į Miesto tarybą. 

Albrechtas Diureris vyresnysis turėjo daug rūpesčių. Vai- 
kai gimė beveik pamečiui: Barbara, Johanas, Albrechtas, Ze- 
baldas, Jeronimas, Antonas, dvynukės — Agnesė ir Margarita. 
Motina nuo gimdymų vos galo negavo, o viena dukrelė, tik 
pakrikštyta, mirė. Po dvynukių pasaulį išvydo Uršulė, Hansas, 
dar viena Agnesė, Peteris, Katarina, Endresas, dar vienas Ze- 
baldas, Kristina, dar vienas Hansas, Karlas. Aštuoniolika vaikų! 
Krikštatėviais būti Diureriai kviesdavosi gerus pažįstamus ir 
draugus. Tarp jų buvo pirklys ir astronomas mėgėjas, alaus 
ir vyno mokesčių rinkėjas, teisėjas. O Albrechto jaunesniojo 
krikštatėvis buvo žinomas spaustuvininkas Antonas Kobergeris. 
Visi Diurerių prašytieji vaikų krikštatėviai buvo įtakingi žmo- 
nės ir ateityje savo krikštavaikius galėjo globoti, bet vaikai 


gimdavo silpni, dažnai sirgdavo ir mirdavo maži arba jaunys- 
tėje. Subrendusio amžiaus sulaukė tik trys broliai — Albrech- 
tas, Endresas ir Hansas. Tačiau šeima visada buvo gausi. Žmo- 
ną iškankino nuolatiniai nėštumai, gimdymai, vaikų ligos, be- 
miegės naktys, daugybė buitinių rūpesčių. Kokio dydžio tu- 
rėjo būti namų židinys, kad galėtų pamaitinti šeimą, pameist- 
rius ir mokinius, kokio ilgio turėjo būti stalas, kad už jo 
galėtų susėsti visi! Kaip sunku buvo aprengti, parūpinti apavą 
tokiai krūvai vaikų! O tėvas norėjo juos ne tik išmaitinti, 
bet ir išprusinti, išmokyti sūnus patikimo amato, praminti jiems 
kelią, kad būtų lengviau eiti negu jam pačiam. 

Pasitaikydavo Albrechtui Diureriui vyresniajam ir sėkmin- 
gų metų. Kai turėjo penkiasdešimt šešerius metus, jis pajėgė 
įsigyti kalnakasyboj savo dalį. Kai suėjo šešiasdešimt dveji, 
drauge su kitu auksakaliu gavo užsakymą pagaminti impera- 
toriui Fridrichui III taures. Bet svarbiausia jo gyvenime buvo 
nelengvas darbas, nuolatiniai šeimos rūpesčiai, o gyvenimo 
pabaigoje — verslo nesėkmės ir nuostoliai... 


Tretysis iš sūnų, tas, kuriam buvo lemta išgarsinti šei- 
mą— Albrechtas Diureris  jaunesnysis,— senatvėje prisimins 
tėvą ir parašys apie jį šiuos žodžius: „.. Visas Albrechto Diu- 
rerio vyresniojo gyvenimas buvo dideli rūpesčiai ir sunkus 
darbas. Jis neturėjo jokio kito pragyvenimo šaltinio, tik savo 
rankas, kuriomis pelnė pragyvenimą sau, žmonai ir vaikams. 
Todėl ne ką ir teturėjo." Santūrios, iškalbingos eilutės. 

Žinovai ginčijasi, kas Albrechto Diurerio vyresniojo port- 
reto autorius (portretas nupieštas sidabro pieštuku): ar jis pats 
save piešęs, ar sūnus— Albrechtas Diureris jaunesnysis. Abiem 
nuomonėms pakanka įrodymų. Tik aišku viena, jog žmogaus, 
pavaizduoto portrete, gyvenimas nelepino: jis patyrė daugiau 
rūpesčių ir nerimo negu džiaugsmo ir ramybės. Gilios raukšlės 
vagoja gerą, liūdną veidą, lūpų kampučiai skausmingai nukarę, 
po primerktomis akimis pabrinkę maišeliai. Iš po paprastos 
kepurės išlindę neprižiūrimi plaukai. Kukliai sukirpta šiurkšti 
striukė. Išlikę dar keli Albrechto Diurerio vyresniojo portre- 
tai. Juos įvairiu metu piešė garsusis jo sūnus. Visuose — rū- 
pesčių, nuovargio, susikaupimo atspaudas — rūstaus ir nešven- 
tiško gyvenimo pėdsakai. Jis buvo tyros sielos žmogus... Kant- 


"A. Nropep, nennen... T. I, c. 47. 


rus ir garbingas... Kiekvienam linkėdavo gero... Jam buvo 
svetima visuomenė ir pasaulio džiaugsmai.. . Tokį senatvėje jį 
prisimindavo sūnus, nugyvenęs visai nepanašų į tėvo gyve- 
nimą. Žodžiai, kupini meilės ir liūdesio, skamba taip, lyg jis 
būtų norėjęs, kad tėvas kape išgirstų tai, ką sūnus nespėjo 
pasakyti jam gyvam esant. 

Tuo metu Niurnberge veikė keletas pradinių lotyniškų mo- 
kyklų. Čia buvo mokomasi triviumo — trijų pagrindinių daly- 
kų: gramatikos, logikos, retorikos. Buvo mokoma ir mokomasi 
lotyniškai. 

Diurerio 500 metų jubiliejaus proga istorikai vėl peržiū- 
rėjo kalnus dokumentų, norėdami nustatyti, kokioje mokykloje 
mokėsi dailininkas, bet tiesioginių paliudijimų nerado. Loty- 
niški tekstai, kuriuos Diureris užrašydavo ant savo graviūrų 
ir paveikslų, lotyniškos knygos, kurias pirkosi, ir tai, kad leng- 
vai išmoko italų kalbą, domėjosi mitologiniais siužetais, by- 
loja, jog. dailininkas mokėsi lotyniškoje mokykloje. Natūralu 
būtų galvoti, kad jis lankė arčiausią, prie šv. Zebaldo bažny- 
čios esančią mokyklą. Diureriai gyveno toje parapijoje. Mokėsi 
šioje mokykloje septyniasdešimt mokinių. Jie buvo skirstomi, 
atsižvelgiant j amžių ir pažangumą, į tris grupes, bet ir jau- 
niausieji, ir vidutinieji, ir vyresnieji sėdėdavo viename kam- 
baryje, ir mokytojas juos mokydavo visus tuo pat metu. Mo- 
kiniai į mokyklą eidavo du kartus per dieną: trim valandom 
anksti rytą, trim valandom po pietų. Dvi pamokos būdavo ski- 
riamos vienam triviumo dalykui, trečia — tikybos dėstymui. 
Buvo mokomasi maldų, elgesio normų, logikos pradmenų pa- 
gal Petro Ispano knygą, senovinę, sunkiai suprantamą. Tie, 
kurie mokėsi toliau, skaitė Ezopo pasakėčias, Terencijaus ko- 
medijų ištraukas. Diureris mokėsi neilgai ir tai, ką ši mokykla 
galėjo jam duoti, visą gyvenimą'savarankiškai studijavo, skaiL- 
džiai gailėdamasis, kad jam itin mažai teko mokytis. Pagrin- 
dine jo mokymosi vieta netrukus tapo tėvo dirbtuvė. 

Niurnberge tais laikais buvo aštuoni dideli kvartalai, ku- 
riuose buvo trys šimtai penkiasdešimt keturi namų židiniai, 
o iš viso gyventojų apie keturiasdešimt tūkstančių. Tarp jų 
daug amatininkų, gabių meistrų — ketaus, bronzos, žalvario 
liejikų. Kalvių, kurie kalė ratlankius, linges ir pasagas. Ir to- 
kių, kurie gamino durų ir langų vyrius, skląsčius, brūklius. 
Buvo pjautuvų, dalgių, špagų ir durklų meistrų dirbtuvių. 

Mieste gyveno ginklų dirbėjai. Jie gamino grėsmingus arba- 
letus, arkebuzas, šautuvus. Liejikai liejo patrankas. Šarvų meist- 
rai kalė šalmus, šarvinius marškinius, šarvus. O kiti gamino 
skirtus taikiems tikslams daiktus, pavyzdžiui, skriestuvus ir 
svarstykles. Vos ne kiekvieną daiktą Niurnbergo meistrai, kaip 
buvo priimta tais laikais, puošė kaltiniais piešiniais, įmantriai 
išgraviruodami. Kai meistrai mirdavo, bronzinėse antkapio ply 
tose būdavo pavaizduojami tie daiktai, kuriuos jie gamino bū- 
dami gyvi — pavyzdžiui, spaustuvai, replės, skriestuvai, plak- 
tukai. Tie antkapiai — tobuli meno kūriniai. Niurnbergo meistrai 
iškaldavo ploniausias aukso grandinėles moterims ir sunkias 
geležines tvoras, kurios supdavo patricijų namus. Niurnbergo 
meistrai gamindavo ir kompasus. Jų kompasai garsėjo subtilia 
apdaila, o svarbiausia — tikslumu. Juos pirkdavo jūrų keliau- 
tojai iš Prancūzijos, Ispanijos, Portugalijos miestų, priklausančių 
hanzai. Kompasų meistrai niekada nestokojo darbo — kompasas 
buvo vienas iš svarbiausių to amžiaus prietaisų. Niurnbergo 
puodžiai gamindavo ne tik puodus, puodelius, dubenius kasdie- 
ninei buičiai, bet ir dekoratyvines majolikos lėkštes (turtin- 
guose niurnbergiečių namuose jos buvo kabinamos ant sve- 
tainės sienų) ir krosnims papuošti koklius. Ant koklių vaizduo- 
davo pasaulietinius ir religinius siužetus, kokie būdavo gra- 
viūrose ir paveiksluose. 

Niurnbergo meistrai mokėjo kalti medalius, lieti alavinius 
indus ir juos puošti ornamentais bei figūromis, gaminti sudė- 
tingus prietaisus, žinojo, kaip suklijuoti akmenį ir metalą, kaip 
išdrožinėti ir nupoliruoti varines ir bronzines plokštes, kaip 
nutekinti tekinimo staklėmis ir pragręžti medį, kaulą, ragą, 
akmenį, metalus. Jie gebėjo pasigaminti dumples žaizdrui, slėg- 
tuvus, pjūklus, akmens pjovimo, poliravimo, galandimo stak- 
les, varomas vandeniu. Niurnbergo meistrai gebėjo ne tik 
pjauti, gręžti, poliruoti, bet ir piešti, braižyti, modeliuoti. Iš- 
radinėti ir galvoti. Jie gebėjo apskaičiuoti vinto apsisukimą, 
sverto petį, rėžiklio pasvirimą. Jų dirbtuvėse amatas tiesė ran- 
ką menui ir mokslui. Ne veltui žinomas astronomas ir matema- 
tikas Regiomontanas pasirinko pastoviam gyvenimui Niurnber- 
gą. Aiškindamas draugams šį apsisprendimą, sakė, kad čionykš- 
čiai meistrai jam gali pagaminti bet kokį prietaisą, reikalingą 
dangaus šviesuliams stebėti. Na, o meistrai galėjo daug ko iš 
jo pasimokyti. Norėdamas įrodyti, ką gali mechanika, Regio- 


montanas pagamino du užvedamus automatus. Pirmasis vaiz- 
davo rėpliojančią musę, antrasis — erelį, sukinėjantį galvą ir 
plasnojantį sparnais. Regiomontano erelis, skėsčiodamas spar- 
nus, sveikino imperatorių, atvykusį į Niurnbergą, ir tai labai 
nustebino svečią ir jo palydą. 

Vėliau Albrechtas Diureris vyresnysis susipažino su dau- 
guma Niurnbergo dirbtuvių savininkų. Daugelį iš jų, nors jis 
ir priklausė garbingiems amatininkams, sveikindavo pirmas. 
Jis niekada nesipūtė. Norėjo žinoti, ką gamina kiti metalo 
meistrai, kokius naujus įrankius naudoja, ką naujo sumeist- 
rauja. Ypač domėjosi, ką veikia kiti auksakaliai. Nelengva pri- 
lygti žinomiausiems! Jiems nėra nieko negalima. Imperatoriaus, 
karalių ir kunigaikščių rūmai užsisakydavo pas Niurnbergo 
auksakalius sudėtingus papuošalus, pavyzdžiui, vadinamuosius 
„Kristaus“ arba „gyvačių medžius". Apie tokius nei Vengri- 
joje, nei Niderlanduose niekas nebuvo girdėjęs. „Gyvatės medį" 
jam pavyko pamatyti vieno to pat amato žmogaus dirbtuvėje, 
kai jis jau buvo pagamintas. Kol meistras nebaigdavo darbo, 
paprastai nebūdavo žiūrima. „Gyvatės medis" atrodė taip. Nuo 
paauksuoto pastovo, primenančio kalvą, iškilęs šiek tiek išsi- 
lenkęs plonas medelio kamienas. Jis prilaiko sidabrinę didžiu- 
lio žiedo taurę, apsuptą išraižytų ir išlankstytų plačių žiedlapių. 
Taurės viduryje — sidabrinė Madona su kūdikėliu ant rankų. 
Jos apdaras auksinis, auksinė karūna puošia auksinius plau- 
kus. Po medžiu ant pastovo-kalvos miega pranašas Abraomas. 
Salia šv. Jurgis smogia drakonui ietimi. Prie žiedlapių prika- 
binti paauksuoti pakabučiai su nupoliruotais ryklio dantimis. 
Svarbiausioji sudėtingo papuošalo dalis — ne Madona su kū- 
dikėliu, ne Abraomas, ne šv. Jurgis, o, nuodėmė sakyti, ryklio 
dantys. Jie laikomi suakmenėjusiais gyvačių liežuviais ir gelbs- 
ti nuo apnuodijimo. Reikia tik juos pastatyti ant pokylio sta- 
lo, ir visokie nuodai praras galią. Kunigaikščiams ir karaliams 
ramiau, kai ant valgomųjų stalų stovi „gyvatės medžiai". Štai 
kodėl ryklio dantys vertinami kaip brangakmeniai. Albrech- 
tui Diureriui vyresniajam, žmogui dievobaimingam, šitas žy- 
maus bendraminčio kūrinys atrodė per daug pagoniškas. Tačiau 
jis suprato, kiek darbo čia buvo įdėta, kol buvo sujungtos įvai- 
riarūšės medžiagos, kokia įgudusi ranka, išraižiusi ir išlanksčiu- 
si puošnius žiedlapius ir lapus, kaip dailiai nušlifuotas sidabro 
paviršius, čia blizgantis, čia matinis, čia mirguliuojantis. 

Tie daiktai, kuriuos jis pats gamino, buvo paprastesni. Bet 
ir prie tokių daiktų kaip, pavyzdžiui, prie „dvigubos taurės", 
kurią mėgo turtingi niurnbergiečiai, tekdavo nemažai paplu- 
šėti. Aukšta sidabrinė ar auksinė taurė su atlenktais ovaliniais 
kraštais rėmėsi į aukštą kojelę, papuoštą metaliniais nėriniais. 
Tokia pat taurė buvo ir vietoj dangtelio. Per iškilmingas puo- 
tas „dvigubos taurės" buvo statomos tarp dviejų vienodai gar- 
bingų svečių. Viršutinė būdavo nukeliama, ir prieš abu svečius 
stovėdavo dvi visiškai vienodos taurės. Vynas į jas būdavo 
pilamas tuo pačiu metu. Garbingi svečiai pakeldavo taures 
kartu ir laikydavo vienodame aukštyje, pabrėždami, kad abu 


lygūs... 


Kaip ir jo amato draugai, Albrechtas Diureris vyresnysis 
kalė bažnyčioms smilkytuvus, taures, lėkštes, šventinto vandens 
indus, be to, ąsotėlius, metalinius butelius, žvakides. Jo dar- 
bo medžiaga buvo auksas, sidabras, o kartais brangakmeniai. 
Kiekvienas daiktas ir kiekviena medžiaga reikalavo savito, su- 
dėtingo sprendimo. Turėjai iš anksto žinoti, ką ketini daryti, 
numatyti, kaip darbo procese teks jungti atskiras medžiagas, 
kaip visa tai atrodys, kada bus pagaminta. Būsimus daiktus 
reikėjo tiksliai nupiešti. Klaidos gąsdino. Medžiagos buvo bran- 
gios, darbas ilgai truko. Ištikus nesėkmei, meistrui grėsdavo 
didelis nuostolis, o kartais ir nuskurdimas. 

Tačiau per daug baimintis, kad dirbi su brangiomis medžia- 
gomis, nederėjo. Auksakalys turėjo būti atsargus ir drąsus, ap- 
dairus ir ryžtingas. Mintys apie darbą be paliovos nedavė ra- 
mybės Albrechtui Diureriui vyresniajam, ir visa tai, ką jis 
mokėjo, norėjo perduoti sūnui. Kad sužinotum auksakalio ama- 
to paslaptis ir taptum savarankiškas ne per dešimtmečius, kaip 
jis pats tapo, o per kelerius metus, reikėjo anksti pradėti ir 
be perstojo mokytis. 


Štai kodėl Albrechtas Diureris jaunesnysis, dar būdamas 
vaikas, valandų valandas praleisdavo tėvo dirbtuvėje. Jis ne 
laikyti instrumentą, apdirbti medžiagas. Vėliau, jau tapęs žy- 
miu dailininku, jis mielai piešė auksakaliams būsimų daiktų 
eskizus. Daugelį metų įvairių šalių juvelyrai naudojosi jo 
piešiniais. Jie buvo nupiešti to, kuris žinojo jų darbą ne iš 
nuogirdų... 

Auksakaliai su pašaipa vaiposi, išgirdę pasakojant apie 
alchemikus, kuriems tai šen, tai ten pavyksta išgauti auksą iš 
švino ar gyvsidabrio. Meistrai žino: aukso neprikalbinsi atsi- 
rasti užkeikimais! Žmonės jo ieško ilgai ir sunkiomis sąlygomis 
kalnuose. Kalnus smėlio perplauna, norėdami gauti aukso dul- 
kelę. Auksą j Niurnbergą atveža iš toli, ir meistrai perka aukso 
luitus už didžiulius pinigus. Visų pirma meistras turi išmokti 
atskirti pagal išvaizdą, spalvą, blizgesi metalo kokybę. Kai 
jis pirkėjui pasako, iš kokio aukso pagamino taurę, lėkštę ar 
grandinėlę, jo žodžiu turi aklai tikėti. Tas žodis prilygsta tau- 
riajam metalui. Žinoma, karalių ar imperatorių pinigų kalyk- 
lose auksas, deja, dažnai gadinamas. Dėl to taip krinta monetų 
vertė. Šio pasaulio valdovams meistras — ne teisėjas. Tačiau 
savo dirbtuvėje niekados jis nesukčiaus. Ne veltui prisiekė būti 
ištikimas griežtiems savo amato įstatymams. Jokiu būdu nega- 
lima pakeisti brangaus metalo pigesniu, negalima vaikytis nau- 
dos ar gudrauti, turi būti sąžiningas visur ir visada — štai tai- 
syklės, kurias Albrechtas Diureris jaunesnysis išmoko tėvo 
dirbtuvėje visam gyvenimui. 


Aukso luitą meistras kantriai išlydo grafito tiglyje po ang- 
lies miltelių sluoksniu. Tai visuomet jis pats atlieka. Ang- 
lies miltelius grūda ir sijoja mokiniai. Nuo to darbo jie tampa 
panašūs į maurus, apie kuriuos pasakojama kelionių po tolimas 
žemes knygose. Išlydytas auksas atsargiai perpilamas į ketaus 
formą. Karštis tvoskia į veidą. Formos vidus ištepamas lašiniais. 
Lašiniai naminiai. Kiekvieno niurnbergiečio kieme ganosi kiau- 
lės. Lašiniai spirga, ir visa dirbtuvė pakvimpa. Meistras mėgsta 
šitą kvapą. Vos tik auksas truputį atšąla, jis išimamas iš formos. 
Jeigu į lydinį įdėta vario, auksas įgaus šiltą rausvą atspalvį. 
Jeigu sidabro — žalsvą. Jeigu geležies — šaltą melsvą. Priemai- 
šos dedamos norint išgauti spalvą, reikalingą būsimam dirbi- 
niui. Meistrui aukso spalva turi daug atspalvių. Diureris vy- 
resnysis džiaugiasi: sūnus mato daugiau aukso atspalvių negu 
kiti mokiniai. 

Karštas lydinys sunkiu ketaus velenu nustumiamas ant skam- 
bios apvalios skardos. O jeigu darbui bus reikalinga auksinė 
viela, ploni auksiniai gurgučiai pertempiami pro vielos trau- 
kimo lentos plyšelius. Pačios ploniausios gijos — mergaitės plau- 
ko storumo. Diureris jaunesnysis mėgsta žiūrėti, kaip tos gijos 
blykčioja šviesoje lyg auksinės žiežirbos. Skarda suplojama, 

ir gaunamos plokštelės. Iš plokštelių aštriomis žirklėmis išker- 
pamos būsimo daikto dalys. Nuo tų žirklių ant rankų lieka 
kietos nuospaudos. Štai ir sūnus jau seniai jas užsidirbo, o pir- 
momis savaitėmis jam ant rankų neužgydavo pūslės. Motina 
jas tepdavo tepalu, kurio receptą žinojo kiekvieno meistro žmo- 
na. Be to, auksakalio rankas galima pažinti iš užgijusių nude- 
gimų, iš anglies ir aukso dulkelių, amžinai įsigraužusių į odos 
poras. 

Visos šiukšlės, susikaupusios dirbtuvėje, dienos gale su- 
deginamos, paskui peržiūrimi pelenai — gal juose liko apgruz- 
dusių aukso grūdelių. Net vanduo iš praustuvų, kuriuose plau- 
namos rankos, čia ne išpilamas į gatvę, o perkošiamas per 
audeklą, 

Grūdelius ir dulkeles surenka mokiniai: jaunų akys geriau 
mato. Jaunieji griežtai pratinami būti kantrūs ir rūpestingi — 
neduok dieve, jei sutingsi ir išpurtysi už slenksčio kokį sku- 
durą— bausmės neišvengsi, ir dar kokios! Jeigu nusikals sū- 
nus, jo taip pat nebus pasigailėta. 

Auksakalio dirbtuvę visada atpažinsi iš skardaus taukšė- 
jimo. Joje kalama. Jaunieji kartais išrauksi mūšos ritmą. Se- 
niai to nemėgsta — išdykavimas. Aštriais graviravimo rėžtuvais 
metale išraižomos piešinio linijos. Ir štai kalimas ir graviravi- 
mas baigti. Lengva pasakyti — baigti! Jeigu darbas sudėtingas, 
o piešinys įmantrus, kalimas ir graviravimas trunka ištisas die- 
nas, kartais savaites. Neskubėjimas, ištvermė, kantrybė — štai 
svarbiausios savybės, kurias Albrechtui Diureriui jaunesniajam 
davė tėvo dirbtuvė. 

Pagaliau ant varstoto guli visos būsimos taurės ar lėkš- 
tės, bokalo ar žvakidės dalys. Nuo varstoto nuimami pašaliniai 
daiktai, sujungiamos tos dalys. Čia reikia būti labai atsargiam. 
Pameistriai mokosi metų metus, kol jiems patikima ši darbo 
dalis. Sulituotas dirbinys gąsdina savo nepanašumu į tą, koks 
turėtų būti. Jis pajuodęs, su nelygiais patakais. Metalas atau- 
šinamas, paskui dedamas į indą su silpnu sieros rūgšties tir- 
palu ir verdamas ant silpnos ugnies. Kunkuliuoja inde sieros 
rūgštis, aštrūs garai graužia akis... 

Meistras mokiniui niekada nepasakoja iš eilės visko, ką 
reikia padaryti, kad gautum gatavą daiktą. Nei iš vieno karto, 
nei iš kelių to neįsiminsi. Jis mato, kaip vienas darbas ne- 
skubant, visados ta pačia tvarka keičia kitą. Jam meistras lie- 

pia čia vieną daiktą paduoti, čia kitą paimti, sustiprinti arba 
susilpninti ugnį, atsargiai įpilti rūgšties. Mokinys turi be pa- 
liovos sekti meistro akis ir rankas, būti kiekvieną akimirką 
pasiruošęs pagal mostą, pagal žvilgsnį atlikti tai, ką jis įsakys,— 
paduoti instrumentą, pastumti spaustuvus, atnešti medžiagą. 

Ir štai virimas baigtas. Mokiniai sutrina sunkiais grūstu- 
vais moliniuose puoduose mišinį koryto akmens, vadinamo pem- 
za (jis atvežamas iš toli ir perkamas brangiai), ir ypatingos 
žemės, kuri paprastai vadinama „angliška“, su kvepiančiu sė- 
menų aliejumi. Paskui tuo mišiniu ilgai valo gaminio paviršių 
tvirtais šepečiais. Nuo židinių ir žaizdrų dirbtuvėje karšta. Ait- 
rūs naudojamų medžiagų kvapai graužia akis. Brūžinti šepe- 
čiais tenka baisiai ilgai. Meistras pastebės kiekvieną pražiū- 
rėtą įbrėžimą. 

Gal jau pagaliau baigta? Taip gali paklausti tik nekantrus 
arba neprityręs žmogus. Ateina poliravimo metas — šepečiais 
ir švitru. Švitrinio popieriaus dulkės kaip debesėlis kybo ore, 
nuo jų ir degina, ir perši galugerkly, dusina kosulys. Dauguma 
priemonių ir mišinių, kurie naudojami auksakalio dirbtuvėje, 
kenkia sveikatai. Nuo senų senovės auksakaliai įdubusiomis 
krūtinėmis, nesveika veido spalva, ir amžius jų neilgas. 

Jeigu dirbinys gaminamas iš aukščiausios rūšies aukso, po 
visų išvardytų darbų atrodys puikiai. Jeigu daiktas nebran- 
gus ir auksas nėra aukštos prabos, jis nudažomas. Meistras 
ilgai buria, pasilenkęs prie valgomosios druskos, alūno ir sa- 
lietrros mišinio. Jis ištirpdo vario dalelytės, ir paviršius vėl 
auksinis, bet neblizga. Dirbtuvėje netikėtai pasigirsta links- 
mas šūktelėjimas: „Mokiny, parnešk alaus!" 

Mokinys džiaugdamasis čiumpa molinį ąsotį ir lekia į gre- 
timą parduotuvę. Tačiau, prieš geriant po sunkaus darbo, nuo 
kurio kaktą išmuša sūrus prakaitas, o burna išdžiūsta, dalis 
alaus išpilama į tam tikrą indą. Vieliniai šepečiai bus vilgomi 
į alų ir jais trinamas daiktas tol, kol jis vėl sužėrės visomis 
vaivorykštės spalvomis. 

Auksinių ir sidabrinių daiktų dirbėjai nebuvo girdėję apie 
tokius mokslus kaip „chemija", „mechanika“, „fizika“, bet 
praktiškai žinojo šių mokslų pagrindus: žinojo metalų savy- 
bes, rūgštis, šarmus ir kitas medžiagas, suprato, kaip reikia 
apdirbti kiekvieną metalą, mokėjo sureguliuoti arba net pa- 
tobulinti savo stakles, nustatyti apsisukimų greitį, išgaląsti rėž- 

tuvą, nustatyti spaustuvų jėgą, replių svertą. Meistras gebėjo 
piešti, braižyti, graviruoti. 

Tas, kuris, kaip Albrechtas Diureris jaunesnysis, atėjo dar 
būdamas vaikas dirbti į tokią dirbtuvę, turėjo šimtus, tūks- 
tančius sykių kartoti veiksmą po veiksmo, operaciją po opera- 
cijos. Plaukuose pasirodydavo pirmoji. žilė, kol jis galų gale 
pajusdavo, kad viskas dirbtuvėje jam paklūsta, kaip paklusdavo 
mokytojui, kad jis pagal trglio spalvą gali nustatyti, ar jau 
gatavas metalas, pagal kvapą — pajusti, ar pakankamai įkai- 
tintas Žaizdras, pagal šepečių garsą — įspėti, ar jau metas baig- 
ti poliravimą. Darbas tokioje dirbtuvėje ne tik pratino prie 
metodų, bet ir formavo, šlifavo charakterį. Ūmiam, nekant- 
riam auksakalio dirbtuvėje būdavo sunku — persilaužk arba 
išeik! Kantrybės, kantrybės ir dar sykį kantrybės. Kruopštu- 
mas, atkaklumas, sąžiningumas. 

Niurnberge nebuvo cechų nei cechų nuostatų. Miesto di- 
duomenė, patricijai, seniai juos buvo uždraudę. Bijojo, kad 
cechai įgaus autoritetą ir įtaką visuomenei, kaip buvo dauge- 
lyje kitų miestų. Tačiau profesijos nuostatai egzistavo. Jie buvo 
surašyti ir Miesto tarybos patvirtinti, be to, gyvi dirbtuvių pa- 
pročiuose. Jie besąlygiškai reikalavo, kad kiekviena, nors at- 
rodanti nesvarbi, operacija būtų atlikta pagal griežčiausias 
taisykles. Tai, ko nepastebės užsakovas, tai, kas lieka paslėpta 
nuo žvilgsnio, buvo padaroma taip pat kruopščiai kaip ir re- 
gimoji pusė. Štai, pavyzdžiui, bažnyčių sietynai. Jie būdavo 
matomi tik iš apačios. Tačiau viršutinės jų dalys būdavo po- 
liruojamos ne mažiau rūpestingai negu apatinės. „Dievas mato 
viską ir visur", — sakydavo senieji meistrai. Jų įsitikinimu, pa- 
lengvinti sau darbą — vadinasi, nusikalsti ne užsakovui, o savo 
meistriškumui ir šventiesiems jo globėjams. 

Albrechtas Diureris vyresnysis suprato, kad paruošė savo 
sūnui nelengvą kelią. Tačiau geresnio kelio jis nežinojo. Šitą 
kelią kažkada buvo pasirinkęs ir jo tėvas. Sūnaus ir anūko 
priedermė — eiti šiuo keliu, išsaugant ir didinant kuklią savo 
vardo vertą šlovę, pridedant naujus grūdelius prie turimo pa- 
tyrimo auksinio lobio. Tegul jis atkakliai tobulėja toje srityje, 
kuri ne veltui vadinama ir menu. 

1484 metais Albrechtas Diureris jaunesnysis buvo dar ber- 
niukas. Jis nustojo lankyti mokyklą, kurioje mokėsi keletą me- 
tų. Jis — tėvo dirbtuvėje mokinys. Pratinasi prie darbo. Nors 

iš pradžių labai sunku. Visoje Kalvių gatvėje nuo pat ryto 
girdėti, kaip kaukši plaktukai, kimiai dūsauja dumplės, gergž- 
džia dildės, negarsiai ir liūdnai dainuoja pameistriai. Dvelkia 
degančiomis anglimis, įkaitusių metalu, rūgštimi. 

Albrechtas Diureris jaunesnysis atitrūko nuo savo pamo- 
kos. Jam buvo liepta sugrūsti anglies miltelių. Jis susimąstė. 
Atitolo, dingo visi įprasti garsai ir kvapai. Jis sėdėjo greta 
lango. Apskriti stiklai švininiais rėmais buvo tokie stori, kad 
atrodė žalsvoki. Šviesa; įeinanti pro juos, apšviesdavo dirbtu- 
vę lygiai, bet silpnai, beveik bė šešėlių. Šalia lango kabojo 
mažas blausus veidrodis. Berniukas įdėmiai, neatplėšdamas akių, 
žvelgė į jį. Paskui paėmė sidabro pieštuką. Palietė pieštuku 
popierių. Popieriuje liko pilkas sidabrinis brūkšnys. Pieštuko 
prisilietimą prie popieriaus jis juto pirštų galiukais, visa ran- 
ka. Tas prisilietimas persmelkė visą kūną, atsiliepė dideliu 
džiaugsmu širdyje... 

Dirbtuvėje buvo darbų, kuriems jis buvo abejingas, kitus 
atlikdavo noriai. Tačiau nė vienas nesukeldavo tokio jausmo 
kaip pieštuko prisilietimas prie popieriaus. Paaiškinti tą jaus- 
mą žodžiais jis nebūtų galėjęs ir ištrūkti iš jo gniaužtų nebūtų 
pajėgęs. Jis žinojo: tėvas gali perpykti, bet negrįžo prie savo 
pamokos. Jis piešė. Piešė save. 

. „Stačiakampiame kieto šiurkštaus popieriaus lape ber- 
niukas pavaizdavo save pusiau atsisukusį. Kai žiūri į tą port- 
retą, jauti, kad jis nupieštas rankos, kuri buvo nebe pirmą 
kartą paėmusi į rankas pieštuką. Piešinys nupieštas beveik be 
pataisų, iš karto ir drąsiai. Portrete veidas rimtas, susikaupęs. 
Bruožų švelnumu panašus į tėvo. Veidas visai jaunas, saky- 
čiau, berniukui ne daugiau kaip trylika metų. Jo vaikiškai 
putlios lūpos, švelni skruostų linija, bet nevaikiškai įdėmios 
akys. Žvilgsnis keistas, tarytum nukreiptas į jo vidų. Šilkiniai 
garbanoti plaukai dengia kaktą ir ausis, krinta ant pečių. Gal- 
va apmauta kepuraite. Apsirengęs paprasta striuke. Iš plačios 
rankovės kyšo gležnas riešas, ilgi ploni pirštai. Nematyti, kad 
šita ranka jau yra įpratusi laikyti žnyples, dildę, plaktuką ir 
kaltą. 


Berniukas net nesusimąstė, kad nupiešė autoportretą, tai 
yra griebėsi neįprasto tiems laikams uždavinio. Jis nesiti- 
kėjo, kad bus lengva, bet ir nesibaimino, kad bus sunku. 
Tai, ką darė, jam buvo būtina ir natūralu. Kaip kvėpavimas. 

Tai Diureris pajuto pirmą kartą pabandęs piešti ir išsaugojo 
tą jausmą visam gyvenimui. Jis piešė sidabro pieštuku. Supre- 
suotų sidabro miltelių lazdelė palikdavo popieriuje minkštą 
brūkšnį. Tačiau brūkšnio negalima nei ištrinti, nei pataisyti — 
dailininko ranka turi būti tvirta. Galbūt nevaikiškas rimtumas 
ir susikaupimas veide atsirado dėl to, kad jis vykdė uždavinį 
beveik ne pagal savo jėgas. Albrechtas Diureris jaunesnysis 
išsprendė jį puikiai. 

Kartais sakoma, kad šitas autoportretas — nedrąsus mokyk- 
linis darbas, pavyzdžiui, striukės klostės atrodo kietos. Galbūt 
tai ir tiesa. Tačiau koks nepriklausomas jaunasis dailininkas! 
Jis nejaučia jokių užkardų tarp uždavinio, kurį pasirinko, ir 
savęs. Jis tik norėjo kuo tiksliau pavaizduoti save tokį, kokį 
iegėjo. Lengva pasakyti — kuo tiksliau. Tai ištisa programa. 
Jaunasis žmogus, paauglys, beveik vaikas šitame autoportrete, 
mums įdomus. Net jeigu mes nežinotume, kad jis — būsimas 
žymusis dailininkas. Norime suvokti, apie ką jis galvoja, žiū- 
rėdamas į save. 

Po keleto dešimtmečių vaiko piešinys krito į akis meist- 
rui. Jis nesijuokė iš jo, kaip iš nebrandaus bandymo, bet įra- 
šė viršutiniame dešiniajame kampe: „Tai aš pats nupiešiau 
save, žiūrėdamas į veidrodį 1484 metais, kai dar buvau vaikas. 
Albrechtas Diureris." Šiuose žodžiuose — suaugusiojo švelnu- 
mas savo seniai nušlamėjusiai vaikystei, meistro pagarba vie- 
nam iš savo pirmųjų bandymų. 

Tuo tarpu dirbtuvėje vyko darbas, su kuriuo Albrechto 
Diurerio jaunesniojo piešinys niekuo nebuvo susijęs. Gal bent 
tuo, kad tėvas ir dirbtuvė išmokė jį elgtis su sidabro pieštu- 
ku,—-čia juo buvo piešiami būsimų dirbinių eskizai, raštai 
kalybai ir graviravimui. Piešinį pamatė Albrechtas Diureris 
vyresnysis. Jis žiūrėjo į jį sumišęs. Aišku, jo palikuonis turi 
mokėti piešti. Be tokių sugebėjimų auksakalys —nė iš vietos. 
Ir berniukas, dievas mato, sugeba. Tačiau piešinys sukėlė ne 
tik pasididžiavimą, bet ir nerimą. Trylikos metų berniukas ga- 
lėtų turėti platesnę krūtinę ir stipresnes rankas. Deja, šiame 
piešinyje jis neatrodo sveikas. Ir linksmas, laimingas taip pat 
neatrodo. Ir dabar, kai popieriuje užiiksuota tai, ką tėvas kar- 
tais pastebėdavo ir ko nematydavo, buvo skaudu žiūrėti į tą 
portretą. Verčiau portretas būtų buvęs nupieštas blogiau, kad 
tik berniukas būtų linksmesnis. Jau kuris laikas piešimas sūnų 

domina daugiau negu tai, kas dedasi dirbtuvėje." Tai irgi ke- 
lia nerimą tėvui. Nieko, berniukas dar mažas. Negalima išti- 
sas dienas laikyti jo tarp keturių sienų. Tegul apsidairo. Mies- 
te yra į ką pažiūrėti. Nereikia net toli eiti. Užtenka pavaikš- 
čioti savo gatve. 

Tas namelis, kuriame gimė ir augo Albrechtas Diureris jau- 
nesnysis, buvo pristatytas prie Johano Pirkheimerio namo. 
Prieš kelerius metus šeima persikėlė netoliese, į namą, sto- 
vintį prie tvirtovės, bet Diureriai tebesilanko Pirkheimerių na- 
me, kurio fasadas į pagrindinį turgų. Čia jie visad laukiami. 
O šitas namas įdomus. Jame yra daug knygų odiniais viršeliais, 
su bronzinėmis arba net paauksuotomis sąsagomis — ir spaus- 
dintų, ir senovinių rankraštinių su gražiai ir ryškiai nupiešto- 
mis antraščių raidėmis. Tokiomis pat raidėmis pradedamas sky- 
rius; jos nupieštos ornamentų fone ir sudarytos iš susipynusių 
augalų arba žvėrių ir žmonių figūrų. Kai kuriose knygose yra 
graviūrų, kurios užima pusę ar net visą puslapį. Diureris jau- 
nesnysis galėtų į jas Žiūrėti ir žiūrėti. 

Turtingųjų kaimynų namuose yra daiktų, kurių Albrechtas 
niekad nebuvo matęs. Pavyzdžiui, pastatomas laikrodis su pa- 
svarais ir švytuokle, kuris iškilmingai muša valandas. Didžiulės 
koklinės krosnys, o ant koklių — scenos iš evangelijos. Vie- 
name kambaryje stovi namų vargonai, o grindys padengtos 
storu kilimu, atvežtų iš tolimų kraštų. Pirkheimerių namuose — 
raižytinės kėdės su aukštomis atkaltėmis, o Diurerių namuose 
sėdima ant suolų ir, kėdučių. Pirkheimerių namuose aukštų, 
papuoštų raižiniais spintų viršus buvo dantytas kaip tvirtovės 
sienos. Ant sienų kabo ištapytos majolikinės lėkštės,— anksčiau 
jos būdavo atvežamos iš Italijos, o dabar gaminamos Niurnber- 
ge. Kai sutemsta, svečių kambariuose uždegamos baltos vaškinės 
žvakės. Diurerių namas apšviečiamas lajinėmis žvakėmis arba 
žibintais, į kuriuos pripilama lydyto lajaus. Į Pirkheimerių švi- 
ninius langų rėmus įstatyti ne maži apvalūs stiklai, o dideli 
kvadratiniai ir stačiakampiai. Jie geriau praleidžia šviesą. 

Tačiau šiuose gražiuose namuose ne viskas puikiai einasi. 
Dėl šeimyninių nesutarimų, apie kuriuos vyresnieji kalba užuo- 
minomis, ir dėl tarnybos pas įvairius kunigaikščius, apie 
kuriuos jie kalba su pagarba, Johanas Pirkheimeris savo na- 
muose Niurnberge lankosi tik pravažiuodamas, nes didžiulę 
laiko dalį praleidžia kituose miestuose, o kartais ir Italijoje. 

Jo sūnus Vilibaldas—jis metais vyresnis už Albrechtą — auk- 
lėjamas ne gimtajame mieste, o Eichštato vyskupo rūmuose 
ir dažnai lydi tėvą kelionėse, bet retkarčiais pasirodo ir Niurn- 
berge. Matyt, vieno tokio grįžimo metu jaunasis Diureris ir 
Vilibaldas Pirkheimeris ir susipažino. Pažintis virto draugyste, 
kuri lydėjo juodu visą gyvenimą. 

Tačiau ne tik dėl Pirkheimerių namo įsidėmėtina Tvirtovės 
gatvė. Ji priklausė turtuolių kvartalui. Diurerių kaimynai buvo 
Seirliai. Puikiuose jų namuose apsistodavo pats imperatorius, 
atvažiavęs į Niurnbergą. Toje pat gatvėje gyveno ir Hartmanas 
Šedelis, išsilavinęs žmogus, daug keliavęs, miesto gydytojas ir 
istorikas. Šedelis kaupė knygas, rankraštines ir spausdintas. 
Mieste buvo žinoma, kad jis rašąs „Pasaulio kroniką". Ten bus 
surinkti daugelio vokiečių ir užsienio miestų, be to, žymių 
žmonių atvaizdai bei aprašymai. Jo „Pasaulio kronikoje" bus 
galima matyti ne tik imperatorius, karalius, vyskupus, karve- 
džius, mokslininkus, bet netgi maištininkus, nuteistus už maiš- 
tavimą. Numatyta šią knygą išleisti kaip iliustruotą enciklo- 
pediją. 

Netoli nuo Šedelio namo yra dailininko Michaelio Volgemu- 
to dirbtuvė, didžiausia ir žinomiausia mieste. Volgemutas, jo 
altorius ir bažnyčių langų stiklus. 

Paauglys Diureris nebūtų sužinojęs, kuo verčiasi Šedelis 
ir Volgemutas, jeigu nebūtų susiklosčiusios palankios aplinky- 
bės. Albrechto Diurerio krikštatėvis buvo Antonas Kobergeris, 
labai žymi figūra. Beveik knygų spausdinimo bendraamžis, Ko- 
bergeris visą savo gyvenimą susiejo su knyga. Dar būdamas 
jaunas, tais metais, kai gimė Albrechtas Diureris, jis įkūrė 
spaustuvę. Kai jo krikštasūnis tapo paaugliu, Kobergerio spaus- 
tuvė jau buvo žinoma ne tik Vokietijoje, bet ir toli už jos 
ribų. Didžiausio jos suklestėjimo laikotarpiu knygos buvo 
spausdinamos dvidešimt keturiomis mašinomis. Pas Kobergerį 
dirbo šimtas žmonių — raidžių liejikai, rinkėjai, poligrafininkai, 
korektoriai, knygrišiai, graveriai ir iliuminatoriai (taip buvo va- 
dinami tie, kurie ranka nuspalvindavo graviūras). Energingas 
ir talentingas leidėjas atidarė skyrius ir sandėlius daugelyje 
Vokietijos kunigaikštysčių, be to, Italijoje, Šveicarijoje, Len- 
kijoje, Vengrijoje, Olandijoje, Prancūzijoje. 


21 


Taip, jaunajam Diureriui pasisekė, kad jo toks krikštatė- 
vis! Patekti į spaustuvę jis visada gali, kad tik tėvas išleis- 
tų iš dirbtuvės. Spaustuvėje kvepėjo švinu, dažais, drėgnu po- 
pieriumi, klijais, oda, iš kurios buvo gaminami viršeliai. Krikš- 
tatėvis jam paduodavo dar drėgną atspaudą: „Na, perskaityk!" 
Savo apybraižomis stambus šriftas buvo panašus j rankraštinį, 
bet kur kas geriau išskaitomas ir lygesnis. Atspausdintas raštas 
buvo gražus. Tai paauglys iš karto pastebėjo. O skaitė lotynišką 
tekstą nelabai tvirtai. 


„Teks tau dar daug mokytis!" — kalbėjo Kobergeris, paste- 
bėjęs, kaip jis užsikerta. Ir tuoj pat save keldavo pavyzdžiu. 
Jeigu jis tobulai nemokėtų lotynų ir vokiečių rašto, negalėtų 
būti spaustuvininku. Ir lyg tai įrodydamas, rasdavo naujame 
atspaude klaidą. Jo balsas griaudėdavo visoje spaustuvėje. Iš- 
gąsdintas raidžių rinkėjas skubėdavo prie metalinio lapo, ant 
kurio gulėdavo rinkinys, ir ieškodavo neteisingos raidės. Al- 
brechtas susidomėjęs sekdavo jį per petį. Stebėdavosi. Raidžių 
rinkėjas ieškodavo literos, kurioje iškili raidė būdavo atvirkš- 
čia, kaip veidrodyje. Atrodydavo, kad jos jokiu būdu negalima 
tarp kitų surasti. Bet raidžių rinkėjas surasdavo, vikriai aštria 
yla iškrapštydavo ir tuoj pat į jos vietą įstatydavo kitą, tei- 
singą. „Pataisyta, šeimininke",— sakydavo jis Kobergeriui, ne- 
užmiršdamas nusilenkti. 


Darbas spaustuvėje buvo sunkus. Vasarą jis prasidėdavo 
penktą valandą ryto, o žiemą — šeštą ir trukdavo keturiolika 
valandų. Buvo griežtai žiūrima tvarkos. Už klaidas spaustuvinin- 
kas skirdavo darbininkams baudas, o kartais juos laikydavo 
spaustuvėje uždaręs. Tuos, kurie dažnai suklysdavo, išvary- 
davo. Krikštatėvio griežtumas spaustuvėje nestebino berniuko. 
Kitų amatininkų dirbtuvėse ne kitaip buvo elgiamasi. 

Jis mėgo stebėti, kaip renkamas ir spausdinamas tekstas. 
Iš vieno karto, žinoma, visko nesuprasi ir neįsidėmėsi, bet 
Albrechtas lankydavosi pas krikštatėvį dažnai, pamažu apsi- 
prato, pamėgo spaustuvės kvapus, spausdinimo mašinos bildesį 
ir girgždėjimą. Krikštatėvis jam rodydavo prieš šviesą, popie- 
riaus lapus, aiškindavo, kaip jis gaminamas ir kaip atsiranda 
vandens ženklai, matomi tik prieš šviesą. Spaustuvininkas tu- 
rėdavo atsiminti, kokios popieriaus dirbtuvės (jos buvo vadi- 
namos „popieriaus malūnais") koks ženklas ir kaip ji verti- 
nama. Albrechtą labai traukė prie popieriaus. Malonu palaikyti 

rankose stopą švaraus popieriaus, perbraukti pirštu per šiurkš- 
tų paviršių ir nelygiai apkarpytus kraštus. Jeigu jo būtų va- 
lia, jeigu jis turėtų laiko, išmargintų piešiniais visą stopą po- 
pieriaus. 

Iš visų spaustuvės patalpų Albrechtą labiausiai viliojo ten, 
kur dirba medžio raižinių raižytojai. Cia kvepia gerai išdžio- 
vintas medis. Prieš raižytojus ant stalo guli lygiai nuobliuo- 
tos, kruopščiai nušlifuotos kriaušės lentelės, storumo sulig pirš- 
tu arba truputį storesnės. Ant lentelės perkeliamas piešinys. 
Tai, kas yra tarp linijų, reikia atsargiai išgremžti. Tai atlie- 
kama aštriais ir plonais kaltukais. Darbas sunkus, kruopštus, 
reikalaujantis kantrybės. Suklysti negalima — ištaisyti klaidos 
beveik neįmanoma. Kai viskas, kas nereikalinga, pašalinta, len- 
telė baigta. Jeigu ranka perbrauksi per ją, pajusi plonus išsi- 
kišimus. Minkšto audeklo gabalėlių ant lentelės užtepami da- 
žai. Jie plonu sluoksniu padengia išsikišimus. Dabar lentelė 
padedama po presu ir stipriai prie jos prispaudžiamas drėgno- 
kas, kad geriau įsigertų dažai, popierius. Atspaudas baigtas. 
Atspaudų nuo vienos lentelės atspaudžiama tiek, kiek reikia. 
Juos galima pardavinėti ir atskirais lapais, galima ir sujung- 
ti su tekstu, kuris renkamas ir spausdinamas toje pat spaustu- 
vėje. Pas Kobergen kaip tik dėl to ir daromi raižiniai. 

Krikštatėvis pasakojo, kad toks atspaudo spausdinimo bū- 
das sugalvotas prieš šimtą metų. Deja, nedoram reikalui — no- 
rėta pagaminti kortas, kurios atnešė tiek nelaimių žemėje ir 
pasmerkė tiek žmonių amžinai kentėti aname pasaulyje. Tik 
dievas nepakentė, kad naujas menas tarnautų vien lošėjų ir 
švaistūnų poreikiams. Geri žmonės ėmė tokiu pat būdu raižyti, 
spausdinti, o paskui ir spalvinti šventųjų atvaizdus, evangelijos 
istorijas ir pardavinėti mugėse dievobaimingų pirkėjų džiaugs- 
mui ir pamokymui. 

„Tiesa, raižydavo nedailiai! Ne taip kaip dabar mano rai- 
žytojai",— pasakojo Antonas Kobergeris, pabrėždamas žodį 
„mano". 

Klausytis šitų aiškinimų, žiūrėti, kaip ant lentos perkelia- 
mas piešinys, kaip atsargiai apipjaunama iš abiejų pusių kiek- 
viena linija, Albrechtas galėjo be paliovos. Galėjo ir pats 
pabandyti apipjaustyti lentelę. Krikštatėvis leisdavo jam su- 
gadinti keletą paruoštų lentelių. Tačiau labiausiai jį traukė 

ten, kur buvo piešiami piešiniai būsimoms graviūroms. Tai 
buvo daroma Volgemuto dirbtuvėje. 

Volgemuto dirbtuvės istorija prasideda nuo buvusio jos sa- 
vininko — dailininko Hanso Pleidenvurfo. Kaip ir Albrechtas 
Diureris vyresnysis, jis buvo pameistriu Niderlanduose, mokėsi 
pas tenykščius meistrus ir visada gerbė jų meną. Kai atidarė 
Niurnberge tapybos dirbtuvę, jis naudojosi, mokydamas pa- 
meistrius, perpieštais Niderlandų paveikslais. Hansas Pleiden- 
vurfas anksti mirė, jo našlę vedė ir kartu paveldėjo jo dirbtuvę 
Michaelis Volgemutas. Kaip palikimą jis gavo ir didžiules at- 
sargas piešinių, kurie buvo šitoje dirbtuvėje pavyzdžiais, be 
to, perėmė užsakymus, kurių skaičių sugebėjo greitu laiku 
padidinti. Pleidenvurfo sūnus Vilhelmas tapo vienu iš dirbtu- 
vės savininkų. Abu jie pelnė dirbtuvei šlovę. Be altorių ir 
graviūroms piešinių, jiems būdavo užsakomi ir portretai. Volge- 
mutas dirbo pagal seną stilių. Vėliau meno istorikai šį stilių 
pavadins vėlyvosios gotikos stiliumi. Tačiau jam nebuvo sve- 
timi ir nauji Niderlandų ir Italijos meno vėjai. Savo moki- 
niams jis duodavo kurti graviūras pagal italų dailininkų pa- 
veikslus ir pavyzdžius, kuriuos buvo parsivežęs Pleidenvurfas 
vyresnysis iš Niderlandų. Apie tai, koks jis pats buvo tapy- 
tojas, palikuonių nuomonė skyrėsi. Vieni pripažino jį buvus 
talentingą, kiti manė, kad jis greičiau buvo tik sumanus vers- 
lininkas. Tačiau niekas neneigė jo gabumų ir nuopelnų knygų 
iliustravimo srityje. 

Kai garsusis leidėjas pastebėjo krikštasūnio troškimą pieš- 
ti, jis atvedė jį į Volgemuto dirbtuvę. Būna scenų, kurios 
kartojasi nuo amžių, nors kiekvienas laikotarpis jas nuspalvina 
savaip. Tas, kuriam teko regėti, kaip paauglys, svajojantis tap- 
ti dailininku, rodo savo darbus žymiam meistrui, gali įsivaiz- 
duoti, kaip viskas įvyko, kai Albrechtas Diureris buvo atvestas 
į Volgemuto dirbtuvę. Jis pamatė pro jaudinimosi šydą ne- 
baigtų altorių šonines dalis, juose nupieštų šventųjų veidus 
ir apdarus, ryškias spalvas. Volgemuto dirbtuvėje nebuvo mėgs- 
tami pustoniai, buvo naudojama ryškiai raudona, sodri mėlyna, 
auksinė spalva. Berniukas pamatė puodus su dažais ir kitus 
puodus, iš kurių kyšojo teptukai, butelius su aliejumi, popie- 
riaus lapus su piešiniais... Pajuto pameistrių ir mokinių į jį 
įbestus žvilgsnius. Tarp jų buvo ir jo bendraamžių, buvo ir 
vyresnių. Jis pajuto nedraugišką, gal greičiau nelabai malonų 

smalsumą, sumišusį su pajuoka. Nejaugi jam teks prie jų pa- 
rodyti savo darbus? Nieko nepadarysi: meistras jų nevaro lauk. 

Pagaliau piešiniai išdėlioti ant stalo, o gal ir ant grindų, 
kaip iki šiol dailininkai išdėlioja piešinius peržiūrai. Ką Diu- 
reris parodė Volgemutui, mes, deja, nežinome. To laikotarpio 
jo darbai, išskyrus autoportretą, neišliko. Būtų malonu para- 
šyti, kad Volgemutas iš karto suprato, koks talentas atėjo 
į jo dirbtuvę, ir tvirtai nusprendė jokiu būdu jo nepaleisti. Ta- 
čiau, matyt, viskas buvo kur kas paprasčiau. Senasis meistras 
išvydo prieš save būgštaujantį, o galbūt, atvirkščiai, pasiti- 
kintį paauglį, kuris labai nori piešti ir kai ką jau sugeba nu- 
piešti, tačiau ne taip, kaip piešiama jo dirbtuvėje. Na, bet 
juk tai suprantama! Berniukas dar nieko nemokytas. Įgaus 
žinių. Dar vienas mokinys ne pro šalį. Svarbiausia, jis krikšta- 
sūnis Kobergeriui, su kuriuo Volgemutą daugelį metų sieja 
tvirti darbiniai ryšiai. Žymiausias Niurnbergo dailininkas nuo- 
lankiai ir geranoriškai tarė: 

— Na ką gi, berniukas turi gabumų. Jeigu jo tėvas pano- 
rės, aš paimsiu jį į savo dirbtuvę. 

Volgemutas net nenujaučia, kad šiuo sutikimu amžinai nu- 
sipelno vietą istorijoje kur kas patvaresnę negu savo altoriais, 
bažnyčių vitražais ir piešiniais graviūroms. Jis įeis į istoriją 
visam laikui kaip pirmasis Albrechto Diurerio mokytojas. 

Albrechtui buvo penkiolika metų, kai jis pradėjo mokytis 
pas Volgemutą. Vėliau, jau būdamas pagyvenęs žmogus, atsi- 
gręš į savo vaikystę ir paauglystės metus ir paskirs tam lai- 
kotarpiui keletą trumpų eilučių „Šeimos kronikoje": 

„„. „Didelį pasitenkinimą tėvas jautė, matydamas, kad aš 
uolus moksle. Todėl pasiuntė mane į mokyklą ir, kai išmokau 
skaityti ir rašyti, atsiėmė iš mokyklos ir pradėjo mokyti auk- 
sakalio amato. O kai gerai išmokau dirbti, mane ėmė daugiau 
traukti tapyba negu auksakalystė. Tai pasakiau tėvui, bet jis 
buvo nelabai patenkintas, nes jam buvo gaila laiko, kurį su- 
gaišau mokydamasis auksakalio darbo. Tačiau jis man nusi- 
leido ir 1486 metais po Kristaus gimimo, švento Andriaus die- 
ną (šv. Andriejaus, lapkričio 30-ąją) sutarė mane atiduoti mo- 
kiniu Michaeliui Volgemutui su ta sąlyga, kad pas jį tarnausiu 
trejus metus." 


' A. Įliopep. /ĮneBnuku..., T. I, c. 47. 

Siame įraše svarbu ne tik žodžiai, bet ir intonacija. Jauti, 
kaip buvo sunku Albrechtui jaunesniajam, karštai mylinčiam 
ir gerbiančiam tėvą, prisipažinti, kad nepakankamai mėgsta 
amatą, kuriuo tėvas taip gerai verčiasi ilgo ir sunkaus darbo 
dėka. Albrechtas jaunesnysis žinojo, kad jeigu žmogus persėda 
nuo vieno arklio ant kito, kaip sako vokiečiai, tai yra neti- 
kėtai pakeičia profesiją, jis keleriems metams atitolina laiką, 
kada galės padėti šeimai. O juk tėvui jau penkiasdešimt de- 
vyneri! Toje epochoje toks amžius jau buvo senyvas. 

Apie trejų metų mokslus pas Volgemutą Diureris parašė 
„Šeimos kronikoje" du trumpus sakinius: „Tuo metu dievas 
man padėjo būti stropiam, ir aš mokiausi gerai. Tik man teko 
daug kentėti nuo jo pameistrių." 

Matyt, jam iš tiesų teko daug kentėti, jeigu po keturias- 
dešimties metų tai buvo vienintelis atmintyje išlikęs dalykas 
iš mokymosi pas Volgemutą laikų. Pagal viduramžių papročius 
mokiniams įsakinėdavo ir meistras, ir meistro žmona, ir pa- 
meistriai. Darbo diena dirbtuvėje trukdavo trylika ar keturio- 
lika valandų. Buvo dirbama ištisą savaitę, nuo aušros iki nak- 
ties. Trylika ar keturiolika valandų kasdien praleisti tarp pa- 
meistrių, kurie jaunąjį Diurerį sutiko priešiškai, buvo neleng- 
vas išbandymas! Bet jis turėjo dvasinės jėgos. Juk Albrechtas 
galėjo, kai būdavo nebepakenčiama, papasakoti tėvui, kad jį 
pameistriai kankina, paprašyti, kad atsiimtų iš dirbtuvės. To- 
kiais atvejais buvo atlyginama už netesybas. Galėjo ir susi- 
tarti kaip nors — juk buvo kaimynai. Tačiau, kad ir Diureriui 
jaunesniajam mokytis buvo nelengva, jis nežengė šito žings- 
nio. Cia turėjo įtakos ir charakteris, ir to laikotarpio papro- 
čiai. Mokytojams ir mokiniams atrodė, kad mokymąsi būtinai 
turi lydėti kančios, kad kiekvienas, kuris nuėjo tuo erškėčiuo- 
tu keliu kiek toliau, turi teisę pūstis, skelti antausį, užgaulioti 
tą, kuris žengia pridurmu, jo pėdomis. O tapytojų dirbtuvės 
nuo seno garsėjo žaidimais, juokingais, bet dažnai šiurkščiais 
ir net Žiauriais. 


Be to, Volgemuto pameistriai turėjo pagrindą nemėgti nau- 
joko. Praėjo laikai, kada meistras laikė vieną ar du pameist- 
rius. Tada kiekvienas pameistrys tikėjosi vėliau tapti meistru: 
ves globėjo dukterį, paveldės jo dirbtuvę arba atidarys nuo- 

savą. Kai pameistrių vienoje dirbtuvėje atsirado daug, tokios 
ateities tikėtis buvo sunkiau. Metų metus, o kartais ir dešimt- 
mečius jie laukdavo, kada taps meistrais, daugelis ir mirdavo 
pameistriais. Štai kodėl priešiškai buvo sutinkamas kiekvienas 
naujokas. Ypač jeigu jis išsiskirdavo gabumais. Ypač jeigu 
tuos gabumus pripažindavo ir pats meistras. O Volgemutas labai 
greitai ėmė pavedinėti jaunajam Diureriui piešti piešinius rai- 
o Diurerio gimtiejiį namai buvo greta Volgemuto namų. Jis 
turėjo garsų krikštatėvį, kuriam dirbo jų globėjas. Kai Kober- 
geris pasirodo Volgemuto dirbtuvėje, jis čia priimamas su pa- 
garba, jis domisi, ką veikia krikštasūnis, ir kartais, nesulaukęs 
meistro pagyrimo, karštai pats giria Albrechtą. Buvo skaudu 
tai girdėti. Net žymūs miestiečiai, broliai Pirkheimeriai, ma- 
loniai sveikinasi su jaunuoju Diureriu. Žodžiu, priežasčių pa- 
vydui buvo pakankamai. 

Tačiau labiausiai pameistrius ėmė apmaudas dėl to, kad 
jie jautė, jog jaunasis Diureris skiriasi nuo jų. Turėjo įtakos 
įgūdžiai, gauti tėvo dirbtuvėje. Metalo priešinimasis lavino ran- 
ką. Metalo brangumas pratino ranką būti atsargią. Jis ir da- 
bar pieštuku lietė popierių tarytum rėžtuvų auksą — atsargiai, 
tiksliai, su pasitikėjimu. Taigi buvo galima ir papriekaištauti 
naujokui, kad šis ne dailininkas, o kalvis. Auksakalys, bet 
vis vien kalvis. Jam reikėjo ne teptuką laikyti rankose, o plak- 
tuką ir reples. Jis turėjo kažką tokio, kas vyresniems bendra- 
darbiams kėlė nerimą ir erzino. 

Žodžiu, Volgemuto dirbtuvėje Diureriui buvo nelengva. 

Praeis daug laiko. Mokymosi metai liks toli praeity. Diu- 
reris sumanys didžiulę knygą apie tapybą ir ims sudarinėti 
išsamius planus. Knyga, deja, nebus parašyta, o planai išliks. 

Žymus subrendęs dailininkas galvoja apie tai, kaip reikė- 
tų mokyti berniuką, būsimą tapytoją. Čia jis prisimena savo 
paauglystę ir mokymąsi. Kartais jo mintis skamba kaip klau- 
simas: kaip mokyti berniuką — geruoju, pagiriant, ar papeiki- 
mais? Jeigu ši knyga būtų parašyta, Diureris tikriausiai būtų 
atsakęs taip: mokyti geruoju, pagiriant, peikti tik retkarčiais, 
kai to negalima išvengti. Ir, norėdamas tai įrodyti, būtų radęs 
daug pavyzdžių, išlikusių jo atminty. Jis klausė savęs: „Ką 
daryti, kad berniukas mokytųsi noriai ir mokslas jam neįgris- 

tų?" Matyt, staiga prisiminė, kaip buvo dingęs noras piešti. 
Zinai, jog piešti reikia kasdien, bet tavo akis staiga uždengia 
pilka nuobodulio uždanga ir ranka nustoja tavęs klausiusi. Ar 
nepadės šiuo atveju kitas menas? Diureris rašo, jog būtų ge- 
rai, jei mokinys, kuris nori tapti dailininku, „trumpam atsi- 
plėštų nuo mokymosi sėsdamas groti kuriuo nors muzikos ins- 
trumentu, kad įkaistų jo kraujas ir dėl begalinių pratybų ne- 
apimtų melancholija". 

Sias eilutes galėjo parašyti tik tas, kuris pats buvo paty- 
ręs nuovargio šiurpulį ir melancholiją dėl begalinių pratybų. 
O muziką Diureris mėgo nuo jaunystės. Vienas iš jo, vaiko, 
piešinių — „Madona su grojančiais angelais". Jauni muzikantų 
veidai sužavėti muzikos garsų. Vienas, tas, kuris groja liutnia, 
panašus į Diurerį, tokį, koks pavaizduotas pirmajame jo auto- 
portrete. Vėliau jis ne sykį pieš ir tapys save su įvairiais mu- 
zikos instrumentais. 

Jis kentėjo Volgemuto dirbtuvėje ne tik dėl „nuolatinių 
pratybų", bet ir dėl pramogų ir pasilinksminimų, į kuriuos no- 
rėta jį įtraukti. 

Suaugęs Diureris nebuvo šventeiva ir asketas —ne toks 
charakteris, be to, ir ne toks buvo metas. Tačiau negalėjo at- 
leisti buvusiems bendradarbiams, kad jo, vaiko, sielą bandė 
pagundomis ne pagal jėgas. Eilutėse, kur kalbama, kaip reikia 
auklėti būsimą dailininką, skamba graudus apgailestavimas, kad 
vaiko tyrumas, neužtemdytas aistrų, per anksti trikdomas išban- 
dymų. Reikia, rašo Diureris, „kad jis (berniukas, kuris mokosi 
tapybos) būtų saugomas nuo moterų, kad negyventų kartu su 
jomis, kad jų nematytų ir neliestų, kad saugotųsi visko, kas 
nešvanku. Niekas taip nesilpnina proto kaip paleistuvystė". 

Ir pagaliau, mąstydamas apie tai, kiek per visą gyvenimą 
pats dirbo, norėdamas papildyti savo žinias, Diureris parašė 
taip: „Reikia, kad jis mokėtų gerai skaityti ir rašyti, kad mo- 
kėtų lotynų kalbą ir galėtų suprasti visa, kas parašyta." Kaip 
būtų puiku, jeigu mokinys tapytojo dirbtuvėje ne tik moky- 
tųsi savo meno, bet ir lavintųsi iš knygų, taptų išsimokslinu- 
siu žmogumi. Nors šie užrašai trumpi, bet mes girdime balsą 
to, kuris rašė. Juose skamba ne vien svajonė apie džiaugsmin- 
gą, tyrą, muzikos nuspalvintą būsimojo dailininko paauglystę, 

bet ir stiprus gailestis, kad jo paties buvo ne tokia. Diurerio 
užrašuose —+ aitrus prieskonis kartėlio, kurio buvo daug jo mo- 
kymosi metais. 

Ko gi vis dėlto išmoko jaunasis Diureris Volgemuto dirb- 
tuvėje? Visko, kas buvo daroma dirbtuvėje. Svarbiausias dar- 
bas buvo altoriai turtingų patricijų bažnyčioms ir piešiniai me- 
džio raižiniams. 

Prieš tapant altorių, reikėjo ilgai ruoštis. Meistras, lydimas 
mokinio, kuris nešdavo popierių ir matavimo prietaisus, lan- 
kydavosi, ir ne vieną dieną, bažnyčioje, kur turėjo stovėti 
altorius. Nusiėmęs kepurę, jis pamaldžiai priklaupdavo prieš 
šventųjų paveikslus ir pamažu eidavo per bažnyčią, įsižiūrė- 
damas į vidinę jos struktūrą ir papuošimą. Tai formavosi de- 
šimtmečius, o daugelyje bažnyčių — šimtmečius. Mintyse meist- 
ras spręsdavo sudėtingą uždavinį: kaip padaryti, kad būsimasis 
altorius derintųsi prie raižytinių ir tapybinių atvaizdų, kurie 
jau puošia bažnyčią, ir kad, gink dieve, nenublanktų prieš 
juos — tai būtų skriauda bendruomenei, užsakiusiai altorių, arba 
donatoriams— "turtingiems asmenims, kurių lėšomis jis bus 
įrengtas. Dar ir dar kartą meistras pamažu pereidavo per baž- 
nyčią, viską pastebėdamas ir įsimindamas. Kaip krinta šešėliai 
nuo kolonų ant tos vietos, kur turės stovėti altorius, kaip krinta 
raudoni, mėlyni, auksiniai šviesos pluoštai pro vitražus, kaip 
atrodys drožinėtų figūrų paauksinimas toje spalvotų stiklų švie- 
soje, į kurią įsilies daugelio žvakių šviesa. 

Pasirodžius kunigui, atsinaujindavo pokalbis, kuris vykda- 
vo nebe pirma diena. Dvasininkas išreikšdavo savo ir auko- 
tojų pageidavimus. Kai jis kalbėdavo apie siužetus, pamaldumas 
derindavosi su puikybe. Tai prisipažinti nederėjo, tačiau būda- 
vo galima nuspėti iš žodžių: „Norėtųsi, kad būtų altorius, į 
kurį panašaus..." Kunigas nebaigdavo sakyti, nes meistras jau 
linksėdavo galvą. Paskui išvyniodavo savo eskizus. Kai būda- 
vo kalbama apie sąlygas, meistras išsiųsdavo mokinį pasivaikš- 
čioti priešais bažnyčią. Suvilgęs pirštus šventintu vandeniu ir 
persižegnojęs, mokinys išeidavo į tuščią tuo metu aikštę. Čia 
jis galėdavo vaizduotis esąs meistras. Ant akmeninių plytų 
kreida ir anglimi — jos visada būdavo kišenėse — nupiešti al- 
torių, kokį pats būtų padaręs. Galiausiai bažnyčios tarpdury, 
atsikvėpdamas po sunkaus pokalbio, pasirodydavo meistras. Jis 
taip pat suvilgydavo pirštus šventintu vandeniu ir persižegno- 


davo. Užsidėdavo kepurę ir traukdavo pas dailides, stalius, 
medžio drožėjus, auksintojus prašyti, kad jam talkintų darbe. 
Ateidavo diena, kai meistras pasirodydavo dirbtuvėje paten- 
kintas ir susirūpinęs. Viskas aptarta, apsvarstyta, suderinta: 
paveikslų siužetai, medžiagos kokybė, atlikimo laikas, apmokė- 
jimas. Viskas surašyta popieriuje ir miesto notaro patvirtin- 
ta — galima imtis darbo. 

Viskas prasidėdavo priekabiu išdžiovintų ir nuobliuotų len- 
tų apžiūrėjimu. Kad tik nebūtų nepastebėta įskilusi, perdžio- 
vinta arba, neduok dieve, supuvusi lenta. Diureris buvo pri- 
pratęs prie metalo. Jis žinojo, kaip atrodo auksas ir sidabras, 
šaltas ir išlydytas, kaip šviečia įkaitintas plienas ir kaip su- 
dega ore metalo kibirkštys, kai tekinamas plienas. Dabar jis 
mokėsi atskirti medį. Vokiečių dailininkai dažniausiai tapy- 
davo ant liepos lentų. Dailininkas turėjo žinoti, kad lentos 
kokybė priklauso nuo to, kuriame kalvos šlaite — pietiniame 
ar šiauriniame — augo liepa, pagiry ar toliau nuo jo, kuriuo 
metų laiku nukirsta, iš kurios kamieno dalies išpjauta lenta. 
Lentos buvo virinamos vandenyje ir aliejuje, kad būsimasis 
paveikslas neišbrinktų. 

Altorius būdavo daromas ilgai. Tuo metu mokinys pratin- 
davosi plauti meistrų ir pameistrių teptukus, grūsti, sijoti ir 
maišyti kreidą gruntui, trinti dažus. Jeigu būdavo sumanus 
ir rūpestingas, jam būdavo patikimas užgruntuotos lentos šli- 
favimas. Jis matydavo, kaip ant jos, baltutėlaitės, meistras arba 
vyresnysis pameistrys, užgniaužęs kvapą, perkelia piešinį. 

Volgemuto dirbtuvėje Diureris pamažu praėjo visas alto- 
riaus paveikslo kūrimo stadijas, ištobulintas amžių patirties, 
išmoko atlikti parengiamąjį piešinį, perkelti jį ant lentos, at- 
rinkti ir sumaišyti dažus, užgruntuoti, daug kartų iš eilės ški- 
cuoti. Jis sužinojo, kad šį darbą dirbant kantrybės reikia ne 
mažiau kaip auksakaliui. Be to, įsidėmėjo, kokios scenos daž- 
niausiai vaizduojamos altoriuose, kuris šventasis visada pie- 
šiamas be barzdos, kuris — barzdotas, kuris — su liūtu ir ku- 
ris — su elniu, kokios spalvos tinka mergelės Marijos apdarui 
ir kas būtinai turi dalyvauti apraudant Kristų. Siužetus ir sim- 
bolius nuo amžių buvo įtvirtinusi tradicija. Šios kalbos dai- 
lininkas mokėsi iš jaunystės. Jam labiausiai sekėsi piešti. Iš- 
liko Diurerio piešinys „Trys ginkluoti kariai". Nupieštas tais 
pačiais, 1489 metais, kada jo mokslas ėjo į pabaigą. Įdomu 

šį piešinį žiūrėti lyginant su panašaus siužeto Volgemuto pie- 
šiniu „Penki ginkluoti vyrai". Diurerio piešinyje daug laisvesnės 
ir natūralesnės pozos, didesni kūnai ir gyvesni veidai! Paly- 
ginti su mokytoju, kaip toli jis nužengė! Žodžiu, galima pa- 
sakyti, kad jaunasis Diureris Volgemuto dirbtuvėje turėjo ir 
sunkų moralinį išmėginimą, ir gerą profesinę mokyklą, susipa- 
žino su amato metodais ir taisyklėmis, kurių laikėsi jo amži- 
ninkai vokiečių dailininkai, šiek tiek sužinojo, ką savo pa- 
veiksluose vaizduoja Italijos ir Niderlandų dailininkai, bet, 
svarbiausia, pajuto nenumaldomą norą sužinoti apie meną kur 
kas daugiau. 

Nors dirbtuvėje jam buvo nelengva, tačiau po daugelio 
metų, jau būdamas žymus meistras, jis išreiškė padėką Volge- 
mutui, nutapydamas jo portretą. Volgemutui tada „buvo per 
aštuoniasdešimt. Sunku pasakyti, ar Volgemutas toks pasidarė 
dėl savo amžiaus, ar ir anksčiau buvo toks, bet portrete — plo- 
nos, stipriai sučiauptos lūpos, šaltos dygios akys... Sumanus 
buvo šis Diurerio mokytojas, bet vargu ar geras ir nuoširdus. 


II SKYRIUS 


Daugiau kaip trejus metus Diureris praleido Volgemuto 
dirbtuvėje — atėjo penkiolikametis paauglys, išėjo — aštuonio- 
likametis jaunuolis 1489 metais, prieš pat kalėdas. Per daug 
šaltas metas, kad galėtum keliauti. Keletą mėnesių jis pralei- 
do tėvų namuose: ilsėjosi po nelengvų mokslo metų. Padėdavo 
tėvui. Nebuvo atpratęs valdyti juvelyro instrumentus. Mąstė. 
Viena gyvenimo pusė pasibaigė, prasidėjo kita. Nors buvo jo 
poilsio metas, bet neleido veltui laiko — tapė, piešė plunksna. 
Jis verčiau būtų ryžęsis kasdien nesimelsti negu kasdien ^ne- 
piešti. 

Tuo laikotarpiu Diureris nutapė motinos ir tėvo portretus. 
Sugalvojo šį darbą norėdamas duoti dovaną tėvams, visų pir- 
ma — tėvui. Sūnus buvo dėkingas, kad tėvas nekliudė jam tapti 
dailininku. Tai buvo įrodymas, kad, iškeitęs šeimos profesiją 
į kitą, sūnus neapvils tėvo: tai, ką jis pasirinko, studijavo 
rimtai. 

Vienas iš tų dviejų portretų — tėvo — išliko. Jis dabar Flo- 
rencijoje, kabo Uficių galerijoje. Portrete dar matyti Volge- 

muto ir Pleidenvurfo įtaka. Jie irgi tapydavo modelį paprastai 
iki liemens, tris ketvirčius pasuktą, tamsiame fone. Šie išori- 
niai požymiai išlikę, bet žmogaus charakteris atskleistas ne- 
palyginti geriau, negu tai anksčiau pavykdavo Niurnbergo 
meistrams. 


Senas žmogus ramiu pavargusiu veidu susimąstęs varsto ro- 
žančių. Jo akys protingos. Žvilgsnis atrodo nukreiptas į jo 
vidų. Rankos didelės. Stipresnės ir jaunesnės už veidą. Meist- 
ras apsirengęs paprastu raudonos medžiagos kostiumu. Net 
žaliame fone raudona kostiumo spalva atrodo neryški. Portre- 
tas nekalbus ir santūrus, kaip ir gyvenime Diureris vyresnysis 
buvo nekalbus ir santūrus. Pro šį portretą galerijoje galima 
praeiti jo nepastebėjus, kaip ir Niurnberge buvo galima pra- 
eiti pro kuklų meistrą Albrechtą Diurerį vyresnįjį. Bet, pa- 
žinus šį žmogų geriau, jo nebuvo galima užmiršti — ramus oru- 
mas, nesiblaškymas, rimtumas turėjo patraukiančią jėgą. 

Diurerio nutapytas tėvo portretas įdomus ne tik dėl to, 
kad čia pirmasis jo tapybos darbas, pasiekęs mūsų laikus. Jis yra 
ir stipri, nuoširdi, tyra sūnaus meilės išraiška. Kuklus pa- 
veikslas turi ir meninę, ir moralinę vertę. Tai pirmasis darbas, 
kurį Diureris pažymėjo ir savotiška monograma: nutapęs tėvo 
portretą, jis galutinai suprato esąs dailininkas. 

1490 metų žiema buvo šalta. Tačiau balandžio pradžioje 
nusistovėjo šilti orai, po velykų keliai pradžiūvo. Diureris 
atsisveikino su artimaisiais ir iškeliavo. 


„Seimos kronikoje" Diureris savo kelionių istoriją apsakė 
keliomis trumpomis eilutėmis: ,,.. „išsiuntė mane tėvas kelio- 
H 
nėn, ir ketverius metus nebuvau namuose, kol tėvui vėl manęs 
prireikė. Ir kai išvažiavau 1490 metais po velykų, tai grįžau 

po sekminių 1494 metais." 


Baigusių mokslus pameistrių kelionės nuo senų laikų buvo 
įprastos Europos amatininkų ir dailininkų tarpe. Jaunasis žmo- 
gus išsiruošdavo į kelionę, dažnai ilgam ir į sunkią kelionę, 
norėdamas susipažinti su savo profesijos žmonėmis, gyvenan- 
čiais kituose miestuose ir net kitose šalyse, norėdamas papil- 
dyti savo žinias kitų dirbtuvių žiniomis, perimti nežinomus dar- 
bo metodus ir neįprastas medžiagas, atskleisti specialybės pa- 
slaptis, pasidairyti, kur būtų geriau visam laikui įsikurti. Ir 

dar: jaunas žmogus juk turi išsišėlti toliau nuo gimtųjų namų. 
Garsiai, aišku, niekas to nesakė, bet nujautė. 

Prieš išvažiuodamas Diureris pasimeldė šv. Tobijui, keliau- 

tojų globėjui ir užtarėjui. 
i Tais senais laikais kelionės buvo sunkios ir pavojingos, 
bet įprastos. Iš miesto į miestą nuolat važiavo imperatorius 
su savo dvariškiais. Keliaujantys vienuoliai ir maldininkai 
traukdavo pėsčiomis. Apsupti patikimos sargybos, jodavo mo- 
kesčių rinkėjai ir indulgencijų pardavinėtojai.  Išvažiuodavo 
į didžiuosius kelius riteriai-plėšikai su savo gaujomis. Šuoliuo- 
davo imperatoriaus, karaliaus, kunigaikščių pasiuntiniai... 

Iš vieno miesto universiteto į kitą leisdavosi studentai, ke- 
liaujantys mokiniai ir poetai. Daugelis būdavo nepasėdūs — jų 
universitetas buvo kelias. Pagrindiniai keliauninkai buvo pirk- 
liai. Girgždėjo prekybinių vežimų ratai, sunkiai krypavo per 
duobes karietos. Iš vienos mugės į kitą traukė elgetos, šlub- 
dutėmis žemę, skubėjo mugių pramogininkai, žonglieriai, bū- 
rėjai, kirpėjai, klajojantys gydytojai. Be paliovos skambindami 
varpeliu, įspėdami apie save, ėjo raupsuotieji — visi, siaubo 
pagauti, puldavo nuo jų į šalis. 

Kelionėse tekdavo apsistoti užeigos namuose. Tai būdavo 
nelengvas išbandymas. Apie tai, kokie tuo metu būdavo Vo- 
kietijoje užeigos namai, yra pasakojęs rašytojas ir mokslinin- 
kas Erazmas Roterdamietis. Kada įeini į tokius namus, skundėsi 
jis, tavęs niekas nepasveikina ir į tavo pasveikinimą nenoriai 
atsako. Paniuręs šeimininkas tylomis parodo, kur pririšti arklį, 
jeigu esi atjojęs. O jeigu atėjai pėstute, nepagerbs tavęs net 
žodeliu. Apsikrovęs daiktais, įeisi į bendrą kambarį. O čia 
tokia draugija, kad baimė ima. Čia, visiems matant, tenka tau 
nusitraukti purvinus batus, nusivalyti juos, persirengti. Jei 
nori nusiprausti, tavo paslaugoms dubuo, bet vienas visiems. 
Pagaliau bendras kambarys prigužėjo žmonių. Tada užsklendžia- 
mos durys ir užkuriama krosnis, ir taip įkaitinama, kad pasi- 
junti lyg pirtyje. Paniurę tarnai galvažudžių snukiais padengia 
stalą: trankiai deda medines lėkštes, sviedžia medinius šaukš- 
tus, atneša virtos mėsos ir žuvies, išpūsto į molinius puodu- 
kus pigų vyną. Ir nė nemanyk pasiskųsti, kad maistas ir gė- 
rimas netinkami,— būsi išdėtas į šuns dienas. Triukšmingos 
užstalės dainos užsitęsia iki pusiaunakčio. Pakilti nuo stalo ir 

išeiti į kambarį, skirtą miegoti, negalima. Atsitiktiniai kaimynai 
bijo, kad tas, kuris išeis anksčiau, nusivarys arklį arba pavogs 
kitų užeigos namuose prisiglaudusių jų daiktus. Už nakvynę pi- 
nigus reikia mokėti iš anksto. Pagaliau, visai nukankintas, pa- 
tenki į kambarį, kur turi lova dalintis su vienu ar dviem kai- 
mynais. 

Ne veltui Albrechtas Diureris vyresnysis nerimavo, išleis- 
damas sūnų į tolimą kelionę. Jaunystėje jis pats buvo nuėjęs 
netrumpą kelią. Busimos sūnaus kelionės jį gąsdino. Galbūt sū- 
nus taip pat negrįš į tėvų kraštą, kaip ir jis kažkada. O jeigu 
ir grįš, ar dar pasimatys juodu — jis, tėvas, jau senas... 

Kelias, kurį išsirinko Diureris, palikęs tėvų namus, mums 
nežinomas. Manoma, kad jis pasuko į šiaurės vakarus ir apsi- 
lankė Frankfurte prie Maino. Galbūt pasiekė Niderlandus. Bet 
tai tik spėliojimai. Iš pirmosios jo kelionės nėra išlikę nei 
dienoraščio, nei laiškų. Laimė, mus pasiekė keletas to laiko- 
tarpio piešinių. Iš jų svarbiausias — autoportretas, nupieštas 
plunksna. 

Iš lakšto tiesiai žiūri jaunuolis tokiomis įdėmiomis, tokio- 
mis skvarbiomis akimis, kad nejauku pasidaro. Jo veidas pa- 
niuręs. Sunkios, įkyrios mintys kaktoje įbrėžė dvi gilias raukš- 
les, suraukė odą tarpuaky. Galva paremta ranka — didele, sun- 
kia. Visa tai sukurta keliais brūkšniais — ryškiais, tvirtais, ner- 
vingais. Tai tik eskizas, o prikausto žvilgsnį ne mažiau už 
kitus, kur kas labiau detalizuotus portretus. Praėję vieneri, 
o galbūt ir dveji klajonių metai. Šiame portrete Diureris dvi-j 
dešimtmetis. Jo veidas, kai įsižiūri, atrodo čia jaunesnis, čia 
vyresnis. Jis gyvena mūsų akyse keisdamas savo išraišką 
Žvilgsnis įsisiurbia čia į mus, čia į jo paties vidų. O gal 
jis stengiasi įžvelgti tai, ką jam per tuos kelionių metus buvo 
tekę pamatyti. Va taip sykį, kažkur kelyje, gal dailininko dirb- 
tuvėje, kur laikinai buvo parsisamdęs, o gal nakvynės namuose, 
atsisėdęs prieš blausų veidrodį, sukūrė šitą eskizą. Nežinome, 
ar ilgas buvo Diurerio pirmųjų metų klajonių kelias. Tačiau 
piešinys byloja, kad jis buvo milžiniškas. Jo veidas atrodo 
kaip subrendusio vyro — rimtas, paniuręs. Taip žiūrintis žmo- 
gus turėjo būti jau daug regėjęs. Pirmosios kelionės metų 
autoportretas toli ir drąsiai pralenkė savo epochą. 


1492 metų pavasarį Diureris nusigavo į Kolmaro miestelį 
prie nedidelio Lecho upeliuko, kuris įteka į Reiną. Miestelis 

buvo gražus ir žalias, apsuptas vynuogynų, vešliai sužėlusių 
apynių, kurie buvo apsivijęą apie aukštas kartis. Nuo čia iki 
Reino visai netoli. Miestelyje ir aplinkui viskas žydėjo, kve- 
pėjo, alsavo pavasariu, vasaros nujautimų. 

Diurerį seniai traukė į Kolmarą Martino Šongauerio šlovė. 
Jį nustebino juodviejų likimų panašumas. Martino Šongauerio 
tėvas taip pat buvo auksakalys, net labai garsus. Jis taip pat 
mokė savo sūnų amato nuo vaikystės. Tačiau sūnus norėjo 
pasirinkti tapytojo ir vario raižytojo profesiją. Šis sprendimas 
ypač sustiprėjo po ilgų klajonių Niderlanduose ir Ispanijoje. 
Amžininkai žavėjosi jo vario graviūrų subtilumu ir išraiškin- 
gumu. Paprastai vadindavo jį ne Martinu Šongaueriu, o Mar- 
tinu Gražiuoju. Jo graviūros buvo žinomos ir Niurnberge. Al- 
brechtas Diureris nuo jaunystės matė jas ir Pirkheimerių, ir 
Kobergerio namuose. Martinu Šongaueriu, meistru iš Kolmaro, 
jis domėjosi ir gerbė jį visą gyvenimą. 

Ant Šongauerio piešinio, kurį Diureris nusipirko jau ta- 
pęs žymiu dailininku, jis užrašė pastabą: „Tai nupiešė Gražu- 
sis Martinas 1470 metais, kai dar buvo jaunas pameistrys. Aš, 
Albrechtas Diureris, tai sužinojau ir jo garbei užrašiau 1517 me- 
tais." Šis užrašas byloja apie meilę pirmtakui, apie pasididžia- 
vimą juo, net apie nuostabą: man dar reikėjo išvysti dienos 
šviesą, o jis šit kaip jau piešė! 

Niurnberge dar buvo prisimenama, kad Diureris norėjęs 
mokytis būtent pas Martiną Šongauerį, bet jam nepavyko. Tė- 
vas nusileido, sutiko, kad jis Šongauerio pavyzdžiu auksakalio 
amatą iškeistų į tapytojo, bet mokytis jį atidavė į dirbtuvę, 
kuri buvo maždaug už šimto žingsnių nuo namų. Ir štai dabar 
Diureris nusprendė tęsti mokslą pas Šongauerį. Deja! Pavė- 
lavo. Šongaueris mirė beveik prieš metus, kai Diureris dar 
keliavo ir apie tai nieko nežinojo. Dabar jis labai gedėjo mi- 
rusio meistro, kuriuo žavėjosi nuo vaikystės. Jiedu prasilenkė. 
Tai nebepataisoma. Meistras Martinas mirė, bet Kolmare liko 
trys jo broliai. Jie galėjo papasakoti apie Martiną, parodyti jo 
darbus, paaiškinti darbo metodus. Be to, dirbtuvė tęsė savo 
darbą: reikėjo baigti užsakymus, baigti mokinius mokyti ir 
daryti viską taip — aišku, pagal galimybes,— kaip darydavo 
Martinas. 

Pagal paprotį Diureris, atsidūręs naujoje dirbtuvėje, paro- 
dė keletą savo darbų. Tai buvo piešiniai, galbūt medžio rai- 

žinių atspaudai. Darbai patiko, ir jis tapo ne svečiu, o padė- 
jėju ir praleido čia keletą mėnesių, pamatė daug Martino 
graviūrų, kuriomis negalėjo atsigėrėti. 

Štai „Marija kieme". Aklina vienuolyno siena. Tuščias kie- 
mas. Nei krūmelio, nei žolytės. Po belapėmis plono berželio 
šakomis Madona su kūdikėliu: jauna moteris tankiais ban- 
guotais plaukais, krintančiais ant pečių, apsirengusi prabangiu 
apdaru. Ant jos kelių — nuogutėlis kūdikis, jo galvutė dar be 
plaukų, reti pūkeliai pereina į spindintį ratą. Motina pasidė- 
jusi rankas ant kelių, kūdikis tiesia pirščiuką motinai prie lū- 
pų. Tyla, pavasario gaivumas, neaiškus nerimas. Galbūt ji 
sukrėsta, kad vaikelio likimas jau žinomas. Virš tuščio kiemo 
dangus be jokio debesėlio — milžiniškas erdvus pasaulis. Kiemo 
tuštumą ir dangaus aukštumo įspūdį sudaro nepaliestas popie- 
riaus baltumas: jis kalba, kaip gali kalbėti tyla... 

Songauerio broliai supažindino Diurerį su vario graviūrų 
raižymo būdais. Jie neskaitė paskaitų, jie parodė, kaip tai 
daroma. Diureris buvo sužavėtas, kad dailininkui nereikia savo 
piešinio perduoti raižytojui—jis raižo pats vario plokštėje. 
Netenka dejuoti, kad kažkas sudarkė tavo darbą, tu viską pa- 
darai savo rankomis. 

Kartą broliai Songaueriai nusivedė niurnbergietį į šv. Mar- 
tyno bažnyčią. Jų miręs brolis buvo nutapęs jos altoriui pa- 
veikslą, kuriuo didžiavosi. Jis buvo pavaizdavęs Madoną pa- 
vėsinėje, apraizgytoje rožių. Sunkus raudonos ir mėlynos me- 
džiagos apdaras dengė Madonos figūrą, auksinės kasos driekėsi 
per pečius, auksinis ratilas supo galvą. Angelai, plevenantys 
ore, laikė viršum jos auksinę karūną. Už Madonos ant pavė- 
sinės pinučių sienos vyniojosi rožių ataugos ir tupėjo dideli 
spalvingi paukščiai. Gražu, labai gražu! .. Diureris neišdrįso 
pasakyti, kad kukli graviūra, kur Marija su kūdikėliu sėdi po 
plono belapio berželio šakomis, jam labiau patiko. 

Atėjo diena, kai vėl reikėjo traukti kelionėn. Šįkart jis ke- 
liavo netoli —į Bazelį: ėjo pėsčiomis arba jojo, plaukė Reinu 
aukštyn buriniu laivu, paskui vėl jojo. Jaunasis dailininkas 
avėjo sunkiais kelionės batais — aulai buvo atlenkti ir gulė 
didelėm klostėm; kai reikėdavo bristi per upelį arba per upę, 
juos užsitraukdavo aukščiau kelių. Juosėjo odiniu diržu, ku- 
riame buvo įsiūti pinigai. Prie diržo kabojo makštis su durklu, 
šalia — peilis, kuriuo valgydamas pjaustydavo mėsą. 

Keliaudamas Diureris išaugo, paplatėjo pečiai. Iš namų pa- 
siimtus drabužius turėjo pakeisti naujais — nemažos išlaidos 
keliaujančiam pameistriui. Išeiginius drabužius tvarkingai su- 
sidėjo į kelionmaišį. Ten gulėjo popierius, sidabro pieštukai, 
graviravimo rėžtuvai — brolių Šongauerių dovana, įteikta atsi- 
sveikinant, keletas mirusio meistro Martino piešinių ir graviū- 
rų: dėl jų Diureris išleido nemažai pinigų, tačiau nesigailėjo. 
Be to, Kolmaro šeimininkų laiškas savo broliui — Bazelio auk- 
sakaliui. Diureris tikėjosi, kad jis suteiks jam pagalbą pirmomis 
dienomis. 

Keliauti teko karštu metu. Kelias vedė pro laukus, kur 
brendo javai, pro vynuogynus, kur buvo pradėję rausti lapai, 
pro pakelės koplytėles ir paprastus kryžius — jie liudijo, kad 
čia yra miręs arba nužudytas keleivis. Diureris gėrė ledinį 
šaltinių vandenį, o karčiamose — rūgštoką gelsvą Reino vyną. 
Vokiečių kalba čia buvo kitokia negu gimtajame mieste, ir 
visi tuoj pat suprasdavo, kad pakeleivis —svetimšalis. O jis, 
norėdamas suprasti, apie ką kalbama, turėdavo atidžiai klau- 
sytis. Diureris labai pavargdavo keliaudamas, nors buvo jaunas 
ir stiprus, pavargdavo todėl, kad be paliovos žiūrėdavo į viską 
aplinkui ir viską, ką matydavo, stengdavosi įsiminti: seną gum- 
buotą liepą, jos lapų šešėlius ant dulkėto kelio, pilies ant kalno 
niūrius griuvėsius, bažnyčių, į kurias užsukdavo pasimelsti, 
šventųjų paveikslus ir raižytinius altorius, ginkluotą raitelį ir 
jo arklį, kuris žengia keliu rūsčios neišvengiamybės prislėgtas. 
Jis įsimindavo valstiečius, šokančius šventvakarį kaimo gatvėje. 
Jų veidai rimti ir be šypsenos, tarytum jie ne linksmintųsi, 
o dirbtų. Monotoniška muzika dera šokiui, o už šokėjo diržo 
būtinai tabaluoja kardas, kuris šokčioja ir galu daužo šoną. 
Tokie laikai, kad be ginklo negali pasirodyti per šventę. Steng- 
damasis per arti neprieiti, Diureris žvelgdavo į žengiančius 
keliu kareivius — į jų žiaurius veidus, į arkebuzas, į ryškiai 
nudažytus būgnus, į blizgančius vamzdžius ir aštrias ietis. Va- 
karais, nors būdavo pavargęs, niekaip negalėdavo užmigti — 
prieš akis stovėdavo veidai, figūros, kostiumai, namai, medžiai, 

akmenys. Spalvos. Kontūrai. Šviesa ir šešėliai. Ir sapnuodavo 
visokius reginius — kartais vaiduokliškus, blankius, dažnai to- 
kius aiškius, kad nuo jų pabusdavo. 

Kasdien keliaudamas, Diureris darė tai, apie ką jo pali- 
kuonims vėliau papasakos pirmasis jo biografas: „Ir keliauda- 

mas dėl savo meno taip toli, jis visą laiką piešė portretus, 
žmones, peizažus ir miestus."' Kelionių laikotarpio darbų iš- 
liko nedaug. Paveikslo keliaudamas nenutapysi, o piešinius jau- 
nasis Diureris nelabai saugojo. 

Todėl dar atidžiau įsižiūrime į tą nedaugelį jo piešinių, 
kurie išliko. Štai popieriaus lakštas, kurio abiejose pusėse 
piešiniai. Vienoje — autoportretas; jis šiek tiek primena jau 
mums žinomą. Šalia — du savarankiški eskizai. Jie kitokio dy- 
džio. Pirmasis — ranka, stipri ranka su ilgais pirštais. Ranka 
atrodo rami, bet joje „slypi energijos krūvis — jos raumenys 
lyg ištempto lanko templė... Visą gyvenimą Diureris įdėmiai 
žiūrėjo j žmogaus rankas, iš pradžių į savo — jas piešė, rai- 
žė, daugybę kartų tapė. Beje, tame pačiame popieriaus lakš- 
te— sulamdyta pagalvė. Ji nupiešta vieną kartą vienoje lapo 
pusėje ir kelis kartus kitoje. Kiekvienąsyk vis kitaip, ir raukš- 
lės kitaip susiklosčiusios. Paprasčiausios daikto piešimo pra- 
tybos? Galbūt... Bet ar ne taip atrodo pagalvė po ilgos ne- 
migo nakties, kai blaškaisi patale, vartai ją, taisai ir mygi, 
sakytum ji kalta, kad neima miegas? Veido išraiška, rankos, 
pagalvės, rodos, iš pirmo žvilgsnio neturinčios jokio ryšio, by- 
loja apie susirūpinimą. Ši pagalvė galėtų daug papasakoti apie 
mintis ir regėjimus, kamavusius naktimis jaunąjį keliauninką. 


Slėnis, per kurį jis jojo,—žalias, derlingas, pilnas vynuo- 
gynų, sodų, kuriuose ant medžių jau raudonavo obuoliai ir 
geltonavo kriaušės,— pamažu kilo. Kelias ėjo plokštikalne, iš- 
raižyta kalnų veržlių upokšnių, tekančių į Reiną. Plokštikal- 
nėje buvo vėsiau negu slėnyje. Kitaip ir kvėpavai. Pro orą, 
šaltą ir perregimą, viskas buvo kitaip matyti. Jis prisiminė 
Songauerio graviūros dangų — aukštą, didžiulį, šviesų... 

Priekyje išniro Bazelis. Virš miesto buvo iškilę katedros 
bokštai. Katedra buvo statoma nuo neatmenamų laikų. XV am- 
žiuje ją sugriovė baisus žemės drebėjimas, apie kurį žmonės 
dar dabar kalba. Vėl atstatyta, išlaikė pėdsakus besikeičian- 
čių užmojų, perdarymų ir perstatymų,— galėjai į ją Žiūrėti ir 
žiūrėti. 

Miestas didžiavosi ir garsėjo švara, sveiku klimatu ir ypa- 

tingais meduoliais. Tokie niekur kitur nebuvo kepami. Diu- 
reris tuoj pat jų paragavo. Švara lieka švara, meduoliai — me- 
duoliais, tačiau Diureriui ir dėl daug rimtesnių dalykų pasi- 
sekė, kad jis pateko būtent į šį miestą. Gal jis buvo girdėjęs 
apie jo šlovę ir čia pateko neatsitiktinai. Bazelis buvo vie- 
nas iš pagrindinių naujų humanistinių mokslų centrų. Univer- 
sitetas, įsteigtas 1460 metais, buvo pirmasis vokiečių žemėje, 
specialiai įkurtas tam, kad būtų vystomi humanistiniai moks- 
lai. Ne veltui iš Paryžiaus čia persikraustė ištisa plejada moks- 
lininkų, kurie nebenorėjo taikstytis su tenykščio universiteto 
scholastika. Neatsitiktinai šį miestą vėliau pasirinko ir jame 
apsigyveno Erazmas Roterdamietis. Mieste buvo puiki biblio- 
teka ir daug spaustuvių, kurios buvo priskiriamos prie pačių 
geriausių Europoje. 

Atėjo metas ir rekomendaciniams laiškams. Jie nueidavo 
iJgą kelią — nuo žymaus Niurnbergo spaustuvininko ir leidėjo 
Kobergerio iki žymių Bazelio spaustuvininkų ir leidėjų. Į Ba- 
zelio spaustuvę Diureris įžengė jau ne kaip smalsus paauglys, 
o kaip išmanantis savo darbą specialistas. Vienas iš Bazelio 
leidėjų turėjo tuoj išleisti „Šv. Jeronimo laiškus". Trūko titu- 
linio lapo. Užsakė Diureriui. Pagal jo piešinį išraižytą lenta 
laimingo atsitiktinumo dėka išliko ir saugoma iki šiolei Bazelio 
muziejuje. Kitoje jos pusėje galima lengvai išskaityti „Albrech- 
tas Diureris iš Niurnbergo". Knyga, kurios tituliniame lape 
buvo Diurerio raižinys, pasirodė 1492 metų rudenį. 

Šv. Jeronimas buvo gimęs Dalmatijoje, IV mūsų eros am- 
žiuje. Nuo jaunystės studijavo klasikinius mokslus, pasikrikš- 
tijo, daug keliavo, kelerius metus gyveno dykumoje, paskui 
įstojo į dvasininkų luomą, atvyko į Romą ir tapo popiežiaus 
sekretoriumi. Šis jį vertino kaip kalbų mokovą. Jeronimas mo- 
kėjo ne tik gimtąją dalmatų kalbą, bet ir lotynų, graikų, se- 
nąją žydų ir chaldėjų kalbas. Mirus popiežiui, kuris jį globojo, 
buvo priverstas palikti Romą ir ėmė vadovauti Betliejaus vie- 
nuolynui. Ir čia vėl išvertė bibliją į lotynų kalbą. Šis verti- 
mas, vadinamoji Vulgata, daugelį amžių turėjo didelę reikšmę. 
Be to, Jeronimas aktyviai dalyvavo religiniuose savo meto 
ginčuose, parašė daug dievą garbinančių darbų ir laiškų, ku- 
riuose nagrinėjo sudėtingiausius tikėjimo ir mokslo klausimus. 
Per visą savo amžių jis jautė karštą meilę pagoniškos senovės 
rašytojams. Kaip šventasis jis buvo laikomas mokytojų ir mo- 

kinių, teologų, vertėjų ir korektorių globėju. Nors vokiečių 
humanistai ir kritikavo, patikslino ir pataisė Vulgatą, nes savo 
žiniomis toliau pažengė negu Jeronimas, bet pats jo paveiks- 
las— keliautojo, mokslininko, kalbų mokovo, vertėjo — buvo 
jiems artimas ir brangus. Ar šitai žinojo jaunasis Diureris, kai 
jam buvo užsakytas „Sv. Jeronimo laiškų" titulinis lapas? Sun- 
ku pasakyti. Tačiau jis tvirtai žinojo, kaip vaizduojamas šv. 
Jeronimas. To laikotarpio mene buvo du šio šventojo pa- 
veikslai: arba atgailaujantis dykumoje, kartais su trumpais 
marškiniais, o kartais pusnuogis, su strėnjuoste, arba moksli- 
ninkas, žilabarzdis senis dvasininko drabužiais celėje, apsuptas 
knygų bei rašymo priemonių ir nugrimzdęs j apmąstymus. La- 
bai dažnai šalia jo būdavo liūtas. Legendoje buvo pasakojama, 
kad Jeronimas, gyvendamas kaip atsiskyrėlis dykumoje, kartą 
aptiko kenčiantį nuo skausmo liūtą. Nuodingas dyglys buvo 
įsmigęs jam į leteną. Jeronimas drąsiai priėjo prie galingo žvė- 
ries, ištraukė dyglį ir uždėjo ant kojos gydomųjų žolių. Išgel- 
bėtas nuo kančių liūtas tapo ištikimu Jeronimo palydovu. 
Diureris pavaizdavo šv. Jeronimą celėje. Priešais jį ant 
didžiulių pastovų guli stori biblijos tomai įvairiomis kalbomis. 
Knygos atverstos, matyti tekstai — senovės žydų, graikų, loty- 
nų. Diureris didžiavosi, kad taip tiksliai ir gražiai išrašė vie- 
na į kitą nepanašias raides. Tikriausiai tokio gražumo šriftų 
nebūtų atsisakęs ir jo krikštatėvis. Diureris įdėmiai sekė, kad 
tas, kuris raižė medinę lentelę, nesugadintų nė vienos raidės. 
Jeronimas ištraukia rakštį liūtui iš letenos. Dieve, koks 
Diurerio liūtas! Liesas, sunykęs, nelaimingas, nedidelis, kur 
kas mažesnis už Jeronimą. Jis panėšėjo į tuos liūtus, kurie 
puošia ne dvaro herbus, o pakelės smuklių iškabas. Ir vis 
dėlto jis buvo gyvas, kenčiantis, nelaimingas. Raižinys jungė 
du šv. Jeronimo gyvenimo laikotarpius — dykumą, kur jis buvo 
sutikęs liūtą, ir vienuolyno celę. Už celės siauro smailo lan- 
go matyti miesto gatvė, ir namai visai ne tokie, kokie galėjo 
būti ten, kur gyveno biblijos vertėjas, o vokiški ir šveica- 
riški. Ir celės apstatymas panašus į vieno iš tų kambarių, 
kur buvo tekę Diureriui būti — lova gilioje nišoje už užuolai- 
dos, pusiau pataisytas patalas, varinis praustuvas, žvakidė su 
nudegusiomis žvakėmis. Buitinės smulkmenos pavaizduotos kur 
kas tiksliau ir įtikimiau negu ankstesniuose šv. Jeronimo pa- 
veiksluose. Tai turbūt pirmas bandymas pavaizduoti medžio 


raižinyje tai, kas visai neseniai buvo įmanoma tik tapyboje 
ir vario graviūrose. 

Šiame pirmame išlikusiame Diurerio raižinyje komiškas ir 
jaudinantis liūtas, įdomios aplinkos detalės, gražus už lango 
miesto vaizdas. Tačiau gatvė, matoma pro celės langą, tary- 
tum pakibusi ore. Ir svarbiausia: šv. Jeronimo veidas bejaus- 
mis ir tuščias, be minties. Diureris stengėsi kuo geriau atlikti 
pirmąjį užsakymą, kaip ir dera pameistriui, kuris rengiasi tapti 
meistru. Ar galima jam priekaištauti, kad nesugebėjo įkūnyti 
sudėtingo žmogaus paveikslo? Vėliau jis pats tai suprato. Sv. 
Jeronimas pereis per visą jo kūrybą ir bus dailininko atvaiz- 
duotas nuostabioje graviūroje ir nuostabiame paveiksle... Ta- 
čiau, šiaip ar taip, amatininko darbas buvo atliktas gerai, vi- 
siems patiko, buvo atspausdintas, ėmė juo sekti kiti, į gabų 
jauną piešėją atkreipė dėmesį Bazelio leidėjai. Čia tuo metu 
buvo spausdinama daug knygų su iliustracijomis. Leidėjai rū- 
pinosi, kad piešinys, šriftas, užsklandos ir kiti papuošimai su- 
darytų darnią vienybę. Daugelis XV amžiaus pabaigos Bazelio 
leidinių — tikras knygos meno stebuklas. Jaunajam Diureriui 
teko laimė dalyvauti kuriant keletą puikių knygų. 

Čia susiduriame su viena iš mįslių, kurios siejasi su Diu- 
rerio kūryba. Dailininkai, kūrę piešinius raižiniams, kuriais 
buvo puošiami Bazelio leidiniai, paprastai nepasirašydavo po 
savo darbais. Todėl tyrinėtojai turėjo lyginti piešinius, iškelti 
daug hipotezių ir jas patikrinti, kad galėtų tvirtai nustatyti, 
kuriems Bazelio leidiniams ir kokius piešinius buvo piešęs Diu- 
reris. Tie atkaklūs tyrinėjimai buvo pradėti dar praėjusiame 
amžiuje. Šiame darbe dalyvavo daug mokslininkų. Tyrinėjama 
iki šiolei, ir vis dar negalima tvirtinti, kad į visus klausimus 
jau atsakyta. Gaila, kad čia nėra galimybės pateikti visos ilgų 
tyrinėjimų ir ginčų istorijos — jos negalėtų aprėpti ši knyga. 
O juk tai tik vienas, iš. pavyzdžių, kokiomis pastangomis buvo 
sukurta Diurerio kūrybos istorija. 

Dabar beveik vienbalsiai pripažįstama, kad Diureris piešęs 
Terencijaus „Komedijų" iliustracijas. Ši knyga nebuvo išleis- 
ta, tačiau yra išlikę daug lentų, ant kurių perkelti piešiniai, 
keletas išraižytų lentų ir keletas atspaudų, kurių lentos yra 
dingusios. Įdomiausia galimybė pasekti įvairius darbo etapus 

iliustruojant spausdinamas XV amžiaus knygas! Atidžiai iš- 
tyrus medžiagą, galima tvirtinti, kad. pagrindinis dailininkas — 

Diureris — nupiešdavo tik dalį piešinių, o jo sukurtas figūras, 
jų įmantrų apdarą, gyvas pozas pakartodavo ir varijuodavo 
kitas dailininkas. Visa tai ant lentų perkeldavo kopijuotojai. 
Neprotingai buvo padaryta, ir todėl milžiniškas ciklas (dau- 
giau kaip šimtas iliustracijų) buvo labai nevienodo meninio 
lygio. Tuo laikotarpiu Diureris neturėjo nei autoriteto, nei su- 
gebėjimo pajungti visus šio darbo atlikėjus savo valiai. Tačiau 
greitai to išmoko. O štai titulinis Terencijaus „Komedijų" la- 
pas su vainikuotu poetu, sėdinčiu žolėje ir rašančių savo kome- 
diją — žavingas. Lengva ir drąsi linija jau byloja apie meist- 
rišką ranką ir Songauerio įtaką. Diureris nuolatos stengėsi rai- 
žyti medžio raižinius tokiais pat metodais, kaip jo gerbiamas 
dailininkas raižė vario graviūras. Buvo nelengva: ir medžiaga, 
ir darbo metodai buvo be galo skirtingi... 

Kita knyga, kurią leidžiant dalyvavo Diureris, buvo iš pran- 
cūzų kalbos verstos pamokomos istorijos „Riteris iš Turo", 
kurių autorius de Laturas. De Laturas parašė knygą kaip pa- 
mokymą savo dukterims, norėdamas apsaugoti jas nuo nuodė- 
mių, klaidų ir nukreipti doros keliu. Šitas sielą gelbstintis kū- 
rinys buvo pernelyg ilgas ir gana nuobodus. Tačiau Diureris 
nuoširdžiai susižavėjęs piešė knygai kupinas gyvybės scenas. 
Štai puošeiva. Ji seniai jau turėjo būti bažnyčioje, tačiau vis 
dar dabinasi priešais veidrodį, nepastebėdama, kad į jos kam- 
ban įslinko šlykštus velnias, pasirengęs nusitempti lengvabūdę, 
bet labai dailią nusidėjėlę. O koks puikus raižinys „Samsonas 
ir Dalila"! Samsonas kietai miega po medžiu, o Dalila kuo 
ramiausiai kerpa žirklėmis ilgus jo plaukus. O pro plyšį sienoje 
du praeiviai tylėdami smalsiai stebi šią sceną. Ir Terencijaus 
„Komedijose", ir „Riteryje iš Turo" gatvės, namai, kambarių 
apstatymas — viskas vokiška. Ir kiekviena smulkmena atlikta 
kruopščiai. Čia Diureriui pravertė jo pirmo mokytojo — Volge- 
muto pamokos. Volgemutas medžio raižiniuose perteikdavo tokį 
peizažo ir interjero vaizdą, kuris anksčiau buvo būdingas tik 
tapybai. 

Diureris susipažino su vienu iš pačių žymiausių Bazelio 
gyventojų — Sebastianu Brantu, mokslininku, rašytoju, poetu, 
abiejų teisių — kanonų ir Romos — daktaru. Brantas dar netu- 
rėjo keturiasdešimties metų, bet jau buvo apsuptas milžiniškos 
šlovės. Kai jis eidavo per miestą, visi pagarbiai su juo svei- 
kindavosi. Diureris jį sutiko vienoje iš leidyklų. Brantas da- 


lyvavo leidžiant daugelį leidinių: rašė, vertė knygas, pareng- 
davo pastabas, patardavo leidėjams, pavyzdžiui, žiūrėjo, kaip 
leidžiamos Terencijaus „Komedijos". Taip ir susipažino didelį 
patyrimą turintis literatas ir jaunasis dailininkas, kuris jau bu- 
vo pelnęs gerą reputaciją Bazelio knygų pasaulyje. 

Tuo metu Sebastianas Brantas ruošė leidybai „Kvailių lai- 
vą". Ši knyga, priešingai negu kitos jo knygos, buvo parašyta 
ne lotyniškai, o vokiškai. Brantas čia išjuokė žmonių ydas. 
„Kvailių laivas" skyrėsi nuo panašaus pobūdžio knygų. Anks- 
tesnės trenkė bažnytiniais pamokslais. Nuodėmė jose buvo pla- 
kama, dievobaimingumas garbinamas. Tai turėjo religinį pa- 
grindą. Branto knygoje žmonių trūkumus teisia protas. Viskas, 
ką Brantas smerkia, smerkiama kaip beprotybė. Jis trokšta iš- 
vaduoti pasaulį ne nuo nusidėjėlių, o nuo kvailių. Jis surenka 
juos laivo denyje: tegu, palankaus vėjo genami, sau plaukia 
į Kvailių šalį „Kvailių laive" keleivių daugybė: gobšuoliai, 
pamišę dėl naudos, dabišiai, kuoktelėję dėl puošnių drabužių, 
besijauninantieji seniai, nemokšos mokytojai, tulžingi intrigan- 
tai, šmeižikai, išpuikėliai, mergišiai, gašliai, pasileidėliai, lė- 
bautojai, plepiai, švaistūnai, tinginiai, dykaduoniai, pavydu- 
liautojai,  svetimoteriautojai, aukštus postus užimantys kvai- 
liai— jie kur kas pavojingesni už paprastus kvailius!—šarla- 
tanai, kaulintojai, astrologai... Brantas aprašo neprotingus, gė- 
dingus poelgius, šlykščius charakterių bruožus, aprašo taip, 
kad skaitytojas supranta: poetas pažįsta tuos, apie kuriuos rašo. 
Juos stebėjo gatvėje, namuose, universiteto auditorijoje, baž- 
nyčioje, teisme, turguje, krautuvėje. Zino, kaip jie kalba, kaip 
kvailai ginčijasi, kaip be jokios sąžinės giriasi, kaip pagie- 
žingai liežuvauja. Jo įspūdžių atsargos begalinės, kaip ir be- 
galinis žmonių kvailumas. Jo kalba pilna detalių, negailestingai 
taikli, sodri, vaizdinga... 

Brantas gerai žinojo didelę piešinių įtaigą. Leidėjas ir poe- 
tas pasitarė, kam užsakyti iliustracijas, ir nusprendė, kad vie- 
nas dailininkas su tokiu darbu nesusidoros. Pakvietė keletą. 
Vienas iš jų buvo Diureris. Jis nupiešė bandymui kelis eski- 
zus, ir jie patiko. Jam buvo užsakyta didžioji dalis „Kvailių 
laivo" iliustracijų. Tai daro garbę leidėjui ir autoriui. 

Štai kada Diureriui pravertė įspūdžiai, sukaupti Niurnber- 
ge, o ypač ilgoje kelionėje. Jis prisiminė dabitas, kuriuos 
buvo matęs švenčių dienomis, įsidrąsinusius senukus, girtuok- 


4» 


lėlius, ėdrūnus, pardavėjus, kurie apgaudinėja pirkėjus, tur- 
gaus šarlatanus, nesąžiningus perrašinėtojus. Jis pavaizdavo 
laivus, vežėčias, smukles, šunkelius, miesto gatves, turtuolių 
rūmus, skurdžių kamarėles. Jojamus arklius ir nešulinius asilus. 
Medžioklinius šunis. Varnas. Kates. Peles. Žąsis. Ginklus ir 
namų apyvokos reikmenis. Sostus ir kėdutes. Žmonės visuose 
raižiniuose su kvailių naktinėmis kepuraitėmis ant galvų. Jie 
ir mulkiai, ir juokdariai, besityčioją iš kvailystės. Tarp kitko, 
viena tų kvailių naktinių kepuraičių ypatybė padėjo išskirti iš 
daugiau kaip šimto raižinių tuos, kurie priklauso Diureriui. Ant 
daugelio kvailių naktinių kepuraičių pūpso barškučiai. Barš- 
kučiai yra visuose raižiniuose, kurie savo maniera artimi vie- 
nas kitam ir geriausi knygoje. Kitas dailininkas naktines kepu- 
raites piešė su gaidžio skiauterėmis, trečias — be jokių papuo- 
šalų. .. Skirtingos naktinės kepuraitės buvo savotiškas daili- 
ninko ženklas, Kad buvo ir ketvirtas dailininkas, nustatyta re- 
miantis keliais raižiniais, nepalyginti silpnesniais už visus kitus. 
Jie skiriasi stiliumi ir atrodo visai atsitiktinai patekę į knygą. 
Lygindami daugelį požymių — tarp jų ir barškučius prie nak- 
tinių kepuraičių — dauguma tyrinėtojų priėjo išvadą, kad šioje 
knygoje yra daugiau kaip septyniasdešimt Diurerio raižinių. 
Garbingas užsakymas jaunajam dailininkui! Jis buvo ne tik 
aprūpintas uždarbiu, bet ir gavo galimybę ilgai bendrauti su 
Brantu — įdomiausiu Bazelio žmogumi. Brantas buvo daug vy- 
resnis už Diurerį, turėjo didelį patyrimą, žinių, buvo garsus. 
Bendravimas su juo daug ko išmokė jaunąjį dailininką. Nuo 
jaunystės jam sekėsi—jis lengvai susipažindavo su daugeliu 
puikių žmonių. Diureris visus žavėjo savo protu ir talentu, ir 
todėl juodu vienas kitu ir domėjosi. Brantas aiškindavo, kokios 
turi būti iliustracijos. Tačiau Diureris buvo savarankiškas ir 
drąsus iliustratorius: vergiškai nesekė tekstu — kūrė savitą 
Įsikūnijusį kvailumą, įkvėptą Branto minčių. Brantas ne su- 
pyko ant jaunojo dailininko, o sutiko su jo sprendimais ir 
parašė kiekvienam raižiniui trumpą papildomą tekstą — poeto 
epigrafą. Poetas ir dailininkas vienas kitą papildydavo. 
Diureriui buvo gera gyventi ir dirbti Bazelyje, tačiau ilgam 
apsistoti vienoje vietoje jam buvo nebūdinga. 1493 metų ru- 
duo vėl jį užklupo kelyje. Diureris persikėlė į laisvą miestą 
Strasburgą. Smailas Strasburgo katedros bokštas buvo matyti 
iš toli. Bokšto siluetas atrodydavo skirtingas, žiūrint iš kokios 

pusės žvelgdavai į katedrą. Bokštas buvo asimetrinis, ir tai teikė 
jai paslaptingumo ir žavumo. Naktį, kai smulkios detalės iš- 
nykdavo ir būdavo matyti vien tamsus katedros siluetas, bokš- 
tas atrodydavo ypač gražus. 

Strasburge Diureris pradėjo dirbti vietinio tapytojo dirb- 
tuvėje. Jo vardo istorija neišsaugojo. Čia Diureris vėl ėmė 
tapyti ir pirmą kartą nutapė spalvotą savo autoportretą. Jis 
nuolat piešė ir tapė pats save. Iš dalies dėl to, kad būdavo 
prieinamiausias ir kantriausias modelis. Tačiau buvo ir rimtes- 
nių priežasčių. Jis norėjo pažinti ir suprasti save. Štai ir Stras- 
burge, kiek apsidairęs, aklimatizavęsis, nutapė autoportretą. 
Nusprendė pasiųsti jį namo. Kad būtų lengviau pasiųsti, tapė 
ne ant lentos, o ant pergamento, užklijavęs jį ant drobės. 

Si kartą dailininkas pamatė save kitokį. Jaunas veidas gra- 
žus, ramus, gal truputį išdidus. Akys kiek pasuktos į žiūro- 
vą— jis sėdėjo šonu į veidrodį. Ilgi, ryškiai rudi plaukai krin- 
ta ant pečių. Jie atrodo kaip liepsna. Ir gauruota tamsiai rau- 
dona kepurė taip pat primena ugnį. Pilkai žalia palaidinė su 
įkarpomis rankovėse apvedžiota raudonu kaspinu. Kaklas ir 
viršutinė krūtinės dalis — apnuoginti, matyti raktikauliai. Marš- 
kiniai iš plonos drobės, su dailiais raukinukais ir rausvais plo- 
nais kaspinėliais. Kostiumo sukirpimas ir spalvos — puošnūs. 
Matyt, siuvėjui fasoną buvo nurodęs dailininkas. Tvirtos ran- 
kos atsargiai laiko dagio šakelę. Tais laikais šis augalas vo- 
kiškai buvo vadinamas „Vyro ištikimybe". Neryškiame, tam- 
siai žaliame fone veidas spindi, lūpos dega, plaukai liepsnoja. 
Jaunasis žmogus gražus, labai gražus, mato esąs gražus ir nori, 
kad ir kiti jį tokį regėtų. Ramybė slepia nemažą puikybę. Tai 
jau ne kuklus keliaujantis pameistrys, tai jaunas dailininkas, 
gerai žinąs savo vertę. Kaip užkeikimas — kad pikta akis ne- 
nužiūrėtų! — skamba dvieilis, parašytas virš portreto: „Viskas 
man sekas, lyg dangui prisakius." 

Diureris nuolatos piešdavo. Jeigu praleisdavo dieną, jam 
atrodydavo, kad jo ranka blogiau klauso. Išliko menka dalis 
piešinių, nupieštų kelionių metais. Jaunystėje Diureris, matyt, 
nelabai juos saugojo. 

Kartą jis išdrįso nupiešti nuogą moterį. Tokio bandymo iki 
jo, rodos, nepadarė nė vienas vokiečių dailininkas. Diureris 
nebuvo asketas. Kelionių metais jis ne sykį kreipėsi su meilės 
žodžiais į moteris. Tačiau moteriai pasakyti, kad nori ją nu- 

piešti nuogą, tais laikais buvo sunkiau negu išreikšti savo aist- 
rą. Prašymo nuodėmingumas tikriausiai mirtinai nugąsdindavo 
tą, 1 kurią būdavo kreipiamasi. Ir vis dėlto jis rado pozuotoją, 
nors išsireiškimo „pozuotoja" iki tol niekas nebuvo girdėjęs. 
Pirmasis Diurerio modelis buvo negražus. Ant kojų panešiotos 
šlepetės, galva apvyniota rankšluosčiu, stovi išsitempusi, nepa- 
togiai pasukusi ranką. Piešinys išėjo nedrąsus. Neįprastas už- 
davinys, varžymasis, kurio niekaip neįstengė nugalėti, kaustė 
dailininko ranką, ir todėl buvo netvirta linija. O piešinys iš- 
liko ir įėjo į tapybos istoriją kaip vienas iš svarbių jos do- 
kumentų. .. 

.. „Strasburge buvo neramu. Strasburgo vyskupijos valstie- 
čiai sukilo. Ilgai ir klusniai jie kentė visus vargus — arė žemę 
dvasininkams ir pasauliečiams valdovams, pjovė šieną ir javus, 
malė. Bet šito ponams buvo per mažai. Jie reikalavo, kad vals- 
tiečiai be jokio užmokesčio kirstų jiems mišką, pjautų ir skal- 
dytų malkas, žvejotų žuvis, jų prekes savo arkliais į turgų 
vežtų. O svarbiausia, niekas iš valstiečių nežinojo, kur jų 
prievolių pradžia ir kur galas. Taip buvo visoje Vokietijoje. 
Prieš kurį laiką buvo paskelbta negaliojančia valstiečių teisė 
paveldėti žemę. Valstiečiui mirus, jo sūnūs turėdavo užmokėti 
didžiulius mokesčius, be to, pinigus, kurie vaizdžiai buvo va- 
dinami „pomirtine rinkliava"; iš paveldėtojo būdavo atimami 
geriausi gyvuliai, o jeigu būdavo likęs tik vienas, tai ir tą 
paskutinį išplėšdavo. Valstietis mokėdavo už viską: panorai 
vesti — mokėk, leidi dukrą už vyro — mokėk, sumanei parduoti 
dalį turto — mokėk. Be to, reikėjo mokėti mokesčius kuni- 
gaikščiui ir dvi dešimtines bažnyčiai — didžiąją ir mažąją. Di- 
džioji priklausė nuo javų derliaus, mažoji — nuo to, ką išau- 
gindavo valstietis, ir nuo gyvulių. Vos ne kasmet atsirasdavo 
naujos rinkliavos arba buvo didinamos ankstesnės. Valstiečiai 
turėjo daug ponų — ir žemės savininką, ir tą, kurio buvo tei- 
sinė valdžia, ir tą, kuris buvo laikomas tiesioginiu jo „šeimi- 
ninku". Ir neįsiminsi visų, kuriems valstietis turėjo plušėti, 
kuriems turėjo lenktis, kuriems mokėjo... Bejausmiai kronikų 
puslapiai, kuriuose visa lai užrašyta, dvelkia prakaitu, krauju, 
ašaromis, klykte klykia apie piktą neteisybę, apie karčias 
skriaudas, apie sunkų beteisiškumą. Apie juodą nelaimę. Apie 
bręstanti pasipiktinimą. Jis buvo ypač stiprus tame krašte, į 
kurį atvedė Diurerį klajonės. Ar jis žinojo, kas vyksta aplin- 

kui, už Strasburgo sienų? Aišku, žinojo. Reikėjo būti kurčiam, 
kad, keliaudamas iš miesto į miestą, sustodamas kaimuose nak- 
voti, susitikdamas su daugybe žmonių, nieko neišgirstum, nieko 
nepastebėtum. Diureris nebuvo aklas. Ir nebuvo kurčias. 

Į Strasburgą risčia atjojo pasiuntinys; jis atnešė raštą vys- 
kupui, bet gandas apie jį pasklido mieste ir sukėlė vieniems 
baimę, kitiems viltį — mieste taip pat buvo daug skurstančių, 
kenčiančių, nepatenkintų. Nerimastinga žinia skelbė; valstie- 
čiai sukilo. Juos palaikė mažo miestelio Šletštato gyventojai. 
Sukilėliams vadovavo burmistras. Sukilėlių pasiuntiniai, pasiųs- 
ti 1 kitus miestus, sučiupti. Jie siūlė kaimynams prisijungti 
prie jų. Tačiau niekas nesuspėjo prisijungti prie sukilėlių. Su- 
kilėliai buvo tuoj pat sutriuškinti, jų vadai sugauti. Teismas 
dar posėdžiavo, o dailidės jau pradėjo statyti ešafotą turgaus 
aikštėje, ir miesto budelis iškilmingai pareiškė valdžiai, kad 
vienas nesusidorosiąs. 

Smalsūs miestiečiai dar iš vakaro buvo užsiėmę vietas ap- 
link ešafotą. Norėdami pažiūrėti pro langus namų, stovinčių 
prie turgaus aikštės, kaip bus vykdoma mirties bausmė, turėjo 
namų šeimininkams brangiai užmokėti. Jau nuo aušros nebuvo 
galima į aikštę įsisprausti. Berniūkščiai pardavinėjo lapelius: 
tai Strasburgo spaustuvininkų skubiai atspausdintas nuospren- 
dis nuteistiesiems. Minia marga, triukšminga, tarški. Žmonių 
tirštumyne iriasi saldumynų ir gėrimų išnešiotojai, landūs ki- 
šenvagiai, viską matantys sekliai. Nuteistųjų giminės stovi čia 
pat suakmenėjusiais veidais, nesiryždami išsiduoti nė vienu 
žodžiu. Mirties bausmės vykdymas truko ilgai. Keletas buvo 
sukapoti, kitiems nukirstos galvos. 

„Dailininkas turi viską matyti!" — pagalvojo Diureris ir pri- 
sivertė nueiti į šitą aikštę. Apie tai, ką jis čia pamatė, išliko 
plunksna pieštas piešinys. Žmogus, nuo kurio nuplėšti drabu- 
žiai, klūpo. Jo akys užmerktos. Už nugaros — plačiapetis bu- 
delis paradiniu apdaru. Ilgas kardas ištrauktas iš makšties. 
Kaire ranka jis laiko nuteistąjį už peties — tuoj stumtelės jį 
prie trinkos. Kardas švystelės ore penkis kartus: žmogui, kurį 
atvaizdavo Diureris, nebuvo nukirsta galva — jis buvo suka- 
potas. Tiems, kuriems budelis nukirsdavo galvą, buvo apnuo- 
ginamas vien kaklas. Drabužius nuplėšdavo tik tiems, kurie 
buvo sukapojami. Diureris pavaizdavo ne mirties nuosprendžio 
įvykdymą, kada kalavijas jau prašvilpęs ir kraujas kliokia, o 

ankstesnį momentą: nuteistasis apmirė, nekantriai laukdamas, 
budelis ruošiasi kirčiui. Vien dirstelėjus į šį piešinį, stingsta 
širdis. 

Kiekvienąsyk, kai tik pasitaikydavo galimybė, Diureris ra- 
šydavo į namus. O kartą jis pasiuntė namo savo portretą su 
dagiu rankose. Tegul pamato, kaip jis dabar atrodo. Kaip puoš- 
niai apsidaręs. Koks nepanašus į tą, kuris prieš ketverius me- 
tus leidosi kelionėn. Portretas buvo atsargiai suvyniotas ir įdė- 
tas į skrynelę. Atiduotas į patikimas rankas. 

Tėvas ilgai žiūrėjo į portretą. Jausmai, kurie jį apniko, 
buvo sudėtingi. Sūnus buvo ne toks, koks paliko tėvų namus, 
bet ir nebuvo panašus į jį, Albrechtą Diurerį vyresnijį, kai šis 
savo laiku kaip pameistrys keliavo. Autoportrete sūnus panašus 
į jaunuolį iš kilmingų namų. Drabužiai, veidas ir poza byloja, 
kad jis išdidus. Išdidus ar išpuikęs? Nejaugi amatas, kurį pa- 
sirinko sūnus, atima iš žmogaus romumą*? Tuo metu, kai Al- 
brechtas keliavo, šeimoje gimė dar trys vaikai. Albrechtui 
Diureriui vyresniajam ėjo šešiasdešimt septintieji. Prieš metus 
jis galiausiai patyrė sėkmę. Didžiausią gyvenime! Nuvežė savo 
darbus imperatoriui į Lincą, ir šis pagerbė jį palyginti malo- 
niai priimdamas. Bet šita pagarba negrąžino jam jėgų. Namų 
ir dirbtuvės rūpesčių našta jam jau buvo per sunki. Motinai 
ėjo keturiasdešimt antri, bet ji dažnai negaluodavo. Namuose 
trūko suaugusio sūnaus — atramos. O jeigu Albrechtas liks 
svetur? Ves, atidarys savo dirbtuvę, kaip ir jis pats kažkada 
buvo padaręs. Tiesa, tada jis jau turėjo keturiasdešimt metų, 
o sūnui dabar tik dvidešimt treti, bet laikai keičiasi. Jaunieji 
tampa savarankiški kur kas anksčiau. Vargu ar sūnus iki ke- 
turiasdešimties metų bus viengungiu ir sutiks būti pameistriu. 
Pagalvojęs, padvejojęs Diureris vyresnysis parašė sūnui laišką, 
raginantį grįžti namo. 

Laiškas skambėjo kaip įsakymas. Nebuvo lengva taip para- 
šyti, bet jis prisivertė. Vėliau Diureris tai prisimins: „Tėvas 
pareikalavo, kad sugrįžčiau." 

Sūnus nepriešgyniavo ir ėmė ruoštis kelionėn. Kelionė iš 
Strasburgo į Niurnbergą buvo ilga. Pirmiausia jis buriniu laivu 
nuplaukė į Vormsą, ten nusipirko arklį, pritvirtino prie balno 
kelionmaišius su drabužiais, dovanomis, dailininko reikmenimis, 
piešiniais, kuriuos buvo nusprendęs išsaugoti. Keliu, kuriuo 
paprastai traukdavo į Niurnbergą pirklių vežimų vilkstinės, 

ne pamažu, bet ir nelabai skubėdamas, jis jojo į gimtąjį mies- 
tą. Buvo vasaros pradžia, žydėjo sodai, kur ne kur jau ir šieną 
žmonės pjovė. Vakarais, kai jis baigdavo dienos. kelionę, go- 
juose čiulbėdavo lakštingalos. Nuostabu būti jaunam! Nuostabu 
tiek pamatyti, kiek jis buvo pamatęs! Nuostabu po ilgų ke- 
lionių sugrįžti į namus, jaučiant, kad ne veltui keliavai— 

Pagaliau tolumoje pasirodė pažįstami miesto bokštai. Ke- 
leivis nusiprausė šaltinio vandeniu, susišukavo ir susitvarkė 
rudus plaukus, įlindęs į krūmus, pakeitė kelionės drabužius 
puošnesniais ir sėdo į balną. Jaudinimasis spaudė krūtinę, buvo 
sunku kvėpuoti. Nekantriai ragindamas pentinais arklį, jis pa- 
šuoliavo prie miesto sargybos namo. Buomas ant tilto per grio- 
vį pakilo, pasagos sukaukšėjo grindiniu. Štai ir didelė vartų 
arka. Grįsta gatvė kyla į kalną. Štai žalias vainikas virš smuk- 
lės. Štai geležinis batas virš kaimyno batsiuvio dirbtuvės. Štai 
Šedelio, Pirkheimerių, Volgemuto namai, o štai ir tėvų namas. 
Čia viskas pažįstama ir įprasta, bet viskas sumažėję, patam- 
sėję, atrodo kukliau, žemiau, negu buvo tada, kai jis paliko 
šitas sienas. Tarpdury jis nejučia pasilenkė. Jo sutikti išbėgo 
motina, tėvas, broliai. 

Vos apsidairęs Diureris išėjo į miestą ir staiga pasijuto 
esąs berniūkštis, ir nusprendė aplėkti visus kvartalus: Drus- 
kos, Pieno, Vynuogių turgavietes, šv. Egidijaus, šv. Elžbietos, 
Pranciškonų, Kartezianiečių vienuolynus, visas gatves, visus 
skersgatvius... 

Vakare namuose buvo puotaujama. Ant ilgo ąžuolinio stalo 
buvo išdėlioti šventiniai indai — lėkštės su piešiniais, kvadra- 
to formos — atminti laikams, kai lėkštes atstodavo riekės duo- 
nos, kai taurės būdavo ne tik alavinės, bet ir sidabrinės, pa- 
darytos jų dirbtuvėje, kai būdavo geriama ir iš žalsvų stik- 
linių bokalų su aštriais atsikišimais — pagal niurnbergiečių ma- 
dą. Ir užjūrio keistenybės — šakutės! Jas pradėta naudoti ne- 
seniai. 

Motina negalėjo atplėšti akių nuo sūnaus. Išaugo... Pasi- 
keitė. Ar patiks jam namuose? Ar skanus naminis maistas? 
Koks jam atrodo Niurnbergo vynas? 

Keliauninkui visi vienas per kitą pasakojo miesto naujie- 
nas. Kol jis lankėsi svetimose šalyse, Kaizerburge buvo sumū- 
rytas grūdų sandėlis. Be to, prieš įvykstant seimui, — impera- 
toriaus arklidės. Šv. dvasios ligoninė buvo pradėta plėsti dar 

Diureriui jaunesniajam esant namuose, bet iki šiol darbai ne- 
baigti. Ką čia ir pasakysi — tokį pastatą mažai kas yra matę: 
jis stovi viršum Pegnico upės ant polių. 

Prieš dvejus metus dar vieną ligoninę imta statyti — šv. Se- 
bastijono, tiems, kurie, neduok dieve, susirgs maru, jeigu šita 
bausmė vėl užgrius miestą. Tebegrindžiamos gatvės. Platina- 
mas miestą juosiantis griovys, taisoma siena ir bastionai — 
laikai neramūs, ir miesto apsaugos pamiršti negalima. 

Keletą kartų, dar jam keliaujant, turgaus aikštėje pasirodė 
skelbėjai, šūkčiodami: „Klausykite! Klausykite! Klausykite! Po- 
nai Tarybos nariai nutarė: miestelėnams, jauniems ir seniems, 
draudžiama nešioti sidabrinius diržus, brangesnius negu už pusę 
markės. Draudžiama nešioti sidabrines kišenes, sidabrinius ita- 
liškus peilius, apavą su išpjovomis ir durtinius su prakirpta 
apačia ir prakirpimais rankovėse. Be to, draudžiama vyrams ir 
moterims nešioti sagtis, sages, žiedus ir rankogaliuose sagas. 
Draudžiama nešioti šermuonėlių kailinius, kitaip reikės užsi- 
mokėti dideles baudas. Niekam negalima turėti daugiau kaip 
du kailinius paltus. Negalima pinti į plaukus auksinių ir si- 
dabrinių gijų, ir šukuosenas dera nešioti tik tokias, kokios 
buvo senovėje." 

Draugai perpasakojo tuos nurodymus ne veltui. Pastebėjo, 
kokia Diurerio šukuosena, kokie iškirpimai jo palaidinės ran- 
kovėse, kaip išsiuvinėti jo marškiniai. 

— Ar laikotės šių draudimų?— paklausė jis. 

— Nelabai. 

Kai Diureris liko su tėvu vienudu, tėvas jam pranešė nau- 
jieną: ji buvo svarbesnė už visas kitas. Kolei sūnus keliavo, 
tėvas jam išrinko nuotaką. Agnesę Frej, Hanso Frejo dukterį. 
Alavuotojo, mechaniko, muzikanto. Kraičio duosią du šimtus 
guldenų. Vestuves greit iškelsią — liepos pradžioje, prieš šven- 
tos Margaritos šventę. 

Agnesės tėvas, senasis Frejas, buvo visapusiškas žmogus. 
Vienu metu jis tarnavo vyno ir riešutų kontrolieriumi. Pa- 
reigos reikalavo subtilaus skonio ir uoslės, santūrumo, sąži- 
ningumo. Vėliau Frejas buvo paskirtas rotušės ekonomu. Jis 
rūpinosi puotų, skirtų pagerbti garbingiems miesto svečiams, 
rengimu. Tačiau labiausiai Frejas mėgo išradinėti ir konstruoti 
įvairias mechanines keistenybes, o per religines procesijas 
eidavo muzikanto pareigas. Taigi jam mažai likdavo laiko rū- 

pintis savo namais. Iš Niurnbergo archyvo dokumentų matyti, 
kad Frejo šeima anksčiau buvo turtingesnė, kad ji nuskurdo 
dar prieš susigiminiuodama su Diureriais. Jeigu Frejas nebūtų 
nuskurdęs, šios jungtuvės nebūtų įvykusios: jo ankstesnės kar- 
tos buvo susietos šeimos saitais su turtingesniais ir Žymesniais 
niurnbergiečiais. 

Apie būsimas vestuves tėvas pranešė Diureriui kaip apie 
nuspręstą dalyką. Buvo matyti, kad jis nemano, jog šis prieš- 
gyniautų. Sūnus ir nepriešgyniavo. Amatininkų aplinkoje savi 
papročiai. Diureris jaunesnysis ruošiasi gauti meistro teises. 
O meistras būtinai turi būti vedęs. 

Ar mylėjo Diureris tą, kurią jam buvo išrinkęs tėvas? 
Kaip jis galėjo mylėti mergaitę, jeigu anksčiau jos nematė, 
o Jeigu ir matė, tai neatkreipė į ją dėmesio? Kai jis rengėsi 
kelionėn, Agnesė buvo dar kūdikis. Diurerio ir nuotakos tėvai 
susitarė be jo dėl jungtuvių, dėl kraičio. Grįžus Diureriui, po 
kelių dienų bažnyčioje buvo paskelbti jo ir Agnesės užsakai. 

Matyt, tomis dienomis ir buvo nupieštas plunksna Agnesės 
portretas. Piešinyje — mergaitė su paprasta suknele ir prijuos- 
te. Ji paskubom susišukavusi, nes iš kasos išsipešusi plaukų 
sruoga. Jos veidas neatrodo gražus. Tiesa, kiekvienai epochai 
būdingas savitas moters grožio supratimas. Pasirėmusi ranka, 
ji užsnūdo — tikriausiai buvo pavargusi: reikalų prieš vestuves 
daug. Jaunikis užėjo į būsimo uošvio namus. Jis puošniai apsi- 
vilkęs: mėgo išsiuvinėtus sniego baltumo marškinius persmaug- 
tomis rankovėmis, ryškias mažas kepuraites, tokias, kad iš po 
jų kristų ant pečių gerai prižiūrimi, pasukti, rausvai rudi plau- 
kai, mėgo. dviejų spalvų striukes ir spalvas apgalvotai pats 
išsirinkdavo. Rūpestingai susišukavęs, puošniai apsirengęs, su 
dovana sužadėtinei, jis atvėrė namų duris ir užklupo užsnū- 
dusią Agnesę. Tokią ir nupiešė. Greitomis nupieštas eskizas 
nepataikavo sužadėtinei. Padvejojęs, sakytum tikrindamas save, 
kaip skamba ir ką reiškia šie trumpi žodžiai, jis parašė po 
piešiniu: „Mano Agnesė." Per visą ilgą jų vedybinį gyvenimą 
tai buvo vieninteliai švelnūs žodžiai, Diurerio skirti Žmonai. 

Vestuvių išvakarėse draugai iškilmingai, su muzika ir dai- 
nomis palydėjo jaunąjį, o draugės — jaunąją į pirtį. Grįžęs iš 
pirties, jaunasis sukvietė draugus į bernvakarį vyno rūsiukyje. 
Jie gėrė, dainavo. Grojo liutniomis ir fleitomis. Verlė jaunikį 
pasakoti apie savo keliones, kvotė, kaip jį sutikdavo Šveica- 

rijoje ir prie Reino moterys. Vienas iš draugų padeklamavo 
surimuotą sąrašą turto, kurį jaunoji turėjo atsinešti kraičio. 
Įkyriai, kaip būdinga girtiems žmonėms, kamantinėjo Albrechtą, 
ar patikrinęs kraitį, pradedant patalais ir baigiant rateliu, suk- 
nelėmis ir adatomis. Diureris atsikirtinėjo juokais, kad dėl ves- 
tuvių tarėsi tėvai, kad jis, tiesą sakant, ir įsivaizduoti negalįs, 
jog kelionių po svetimas šalis metas nesugrąžinamai praėjęs, 
jog štai jis, o ne kas kitas, tampąs šeimos galva, meistru, namų 
šeimininku. 

Pagal paprotį, jaunieji įsikūrė pas uošvį. Gyvenimas čia 
pasirodė įdomus. Agnesės tėvas puikiai grojo arfa, o Diureris 
mėgo muziką. Uošvis buvo išradingas. Jis gamindavo bronzines 
figūras, kurios slėpė paslaptis. Kai jas pastatydavo ant iškil- 
mių stalo, iš gausybės ragų arba kriauklių imdavo trykšti 
vanduo. Diureris suprojektavo uošviui servizą su fontanais. 
Brėžiniai išliko. Jame atsispindėjo Diurerio vyresniojo dirbtuvės 
juvelyrinės formos, Hanso Frejo technikos idėjos ir Diurerio 
jaunesniojo skonis. Uošvis buvo geros nuotaikos: jis jau matė 
savo paties — išradėjo ir žento — juvelyro ir dailininko sąjungą. 
Bus galima sukurti neregėtų daiktų, tokių, kurie dar ir pavadi- 
nimo neturi... O Diureriui atėjo laikas atidaryti savo dirbtuvę 
ir priiminėti užsakymus. Dėl to jis ir sugrįžo į gimtąjį miestą, 
dėl to ir vedė. Bet nejučia jį apėmė nerimas. Tai, ką tapė ir 
piešė, jam nebepatiko. Albrechtas negalėdavo nusėdėti namie, 
pašokdavo, mesdavo darbą, skubiai, vos pastebėdamas sutik- 
tuosius, žingsniuodavo gatvėmis, išeidavo už miesto vartų ir 
atitokdavo tik tada, kai pajusdavo ne grįstų gatvių akmenis, 
o žemę. Tačiau grįžti namo nenorėdavo; net pats negalėdavo 
paaiškinti, kodėl tai, ką jis darė, nustojo jį džiuginę. 

Diureris slankiodavo po Niurnbergo apylinkes čia pasiner- 
damas į kupinas nerimo mintis, čia įsižiūrėdamas į tai, kas jį 
supo. Grįžęs namo, paimdavo lapą popieriaus, plonus teptukus, 
akvarelinius dažus ir piešdavo iš atminties, o galbūt pagal 
eskizus iš natūros kapines arba ant kranto stovinčią vielos 
dirbtuvę. Keletą namų ir daržinių šviesiomis sienomis ir tam- 
siais mediniais fachverkais. Niekuo nepasižymintys namai, pa- 
prasčių paprasčiausios daržinės. Kiemas. Medinės ritės su už- 
vyniota viela. Seni medžiai. Apgriuvę tiltukai. O kitame upės 
krante — nameliai, sodai, aptvarai, tolumoje — medžiai, smailus 
bažnyčios bokšto špilis, o dar toliau, prie horizonto — virtinė 

neaukštų kalnų. Piešinys išsamus ir pedantiškai tikslus. Kiek- 
vienas Niurnbergo gyventojas pažins vietą, kurią Diureris pa- 
vaizdavo, ir sušuks: „Koks panašumas!" Tačiau Diureriui pie- 
šinys netrukus ėmė nepatikti. Viskas tikrai panašu ir nepa- 
našu. Iš tiesų žaluma arti visai kitokia negu tolumoje. Kuo 
toliau, tuo neryškesni atrodo daiktų kontūrai. Daugelis smulk- 
menų pranyksta. Jis tai mato, bet piešia taip, tarytum apžiūri- 
nėtų viską įsmeigęs akis. Ar tai teisinga? Kai jis klajojo palei 
upę netoli dirbtuvės, diena buvo karšta, ore tvyrojo migla. 
Matyti ją matė, bet perteikti nesugebėjo. Kaip tai “padaryti? 
Kol kas jis nežinojo. Bet jau žinojo, ką nori pasiekti. 

Tai, kaip jis piešdavo žmogų, taip pat jam nebepatiko. 
Diureriui nepavyksta judesys. Judesyje slypi paslaptis, kurios 
jo mokytojai neatskleidė. O ar jie patys žinojo šią paslaptį? 
Jis prisimindavo jų darbus. Ne, tikriausiai ir jie nežinojo. 
Galbūt tai visai neįmanoma: piešinys ir paveikslas nejudrūs — 
kaipgi jais išreikšti judesį? 

Bazelyje jau buvo matęs italų dailininkų paveikslų. Dabar 
į jo rankas pateko jų graviūros. Jos sukrėtė Diurerį. Štai And- 
rėjos Mantenijos vario graviūros. Kovoja jūros dievybės, iki 
juosmens — žmonės, žemiau juosmens — žvynuotos baidyklės 
su arklio kanopomis. Ant baidyklių nugarų sėdi nuogos mo- 
terys. Dėl jų ir vyksta kova. Viena jaunu ir išdidžiu veidu su 
panieka nusigręžusi nuo grumtynių. Kita išgąstingai apkabinusi 
barzdotą jūros dievą, piktai užsimojusį vėzdu, įtraukusi galvą 
į pečius, ir tame jos judesy — siaubas. Išpūtęs žandus, pučia 
ragą jaunikaitis, ir atrodo, kad rago garsai kabo ore virš pu- 
toto vandens, virš nendrių sąžalyno. Čia viskas juda, viskas 
alsuoja įsiūčiu, baime, kovos svaiguliu. Siaubingi ginklai švil- 
pia, kerta orą, iš plačiai pražiotų gerklių veržiasi šauksmai... 
Jūros dievybės ir gražios, ir baisios. Kaip gyvenimas! Jos 
siaučia; įtempti raumenys juda po oda. 

Diureris viską atidėjo į šalį ir ėmė kopijuoti Mantenijos 
graviūrą. Iš pradžių ją perpiešė, bet greit pajuto, kad nori 
pavaizduoti tą pat, tik kitaip. O galbūt ranka pati ėmė judėti 
kita linkme. Mantenijos raižiklis perkėlė ant lentos tiesias plo- 
nas linijas. Diurerio linija apvalėjo, sakytum raumenys, ku- 
riuos jis piešė, patys jį kreipė ta linkme. Mantenijos tamsus 
fonas, jis padarė šviesų. Diureris nedrįso prisipažinti, kad jo 
piešinys gyvesnis už originalą, tačiau matė, kad labai pana- 

šus, bet kitoks, visai kitoks. Ko gero, ir pasirašyti galėtų po 
juo. Į jo rankas tuo metu pateko ir kitos italų graviūros. Jos 
buvo atvežtos parduoti į Niurnbergą. Niurnbergo gyventojai 
stebėjosi neįprastais lakštais, o Diureris buvo jų sužavėtas, il- 
gai juos kopijavo. Sis darbas jam atrodė svarbus, pasirašydavo 
po kopijomis ir jas datuodavo. 

Diureris dar menkai suvokė Italiją ir italų meną. Tačiau 
tarp leidėjų, pas kuriuos jis lankydavosi Niurnberge ir Bazely- 
je, Kolmaro ir Strasburgo dailės dirbtuvėse, o ypač Pirkheime- 
rių namuose, nuolat būdavo kalbama apie šitą šalį: Vilibaldas 
jau daugelį metų mokėsi Italijos universitetuose. Stai kokį vaiz- 
dą pamažu susidarė Diureris. Kažkada graikų ir romėnų pa- 
saulyje gyvavo garsus menas. Jo meistrai buvo atskleidę di- 
džiąją grožio paslaptį. Ta paslaptis ilgai buvo užmiršta. Bet po 
kurio laiko Italijos mokslininkai ir dailininkai ėmė iš žemės 
iškasinėti senųjų meistrų skulptūras, skaityti jų darbus, supras- 
ti tobulybės taisykles, ir dabar jie, italai, atrodo, netrukus vėl 
atskleis didžiąsias grožio paslaptis. 

Išmintingas posakis — geriau vieną sykį pamatyti negu 
septynis kartus išgirsti — jau gyvavo. Baisus nerimas apėmė 
Diurerį: jis turi visa tai pamatyti savo akimis. Kuo greičiau. 
Vidinis nerimas trukdė jam dirbti. Nelengva paaiškinti tėvams, 
neįmanoma paaiškinti jaunajai žmonai, kodėl, vos tik grįžęs, 
vėl ruošiasi į kelionę. Ir kur? Ne į vokiečių žemes, ne į Ni- 
derlandus, kur paprastai keliaudavo vokiečių dailininkai, o į 
Italiją! Niekas iš Diurerio amato žmonių dar tokion kelionėn 
kaip jis nesileido. Jie atkalbinėjo jį ir gąsdino: kelionė, atrodo, 
pavojinga. Įsižeidė uošvis. Juodu turėjo tiek bendrų planų! 
Jaudinosi tėvai — galbūt kas nors negerai šioje jaunoje šei- 
moje? Verkė žmona — vos tik ji priprato prie šio keisto, am- 
žinai susimąsčiusio, ištisas dienas dirbtuvėje praleidžiančio žmo- 
gaus, kuris jai buvo išrinktas vyru, o jis jau ruošiasi palikti 
namus. Kuo gi jam neįtiko? Dailininko, apnikto darbų, cha- 
rakteris nelengvas. Nelengva gyventi su žmogumi, kuriam svar- 
biausia— jo menas. 

Kol Diureris apgalvojo savo kelionę, Niurnbergą užgriuvo 
nelaimė — maras. Vadinasi, ne veltui miestas statė šv. Sebasti- 
jono ligoninę. Dar nebaigta statyti, ji jau priėmė pirmuosius 
ligonius. Tikriau, mirštančiuosius: tie, kurie susirgdavo maru, 
beveik niekada nepasveikdavo. 

Tyliu balsu pasakodavo, kaip visa tai prasideda. Sveiką 
žmogų staiga ima krėsti šaltis. Čia jis degte dega, čia jam 
šalta. Galva plyšta nuo nepakeliamo skausmo. Kamuoja nenu- 
malšinamas troškulys. Neaiški pasidaro kalba. Paskui atsiranda 
pabrinkimai kakle, pažastyse, kirkšnyse. Žmogus miršta labai 
kentėdamas. Dvasininkai nebesuspėja atleisti nuodėmių susir- 
gusiesiems, ir šie miršta be atgailos. Tai atrodydavo baisiausia. 

Niekas nežinojo, kaip apsisaugoti nuo epidemijos. Žmonės 
bijodavo išeiti iš namų. Aklinai uždarydavo langines ir duris. 
Niekas nesiryždavo ateiti padėti susirgusiems kaimynams. Bal- 
tais kryžiais būdavo pažymimi namai, kur yra ligonių, juodais, 
kur jau visi mirę. Gydytojai vaikščiodavo nuo kojų iki galvos 
apsidarę drabužiais, kurie būdavo permirkę aromatingomis me- 
džiagomis, kvėpuodavo pro kaukes. Kiekvienuose namuose nuo 
ryto iki nakties būdavo smilkomi aromatingi sakai, laistomos 
sienos actu. Visur nuo ryto ligi vakaro būdavo meldžiamasi. 
Maldos blogai padėdavo. Bažnyčiose be paliovos būdavo lai- 
komos už mirusiuosius pamaldos, nors lavonai nebūdavo ten 
įnešami. Pamokslai skambėdavo rūsčiai. Būdavo kalbama apie 
sunkią dievo bausmę, kuri užgriuvo pasaulį už nuodėmes. 

Diureris eidavo ištuštėjusiomis Niurnbergo gatvėmis, ir at- 
rodydavo, kad nieko nepastebi. Bet vėliau jo graviūrose rasime 
tų dienų įspūdžių. 

Sitai nelaimei Niurnbergo miesto kronikoje paskirta kele- 
tas eilučių: „Tais pat 94-aisiais metais daugelyje vokiečių že- 
mės vietų siautėjo didysis maras, o prasidėjo jis čia, Niurn- 
berge, prieš šv. Gilgeno dieną (rugsėjo 1-ąją), ir ėmė kilmin- 
gieji bėgioti, ir truko maras iki kalėdų; per dieną mirdavo 
daugiausia 90, o kartais ir 100 žmonių."' Vienas pirmųjų iš 
miesto išbėgo Diurerio krikštatėvis Antonas Kobergeris, paskui, 
metęs ligonius, miesto gydytojas Jeronimas Miunceris. Diurerio 
vyresniojo šeima didelė. Neįmanoma visiems pajudėti iš vie- 
tos. Beliko melstis ir neprarasti vilties. Diureris suprato, kad 
žiauru taip elgtis su artimaisiais, bet negalėjo išsižadėti pa- 
siryžimo vykti į Italiją. Paprastai švelnus ir geras, jis pasi- 
darydavo nepalenkiamas, kai būdavo kalbama apie meną. Taigi 
niekas negalėjo jo sulaikyti. 


' E. Flechsig. ` Albrecht Dūrer, Bd. l, Berlin, 1928, 
S. 149. 

III SKYRIUS 


Diurerio biografai turi kuo remtis. Į senatvę Diureris pa- 
rašė „Šeimos kroniką". Išliko autobiografinių užrašų nuotrupų 
iš jo „Užrašų knygutės", nemažai įvairiais metais rašytų laiškų, 
smulkus kelionės į Niderlandus aprašymas. Apie Diurerį am- 
žininkai ėmė rašyti dar jam gyvam esant. Tiesa, jie maišė 
faktus su nuogirdom ir užpildydavo spragas spėliojimais, ta- 
čiau, šiaip ar taip, užrašė ateities kartoms daugelį jo biogra- 
fijos aplinkybių. Išliko daug Diurerio piešinių, graviūrų ir pa- 
veikslų. Ant didesnės dalies kūrinių jis pats užrašė datas, dau- 
guma kitų gana tiksliai datuoti. Tačiau Diurerio gyvenime yra 
baltų dėmių. Viena jų —apie 1494—1495 metus. Keletas tyri- 
nėtojų kartų gerokai padirbėjo, norėdamos įrodyti, kad šitais 
metais Diureris keliavo po Italiją, lankėsi Venecijoje ir galbūt 
kituose miestuose. 

Štai kokia įrodinėjimų eiga. 

1506 metais Dureris buvo Italijoje. Jo laiškai, rašyti iš Ve- 
necijos su šių metų data, yra išlikę. Viename Diureris rašo, 
kaip dirba Venecijos dailininkai: „O tie dalykai, kurie man 
taip patiko prieš vienuolika metų, dabar manęs nebedomina."' 
1506 metais Diureris Venecijoje pamatė kažką tokio, ką jau 
buvo matęs čia prieš vienuolika metų; vadinasi, jis čia lankėsi 
1495 metais. Todėl buvo atidžiai apžiūrėti ankstesnių metų 
jo piešiniai ir raižiniai. Tuose darbuose buvo pastebėti laivai, 
kokių jis jokiu būdu nebuvo matęs Vokietijos upėse ir eže- 
ruose, tačiau kokie plaukiojo Adrijos jūroje ir prisišvartuo- 
davo Venecijos prieplaukoje: buriniai laivai aukštais bortais ir 
ilgi, giliai nugrimzdę — irklinės galeros. Diureris užfiksavo sa- 
vo piešiniuose, kaip laivai pranyksta už horizonto linijos. Tokį 
vaizdą galima pamatyti tiktai pajūryje. Vienoje iš ankstesniųjų 
jo graviūrų irklininkas, stovėdamas laivelyje, irkluoja vienu 
ilgu irklų. Taip iki šiol Venecijoje irkluoja gondolininkai. 
Įsižiūrėję į namą kitame raižinyje, tyrinėtojai pamatė, kad 
pastatas yra vienas iš šiaurinės Italijos architektūros pavyz- 
dëm, Puošnios moterys ankstesniuose Diurerio piešiniuose ap- 
sirengusios Venecijoje dėvimais drabužiais, jų šukuosenos to- 
kios kaip Italijos damų, ir pagal Venecijos paprotį jos užsi- 


' A. ĄĮiopep. Iluūcbma..., T. I, c. 55. 

dėjusios perlų vėrinį ant kaktos. Pastebėjo net smulkmenas. 
Sykį Diureris nupiešė krabą. Vokietijoje panašaus jūros gyvio 
jis negalėjo matyti, o Venecijos žuvų turguje krabai buvo 
pardavinėjami. Pakartosime, kad visus šiuos darbus Diureris 
atliko daug anksčiau, negu antrą kartą nukeliavo į Veneciją. 
Ši kelionė tiksliai datuota. Vadinasi, Diureris pirmą kartą Ve- 
necijoje lankėsi 1495 metais. Jis išvyko rudenį, tai yra 1494 me- 
tais. Žiemą į tokias keliones niekas nesileisdavo. 

Diureriui teko važiuoti Bavarijos keliais, kurie dėl plėšikų 
užpuldinėjimų garsėjo Europoje bloga šlove, nugalėti Alpes, 
važiuoti šiaurinės Italijos keliais, kuriais žygiavo Romos le- 
gionai, vokiečių gentys, įvairių tautybių kareiviai ir nuotykių 
ieškotojai, pirkliai. 

Šiuo keliu iki Diurerio buvo ėję daugybė piligrimų, trau- 
kusių per Veneciją į Romą arba į Jeruzalę. Jie paliko kelionių 
užrašus. Iš jų matyti, kad ši kelionė trukdavo apie mėnesį. 

Namuose būnant, trys ar keturios savaitės dažniausiai pra- 
eina taip nepastebimai, kad jų ir nebeprisimeni. Trys ar ke- 
turios savaitės kelionėje, ypač svetimuose kraštuose,— didžiulis 
laiko tarpas. Žmogus prisimena tokią kelionę daugybę metų. 
Ypač jeigu keliauja dailininkas. Diureris kelionėn pasiėmė po- 
pieriaus, sidabro pieštukų, rašalo, akvarelinius dažus. Jo kelyje 
buvo daug gražių miestų. Insbrukas jį sužavėjo. Apie tai liu- 
dija akvarelė. Dangus melsvai pilkas, su lengvais debesėliais. 
Diena ne apsiniaukusi, bet ir ne saulėta, nutvieksta lygios ru- 
dens šviesos. Balta akmens siena supa miestą, virš kurio stūkso 
stačiakampiai bokštai su gražiais stogais ir pilkas smailus baž- 
nyčios bokštas, dengtas malksnomis. Miestas stovi ant nepla- 
čios upės kranto. Upės vanduo vos banguoja, lengvam vėjeliui 
pučiant, ir vandenyje virpa baltos sienos, raudonų stogų, rudų 
namų atspindys. Nejaugi niekas iki jo nematė, koks puikus 
apversto miesto atspindys vandenyje? Galbūt matė. Tikriausiai 
matė. Tik neįsidėmėjo. Šiaip ar taip, niekas iki Diurerio šitaip 
nebuvo piešęs. Kada Volgemutui ir jo mokiniams reikėdavo 
altoriaus fonui miesto, jie nepiešdavo iš natūros. Jiems pa- 
kakdavo sutrumpintos formulės: kreiva gatvelė, keli namai su 
bokštais — tai reiškė miestą, apskritai miestą. Kalva, medis, 
į kurį pažiūrėjęs nepažinsi, koks jis,— tai reiškė kaimo pei- 
zažą. O Diurerį Insbrukas sužavėjo ypatingais ir nepakartoja- 
mais bruožais, kaip būna ypatingas ir nepakartojamas žmogaus 

veidas. Jo akvarelė išreiškia gamtos ir autoriaus nuotaiką. Spal- 
vos švelnios ir giedros. Lapas dvelkia gaiva, upės vėsa. At- 
rodo, kad dailininkas visa tai nupiešė lengvai. Piešė džiaug- 
damasis tuo, ką mato, ir kad dar daug įdomaus pamatys ilgoje 
kelionėje. Tačiau įkvėpimas nekliudė būti tiksliam, net pe- 
dantiškam. Pats aukščiausias bokštas jo piešinyje apsuptas 
pastolių. Tų metų Insbruko kronika pasakoja, kad bokštas — 
Insbruko gyventojai jį vadino herbiniu— 1496 metais buvo 
paaukštintas. Diureris piešė, kai dar vyko darbai. Štai papil- 
domi įrodymai, nusakantys, kada dailininkas keliavo. Tie, kurie 
gerai pažįsta Insbruką, nustatė net vietą, iš kurios Diureris 
piešė, — nuo Gotingo kalvų, kurios iškilusios priešais Ino upę. 
Mes įsižiūrime į nedidelį popieriaus lapą, jo kontūrai išnyksta: 
prieš mus — ribuliuojanti upė, miesto sienos ir bokštai, vaiski 
rudens diena. Stotelė ilgame kelyje. Stiprus jausmas pirmą 
kartą tai išvydus, godus noras įsiminti, užfiksuoti jį popieriuje. 
Mus užvaldo ta nuotaika. Ir tik paskui ateina mintis, kad 
šitas lapas yra vienas iš pirmųjų akvarele pieštų peizažų Eu- 
ropos meno istorijoje. Ir nuostabu: nejaugi jam beveik penki 
šimtai metų? 

Diureris, kelionėje liedamas akvareles, kantriai ieškodavo, 
iš kokios vietos geriausia Žiūrėti į gamtovaizdį. Kartais jis 
nueidavo toli nuo medžio ar pastato, kuris turėdavo būti pie- 
šinio ašis. Tada akys iš karto aprėpdavo gana daug namų, 
medžių, kalvų, o iš didelio nuotolio jie atrodydavo namukai, 
medeliai, kalvutės. Detalės, gerokai atsitraukus, išnykdavo, o 
Diureris buvo įpratęs piešti jas, vaizduodamas peizažą iš dide- 
lio nuotolio. Iš pradžių nupiešdavo viską smulkiai, tarytum 
būtų matęs — priešingai negu matai iš tolo — ir medžių šakas, 
ir sienų akmenis, ir langų rėmus. Piešinys būdavo detalus, 
akylumas — perdėtas, išskaičiuojant kas matyta, todėl mono- 
toniškas. Atsisakyti smulkmenų? Greitai jis taip ir padarys. Šis 
žingsnis mums atrodo paprastas ir natūralus, bet prilygsta at- 
radimui. Kol kas to atradimo dar nebuvo padaręs. Kartais 
Insbruko pilies kieme Diureris pasirinkdavo per daug artimą 
tašką ir galėdavo piešti tik tai, kas iš tokio artimo nuotolio iš 
tiesų buvo gerai matyti. Tačiau už rūmų sienų dingdavo dan- 
gus, piešiniui trūkdavo oro, piešinys dusdavo. Rodos, kaip leng- 
vai gali tas, kuris jau nebe mokinys, o meistras, išsirinkti vietą 
ir piešti, bet, dieve, kaip tai sunku. Kaip baisiai sunku! Kiek- 

vienas gamtovaizdis turi savo paslaptį. Diureris pajuto jos 
dvelktelėjimą iš pat pirmo karto, kai piešė Niurnbergo apylin- 
kėse. Dabar, ilgoje kelionėje, jis priartėjo prie tos paslapties 
atskleidimo. 

Kodėl taip nepanašūs kits į kitą medžiai? Ir kiekvieno pa- 
vidalas keičiasi. Kitaip nukrito saulės spindulys, kita kryp- 
tim papūtė vėjas, žaluma sužvilgo auksu, lapai ėmė virpėti, 
drebėti, šlamėti. Jei nori, kad medis būtų į save panašus, 
pabandyk net jo lapų šnaresį perteikti teptuku. Upė atrodo 
čia besijuokianti, čia paniurus, čia vilioja, čia gąsdina. Kalnai 
tartum snaudžia, tartum budi, čia draugiški, čia priešiški. Vis- 
kas turi sielą, ir, kol pieštuku ir teptuku liesi vien išorinį 
lukštą, bet neprasiskverbsi į medžio, upelio, akmens vidų, sielą, 
nepavyks pasiekti net paprasčiausio panašumo. Pamažu Diurerio 
peizažuose gamta tampa vis labiau sudvasinta: ji gyvena, džiau- 
giasi, liūdi, kalba su žmogumi ir apie žmogų. 

Šveicarijos kalnų keliai kartais gąsdindavo Diurerį, tačiau 
ir pavojingose vietose jis sustodavo, atsargiai išsitraukdavo 
iš persimetamo per petį krepšio kelioninius rašymo reikmenis, 
albumą, pasidroždavo žąsies plunksną. Viename iš kelionės 
eskizų: kairėje — uola, užversta grėsmingais akmens luitais, 
dešinėje — dauba, grupė kalnų ąžuolų vešliais vainikais, tolu- 
moje— kalnas su pilies bokštu. Piešinio baigti nepavyko: slė- 
nis, medžiai, kalnas su bokštu vos žymu. Vedlys arba pake- 
leivis — po vieną tokiais keliais niekas nekeliaudavo — matyt, 
paskubino Diurerį. Ir vėl priekyje stati prieškalnė: akmens sie- 
na — kairėje, svaiginantis skardis — dešinėje. Piešinys vos pra- 
dėtas, iš tiesų tai eskizas. Tačiau Diureris išsaugojo jį. Parsi- 
veš namo lapelį, žvilgtelės, ir atmintyje iškils ta kelionės die- 
na: pagelus kaip šaltinio vanduo kalnų oras; rūstūs akmens 
luitai — į juos atsirems žvilgsnis, jeigu dirstelėsime į kairę, ir 
begalinės tolumos, jeigu pažiūrėsime į dešinę. Didelis, bekraštis 
pasaulis, per kurį eina jo kelias. Ir atrodo, kad siauroms Niurn- 
bergo gatvelėms, kuriose slankioja, įvarydamas siaubą, maras, 
ir šitam keliui, kuris atviras visiems vėjams, nežinomas am- 
žius, tik begalybė! 

Užpakaly liko Diureriui kėlusi nerimą Brenerio perėja, prie- 
kyje pasirodė Štercingo miestelis. Vietinės bažnyčios pasidi- 
džiavimas — Hanso Mulčerio išpjaustinėti iš medžio ir nudažyti 
altorius ir Madonos statula. Mulčerio Madona kažkuo skyrėsi 

nuo daugybės kitų madonų. Jaudinamai sugulusios apdaro klos- 
tės buvo įprastos. Gyvo kūno negalėjai po jomis įsivaizduoti. 
Tokias jis buvo matęs ir anksčiau. Bet dievo motinos nuosta- 
biai gražus veidas atrodė neapsakomai ramus: ji žinojo, kas 
laukia jos sūnaus, bet nieko nebijojo. 

Taip, jis gerai padarė, kad neliko namie. Nors dabar ir 
pripažintas savarankišku meistru, tačiau dar tiek mažai yra 
matęs, dar tiek daug turi sužinoti. Net ir tai, kas nuo senų 
laikų pažįstama, kelionėje atrodydavo visai kitaip. Kad ge- 
riau suvoktum įprastus daiktus, reikia atsitraukti, nueiti to- 
lėliau, rasti tašką, iš kurio matyti, kas svarbiausia. Prieš jį 
dar daug stačių kelių, pavojingų tiltų, siaurų takelių. Ne tik 
šioje kelionėje, bet ir gyvenime, kuris laukia Diurerio, niekas 
tuo keliu dar nebuvo ėjęs. Caksi į akmenis pasagos, nukal- 
tos garsių Niurnbergo kalvių, gurgžda balnas, pasiūtas žinomų 
Niurnbergo balnų meistrų. Kalnų vėjas pučia į veidą, paslap- 
tingais kvapais dvelkia vystančios kalnų žolės, tolumoje, virš 
tarpeklio, sakytum rodydamas kelią, pranyksta didžiulis paukš- 
tis plačiais sparnais — erelis. Jaunasis Albrechtas Diureris ke- 
liauja toliau: atidžiai įsižiūri, ilgam įsimena, godžiai įsisiurbia 
kontūrus, spalvas, kvapus, garsus, galvoja, galvoja, galvoja... 
Taip galvojama tiktai kelyje. 

Kelias buvo ilgas. Tekdavo sustoti, kad pats pailsėtum ir 
leistum atsikvėpti arkliui, įeitum į pakelės bažnytėlę padėkoti 
dievui, kad apsaugojo nuo pavojų, likusių užpakaly, paprašyti, 
kad paglobotų ir apsergėtų nuo ateityje laukiančių — jojant ne- 
patikimais tiltais, skardingom perėjom, esant pavojingiems su- 
sitikimams. 

Dar labiau į pietus. Vokiečių kalba čia skambėjo jau vi- 
sai neįprastai. Dažnai į ją įsimaišydavo itališki žodžiai. Ki- 
taip būdavo apsirengę sutiktieji kelyje, kitaip atrodydavo jų 
veidai. Jie buvo tamsesnio gymio, jų plaukai juodesni, mimika 
gyvesnė. Vis daugiau buvo justi, kaip toli jis nuo namų. 

Viename iš užvažiuojamųjų nakvynės namų Diureris išgirdo, 
kad netoliese, žaliame Pustertalio slėnyje, yra pranciškonų vie- 
nuolynas, o jame — žinomiausio Tirolio medžio drožėjo ir ta- 
pytojo meistro Michaelio Pacherio darbo altorius. Jo garsas 
buvo pasiekęs net tas dirbtuves, kuriose Diureris anksčiau 
buvo dirbęs. Pranciškonai buvo pripratę, kad keliauninkai ne- 
aplenkia jų vienuolyno. Diureris buvo įleistas į bažnyčią. Jis 

atsiklaupė prieš altorių, pasimeldė, paskui ėmė įdėmiai jį ap- 
žiūrinėti. Tokiu ankstyvu metu altorius buvo užvertas. Paveiks- 
lų, esančių išorinėje suveriamųjų durelių pusėje, prasmės Diu- 
reris iš karto negalėjo suvokti. Štai kažkoks keistas padaras, 
panašus į milžinišką grėsmingą vabzdį (matyt, velnias), klus- 
niai laiko prieš žmogų vyskupo apdaru atverstą knygą... Pri- 
ėjo pranciškonų vienuolis, paaiškino, kad tai šv. Volfgangas; 
kuris maldos jėga privertė piktąją dvasią jam tarnauti — laikyti 
atverstą maldaknygę. 

Diureris tą paaiškinimą praleido pro ausis. Jo dėmesį pri- 
kaustė kitas paveikslas: gilumoje — gatvelė, iš abiejų pusių 
užstatyta namais. Kuo toliau, tuo jie mažėja. Gatvelė eina 
tolyn, traukdama žvilgsnį į erdvės gilumą. Kažkur toli toli 
priešingos gatvės pusės susilieja, ir ji dingsta horizonte, tary- 
tum toliai ją būtų sugėrę. Taip nutapytos gatvės Diureris dar 
nebuvo matęs. 

Paskui buvo atidarytas altorius. Viduje buvo keturi ilgi 
aukšti paveikslai. Iškilmingi, purpuriniai, violetiniai, beveik 
juodi apdarai. 

Bažnyčios tėvai, paaiškino vienuolis, —šventieji Jeronimas, 
Augustinas, popiežius Grigalius Didysis, vyskupas Ambraziejus. 

Diureris būgštauja nedievobaimingų savo minčių. Jis gal- 
voja ne apie tai, kad prieš jį — bažnyčios tėvai, o apie tai, 
kaip jie nutapyti. Gatvelė išorinėje altoriaus suveriamųjų du- 
relių pusėje ėjo tolyn, į paveikslo gilumą. O bažnyčios tėvai 
tartum išėję į priekį, į erdvę priešais paveikslą. Jų žvilgs- 
niai įsmeigti į kažkokį vieną tašką. Jeigu atsistoji priešais al- 
torių toje vietoje, kurią nurodė pranciškonas, šitie žvilgsniai 
susikryžiuoja ant tavęs, jie įbesti į tave ir tarytum priverčia 
tave pakelti akis, o visos linijos paveiksluose, kuriuose nuta- 
pyti šventieji, veda, vilioja, pavergia tavo žvilgsnį. 

Kolmaro, Bazelio, Strasburgo dirbtuvėse Diureris jau buvo 
girdėjęs žodį „perspektyva". Jis atkeliavo iš Italijos. Vokie- 
čių dailininkai dar menkai suvokė, ką tai reiškia. Vieni sakė, 
kad tai paslaptingas menas suteikti plokščiai sienai, lentai, 
drobei gilumą. Menas turi beveik tokią pat galią kaip ir ke- 
rai. Kiti keikė mįslingąją perspektyvą kaip triuką arba šarla- 
taniškumą. Šventieji buvo įsprausti į ankštas, perkrautas pa- 
puošimais nišas. Baldakimai ir nišos buvo panašūs į dar gerokai 
prieš Pacherį dirbusių meistrų darbus. Žmonėms, nutapytiems 

nauja maniera, buvo ankšta šitose nišose. Senos žinios, kurias 
dailininkas gavo vokiečių dirbtuvėse, ir nauji metodai, kurių 
ji išmokė Italija, susidūrė: jie triukšmingai vieni kitiems prieš- 
taravo. O kitas jaunas, įžvalgus, pastabus dailininkas tai pa- 
matė ir negalėjo nesusimąstyti. Taip, Diureris turėjo rimtų 
priežasčių užtrukti ilgai Pustertalio slėnyje... 

Diureris pavargdavo kelionėje, tačiau kai sustodavo nak- 
vynės, ilgai negalėdavo užmigti. Būdavo, užsnūsta, o prieš 
akis vis šmėsčioja kelias, pakeleiviai, namai, bažnyčios. Daž- 
nai jie iškildavo sapnuose dar ryškesni, dar spalvingesni negu 
buvo tikrovėje. Vėl perėja. Po jos vokiškus pavadinimus ga- 
liausiai pakeitė itališki, visur buvo girdėti vien italų kalba, ir 
Diureris ėmė įterpinėti į savo kalbą itališkus žodžius, iš pradžių 
pačius paprasčiausius: „duona", „mėsa", „vynas", „nakvynė". 

Dabar jis jojo daug greičiau, kelias buvo geresnis ir vis 
dažniau ėjo palei kalną. Triente kaip reikiant buvo justi ar- 
tėjantis pietų kraštas. Šviečianti dangaus mėlynė, melsvi, raus- 
vi, žalsvi kalnai, sakytum ištirpstantys rudens dienos saulėtoje 
migloje, balti akmeninių bokštų žybsniai, rudos namų sienos... 
Tokį jis pamatė ir tokį nutapė šitą miestą. O kokie medžiai 
kitoje upės pusėje, žemame krante? Jų lapų viršus tamsiai 
žalias, o apačia sidabrinė. Tolumoje jų žaluma atrodo mels- 
va, o kai vėjas supa lapelius, mėlynėje blyksi sidabro lieps- 
nelės. Tai alyvmedžiai, kurie jį dabar lydės visame kelyje. 
Kelionė ėjo į pabaigą. Mėnesių mėnesius būdamas vietoje, 
niekados nebūtų pamatęs tiek, kiek pamatė per savaitės ke- 
lionę. 

Tuo metu Italijoje vyko karas. Keturios galingos valsty- 
bės— Popiežiaus sritis, Florencija, Milanas ir Venecija — ku- 
rios seniai įnirtingai rungtyniavo, įtraukė į tarpusavio vai- 
dus smulkias kunigaikštystes bei hercogystes. Tuo pasinaudojo 
Prancūzijos karalius. Jo kariuomenė įsiveržė į Italijos terito- 
riją tais pačiais metais, kada Diureris išvyko į šią kelionę. 
Suskilusi šalis priešintis negalėjo. Teko, laikinai užmiršus vi- 
dinius kivirčus, pasikviesti į pagalbą Vokietiją ir Ispaniją. Pri- 
reikė metų, kol prancūzai buvo išvaryti. Už laisvę buvo užmo- 
kėta milžiniška kaina. Didžioji šalies dalis ilgam pakliuvo Ispa- 
nijos priklausomybėm Visų tų sudėtingų dalykų Diureris ne- 
žinojo, bet apie Italijoje vykstantį karą buvo girdėjęs. Jis nu- 
sprendė nepaisyti pavojų. Per daug viliojo ši šalis. 

Kol kavalerija šuoliavo, o pėstininkai žygiavo akmenuotais 
keliais, kol tvirtovės būdavo apsupamos, pasiduodavo nugalė- 
tojų malonei ir vėl būdavo išlaisvinamos, kol iš miesto į mies- 
tą prasiskverbdavo šnipai vienuolių sutanomis ar studentų ap- 
siaustais, kol nuvarydami arklius lėkė žygūnai iš rūmų į rūmus, 
Adrijos jūra kaip ir anksčiau plaukiojo Venecijos laivai, kaip 
ir anksčiau maldininkai ir keliauninkai ėjo ir važiavo Italijos 
keliais. Kaip ir anksčiau į Italiją traukė prekybiniai karavanai. 
Kartais jiems, beje, tekdavo netikėtai sustoti: kelias būdavo 
atkirstas — vykdavo karo veiksmai. Kartu su šitais kareiviais, 
maldininkais, pirkliais keliavo į Italiją ir Diureris. Paskuti- 
niąją kelio dalį jis turėjo plaukti jūra. Diureriui buvo gaila 
skirtis su žirgu. Nors ir buvo paaiškinta, jis negalėjo suprasti, 
kas per miestas Venecija, kurio arkliu neperjosi ir per kurį 
reikės plaukti laivu. Pirmą kartą gyvenime užlipo ant jūros 
laivo denio, ne tokio laivo, kokie plaukiodavo Reinu. Naktį 
ilgai gulėjo atmerktomis akimis, žvelgė į juodą dangų, nepa- 
našų į Niurnbergo dangų. Čia žvaigždės buvo didelės ir at- 
rodė gauruotos. Virš jo išsiskleidė burės, o stiebo viršūnėlė 
įsirėmė į vieną nejudančią žvaigždę. Diureris nubudo auštant 
ir pamatė, kaip mėlyname vandenyje vartosi juodos žvilgančios 
baidyklės. Kas tai?! „Delfinai"— buvo paaiškinta. Keistas jaus- 
mas apėmė jį. Diureris negalėjo patikėti, kad visa tai dedasi 
jam. Kartu su šiuo jausmu jį užvaldė nekantrumas, deginantis 
kaip troškulys: dailininkas skubėjo į Veneciją ir stengėsi ją 
įsivaizduoti. < 

Diureris žinojo, kur jam reikia eiti, kada laivas prisišvar- 
tuos. Ne, ne eiti, o plaukti, persėdus į valtį, kuri čia buvo 
vadinama gondola. Jau ne pirmas šimtmetis Venecijoje buvo 
Vokiečių nakvynės namai. Tai buvo ir prekių sandėlis, ir vieš- 
butis atvykusiems iš Vokietijos, ir vieta, kur susitinka vokie- 
čiai, gyvenantys Venecijoje. Vokiečių nakvynės namų savinin- 
kas — patricijų giminės niurnbergietis Imhofovas. 

Diureris čia susitiko savo tėvynainių, kurie ėmė jį globo- 
ti. Jis pradėjo apžiūrinėti Veneciją. Miestas padarė jam didelį 
įspūdį. Visų pirma dėl to, kad jis jau du kartus buvo egzis- 
tavęs. Rūmai, namai, tiltai ne tik buvo virš lagūnų vandens, 
virš kanalų, bet ir atsispindėjo jame. Nuo vėjo ribuliuojantis 
vandens paviršius supo atvirkščius jų atspindžius, saulės blyks- 
niai nuolat keitė jo spalvą. Salia Venecijos, tvirtai stovinčios 

salose ir ant polių, egzistavo kita, liūliuojanti, atsispindinti 
vandenyje. Lagūnomis plaukė laiveliai su spalvingomis burė- 
mis — geltonomis, mėlynomis, oranžinėmis, tamsiai rudomis, 
gelsvai raudonomis. Šito miesto spalvos ir apšvietimas nepa- 
nėšėjo j spalvas ir apšvietimą jo tėvynėje. Venecijoje saulė- 
tekis — rausvai apelsininės spalvos, o saulėlydis — melsvas, 
mai baltas Alpių viršūnių, matomų iš miesto, sniegas. 

Miestas nedidelis, bet tankiai gyvenamas. Gyvenimas gat- 
velėse ir aikštėse, ypač šv. Morkaus aikštėje, virte virė. Čia 
būriavosi atvykėliai: ispanai, prancūzai, vokiečiai, žydai, tur- 
kai. Bronziniai veidai, ryškūs apsiaustai, apvedžioti kailiais, gink- 
lai, nusėti brangakmeniais, skrybėlės su plunksnomis, sudėtin- 
gos šukuosenos, prabangūs turbanai, juokingos barzdos. Visur 
skambėjo įvairios kalbos. 

Melsvai žaliu lagūnų vandeniu plaukė žvejų laiveliai iš- 
kėlę margas užlopytas bures, kanalais slydo daugybė juodų 
gondolų su bronziniais papuošimais ir aksominėmis pagalvėlė- 
mis ant suolų. Rialto tiltas, tada dar buvęs medinis, nustatytas 
krautuvėlėmis, kuriose buvo galima nusipirkti visko, ko šir- 
dis geidžia. 

Smalsumas buvo įaugęs Duren į kraują: jis mėgo ilgai 
vaikščioti po gimtojo krašto apylinkes ir keliauti po svetimas 
šalis. Patekęs į naują vietą, dailininkas ne tik žvalgėsi į viską 
skvarbiu žvilgsniu („erelio žvilgsniu" pavadins tą žvilgsnį jo 
amžininkai), bet ir klausinėjo visko, kas tik jį domino. Lotynų 
kalbos žinios jam palengvino pirmąsias italų kalbos pamokas. 
Pagaliau ir vokiečių Venecijoje buvo nemažai. Jie parodė jam 
miestą, papasakojo jo istoriją, kokia buvo išlikusi padavimuose 
ir knygose. Vietovė, kurioje įsikūrė miestas, buvo čia tiltas 
tarp Rytų ir Vakarų, čia kovos laukas. Ilga Venecijos isto- 
rija susidėjo iš karų jūrose, ekspedicijų, karinių ir prekybi- 
nių sutarčių, sąmokslų, sukilimų, gaisrų. Salos, kuriose buvo 
išsidėsčiusi Venecija, ilgus amžius buvo apgyvendinamos, at- 
statomos, sutvirtinamos. Torčelo saloje buvo išlikusi bažny- 
čia— viena iš seniausių Venecijoje. Jos apsidoje buvo pavaiz- 
duota Marija su kūdikėliu. Tai ištįsusi bekūnė figūra mažu 
siauru veideliu, tamsiai mėlynu apdaru, kuris krito plokščiomis 
kietomis klostėmis. Marija tarytum pleveno auksinės mozaikos 
fone. Diureris Venecijoje regėjo daug panašių paveikslų auk- 

siniame fone. Jie buvo iš Bizantijos, todėl buvo sukurti pagal 
griežtas Bizantijos taisykles. Tos taisyklės Diureriui atrodė keis- 
tos ir svetimos. 

Kaip ir visi miesto gyventojai, Diureris dažnai eidavo šv. 
Morkaus aikšte. Eidavo į katedrą ar į Dožų rūmus. Didžiulis 
šešėlis, krintantis nuo stačiakampio Kampanilos bokšto smailia 
viršūne, pamažu, kaip milžiniško saulės laikrodžio rodyklė, 
slinko aikštės akmenimis, guldamas ant ilgų Senųjų Prokura- 
cijų rūmų, kurie buvo pastatyti prieš penkiolika metų. Diureris 
apžiūrinėdavo Dožų rūmus sunkiomis sienomis, iškirstais lan- 
gais ir lodžijomis, besiremiančiomis į dviejų aukštų arkadas. 
Po tomis arkadomis, kurios yra vandens pusėje, nuo lagūnų 
pūsdavo vėjas, vėsokas ir drėgnas. Diureris palengva žings- 
niuodavo skardžiomis akmeninėmis plytomis, kol atsidurdavo 
prie kanalo. Kartais žiūrėdavo, kaip vidiniame Dožų rūmų kie- 
me dirba akmentašiai, baigdami paradinius marmuro laiptus. 
Tie laiptai atskiria nuo didžiojo mažąjį pavėsingą kiemelį. Čia 
galima pailsėti, pasėdėti, prisidengus akis, kurios, atrodo, ne- 
gali aprėpti visko, ką mato. Pask'ii Diureris vėl vaikščiodavo 
aplinkui rūmus. Viename rūmų kampe, jam čia esant, buvo 
aukštai iškelta skulptoriaus Ričo Ievos statula. Diureris dar 
niekad nebuvo regėjęs tokios nuostabios statulos. Iškaltas iš 
marmuro kūnas buvo gražus savo jaunų tyrumu. Juo slinko 
debesų šešėliai. Jis atrodė gyvas ir šiltas, akys mąslios, pri- 
merktos, o lūpose vos matyti kviečianti šypsena. Dailininkas 
visam laikui įsidėmėjo šitą skulptūrą. Jis įeidavo į šv. Mor- 
kaus katedrą, ir daugybė altorių, agato, jaspio ir marmuro 
grindys, spalvingos mozaikos, paveikslai, dengiantys sienas lyg 
kilimai, išpjaustinėtos klausyklos, didžiulės kaltinės žvakidės, 
prietamsio ir šviesos kaitaliojimasis — viskas buvo nepanašu į 
tai, ką jis anksčiau žinojo, stebino ryškumu, kartais margumu, 
tokiu, kad norėjosi prisimerkti. Veltui: tai, kas buvo pamatyta, 
vis tiek stovėjo prieš akis. 

Didžiojo kanalo ir jūros pakrantė buvo nustatyta puikiais 
namais ir rūmais — palazzo. Architektai negailėjo brangių me- 
džiagų — žalio, balto, raudono marmuro, aukso, smaltos. Vene- 
cijoje buvo daug puikių senų bažnyčių, bet nuolat buvo sta- 
tomos naujos. Diureriui čia esant, Santa Marija deji Mirakoli 
bažnyčios statyba ėjo į pabaigą. Akmentašiai puošė jos sienas 
marmurinėmis plytomis, o viršuje amatininkai baigė apvalų 

kupolą. Buvo įdomu žiūrėti, kaip vikriai jie dirba, klausytis, 
kaip šūkaloja vienas kitam. 

Labai daug antikinio meno kūrinių venecij iečiai suvežė 
į savo miestą. Be perstojo gabendavosi ir krikščionybės re- 
likvijas. Derindami pamaldumą su įžūlumu, jie pagrobė Alek- 
sandrijoje šv. Morkaus relikvijas, parsivežė į Veneciją, kur 
jos tapo svarbiausia miesto šventenybe. Dožo Enriko Dandolo 
laikais buvo apiplėštas Konstantinopolis. 

Venecija atrodė tokia galinga kaip niekad. Ji didžiavosi 
savo šlove, savo stipriu laivynu, plačiais prekybos ryšiais. 
Negailėdama pinigų, respublika atstatinėjo ir puošė miestą, už- 
sakydama skulptoriams iškalti vis naujų skulptūrų, tapytojams 
nutapyti vis naujų paveikslų. Šis darbas taip dosniai buvo at- 
lyginamas, kad Diurerio tėvynėje niekas apie tai net nebuvo 
girdėjęs. 

Jis išeidavo iš viešbučio ankstų rytmetį. Gatvelės, aikš- 
tės ir tilteliai būdavo visai tušti, kanalais plaukdavo tik lai- 
veliai su prekėmis į turgų, o pirmieji gondolininkai snaus- 
davo gondolose, laukdami ankstyvų keleivių. Retkarčiais jis 
nepanorėdavo šūktelėti  gondolininkui — nuspręsdavo miestą 
pereiti pėsčiomis. Tai reiškė žingsniuoti siaurais skersgatviais, 
čia prie vieno, čia prie kito kanalo, ieškoti stataus tiltelio, 
nuolat grįžti. Kartais dėmesį atitraukdavo siena, apžėlusi besi- 
raitančiais vynuogienojais, kiemelis, kur buvo pavėsis, senas 
suolas, iškaltas iš akmens dievai žino kada, ir svetimšalis tuoj 
paklysdavo. Atrodydavo, kad tarp šitų kanalų ir kanaliukų 
raizgyno, mažutyčių aikščių, aklinų gatvių neįmanoma surasti 
kelio, kad niekad nepasieksi tos vietos, kur ėjai, niekad ne- 
sugrįši ten, iš kur išėjai. O šalimais kanalu plaukdavo gondolos, 
irkluotojai tingiai irkluodavo, norėdami neatsilikti nuo pės- 
čiųjų. Ten, kur kanalas ypač susiaurėdavo, taip, kad irklas 
galėdavo užkliudyti namo sieną,  gondolininkas vikriai atsi- 
stumdavo nuo jos basa koja. Iš pradžių įkyriai, paskui su pa- 
šaipa kviesdavo pėsčiuosius į laivelį. Diureris pasiduodavo ir 
įžengdavo į gondolą. Kanalas dvelkdavo stovinčiu vandeniu, 
drėgme, apsamanojusiais akmenimis, pūvančiais prieplaukos 
stulpų medžiais. Reikėjo išmokti išlipti iš gondolos ant akme- 
ninės kanalo krantinės — galėjai paslysti ant slidaus, žaliais 
maurais aptraukto akmens. 


Kai Diureris klaidžiodavo pėsčias po Veneciją, dažnai grę- 

žiodavosi, kartais eidavo atbulas, norėdamas geriau įsiminti 
daiktus, kad galėtų sugrįžti — kokią nors koplyčią, nepanašų 
į kitus tiltelį, retą medį — svyruoklinį gluosnį, primenantį gim- 
taji kra/jtą. 

Kartais jis ryždavosi išeiti iš namų naktį. Miestas būdavo 
nuostabiai pasikeitęs. Prie diduomenės rūmų ir namų liepsno- 
davo, atsispindėdami juodame vandenyje, rusvi dervos fakelai. 
Be garso slinkdavo laiveliai su žibintais pirmagalyje pro tam- 
sius pastatus. Kai kurių namų durys būdavo atviros, būdavo 
matyti daugybės sietynų apšviestos iškilmių salės, skambėdavo 
muzika, dainos, pasigirsdavo linksmi balsai. Diureris praeidavo 
arba praplaukdavo pro svetimą gyvenimą, jausdamas kartėlį, 
kuris apninka svetur kiekvieną keliautoją — nors ir kažin kiek 
žiūrėtum į šitą gyvenimą, jis niekados neatsiskleis tau iki galo, 
nepasidarys suprantamas. 

Kartais Diureris klaidžiodavo po miestą su žemiečiais iš 
Vokiečių nakvynės namų. Jie pasakodavo apie Venecijos res- 
publikos turtus, apie didžiulę prekybos apyvartą. Kartais ke- 
lionės draugai skųsdavosi, kad reikalus tvarkyti su Venecijos 
pirkliais sunku, kad nelengva priprasti prie čionykščių valgių: 
čia valgomi jūros gyviai, į kuriuos net pasižiūrėti baisu! Tik- 
riausiai gudravo — išvažiuoti iš čia nesiruošė: vokiečių pre- 
kyba Venecijoje klestėjo. Pritildę balsą, pasakodavo apie Ve- 
necijos teisingumo organų griežtumą, apie tai, kad Dožų rū- 
muose įtaisytas specialus plyšys skundams. Jis traukte traukė 
nesąžiningus ir negarbingus kaltintojus. Pašnibždomis aiškino, 
kad, gyvenant Venecijoje, reikia daug ko saugotis. Valstybinė 
valdžia čia budriai domisi viskuo, kas gali pakenkti jos poli- 
tiniams interesams ir prekybinei naudai, seka išlaidas, žiūri 
tvarkos, pasilinksminimų, veda piliečių nuodėmių tikslią ap- 
skaitą, neišleidžia iš akių jų bendravimo su kitų miestų gy- 
ventojais, stebi iš kitų žemių atkeliavusius, kiša nosį į kiek- 
vieną virtuvę, siunčia seklius į laidotuves ir į šventes, neuž- 
miršta girto vapėjimų ir gandų. Dar labiau pritildę balsą, kal- 
bėdavo apie Dožų rūmų kieme esantį kalėjimą. Siauros akme- 
įkaisdavo nuo saulės. Liaudis praminė tas kameras kandžiais 
vardais: pačią tamsiausią pavadino— „Naujuoju džiaugsmu". 

Kalėjimas, esantis pačiuose rūmuose, keldavo mintį, kad, 
matyt, Venecijos valdovai galėjo ramiai miegoti tik žinodami, 

jog tie, kurie kėsinasi į nustatytą tvarką, laikomi užrakinti 
šalia, tai yra už kelių žingsnių nuo salių, kur posėdžiauja va- 
dovai. 

Smalsus' keliauninkas kartą nusirašė iš vietinės gražuolės 
receptą mišinio, kuriuo venecijietės dažydavosi plaukus, kad 
jie įgautų rusvai auksinį atspalvį. Mišinį sudarė širdažolė, gu- 
miarabikas ir pats geriausias kietas muilas. Mišinį reikia virti 
ant silpnos ugnies, plaukus dažyti prieš saulę, o džiovinti vė- 
jyje. Galima manyti, kad Diureris išbandė tą mišinį ir jis pa- 
tiko. Daugelyje Diurerio autoportretų rusvi plaukai turi Ve- 
necijos aukso atspalvį. 

Venecijoje dirbo daug dailininkų. Jie dar gerai prisiminė 
meistrą Antonelą Mesinietį, kilusį iš Sicilijos, mūrininko sūnų. 
Kai tolimoje šiaurėje, Niderlanduose, po ilgų ir atkaklių ieško- 
jimų buvo atskleista aliejinės tapybos paslaptis, italų daili- 
ninkus sujaudino žinia apie šį atradimą. Antonelas, aistringai 
norėjęs ją patirti, išvyko į Niderlandus, sužinojo šią paslaptį, 
jaudinusią jo amato žmones, ir sugrįžo į Italiją. Jis dirbo čia 
įvairiuose miestuose ir ilgokai gyveno Venecijoje, o Venecijos 
dailininkams aliejinės tapybos paslaptis buvo svarbiau už visa 
kita. Drėgname ore kiti dažai buvo trumpalaikiai. Žvelgdamas 
matė, kokį didelį šuolį jie padarė šioje meno srityje, o jis pats 
dar žengė tik pirmuosius žingsnius. Diureris ne tik buvo gir- 
dėjęs apie Antonelą Mesinietį, bet ir buvo matęs jo darbus, 
nutapytus Venecijoje, pavyzdžiui, San Kasjano bažnyčios al- 
torių ir meistriškus portretus. Pasakojimai apie Antonelą Mesi- 
ment dar labiau įtikino Diurerį, kad dailininkas, jeigu jis nori 
tobulėti, būtinai turi aplankyti įvairius kraštus, įvairius mies- 
tus, pamatyti įvairių meistrų darbus. Tuo metu Venecijoje žy- 
miausi buvo du tapytojai: netikri broliai Džentilė ir Džovanis 
Beliniai. Beje, galbūt reikėtų pradėti kalbą nuo jų tėvo Džako- 
po. Jis buvo miręs penkiolika metų prieš atvykstant Diureriui 
į Veneciją, tačiau sūnūs rūpestingai .išsaugojo daugybę gam- 
tovaizdžių ir architektūros piešinių, antikinės senovės paminklų 
ir griuvėsių eskizų. 

Džovanis dirbo Vokiečių nakvynės namams ir dažnai ten 
būdavo. Čia ir galėjo su juo susipažinti jaunas smalsus meistras 
iš Vokietijos ir gauti leidimą lankytis jo dirbtuvėje, kur buvo 
saugomi senojo Belinio paveikslai. Prabangią dirbtuvę ir kito 

brolio, Džentilės, namus Venecijoje visi žinojo. Diureris už- 
girdo, kad Džentilė turi du aukštus titulus. Pfalcgrafo titulą 
jam suteikė vokiečių imperatorius, hercogo titulu jį pagerbė 
turkų sultonas. Vokietijoje taip nebūdavo. 

Be to, Džentilė Belinis buvo oficialus Venecijos respubli- 
kos dailininkas ir gaudavo didelę algą. Jis buvo laikomas ne- 
paprastai turtingų žmogumi. Pinigai ir šlovė nebuvo svetimi 
ir Diureriui. Jis norėjo žinoti, kaip čia gyvena dailininkai, 
lygino viską su tuo, ką buvo matęs tėvynėje, stengėsi įsiminti, 
galvojo apie ateitį. 

Diureris atidžiai žiūrėjo į milžinišką Džentilės Belinio pa- 
veikslą „Procesija šv. Morkaus aikštėje". Aikštė ir pastatai 
buvo pavaizduoti su visomis detalėmis, galbūt net ir nerei- 
kalingomis. Diureris jau žinojo, kokia didelė pagunda vaiz- 
duoti smulkmenas, ir suprato, kad daugiažodiškumas — ne vi- 
suomet vertybė. Tačiau gausybė žmonių, dalyvaujančių proce- 
sijoje, ir iškilmių drabužių spalvingumas, minios šventiškumas 
ji sužavėjo. Sudomino ir portretai, nutapyti Džentilės Belinio 
ne aliejiniais dažais, o plonu sluoksniu temperos. Tarp to 
meto Diurerio piešinių yra turkų nacionaliniais kostiumais at- 
vaizdai, galimas daiktas, Džentilės eskizų iš Konstantinopolio 
kopijos. Matyt, venecijietis parodė atvykėliui savo albumus. 

Džovanis Belinis nebuvo apdovanotas tokiais titulais kaip 
vyresnysis brolis, be to, ir gyveno kukliau. Tačiau Diurerį daug 
kuo jis žavėjo. Džovanis visą gyvenimą be paliovos studija- 
vo tapybą, tobulindamas metodus, keisdamas pavyzdžius, ku- 
riais jis sekdavo. Kažkada mokėsi pas savo tėvą Džakopą, vė- 
liau jam darė didelę įtaką Mantenija. Su Mantenija, kuris 
gyveno Padujoje, Džovanis giminiavosi (padujiškis buvo jo 
svainis), susirašinėdavo, dažnai su juo matydavosi, žinojo jo 
darbus. 

Dabar Diureris galėjo pas Džovanį pamatyti Mantenijos pa- 
veikslus, kurie patraukė jo dėmesį dar esant tėvynėje. Jis 
buvo girdėjęs, kad Mantenija stengiasi sujungti meną ir moks- 
lą kad studijuoja fiziką, matematiką, optiką, skaito mokslinius 
traktatus, domisi archeologija. Diureris klausėsi nepaprastai 
atidžiai ir jaudindamasis. Jam jau buvo kilusi mintis, kad 
atėjo metas dailininkui tapti mokslininku. O jis pats dar tiek 
mažai žino. Ar pavyks pavyti kitus šioje srityje? Džovanis 
Belinis sudomino Diurerį ne tik savo pasakojimais, bet ir savo 

darbais. Tai buvo biblinių siužetų paveikslai, vaizduojantys 
Kristų sudvasintų, didele užuojauta kenčiančiajam persmelktų 
gamtovaizdžių fone. Diurerį sužavėjo Džovanio paveikslų sub- 
tilumas ir spalvų spinduliuojanti jėga. Diureris stovėjo sukrės- 
tas priešais paveikslą „Kristaus apraudojimas", kurį Džovanis 
nutapė būdamas keturiasdešimties metų, kada Diureris dar ne- 
buvo gimęs. Kristus atrodė toks, sakytum dailininkas pats ką 
tik buvo matęs jį nuimtą nuo kryžiaus: nuo mirties alsavimo 
buvo pamėlusi oda, kurioje buvo žymu kankinimo pėdsakai. 
Marijos, kuri veltui bandė apglėbti ir sušildyti atšalusį kūną, 
žvilgsnis buvo kupinas sielvarto ir nevilties, o Jono akyse — 
ne tik sielvartas, bet ir nesutvardomas pyktis. Ir visa tai pa- 
vaizduota neapsakomai liūdnos dykumos fone. 

Kituose Džovanio Belinio paveiksluose Diureris stebėdama- 
sis gėrėjosi tuo, kaip dailininkas vaizduoja, atrodo, neįmanomą 
dalyką —+ orą, pilną šviesos, lengvą rūką, gaubianti peizažą. 
Tolimi kalnai skendėjo jame. Švelnus rūkas buvo prislopinęs 
visas spalvas. Diureris dar nežinojo, kad tai, ką jis regi Džo- 
vanio Belinio paveiksluose, vėliau bus pavadinta moksliškais 
žodžiais—,„oro perspektyva". Tačiau dabar matė, kaip tai gra- 
žu. Juk ir pats ne sykį buvo pastebėjęs, kaip oras, atrodo, 
perregimas, keičia gamtoje spalvas, tampa uždanga, perma- 
toma, bet vis dėlto uždanga. Kaip nutapyti šitą virpantį, vos 
regimą rūką, kuriuo alsuoja pats peizažas? 

Venecijoje Diureris daug piešė plunksna ir tapė. Stropiai 
kopijavo abiejų Belinių, Mantenijos, Antonijaus Polajuolo, Lo- 
renco di Kredžio darbus, atkakliai mokėsi iš jų vaizduoti nuo- 
gą kūną. Tačiau Diureris ne tik kopijavo, bet ir pats piešė, 
duodamas valią savo fantazijai, dažniausiai linksmai, net pra- 
muštgalviškai. Kartą nedideliame popieriaus lapelyje nupiešė 
septynis papūtžandžius ir storokus nuogus berniūkščius — lyg 
angeliukus, lyg amūrus. Jie pučia dūdą, tarškina kastanjetė- 
mis, muša būgną, groja dūdmaišiu, žongliruoja, mosuoja ran- 
komis, strikinėja. Lapelio kamputyje suramstyti tartum basliai 
ir pakabinti ant virvelių ginklai. Šalia berniūkščių ginklai 
atrodo mažyčiai, kaip žaisliukai. Linksmi berniūkščiai šoka 
padaužišką pergalės prieš karingą plieną šokį. 

Diureris nudžiugo, vienoje iš aikščių pamatęs akmeninius 
liūtus. Jis sutriko, pastebėjęs, kad šie liūtai nepanašūs į ma- 
žutėlį ir liesą liūtą, kurį buvo nupiešęs raižinyje „Šv. Jero- 

nimo laiškai". Diureris ėmė piešti Venecijos liūtus, norėjo, 
kad jo piešinyje būtų kaip gyvi. Tai jam tik iš dalies pavyko. 
Dailininkas nenusiramino, kol nesužinojo, kad Venecijoje yra 
Žvėrynas, kur laikomas gyvas liūtas. Šito liūto piešinys — lais- 
vas, tikslus — ilgai buvo nežinomas, ir tik dvidešimtajame am- 
žiuje per stebuklą buvo surastas vienoje privačioje kolekcijoje. 

Diureris gerai prisiminė savo pirmą bandymą nupiešti nuo- 
gą pozuotoją. Paveikslas ironiškai buvo pavadintas „Pirtininke". 
Diureris dabar suprato, koks netobulas buvo šitas piešinys. 
Venecijoje piešė nuogas pozuotojas. Išliko paveikslas, pieštas 
teptuku ir plunksna, „Moters aktas iš nugaros". Plonais ir drą- 
siais teptuko potėpiais ir plunksnos brūkšniais nupiešta jauna 
moteris. Ji rymo ant ieties. Kūnas truputį išlenktas, judesys na- 
tūralus, ilga skraistė plaikstosi vėjyje. Atrodo, kad štai ims ir 
atsisuks moteris į žiūrovą. Piešinys nupieštas drąsiai, laisvai. 
Nematyti nė ženklo, kad būtų varžęsis nuogos pozuotojos. 

Diurerį domino Venecijos damų drabužiai. Sykį jis nupiešė 
venecijietę šventišku apdaru, o paskui tame pačiame lape — iš 
atminties Niurnbergo moterį — įdomi išėjo pora! Vienmetės ir 
bendralaikės, o visai skirtingos. 

Retkarčiais jį apimdavo toks nekantrumas, kad jis neieško- 
davo naujo popieriaus lapo ir, padaręs eskizą viename kampe, 
piešdavo to paties lapo kitame kampe. Štai vienas toks lapas. 
Ir ko tik ten nėra! Čia ir Europos pagrobimas: jautis plaukia 
per vandenį, užsisodinęs ant nugaros Europą, o jos draugės 
blaškosi krante. Kitame kampe Apolonas su strėle ir lanku. 
Šalia alchemikas su turbanu. Jis rankose laiko kaukolę, prie- 
šais jį katilas, ant kurio užrašyta magiška formulė. Sumany- 
mai — skirtingi, sudėtingi — susidurdavo Diurerio vaizduotėje, 
skubindavo jo ranką. Šito lapo peržiūrėjimas —tas pat, kas 
bandymas perskaityti veržlų jo minčių srautą. 

Vis laisviau ir drąsiau jis kopijavo italų piešinius. Tiesą 
sakant, tai jau nebuvo paprasčiausios kopijos. Kartą jam į 
rankas pateko graviūra „Orfėjo mirtis". Jis nežinojo, kas jos 
autorius, bet pastebėjo, kad brūkšniai — labai ryškūs, nelanks- 
tūs, neišraiškingi. Tačiau Diurerį sudomino siužetas. Orfėjas 
buvo muzikantas. Kai jis grodavo ir dainuodavo, akmenys im- 
davo judėti, medžiai linguodavo į jo muzikos taktą, laukiniai 
žvėrys klusniai sekdavo paskui dainininką. Kai jis neteko savo 
mylimos žmonos Euridikės, nebegalėjo jos pamiršti. Dėl to, 

kad buvo abejingas visoms kitoms moterims, bakchantės Orfėją 
nukankino. Piešinyje pusnuogis Orfėjas“ parpuolęs ant kelių, 
veltui stengiasi išsilenkti lazdų, kuriomis ant jo užsimojusios 
įsiutusios bakchantės. Orfėjo veide greičiau nuostaba negu 
siaubas. Jis negali pakelti rankos prieš savo persekiotojas. 
Jo lyra numesta ant smėlio. Tuščia pakrantė... Smilkteli min- 
tis: čia niekas neateis pagelbėti dainininkui. Jam lemta žūti. 
Bakchančių judesiai kupini aklo įniršio. Lyra jau nebeskambės, 
dabar visam laikui nutils ir dainininkas. Puikus šiame pa- 
veiksle bejėgis Orfėjas. Tačiau ir bakchantės su perregimais 
besiplaikstančiais drabužiais taip pat gražios ir todėl ypač 
baisios. Gražūs medžiai, kurie kažkada, išgirdę Orfėjo muziką, 
sujusdavo. Dabar jie sustingę, ramūs, abejingi. Abejinga gam- 
ta: jai neberūpi dainininkas. Tai juk tik senovės legenda... 
Tačiau Diureris nupiešė taip, tarsi pats nematomas tame tuš- 
čiame krante buvo buvęs, pats girdėjęs, kaip nutrūko numestos 
lyros stygos, kaip švilpė ore lazdos. Dailininkas gali vaizduo- 
tis esąs kas tik nori, net dainininkas, mušamas lazdomis. 


Nuo Venecijos iki Padujos visai netoli. Labai įtikima, kad 
Diureris ir čia buvo. Galimas daiktas, ne vienas, o su Vili- 
baldu Pirkheimeriu. Vilibaldas, tėvui primygtinai paprašius, 
nors nuo jaunystės svajojo atsidėti kariškio karjerai, studi- 
javo Pavijos ir Padujos universitetuose teisę. Tuo metu, kai 
Diureris atvyko Italijon, Pirkheimeris čia jau buvo praleidęs 
septynerius metus. Jis puikiai buvo išmokęs italų kalbą, turė- 
jo daug pažįstamų universitetuose bei italų rūmuose ir tarp 
mecenatų bei mokslininkų. Be teisės mokslų, kuriuos Vilibaldas 
studijavo paklusęs tėvo valiai, mokėsi graikų kalbos, tyrinėjo 
klasikines senienas, domėjosi antikos griuvėsiais, pirkdavosi 
senųjų ir naujų autorių knygas. Pirkheimeris rūpestingai nu- 
piešdavo savo užrašų knygutėse antikinius antkapius ir užrašus 
ant jų. Geresnio palydovo, norėdamas susipažinti su Italija, 
ir sugalvoti nebūtum galėjęs. Tikriausiai Diurerio su Pirkheime- 
riu susitikimai Italijoje buvo skirti specialiems tyrinėjimams. 
Pats įtikimiausias įrodymas — Diurerio laiškas, siųstas Pirkhei- 
meriui 1506 metais; jame jis kalba apie kai kuriuos daiktus, 
kurie jam buvo patikę prieš vienuolika metų, tartum juos kartu 
būtų matę. 

Tai, ką papasakojo Pirkheimeris apie Italiją, apie jos isto- 
riją ir meną, apie senovės paminklus, esančius jos žemėje, 

buvo neįkainojama medžiaga Diureriui. Bet ir jis galėjo daug 
ką naujo papasakoti savo mokytam draugui. 

Dailininkui skirtas ypatingas suvokimo kelias.  Diureris 
italų klasikinį meną visų pirma pažino į jį žiūrėdamas. Dai- 
lininkui tai svarbiausias būdas. Ir pats įtikimiausias. Galimas 
Diurerio ir Pirkheimerio susitikimas Italijos žemėje buvo lai- 
mingas žinių ir regumo susitikimas. Juodu vienas kitą pra- 
turtino. 

Žiemą, po kalėdų, Vokiečių nakvynės namuose buvo gauta 
žinia iš Niurnbergo: baigęs baisią pjūtį, maras paliko miestą. 
Tačiau kol kas nebuvo ko nė galvoti apie sugrįžimą. Kalnų 
perėjos buvo neperžengiamos. Diureris iškeliavo namo. pava- 
sarį arba ankstyvą vasarą. 


IV SKYRIUS 


Po svetimų miestų, po tolimų kelionių, po gyvenimo, ku- 
pino permainų, susitikimų, pažinčių, neįprastų įspūdžių, Diu- 
reris grįžo į sėslų ir vienodą gyvenimą. Keistas ir džiaugs- 
mingas sugrįžimo jausmas. Visą dieną ausyse skamba gimtoji 
kalba. Kiekvienas žodis suprantamas... Niurnbergo gatvėse 
į Diurerį daug kas atsigręžinėja. Ne iš karto jį atpažįsta. Jis 
suvyriškėjęs, apsirengęs pagal Italijos madą. Atrodo išdidus 
ir nepriklausomas. 

Kol Diureris keliavo, tėvas labai nusilpo. Gyvenimas Diu- 
reriui daugiau termino neprailgino. Sunkiausią šeimos rūpes- 
čių naštos dalį jam teko perimti ant savo pečių. Atėjo laikas 
visiškai atsisveikinti su jaunyste. 

Po vestuvių Diureris taip greitai išvažiavo iš Niurnber- 
go, kad nespėjo kaip reikiant sutvarkyti savo dirbtuvės rei- 
kalų.  Atidėlioti nebegalima. Pagal paprotį, Diureris turėjo 
kurį laiką — metus, o gal dvejus—įgyventi uošvio namuose. 
Jo dirbtuvei buvo paskirtos patalpos. Iš pradžių reikėjo nu- 
samdyti nors vieną pameistrį ir vieną mokinį. Pirmųjų Diure- 
rio padėjėjų pavardės nėra išlikusios. Kai kas spėja, kad Diu- 
reris apskritai ilgą laiką dirbęs vienas. Nelabai įtikima! Užsa- 
kymų, netrukus gautų nutapyti altorius, neatliksi be paran- 
kinių. Tačiau kol kas tais užsakymais teko pasirūpinti. Be to, 

visų pirma reikėjo susipažinti su gimtojo miesto gyvenimu. 
Kolei jis keliavo, miesto kapinėse padaugėjo kapų. Jie pri- 
minė apie marą. Mirė keletas vaikų ir Diurerių šeimoje. Mo- 
tina taip pat sirgo maru, bet per stebuklą pagijo. Praretėjo 
kaimynų ir pažįstamų šeimos. Taip mirusiųjų nemažai buvo 
jo amžiaus žmonių. Į galvą nejučia lindo mintys apie žmo- 
gaus gyvenimo trumpumą ir nepatvarumą. 

Dar ne visi, kurie išvyko iš miesto gelbėdamiesi nuo ma- 
ro, grįžo į namų židinius. Bet gyvenimas pamažu ėjo į nor- 
malias vėžes. Miestas gaivelėjosi po pergyvenimų. Ir vėl per 
Niurnbergą į pietus, į rytus, į vakarus, į šiaurę nusitęsė pre- 
kybinių vežimų gurguolės. Dirbtuvėse užvirė darbas. Kober- 
gerio spaustuvė pasipildė mašinomis. Miesto valdžia išleido 
potvarkį, kad vėl būtų grindžiamos gatvės, baigiamos statyti 
ligoninės, stiprinamos miesto sienos. Rodės, miestas po išban- 
dymų labiau pasitikėjo savo jėgomis negu anksčiau. Tačiau 
Diureris buvo vyresnis, pakeliavęs, išmokęs įdėmiai žiūrėti, 
lyginti, gretinti. Jis pajuto, kad gimtajame mieste ne viskas 
taip patvaru ir ne viskas taip paprasta, kaip atrodė vaikystėje. 
Pažįstami meistrai liejikai, šaltkalviai, tekintojai vienas per 
kitą skundėsi pameistrių atžagarumu. O šie šnekėjo, kad meist- 
rai su jais blogai elgiasi, verčia dirbti, kol jie netenka jėgų, 
pasiruošę devynis kailius nunerti, kad tik gautų pelno. Epi- 
demija daugeliui šeimų padarė didelių nuostolių; jos dabar 
turėjo skolintis pinigų. Po miestą sklido dejonės dėl negir- 
dėtų neregėtų procentų, kuriuos nustatydavo palūkininkai. Pa- 
šlijo teisingumas. Labiausiai tai pasireiškė tarp amatininkų. 
Anksčiau viską meistrai gamindavo sąžiningai. Jeigu tarp batų, 
skirtų pardavimui, pasitaikydavo pora su defektais, ji gėdingai, 
su šauksmais ir patyčiomis, būdavo sudeginama ant laužo, o 
meistras turėdavo sprukti iš miesto. Dabar sklido gandai apie 
visokias įvairių amatininkų suktybes. 2monės nustojo gėdytis 
to, kas anksčiau buvo negarbinga. 

Kai kurios miesto naujienos buvo keistos. Be ankstesnių 
pradinių lotynų kalbos mokyklų, buvo atidaryta nauja — poezi- 
jos mokykla. Čia buvo mokoma visko, ką privalo žinoti išsi- 
lavinęs žmogus. Kaip būtų buvęs laimingas Diureris, jeigu jam 
būtų tekę mokytis tokioje mokykloje! Tačiau Niurnbergo dva- 
sininkai ir mokytojai, kurie dėstė buvusiose mokyklose, į nau- 
jąją Žiūrėjo nepalankiai. Dvasininkai ją kaltino per pamoks- 

lus, apie ją buvo rašomi pamfletai. Kai kurie tėvai, kurie būtų 
leidę savo vaikus į šią mokyklą, išsigando ir ėmė juos seno- 
viškai mokyti. Pirkheimeriui ir jo draugams kol kas pavyko 
išsaugoti poezijos mokyklą, bet ar ilgam, šito niekas negalėjo 
pasakyti. 

Buvo dar keistesnių naujienų: vienas iš Niurnbergo bude- 
lių, nuvargintas savo profesijos, pareiškė norą tapti dailinin- 
ku. Niurnbergo tapytojus sutrikdė perspektyva turėti savo 
tarpe buvusį budelį. Jie manė, kad jis nuplėš jų profesijai 
šlovę. Tačiau Niurnbergo taryba nusprendė kitaip. Kol impe- 
rijos mieste tapyba laikoma laisvu menu, tapyti turi teisę kiek- 
vienas, kas tik nori, vadinasi, ir budelis. Tolesni dailininko, 
buvusio budelio, pėdsakai Niurnbergo kronikose išnyksta. O 
gaila. Labai būtų įdomu sužinoti, kokios temos jį domino. Tik- 
riausiai kas nors pamokomo. 

Nei tėvai, nei žmona Diurerio neklausinėjo, ar ilgam par- 
važiavo, ar vėl neišvažiuos, bet šitą klausimą buvo galima 
išskaityti jų akyse. Tada jis nusprendė: dabar čia lieka ilgam. 
Norint padaryti viską, kas yra sumanyta, reikia būti sėsliam. 
Jis patyręs daugybę įspūdžių, o planai, kilę galvoje toli nuo 
namų, tokie milžiniški, lyg juos būtų padiktavusios, jam grįž- 
tant, Alpių viršūnės. Gamtos didžiųjų kūrinių ir žmogaus rankų 
tobulų darbų stebėjimas įkvėpdavo ir duodavo mintį rungty- 
niauti su jais. 

Be to, Diureris sumanė labai svarbų dalyką. Jis neiliust- 
ruos, kaip darė Bazelyje, knygų: nenori priklausyti nuo sveti- 
mų minčių ir svetimo teksto. Jis spausdins savarankiškas gra- 
viūras, kad jos būtų vertinamos už tai, ką pats bus pavaiz- 
davęs. 

Kelerius metus iš eilės Diurerio gyvenime lyg ir neįvyko 
nieko naujo. Jis numalšino naujų įspūdžių troškulį ir daugiau 
niekur nevažiavo. Nedalyvavo miesto gyvenimo įvykiuose, ku- 
rie buvo aprašyti Niurnbergo kronikose. Mes nerasime jo pa- 
vardės nei tarp renkamųjų, nei tarp paskiriamųjų asmenų, 
kurie sprendė miesto reikalus. Jo draugo Pirkheimerio gyve- 
nimas, lyginant su jo paties, stebina įvairumu: štai jis nu- 
traukia savo mokslinius darbus, norėdamas atlikti sunkią dip- 
lomatinę misiją arba vadovauti Niurnbergo nereguliarinei ka- 
riuomenei, be to, nuolat susirašinėja su daugybe vokiečių ir 
italų mokslininkų. 

Diurerio gyvenimas atrodo ritmingas, vienodas, beveik mo- 
notoniškas. Pagyvenęs geroką laiką uošvio namuose, Diureris 
su Agnese persikėlė į savo tėvų namus. Jiems buvo lemta 
neturėti vaikų. Tai kėlė liūdesį Diureriui ir stūmė į neviltį 
Agnesę. „Jeigu tu neturi vaikų, tai dėl ko gyveni?" —buvė 
toks tų laikų posakis. Jis skaudžiai žeidė Diurerį, o ypač jo 
žmoną. 

Dabar Diurerio dirbtuvė buvo įrengta tame pačiame name 
kaip ir tėvo. Panašiai kaip ir tėvas tiek metų, kiek Diureris 
ji pamena, jis ateina anksti rytą į dirbtuvę ir iš jos išeina 
tik sutemus. 

Svarbiausias šių dienų, savaičių, mėnesių, šių metų įvykis — 
darbas. Jo darbas turi daug bendro su kitų meistrų darbu: 
dailininkas taip pat naudojasi medžiagomis ir įrankiais. Tik 
Diurerio darbas turi vieną ypatybę — laimingą ypatybę, pra- 
keiktą ypatybę. Piešinys, kurį pieši, graviūra, kurią raižai, pa- 
veikslas, kurį tapai, tavęs nepaleidžia. Jie stovi prieš akis ir 
tada, kai jau esi išėjęs iš dirbtuvės. Pašnekovai ir artimieji 
pastebi, kad tu kalbi išsiblaškęs, kad kartais nepataikai atsa- 
kyti, o tavo akys žiūri ir tartum nieko nemato. Jos mato! Mato 
tuos vaizdinius, kurie nepalieka dailininko proto, beldžiasi į jo 
sielą, reikalauja juos įkūnyti. 

Kelerius metus Diureris daugiausia laiko skyrė medžio ir 
vario raižiniams. Jis kultivavo abi šio meno rūšis, be to, ta- 
pydavo, apsistodamas tai prie vieno, tai prie kito žanro. 
1495—1503 metų Diurerio darbų chronologija ypač sudėtinga. 
Neaiškinsime, koks buvo chronologinis darbų paskirstymas, — 
pasakosime apie Vario graviūras ir apie tapybą bei medžio 
raižinius, tačiau neužmiršime, kad darbas iš tikrųjų buvo dir- 
bamas paraleliai. XV ir XVI a. Vokietijos, Italijos, Niderlan- 
dų graverių dirbtuvėse buvo atrasti ir naudoti tokie metodai, 
kurie paskui beveik nepakitę buvo perduodami iš kartos į kar- 
tą ir pasiekė mūsų laikus, nors dabar raižytinės graviūros vis 
rečiau pasitaiko. Diureris visą gyvenimą liko ištikimas šitai 
technikai. Tik keletą sykių bandė raižyti adata arba daryti 
ofortą. Bet tai retos išimtys. 

Pirmuosius graviravimo įgūdžius Diureris gavo dar tėvo 
dirbtuvėje. Auksakalio graviravimas, aišku, skiriasi nuo gra- 
viravimo, skirto spaudai, nors ir medžiaga, ir įrankiai, ir kai 
kurie metodai panašūs. Vėliau, Kolmaro Songauerių dirbtuvė- 

j €, jis įdėmiai apžiūrinėjo meistro Martino išgraviruotas vario 
lentas. Diureris buvo muzikalus ir, matyt, girdėjo muzikinį 
ritmą, žvelgdamas į plonas dailias linijas Šongauerio vario 
plokštelėse. Mirusio meistro broliai jam parodė, kaip šis lai- 
kydavo įrankį, kaip brūkšniuodavo, leido pačiam pabandyti. 

Tačiau nuo tada praėjo nemažai laiko, o meistru tapti ga- 
lima nuolat lavinant ranką. Toks yra vokiečių posakis, atsi- 
radęs amatininkų dirbtuvėse. 

Na ir kas! Jis nuo vaikystės buvo pripratęs lavinti žvilgs- 
nį ir ranką. 

Diureris ėmė mokytis raižyti varį. Tai buvo neapsakomai 
sunkus darbas. Raižant ranka juda visai ne taip kaip piešiant. 
Pirštai turi laikyti rėžtuvą visai ne taip kaip teptuką, plunks- 
ną ar pieštuką. Rėžtuvas prisiliečia prie vario visai ne taip 
kaip plunksna prie popieriaus arba teptukas prie medžio ar 
drobės. Reikia lavinti kiekvieną raumenį. Reikia niekad ne- 
užmiršti, kad vaizdas popieriuje bus atvirkščias negu išgravi- 
ruotoje lentoje. 

Diureris pažinojo varininką, pas kurį būdavo galima nusi- 
pirkti nepriekaištingų vario lakštų — kietų, vienalyčių, lygių. 
Rinktis juos — tikras malonumas. Neliestas popieriaus, lentos, 
drobės paviršius visuomet jį jaudindavo. Kol paviršius nelies- 
tas, viskas atrodo įmanoma. Diureris paimdavo vario lakštą, 
palaikydavo rankoje, paskui barkštelėdavo į jį pirštu — lapas 
suskambėdavo. Jis suprasdavo metalo skambėjimą — tąsus va- 
ris skambėdavo kitaip negu trapus. Ilgas patyrimas išmokė: 
graviravimui tinkamesnis trapus varis. Tiesa, reikia būti ypač 
atsargiam, tačiau galima nubrėžti daug plonesnę liniją. Va- 
rininko pameistriai atsargiai pernešdavo atrinktus vario la- 
pus į Diurerio dirbtuvę ir ten juos išpakuodavo — linksmas 
ir skambus darbas! Paskui dirbtuvėje pasigirsdavo pjūklų džerš- 
kėjimas: lapai būdavo supjaustomi įvairių dydžių lentelėmis. 
Pjūklo  džerškėjimas Diureriui nuo vaikystės buvo įprastas. 
Kad lenta būtų nepriekaištingai lygi, ji būdavo dedama ant 
priekalo ir kalama, paskui atsargiai nuobliuojamas jos pavir- 
davo iš jų plaktuką ir pats imdavo kalti lentą. Plaktukas ran- 
koje, tiksliai apskaičiuoti smūgiai, skambus jų tratėjimas — 
visa tai jam primindavo dabar jau seniai praėjusius auksakalio 
mokslo metus. Jam buvo malonus šis darbas, judesiai, tokie 

nepanašūs į tuos, kuriuos jis daro nuolatos. Kaukšint plaktu- 
ku šmaikštų ir skambų ritmą, galima buvo galvoti, ką jis ke- 
tina vaizduoti šioje lentoje. 

Dabar reikia dilde suapvalinti lentos kampus, kad neplė- 
šytų popieriaus, ir nuimti nuo jos pakraščių facetus. Kada 
spausdinimo presas prispaus drėgną popierių prie lentos, jo 
pakraščiai kiek užsilenks pagal facetus ir lakštas atrodys baig- 
tas... Diurerio graviūrų autoriniai atspaudai tebeturi tą užsi- 
lenkimą. 

Padėjėjai imdavo nekantrauti — taip ilgai tekdavo ruošti 
lentą prieš pradedant graviruoti. Pastebėjęs jų nepasitenkinimą, 
Diureris parodydavo į vieną iš senovės posakių, kurie puošė 
dirbtuvę: „Skubėk pamažu." Diurerio nuomone, ši išmintis ypač 
praverčia, kai pradedi šlifuoti ir poliruoti lentas. Pereidami 
nuo rupesnių miltelių prie smulkesnių, pameistriai lėtai ir 
ritmingai judėdavo — šlifuodavo, o paskui poliruodavo lentas, 
kol meistras, vos prie jų prisilietęs, galiausiai tardavo: „Už- 
tenka!" O ištardavo žodį „užtenka“ tik tada, kai padėjėjus 
devyni prakaitai išpildavo ir lenta blizgėdavo kaip veidrodis. 
Karštakošis ir nepasėda graviravimo dirbtuvėje ilgai nepabū- 
davo. Ir štai lentos paruoštos. Malonu į jas žiūrėti. Taip ir 
traukia prisiliesti, taip ir veria akį. Širdis spurda, džiaugiantis 
būsimu darbu. 

Dabar ant lentos reikia perkelti piešinį, kurio pėdsakais 
eis rėžtuvas. Todėl lenta būdavo padengiama kietu laku. Į laką 
būdavo įbrėžiamas piešinys taip, kad įbrėžimas būtų žymu ir 
varyje. Tada lakas būdavo nuimamas, ir likęs varyje vos įžiū- 
rimas pėdsakas graveriui būdavo kelrodė gija. Nors ir kaip 
tiksliai būdavo perkeltas piešinys, dailininkas negalėdavo iš 
anksto numatyti visų būsimos graviūros linijų; todėl būdavo 
duodama laisvė ir meistro rankai. 

Kad vario lenta judėtų, sukinėtųsi, lankstytųsi, po ja bū- 
davo dedama odinė pagalvė. 

Rūpestingai, kaip ir medžiagą, dailininkas ruošdavo įran- 
kius. Niurnbergo meistrams, kurie gamindavo iš geriausio plie- 
no peilius, kaltelius, kaltus, Diureris užsakydavo pagal savo 
piešinius rėžtuvus su ašmenimis, aštriais ir suplotais, plačiais 
ir siaurais, paprastais ir figūriniais: grabštichelius, špicštiche- 
lius, meserštichelius, flachštichelius (pavadinimai išliko iki šių 
dienų). Nusipirkęs rėžtuvus, Diureris pats galąsdavo. Galąs- 

davo rėžtuvus ilgai, vėl duodamas padėjėjams kantrybės pa- 
vyzdį, nors tai kartais jiems atrodydavo tik užsispyrimas. Jie 
nežinojo, kad kol Diureris galąsdavo įrankius, jo vaizduotėje 
formuodavosi būsimoji graviūra, jis mintyse regėdavo, kokia 
bus linija, vario lentoje įbrėžta štai šituo rėžtuvu, ir kokiu 
brūkšnių virs popieriuje. Jis ruošdavo ne tik įrankius, bet 
ir save ruošdavo susitikimui su atkaklia, sunkiai įveikiama 
medžiaga. Diureris didžiavosi savo rankų grožiu, ilgais plo- 
nais pirštais. Saugojo rankas, nešiojo plonas šilkines pirštines, 
prižiūrėjo nagus ir odą. Tačiau dirbtuvėje rankų negailėdavo. 
Rėžtuvą bandydavo ant nago. Todėl jo nagai būdavo išbrai- 
žyti ir apdraskyti. O kas jam, darbe juk svarbu įrankis, o 
šis būdas jau išbandytas! Norint gerai patikrinti, kaip išga- 
ląstas įrankis, būdavo dar vienas bandymas: ašmenys turi per- 
kirsti krintantį plauką. Pagaliau rėžtuvai paruošti ir išrikiuoti 
griežta tvarka: pradedant plačiais ir baigiant siaurais. Kai rei- 
kės pagilinti brūkšnį, ranka iš įpročio paims rėžtuvą su ova- 
liniais ašmenimis, bet jei meistras norės išgraviruoti ploną 
liniją, tartum ploniausias siūlas, paims adatą. Paruoštas ir pa- 
didinamasis stiklas su rėmeliais —jis nupirktas turguje iš at- 
važiavusio iš Olandijos optiko. 

Meistras lieka dirbtuvėje vienas. Langas uždengtas muslinu, 
ant metalo nebus matinės šviesos atspindžių. Lygi ir apvali rėž- 
tuvo rankena sakytum priauga prie delno. Kūnu nueina šaltelis: 
šis jausmas pažįstamas kiekvienam, kuris ėmė į rankas mėgsta- 
mo darbo įrankį. Kairė ranka laiko vario lentą, kuri remiasi į 
odinę pagalvę, dešinė — lengvai ir atsargiai vedžioja rėžtuvą, 
priversdama jį tartum be jokių pastangų įrėžti metale liniją. 
Jeigu linija turi užsiriesti, tada lenta pasukama priešais rėž- 
tuvą. 

Viskas labai paprasta! Paprasta po daugelio pratimų ir ban- 
dymų. Iš pradžių linija lentoje išeidavo ne tiesi, o vingiuota. 
Rėžtuvas tai iššokdavo iš vagutės, tai labai giliai įsirėždavo 
į varį, ir sunku būdavo jį ištraukti. Kalti būdavo neteisingai 
išgaląsti ašmenys, neteisingai įtaisytas kotas, neteisingai lai- 
komas įrankis. Diureris dar kartą išgaląsdavo rėžtuvą, kitaip 
įtvirtindavo į kotą jo geležtę, kantriai mankštindavo pirštus, 
kad jie taisyklingai apimtų rėžtuvą. Kartais jam atrodydavo, 
kad išbandymas atsiųstas iš aukštybių. Ne, bausmė! Tik neaiš- 
ku už kokias nuodėmes. Laisvai judanti popierium plunksna 

arba teptukas būdavo kaip pasaka. Sykį buvo matęs kaimo 
berniūkštųų, kurį tėvas mokė arti. Arklas taip pat jokiu būdu 
nenorėjo tiesiai eiti: čia giliai įsirausdavo į žemę, čia iššok- 
davo iš vagos. Jaunasis artojas visai nusiplūkė, o tėvas vertė 
ji pradėti viską iš naujo. Dėl ko mokomasi arti — aišku. Žmo- 
nės negali gyventi be duonos. O kodėl mokomasi raižyti va- 
rio lentą? Šio klausimo Diureris sau nekeldavo. Jis buvo įsi- 
tikinęs: menas būtinas žmonėms. 

Prireikė daug laiko, kol ranka, laikanti rėžtuvą, pasijuto 
laisva, kaip ir ranka, laikanti plunksną, pieštuką, teptuką. Jei- 
gu pasitaiko reta laimė muziejuje pamatyti išlikusią Diurerio 
raižytą vario lentą, jos paviršius atrodo labai vertingas. Ji 
ir iš tiesų labai vertinga—toks tikslus jos paviršiuje išraižytas 
piešinys. Žiūrėdamas į jį, pajunti, kokiu ritmu judėjo ran- 
ka. Tas ritmas jungė sumanymo išraiškos laisvę ir griežtą dis- 
cipliną, kurią diktavo ir medžiaga, ir įrankis. Šitokiu ritmu 
tekdavo dirbti keletą valandų, o kartais ir keletą dienų iš 
eilės —tiek laiko, kiek trukdavo darbas. Neišvengiamos per- 
traukos, skiriamos poilsiui, miegui, valgymui, neturėjo palikti 
jokių pėdsakų. 

Dažai, išvirti pagal jam vienam žinomą receptą, būdavo 
paruošti iš anksto. Dažus ilgai trindavo mokiniai sunkiais ak- 
meniniais grūstuvėliais ant marmurinės lentos, įdėdami, prižiū- 
rint meistrui, suodžių, kad būtų juodesni, ir sėmenų aliejaus 
degėsių, kad įgautų švelnų, aksominį atspalvį. 

Lenta išgraviruota, bet darbas toli gražu nepabaigtas. Dai- 
lininkas atsargiai pašalina metalo drožles, stengdamasis, kad 
būsimoji linija būtų visai švari, pagilina arba išlygina per 
neryškias arba per ryškias vageles. Be to, norėdamas patik- 
rinti save, keletą kartų padaro bandomuosius atspaudus, rū- 
pestingai apžiūri juos ir pataiso, ką reikia pataisyti. 

Ir staiga jis pajuto, kad galima pradėti spausdinti—jau 
ne bandymui, o tiražui. 

Priekabiai atrinktas popierius, ne per kietas, kad geriau 
sugertų dažus, minkštas, kad įsispaustų į lentos įdubimus, su- 
pjaustytas ir sudrėkintas. Paruošta stopa popieriaus, rodos, 
laukia nesulaukia, kada bus padaryti atspaudai: popierių sle- 
gia neliesta jo baltybė — meistro nekantrumas persiduoda me- 
džiagai. 

Diureris sukurdavo tokias tobulas vario graviūras, kokių 

niekas iki jo nebuvo sukūręs. Tačiau į tobulybę vedė kančių 
kelias. Kiekvienas dailininkas patiria medžiagos priešinimąsi. 
Ir tiesiogine, ir perkeltine žodžio prasme. Iš pradžių medžiaga 
priešinasi betarpiškai, priešpastatydama dailininko valiai savo 
prigimties savybes. Per kietas arba per trapus būna marmuras; 
gūra perdžiūvęs molis; drumstėja maišant aliejiniai dažai; iš- 
silieja popieriuje akvareliniai dažai; trūkinėja apdeginamas 
porcelianas; susiduria eilutėje nedarnūs skiemenys. Visiems, 
kurie kala skulptūras, lipdo, tapo, piešia, rašo eiles, pažįsta- 
mas medžiagos atkaklumas, kartais net klastingumas, Medžiaga 
bando meistro kantrybę, priversdama jį dar ir dar sykį atmesti 
padarytąjį variantą ir kantriai pradėti viską iš naujo. Tačiau 
kai medžiaga atrodo jau nugalėta — kai marmurą lengva kalti, 
o molį lipdyti, kai dažai gerai gula, o porcelianas apdega, kai 
žodžiai išsirikiuoja eilutėje taip, kaip nori menininkas, tada 
meistras pradeda justi didesnį ir sunkiai įveikiamą pasiprie- 
šinimą: akmuo ir molis, įgavę naują formą, lieka akmeniu ir 
moliu, netampa šiltu žmogaus kūnu, dažai pereina nuo paletės 
ant drobės, bet nevirsta spalva ir šviesa, neatgyja popieriuje 
žodžiai... Aišku, galima visą gyvenimą paskirti menui, net ne- 
įtariant, kad spalvos ir žodžiai po tavo ranka neįgyja sielos. 
Atrodo, kad jie visur tau paklusnūs. Nesispyrioja, nesipriešina. 
Lengva pasakyti, jog atskleidęs meno paslaptis, kai esi išmo- 
kęs tik amato pradmenis... 

Nuo vaikystės Diureris stengėsi tobulėti ir tobulėti — kate- 
goriškas dailininko būdo imperatyvas. Jis verčia visaip ban- 
dyti medžiagos pasipriešinimą. Iš pradžių tiesiogine, o vėliau 
ir gilesne šio žodžio prasme. Norint išgraviruoti lentoje pie- 
šinį, reikia padaryti daugybę atsargių, tikslių judesių, visą 
laiką žinoti, kaip turi eiti išraižyta linija lentoje, kokia jėga 
spausti rėžtuvą ir kad klaidos neatitaisomos. Kruopščiai rai- 
žant dalį lentos, negalima užmiršti visumos, reikia išlaikyti 
vieningą judesių ritmą. Jeigu ritmas bus pažeistas, mįslingu 
būdu bus matyti atspaude. Vadinasi, reikia nuolat galvoti apie 
rankos, laikančios rėžtuvą, raumenų įtampą—Ji nulemia po- 
pieriuje būsimo brūkšnio storį. Brėžiant brūkšnį, taip pat turi 
būti tam tikra sistema, tam tikra tvarka. Jeigu ta sistema, ta 
tvarka bus pažeista, graviūra atrodys chaotiška, linijos nerei- 
kalingos, išnyks ritmas. Tačiau sistema jokiu būdu neturi būti 
per griežta. Antraip graviūra taps neįdomi, sausa, per daug 

taisyklinga, dings gyvenimo alsavimas. Varis nėra labai kie- 
tas metalas, tačiau graviruojant sąlyginis jo minkštumas virsta 
jaučiamu kietumu. Nė viena medžiaga be niekur nieko nenori 
virsti meno kūriniu. Šilkinės pirštinės ant Diurerio rankų slėpė 
kietas nuospaudas. 

Mes nežinome, kiek lentų jis sunaikino, stengdamasis nu- 
galėti medžiagą. Štai pamokoma vienos ankstesnės Diurerio gra- 
viūros istorija. Drezdene, Graviūrų kabinete, saugomas jo dar- 
bas „Sauliaus atsivertimas", gana didelis lakštas su nuplyšu- 
siais ir rūpestingai priklijuotais kampais. Graviūra vaizduoja 
Naujojo testamento legendą. Mažosios Azijos miesto amatinin- 
kas Tarsas, vardu Saulius, aršiai persekiojo krikščionis. Tačiau 
sykį, jam keliaujant į Damaską, kur jis išsiruošė degdamas 
troškimu susidoroti su tenykščių krikščionių bendruomene, jį 
nutvieskė dangaus šviesa, ir jis išgirdo Kristaus balsą. Sukrės- 
tas Saulius priėmė krikščionių tikėjimą, persikrikštijo Pauliumi 
ir tapo vienu iš apaštalų. Diureris įkūnijo šį siužetą. Siužetas 
buvo artimas dailininkui. Jis žinojo, ką reiškia patirti dvasios 
sukrėtimą — stiprų ir netikėtą. Juk menininkas viską pergy- 
vena jautriau: susitikimą su žmogumi ir peizažu, nelauktą ži- 
nią, knygą, net sapną. Diureris nedrįso net mintyse palyginti 
savęs su apaštalu Pauliumi. Tačiau galbūt ne tokia jau didelė 
nuodėmė galvoti, kad jausmą, patirtą apaštalo, supranta jis, 
kuklus dailininkas. 

Norėdamas parodyti, kaip apstulbino Saulių ir jo pakelei- 
vius dangaus ženklas, Diureris pavaizdavo grupę raitelių, ku- 
rie staigiai stabdo ir gręžia arklius. Užmojis buvo sudėtingas, 
bet, deja, dar stigo sugebėjimų. Žmonės ir arkliai išgraviruo- 
ti trumpais, vienodais, nelanksčiais brūkšniais. Lenta parei- 
kalavo daug darbo, tačiau Diureris, atspaudęs pirmąjį atspaudą, 
liko nepatenkintas. Nuobodi linijų monotonija prieštaravo įvy- 
kių greitam vystymuisi ir dramatizmui. Diureris nedaugino gra- 
viūros. Ir todėl išliko vienut vienas egzempliorius. Kataloge, 
aprašant graviūrą, pažymėta: ,„Unikumas!" 

Šis lakštas — retenybė ne tik dėl to, kad graviūra neturė- 
jo tiražo, bet ir dėl to, kad ji vienas iš pirmųjų didžiojo meist- 
ro bandymų —jo nesėkmės — paliudijimas. 

Jis daug valandų graviravo lentą, o dirstelėjęs į bandomąjį 
atspaudą, išgyveno pelynų kartumo pralaimėjimą. Pralaimėjimą? 
Jeigu būtų atspaudęs keletą dešimčių atspaudų nuo tos at- 

mestos lentos, nejaugi nebūtų atsiradę pirkėjų? Ne, Diureris 
taip pasielgti negalėjo. Šventai gerbusių amato priesakus meist- 
rų sūnus ir anūkas, Diureris negalėjo pardavinėti menkaverčio 
darbo. Na ir kas, kad kai kurie pirkėjai to neįžiūrės. Jam 
užtenka, kad jis pats mato, jog graviūra nepavyko. Tobulybės 
ir grožio siekimas gyveno jo širdyje kaip moralinis įstatymas, 
kurio peržengti negalima. ; 

Jaudindamiesi peržvelgiame pirmųjų graviūrų lakštus, ku- 
rie atspindi dailininko grumtynes su medžiaga ir technika. Štai 
„Šventoji šeima su žiogu" (ši graviūra taip vadinama dėl to, 
kad dešiniajame jos kampe pavaizduotas mažutėlis, vos įžiū- 
rimas žiogas). Puikus tolimajame plane peizažas — ežeras ir bu- 
riniai bei irkliniai laiveliai, status krantas, apaugęs retomis 
eglėmis. Brūkšniai tikslūs. Peizažas sukurtas keliomis linijo- 
mis; jos būtinos, ir jų pakanka. Neliestas popierius atrodo 
kaip dangus ir vanduo. Marijos veidas kupinas švelnios mo- 
tiniškos meilės. Tačiau judesys, kuriuo ji glaudžia prie savęs 
kūdikį, dailininkui dar nepakluso. Kūdikis ne guli ant motinos 
rankų, o tartum kabo prieš ją. Keista šv. Juozapo poza. Jis 
kietai miega už žemos aptvaros, ant kurios sėdi Marija. Jo 
kūnas sakytum įkastas į žemę. Čia graviūros mįslė. Kits prie 
kito nerūpestingai nubrėžti brūkšniai sukelia netvarkos iliuzi- 
ją, sutankėja ir tampa juodomis dėmėmis ten, kur kompozicija 
to visai nereikalauja. Labai šviesus tolimasis ir labai tamsus 
artimasis planas skaido graviūrą į dvi dalis. Šiame lakšte jis 
nepasiekė Šongauerio graviūrų aiškumo ir grožio. Tačiau pats 
Diureris šio darbo nelaikė nepavykusiu. Jis net didžiavosi juo. 
Tai buvo pirmasis darbas (iš tų, kurie pasiekė mūsų laikus), 
kur dailininkas įrašė monogramą ir jos daugiau nekeitė. Yra 
išlikę keturi parengiamieji šios graviūros piešiniai, o galbūt 
jų būta ir daugiau. Jis padarė viską kaip mokėjo, bet dar ne 
viską mokėjo. 

Temas raižytinėms graviūroms Diureris ėmė iš visur — iš 
Šventojo rašto, antikinės mitologijos, tuometinių knygų, didak- 
tinių posakių. Kurdamas būsimai graviūrai piešinį, rausdavosi 
savo atmintyje. Ji saugojo kadaise jį žavėjusius kitų meistrų 
darbo metodus, pozas, posūkius, gestus. Kartais prisiminimai 
būdavo paremti piešiniu, kartais egzistuodavo tik prieš vidinį 
dailininko žvilgsnį. Po ilgų tyrinėjimų nustatyta, kad vienoje 
graviūroje pakartota poza moters, kurią Diureris galėjo matyti 


83 


Mantenijos paveiksle, kitos graviūros kompozicija primena Son- 
gauerio graviūrą, o trečiojoje skamba Polajuolo stiliaus aidas. 
Diureris nebijojo pakartoti to, kas buvo iki jo padaryta — 
ryžtingai pakeisti baigto ir egzistuojančio darbo, padaryti jį 
pavaldų savo paties sumanymui. Diureris būtų galėjęs pasakyti 
apie save kaip kitas didelis meistras: „Aš imu savo ten, kur 
randu." 

Pavargęs nuo darbo, Diureris išeidavo iš dirbtuvės ir kiū- 
tindavo vingiuotomis Niurnbergo gatvėmis, pereidavo turga- 
vietę, vaikščiodavo po apylinkes. Tačiau ir ilsėdamasis be pa- 
liovos žvalgydavosi aplinkui. Jo graviūroje atsiranda besišne- 
kučiuojantys valstiečiai. Jie, matyt, traukia į turgų. Vienas 
neša parduoti krežį kiaušinių. Valstiečiai apsiginklavę — lai- 
kai tokie, kad beginkliui kelyje pasirodyti pavojinga. Jų vei- 
dai rimti, susikaupę — galbūt aptariamos svarbios, negeros Ži- 
nios. .. Kita graviūra tartum pasakoja, apie ką šneka taip 
sunerimę valstiečiai. Čia iki dantų ginkluoti landsknechtai. 
Jų ginklai kur kas grėsmingesnį negu valstiečių. Jų pozos įžū- 
liai karingos, veidai šalti, žiaurūs. Gestai, kostiumai, ginklai 
Diurerio žanrinėse graviūrose — gyvi užfiksuoto laiko paliu- 
dijimai. Kartais pajuokiamas pasakojimas apie įvairius cha- 
rakterius: štai pirklys siekia moters prielankumo skambindamas 
prie jos ausies kietai prikimštu kapšeliu. Kartais atsiminimai 
iš kelionės po Italiją. Vienoje graviūroje takučiu žingsniuoja 
turko šeima. Vyras puošniu turbanu išdidžiai eina pirmas, už- 
pakalyje baikščiai bidzena žmona su kūdikiu ant rankų. Tokius 
veidus ir drabužius, o svarbiausia, tokį rytietišką valdovo iš- 
didumą ir žmonos nuolankumą dailininkas galėjo matyti Ve- 
necijoje, kur atvažiuodavo ir turkai. O galbūt prisiminė tur- 
kiškuosius Džentilės Belinio albumus. Kartais Diureris viename 
lakšte keistai sujungia, rodos, nesujungiamus dalykus. Štai 
ginkluotas turkas joja ant arklio, apsuptas landsknechtų. Ne, 
jis ne belaisvis. Jis šiame dalinyje lygus, galbūt net vadas. 
Ką tai reiškia, tenka spėlioti — visas to laikotarpio dramatiškas 
įvykių margumynas atsispindėjo ir toje graviūroje. 

Dailininką daugiau traukia ne žanrinės scenos, o mitolo- 
giniai ir religiniai siužetai. Pagal tradiciją, vario graviūras, 
skirtingai negu medžio raižinius, kuriuos mėgo eiliniai pirkė- 
jai, įsigydavo išsilavinę žmonės. Jie vertindavo sudėtingą, net 
subtilią techniką. Juos žavėdavo graviūrose pavaizduotos isto- 

rijos, kurias suvokti galėdavo tik apsiskaitęs žmogus. Juos 
ne trikdė, o atvirkščiai, viliojo taip neseniai dar neįprastas 
mene moters nuogas kūnas. Ir Diureris jį vaizduodavo vis daž- 
niau, naudodamasis pačiomis įvairiausiomis dingstimis, jung- 
damas gyvos natūros stebėjimą su italų meistrų citatomis, kar- 
tais su mintyse regimais vaizdiniais. 

Viena iš žinomiausių jo  graviūrų— „Keturios raganos". 
Kambaryje, tuščiame ir ankštame kaip akmeninis maišas, ke- 
turios nuogos moterys. Jos skirtingai atsigręžusios į žiūrovą, 
o žvilgsniai nukreipti į kažką neregima. Vienai moteriai ant 
galvos — aukštas kykas, dviejų plaukai aprišti skarelėmis, o 
ketvirtosios — pusiau išdrikusios vešlios kasos. Vienos labai 
maža galvutė virš didelio kūno ir griežtas, taisyklingas, be- 
veik klasikinis profilis. Kitos švelnių bruožų malonus veidas 
su kančios išraiška. Ir kūnas daug jaunesnis negu kitų. Tre- 
čioji stovi į mus nugara — jos veido nematyti. Ketvirtosios — 
ji beveik paslėpta kitų — matyti po nusmaukta ant kaktos ska- 
rele pabrėžtinai paprastas veidas su nepatikliai sučiauptomis 
lūpomis. Kartais sakoma, kad trijų moterų pozos primena anti- 
kinį trijų gracijų motyvą, su kuriuo Diureris susipažino italų 
dailininkų dirbtuvėse, o ketvirtoji pridėta, kad pakistų kompo- 
zicija. Bet jos apkūnios. Tarp kitko, grožio supratimas keičia- 
si, o Diureris, matyt, visai nenorėjo šitoje graviūroje pavaiz- 
duoti idealių gražuolių. Užtat jos gyvenimiškos ir verčia galvo- 
ti ne apie. antikines gracijas, o apie gyvą natūrą, buvusią dai- 
lininkui modeliu. Iš tiesų vienoje figūroje atpažįstama moteris, 
Diurerio nupiešta eskize „Moterų pirtis". Vokietijoje tais lai- 
kais vyrai ir moterys neretai maudydavosi pirtyje kartu, ir 
Diureris galėjo čia nupiešti nuogą natūrą. 

Virš moterų galvų balionas su data ir trimis slėpiningo- 
mis raidėmis „OGH", kurios įvairiai šifruojamos, tačiau nelabai 
įtikimai. Juk net neaišku, vokiškas ar lotyniškas posakis slypi 
už šitų raidžių. Daugelis alegorijų ir simbolių, suvokti Diu- 
rerio amžininkų, mums neaiškūs. Jų reikšmė negrįžtamai pra- 
rasta. Grožimės graviūra ir nieko nežinome apie joje esančią 
alegoriją, kurios iki galo neatskleidė nė vienas komentatorius. 
Tiesa, ši graviūra pagal tradiciją vadinama „Keturiomis ragano- 
mis". Ji pasirodė niūriais laikais, kada Vokietijoje dažnai vyk- 
davo procesai, per kuriuos moterys būdavo apkaltinamos kerėji- 
mu ir raganavimu, kankinamos, kad prisipažintų turėjusios ryšių 

su velniu. Akstinas tiems procesams buvo popiežiaus Inocen- 
to VIII bulė, paskelbta 1484 metais; ji pripažino esant raganas. 
Po bulės pasirodė dviejų vokiečių inkvizitorių, Šprengerio ir 
Insistorio, fanatiška knyga „Raganų kūjis". Ji nuvedė ant laužo 
daugybę niekuo nekaltų moterų. 

Galbūt Diurerio „Keturios raganos" —-aliuzija į vieną iš to- 
kių įvykių. Iš tiesų jauti kažką kraupaus aukštoje ir tamsioje 
patalpoje, kur stovi tos keturios moterys, net jeigu ir nepa- 
stebi, kad ant grindų voliojasi kaulai, net jeigu neįsižiūri į 
tamsų kampą, iš kur kyšo baisus velnio snukis ir veržiasi lieps- 
nos liežuviai. Galbūt moterys įkalintos čia po kankinimų, prieš 
sudeginant jas ant laužo? 

Juk tokie procesai Diurerio laikais vykdavo ir Niurnberge. 
Dailininkas galėjo būti jų liudininku. Laužų, ant kurių būdavo 
deginamos nelaimingosios „raganos", aprašymas išlikęs Niurn- 
bergo kronikose. Sykį Svabache, gretimame miestelyje, ant 
laužo buvo užkelta jauna mergaitė, nuostabi gražuolė. Prieš 
sudeginant buvo paskelbta, kad ji prisipažino esanti ragana 
ir kerėtoja. 

„Ne,— suriko ji,— aš niekuo nekalta! Aš prisipažinau to- 
dėl, kad mane baisiai kankino! Aš nieko blogo nepadariau." 
Minia, apsupusi laužą, krūptelėjo. Tačiau budeliai jos nepasi- 
gailėjo. Kai jau supo ją liepsna, mergaitė garsiai vis meldėsi, 
kaip praneša kronika, „kiek jai dūmuose ir ugnyje užteko bal- 
so, atkakliai įrodinėdama, kad yra krikščionė". Kad mergaitės 
ir moterys turi reikalų su velniu ir tampa raganomis, tikėjo 
net išsilavinę žmonės. Stebėdamiesi skaitome poeto ir moks- 
lininko Murnerio žiaurias eilutes: „Užkelkit ją ant laužo ir 
jį uždekit! O jei nerasite budelio, aš jos nepaleisiu ir pats 
verčiau užkursiu laužą!" 

Panašaus kraupaus fanatizmo Diurerio graviūroje nėra. 

Kartais būdavo pareiškiama ir tokia nuomonė: atspausdinti 
graviūrą su nuogais kūnais tuo metu buvo neįprasta ir, be to, 
nesaugu. Pavadindamas graviūros personažus raganomis, pa- 
rodydamas, kad jų laukia šėtono nasrai ir pragaro liepsnos, 
Diureris norėjo save apsaugoti. Galbūt... Tačiau tikro daili- 
ninko požiūrio į pavaizduotas moteris reikia ieškoti ne sim- 
boliškuose pragaro nasruose, ne slėpiningoje formulėje „OGH", 
o tame, su kokia meile perteiktas nuodėmingo, nors ir pasmerk- 
to kančioms, bet gyvo, virpančio žmogaus kūno žavesys. Ke: 

turios raganos" amžininkų dėmesį traukė praėjus daug metų 
po šios graviūros pasirodymo. , 

Dar viena vario graviūra—,Jūros pabaisa". Jos turinys ne 
mažiau mįslingas, o kompozicija kur kas sudėtingesnė. Kalnuo- 
tas krantas stačiomis pakopomis kyla aukštyn. Palei vandenį — 
tai įlanka ar upė — tęsiasi tvirtovės sienos. Jos supa uolą, 
kopdamos jos atšlaitėmis iki viršūnės. Zemi tvirtovės bokštai. 
Cia atpažįstama Niurnbergo tvirtovė. Tačiau tai ne taip jau 
svarbu. Toks įtikimas pilies vaizdas, tokie masyvūs, neįvei- 
kiami jos bokštai, tokios neįveikiamos jos sienos, taip tvirtai 
ji viešpatauja krante, jog tie, kurie žiūrėjo graviūrą, neabejojo, 
kad tokia pilis kažkur yra. Aplinkos įtikimumas — vienas iš 
pagrindinių Diurerio graviūrų bruožų. Pagal jį visada galima 
atpažinti jo ranką. Net ir tada, kai jis sukuria patį fantastiš- 
kiausią, pasakišką ar legendinį siužetą. Galimas daiktas, šiuo 
atveju ypač tai matyti. Jis pranoko daug vėlesnio fantastinio 
meno paslaptis. Fantastiški dalykai įtikimi tada, kai įtikimos 
ir pačios smulkmenos. 

Tačiau grįšime prie graviūros. Karšta vasaros diena... Karš- 
čio pojūtį suteikia purus baltas debesėlis danguje. Nesuvokiamu 
būdu juodos ir baltos spalvos graviūra sukuria dangaus mė- 
June, Gauruotos eglės auga krante iki pat vandens. Krantas 
apžėlęs meldais. Čia mes susiduriame su dar viena Diurerio 
ypatybe. Jo augalai niekada nebūna „apskritai augalai": jo 
meldai — meldai, švendrai — švendrai. Ramiame mieguistame 
vandenyje maudėsi moterys. Dabar jos, mirtinai išgąsdintos, 
lekia į krantą. Senis ilgaskverne striuke su bejėgiškai kada- 
ruojančiu prie šono kardu bėga link vandens, iškėlęs rankas 
į dangų. O vandenyje plaukia, raižydama jį raumeninga krū- 
tine ir taškydama purslus, milžiniška pabaisa — pusiau žmogus, 
pusiau žuvis. Pabaisos veidas nebaisus, greičiau net geras, ne- 
jaunas barzdotas veidas. Viršum aukštos kaktos briedžio ra- 
gas. Pabaisa viena ranka laiko tartum skydą didžiulio vėžlio 
šarvus, kita spaudžia ranką jaunai nuogai moteriai, kuri guli 
jai ant liemens. 

Šioje scenoje taip pat daug kas mįslinga. Karšta diena sle- 
pia sunkų priešaudrio nerimą. Žmonės, esantys ant kranto, ap- 
imti siaubo ir nevilties. Matyt, pabaisa moterį pasigrobia. Ta- 
čiau tos moters veidas ir ypač poza keistai šaltakraujiški. Ji 
nesiveržia, nesistengia išsilaisvinti, neatitraukia rankos, ku- 

rią pabaisa yra paėmusi. Kita jos ranka ramiai guli ant klubo. 
Burna praverta, tačiau ne dėl to, kad ji ketintų šaukti, o iš 
nustebimo. Moteris nepasukusi galvos į tuos, kuriuos išgąsdino 
jos pagrobimas. Žvilgsnis susimąstęs, nukreiptas į tolį... Ale- 
gorija? Tikriausiai. Galbūt ši scena byloja apie tai, kokius ne- 
tikėtus pavojus slepia giedra saulėta diena ir kad žemė ir ak- 
meninės sienos neapsaugo nuo jų. 

Tačiau, dar neatspėję graviūros prasmės, regime tai, kas 
svarbiausia, — graviūra nuostabi! Čia viskas, pradedant buriniu 
laivu smarkiai išpūstomis burėmis tolimame plane, baigiant 
siūbuojančiu meldų arčiausiame plane, sudaro vieningą visumą. 
Jeigu surandame tikslų tašką ir į graviūrą žiūrime iš to nuo- 
tolio, kurį turėjo galvoje meistras, ji netikėtai atgyja, ir pa- 
matai, kad pabaisa, skrodžianti vandenį, plaukia pirmyn, o uola 
su pilimi ir tvirtovės siena greitai traukiasi atgal. Pabaisa ir 
moteris kiek paslinkti į dešinę nuo graviūros vertikalinės ašies, 
o uola su pilimi — kiek į kairę. Tai ir sukuria judėjimo iliu- 
ziją Tačiau kai žiūrovas žvelgia į graviūrą, jis nespėlioja jos 
paslapčių, jis regi stebuklą: tai, kas niekad nejuda, juda. 

Diurerio rėžtuvas šitame lakšte nežino neįmanomų dalykų. 
Jam viskas pavaldų: purūs debesys, švelni vešli eglės šakelė, 
sunki akmeninė tvirtovės siena, kieti pabaisos žvynai, standus 
jaunos moters kūnas. Pradedant ryškia šviesa ir baigiant tam- 
siais šešėliais, brūkšniai perteikia visokius niuansus ir kontras- 
tus. Tikrovė ir tai, ką sukūrė vaizduotė, įkūnyti su vienoda 
jėga. Atrodo, kad Diureris iš tiesų yra matęs tokią sceną. Tai 
tikrai didžių fantastinių kūrinių savybė. Jų autoriai tartum pa- 
tys būtų regėję tai, ką jie vaizduoja. 

Išsilavinę vertintojai — vario graviūra buvo skirta būtent 
jiems — ginčijosi, koks senovės mitas joje pavaizduotas. Vie- 
niems atrodė, kad tai jūrų dievas — pusiau žmogus, pusiau žu- 
vis pagrobia vieną iš danaidžių — Amimonę. Kiti prieštaravo: 
argi tai pagrobimas? Mergina, kurią nešasi jūros pabaisa, visai 
neišsigandusi, ji nesišaukia pagalbos. Tikriausiai čia Parimela, 
kurią išgelbėjo nuo tėvo įtūžio upių dievas Achelojas, kad 
paskui ją paverstų sala. Tyrinėtojai iki šiol nepadarė galutinės 
išvados. Galima tik įsivaizduoti, kad Diurerio amžininkams — 
graviūrų pirkėjams — buvo ko palaužyti galvą, pasvarstyti slė- 
piningą jos nutylėjimą, prisiminti šia proga Ovidijaus ,„„Meta- 
morfozes", kurių puikios eilės pasakojo graudžią Parimelos 


88 


istoriją, kuri jau pati kėlė pasigėrėjimą, be to, buvo dingstis 
parodyti savo išsilavinimą ir apsiskaitymą. O Diureris, norė- 
damas įkūnyti mitą apie jūrų ar upių dievybę, turėjo pa- 
vaizduoti šitą dievybę kaip galima tiksliau. Tai padaryti pa- 
dėjo paplitę jo laikais pasakojimai apie gyvenančias vande- 
nyje fantastines būtybes — jos neretai būdavo vaizduojamos 
net tuometinėse knygose, pasakojančiose apie keliones į už- 
jūrio šalis, senovės veikaluose zoologijos klausimais,— tvirtai 
tikint, kad jos egzistuoja. Tik ten fantastinės būtybės atrody- 
davo grėsmingos. O Diurerio graviūra poetiška: sakytum nie- 
ko nėra natūraliau, kaip būti pusiau žmogumi, pusiau žuvimi. 
Be to, ir graviūros pavadinimą galima išversti ne tik „Jūros 
pabaisa", bet ir „Jūros stebuklas". 

Diureris buyo nepavargstantis darbininkas, tas jaunas, beje, 
dabar jau ne toks jaunas meistras. Papasakoti apie visas jo 
graviūras negalime. Tačiau pasakojimas nebus išsamus, jeigu 
nekalbėsime apie tai, ką dailininkas dažnai vaizdavo,— apie 
mirtį, motinystę, vienatvę... 

Apie žmogaus amžiaus trumpumą, apie gyvenimo greitą 
bėgsmą, apie mirtį, tykojančią už kiekvieno kampo ir prie kiek- 
vieno kampo, Diurerio amžininkams ir pačiam dailininkui nuo- 
latos kalbėdavo pamokslininkai. Tačiau jeigu ir nebūtų apie 
tai kalbėję, to nebuvo galima užmiršti. Viską nusiaubiančios 
epidemijos parodydavo, kad gyvybė nuo nieko neapsaugota. 
Ir nuo paprastų ligų nebūdavo patikimų vaistų. Juk ir Albrech- 
to Diurerio vyresniojo šeimoje iš aštuoniolikos vaikų penkiolika 
nesulaukė brandos amžiaus, o ši šeima nebuvo išimtis. Be to, 
kildavo nedideli karai, o ginkluoti susirėmimai vykdavo nuo- 
latos. Pavojingi buvo keliai už miesto sienų, bet lemtinga ga- 
lėjo būti naktį ir gatvė vidury miesto. Žmogus susidurdavo su 
mirtimi, kuri dangstėsi įvairiomis kaukėmis, kasdien, ir tos 
epochos dailininkas, net jeigu ir būtų norėjęs, nebūtų galėjęs 
to užmiršti. Mirtis buvo viena iš pagrindinių viduramžių Eu- 
ropos meno temų ir ilgai buvo pagrindinė Renesanso epochoje, 
pagimdžiusi daugybę „Mirties triumfų" ir „Mirties šokių". 

Yra išlikusių Diurerio piešinių šia tema. Štai juodu rašalu 
ant balto popieriaus nupiešta jauna stotinga moteris. Su aukštu 
kyku ir išeigine sunkios medžiagos suknele. Tos suknelės šleifą 
neša nerūpestingai persimetęs per petį skeletas, pakilęs iš kapo. 
Jis, rūsčiai pakėlęs į dangų kaulėtas plaštakas, pranašauja mo- 

teriai, kad neilgas būsiąs žemiškasis jos kelias. Kai pavaiz- 
duota moteris, žydinčio gyvenimo įsikūnijimas, ir greta mirtis, 
kiekvienam suprantamas piešinio siužetas. Bet čia yra ir daug 
gilesnė mintis. Iš lakšto trykšte trykšta jėga ir energija, jis la- 
koniškas ir veržlus. Mirties gestas, o svarbiausia, pasišiaušę 
reti plaukeliai ant plikos kaukolės dvelkte dvelkia ironija, 
grotesku, net padaužiškumu. Šiame piešinyje dailininkas nebijo 
mirties, nedreba prieš ją, nejaučia jai pagarbos. Šaržuoja ją 
(tegul į tai nebus žiūrima kaip į šventvagystę). 

Štai kitas piešinys, tik pieštas anglimi, „Mirtis ir kompanija 
už stalo". Iš tamsios miško tankmės išėjo mirtis ir prisiarti- 
no prie stalo, už kurio puotauja linksma kompanija. Jos už- 
klupti lėbautojai elgiasi skirtingai. Vieni stengiasi pasprukti, 
kiti priešinasi, treti piktinasi, ketvirti pasiduoda neišvengia- 
mybei. Nerūpestinga puota, netikėtai nutraukta atėjusios mir- 
ties, — vienas mėgstamiausių epochos siužetų. Tačiau panaši 
scena — ne tik filosofinė alegorija. Laikai buvo tokie, kad nerū- 
pestingi pasilinksminimai ir lėbavimas dažnai būdavo nutrau- 
kiami baisių įvykių: gretimoje gatvėje, gretimame name, o 
kartais ir prie to paties vaišių stalo staiga kas nors nuvirsdavo, 
pakirstas maro, ir lėbautojai suprasdavo, kad daugelis iš jų 
pasmerkti. Karnavalo eiseną nutraukdavo arklių pasagų kauk- 
šėjimas. Uždusęs pasiuntinys sušukdavo: „Priešas prie vartų!" 
Perkūnija, ką ten perkūnija, atsitiktinė kibirkštis galėdavo su- 
kelti gaisrą, o nuo gaisro viduramžių miestas nebūdavo ap- 
saugotas. Ši nelaimė neretai jį užklupdavo per pačią švenčių 
linksmybę. Mirties grėsmę Diurerio amžininkai ir pats daili- 
ninkas nuolat jausdavo kaip neišvengiamą būties realybę. 

Todėl dailininkas taip dažnai ir griebdavosi mirties temos, 
norėdamas ją pajungti menui. Jos įkūnijimas popieriuje reiškė 
baimės prieš ją nugalėjimą. 

Piešinys „Mirtis ir kompanija už stalo" tylomis pasakoja 
apie likimo staigmenas, kurios charakteringos Diurerio, grafiko, 
palikimui. Jo piešiniai eidavo iš rankų į rankas, būdavo do- 
vanojami, pardavinėjami aukcionuose, išnykdavo iš horizonto, 
kad po dešimtmečių, kažkur klaidžioję, vėl pasirodytų. O kai 
kurie visai nepasirodydavo. Piešinys „Mirtis ir kompanija už 
stalo" įplėštas, sakytum kas iš pykčio būtų ketinęs jį sudras- 
kyti. Atsitiktinumas? O gal piešinį — negailestingą mirties pri- 
minimą— panorėjo pats dailininkas sunaikinti, o paskui per- 

sigalvojo? Arba tas žmogus, pas kurį piešinys buvo patekęs? 
To nežinome ir nesužinosime. Kažkieno rūpestingos rankos su- 
klijavo piešinį. Dabar jis saugomas Drezdeno graviūrų ka- 
binete. 

Daugelį vario graviūrų Diureris paskyrė šiai temai. Štai mir- 
tis, šį sykį ne skeleto, o žiauraus ir stipraus vyro pavidalu, 
tempia į kapą moterį, o ši beviltiškai kabinasi už plono me- 
delio. Tai viena pirmųjų Diurerio raižytinių graviūrų. Ji dar 
netobula: linijos šiurkštokos, rėžtuvo judesiai sukaustyti. Ta- 
čiau po jos seka kitos graviūros. Nuostabus lakštas „Pasivaikš- 
čiojimas". Už miesto vaikščioja jauna pora. Vyriškio skrybėlė 
su prašmatniausia stručio plunksna, trumpas, vos žemiau juos- 
mens, apsiaustas, striukė su pūstomis rankovėmis, aptemptas 
triko ir madingi batukai, pasiūti iš vieno minkštos odos gabalo, 
trumpas kardas (taip XV amžiaus gale rengdavosi vokiečių 
miestuose jauni dabitos). Moteris vilki ištekėjusios moters iš- 
eiginiais drabužiais — aukštas kykas, suknelė su ilgomis pra- 
kirptomis, įsmaugtomis ir pasiuvinėtomis rankovėmis, papuošta 
brangia sage, ilgas sunkus šleifas. Iš po suknelės krašto iš- 
lindusi smaila batuko nosytė. Vyriškis paslaugiai laiko kelio- 
nės draugę už alkūnės. Abiejų veidai rimti, jo susimąstęs ir 
švelnus, jos — rūškanas. Ji neatsako į jo žvilgsnį, nusukusi 
akis į šalį, atrodo, tuoj pravirks. 

Kodėl čia tokia niūri nuotaika? Įsižiūrime į graviūrą ati- 
džiau ir pastebime tai, ko iš karto nematėme. Pirmame plane 
virš žemės barkšo lyg aštrūs ašmenys retos sausos žolytės. 
Lenkiasi nuo vėjo ilgas stiebas su dideliais lapais. Šitoje lau- 
kymėje su skurdžia augmenija yra kažkas grėsminga. Ją už- 
baigia, atitverdamas nuo šviesios taikingos tolumos, gumbuotas 
nudžiūvęs medis. O iš už medžio juokingai maivydamasi žvelgia 
mirtis. Kaulėta ranka ji laiko smėlio laikrodį, kaip juokdarys 
užsidėjusi ant galvos. Liūdnai mąsli scena įgauna tragišką at- 
spalvį. Štai kodėl tokie liūdni jaunosios poros veidai! Smėlis 
skaičiuoja jai šykščiai atseikėto gyvenimo minutes. Šią mintį 
kelia kaulėtas besivaipantis seklys, lydintis jauną sutuoktinių 
porą. Nepaspruksi! Šioje graviūroje su didžiule jėga išreikšta 
viena iš amžinųjų pasaulinio meno temų — tema Memento 
mori—,„Atsimink, kad mirsi!" Norėdami ją įkūnyti, dailininkai 
sukurdavo sudėtingiausias kompozicijas, muzikai — rekviem, 
rašytojai jai paskirdavo šimtus puslapių, filosofai ir moralis- 

tai — storiausius traktatus. DiureriUi prireikė popieriaus lakš- 
to, šykštaus peizažo, kur svarbiausia — išdžiūvęs iki pašaknių 
medis, trijų figūrų — vyro, moters, mirties. Liūdni tylūs vei- 
dai, sakytum lūpas užspaudusi skvarbi mintis, kad neilga ke- 
lionė, į kurią juodu kartu išsiruošė. Begarsis mirties juokas. 
Viskas! Net pažiūrėjus dešimtis kitų darbų, net išklausius dau- 
gybę rekviem ir perskaičius ne vieną tomą Memento moii 
traktatų, Diurerio graviūros negalima užmiršti. Ji lieka atmin- 
tyje kaip haliucinacija. Dailininkas pasiekė, ko troško. 


Kai mirties motyvas, prie kurio dailininkas vis grįždavo, 
stingdydavo jo paties sielą, jis nuslopindavo jį kitu, kupinu 
optimizmo, džiaugsmo ir šviesos motyvu — motinyste. Marijos 
su kūdikėliu paveikslas pereina per visą Diurerio gyvenimą. 
Jis vaizdavo jį piešiniuose, graviūrose, paveiksluose. 

Diurerio madona dažniausiai jauna, žavi, maloniu veidu, 
švelniomis lūpomis, mąsliai nuleistomis rankomis. Paveikslas 
pasikartoja, varijuojamas, keičiamas. Marija atrodo čia jau- 
nesnė, čia vyresnė, bet daugumoje darbų — ta pati moteris. Kai 
įsižiūri į tuos darbus, atrodo, kad visos jos kilusios iš realaus 
paveikslo. 


Kur ir kada Diureris buvo sutikęs gyvą savo Marijos pro- 
totipą? To nežinome. Jo amato draugai ir amžininkai dažniau- 
siai piešdavo ir tapydavo kaip madoną savo žmoną. Tačiau 
Diurerio Agnesė, kuri yra užfiksuota keliuose piešiniuose, kai 
buvo dar jauna ir jau subrendusi moteris, nė kiek nepanaši 
į tą, kuri atvaizduota kaip Marija. Mes beveik nieko nežinome 
apie asmeninį Diurerio gyvenimą, bet matome, kad daugybę 
metų dailininko kūryboje vis pasirodo kažkokios moters, virs- 
tančios Marija, paveikslas, jaudinantis mus savo gyvu grožiu ir 
galbūt juos siejančia paslaptimi. Prahos Nacionalinėje gale- 
rijoje saugomas Diurerio piešinys raudonai rudame popieriuje, 
nupieštas anglimi, vos paliestas baltais dažais: palenkta į šoną 
jaunos moters galva su primerktomis, tartum ji snaustų, aki- 
mis. Veidas žavi švelnia ramybe. Piešinys nupieštas vėlesniais 
metais. Tačiau veidas, jo užfiksuotas, pasirodė Diurerio dar- 
buose daug anksčiau ir buvo pakartotas daugelį kartų. Švel- 
nus rūkas gaubia veidą, kuris daugiau negu gražus —- jis labai 
gražus. Labai gražus ne dėl griežtai taisyklingų bruožų, o dėl 
ramaus dvasingumo. Ar šis piešinys nebus prisiminimas jau- 

nystėje matytos moters, amžinai pavergusios Diurerio vaiz- 
duotę? 

Marija jo graviūrose— labai dažnai—laiminga, rami. Ji 
dar nežino, kas laukia jos sūnaus. Ar ji žaidžia su juo, ar laiko 
jį ant kelių, ar linksmina kriauše — ji labai graži. O kūdikis — 
mažylis didele apvalia galva, putliomis rankutėmis ir kojytė- 
mis — dažniausiai nuogutėlis. Gyvas žemiškas žmogaus vaikas. 
Norint sukurti tokį kūdikio paveikslą, reikia stebėti vaikus 
ir vis piešti ir piešti juos. O svarbiausia — mylėti. Tikintis žmo- 
gus sudievina ne abstrakčią religinę mintį, o motiną, dovano- 
jančią naujam žmogui gyvybę, jį myluojančią, lepinančią, su- 
dievina motinystę — didžiąją žmogaus giminės nemirtingumo 
garantiją... 


Mes žiūrime į šiuos lakštus su ypatingu jausmu, prisimin- 
dami, kad Diureris neturėjo vaikų. Galbūt jis, nuolat vaizduo- 
damas motiną su kūdikiu, meldė dangų dovanoti Agnesei ir 
jam vaikutį. 

Atsimink, kad mirsi! — skambėjo rūstūs žodžiai daugelyje 
Diurerio piešinių ir graviūrų. Galvok apie gyvenimą!—prieš- 
taravo jo paties balsas iš graviūrų ir piešinių, kuriais jis ap- 
dainavo motiną ir kūdikį. Jie pasakojo žmonėms apie amžiną 
gyvenimo atsinaujinimo stebuklą. Jie teikė didžiulę paguodą 
ir buvo labai reikalingi. Ir aplinkiniams. Ir dailininkui. 


Tarp evangelijos palyginimų ypač artimas ir suprantamas 
žmonėms palyginimas apie sūnų palaidūną. 

„Vienas žmogus turėjo du sūnus. Kartą jaunesnysis tarė 
tėvui: „Tėve, atiduok man priklausančią palikimo dalį!" Tėvas 
padalijo sūnums turtą. Netrukus jaunėlis, susiėmęs savo dalį, 
iškeliavo į tolimą šalį. Ten, palaidai gyvendamas, išeikvojo 
savo lobį. 

Kai viską išleido, toje šalyje kilo baisus badas, ir jis pra- 
dėjo stokoti. Tada nuėjo pas vieną šalies gyventoją ir stojo 
jam tarnauti. Tasai jį pasiuntė į laukus kiaulių ganyti. Jis 
geidė prikimšti pilvą bent ankščių jovalo, kurį ėdė kiaulės, 
tačiau nė to jam neduodavo. Tada susimąstė ir tarė: „Kiek 
mano tėvo samdinių apsčiai turi duonos, o aš čia mirštu iš ba- 
do! Kelsiuos, eisiu pas tėvą ir sakysiu: „Tėve, nusidėjau dan- 
gui ir tau. Nesu vertas vadintis tavo sūnumi. Priimk mane 
bent samdiniu." Jis pasiryžo ir iškeliavo pas tėvą. 

Tėvas pažino jį ii tolo, labai susigraudino, pribėgo prie 
jo, puolė jam ant kaklo ir pabučiavo." 

Šita istorija jaudino ne tik alegorine, bet ir tiesiogine pras- 
me. Ją supranta kiekvienas, kuris turi vaikų ir žino, kaip už- 
augę jie veržiasi iš tėvų pastogės, kaip skuba gauti savo dalį 
ir atsiskirti, kaip tėvų požiūriu neišmintingai naudojasi ką 
tik gauta laisve, iššvaisto, jeigu ne pinigus, tai sveikatą ir 
laiką. Kam nėra tekę mėnesių mėnesius, o kartais ir metų 
metus laukti žinios iš mylimo vaiko, palikusio tėvų namus! 
Kiek tėvų pažino bemieges naktis, kai mintyse regi savo vaiką 
alkaną, išrengtą, basą, sergantį, ir mintis, kad tu negali jam 
padėti, jo pamaitinti, aprengti, priglausti, persmelkia širdį iš 
bejėgiškumo ir siaubo. Kam nežinoma laimė, kai netikėtai su- 
grįžta tavo kūnas ir kraujas, kai beprasmiškos atrodo buvusios 
nuoskaudos, kai nieko negaila sugrįžusiam, kad tik ilgiau pa- 
būtų tėvų namuose, kad tik būtų laimingas. Tačiau juk ir 
nekantrus jaunystės troškimas gyventi savo gyvenimą, laisvam 
nuo tėvų globos ir nurodymų, išbandymai, tekę daliai to, ku- 
ris leidosi keliauti, apgailestavimų kartėlis dėl praradimų, at- 
gailavimo stiprumas, kai atrodo, jog kažin ką iškentėtum, kad 
tik galėtum sugrįžti pas saviškius, didžiulė laimė peržengti 
gimtųjų namų slenkstį ir rasti visus gyvus — šie jausmai taip 
pat artimi ir suprantami žmonėms. Kiekvienas, prieš tapdamas 
tėvu, buvo sūnumi. 

Šioje paprastoje istorijoje glūdėjo tokia žmogiška paprastų 
ir didžių jausmų tragedija, kad ji amžių amžius traukė daili- 
ninkų dėmesį. Jos įkūnijimo viršūnė — Rembranto drobė „Sū- 
naus palaidūno sugrįžimas". Diureris pasirinko ankstesnį epizo- 
dą — sūnaus palaidūno nuopuolį svetur. Jo graviūra — Remb- 
ranto drobės prologas. 

Diureris šią graviūrą darė ilgai. Pradėjo nuo daugybės es- 
kizų, ieškojo kompozicijos. Pagaliau piešinys buvo baigtas. Ta- 
čiau jis tik apmetė tai, kas turėjo išryškėti graviūroje, kas 
buvo paprasta ir schematiška. Dailininkas iš anksto nenumatė 
kiekvieno brūkšnio, nepažymėjo kiekvieno rankos judesio. 


Iš tolimų kraštų, kur bastėsi ir ganė kiaules sūnus palaidū- 
nas, Diureris veiksmą perkėlė į vokiečių valstiečio kiemą. Kie- 


' Naujasis testamentas. Šv. Luko evangelija, Vilnius— 
Kaunas, 1972, p. 183—184. 

mas ankštai užstatytas. Namai tokie pat kaip Diurerio tėvy- 
nėje— Frankonijoje: maži langeliai, statūs, dviejų ir keturių 
šlaitų, aukšti stogai, pašiūrės. Dailininkas tarsi kalbėjo žiūro- 
vams: koks tu atitrūkęs nuo tėvų namų, nors esi ne tolimoje 
šalyje, o greta savo namų. Svarbiausia — ne atstumas, o vidinis 
atitolimas. Aukšti, prisispaudę vienas prie kito namai užsklen- 
džia kiemą iš visų pusių. Nėra praėjimo. Žvilgsnis atsiremia 
į bežades niūrias sienas. Namai aplinkui tarytum išmirę. Vartai 
ir durys aklinai užverti, langai juodi. O tarp lovio, mėšlo krū- 
vos ir apsupusių sūnų palaidūną kiaulių — visa tai sudaro pir- 
matt planą — ir namų, prisispaudusių vienas prie kito (jie su- 
daro tolimąjį planą) — tuščia kiemo erdvė. Pirmajame plane 
viskas susikimšę, beveik susilieję į vieną tamsią dėmę. Toli- 
majame plane taip pat daug pilkos, tamsiai pilkos ir juodos 
spalvos. Tuščia erdvė viduryje — vidurinysis planas — šviesi. 
Cia yra retų šviesių linijų kairėje ir beveik neliestas popie- 
riaus baltumas dešinėje. Tai — cezūra, pauzė, įkvėpimas, dar 
labiau atplėšiantis, izoliuojantis sūnų palaidūną nuo visko, kas 
jį supa. Kiemo uždarumas primena kalėjimą. Ant plynos že- 
mės niekas neauga. Net keli medeliai prie namo pavirtę pli- 
komis lazdomis be lapų. Nudžiūvęs medis Diurerio kūryboje 
visada simbolizuoja nelaimę, tai visiška priešingybė virte ver- 
dančiam gyvenimui. Viršum namo stogo matyti tanki laja, bet 
kelio po palaimingų jos šešėliu nėra. Virš kiemo pralekia 
paukščiai. Jie gali skrajoti kur nori. Kai regi juos laisvai 
skraidant, dar labiau junti, koks uždaras tas prakeiktas kie- 
mas, kokia baisi padėtis to, kuris čia pateko. Lovys, prieš kurį 
klūpo sūnus palaidūnas, remiasi į mėšlo krūvą. Mėšlo krūva, 
kiaulių lovys — štai kur jo vieta. Aplinkui, stumdamos jį nuo 
lovio, spraudžiasi godžiai ėdančios kiaulės su grėsmingais snu- 
kiais, iš kurių kyšo iltys. Sūnus palaidūnas, basas, nuskaru- 
siais drabužiais, beviltiškai sudėjęs rankas, meldžiasi. Atrodo, 
matai, kaip pabalo suspausti pirštai, atrodo, girdi atgailaujan- 
čiojo balsą: „Tėve, aš nusidėjau dangui ir tau. Nesu vertas 
vadintis tavo sūnumi." 

Įsižiūrėję į graviūrą, nustembame — sūnaus palaidūno vei- 
das panašus į Diurerio, kokį save yra pavaizdavęs kai kuriuose 
autoportretuose. Panašumas neabejotinas: sūnaus palaidūno to- 
kie pat garbanoti, siekiantys pečius plaukai ir tokios pat, ne- 
įprastos samdiniui, pūstos plonų marškinių rankovės. 

Kai kurie tyrinėtojai mano, kad šioje graviūroje galėjo at- 
sispindėti pergyvenimai, susiję su Diurerio kelione į Italiją. 
Ar galėjo jis Italijoje gailėtis, kad išvyko iš Niurnbergo, pa- 
likęs artimuosius pavojuje? Galėjo ir tikriausiai gailėjosi. O 
Alpės žiemą buvo jam kliūtis, dar labiau neįveikiama negu 
namų sienos graviūroje „Sūnus palaidūnas". Tačiau mums at- 
rodo, kad šioje graviūroje sūnaus palaidūno ir Diurerio pana- 
šumas reiškia kažką kita, kažką daug gilesnio. Dailininkas, 
įkvėptas savo meno, skuba kuo daugiau sužinoti, patirti gyveni- 
me. Nejučia nutolsta nuo giminių ir artimųjų, kartais trumpam, 
kartais ilgam, o kartais visam laikui. Nuolat susimąstęs, užsiėmęs 
nelengvais ieškojimais, negailintis savęs, jis, būdavo, negaili ir 
giminių, nenorėdamas tampa žiaurus artimiausiems žmonėms. 
Kol dailininkas jaučia dvasinį pakilimą, kol darbas sekasi, jis 
nepastebi susvetimėjimo. Bet štai darbas ėmė nesisekti arba 
yra nevykęs, ir jėgos išseko. Anksčiau jis vos sulaukdavo ry- 
to, kad galėtų tęsti, kas pradėta, o dabar pabunda liūdnas, 
kad jau aušta diena. Visa, kas padaryta, atrodo niekam ne- 
verta, visa, ką reikia atlikti, — neimanoma. Galvoje knibždėte 
knibžda prisiminimai apie tikras ir tariamas kaltes prieš arti- 
muosius, mintys apie pinigus, kuriuos nerūpestingai iššvaistė, 
apie laiką, kurį veltui praleido, apie pažadus, kurių neišpildė, 
apie viltis, kurių nepateisino. Širdį spaudžia nepakeliamas liū- 
desys, rankos gniaužiasi iš nevilties, veidą iškreipia skausmas, 
ir jis įgauna išraišką, matomą graviūroje „Sūnus palaidūnas". 
Ją būtų galima pavadinti ir „Atgaila", ir „Sąžinės graužimu". 
Norint taip išreikšti šią būseną, gerai pažįstamą daugeliui kū- 
rybos žmonių, norint taip pavaizduoti tas sugniaužtas rankas, 
tą beviltišką pozą, tą nusiminusį veidą, reikia bent kartą pa- 
čiam patirti panašų jausmą, tokį, apie kurį sako Puškinas: 


Aš, buitį savąją skaitydamas, bjauriuos; 

Drebu ir keikiu, plaukus raunu, 

Graudingai skundžiuosi, graudingai aš gailiuos — 
Liūdnų eilučių nenuplaunu. 


Žmogaus vienatvės motyvas graviūroje „Sūnus palaidūnas" 
skamba su didžiule jėga. 
Jis atsirado neatsitiktinai.  Diureris gyveno gimtajame 


' Atsiminimas. Vertė A. Venclova. 

mieste, tarp įprastų tėvo namų sienų. Jis turėjo tėvus, brolių, 
jauną žmoną, draugų, padėjėjų, mokinių. Ir namuose, ir mies- 
te visada būdavo tarp žmonių. Tačiau galima būti tarp žmo- 
nių, gyventi siaurame šeimos rate, atsidurti linksmoje draugiš- 
koje minioje, būti apsuptam ištikimų mokinių ir vis dėlto jaus- 
tis vienišam. Galva pilna sumanymų, nuolat mąstai, kaip juos 
įgyvendinti; kas padaryta vakar, šiandien tau nebepatinka, ne- 
gali išreikšti žodžiais to, ko sieki. Tobulybės troškulys kamuoja 
sielą. Tu priverti save žengti pirmyn, eini pirmyn ir nueini 
nuo kitų, palieki juos užpakalyje ir užsimoki už tai skaudžiu 
vienatvės jausmu... 

Tuo metu labiausiai Diurerį domino graviūra, bet jis tapė 
ir paveikslus. Jam buvo užsakytas didelis darbas. Yra išlikusios 
šio ciklo, kuris vadinasi „Septyni Marijos skausmai", septynios 
lentos. Kažkada jos sudarė vieną ciklą ir kabojo Vitenbergo 
bažnyčioje. Bažnyčios vaidų laikais jos iš bažnyčios buvo iš- 
mestos, bet, laimė, nesunaikintos. Jos pateko į Luko Kranacho 
Vyresniojo dirbtuvę. Lentos buvo atskirtos. Kranachas paliepė 
padaryti jų kopijas. Iš jų skaičiaus matyti, kad pradžioje pa- 
veikslų buvo daugiau. Visus juos tikriausiai būtų buvę galima 
pavadinti „Marijos septyni džiaugsmai ir septyni skausmai". 
Motinos gyvenimas parodytas kaip džiaugsmai ir kančios, at- 
spindintys jos vaiko gyvenimą, — koks žmogiškas ir koks vi- 
siems suprantamas sumanymas! 

Mes nieko nežinome apie pirmuosius Diurerio padėjėjus. 
Vardai tų, kurie mokėsi ir dirbo jo dirbtuvėje, žinomi tik iš 
vėlesnių laikų. Tačiau tai, kad „Septynis Marijos skausmus" 
tojai iki šiol nėra vieningos nuomonės, kas šiose lentose pri- 
klauso Diurerio teptukui ir kas nutapyta jo pameistrių. Tačiau 
šio didžiulio, sudėtingo ciklo planą sugalvojo jis. Vadinasi, jis 
išrinko kiekvienam paveikslui siužetą, išaiškino viską padė- 
jėjams, nupiešė kiekvienos scenos eskizus. Yra išlikę Diurerio 
piešiniai — šio ciklo eskizai. Dailininkas savaip realizavo juose 
pirmtakų motyvus ir tuos darbus, kurie buvo pavyzdžiai jo 
mokytojo Volgemuto dirbtuvėje, ir nežinomų autorių altorius. 
Jis išklausinėjo apie juos atvykėlius, ieškojo jų piešinių, per- 
žiūrinėjo visus savo eskizus, sukurtus namuose ir kelionėse, 
ir atrinko viską, kas galėjo tikti paveikslui „Marijos septyni 
džiaugsmai ir septyni skausmai". 

Kurdamas šį ciklą, Diureris mokė savo padėjėjus ir mokėsi 
pats. Darbas prasidėjo greičiausiai nuo „Apraudojimo". Čia 
labiausiai jaučiamas artimumas senajam menui; Kristus nepro- 
porcingai mažas, lyginant su jį apraudančiais, kraujas ant kry- 
žiaus nutapytas taip, kaip jį tapydavo senieji dailininkai, au- 
reolės atrodo tartum išpjautos iš medžio, judesiai kampuoti ir 
nenatūralūs. Tačiau dievo motinos poza, atsargus judesys, kai 
ji kelia Kristaus ranką, norėdama sužinoti, ar dar rusena jos 
sūnuje gyvybė, senos moters, palaužtos nevilties, paveikslas, — 
čia jau Diureris savarankiškas! 

Paveiksle „Kristus ant kryžiaus" — Kristus toks pat mažas, 
nukryžiuotas. Jo kūnas primena iš medžio išdrožtą skulptūrą. 
Tačiau kryžius pasuktas taip, kad sūnus būtų tiesiai prieš mo- 
tiną. Jos žvilgsnis įsmeigtas į jau gęstančias sūnaus akis. Jų 
žvilgsnių susitikimas tartum verte perveria paveikslą. Čia yra 
didžiulė tragiška jėga. Iš eskizų matyti, kad meistras ne iš 
sykio taip pasuko kryžių. Pirmame piešinyje kryžius stovi fron- 
taliai. Kai Diureris nusprendė taip pasukti kryžių, jis pajuto 
džiaugsmą. To, atrodo, niekada nė viename paveiksle dar ne- 
buvo buvę! Tačiau ar ne nuodėmė džiaugtis, kad sugebėjai 
sujungti dvi kančias — mirti pasmerkto sūnaus ir motinos, be- 
jėgiškai stebinčios jo kančias? Nieko nepadarysi, jis — daili- 
ninkas. Jeigu nori, kad jo paveikslas sukrėstų žmones, kad 
apvalytų jų sielas, turi juos priversti vėl pamatyti tai, ką jie 
jau daug kartų buvo regėję. Pamatyti taip, lyg tai vyktų pir- 
mą kartą ir jų akivaizdoje. Ir jeigu tam reikia pasukti kryžių 
taip, kaip niekas iki jo dar nebuvo pasukęs, jis pasuks jį ir 
bus laimingas, kad surado tokį posūkį. Tačiau šis džiaugsmas 
neilgalaikis. Laukia kitas paveikslas, ir čia taip pat reikia 
ieškoti naujų sprendimų. 
veikslą „Prikalimas prie kryžiaus" —sudėtingiausią ir drąsiausią 
iš šio ciklo. Nuo paveikslo gilumos iki jo apatinio krašto — 
milžiniškas sunkus kryžius, sukaltas iš storų sijų. Jis guli, savo 
svoriu slėgdamas žemę, negailestingai laužydamas krūmokšnius 
ir žolę. Kryžius nutapytas nepaprastai rūpestingai: nutašytame 
sijų paviršiuje matyti šerpetos, jų gale — medžio metinių rie- 
vių pjūvis. Si smulkmena parodo siaubingą įtikimybę to, kas 
vyksta. Ant kryžiaus aukštielninkas guli Kristus. Jis skaus- 
mingai atmetęs erškėčiais vainikuotą galvą. Jo veidas mirtinai 

išbalęs. Aureolė atrodo tarsi kepuraitė, atsirėmus į žemę. Lie- 
sam kūnui ant kryžiaus neužteko vietos paveiksle: vienos ran- 
kos ir abiejų kojų pirštai išlenda už kraštų. Gulintis kūnas su 
išskėstomis rankomis užima didžiąją matomos erdvės dalį — 
pusę pasaulio. (Tarp kitko, šio ciklo lentos labai nedidelės. 
Tačiau kai stovi priešais jas, tai tuoj pat pamiršti, jos tarsi 
padidėja!) Tarp nukryžiuojamojo ir žiūrovo — kita figūra. Nors 
ji susilenkusi, bet atrodo didžiulė. Tai dailidė. Nežiūrėdamas 
į nuteistąjį, ramiai gręžia grąžtu kryžiuje skylę. Jis apsirengęs 
taip, kaip rengdavosi turtingi amatininkai per šventes. Užsi- 
dėjęs dabitišką kepuraitę su kutais, jo marškiniai ploni, su 
išpūstomis rankovėmis, triko siauras, bateliai puošnūs. Darbas 
ji įkaitino, jis nusivilko striukę ir atsainiai numetė ant žemės. 
Jaunas gražus veidas susikaupęs, jam dirbant šį svarbų dar- 
ba, įsakytą atlikti. Gręžiančių rankų judesiai pavaizduoti gana 
tiksliai. Kojos plačiai išžergtos. Dešinioji nerūpestingai peržen- 
gusi skersinę kryžiaus siją. Kojų raumenys išpampę. Šalia nu- 
kryžiuojamojo parklupęs antrasis dailidė, vilkintis paprasčiau — 
tai pameistrys. Jis ką tik perkalė kaltu Kristaus delną, nuleido 
plaktuką ir įdėmiai žiūri į kankinamojo kūną. Baisus žvilgs- 
nis! Jam smalsu, kaip trūkčios beginklis kūnas, sudavus plak- 
tuku per kaltą, kuris perkals rankas. Tai tas pats personažas, 
kuris yra paveiksle „Kryžiaus nešimas". Ten jis pliekia Kristui 
per pečius virve. O kryžiaus kojūgaly su kaltu meistrauja žmo- 
gus, apsirengęs prašmatniu durtiniu, užsidėjęs beretę, papuoštą 
stručio plunksna, su rūpestingai prižiūrima barzdele ir trum- 
pu kardu prie diržo. Amatininkai taip nevilkėdavo. Tai bajoras. 
Paveiksle „Kryžiaus nešimas" jis timptelėjo virvę, kad par- 
puolęs Kristus atsikeltų. Diurerio paveiksle budeliai — ne pro- 
fesionalai, o savanoriai. Todėl jie dar baisesni. Matydamas jų 
rimtus veidus ir uolų stengimąsi atlikti piktadarišką darbą, 
nejučia pagalvoji, kad Diureris pro amžių šydą įžiūrėjo tokius 
pat stropius, tokius pat savanoriškus dvidešimtojo amžiaus bu- 
delius, kurie paklausti, ar supranta, ką jie darė, atsakys: „Mes 
vykdėme įsakymą." 


Diureris aprengė Kristaus kankintojus savo gentainių ir 
amžininkų drabužiais, tuo sakydamas: Golgota buvo ne kažkur 
ir ne kažkada. Ji yra ir čia, ir šiuo metu. Golgota visur, kur 
engiami ir kankinami bejėgiai žmonės, kur ant jų pečių už- 
verčiami sunkūs kančių kryžiai, kur jie nukryžiuojami; Golgota 

visur, kur yra žmonių, sutinkančių sukalti tuos kryžius, už- 
versti ant svetimų pečių, perkalti vinimis svetimas rankas ir 
kojas, kankinti ir nukryžiuoti atiduotuosius jų valdžiai. 

Šio ciklo paveiksluose matyti ne tik užuojauta, skausmas, 
gailestis. Iš jų dvelkia rūstūs būsimi laikai, kada griežtai bus 
pašaukti atsakyti tie, kurie, eidami atlikti egzekucijos, pasi- 
puošdavo lyg per šventę. Šiuose paveiksluose aiškiai girdėti 
būsimų protestantų pamokslų kalba. Jaunojo Diurerio mokiniai 
baigdavo ne tik profesinę, bet ir dorovės mokyklą... 

Prabėgo nedaug laiko nuo tada, kai Diureris grįžo į tėvy- 
nę, o jo vardas jau tapo žinomas. Į Niurnbergą atvyko kur- 
fiurstas Fridrichas Saksonietis, pramintas Išmintinguoju. Jis 
nugirdo apie Diurerį ir panoro pamatyti jo darbus. Gatvė prie- 
šais namus, kad būtų paslėptas purvas, buvo nuklota šiaudais. 
Namuose viskas iššveista ir išplauta. Fridrichas, lydimas svitos, 
apsilankė dailininko dirbtuvėje. Mieste apie tai daug buvo 
kalbama — retas meistras taip būdavo pagerbiamas. Ypač su- 
sijaudino Diureris vyresnysis. Jis vis gailėjosi, kad sūnus dėl 
tapybos išsižadėjo senelio ir tėvo amato. Tačiau, matyt, sūnus 
pasielgė teisingai, jeigu, atidaręs dirbtuvę, priima tokius už- 
sakovus. 

Fridrichas Saksonietis nustebo, kad dailininkas jaunas, nes 
apie jo talentą jau buvo daug girdėjęs. Kurfiurstas su Diureriu 
kalbėjo tokiu tonu, kokiu buvo pratęs kalbėti su nekilmingais 
žmonėmis: nežiūrėdamas į pašnekovą, kreipdamasis į jį tre- 
čiuoju asmeniu: „jis“, „pas ką jis mokėsi?" Tačiau tarpais su- 
sipainiodavo ir pereidavo į tą toną, kokiu kalbėdavo Italijos 
kunigaikščiai-mecenatai su garbiais dailininkais. Jį glumino 
dailininko išvaizda. Diureris buvo puošniai apsivilkęs, net la- 
bai skoningai. Jo drabužių spalvos buvo taip rūpestingai pa- 
rinktos, taip gražiai krito ant atviro kaklo ir pečių pasukti 
plaukai, kad rūmų dabitos žvilgčiojo į jį ir tarpusavy šnibž- 
dėjosi. Diurerio kostiumas, laisva poza, grakštūs judesiai ir 
skambus, be jokio drovėjimosi balsas jam atrodė kaip iššūkis. 
Diureris žinojo, kaip dera jam elgtis su vienu iš galingiausių 
Vokietijos kunigaikščių. Tačiau į jo dirbtuvę staiga prigarmėjo 
tiek naujų žmonių! Kokios figūros, kokie drabužiai, kokie ju- 
desiai, kokie profiliai, kokios nosys, kokios akys, kokios ma- 
nieros ir kokie stotai! Diureris užsižiūrėjo į svitą ir todėl el- 
gėsi taip laisvai. Jeigu būtų leidęs mandagumas, čia pat būtų 

pasodinęs pozuoti vieną, antrą, trečią, dešimtą, visus! Jis būtų 
nupiešęs eskizus. Kaip tiktų aptukęs štai šio dvariškio veidas, 
kai jis tapys pirmą vyriausiąjį dvasininką Kajafą, pas kurį buvo 
atvestas teisti Kristus! O šitas prašyte prašosi, kad būtų pa- 
vaizduotas vietoj Judo. Ir šitas, ir štai tas... 

Kurfiurstas Fridrichas buvo protingas ir įžvalgus žmogus. 
Jis pastebėjo, kaip gyvai susidomėjęs dailininkas apžiūrinėja 
jo favoritų veidus. Jis pajuto ir į save įsmeigtą pagarbiai nu- 
leistų akių atidų žvilgsnį. Jam patiko ne tik darbai, bet ir 
pats Diureris. Fridrichas pateikė jam didelį užsakymą. Daili- 
ninkas turįs nutapyti jo portretą. Taip, aišku, jo aukštybė ra- 
siąs laiko pozavimui, kad būtų nupieštas eskizas, patvirtino 
dvariškis, dalyvavęs pokalbiuose. Be to, dailininkas turįs nu- 
tapyti paveikslą Vitenbergo pilies bažnyčios altoriui. Ne, ne- 
skubinsią meistro. Pilis dar tik statoma... Mieste greitai buvo 
žinoma, kad kurfiurstas Fridrichas Saksonietis užsakė Diureriui 
keletą darbų. Draugai džiaugėsi, pavyduoliai jį šmeižė. 

Altorius, nutapytas Fridrichui Saksoniečiui, yra išlikęs. Cent- 
rinė jo dalis— „Kūdikėlio pagarbinimas". Paveiksle — Marija 
pasilenkusi prie užmigusio sūnaus. Ant šoninių dalių — šven- 
tieji Antanas ir Sebastijonas. Paveikslas nutapytas tempera 
drobėje. Diureris mėgo tapyti tempera. Jam patikdavo, kad 
dažai lengvai nuteka nuo teptuko ir padengia drobę plonu 
sluoksniu. Diurerio laikų tempera skiriasi nuo tos, kuri dabar 
vadinama tempera; ji buvo daug patvaresnė, gerai išsilaiky- 
davo ir tamsėjo ne taip greitai kaip aliejiniai dažai. 

Diureris ilgai darė Fridricho užsakymą. Vidurinioji altoriaus 
dalis buvo nutapyta tik po metų, šoninės — dar vėliau. Jau 
tada pasireiškė viena iš jo darbo metodų ypatybių, o galbūt 
ir charakterio ypatybė, — jis tapydavo užsakytus paveikslus ne- 
paprastai ilgai. Štai ir dabar nupiešė eskizus, pradėjo, bandė, 
buvo nepatenkintas ir nusiramino tik raižydamas graviūras, 
ilgam atsiplėšęs nuo altoriaus, paskui prisivertė vėl grįžti prie 
jo. Jis suprato, kiek daug reiškia šis darbas jo reputacijai. Ta- 
čiau jam trukdė atsakomybės jausmas. Jis panoro tame darbe 
sujungti viską, kas žavėjo jį kitų dailininkų darbuose — Pache- 
rio, Belinio, Mantenijos, Niderlandų dailininkų, kurių drobės 
atkeliaudavo į Vokietiją. Ir šitai jam trukdė. Diureris dirbo 
ilgai, dirbo atkakliai, bet nepatyrė trokštamo vidinės laisvės 
jausmo, nepasiekė įkvėpto atsipalaidavimo. 

Prieštaringas išėjo paveikslas! Diureris patalpino Mariją ir 
kūdikėlį didžiuliame kambaryje su kvadratinėmis poliruoto 
marmuro kolonomis, su dideliu, užimančių trečdalį sienos, lan- 
gu ir akmeninių plytelių grindimis. Architektūrinės erdvės gy- 
lis ypač pabrėžtas: sienų akmenys, grindų plytelės toldami 
smarkiai mažėja. Linijinės perspektyvos taisyklių buvo laiko- 
masi su neofito uolumu. Tačiau be nuoseklumo. Miesto gatvė 
už lango nutapyta ne iš to taško žiūrint, iš kurio nutapytas 
kambarys. Taip matyti šios gatvės per tą langą neįmanoma. O 
kodėl dailidės Juozapo namas — marmuro rūmai? Matyt, Diu- 
reriui dingtelėjo į galvą naivi mintis, kad kurfiursto pilies 
bažnyčioje nedera vaizduoti kuklią trobelę. Plačiai atvertos du- 
rys veda į kitą kambarį su medinėmis išdrožinėtomis lubomis. 
Tokios lubos buvo Niurnbergo patricijų ir turtingų biurgerių 
namuose. Keistai atrodo iškilmingos ąžuolinės lubos kambaryje, 
kuriame stovi varstotas, o prie jo dirba dailidė Juozapas. Juo- 
zapas obliuoja lentą. Jo judesys tikslus ir natūralus. Tapyda- 
mas šią žanrinę sceną, Diureris nutolo nuo iškilmingumo, kurį 
paprastai vaizduodavo, kurdamas šventosios šeimos namų pa- 
radinę dekoraciją. Paveiksle suskambo du skirtingi balsai... 

Pirmajame plane, pačiame priekyje, miega Kristus. Jo kojų 
pėdos sudėtos kaip ir paveiksluose „Prikalimas prie kryžiaus" 
arba „Nukryžiuotasis", kur abi pėdos perkaltos viena vinimi. 
Kūdikėlio poza tartum išpranašauja nukryžiuotojo pozą. Prie 
jo pasilenkusios Marijos figūra — užuomina j tą Mariją, kuri 
paprastai tapoma apraudojimo scenose. Jos veide atsispindi ne 
tiek motinos meilė, kiek maldingas garbinimas. Marijos figūra 
šalia kūdikėlio nepaprastai didelė; tikrasis motinos ir vaiko 
kūnų santykis šiame paveiksle Diurerio nedomina. Kambaryje 
daug angeliukų. Mažos jų figūrėlės pabrėžia kambario dydį 
ir tuštumą. Angeliukai nutapyti išmoningai, žaismingai, su šyp- 
sena. Vienas mojuoja vėduokle virš kūdikėlio, kiti šluoja grin- 
dis, treti sklando palei lubas. Du laiko ore karūną — jos kalyba 
ir papuošimas nutapyti meistriškai, kaip ir dera juvelyro sūnui. 
Prie dešiniosios Marijos rankos stovi piupitras su maldaknyge. 
Maldaknygė atversta. Gerai matyti nupieštos užsklandos ir teks- 
to eilutės. Sis paveikslo kampas sudaro gražų savarankišką na- 
tiurmortą „Knyga ant piupitro". 

Diureris neturėjo ko sau priekaištauti. Jis dirbo su pagar- 
ba, įdėjo į darbą ir atsiminimus apie tai, kaip mokėsi auksaka- 

lystės, ir tiksliai atvaizdavo detales, kaip jį buvo išmokęs gra- 
viūros menas, ir tai, ką buvo pastebėjęs, žiūrėdamas į dirban- 
čius žmones, ir miesto peizažą. Bet visa tai nesudarė visumos. 

Tuo metu Diureris jau tiek daug mokėjo ir žinojo, kad ne- 
galėjo būti patenkintas. Tačiau užsakovas buvo labai patenkin- 
tas. Po trejų darbo metų altorius buvo įrengtas ir pašventintas. 
Ta proga Diureris nuvažiavo į Vitenbergą. Jis apžiūrėjo baž- 
nyčioje savo darbą, pamatė šviesias šaltokas jo spalvas ir pa- 
juto palengvėjimą, kad jis iškeliavo gana toli. Dabar visa tai 
būtų nutapęs kitaip. 

Tarp mokinių ir pameistrių buvo gabių ir niekam tikusių, 
nuovokių ir kietagalvių. Kol buvo tapomas paveikslas, ne kiek- 
vienas padėjėjas suprato, ko nori meistras, o kai darbas buvo 
baigiamas, — kodėl jis nepatenkintas. Sunku jiems paaiškinti, 
kiek svetimų paveikslų, skatinančių jį rungtyniauti, gyvena jo 
atmintyje. Dar sunkiau papasakoti, kokie regėjimai nuolat sto- 
vi prieš vidinį jo žvilgsnį. Neįmanoma susitaikyti su tuo, kad, 
perkelti ant lentos arba ant drobės, jie blanksta arba keičiasi. 
O jeigu jau jo paties ranka nesugeba perteikti to, ką jis regi 
vaizduotėje, tai ko galima reikalauti iš padėjėjų? Vienam su- 
sidoroti su dideliu paveikslu sunku, pagaliau jis ir negali ne- 
leisti padėjėjams dirbti tokio darbo — juk yra pažadėjęs juos 
visko išmokyti, ką pats sugeba, ir sudegtų iš gėdos, jeigu kas 
jam prikištų, kad to nedarąs. 

Tuo laikotarpiu Diureris sukūrė ir kitus altorių paveikslus. 
Dirbti buvo nelengva, nes užsakovas turėdavo savo pageida- 
vimų: pavyzdžiui, būtinai paveiksle pavaizduoti visą jo šeimą 
su išeiginiais drabužiais, be to, giminės herbus. Ir paveiksle 
pasirodydavo mažos užsakovo giminės figūrėlės. Ta grupė ga- 
lėjo būti labai išraiškinga, tačiau ji niekaip nesisiejo su pa- 
grindiniu paveikslo turiniu. 

Kokia paguoda būdavo po altorių paveikslų portretai! Jeigu 
jie užsakyti, Diureris tapo juos pagal užsakymą; jeigu nėra 
užsakymų, tapo artimųjų — tėvo, brolių, savo — portretus. Kai 
jis tapė naują tėvo portretą, širdį jam suspaudė. Dirbdamas ir 
bendraudamas su draugais, nugrimzdęs į savo mintis, jis kas- 
dien matydavo tėvą, bet nepastebėdavo, kad šis pasikeitęs. O 
dabar, jį pasisodinęs papozuoti eskizams, kurie reikalingi ta- 
pant portretą, Diureris skaudama širdimi matė, koks tėvas su- 
kritęs. Jis ir dabar, nieko neklausydamas, dirba, nors tai jau 

ne pagal jo jėgas. Diureris vyresnysis tik atsidusdavo, maty- 
damas, kokias karūnas ir taures, kokias grandines ir apyrankes 
piešia, tapo ir graviruoja sūnus. KĶKą ir kalbėti, o berniūkštis 
tebėra juvelyras! Ak, kad iškaltų tokią karūną, kokią nutapė 
Fridricho Saksoniečio altoriuje! Bet kur ten — apie tai galima 
tik pasvajoti. 

Diureris nutapė savo septyniasdešimtmetį tėvą seną, bet 
ne susmukusį, ne pavargusį, o žinantį savo vertę, nors jo rei- 
kalai tuo metu buvo prasti. Dienos, kai sūnus tapė jo portretą, 
buvo senuko gyvenime laimingos dienos. Seniai juodu praleido 
tiek laiko kartu. Diureris vyresnysis norėjo daug ko paklau- 
sinėti sūnų. Aplinkui tiek neramių, grėsmingų, nesuprantamų 
dalykų. Artėja vieno amžiaus pabaiga ir kito pradžia. Gąsdina 
apvali data— 1500-ieji metai. Manoma, kad tai būsianti pa- 
saulio pabaiga. Kalbama apie baisius ženklus. Ką apie tai sūnus 
galvoja? Ką apie tai mąsto mokyti jo draugai? Kai žmogus yra 
pragyvenęs tiek metų, kiek Diureris vyresnysis, jis blogai mie- 
ga, ir naktimis jį apninka nerimas. Taip norėtųsi pasidalinti 
su sūnumi savo būgštavimais, taip norėtųsi išgirsti raminančius 
ir paguodžiančius žodžius. Bet sūnus tapo jo portretą. Tai dar- 
bas, ir nelengvas darbas. Meistras Diureris vyresnysis žino, 
kas per darbas, kaip niekas kitas. Jis netrukdys sūnui kalbo- 
mis. Jau neilgai gyvens pasaulyje. Jis, tėvas, išeis, o portre- 
tas, nutapytas sūnaus, liks. Artimiesiems — atminimas ir pa- 
guoda. Portretas žmogaus, kuris turi drąsos galvoti, kad gar- 
bingai nugyvenęs ilgą gyvenimą. Senas žmogus pasitempia ir 
pasidaro orus. Tegul portrete nebus matyti metų naštos ir 
nusivylimų, kuriuos jis nešioja ant savo pečių. Šio portreto 
originalas dingęs. Nežinomas dailininkas padarė puikią jo ko- 
piją. Kopija yra išlikusi. Likimas nubloškė ją į Angliją, kur 
ir saugoma Londono nacionalinėje galerijoje. 

Tuo laikotarpiu Diureris sukūrė ir naują autoportretą. Jis 
vėl nutapė save pusiau pasisukusį. Dailininkas sėdi prie atviro 
lango. Už lango — kalvoti toliai, šviesi dangaus mėlynė, perre- 
gimi debesys. Peizažas nepanašus į Niurnbergo apylinkes — 
galbūt tai prisiminimai apie Italiją. Dailininkas apsivilkęs puoš- 
nia striuke: balta su juodais dryželiais. Striukės iškirptėje — 
ploni išsiuvinėti marškiniai. Žalsvai alyvinis apsiaustas, per- 
juostas susuktu raiščiu. Iš po dvispalvės kepuraitės ant pečių 
krinta ilgi auksinės spalvos plaukai. Pasmakrėje vos sukasi 


pradedanti želti barzda. Ramiai sudėtos rankos, apmautos bal- 
tomis plonomis pirštinėmis. Ant tamsios sienos po pat langu 
užrašas: „Cia aš tapiau pats save. Man buvo 26 metai. Al- 
brechtas Diureris." 

Kas stebina šiame autoportrete? Įdėmus žvilgsnis? Mes jį 
esame matę daug ankstesniame dailininko autoportrete. Žvilgs- 
nis, beje, nepasikeitęs, tik skvarbesnis. Veidas vyresnis negu 
autoportrete su dagiu rankoje. Veide atsispindi metai, kelio- 
nės, įspūdžiai. Svarbiausia, kas pabrėžia gražų veidą ir pozą 
žmogaus, kuris sėdi labai tiesiai, nesusikūprinęs,— pasitikėjimas 
savimi ir santūrumas. Tačiau kai įsižiūri į jo sudėtas rankas, 
kai pažvelgi į dėmesingas akis, jauti, kad jaunas gražus puoš- 
nus žmogus ne toks jau ramus, kaip norėtų būti. Jis žino, koks 
neramus aplinkinis pasaulis, bet nenori pasiduoti tam neri- 
mui, ypač jo parodyti. Jis turi savo meną. Štai kas jam pa- 
gelbsti nugalėti baimę ir visokius rūpesčius. Už to pasitikė- 
jimo savimi, už santūrumo, už pabrėžto griežtumo, už neįžvel- 
giamos veido ramybės slypi įtempta mintis, didžiulė aistra dai- 
lininko, kuris nuolatos prisimena savo pašaukimą. Meistras no- 
ri, kad jį visi matytų apsirengusį puošniais, brangiais drabu- 
žiais— taip, kaip rengėsi kilmingi jo amžininkai, kaip dera jo 
šlovei. Viskas turi pabrėžti orumą ir nesudrumsčiamą ramybę. 
Tačiau įkvėpimo, ieškojimų, abejonių, didžiausios dvasinių 
jėgų įtampos, tyriausių džiaugsmų ir skausmingų kūrybinių 
kančių valandų nematyti šiame portrete. Nematyti todėl, kad 
jis nenori jų parodyti aplinkiniams — to vis tiek jie nesupras! 
Rankos sudėtos taip, sakytum niekada nebūių bandžiusios tep- 
tuku užfiksuoti, kas neapčiuopiama, rėžtuvu perteikti sudėtin- 
giausio piešinio. Į audringas gelmes, į savo kasdienybės tikrąją 
esmę dailininkas žiūrovų neįsileisdavo. Be to, apskritai niekuo 
neišsiduodavo, kad prieš juos — dailininkas. Autoportretuose 
Diureris niekada nevaizdavo savo profesijos ženklų. Jis tai darė 
atkakliai ir pabrėžtinai. Kad priešais mus dailininkas, rodo tik 
akys. Jose atsispindi nepabaigiamas darbas: jos stebi, tyrinėja, 
žvelgia į aplinką. 

Visos audros Diurerio gyvenime, visos jo patirtos aistros 
tais metais buvo kūrybos audros ir aistros. Jo pastangos buvo 
minčių ir jausmų pastangos. O iš pažiūros visos dienos buvo 
panašios viena į kitą. Žmonės keliaudavo į šventąsias vietas, 
esančias labai toli, eidavo kautis, stengdavosi pagal žvaigždes 

įspėti savo likimą, bandydavo greitai pralobti, atskleidę metalų 
pavertimo į auksą paslaptį. Įsiveldavo į politines intrigas. Dėl 
meilės pamesdavo galvas. Įsitraukdavo į ginčus dėl Šventojo 
rašto. Šokdavo iš vietos, sudominti kokio šūkio arba išgąsdinti 
kokio gando. O Diureris gyveno tėvų namuose. Ankstų rytą 
ateidavo į dirbtuvę, vėlų vakarą išeidavo iš jos, praleisdavo 
visą laiką tarp spalvų, teptukų, porėmių, rėžtuvų, tarp ką tik 
pradėtų ir jau pabaigtų užsakymų, tarp piešinių, paveikslų, 
graviūrų. Ilsėdavosi tik šventadieniais, vaikščiodavo arčiausiose 
apylinkėse. Kartais lankydavosi su draugais „Herenštubėje"— 
„Ponų svetainėje", tam tikrame privilegijuotųjų klube. Iš pa- 
žiūros gyvenimas — ramus ir vienodas, o iš tiesų — kupinas gi- 
gantiškų aistrų ir didelės jausmų įtampos. Tos aistros ir jaus- 
mai galingai pasireikš jo darbuose — tapyboje ir ypač graviū- 
rose. 

Beje, išliko ir portretų, kurie atspindi tų aistrų jėgą. Su 
pirkliu Osvaldu Kreliu dailininkas buvo ir anksčiau pažįstamas, 
bet kaip reikiant jį pažino tik tada, kai Krelis atėjo į jo dirb- 
tuvę, norėdamas užsisakyti portretą. Diureris pamatė priešais 
aukštą liesą žmogų griežtais netaisyklingo ir nepaprastai išba- 
lusio veido bruožais. Išlenkti ir sutraukti antakiai, virš nosies 
raukšlė atspindėjo didžiulę vidinę įtampą, kurią Krelis bandė 
nuslėpti. Nenumaldoma aistra degė jo sieloje — turtų godulys, 
galbūt nepasotintas garbės troškimas. 

Diureris nutapė Krelį raudoname fone. Krelis apsivilkęs 
sunkaus juodo aksomo durtiniu, apvedžiotu brangiu sidabro 
spalvos kailiu. Krelis būtų nusijuokęs paniekinamai, jeigu kas 
būtų priminęs įstatymus, draudžiančius nešioti tokius puošnius 
drabužius. Tai negalėjo jo liesti! 

Diureris nutapė Krelį prie atverto lango taip, kad šviesa 
krinta ant jo iš šono. Diena apniukusi. Diureris, piešdamas 
eskizus, iš karto pajuto, kad jo modelis nemoka sėdėti ramiai. 
Na ką gi, jis taip ir nutapys Krelį, tegul bus jaučiamas vidinis 
jo nerimas. Kaip sugniaužta ranka, laikanti drabužio kraštelį! 
Net venos išsipūtusios! 

Diureris nenutapė nei kambario, nei baldų. Raudona spalva 
už Krelio — ne siena, o tik fonas. Jis baigiasi, ir matyti peiza- 
žas. Peizažas matyti ne pro langą, o lyg pro sieną. Siauras 
vingiuotas upelis, ploni medžiai su vos judančiomis šakomis. 
Nėra ramybės sieloje žmogaus, kuris nutapytas šalia giedro 

peizažo. Jis savo vidine įtampa prieštarauja ramiai gamtos ty- 
Jumat. Diureris ilgai nežinojo, kaip pavaizduoti Krelio akis, 
bet paskui surado išeitį. Jos nukreiptos į šalį, į kažką, ko mes 
neregime ir į ką įdėmiai žiūri šis žmogus — jaunas, turtingas, 
stiprus, bet kamuojamas vidinio troškulio, deginamas dvasinės 
ugnies. Pabaigtas portretas apstulbino Krelį. Dailininkas pamatė 
jame kažką, ką jis pats savyje tik neaiškiai jautė. Užsakovas 
pagyrė panašumą, susižavėjo jo menu, atsiteisė ir išėjo su 
nerimu širdyje. 

O Diureris, prieš atiduodamas portretą užsakovui, užrašė 
paveikslo viršuje jo vardą ir datą „1499". Atmintina šio darbo 
data! Diureris tapė jauno vokiečių pirklio portretą, o nutapė 
portretą audringo amžiaus, kuris baigėsi, ruošdamasis užleisti 
vietą naujam, dar audringesniam, tapė Krelio portretą, o nu- 
tapė portretą laikotarpio, kuriam abudu priklausė. 

Visus tuos metus Diureris ieškojo temos, technikos, išraiškos 
būdų. Jį akstino nuolatinis stengimasis kuo tiksliau pavaizduoti 
ir supantį, ir savo, vidinį, pasaulį. Kad galėtų tai padaryti, tu- 
rėjo įtvirtinti savo šlovę ir dirbtuvės reputaciją. Tačiau greitai 
paaiškėjo, kad tapyba to nepasieksi. Ne tiek daug užsakančių 
altoriams paveikslus, o dirbtuvių, kurios seniai dirba šį darbą, 
pakankamai. Ir daugelis užsakovų visai nesupranta, kuo jo 
darbai skiriasi nuo įprastų darbų. Tuo metu pasigirti daugybe 
tokių užsakymų, kokius buvo gavęs iš kurfiursto Fridricho, 
Diureris negalėjo. Geresni buvo reikalai su portretais. Tačiau 
užmokestis už juos buvo nedidelis. Diureris nusprendė siekti 
ir garbės, ir pinigų graviūromis. Jis net pasisamdė darbuotojų, 
kurie jas pardavinėtų. Miesto dokumentuose yra išlikusi labai 
įdomi sutartis. Kažkoks Koncas Šveiceris įsipareigoja tarnauti 
Albrechtui Diureriui — išnešioti jo medžio raižinius po įvairius 
kraštus, siūlyti pirkėjams, tai daryti uoliai, pinigus užrašyti ir 
laikas nuo laiko siųsti Diureriui, o jeigu kur raižiniai bus blogai 
perkami, tai ten jokiu būdu negaišti — eiti toliau. 

Diureris kūrė ir vario graviūras, ir medžio raižinius. Taip 
pasireiškė jo polinkis į naujoves, ir tai būdinga visam jo gy- 
venimui. Kiti meistrai buvo griežtai pasiskirstę darbą — kas 
raižė vario graviūras, medžio raižinių nedarė! 

Kodėl? Taip jau buvo iprasta. Buvo amatų specializacija, 
draudžianti meistrui išeiti už jos ribų. Tačiau Niurnberge, ačiū 
dievui, nėra nei cechų, nei cechų įstatymų. Kas gali jam su- 

trukdyti raižyti varį ir medį? Diureris mėgo nesilaikyti pa- 
pročių, nuolat pradėti darbą pagal naujus metodus arba imtis 
naujo žanro, kuris iki jo visai nebuvo žinomas Vokietijoje. 

Įdėmiai apžiūrinėdamas kitų dailininkų medžio raižinius, 
jis matė, kad medžiagos pasipriešinimas nenugalėtas. Tada pie- 
šiniai buvo raižomi ant lentų, perpjautų išilgai, ir rėžtuvas 
perkirsdavo medieną. O medienos nevienodas storis ir kietu- 
mas, vingiuoti kontūrai. Tai didelė kliūtis. 

Dailininkui tekdavo galvoti ir apie raižytoją, suprastinti 
piešinį, sumažinti linijų skaičių, ypač užriestų ir išlenktų, žiū- 
rėti į būsimą vaizdą kaip į kontūrą ir retą brūkšniavimą. Rai- 
žytojas, paversdamas piešinį graviūra, dažnai atlikdavo tai ne- 
grabiai. Verta dirstelėti, pavyzdžiu, į XV amžiaus vokiečių 
raižinį „Sėjėjas“, labai būdingą tai epochai. Kalnai ir dirva 
horizonte perteikti keliomis storomis linijomis. Valstiečio kū- 
nas aprėmintas storo kontūro. Jis atrodo plokščias ir negyvas. 
Dailininkas ir raižytojas buvo iškėlę sau pačius kukliausius už- 
davinius ir buvo laimingi, kad sugebėjo juos įvykdyti. Bet 
Diureris ir negalvoja paaukoti savo sumanymų medžiagos ne- 
klusnumui ir padėjėjų nesugebėjimui! Jo graviūroje bus viskas, 
ko reikia, kad būtų pavaizduoti kūnai ir jų judesiai, sukurti 
gyvi peizažai, pastatyti rūmai. Jis privers neklusnius brūkšnius 
išsilenkti ir susikryžiuoti, sutankėti šešėlyje ir perteikti šviesą. 
O jeigu raižytojas, pamatęs jo piešinį, perkeltą ant lentos, 
pasakys, kad nėra tokio plono įrankio, kuris galėtų medyje 
sekti tomis linijomis, jis pats paims jo įrankį ir tol bandys, 
kol galės parodyti, kaip šitai reikia daryti. 

Tuo laikotarpiu Diureris jau buvo puikus raižytojas. Tačiau 
kuo tobulesnis piešinys, tuo sunkiau tam, kuris jį raižo medyje. 
Raižytojo rankai sunku sekti paskui tokio piešėjo kaip Diureris 
ranką. Be to, jis ne visada galėjo įsivaizduoti, kaip atrodys 
tai, ką jis dabar raižo medyje. Ir bijojo apsirikti. Klaidą iš- 
taisyti nelengva. Reikia išpjauti sugadintą vietą, įlipdyti medinį 
lopą, jame vėl raižyti, baiminantis dar sykį suklysti, Ir štai 
pirmas, bandomasis, atspaudas. Raižytojui atrodo, kad viskas 
gerai. Diureris niaukiasi — atspaudas blogesnis už piešinį. Taip 
jau buvo Bazelyje... Kad jo medžio raižiniai būtų tokie, ko- 
kius jis regi vaizduotėje, pats turės padėjėjus ilgai mokyti. 
Pamažu jo medžio raižinių linija darosi lankstesnė ir lankstesnė, 
vis labiau paklūsta rėžtuvui, ir pagaliau, pradeda atrodyti, kad 

nėra jokių kliūčių, susijusių su technika ir medžiaga. Tačiau 
tam, kad būtų tobulai įvaldyta technika ir visiškai gerai gau- 
ko, ilgų bandymų ir ieškojimų. 

Gerai būtų pavaizduoti ką nors visai paprasta, kasdieniška, 
visiems suprantama — tai, pro ką buvo praėję jo amato drau- 
gai, manydami, kad tas objektas nėra vertas dėmesio. Diureris 
nusprendė pavaizduoti graviūroje miesto pirtį ir apsidžiaugė. 
Sumanymas buvo neįprastas ir įžūlus. Tuo metu vokiečių pirtys 
buvo statomos prie upių ir kūdrų. Čia būdavo didžiulės me- 
dinės rėčkos, rečiau vonios, iškaltos iš akmens. Ankstų rytą 
vonios ir rėčkos būdavo pripilamos šalto vandens ir milžiniškas 
katilas — kaitinimui. Vokiečių pirtyse buvo ir patalpų, kur 
žmonės vanojosi. Tik, skirtingai negu slavų šalių pirtyse, čia 
nebuvo plautų — vanodavosi sėdėdami ant žemų suoliukų arba 
tiesiog ant grindų. Prie durų būdavo sudėtos šiaudinės kem- 
pinės, mediniai gremžtukai, beržinės vantos. Pasiturintys žmo- 
nės prausdavosi su muilu, neturtingi — su moliu. Vienose rėč- 
kose sėdėdavo vyrai, kitose — moterys, dar kitose — vyras ir 
žmona. Pirtyje vaikštinėdavo gražuolės plonais maudymosi 
marškiniais. Tai nieko netrikdė. 

Diureris mėgo lankytis pirtyje. Čia susirinkdavo draugiška 
kompanija, būdavo šnekučiuojama, aptarinėjamos naujienos, 
skambėdavo muzika, liete liedavosi vynas ir alus. Pirtyje bū- 
davo papasakojami visokiausi gandai, ginčijamasi, lošiama kor- 
tomis ir kauliukais. Nuogaliai demonstruodavo žmonių kūnų 
įvairovę. Diureris galėdavo apžiūrinėti tuos, kurių jokiu būdu 
nebūtų įtempęs į savo dirbtuvę pozuoti. Jis galėdavo piešti: 
į tai niekas nekreipdavo dėmesio. 

Žymūs niurnbergiečiai pirtyse tarėsi esą senovės romėnai, 
medinės grindys jiems atrodydavo marmurinės, rąstai, laikantys 
stogą, — kolonos. Jie ne sėdėdavo, o gulėdavo oriai apsisiautę 
paklodėmis tarsi togomis. Patraukli buvo vieta! 

Pamokslininkai įsiutę pliekdavo pirtis kaip paleistuvavimo 
židinius ir būdavo ne visai neteisūs. Tačiau Vokietijoje pirtys 
buvo taip mėgstamos, kad pamokslai nieko negalėjo padaryti. 
Tik, greitai paplitus sifiliui, jos buvo uždarytos. Tačiau tai įvy- 
ko kiek vėliau. Kol kas jos klestėjo. 

Diureris buvo eksperimentatorius. Štai ir dabar jis taip su- 
jungė raižinyje „Vyrų pirtis" keletą motyvų, kad jie natūraliai 

susiliejo.  Nesudėtingą poilsio terasos su medinėmis lubomis, 
lentinėmis grindimis, žema tvora, skiriančia terasą nuo gatvės, 
architektūrą jis, matyt, nupiešė iš natūros. Gatvės gyvenimą 
pavaizdavo iš atminties: moteris neša kibirą vandens, kažkur 
skuba vyriškis su sunkia našta ant nugaros, priešais namą sto- 
vi miestelėnai, pro vartus kiūtina keleivis. Visos gatvėje esan- 
čios figūros tokios mažutėlės, kad jas įmanoma apžiūrėti tik 
per padidinamą stiklą. Gatvė ir jos gyvenimas nutolsta nuo 
maudyklės į begalinę tolumą. O maudyklėje — šeši visai ati- 
Du sėdi prie žemos akmeninės sienelės. Juodu tylomis žvelgia 
vienas į kitą ir tartum vienas pro kitą. Apkūnus vyras godžiai 
geria alų. Jaunuolis liguistu veidu ir garbanotais plaukais groja 
liutnia, o jaunas vyriškis — fleita. Jo akys pašaipiai primerktos. 
Ir dar vienas vyras stovi, susilenkęs ir parėmęs galvą ranka, 
uždėta ant medinės kolonėlės su variniu čiaupu. Jis susimąstęs, 
jo lūpose — liūdna pašaipa. Diurerio besilsintys pirties lanky- 
tojai, pagal pripažintą nuomonę,— jo draugai. Storasis Žmogus 
su alaus bokalu — Pirkheimeris. Du pirmajame plane — vienas 
su šepečiu nugarai trinti, kitas su gėlyte — broliai Lukas ir Ste- 
fanas iš turtuolių Paumgartnerių. šeimos. Vyriškis, atsirėmęs 
į kolonėlę su čiaupu,— pats Diureris. Muzikantai nepriklauso 
tam rateliui. Jie linksmina jį. 


Nuogumas čia sulygina tuos, kurie groja, su tais, kurie at- 
siteisia už muziką. Fleitistas panašus į Diurerį. Jis du kartus 
save pavaizdavo — prie čiaupo ir su fleita. 

Diureris he tik nupiešė save ir savo draugus nuogus, bet 
vėliau pavertė tuos piešinius raižiniais. Pagrindine grupe pa- 
vaizdavo mokslą apie keturis temperamentus, kurie labai do- 
mino Diurerį, išryškinęs personažų veiduose flegmatiko, sang- 
viniko, choleriko ir melancholiko bruožus. Bet čia dar ne vis- 
kas. Vieno tyrinėtojo skvarbus žvilgsnis pastebėjo, kad „Vyrų 
pirties" figūros primena Mantenijos freskas, esančias vienoje 
Padujos bažnyčioje. Tikriausiai Diureris nupiešė šių freskų es- 
kizus lankydamasis Padujoje. 

Šis raižinys liudija, koks stiprus buvo Diurerio polinkis į 
bandymus ir kokiomis sudėtingomis asociacijomis jis mąstė. 
Draugiška kompanija, susirinkusi maudyklėje, jo galvoje sie- 
josi su senovės mokslu apie keturis temperamentus, ir jis 
drąsiai sustiprino jos ir savo veide bruožus, kurie padarė gru- 

pinį portretą įvairių žmonių tipų formule. O kurdamas raižinio 
kompoziciją, jis prisiminė savo įspūdžius iš Italijos. 

Namiškiai nustebę apžiūrinėjo naują jo darbą. Tėvas buvo 
įpratęs į Pirkheimerius ir Paumgartnerius žiūrėti nusižeminęs. 
Ar ponai neįsižeis, kad raižinyje, kurį gali kiekvienas nusipirkti, 
jie — su mūsų prosenelio Adomo kostiumais? Argi protinga 
rodyti visam pasauliui, koks nutukęs Pirkheimeris, kaimynas, 
draugas, globėjas? Gal reikėjo apsieiti be trigubo pagurklio, 
be riebalų klosčių ant rankų ir kojų? Gal nereikėjo rodyti, 
kaip jis godžiai geria alų? Beje, Diureris vyresnysis seniai ne- 
besakydavo savo abejonių sūnui, tik jaudindavosi. 

Agnesei taip pat nepatiko šis raižinys. Pirtis pastatyta dėl 
to, kad kartais galėtum nuodėmingą savo kūną nusiplauti, o ne 
dėl to, kad leistum ten laiką, gerdamas ir plepėdamas su drau- 
gais. Nejaugi mieste nėra kitos vietos, kur galėtum pasiklau- 
syti muzikos, ir kitų muzikantų, ne vien keliaujančių liutni- 
ninkų ir dūdininkų? Ji žinojo, kad Pirkheimeris jos nemėgsta, 
mano, kad Albrechtui reikia kitokios žmonos. Ir ji pati, tiesą 
sakant, jo nemėgsta. Ne dėl to, kad jis jos nemėgsta, o dėl jo 
elgesio su vyru. Kartais Agnesė nugirsta Pirkheimerio balse 
globėjiškas gaidas, kai šis kalba su Diureriu. To ji negali pa- 
kęsti. Niekas pasaulyje tegu nedrįsta žiūrėti į Albrechtą iš 
viršaus. Nors tas žmogus būtų net dešimt kartų žymesnis ir 
šimtą kartų turtingesnis! Tačiau labiausiai raižinyje ją žeidė su- 
simąsčiusio Albrechto nelinksma šypsena. Apie ką jis galvoja? 
Kodėl liūdnas? Kodėl šypsosi? Jis tartum klausosi muzikantų, 
bet negirdi jų, sakytum žiūri į draugą, geriantį alų, bet ne- 
mato jo. Ne, jis viską girdi, jis viską pastebi ir, be to, apie 
kažką galvoja. Jis nuolat apie kažką galvoja. Ir niekuomet 
neatrodo toks svetimas ir tolimas kaip tada, kai jo veide pa- 
sirodo ši nerimastinga išraiška. Ir kodėl jis nupiešė panašų 
į save keliaujantį muzikantą, kuris groja, kad palinksmintų 
tuos, kurie lepinasi pirtyje? Ką tai reiškia? Ji norėtų Žinoti, 
bet paklausti nedrįsta. Nejaugi ir šitą begėdišką raižinį ji turės 
nešti į mugę, kai vėl eis prekiauti vyro darbais? 


Draugai, atpažinę save raižinyje „Vyrų pirtis", buvo apsi- 
švietę žmonės. Jie neįsižeidė ir nesupyko. Žinojo,— Italija čia 
pavyzdys,— kad dailininkai seniai vaizduoja nuogus žmones. 
O kurgi rasi Niurnberge žmonių, sudėtų kaip Dzeusas ar Apo- 
lonas? Jiems buvo įdomu, kaip Diureris įžvelgė ir perteikė 

jų temperamentų požymius. Kiekvienas iš jų panoro gauti po 
atspaudą atminčiai. Malonu bus kada nors pasižiūrėti į šitą 
raižinį ir prisiminti, kaip, išlindę iš vonių, įšilę, išsivanoję, 
apsitrynė rankšluosčiais, kaip vėsinosi nuogutėliai atviroje te- 
rasoje, gėrė vyną ir alų, pamažu šnekučiavosi, klausėsi muzi- 
kos, nerūpestingai juokavo, jausdamiesi ne ant Pegnico upės, 
o ant Tibro kranto. Ir vis dėlto mūsų draugas ir dailininkas 
galėjo pasirinkti rimtesnį ir vertingesnį siužetą, nusprendė jie 
pagalvoję. Diureris su jų nuomone sutiko. „Vyrų pirtis" —tik 
bandymas. Ir kiek dar bus tokių bandymų! 

Jis ryžosi naujam dalykui: pabandė medžio raižinyje įkūnyti 
mitologinę temą. Ligi šiolei mitologinės temos buvo įprastos 
vario graviūrose, kurias įsigydavo labiau pasiturintys ir išsi- 
lavinę pirkėjai. Diureris surizikavo ir padarė tokio raižinio 
personažu Heraklį. Ar pirks paprasti žmonės lakštą su tokiu 
vaizdu, kuris jiems nieko nesako? Ar nenusigręš išsilavinę ver- 
tintojai nuo medžio raižinio, išvydę charakteringus, ryškius jo 
brūkšnius, manydami, kad tai skirta neturtingiesiems? 

Diureris pavaizdavo audringą sceną. Kažkas su brangiais 
ginklais partrenktas ant žemės. Jo šarvai ir šalmas — krūva 
niekam tikusios geležies. Bejėgiškai guli ant žemės jo rankos: 
vienoje — kardas, kitoje — durklas. Jį paniekinamai primynęs 
koja tvirtas pusnuogis žmogus. Nugalėtojo drabužiai — šerno 
kailis, vėzdas — kaulas. Iš nevilties nusitvėrusi už galvos mer- 
gaitė, o ant jos užsimojusi asilo žandikauliu įsiutusi pusnuogė 
senė. Atrodo, kad girdėti, kaip švilpia kertamas oras, kad tuoj 
pat nuskambės baisus smūgis. Pradedant „Jūros pabaisų mū- 
šiu", „Orfėjo mirtimi" ir „Europos pagrobimu", nukopijuotais 
nuo italų darbų arba jų įkvėptais, Diurerį traukia iš mito- 
loginių temų tokios, kur galima pavaizduoti audringus ir įnir- 
tingus judesius, pasipriešinimą, grėsmingą pavojų. Tačiau ką 
reiškia jo „Heraklis“? Į šį klausimą ne taip lengva atsakyti, 
juoba kad jo partrenkta ant žemės būtybė susideda iš dviejų 
suaugusių kūnų. Galbūt čia pavaizduotas dešimtasis Heraklio 
žygdarbis: kai jis sykį atsigulė pailsėti, baisus milžinas Kakas 
pavogė jo karves. Heraklis po žiauraus mūšio nudėjo grobiką. 
Tačiau kodėl Kakas parodytas dvigalvis? Matyt, dailininkas, 
skaitydamas senovinį viduramžių mitų rinkinį, neteisingai su- 
prato vieną žodį pasakojime lotynų kalba. Toks vienas sam- 
protavimas. Yra ir kitas: Heraklis sutriuškino dvynukus Euritą 

ir Kteatą. Jis patykojo jų, kai šiedu ėjo į Istmo žaidynes, ir 
nužudė juos. Jau Heziodas buvo kalbėjęs, kad tie dvyniai su- 
augę. Abiejų samprotavimų naudai buvo pateikta daug sub- 
tilių įrodymų. Eiliniai žiūrovai, stebėjęsi šiuo raižiniu, kuris 
buvo parduodamas turguje, savaime suprantama, viso to nega- 
lėjo žinoti, bet ir tas žmogus, kurį Diureris buvo pasiuntęs 
pardavinėti raižinių, vargu ar galėjo jiems paaiškinti, koks 
Heraklio žygdarbis čia pavaizduotas. Jis tik šūkalojo: „Stai 
žymus herojus partrenkia vėzdu galingą milžiną! Tai vyksta 
senais laikais tolimoje šalyje, kuri vadinasi Graikija!" 

Visa tai taip pat buvo nelabai suprantama. Kako vardas 
nieko- nesakė pirkėjams, bet atsikeršijimas už karvių pagrobi- 
mą— čia tai gerai jiems suprantama. Valstietis, kuris atvežė 
į turgų daržovių ir mėsos, įvairių amatų pameistriai, benamiai 
žmonės šiame raižinyje matė, kad turtingą ir žymų žmogų — 
juk tik turtingas ir žymus galėjo nešioti tokius šarvus — ant že- 
mės partrenkė žmogus, kurio vienintelis ginklas — vėzdas. To- 
lumoje matyti riterio pilis. Ar ne iš ten tasai ponas su bran- 
giais šarvais, kuris dabar čia guli nebegyvas? Argi ne atsi- 
keršijimas riteriui, kuris plėšikauja vidury dienos, čia pavaiz- 
duotas? Sunku pasakyti, ar Diureris galvojo, kad į šitą raižinį 
galima taip žiūrėti! Tačiau iš raižinio matyti, kad partrenktasis 
nekelia dailininkui užuojautos, jis gėrisi baisia keršytojo jėga. 

Kai jo didžiai mokytas draugas Pirkheimeris su subtilia pa- 
šaipa pasakė, kad Diureris be galo laisvai ir nelabai supran- 
tamai traktuoja senovės legendą, Diureris tai nuleido negir- 
dom. Viską, ką jis norėjo pasakyti, jau pasakė. Jis tik pa- 
klausė: „Argi negražus šis lakštas?" 

O atspaudas iš tiesų buvo gražus. Stiebiasi į dangų seni 
medžiai. Juoduoja ore susipynusios šakos, numetusios beveik 
visus lapus, rami ežero plynė. Silpnas vėjelis išpūtęs laivo 
burę. Mieguista atrodo pilis. Apsnūdusi peizažo ramybė, jos 
giedrumas daro dar dramatiškesnę ką tik vykusią kovą, ir 
dar garsiau skamba keršto motyvas. 

Ir vis dėlto šis lakštas yra vienintelis. Daugiau mitologinių 
siužetų  Diurerio medžio raižiniuose lyg ir nepasitaiko. Salia 
šito raižinio paprastai prisimenamas kitas — irgi medžio raiži- 
nys — Samsonas". Abu šitie lakštai sukurti tuo pat metu ir 
yra artimi savo maniera. „Samsone" irgi pavaizduota jėga, pyk- 
tis, smarkūs kūno judesiai, kuriais reiškiamas stiprus susijau- 

dinimas. Diureris buvo skaitęs „Teisėjų knygoje" vietą, kur 
kalbama apie Samsono susitikimą su liūtu: „Ir išėjo Samsonas 
su tėvu savo ir motina savo į Timnatą, ir, kai priartėjo prie 
finikiečių vynuogynų, staiga Samsonas mato, kad jaunas liūtas 
riaumodamas beateinąs priešais jį. Ir nusileido ant jo Šventoji 
Dvasia, ir jis perplėšė liūtą kaip ožkiuką..." ' 

Raižinyje stipruolis, apžergęs liūtą, paklupdė jį ant pirmu- 
tinių kojų ir galingomis rankomis plėšia jo nasrus. Samsonas 
panašus į Heraklį. Jo kita poza, bet tokie pat išsipūtę raume- 
nys, tokios pat basos kojos, apautos sandalais, tokių pat bruo- 
žų barzdotas veidas. Nejaugi Diureris nepastebėjo, kad jie 
panašūs, o pastebėjęs negalėjo to išvengti? Galėjo, bet neno- 
rėjo. Tai ne atsitiktinumas. Vėliau Diureris viename iš savo 
teorinių traktatų rašys, kad senovės meno tipus reikėtų pa- 
versti biblijos personažais, pavyzdžiu, padaryti iš Heraklio 
Samsoną. Ši mintis kilo tada, kai jis darė šiuos du raižinius. 
Jie, tarp kitko, vienodų išmatavimų, lyg skirti tam, kad būtų 
kartu pardavinėjami. 

Samsoną Diurerio amžininkai laikė ne vien stipruoliu, bet 
ir kovotoju, gėrio gynėju. Liūtus jie paprastai matydavo her- 
buose, tačiau jautė, kad tie pražioti nasrai, tos aštrios iltys 
reiškia kažką pavojinga, kraupu, negailestinga. Grumtynės vyks- 
ta netoli pilies sienų, netoli didelio miesto su akmeniniais na- 
mais ir bokštais. Ir pilis, ir miestas — vokiečių. Liūtas čia ne- 
galėjo iš niekur atsirasti, o dvikojų plėšrūnų — piktų ir pavo- 
jingų— kiek tik nori. Liūtas atstovavo šio pasaulio stipriesiems. 
Ne -veltui jie vaizdavo jį savo herbuose ir vėliavose. Galbūt 
Samsono pergalė prieš liūtą netoli pilies sienų simbolizuoja 
žmogaus iš liaudies pergalę prieš tą, kuris valdo ir pilį, ir 
visas apylinkes, o liūtas — įkūnytas kunigaikščio ar riterio her- 
bas? Taip manė prieš keturiasdešimt metų apie šito raižinio 
neaiškią prasmę mūsų vienas pirmųjų Diurerio tyrinėtojų. Ši 
nuomonė kiek šališka, bet tai, kad „Samsone" vaizduojama ko- 
va su blogiu, abejonių nekelia. Šio raižinio linijų ritmas grei- 
tas. Retos meistriškos linijos ten, kur jos sudaro kalnų kon- 
tūrą, palikdamos neliestą dalį lentos, kuri atspaude pavirs ra- 
mia ežero plyne, sutankėja, ir išnyra liūto karčiai ir nasrai. 
Rėžtuvo judesiai tokie vingrūs ir laisvi, lyg jie neraižytų me- 


" Bu6onna. Kuura cygeū, XIV, 5—6, 

džio, lyg plunksna slystu popieriumi, o ne rėžtuvas — medžiu. 
Lengvai darbuojantis įrankiu, sukurtos Samsono akys, juodi 
didžiuliai jų vyzdžiai po juodais surauktais antakiais. Neįvei- 
kiama valia akyse, plieninė rankų įtampa. Piktai truktelėjus, 
plyšta platūs Samsono drabužiai. Medžiagos klostės nutapytos 
lyg besikaitaliojančios juodos ir baltos dėmės. Čia, lentoje, bu- 
vo paliekamos arba išpjaustomos ne linijos, o ištisi medžio plo- 
tai. Raižydamas didelės įtampos sceną, meistras turėjo būti ra- 
mus, šaltakraujiškas. Apgalvoti, ramūs judesiai sukurdavo aud- 
ringo polėkio, žūtbūtinės kovos vaizdą. Diurerį traukė jėga. 
Tačiau ne tik stipriojo jėga, kuria buvo apdovanotas biblinis 
karžygys Samsonas. Jį traukė ir silpnųjų jėga. 

Diurerio amžininkai mėgo skaityti „Šventųjų gyvenimus". 
Juos žavėjo naivus pasakotojų įsitikinimas, kad viskas buvo 
taip, kaip jie pasakoja, kad jie nieko neišgalvoja. 

Daugumos „Šventųjų gyvenimų" veiksmas vyko senais lai- 
kais ir dažniausiai tolimuose kraštuose. Kolorito — istorinio ir 
lokalinio — sąvokos dar nebuvo, bet, skaitant šiuos naivius pa- 
sakojimus, susidarydavo įspūdis, kad viskas atsitiko seniai ir 
toli. Tai patikdavo skaitytojams ir klausytojams, kaip patik- 
davo tolimų miestų ir šalių vaizdavimas. Tačiau labiausiai ža- 
vėdavo likimo dramatizmas: persekiojimai, pavojai, mirties 
bausmė ir kankinimai, išsigelbėjimas pačiu baisiausiu momen- 
tu, prisikėlimas po mirties, stebuklas. Širdis čia apmirdavo iš 
siaubo, čia imdavo tankiau plakti iš džiaugsmo. „Šventųjų gy- 
venimais" buvo norima sujaudinti žmones, ir jie būdavo su- 
jaudinami. Dailininkas, duodamas parduoti graviūras, sukurtas 
šventųjų gyvenimų tema, galėjo tikėtis, kad jos bus nupirktos. 
Pirkėjus visų pirma patrauks troškimas atpažinti ir žinoti: strė- 
lė, įsmigusi į kūną, byloja, kad graviūroje regi šv. Sebasti- 
joną, katilas, kuriame verda aliejus,— šv. Joną. Siužetas su jo 
užuomazga, kulminacija ir atomazga būdavo iš anksto žinomas. 
Bet žinomas siužetas nekliudydavo Diurerio laikų žmogui pirkti 
graviūrą, kaip mums nekliudo pirkti bilietą į „Hamletą“ ar 
į „Žuvėdrą" tai, kad žinome, kas bus rodoma scenoje. 

Mūsų tolimuosius pirmtakus domino ne tik „kas“, bet ir 
„kaip“, kaip mus pačius domina. 

Noras pamatyti, kaip atrodė šventasis, naivus tikėjimas, kad 
dailininkas tai tiksliai žino, domėjimasis matomo tragiško jo 
likimo smulkmenomis ir dievobaimingos mintys — viskas susi- 

liedavo draugėn. Tai, beje, netrukdydavo graviūrų šventųjų 
gyvenimų tema pirkėjams pašėlusiai derėtis. 

Diureriui iš siužetų, atspindinčių šventųjų gyvenimus, ypač 
buvo brangūs tie, kur atsiskleisdavo žmogaus dvasios jėga. 
Jis nebegalėjo prisiminti, kada pirmą kartą išgirdo šv. Kot- 


rynos istoriją ir pirmą kartą išvydo jos atvaizdą. Seniai žinoma, 


ji nėjo iš atminties. Istorija buvo tokia. Aleksandrijos impe- 
ratorius turėjo dukterį Kotryną, tokią išsilavinusią, kad net 
mokyčiausi vyrai negalėjo su ja varžytis. Ji buvo uoli krikš- 
čionė. Sykį ji pamatė, kaip Romos imperatorius Maksentijus 
pagal pagonių papročius aukoja aukas dievams. Kotryna ne- 
slėpė pasibjaurėjimo: aukų aukojimas — šlykštus barbariškumas. 

Romos imperatorius nusprendė paneigti jos žodžius. Tačiau 
Kotryna buvo taip labai išsimokslinusi, kad į disputą jis pa- 
siuntė penkiasdešimt žymiausių filosofų. Disputo rezultatai bu- 
vo netikėti: Kotryna ne tik atrėmė oponentus, bet ir atvertė 
juos į krikščionių tikėjimą. Nesugebėjęs Kotrynos nugalėti gin- 
če, imperatorius perdavė ją teismui, o kad nuosprendis būtų 
toks, kokio jis norėjo, teisėjais paskyrė jam ištikimiausius žmo- 
nes. Kotryna buvo nuteista mirti, ir mirties bausmė numatyta 
baisi. Tegul ratas su aštriais peiliais sudrasko jos kūną į kru- 
vinus gabalus. Legendų apie šventuosius autoriai nebuvo labai 
žiaurios vaizduotės žmonės. Jų vaizduotė negalėjo sukurti visų 
kankinimų, kuriuos sugalvodavo kankinimų išradėjai, tarnau- 
jantys turtingiesiems. Ratai, svertai, skridiniai, spaustuvai, pom- 
pos, dumplės — viskas buvo pritaikoma jų tikslams. Vos tik 
pasirodydavo kokia nors technikos naujovė, tuoj pat būdavo 
panaudojama, kad būtų galima išgauti įtariamojo prisipažini- 
mą, iš kitamanių — savo nuomonės išsižadėjimą. Taip buvo 
senovėje, taip buvo ir Diurerio laikais, ir galo tam nebuvo 
matyti. 


Pagal legendą, prieš nužudant Kotryną, įvyko stebuklas. 
Danguje pasirodė angelas, sudegino ratą, prismaigstytą peilių, 
o budelius apibėrė akmenų kruša. Tačiau Kotrynos persekioto- 
jai neatlyžo. Imperatoriaus įsakymu jai buvo nukirsta galva. 
Čia dangus už ją nebeužstojo. 

Kokia dramatiška šita istorija! Jaunoji mergina galingajam 
imperatoriui sviedžia į veidą viską, ką mano apie jo stabmel- 
dystę. Už jo — legionai kareivių, oratoriai, mokslininkai, teisė- 

jai, budeliai, už jos — žinojimas, kad yra teisi. Mergina ne tik 
nugali minią savo oponentų, bet ir sužavi savo tiesa. 

Šita istorija buvo aktuali. Ilgi disputai tikėjimo klausimais 
būdavo įprasti. Ir neretai atsitikdavo taip, kad žmogus, kuris 
dispute būdavo lygiateisis dalyvis ir laimėdavo ginčą, disputui 
pasibaigus, būdavo apšaukiamas eretiku, kurio laukė siaubin- 
gos pasekmės. Neretai vykdavo teismai su iš anksto numatyta 
baigtimi. 

Mums dažnai tenka pasakoti apie kankinimus ir mirties baus- 
mes. Jie turėjo didžiulę reikšmę Diurerio kūryboje. Ne tik 
todėl, kad buvo neatskiriami nuo daugelio evangelijos ir „Šven- 
tųjų gyvenimų" istorijų, bet ir todėl, kad buvo žiauri tos epo- 
chos realybė. 


Taigi ratas, paruoštas mirties bausmei vykdyti, užsidegė nuo 
dangaus ugnies. Akmenų kruša parbloškė ant žemės vieną iš 
budelių. Veltui prisidengia galvą kitas. Suklupo imperatoriaus 
arklys, ir atrodo, kad galingasis valdovas tuoj nugrius po jo 
kanopomis. Išgelbėta! Išgelbėta? Ne. Rūstus ženklas byloja, kad 
dangaus jėgos užsistojo kankinę. Tačiau imperatorius nenori 
apsigalvoti. Siaubas ir pyktis iškreipia jo veidą, ir, įnirtingai 
sumosavęs kardu, jis įsako budeliui: „Nužudyk ją!" Budelis iš- 
traukia kardą iš makšties. Tuoj pat jis nukirs mergaitei galvą. 
O ši klūpo, maldingai sudėjusi rankas. 
las raižinio pirkėjų nestebino. Kaip būdavo apsivilkę ir apsi- 
ginklavę Romos imperatoriai, jie nežinojo. Bet turkų, užgro- 
busių Konstantinopolį, prilyginimas antikristo tarnams, o turkų 
sultono — pačiam antikristui buvo suprantamas, nes apie tai 
nuolat buvo pasakojama per tuometinius pamokslus. 


Pagrindinis budelis pasipuošęs — tai tos epochos bruožas. 
Budelio veidas panašus į to, kuris paveiksle „Kristaus prika- 
limas prie kryžiaus" perkala nukryžiuotajam kojas kaltu. Jau 
ne pirmą kartą baisi piktadarybė Diurerio vaizduotėje sukuria 
žmogaus siauru švelnių bruožų veidu, smaila barzdele, aptemp- 
tais dabitiškais drabužiais paveikslą. Iš dangaus krinta akmenų 
kruša, ratas liepsnoja. O vyriausiasis budelis ne šiaip sau trau- 
kia iš makšties kardą. Jis dailiai išsilenkia, tarytum būtų sce- 
noje, puikuojasi savo vikrumu, apdaru, mirtį nešančių ginklu. 
Jis jaučiasi kraupaus reginio herojumi, mėgaujasi visų dėmesiu, 

demonstruoja savo meną, savo virtuoziškus judesius. Ir čia to 
laikotarpio tiesa. Mirties bausmės būdavo rengiamos kaip spek- 
takliai, kad žiūrovai būtų apstulbinti. Ypač svarbioms mirties 
bausmėms vykdyti būdavo skiriamas režisierius. Jis iki smulk- 
menų apgalvodavo ceremoniją. Jeigu būdavo pasmerktas mirti 
žymus žmogus, jis būdavo atvežamas prie ešafoto aprengtas pa- 
radiniais drabužiais, specialiai pasiūtais tam įvykiui. Diurerio 
raižinyje Kotryna į mirties bausmės vietą atgabenta su brangia 
karūna, puošniais drabužiais, su apyrankėmis. 

Neišvengiamas žuvimas dar baisesnis po to, kai Kotryna 
atrodė stebuklingai išgelbėta. Kuriam nors žiūrovui dingtelėjo 
šventvagiška mintis — kodėl gi vėl neįsikišo dangus? Kodėl 
nenudžiūvo budelio ranka, kodėl jo kardas nepavirto surūdi- 
jusiom nuotrupom? Argi tas, kuris yra danguje, nežinojo, kad 
ugnis ir akmenų kruša neišgelbės Kotrynos? 

Kotryna klūpo. Jos akys nuleistos, veidas viskam abejingas. 
Kotrynos ramus orumas priešpastatytas imperatoriaus baimei ir 
pykčiui. 

Kurdamas šį raižinį, Diureris vėl patvirtino mintį: nors ir 
kaip būtų baisu tai, ką jis yra nusprendęs nupiešti, nutapyti, 
išraižyti, jo darbas turi būti gražus. Cia ir yra prieštaravimas, 
bet toks neginčijamas meno reikalavimas. 

Beje, ar tik prieštaravimas?. Matydamas Kotrynos puikų ap- 
darą, brangius papuošalus, nejučia susimąstydavo naivus žiū- 
rovas. Štai valdovo duktė, jauna, graži, turtinga.. Kodėl ji ne- 
galėjo ramiai mėgautis viskuo, ką jai buvo dovanojęs gyve- 
nimas? Kodėl jai parūpo Romos imperatoriaus pagoniški papro- 
čiai? Vadinasi, yra vertybių, brangesnių už grožį, kilmingumą, 
turtus, ramybę, brangesnių už karūną ir valdžią? 

Ir Diureris atsakė: taip, yra! Jų negalima suskaičiuoti, iš- 
matuoti, pasverti. Tai dvasinės vertybės, tai moraliniai turtai. 
Tikėjimas kilnia žmogaus paskirtimi, įsitikinimų patvarumas; 
bebaimis teisingumas — štai tos vertybės. Tai jos daro žmogų 
gražų. Diurerio raižinys buvo bežadis, tačiau iškalbingas doros 
propaguotojas, apeliuojantis į amžininkus ir į palikuonis. 

Diureris buvo vienas iš pirmųjų, jeigu ne pirmasis, kuris 
išmoko juodos ir baltos spalvos medžio raižinyje pavaizduoti 
spalvą ir šviesą, blizgėjimą ir mirgėjimą, žybsnius, tamsą, vir- 
pulį, judėjimą ir nejudamumą, niūrumą ir šypseną, lengvumą 

ir sunkumą, bet kurią savybę, bet kurią būklę, bet kurią nuo- 
taiką. Ir kada visa tai ir daugelis kitų dalykų tapo jam pasie- 
kiama, pavaldų, kada medžiaga buvo nuolanki, o technika vi- 
siškai paklusni, jis ėmėsi įkūnyti negirdėtą nebūtą sumanymą. 
Pradėjo kurti „Apokalipsę". 


V SKYRIUS 


Žymaus menininko gyvenime sykį būna sunki diena: viskas, 
kas nuveikta, ima atrodyti netobula, įprastas darbas nebetei- 
kia džiaugsmo, nerimas užvaldo sielą. Nepasitenkinimas savim 
nuspalvina visas mintis. Pamažu, o kartais ūmai galvoje šmės- 
teli dvi galimybės: viena — kantriai eiti ankstesniu keliu, kita — 
staigiai išsukti iš lėto kilimo kelio, užkopti į kalną, pasiekti 
aukštumas, kur niekas nebuvo buvęs. Tokioje kryžkelėje kaž- 
kada stovėjo Dantė. Jis galėjo ramiai rašyti pradėtąją knygą 
„Naujasis gyvenimas"— pirmąjį Europoje psichologinį romaną 
eilėmis ir proza. Jeigu jis būtų ėjęs tuo keliu, būtų padidėjusi 
jo šlovė. Jis galėjo prie jau parašytų lotynų kalba traktatų 
pridėti naujus. Tačiau Dantė nusprendė sukurti savo komediją, 
vėliau pavadintą „Dieviškąja", kurioje buvo viskas, ką poetas 
žinojo ir ką galvojo apie gyvenimą, apie praeitį, apie dabartį, 
apie ateitį, apie gamtą, apie istoriją, apie dievą. Servantesas 
galėjo tęsti tai, ką buvo pradėjęs savo pastoralinėse istori- 
jose, ir tikriausiai būtų buvęs neužmirštas. Tačiau jis sumanė 
parašyti „Don Kichotą", užvaldžiusį visas jo mintis, ir drąsiai 
ėmėsi šio titaniško darbo, kuris jo vardą padarė amžinai ne- 
mirtingą. Dantė ir Servantesas, kai juodu pradėjo rašyti di- 
džiausius savo kūrinius, jau turėjo po nemažai metų. Didesnioji 
gyvenimo dalis buvo praėjusi. Didžiulis patyrimas buvo jau 
sukauptas. 

Kai Diureris sumanė kurti ,„Apokalipsę", turėjo tik dvide- 
šimt septynerius metus. Drąsus sprendimas! Jo pasirinkta lei- 
dinio forma buvo neįprasta. Amžininkai buvo pripratę prie 
religinių knygų su raižiniais — iliustracijomis. Tuos leidinius 
pirkdavo dėl teksto, iliustracijos čia vaidindavo kuklų vaidme- 
nį. Buvo įprasti ir pagal evangelijos siužetus raižiniai atskiruose 
lakštuose. Diureris tuo tarpu sumanė kažką naujo: penkiolika 
didelių raižinių su trumpomis citatomis kitoje lakšto pusėje, 

sujungtų į vieną visumą, tai yra nusprendė išspausdinti iliust- 
racijų albumą, kaip dabar tokį leidinį pavadintume. Albumą, 
kur vyrauja atspaudai. Diurerio laikais tokio leidinio dar ne- 
buvo nė ženklo — jis neturėjo pirmtakų. Diurerio „Apokalipsė" 
buvo svarbus ne tik meno istorijos, bet ir knygų leidimo istori- 
jos skyrius — naujas leidinio tipas. Ši knygų leidimo naujovė 
išreiškia persilaužimo laikotarpio galvojimo būdą. Pasinėręs į 
savo apmąstymus, Diureris reikšdavo juos ne logiškai — žo- 
džiais, o kaip dailininkas — savo kūriniais. Apokalipsė", pa- 
sirodžiusi artėjančio XVI amžiaus išvakarėse, — įtikinamiausias 
to paliudijimas. Daugelis tikinčiųjų pamažu tolo nuo katalikų 
bažnyčios. Juos ėmė slėgti puošni šventovių aplinka, iškilmin- 
gos pamaldos, laikomos lotynų kalba, sudėtingas ritualas. Jie 
norėjo namuose atsiduoti dievobaimingiems apmąstymams, viė? 
nui- vieni arba kartu su artimaisiais. Kuklus juodos ir baltos 
spalvos raižinys jų širdžiai daugiau pasakydavo ir būdavo su- 
prantamesnis negu altorių skulptūra ir tapyba. Ši permaina, 
skelbianti, kad artėja reformacija, buvo juntama ore, ir Diu- 
reris vienas iš pirmųjų atsiliepė į tą šaukimą. 

Rašytinę bibliją su pieštomis pradinėmis raidėmis ir bran- 
giu apdaru, kurią galėdavo įsigyti tik bažnyčios, vienuolynai 
ir turtingiausi pasauliečiai, pakeitė palyginti nebrangi spaus- 
dinta biblija. Tačiau ir ją iš pradžių galėjo nusipirkti tik ne- 
daugelis. Raižinių biblinėmis temomis albumas turėjo būti dar 
prieinamesnis. 

Diureris susitarė su savo krikštatėviu Kobergeriu spaus- 
dinti „„Apokalipsę“ jo spaustuvėje. Leidėju būsiąs jis pats ir 
išdidžiai parašysiąs paskutiniame lape: „...Spausdinta Niurn- 
berge Albrechto Diurerio, dailininko." Dar vienas laiko ir as- 
menybės charakteringas bruožas. Diureris nesitenkino tuo, kad 
jis tik dailininkas. Veržėsi į dar vieną veiklos sritį. Didžiu- 
lio darbo ir neįprasto leidinio išleidimo riziką Diureris užsi- 
krovė ant pečių, nors niekas negalėjo nuspėti, ar pasiseks ta- 
sai sumanymas. Visa tai sudarė nemažų keblumų. Bet kas jie 
palyginti su drąsiuoju sumanymu? 

„Apokalipsė"—paslaptingiausia, tamsiausia, painiausia „Nau- 
jojo testamento" dalis. Net Liuteris prisipažino, kad blogai ją 
supratęs. 


„Apokalipsė“ atsirado pirmųjų krikščionių tarpe kaip pik- . 


tas pamfletas, nukreiptas prieš Romos imperiją, kaip mani- 

f estas visų, kuriuos Roma pavergė, engė, naikino. „Apokalip- 
sė"— kvietimas engiamųjų iškentėti visus išbandymus, bet ne- 
prarasti tikėjimo, kad bus nugalėtas blogis. 

Vėlesniais amžiais, kai krikščionių bažnyčia išsikovojo val- 
dančiosios padėtį, „Apokalipsė" tapo eretikų įkvėpimo šalti- 
niu. Ja rėmėsi jų pranašystės. Paslaptinga mistine forma buvo 
išreiškiama kovos dvasia. Apie „Apokalipsės" knygos, kuri 
buvo vadinama ir „Apreiškimu Jonui", autoriaus asmenybę 
beveik nieko nežinoma. Ji, matyt, turėjo ne vieną autorių. Čia 
sujungta keletas tekstų, parašytų įvairių žmonių ir skirtingu 
laiku. Toks dabartinio mokslo požiūris. 

Diureris vertino ,„Apokalipsės" autorių taip, kaip mokė to 
meto bažnyčia ir kaip apie jo gyvenimą pasakojo garsioji Jo- 
kūbo Voraginiečio „Auksinė legenda" — mėgstamiausias jo epo- 
chos šventųjų gyvenimo rinkinys. Legenda ,„„Apokalipsės" auto- 
riaus istoriją aiškino taip: palikęs Jeruzalę, Jonas ėmė vado- 
vauti Mažosios Azijos krikščionių bendruomenei. Kai čia imta 
persekioti krikščionis, jis buvo sučiuptas ir atvežtas į Romą. 
Imperatorius Domicianas įsakė įmesti jį į katilą verdančio alie- 
jaus. Tačiau Jonas išlipo iš katilo sveikutėlis. Pritrenktas im- 
peratorius nesiryžo skirti naujos mirties bausmės. Jis ištrėmė 
Joną į Patmo salą. Čia jam pasirodė pranašingi reginiai, ku- 
riuos jis ir surašė į „Knygą apie paslaptingą apreiškimą Jonui, 
vadinamą Apokalipse". 

Padavimas apie Joną sukrėtė Diurerio vaizduotę. Paveiks- 
las silpno žmogaus, apdovanoto tokia didžiule dvasios jėga, 
kad prieš jį — bejėgiai visi persekiotojai, nuolat jį domino. Ne 
veltui jis įdėjo tiek jausmo į raižinį „Šv. Kotrynos kančios". 

Tačiau „Apokalipsės" autorius turėjo ir kitokių bruožų, su- 
žavėjusių Diurerį. Tas žmogus taip pat buvo menininkas, žo- 
džio menininkas: jis turėjo beribę fantaziją, raiškų stilių. Vis- 
ką, ką jis norėjo papasakoti žmonėms, išreiškė sudėtingų ir 
drąsių metaforų kalba, nuostabiai kandžiais palyginimais. Jis 
surinkdavo juos žemėje ir gaudavo iš dangaus. Jis naudojo 
matomo pasaulio ir įsivaizduojamo pasaulio spalvas. Į kiekvieną 
paveikslą sudėdavo daug numanomų reikšmių ir palikdavo di- 
džiulę erdvę vaizduotei. 

Diureris skaitė šiuos puslapius, ir priešais jį plaukė debe- 
sys, žiebėsi danguje žvaigždės, blizgėjo dviašmenis kardas, ža- 
liavo gyvybės medis, baltavo šventuolių apdarai, plytėjo it 

krištolas perregima jūra, danguje žėrėjo sostas lyg brangak- 
meniai jaspis ir sardoniksas, o virš jų vaivorykštė buvo tar- 
tum smaragdas. Paslaptingi šešiasparniai žvėrys, vienas pana- 
šus į liūtą, kitas — į veršį, trečias — į žmogų, ketvirtas — į ere- 
li, buvo apsupę sostą... Kiekviena tokia eilutė primindavo iš 
tiesų tai, kas matyta ir sapnuota. Diureris dažnai sapnuodavo 
spalvingus ir fantastiškus sapnus. Pabudęs net užrašydavo juos, 
o kartais nupiešdavo. „Apokalipsės" daugiaspalvė kalba, kilusi 
iš senovės Rytų padavimų, jaudino savo paslaptingumu. Diu- 
reris iki galvos svaigimo skaitydavo mįslingus puslapius... 

„Apokalipsės" kalba jungė ilgus posakius — miglotus, jau- 
dinamai paslaptingus — su trumpais ir aiškiais kaip išmintinga 
liaudies patarlė. Ne veltui jie yra daugelyje pasaulio kalbų. 
Daug sykių „Apokalipsės" puslapiuose buvo kartojamas šūkis: 
„Turintys ausis teklauso!" Čia buvo smerkiamas tas, kuris nori 
likti nuo visko nuošaly, nesakyti nei „taip", nei „ne". „Tu ne 
šaltas, ne karštas, o jeigu tu būtum šaltas arba karštas! Tačiau 
tu juk šiltas, o ne karštas ir ne šaltas, nuginsiu tavo vardą 
nuo savo lūpų!" 

Diureris negalėjo būti „nugintas nuo lūpų". Jis buvo karš- 
tas. Jis griebėsi savo „Apokalipsės". 

Vaizdai, čia nuostabiai ryškūs, čia paslaptingai migloti, iš- 
mintingi posakiai, aistringi šūkiai, — viskas tarnavo kelių svar- 
biausių „Apokalipsės" minčių išraiškai. Vienas iš jų eina kiau- 
rai visą knygą: pasaulio galas artėja grėsmingai ir neišven- 
giamai. 

Panašios legendos viduramžiais plito kaip dvasinė epide- 
mija. Viena tokia banga per Europą persirito pirmojo tūkstant- 
mečio išvakarėse. Žmonės manė, kad pirmoji tūkstantmečio 
diena bus paskutinė pasaulio diena. Prancūzijos, Vokietijos ir 
Italijos žemdirbiai liovėsi dirbę laukus. Miestiečiai nebestatė 
naujų namų. Žmonės išsipardavė arba metė savo turtą. Visi 
gyveno laukdami paskutiniojo teismo ir pasaulio pabaigos: mel- 
dėsi, pasninkavo, lankė šventąsias vietas. Pasaulio pabaiga ne- 
atėjo. Praėjo penki šimtmečiai, ir tos nuotaikos, niekada visai 
neužgesusios, vėl užvaldė žmones. Dabar pasaulio pabaigos lau- 
kė 1500 metais. 

Visi gyveno apimti nerimo ir siaubo. Ypač Vokietijoje. Ša- 
lis buvo susiskaldžiusi. Imperatoriaus Maksimiliano bandymai 
padaryti reformų, sustiprinti imperijos įstatymus, nustatyti vie- 

nodą imperijoje mokestį paprastų žmonių gyvenimą tik dar la- 
biau apsunkino. Kunigaikščiai, pasauliečiai ir dvasininkai, mies- 
tai, vyskupijos, vienuolynai tarpusavy vaidijosi, siekdami vis 
naujų ir naujų privilegijų. Kiekvienas eilinis žmogus turėjo 
daugybę ponų, kurie įsakinėjo, reikalavo, baudė. Buvo be- 
prasmiška ieškoti teisybės. Įstatymų daug, jie aiškinami sava- 
vališkai, ir tik vienintelė teisė šalyje buvo saugoma — tai stip- 
riojo teisė. Mažasis žmogus gyveno apniktas amžinos baimės. 
Ir niūriausi jo būgštavimai nuolatos pasitvirtindavo. 

O čia dar imperatorius sugalvojo žygiuoti į Romą. Miestai 
ir luomai turėjo pakratyti savo kišenes. Na ir verkė jų pini- 
gėliai! Imperatorių ištiko nesėkmė. Jo kariuomenė grįžo ir, 
nusivylusi dėl nesėkmės, virto didžiuliu pavojumi tėvynainiams: 
kareiviai pasidarė galvažudžiais ir plėšikais. Be to, jie parsi- 
nešė iš Italijos kaip trofėjų sifilį. Liga tapo tikra nelaime. Me- 
dikai bejėgiškai traukė pečiais, dvasininkai šnekėjo apie nau- 
ją dievo bausmę, pasiųstą žmonėms už nuodėmes. 

Nepavykę bandymai sustiprinti imperiją, žygio į Romą ne- 
sėkmė mažai būtų dominę kuklius miestelėnus, amatininkus, 
valstiečius, jeigu jie nebūtų verčiami už visa tai užmokėti. 
Augo kainos, krito pinigų vertė. O čia dar šimtmečio gale pa- 
sitaikė keleri nederlingi metai, epidemijos. 

Paprasti žmonės, nežinodami, kaip suvesti galus su galais, 
su nuoskauda žiūrėjo, kaip prabangiai gyvena kilmingieji. O 
neturtingi riteriai iš visų jėgų stengėsi priklausyti kilmingųjų 
luomui ir buvo pasirengę parduoti viską, kad tik galėtų pasi- 
puikuoti. Kronikose yra išlikęs šaltas įrašas apie kažkokią ri- 
terio našlę. Ji pardavusi ištisą kaimą su visais jo gyventojais 
ir naudmenomis tik todėl, kad panorusi pasipuošti turnyro 
proga. Už visus gautuosius pinigus ji pasisiūdinusi palyginti 
gražią melsvo aksomo suknelę. Beširdė švaistūne buvo ne vie- 
nintelė. O juk paprasti žmonės žinojo, kas ir po kiek! Vienas 
aršinas drobės marškiniams siūti kainavo tiek, kiek kainavo 
12 kilogramų rugių, vienas aršinas aksomo —kiek 1691 kilo- 
gramas, o vienas aršinas puošnaus vengriško audeklo—kiek 
2823 kilogramai rugių. Na gerai, drobės valstietis galėjo ir ne- 
pirkti, pats išsiausdavo. Apie aksomą jis ir galvoti negalvo- 
davo. Tačiau už pasagą turėdavo atiduoti 8,2 kilogramo rugių, 
už šakes — 25 kilogramus, už kirvį —135 kilogramus. O kaip 
jis galėjo apsieiti be pasagos,, be šakių, be kirvio! Nederlingais 

metais — o jie dažnai būdavo — valstietis nieko neturėdavo 
parduoti, kad šeimą išmaitintų, o derlingais metais duonos, 
vaisių, vynuogių kainos krisdavo, ir jis visus metus veltui 
lankstydavo nugarą. Mokesčiai ir rinkliavos metai po metų di- 
dėjo, o valstietis gyveno blogiau negu tėvas, o jeigu tikėtume 
senukais, tai daug blogiau negu senelis. Taigi beliko galvoti, 
kad atėjo paskutinieji metai. Visoje Vokietijoje dirvonavo vis 
daugiau ir daugiau žemių. Vis daugiau ir daugiau nusigyve- 
nusių valstiečių ieškodavo darbo mieste, o ten būdavo įsilei- 
džiami nenoriai. Daugelis parsisamdydavo kareiviais arba tap- 
davo valkatomis. 

Miestuose taip pat ne viskas buvo gerai. Pameistriai ne- 
galėjo suprasti, kas jiems darosi. Vis sunkiau prasimušti į 
meistrus. Įsidrąsinę bando apginti savo teises, nors ir amžinai 
liks pameistriais. Bet tai jiems prastai sekasi. Iš tiesų atėjo 
pasaulio pabaiga. Be to, ir patiems meistrams, jeigu jų pasi- 
klausysi, taip pat ne pyragai. Pirkliai mažina kainas. Perka 
žaliavą, išdalija po kaimus, sumoka už darbą grašius, o pa- 
baigtą daiktą parduoda daug pigiau, negu parduoda sąžiningas 
amatininkas. Žmonės ieško kur pigiau. Jiems ir ne galvoj, kad 
šitie daiktai nežinia kieno ir nežinia kaip pagaminti! Amati- 
ninkai nuskursta. Daugelis įsipainioja į visokius reikalus, kurie 
atveda juos į teisiamųjų suolą. Ir tai vyksta visoje šalyje, kar- 
tais ir Niurnberge, kaip rašo miesto kronikos. 

O Niurnberge būtent tais metais buvo ypač neramu. Nuolat 
vykdavo susidūrimai su riteriais-plėšikais. Jie apiplėšinėdavo 
ne tik pirklių vežimų vilkstines, bet ir valstiečius, kurie dirb- 
davo žemėje, priklausančioje miestui. 

Tais pat metais, kai Diureris kūrė ,„„Apokalipsę", miestas 
apginklavo kariuomenę ir, netekęs nemažai žmonių, sunaikino 
Rotenbergo tvirtovę, iš kurios riteriai traukdavo plėšikauti. Ta 
pergalė tik sustiprino kivirčus su Rotenbergo burggrafu, senu 
Niurnbergo priešu, riterių-plėšikų vadu. Taikiame kiekvieno 
miestelėno name visad būdavo paruoštas ginklas. Kupinos pa- 
vojų naktys ir neramios dienos. Iš tiesų atėjo pasaulio pabaiga. 

Amžių amžius žmonės buvo įpratę ieškoti paguodos baž- 
nyčioje. Tačiau pasitikėjimas ja susvyravo. Ar galėjo kitaip 
būti, jeigu jai tuo metu vadovavo popiežius Aleksandras VI, 
panėšėjęs ne tiek į dievo vietininką žemėje, kiek į tuos Ro- 
mos imperatorius, kurie persekiojo pirmuosius krikščionis! Mal- 

dininkai, sugrįžę iš Romos, priblokšti pasakodavo apie jo iš- 
tvirkavimą ir gobšumą, pašnabždomis pridėdami, kad jis — 
nuodytojas. 

Vokietijos vienuolynuose būdavo apsiryjama, girtuokliauja- 
ma, paleistuvaujama. Net aukštos sienos negalėjo to paslėpti 
nuo pasauliečių. Tas, kuris išdrįsdavo pakelti balsą prieš dva- 
sininkijos ydas, apkaltinti bažnyčią už senų krikščionių prie- 
sakų išsižadėjimą, būdavo sudeginamas ant laužo, kaip krikš- 
čionių pamokslininkas Hansas Behaimas Vokietijoje arba pa- 
garsėjęs Italijoje Savonarola. Iš tiesų atėjo pasaulio pabaiga! 

Daugelis prisiklausė ,„Apokalipsės" apie pasaulio galą pra- 
našysčių. Žmonės suprato jos puslapius kaip nūdienos kraujo 
praliejimus, kaip dabartį. ,„Apokalipsė" turėjo tokį atbalsį dėl 
to, kad buvo ne tik nevilties, bet ir vilties šaltiniu, kad joje 
buvo tikėjimas, jog Kristus antrą kartą nužengs į žemę ir 
tūkstantmečiams įtvirtins teisybę, lygybę ir laimingą gyvenimą. 
Šitas moralas nuskambėjo pirmą kartą, kai žlugo vergovė, 
kai engiamųjų kančios ir nelaimės tapo nebepakeliamos. XV am- 
žiaus pabaigoje ir XVI amžiaus pradžioje, didelių sukrėtimų 
ir pavojų laikotarpiu, jis vėl patraukė žmonių sielas, dovano- 
damas viltį. 

„Apokalipsė"—nevilties ir lūkesčių knyga. Joje čia su- 
temsta juodžiausia tamsa, čia įsižiebia ryškiausia šviesa. Tai 
neišmatuojamų prarajų, aukščiausių viršūnių knyga. Tarp jos 
polių teka pašėlusiai tragiškos įtampos srovė. ,„,Apokalipsė" 
užvaldė Diurerį kontrastų galia, paveikslų didingumu, simbolių 
mįslingu sudėtingumu. Jis perskaitė „Apokalipsę" kaip sunkaus 
ir audringo savo meto knygą. 

Penkiolika didelio formato raižinių buvo sukurti 1497— 
1498 metais per keletą mėnesių. Juose užfiksuotas ne tik di- 
džiulės tragedijos turinys, bet ir skausminga dailininko kova 
dėl tobulybės, jo atviraširdiškumas ir išmintis, jo ryšys su pra- 
eitimi ir veržimasis į ateitį. Šiame kūrinyje yra viskas, kas 
būdinga persilaužimo epochų didiesiems kūriniams. 

Diureris savo „Apokalipsės" lakštuose pastatė miestų iš 
akmens, išaugino didžiulių medžių, atvedė minias žmonių, pri- 
vertė tekėti upes, ošti miškus, šlamėti žolę, suptis laivus ant 
bangų, gulbes pamažu plaukti vandeniu. O virš to puikaus 
pasaulio danguje įkurdino vizijas, mįslingas ir žiaurias, tai lie- 
kančias kalnų aukštybėse, tai artėjančias prie žemės. 

Europoje seniai buvo atsiradusi tradicija kurti paveikslus 
„Apokalipsės" tema. Tradicija buvo gyva ir iliustracijose, ir 
paveiksluose, ir bažnyčių vitražuose, ir pabaisose, išdrožtose 
iš medžio arba iškaltose iš akmens. Tačiau Diūrerį žehgti šj 
žingsnį paskatino Kobergerio leidinys. Kelne pasirodė biblija, 
iliustruota raižiniais. Kai kurie iš jų siejosi su „Apokalipse". 
Biblija ėjo iš rankų į rankas. Antonas Kobergeris — jis gerai 
numanė, kas patiks pirkėjams — įsigijo šių. raižinių medines 
lentas ir pats atspausdino raižinius. Sa bibliją Diureris žinojo 
nuo vaikystės ir galbūt turėjo savo egzempliorių. Kuo galėjo 
DiUreriui padėtį pirmtakų graviūros? Tikriausiai tuo, kad nu- 
rodė, kuriuos epizodus pasirinkti. Ne daugiau. Kelno ir Niurn- 
bergo biblijų paveikslai naiviai simetriški, linijos nedrąsios, ne- 
lanksčios, storos. Rūsčios pamėklės greičiau buvo sutartiniai 
ženklai negu įspūdingi negandų vaizdai. 

Diurerio amžininkai noriai pirko Diurerio albumą, paskyrė 
jam garbingą vietą. Vartė ir žiūrinėjo įdėmiai, neskubėdami. 
Šiuo atžvilgiu paseksime jų pavyzdžiu. „Apokalipsė“ priklauso 
tiems meno kūriniams, kurie neatskleidžia savo esmės iš pirmo 
žvilgsnio. Į tokius kūrinius reikia ilgiau žiūrėti. Į juos reikia 
įsigilinti. Reikia suprasti jų kalbą. Be to, reikia žinoti, kad 
kitaip negu mes tuos lakštus suvokdavo Diurerio amžininkai. 
Juk tai jiems buvo ne tik puikūs meno kūriniai, bet visų pirma 
įkūnytos pranašystės, kuriomis jie tvirtai tikėjo, kaip tikėjo ir 
dailininkas. Ir dar: paslaptinga tų lakštų alegorijų ir simbolių 
kalba jau buvo žinoma iš pamokslų ir anksčiau matytų kitų pa- 
veikslų pagal „Apokalipsės" siužetus. Žodžiu, jie buvo paruošti 
tai suvokti... O mums reikalingas paaiškinimas. 

Daug jėgų Diureris atidavė raižiniui „Šv. Jono kankinimas". 
„Apokalipsės" tekste tokio įvykio nėra. Diureris rėmėsi, kaip 
ir „ŠV. Kotrynoje", šventųjų gyvenimų legenda. 

Dailininkas parodė dviejų žmonių paveikslus. Imperatorius 
Domicianas — senas barzdotas žmogus, paliepęs kankinti Joną, 
iškilmingai sėdi raižytiniame soste. Imperatorius su ilgu ap- 
siaustu, pamuštu šermuonėlių kailiukais, nuo kaklo svyra auk- 
sinės grandinės, ant krūtinės — brangakmenis, rankoje — skept- 
ras. Juodi ir balti brūkšniai sukuria spalvoto audeklo, blizgan- 
čio metalo, žėrinčio brilianto įspūdį. Domicianas. milžiniškas, 
ramus, išdidus. Akys įbestos į apnuogintą Joną. Jono nuogu- 
mas — o nuogumas tais laikais buvo sąžiningumo ir šventuo- 

liško gyvenimo simbolis — šalia barbariškai puošnių imperato- 
riaus drabužių ypač jaudina. Po katilu, į kurį įstumtas Jonas, 
liepsnoja ugnis. Budelis jam ant nugaros pila verdantį aliejų. 
Jono veidas liūdnas, bet neiškreiptas kančios. Jis nežiūri į im- 
peratorių, nelaukia iš jo pasigailėjimo, nemato nei jo svitos, 
nei minios. Susikaupęs meldžiasi. Šiame raižinyje Diureris seka 
tradiciniu kankinių vaizdavimu, tačiau viskas atrodo nepapras- 
tai konkretu. Štai toks buvo katilas. Štai šitaip po juo bū- 
davo sukraunamos malkos. Štai šitaip budelis, padėjęs kardą, 
kalvio dumplėmis įpūsdavo ugnį. Tai tas pats puošeiviškai iš- 
sipustęs kankintojo tipas švelnių bruožų veidu — jo paveikslas 
neduoda Diureriui ramybės. O kitas budelis — nuskusta galva, 
išvargusiu pasileidėlio veidu — nedrįsta pažvelgti į tą, kurį 
kankina. 

Nuostabiausia raižinyje — minia. Matyti tik keletas žmo- 
nių, bet tipų įvairumas sukuria daugybės žmonių iliuziją. Mo- 
teris tiesia kaklą, kad nieko nepražiūrėtų! Vyriškis, kurį ji 
nustūmusi, piktai atsigręžęs. Rodos, tuoj kils barnis. Senis su- 
nykusiu veidu užjausdamas žiūri į Joną. O jo kaimynas kažką 
pamokomai kalba, tikriausiai: „Pats kaltas!" Tarp jų galvų ma- 
tyti dar vienas veidas: sustingusi sielvarto kaukė. Šalia ap- 
kūnus miestelėnas gaižiai abejinga fizionomija. Kiek tolėliau — 
karys plėšrūno profiliu. Karys nustūmęs į šoną žmogų, kurio 
poza ir ypač žvilgsnis nepaprastai išraiškingi. Jis įdėmiai žvel- 
gia į imperatorių, jo akyse siaubas ir pyktis. Šmėkšo žmogus 
su skrybėle, užsmaukta ant kaktos, žemyn nuleistais kraštais. 
Jis nežiūri į kankinį. Klausosi, apie ką kalbama minioje. Tai 
seklys. Reikia dažnai lankytis žmonių susibūrimuose, atidžiai 
įsižiūrėti 1 žmones, įsiminti jų gestus, akių išraišką, įspėti, apie 
ką jie galvoja, ką jaučia, kad galėtum pavaizduoti visą mi- 
nios margumą, visus jaudinimosi niuansus, visus jausmus, ją 
apėmusius,— godų smalsumą, siaubą, sielvartą, abejingumą, 
užuojautą, paslėptą pyktį. 

Pirmame plane žmogus su kelioniniu apsiaustu. Jo poza ne- 
priklausoma. Jis pabrėžtinai atsitraukęs nuo sosto į šalį. Žvilgs- 
nis įsmeigtas į tą, kuris kankinamas. Jo veidas kai kuriems 
panašus į Diurerio. Tai tvirtinti negalima. Šis žmogus, vos 
slepiantis susijaudinimą, nenoromis žiūri į tai, kas vyksta. Jis 
stovi netoli imperatoriaus ir jo svitos, bet jiems svetimas. Jis 
ir apsivilkęs ne taip kaip šie. Tai nebylus liudininkas. Tas 

rūstus, akivaizdus liudininkas, kuris visada matomas arba ne- 
matomas dalyvauja vykdant nusikaltimą, kad galėtų tai papa- 
sakoti ainiams. 

Veiksmas vyksta baisioje kamšatyje. Laužas liepsnoja už 
kelių žingsnių nuo imperatoriaus sosto. Salia baliustrada, už 
kurios susibūrę žmonės. O gilumoje aikštę uždaro sienos, bokš- 
tai, medžiai. Neužstotas tik mažas dangaus lopinėlis. Diurerio 
amžininkai yra pripratę prie tokio susikimšimo. Graviūroje 
jie atpažino pažįstamus pastatus, drabužius, ginklus, šukuo- 
senas. 

Atsargiai, kad neištrintų dažų, Diureris ima už kampučio 
atspaudą, ji apžiūrinėja. Atrodo, pavyko. Tvirtai stovi namai 
aikštėje. Jis nežymėjo kiekvieno akmenėlio — vieną namo sie- 
ną sudaro plyta šalia plytos, kitų matyti vien pamatas; visa 
kita priduria akys. Sį metodą reikia įsiminti. Imperatoriaus 
mantijos šermuonėlio kailis papuręs, karių šarvai šaltai blyk- 
čioja. Gauruotas šuo prie sosto galvą pasukęs kaip rūmininkas. 
Diureris ir pats negali paaiškinti, kodėl čia patupdė šunelį, bet 
jaučia, kad be jo vykstančios scenos įtampa būtų nepaken- 
čiama. 

Paskui džiaugsmą pakeičia nepasitenkinimas. Jis staiga pa- 
stebi, kad ne viskas pavyko. Baldakimą stengėsi iškelti virš 
sosto, bet piešinyje apsiskaičiavo, ir baldakimas nueina toli 
į gatvę. Apmaudu. Vos ne mokiniška klaida. Neproporcingai 
mažas, lyginant su minios žmonėmis, atrodo budelis, o jis 
kur kas arčiau pirmojo plano negu žiūrovai, vadinasi, jis tu- 
rėjo būti didesnis. Geros nuotaikos neliko nė ženklo. Dabar 
Diureriui pradeda atrodyti, kad liepsnos liežuviai neprimena 
ugnies. Kaip tik metas suplėšyti atspaudą, o lentą įmesti į 
krosnį. Bent čia ugnis tikra. Ne iš karto pavyksta nuslopinti 
stiprų nepasitenkinimą. Jis apima visada, kai baigiamas dar- 
bas, ir pakeičia neilgai trukusį džiaugsmą. Vienintelis vaistas 
nuo šios nelaimės — toliau dirbti. 

Sį kartą nuotaika sugedo dėl ypatingų priežasčių. Įsijausti 
į „Apokalipsės" tipus — vadinasi, gyventi tarp tamsybės ir žū- 
ties regėjimų. Argi išsaugosi, pasinėręs į šitą pasaulį, sielos 
ramybę ir giedrumą. Tragiškos pranašystės labai sukrėsdavo 
dailininko sielą, ypač pagaulią, ypač jautrią. Jo vidinė būsena 
būdavo tokios pat spalvos kaip tai, ką jis kurdavo, ir todėl 
negalėjo būti optimistiška. O prie to didžiojo nerimo dėl pa- 

šaulio, kuriam skirta greitai baigtis, likimo, prisidėdavo kitas — 
nerimas meistro, įtemptai, be paliovos galvojančio, kaip nuga- 
lėti sunkumus, glūdinčius paveiksluose, kuriuos jis išdrįsdavo 
padaryti regimus. „Šv. Jono kankinime" taip pat išsipildė ste- 
buklas, bet jis įvyko žemėje, mieste, apsuptame žmonių ir daik- 
tų iš paties gyvenimo, įvyko šiame pasaulyje. Dabar reikėjo 
pavaizduoti dangaus ženklus, kažką nesuvokiama, ko niekas 
nebuvo matęs, gal tik sapne. .. 

Mes nežinome, kokia seka buvo kuriami piešiniai raižiniams, 
bet pagrindas spėlioti yra. Du Jono regėjimai eina vienas po 
kito tokia tvarka, kaip pasakoja apie juos „Apokalipsė",— pra- 
džioje „Septynios žvakidės", paskui „Dangaus vartai". Tačiau, 
sprendžiant iš siužeto, lakštas „Dangaus vartai", matyt, buvo 
sukurtas anksčiau. Cia Diureris klusniai seka kiekvieną ,„Apo- 
kalipsės" raidę. Tuštumos, neužpildyto paviršiaus baimė buvo 
taip būdinga viduramžių dailei, kad jis užpildė visą lakštą. 
Diureris pavaizduoja ir sostą, ir jame išdidžiai sėdintį dievą 
tėvą, ir aplink sostą vaivorykštę, ir dar dvidešimt keturis sos- 
tus, kuriuose sėdi seni vienuoliai baltais drabužiais, ir sep- 
tynias žvakides, ir keturis šešiasparnius gyvius. Jis ilgai plu- 
šėjo, norėdamas sukurti ne tik nejudamą vaizdą, bet ir suteikti 
paslaptingumo įvykiui, apie kurį Jonas buvo nusprendęs papa- 
sakoti žmonijai. Sėdintysis soste laiko knygą, užantspauduotą 
septyniais antspaudais. Angelas pašaukė teisiuosius nuimti ant- 
spaudų, sakoma tekste, bet teisiojo neatsirado. Diureris tiksliai, 
nieko nepraleisdamas, nupiešė knygą su apvaliais antspaudais 
ant raiščių, angelą, kuris plevena ore, ragindamas teisiuosius, 
liūdintį Joną, senelį, guodžiantį jį. Tačiau tai, kas paslaptinga, 
mįslinga, Diureris norėjo padaryti matoma — to nuolatos jis 
siekė. Senelių sostus pavaizdavo kaip neturtingos bažnyčios 
choristų kėdes, dangaus vartus kaip klėties duris. Jie sukalti 
iš storų lentų ir užkabinti ant vyrių. O šešiasparniai gyviai 
panašūs į heraldikos gyvūnus. Ir viskas, kas yra lakšte, susi- 
lieja į kažkokį sudėtingą piešinį. Deja, dangaus vizijoje trūks- 
ta gilumos. Atverti vartai aiškiai išsikišę į priekį, ir tai rodo, 
koks plokščias šitoje graviūroje dangus. Kaip sunku, kaip sun- 
ku, viešpatie, kaip sunku! Nukamuotas dangaus reginio,— jis 
jokiu būdu dailininkui nepakluso, — Diureris ryškiai atskyrė 
dangų nuo žemės debesiu. Debesis nepanašus į tikrus debesis, 
tartum iš popieriaus išpjautas, bet po juo žemiškas peizažas: 

kalvoti krantai, apaugę medžiais, miestas ant kalvos, snaudžian- 
tis ežeras. Laivelių siluetai, punktyrais pažymėtas tolimo kran- 
to kraščiukas suteikia ežerui pratisumo vaizdą. Sis peizažas 
puikus, bet lakštą kaip visumą suardo. Danguje, kur atsisklei- 
džia reginys, linija nubrėžta kitu ritmu, pagal kitą principą, 
šviesa ir šešėliai turi kitą reikšmę, kitą vertę negu žemėje. 
Diureris sakytum šitame lakšte užfiksavo dvi savo sielos pu- 
ses: linkusią į simboliką, į liūdną mįslingumą ir aiškią, sau- 
lėtą, žemišką. Ir nugalėjo žemiškoji. 

Kai Diureris nupiešė pirmąjį Jono regėjimą —,„Septynias žva- 
kides",— jis pakartojo pirmtako, Kobergerio biblijos dailininko, 
kompoziciją. 

Sunku patikėti, kad juodviejų darbus skiria apie penkio- 
lika metų. Galbūt Diureris panoro įrodyti sau ir kitiems, kaip 
daug jis yra pasiekęs raižymo mene. Tas nežinomas dailinin- 
kas pažymėjo Kristų ir Joną menku kontūru. Diureris jiems 
įkvėpė gyvybę. Juodu veikia. Vienas pranašauja, kitas dedasi 
į galvą ir į širdį. Pirmtakas tik pavaizdavo, kad veiksmas vyks- 
ta danguje, nubrėždamas banguotą debesies liniją. Diureris su- 
teikė dangaus erdvei juntamą gilumą — jis atrodo bekraštis ir 
aidus. Pirmtako Kristaus veidas — kaukė. Diureris padarė jį 
rūstų, pakeltos jo dešinės rankos gestas didingas. 

Kai Diureris vyresnysis pamatė šitą raižinį, jis visų pirma 
atkreipė dėmesį į žvakides. Niurnberge tokių dar nebuvo ga- 
minama! Iš tiesų raižinio žvakidės sukurtos pagal itališkuo- 
sius pavyzdžius. Matyt, Diureriui buvo malonu jas piešti rai- 
žiniui. Jo fantazija beribė: visos septynios žvakidės skir- 
tingos: su apvaliais ir smailiais išsikišimais, su užraitais, su- 
pynimais, persmaukimais, su augaliniu ornamentu, su paukščių 
figūrėlėmis.  Papuošimai sudėtingi, subtilūs, įmantrūs, tačiau 
žvakidės neatrodo fantazija. Auksakalys būtų galėjęs jas pa- 
daryti pagal šitą piešinį. Tarp niūrių reginių, kuriais Diureris 
gyveno, kurdamas „Apokalipsę", jį džiugino kiekviena gali- 
mybė pavaizduoti peizažo grožį arba puikų žmogaus rankų kū- 
rinį. Žvakidės — reginiai, tačiau jie materialūs. Standus debe- 
sis įlinkęs nuo svorio. Kiekvienoje žvakidėje dega žvakė. Ploni 
liepsnos liežuvėliai vos vos virpa, apgargėjęs vaškas. Plaiks- 
tosi žvakės ugnis, bėga tirpstantis vaškas, vienas liepsnos lie- 
žuvėlis krūptelėjo ir palinko labiau už kitus. Tai suteikia vi- 
sam žvakių ratui neįprastą gyvumą. 

Daugiausia jėgų dailininkas atidavė Jono paveikslui. Jo 
veidas tame lakšte atrodo jaunas ir gražus. Laisvai krinta jo 
apdaro klostės. Taurių rankų pirštai ploni. Plaukai sukasi, ir 
garbanų ritmas panašus į žvakidžių užraitų ritmą. Tačiau Jono 
ir žvakidžių ryšys ne tik ritminėje harmonijoje. Jis įjungtas 
su jomis į vieną ratą, kaip ir jos remiasi į debesį, ir jo 
galva sulig žvakės šviesa, — jis pats kaip liepsnojanti žvakidė. 
Sis raižinys daug vientisesnis negu „Dangaus vartai" ir todėl 
atrodo sukurtas vėliau, kai Diureris jau buvo įsitraukęs į darbą. 

Dabar beliko padaryti regimą vieną iš niūriausių „Apoka- 
lipsės" pranašysčių — pranašystę apie keturis raitelius, jojan- 
čius baltu, sartu, juodu ir palšu arkliais. Jie naikina taiką že- 
mėje, tai yra stengiasi, kad žmonės žudytų kits kitą, neša 
mirtį nuo kardo kirčio, bado, maro, nuo plėšriųjų žvėrių. 

Raiteliai išnyra iš gūdžios tamsos, kuri artėja prie žemės. 
Kad raitelius pasiuntė dangus, rodo spindulių strėlės. Pirma- 
sis su smailia naktine kepuraite, plačiaskverniu chalatu, iš- 
temptu lanku rankoje. Ar čia ne užuomina į ordas, kažkada 
traukusias iš Rytų į Europą ir vėl jai grasinančias? Turkai 
Diurerio laikais nuolatos brovėsi į Europą. Antrasis raitelis 
užsimojęs kardu — nori smogti. Trečiasis vietoj ginklo laiko 
už sverto tuščias svarstykles. Taip dailininkas perteikė žo- 
džius: „Ir štai juodas arklys ir ant jo raitelis, laikantis saiką 
rankoj savojoj." Toliau einančios eilutės kelia mintį, kad tuš- 
čios svarstyklės — brangumo simbolis, bet galbūt jomis bus 
pasverti ne grūdai, o žmonių gyvybės. Ketvirtasis raitelis, „ku- 
rio vardas — mirtis", — pusnuogis senis plačiai išžiota burna ir 
degančiomis akimis. Jis išdidžiai sėdi ant kaulėto arklio. Mir- 
tis užsimojusi ne dalgiu, o šakėmis. Nė vienas iš ankstesnių 
iliustratorių nėra pavaizdavęs tokios detalės. Tačiau Diureris 
jos nesugalvojo. Per epidemijas duobkasiai šakėmis versdavo 
mirusiųjų kūnus į duobę. Todėl Diureris ir pakeitė tradicini 
dalgį šakėmis. Įkandin paskutiniojo raitelio žeme šliaužia siau- 
būnas pražiotais nasrais. Taip Diureris jau buvo pavaizdavęs 
pragarą graviūroje „Keturios raganos". Arkliai eina nesustab- 
domai. Trijų raitelių arkliai kaustyti — jiems šuoliuojant, kauk- 
ši metalas. Ketvirtąjį arklį dailininkas paliko nekaustytą. Jam 
žengiant, stuksi kaulas. Raitelis-mirtis atleidęs virvinius pava- 
džius. Ant jo arklio— nei balno, nei balnakilpės. Raitelis, 
įsmeigęs į priekį kupinas įniršio apskritas bepročio akis, ark- 

lio nevaldo. O jo arklys, klupdamas ant apdaužytų kanopų, 
be atodairos artėja prie žmonių. .. Po arklio kanopom griūva 
siaubo pagautas miestelėnas, miestelėnė, valstietis. Jie ir ne- 
bando priešintis. Valstietis dar nepargriuvęs, jis vienintelis sto- 
vi ir ranka beviltiškai mosuoja: nuo mirties neatsiginsi. Iš- 
gąstis ir nustebimas sočiame miestelėno veide. Jis nesupranta, 
kuo nusikaltęs. Už jo išblyškęs ant nugaros parvirtusio tie- 
siai po arklio kanopomis vyro veidas. Jo plaukai piestu atsi- 
stoję iš siaubo. Plačiai išžiota burna kažką veblena. ,„Apoka- 
lipsė" pasakojo, kad nuo žūties stengėsi išsigelbėti ir valdovai 
žemiški, ir didikai, ir turtuoliai, ir tūkstančiai viršininkų, ir 
stiprieji, ir kiekvienas vergas, ir kiekvienas laisvasis... Diu- 
reris praplėtė šį sąrašą. Pirmiausia jo raižinyje pragaro nasrai 
praryja vyskupą su mitra. Kai kurie tyrinėtojai čia įžiūri tie- 
sioginę katalikų bažnyčios dailininko opoziciją. Tai per daug 
paprasta ir vienašališka. Juk ir kur kas anksčiau, dar iki 
Diurerio, „Šokiuose" ir „Mirties triumfuose" buvo vaizduojama, 
kad prieš mirtį visi lygūs, kad ji neša pražūtį ir vyskupui... 

Baisi kavalkada vos sutelpa lakšte — atrodo, kad ji galvo- 
trūkčiais lekia pro mus. Juda raiteliai, paskui juos slenka tam- 
say prarydama šviesą, kuri dar matyti horizonte. Tamsą būtų 
galima pavaizduoti visai juoda dėme. Tačiau tada ji būtų ne- 
gyva. Diureris sukuria tamsą suartindamas beveik tiesias, bet 
judančias juodas linijas. Ir tokiu būdu atsiranda ne tik tam- 
sa, bet ir slenkanti tamsa. Veržlus horizontalus brūkšniavimas 
sudaro arklių foną: tamsa aplenkia juos, traukdama paskui sa- 
ve. Strėlė lanke, kardo mostas rodo jojimo kryptį. Arkliai 
kiekvienas kitaip ištiesę kaklus, ištempę pavadžius, karpo au- 
simis. Kiekvienos kojų poros kitokia padėtis. Susidaro vaizdas, 
kad šuoliuojama. Viskas taip išraiškinga, kad, rodos, girdi, 
kaip kaukši žirgų kanopos. Jauti, kad dailininkas yra pats sė- 
dėjęs balne, laikęs pavadžius, spaudęs pentinais arklį, girdėjęs, 
kaip, šuoliais jojant, švilpia ausyse vėjas. 

Kiek ilgų valandų buvo tekę prie „Apokalipsės" praleisti, 
kiek buvo tekę išgirsti pasakojimų apie kovas, apie grėsmingai 
užgriūvančią raitąją kariuomenę, apie kraupų strėlių švilpimą, 
apie panišką siaubą, apėmusį žmones, kiek buvo tekę pamatyti 
baisių reginių savo vaizduotėje, kad būtų galima sukurti šitą 
raižinį' Dailininkas daug stipriau jaučia baimę, kuria alsuoja 
jo epocha, negu jo miesto gyventojai, neapdovanoti tokia 

fantazijos jėga kaip jis. Jo galvoje žiaurūs vaizdiniai pasidaro 
tokie ryškūs, kokių eiliniai žmonės, laimė, neregi. Tačiau kai 
dailininkas stengiasi išreikšti siaubą, kai net pasauliniam chao- 
sui įkūnyti apgalvoja kompoziciją, baimė dingsta. Paversti 
siaubą vaizdu — vadinasi, dalinai jį nugalėti. Juk tai jis pats 
iš nieko sukūrė medyje ir popieriuje „Apokalipsės" raitelius, 
suteikė jiems judesį, ginklus, veidus... Vadinasi, kad ir ko- 
kia nuodėminga būtų ši mintis, jis, dailininkas, tvirtesnis už 
juos. Bent kolei kuria jų paveikslus. 

Nuojauta Diureriui davė mintį, kad negalima viso raižinio 
panardinti į tamsą. O galbūt ne tik nuojauta, bet ir kažkokie 
filosofiniai samprotavimai. Tokiam dailininkui kaip jis menas 
ir filosofija susilieja, jo, menininko, sprendimai neatskiriami nuo 
moralinių jo įsitikinimų. Diurerio „Apokalipsė“ niūri, bet joje 
gyvena, čia nutylanti, čia vėl pasigirstanti, šviesos tema, vil- 
ties tema — vilties, be kurios žmogus ir dailininkas negali eg- 
zistuoti. 

Galima atidėti į šalį eskizus, galima apskritai išeiti iš dirb- 
tuvės, tarus sau: „Užteks, šiandien užteks!" Tačiau nuo min- 
čių apie darbą išsivaduoti negalima. Diurerio kaimynas, no- 
rėdamas su juo pasišnekučiuoti, sustabdo jį gatvėje ir staiga 
įsižeidžia, pastebėjęs, kad meistras nesiklauso, kad jo žvilgs- 
nis nukreiptas į kažką, ko nematyti. Iš tikrųjų šis žmogus 
kartais atrodo pamišęs. 

Pasirodžius keturiems raiteliams, ,„Apokalipsės" tekstas pa- 
sidaro dar sudėtingesnis. Skrajoja mintis to, kas parašė šitą 
pranašystę. Jis girdi žuvusių už tikėjimą ir tų, kuriems neat- 
keršyta, aimanas. Bus atkeršyta tada, tikina jis, kai nužudy- 
tujų padaugės. Keista paguoda! Tas, kuris rašė „Apokalipsę", 
nieko kito žmonėms negalėjo duoti. Tuo laikotarpiu, kai jis 
gyveno, Romos imperatorius dar labiau ėmė persekioti krikš- 
čionis, dar žiauriau ėmė engti visus beteisius. Ir nebuvo jėgos, 
galinčios jam pasipriešinti! Liko viena. Galvoti: kuo blogiau, 
tuo geriau! Kuo daugiau aukų, tuo arčiau atpildas. Žuvusieji 
gali guostis baltais drabužiais, kurie jiems bus išdalyti dan- 
guje. Šitai Diureris ir pavaizdavo kitame lakšte— „Penktojo 
ir šeštojo antspaudo nuėmimas". Šit viena iš sielų gauna bal- 
tus drabužius. Tai jaunas vyriškis. Jis kiša į marškinius, ku- 
riuos laiko angelai, galvą ir rankas. Didžiuliai raumenys išsi- 
tempia ant nugaros. Juda susieidamos mentės. Nuodėmė ir 

sakyti, net dangaus reginio nenupieši be eskizų, padarytų pir- 
tyje. Tai, kas vyksta danguje ir yra vizija, įgauna žemiškuo- 
sius bruožus... 

Žmonijos išbandymas tęsiasi. 

Po to, kai buvo nuimtas šeštasis antspaudas, prasidėjo di- 
dysis žemės drebėjimas. Diureris pavaizdavo, kad jau pasvi- 
ręs kalnas. Trūkinėja akmens uola. Netrukus nuo jos atskils 
nuolaužos: „Ir saulė apniuko kaip atsiskyrėlio ašutinė, ir mė- 
nuo pasidarė kaip kraujas." Diureris suteikia abiem šviesuliams 
paniurusių žmonių veidus. Rūstus vyro veidas yra siaurame 
delčios pjautuve. Mėnulio spinduliai smailūs kaip durklai. Sau- 
lės spinduliai susiraitę kaip gyvatės. Sako, taip jau buvo pa- 
vaizdavęs saulę raižiniuose Diurerio mokytojas Volgemutas. 
Taip, bet ne visiškai taip. Tarp Diurerio spindulių-gyvačių yra 
ir spindulių, smailių kaip ietys. Ir jie juodi. Baisi juoda saulė, 
stulbinanti smailiais juodais spinduliais, virš žūstančio pasau- 
lio. Didžiulės liepsnojančios žvaigždės krinta ant žemės, pa- 
likdamos danguje ugnies pėdsakus. Girdi švilpimą, kai jos 
skrodžia orą. „Ir dangus prasivėrė, susivijęs į vytulą..." Argi 
įmanoma padaryti regimą tokią metaforą? Diureris gali. Di- 
džiuliu debesimi jis apklojo žemę. Debesis tęsiasi nuo vieno 
lakšto krašto ligi kito — nuo vieno pasaulio krašto ligi kito. 
Ir šitas debesis riečiasi, jo kraštai vyniojasi, palapinė, ku- 
rią jis sudaro virš pasaulio, susiaurėja. Slegiamo pasaulio vaiz- 
das atsirado gerokai prieš tai, kai jis pasirodė dabartinių fan- 
tastų knygose. O po baisiai besisukančiu dangumi, tarp akmens 
nuolaužų, kurios jau gali atitrūkti — apimti siaubo nusidėjė- 
liai. Diureris aiškiai padalija minią į dvi dalis: kairėje — eili- 
niai žmonės, dešinėje — aukštos kilmės. Paprasti žmoneliai be- 
viltiškai iškėlę į dangų rankas. Pagyvenusi moteris stengiasi 
pridengti savo kūnu kūdikį O kuo vaikai čia kalti?—kilo ir 
kyla neišvengiamas klausimas tam, kuris skaito ,„Apokalipsę". 
Diureris nežino, ką atsakyti, tačiau žūstančius vaikus pavaiz- 
duoja su širdį gniaužiančiu gailesčiu. Dar viena jauna moteris, 
iškėlusi rankas, taip pat klūpodama, iš siaubo svyra prie že- 
mės; jos poza rodo, kad ji rauda. Tai vienas iš pačių išraiš- 
kingiausių Diurerio kūryboje nevilties ir sielvarto įkūnijimų, 
o gal ir apskritai pasaulinėje grafikoje. O kitoje pusėje ka- 
ralius su karūna ant galvos, popiežius su tiara, vyskupas su 
mitra, vienuoliai. Taip Diureris išvydo ir parodė „valdovus 


134 


žemiškuosius ir didikus, ir turtingus tūkstančių tūkstančius 
viršininkų". Vyskupų „Apokalipsė“ nėra minėjusi, o popiežiai, 
kada buvo kuriamas jos tekstas, apskritai dar neegzistavo. Ta- 
čiau Diureris ne tik pavaizdavo savo raižinyje popiežių, bet ir 
jo veidą padarė atstumiantį: riebų, su trimis pagurkliais, už- 
griuvusiomis akimis, baimės spazmo iškreipta burna; jo veide 
matyti Žiaurus pasipūtimas. 

Kai vėliau, reformacijos laikais, Diurerio ,„„Apokalipsė" su- 
silauks didelio populiarumo, dėmesio centre bus ir šitas lakštas 
su negailestingu popiežiaus atvaizdu. 

„Apokalipsę" galima nagrinėti kaip literatūros kūrinį, tu- 
rintį sudėtingą kompoziciją. Diureris taip neanalizavo, be to, 
tai būtų laikęs nuodėme. Juk „Apokalipsė“ jam buvo dievo 
įkvėpta knyga. Bet dailininkas jautrus personažų kalbai, ritmo 
kitimui, šviesos kontrastams, ir Diureris juto svarbų teksto 
savitumą. Nežinomas jo autorius suvokė, kad be paliovos kelti 
siaubą negalima. Jeigu baisūs pranašavimai eis vienas po ki- 
to, jie nebedarys įspūdžio. Taip už matomų žvaigždžių, kurios 
gęsta, ir pasaulio, kuris žūsta, pasirodo kitas paveikslas. Ke- 
turiuose žemės kampuose atsiranda keturi angelai. Jie laiko 
keturis žemės vėjus, kad jie nepūstų į žemę. Atokvėpis! Tamsa 
ir neviltis užleidžia vietą šviesai ir vilčiai. Keturi dideli spar- 
nuoti angelai patikimai gina pasaulį iš visų keturių pusių. Jų 
figūros didingos ir romios. Kiekvienas ginkluotas, turi kardą. 
Dar vienas angelas paženklina teisiuosius, išgelbėtus nuo žū- 
ties. Todėl šis raižinys ir vadinamas „Teisiųjų paženklinimu". 
Jis taip atsargiai ir taip įprastai laiko ploną teptukėlį, kad 
atrodo, jog Diureris nupiešė jį pažvelgęs į vieną iš savo mo- 
kinių, kuriam buvo pirmą kartą leista teptuku prisiliesti prie 
drobės. 

Išraiškingi žmogaus rankų judesiai seniai domina Diurerį. 
Angelų rankos kalba: pakeltas vieno pirštas moko, plačiai at- 
gniaužtas kito delnas sutaiko, trečiojo pakelta plaštaka drau- 
džia. Ir tik ketvirtojo rankos suspaudusios kardo rankeną: 
jeigu neužteks žodžių ir gestų, prakalbės jėga! Medis dar vir- 
pa, danguje dar pučia vėjai, horizontas dar tamsus, o kalnai, 
medžiai, namai jau apšviesti ryškios ramios šviesos. Vėl pa- 
sigirsta muzikinė šviesos tema... 

Nuimtas septintasis antspaudas. Atokvėpis tęsiasi. Išgelbė- 
Dei garbina dievą („Pateptųjų choras"). Diureris ir čia seka 

tekstu, bet džiaugsmas ir triumfavimas jam nepakluso. Besi} 
meldžiančiųjų veidai negražūs, sunerimę, rūškani. Jie laiko 
palmės šakas kaip Niurnbergo paaugliai pašventintas verbas 
per procesiją. Kažkas jau įprasta. Netgi Diureris, kuris galėdavo 
pavaizduoti viską, nesugebėjo patraukliai pavaizduoti liaupsi- 
nančios minios. Pamokoma nesėkmė! Teisiųjų, dangaus išgel- 
bėtų, likimas —+ tai gyvavimas be pavojų, nežinantis bado, troš- 
kulio, karščio. Nuo šiol gyvavimas susideda tik iš žiūrėjimo 
į dievą ir jo garbinimo. Pavaizduoti be galo laimingą gyvenimą 
matomą nepaprastai sunku. ,,„Apokalipsėje" Diureris — trage- 
dijos dailininkas. Jis gali perteikti griaustinio dundėjimą ir že- 
mės drebėjimą, bet ne malonius angelų balsus. 

Atokvėpis trunka neilgai. Nuimtas septintasis antspaudas. 
Septyni angelai gauna trimitus („Trimitų garsas"). Iš tokių tri- 
mitų pasigirsta skardus vienatonis garsas, panašus į riaumo- 
jimą. Jų signalai skambėdavo kariuomenėje, kuri būdavo pasi- 
rengusi šturmuoti besiginantį miestą. Diurerio amžininkai pa- 
žinojo tą garsą, nuo kurio apmirdavo širdis kaip ir nuo vilkų 
staugimo. Angelai ėmė pūsti trimitus, ant žemės pasipylė kru- 
ša ir pliūptelėjo kraujas. Dega medžiai ir žolė. Jūros vanduo 
virsta krauju. Atitrūksta nuo dangaus žvaigždė Pelynas ir 
įkrinta į šulinį, ir pasidaro kartus žemėje vanduo. Iš visų 
pusių šturmuoja saulę tamsa. Kiekvienas naujas trimito garsas 
pranašauja naujas nelaimes. Dar viena žvaigždė krinta že- 
mėn, atverdama dar vieną šulinį. Iš ten kyla dūmai. Jie ap- 
temdo saulę ir dangų ir virsta grobuonišku skėriu. Štai kur 
tipai, sukurti kaip tik Diureriui! Jis kuria gigantišką pasaulio 
sceną. Viršuje tarp dievo ir altoriaus — aštuntasis angelas. Jis 
meta ant žemės aukojamąją ugnį. Nuostabus jo veidas. Nei 
pykčio, nei grasinimo. Tai nerūpestingai žaidžiančio kūdikio 
veidas. Lūpose — maloni šypsena, akyse — smalsumas. Jis — 
įsikūnijęs nerūpestingas žiaurumas. Užmiršti jo negalima. 
Blanksta mėnulis ir saulė. Nelaimės apglėbia žemę. Audra skan- 
dina laivus. Plaukia vandeny stiebų nuolaužos. Iš siaubo pakėlęs 
rankas irkluotojas, kurio laivelį užverčia banga. Kitas bando 
išsigelbėti plaukdamas. O kur plaukti? Priešais jį — liepsno- 
jantis krantas. Diureris viename lakšte sujungė keletą įvykių, 
apie kuriuos pasakoja „Apokalipsė“. Jam pavyko perteikti 
ne akimirką, o ilgai trunkančią siaubo būseną. Įstrižai dan- 
gaus skrenda plėšrusis erelis. Vėjas švilpia pro pusiau išskleis- 

tus erelio sparnus, iš snapo pasigirsta klyksmas: „Vargas, var- 
gas, vargas!" Dailininkas tuos žodžius užrašė. Trumpas tekstas, 
įjungtas į vaizdą — vienintelis atvejis šiame cikle,— įgauna 
šiurpią jėgą. Didžiulės rankos išlenda iš debesies ir meta jū- 
ron ugnies kalną. Iš jo, tartum iš vulkano, išsiveržia ugnis ir 
garai, ir aplinkui užverda vanduo. Apie ugnies kalną ,„Apoka- 
lipsėje" kalbama, bet apie rankas, kurios jį meta jūron, ten 
nė žodžio nepasakyta. To nėra pavaizdavęs ir vienas iš anks- 
tesnių iliustratorių. Tai Diurerio atradimas. Angelo rankos — 
mažos danguje, bet, priartėjusios prie žemės, grėsmingai di- 
džiulės. .. O apačioje, kiek akys aprėpia, plyti taikus peiza- 
žas. Nuolaidžios kalvos, skardingi krantai, retokos permatomos 
giraitės, kviečiantys į tolius keliai, vingiuotos upės. Neseniai 
šita žemė buvo rami ir graži. Bet nuaidėjo rūstieji trimitai, 
ir viskas, kas joje yra, žūsta... 

Pasaulis, kuris supo Diurerį, nuo vaikystės buvo ankštas 
ir mažas. Jis pažinojo savo miestą, keletą kitų, truputį Švei- 
cariją ir Italiją. Karai, jeigu juose dalyvaudavo tūkstančiai 
kareivių, o žūdavo šimtai, jam atrodydavo dideli. Epidemija, 
nusinešusi dešimtis tūkstančių gyvybių, atrodė pasaulinė kata- 
strofa. Maža dalis žemės, pavaizduota šiame lakšte,— išraiškin- 
giausia metonimija, sudaryta pagal formulę „dalis už visumą". 
Lopinėlis žemės Diureriui ir jo darbų žiūrovui reiškia visą 
jiems pažįstamą žemę. O mes, XX amžiaus žmonės, žiūrime 
i šį lakštą ir negalime atsikratyti jausmo, kad dailininkas, su- 
kūręs šitą plėšrųjį paukštį, grėsmingai šnarančiais sparnais 
skrodžiantį orą, šituos liepsnojančius miestus, šitą išdegintą 
žolę, šitą verdantį jūroje vandenį, šitą spjaudantį ugnimi kal- 
ną, pro amžių tolį numatė bombardavimus ir gaisrus, kuriuos 
mums teko pergyventi, numatė Hirosimą ir Nagasakį. 

Diureris tikėjo „Apokalipsės" pranašystėmis. Jis aistringai 
stengėsi, kad jo raižiniai būtų kuo įtikimesni. Jis ne šiaip 
sau angelams prideda sparnus. Kiekviena sparnų pora — kito- 
kia. Vieni plačiai išskleisti, kiti — pusiau, treti — suglausti. Vi- 
sur junti, kaip kantriai dailininkas stebėjo paukščius: erelius, 
gandrus, gulbes. Sparno anatomija perteikta be jokio priekaiš- 
to. Laive, kuris sudaro tik vieną iš mažų raižinių smulkmenų, 
tiksliai pavaizduota tiesi burė, ištempta uraganinio vėjo. O šalia 
esantis laivas — galera. Ji nuleido burę, ir irkluotojai ėmėsi 
irklų. Irkluotojai ir irklai — mažutėlaičiai, vos matomi brūkš- 

neliai, juos galima įžiūrėti tik per lupą; smulkiausiais brūkš- 
niais tiksliai pavaizduotas staigus galeros artėjimas prie kranto. 
Sulinį, į kurį įkrito žvaigždė, Diureris stato iš didelių, bet 
kaip nutašytų akmenų ir akmenis sujungia metalinėmis sąvar- 
žomis. Vėlgi tai, kas fantastiška, įtikima, nes detalės gyveni- 
miškos; 

Niūrios pranašystės tęsiasi. Vėl pasigirsta trimito garsas 
(„Angelai keršytojai"). Žiūrovas regi baisių žudynių sceną. 
Rūsti angelų kariuomenės rikiuotė įsibrauna į beginklių žmonių 
minią. Vienas iš angelų šiurkščiai čiupo moterį už plaukų, 
prilenkė jos galvą prie žemės ir užsimojo kardu. Jo burna 
plačiai atverta. Taip kvėpuoja mėsininkas, kirviu kapodamas 
skerdieną. Antrasis angelas atstumia senį, kuris maldauja pa- 
sigailėti, ir, iškėlęs kardą, ruošiasi jam smogti. Trečiasis ange- 
las nukreipė ginklą į popiežių ir imperatorių, jau parmestus 
į dulkes. Jo kūnas stamantrus kaip spyruoklė ir, rodos, staiga 
ims ir atsities smogdamas. Ketvirtasis angelas, pagriebęs nu- 
kritusio nuo arklio riterio kardą, abiem rankom aukštai iškėlęs 
jį virš galvos. Angelai pasukti kits į kitą nugaromis. Taip vienas 
prieš vieną susikibo pėstininkai. Raižinių, atspausdintų Kober- 
gerio biblijoje, nežinomas meistras pavaizdavo angelus, besi- 
veržiančius į minią iš įvairių pusių. Diureris nusprendė: jeigu 
angelai iš centro pajudės į keturias skirtingas puses, tartum 
j keturias pasaulio šalis, nesulaikomas jų žengimas dar bus 
baisesnis. Žemė nuklota parblokštųjų kūnais. Matyti tik jų 
veidai. Čionai žūsta visų genčių žmonės, kalbantys visokiom 
kalbom, teisieji ir kaltieji. Baudžiantis pyktis atrodo čia tei- 
singas, čia negailestingas ir aklas. Lakštas kupinas gyvybės. 
Regis, angelų, kurie pirmajame plane išsiveržia už lakšto ribų, 
kardai grasinamai švilpia žiūrovams prieš pat akis. Viršutinėje 
lakšto pusėje, aukščiau horizonto, skrieja dangaus kariaunos 
arkliai, alsuojantys ugnimi, dūmais ir siera. Diureris vėl leido 
pro angelų sparnus pasirodyti gabalėliui pasaulio, dar nelai- 
mės nepaliesto. Šviesus šitas pasaulio kampelis, bet dangus 
Virš jo jau patamsėjęs. Šviesa išblės ir čia. Visos žmonių gi- 
minės žūtis atrodo arti. 

Diureris pasitikėdamas savimi vaizdavo smogiančius kalavi- 
juočius, šuoliuojančius arklius, riterius su šarvais, laivus, kal- 
nus, namus. Jam į pagalbą ateidavo didžiulė stebėjimų atsar- 
ga, įžvalgi ir gerai išlaikanti vaizdą atmintis. Tokios atsargos, 

ko gero, nėra turėjęs nė vienas iki jo gyvenęs grafikas. „„Apo- 
kalipse" jis sukūrė ištisą simbolių kalbą, paaiškinančią dan- 
gaus reiškinius—krušą, griaustinį, audrą, mėnulio ir saulės 
užtemimą. Kai kuriuos jis pasiskolino iš Sedelio „Pasaulinės 
kronikos" iliustracijų, sukurtų Volgemuto ir Pleidenvurfo, bet 
drąsiai juos pakeitė, praturtino, padarė sudėtingesnius. O štai 
naujas skyrius jam iškėlė tokių problemų, kurių jis.dar nebuvo 
sprendęs ir nežinojo, kaip jas išspręsti. Stai tos eilutės: „Ir 
regėjau aš kitą angelą, stiprų, nužengiantį iš dangaus, pasken- 
dusį debesyje, virš jo galvos buvo vaivorykštė, ir veidas jo 
kaip saulė, ir kojos jo kaip ugninės kolonos. Jo rankoje buvo 
atversta knyga. Ir pastatė jis dešinę koją ant jūros, o kairiąją 
ant Žemės..." 

Teksto tęsinys Diurerį stūmė į neviltį. Atidžiai, nepraleisda- 
mas nė vieno žodžio, jį skaitė, bet daug kas liko nesuprantama. 
„Septyni griaustiniai patikėjo kažką Jonui, tačiau balsas iš 
dangaus paliepė jam tai, kas buvo pasakyta, nuslėpti." Am- 
žių amžius ,„Apokalipsės" skaitytojai bandydavo įspėti, ką reiš- 
kia šios eilutės. O Diureris turėjo sunkesnį uždavinį: ne tik 
įspėti, bet ir sugalvoti, kaip išreikšti jų prasmę piešiniu. Tuoj 
pat sekė pranašystė „laiko jau nebūsią". Tikriausiai tai rei- 
kėtų suprasti taip: paskirtas laikas atėjo. Kas buvo išpranašauta, 
tučtuojau įvyks. O kas? Balsas iš dangaus paliepia Jonui pa- 
imti iš angelo rankų knygą ir ją praryti. Tai, aišku, reiškia — 
nuslėpti joje glūdinčią paslapti nuo tų, kurie jos nežino. O kai 
jis nutylės ją, vėl turi pranašauti, jausdamas paslapties kar- 
tėlį ant lūpų. 

Nelengva tokias alegorijas paversti raižiniu. Apeiti jų Diu- 
reris dar nenorėjo. Ankstesnėse „Apokalipsės" iliustracijose 
nebuvo aplenktas šitas skyrius. Diureris nepažeidė tradicijos. 
Griaustinio balso matomo nepadarysi, bet pojūtį galingos jė- 
gos, kuri sukuriama eilute apie septynis griaustinius, prakal- 
busius savo balsais („Jonas ryja knygą"), nulemia raižinio san- 
daros iškilmingumas. Angelo veidas apvainikuotas vaivorykšte 
ir spinduliuoja raibuliuojančius spindulius. Ranka, pakelta prie- 
saikai, staigiai perkerta debesį pusiau. Kita valdingai duoda 
Jonui knygą. Angelo kūną Diureris paslėpė už žėrinčių spin- 
dulių, už debesų tumulų, palikdamas vaizduotei jį nupiešti. 
Jono rankos, kuriose jis laiko knygą, nukreiptos ta pačia link- 
me kaip ir angelo ranka, pakelta duoti priesaikos. Sis judesys 

vis pakartojamas lakšte — pabrėžiamas vieningas veržimasis. 
Jonas čia vyresnis negu ankstesniuose lakštuose. Jis jau daug 
yra matęs ir girdėjęs, jau daug paslapčių saugo. Diureris ne- 
gali ilgai likti tarp abstrakčių simbolių. Jam reikia gyvų smulk- 
menų. Ant žolės šalia Jono atverstas sąsiuvinis. Matyti pri- 
rašyti puslapiai. Prie sąsiuvinio pririšta rašalinė ir rašymo prie- 
monės. Diurerio pirmtakai žemę ir jūrą žymėdavo beveik są- 
lyginiais ženklais. Diureris kuria matomą krantą. Prie pat kraš- 
to auga meldai, prie jo atplaukia, išlenkusios ilgus kaklus, 
baltosios gulbės. Krantas miškingas: netoliese auga gumbuotas 
ąžuolas, tolumoje — grakščios pušys. 

Angelas kojomis remiasi į jūrą ir į žemę, galva — virš de- 
besų. Tačiau jeigu atsiklaupęs Jonas išsitiestų, jis būtų be- 
veik tokio pat ūgio kaip angelas. Ir vis dėlto, lyginant su juo, 
angelas atrodo didžiulis. Juodviejų negalima matuoti vienu 
matu. Jie sukurti iš skirtingos medžiagos. Tankiais juodais 
brūkšniais dailininkas sukuria Joną. Angelo veidas išnyra iš 
retesnių brūkšnių, jo veide mažiau šešėlių, jis šviesesnis ir, 
lyginant su Jono veidu, atrodo nematerialus. Ir tik angelo 
ranka, kuri įsakmiai duoda Jonui knygą, atrodo reali. Ji su- 
jungia įsivaizduojamą dangaus erdvę, kurioje yra angelas sau- 
lėtu veidu, ir žemės erdvę, kurioje gyvena Jonas. 

Angelo spinduliavimas yra kažkas daugiau negu paprasta 
teksto iliustracija. Šviesos tema kiekviename Diurerio lakšte. 
Mirksi žvakių liežuvėliai, šviečia žvaigždės, liepsnoja saulėta 
aureolė apie Kristaus galvą, ryškiai dega žibintas, jūra atspindi 
saulės žėrėjimą. Šviesa beveik išstumta tamsos, dulsvėja, pa- 
juosta jos spinduliai. Paskui saulės šviesa vėl prasiskverbia 
pro debesis, nutvieksdama žemės kampą, išgelbėtą nuo rūsčių 
vėjų. Kai teisieji dėkoja dangui, šviesa sušvinta stipriau. Kai 
pasigirsta rūstus trimitų garsas, pasmerkdamas žemę naujoms 
nelaimėms, ji vėl beveik užgęsta. Švytuoja angelų-keršytojų 
kardai, ir horizonte lieka tik siaura prošvaistė. Staiga po ne- 
sulaikomo tamsos slinkimo — akinamas žybsnis, džiugus ga- 
lingas šviesos pliūpsnis. Šviesa nutvieskia jūrą ir sausumą, 
pašviesina tamsius debesis, mirguliuoja ant medžių kamienų ir 
lapų. Nuostabi šviesos jėga šitame lakšte! O juk ji sukurta 
juodomis linijomis baltame popieriuje... 

Diureriui atrodė, kad šis darbas niekada nebus baigtas. Vi- 
sai kas kita raižyti sudėtingiausią, bet atskirą raižinį, tapyti 

portretą, net didžiulį paveikslą. Ten įsivaizduoji laiką, tai yra 
žinai, kada darbas bus baigtas. Kurdamas „Apokalipsę", dai- 
lininkas jautėsi esąs keleivis, žygiuojantis keliu be pabaigos 
šu sunkiu kroviniu ant pečių. Vos tik įveikęs vieną skardį, 
jis atsidurdavo priešais kitą. O kiek jų dar laukia? Buvo karš- 
ta vasara, kai Diureris pradėjo kurti šį ciklą. Kartą jis išėjo 
už miesto sienų ir ėmė vaikščioti po apylinkes. Ten buvo pjau- 
nama žolė ir džiovinamas šienas. Žaibavo. Dundėjo griausti- 
nis. Diureris pamažu ėjo dulkėtu keliu, dairėsi, bet nematė, 
kas jį supa. Jo galvoje buvo ,„„Apokalipsės" vaizdai. Nebent 
žvilgsnis sustodavo ties storu senu medžiu, ties tamsėjančiu 
debesimi, ties užutekiu, apaugusių meldais. To gali prireikti! 
Kur? Vis ten pat, vis tam nepabaigiamam darbui. 

Kolei Diureris apgalvodavo, padarydavo eskizus, tobulin- 
davo piešinį kitam raižiniui, raižytojas ruošdavo lentą, ant 
kurios jau būdavo perkeltas piešinys. Diureris jaudindavosi, 
žiūrinėdamas bandomuosius atspaudus, bet rodydavo juos ne- 
norom net artimiesiems: nenorėdavo, kad jį supainiotų klau- 
simais, o svarbiausia — patarimais. Jis pats juos apžiūrėdavo. 
Kartais Diureris jais būdavo patenkintas, bet dažniausiai sa- 
vas darbas atrodydavo netobulas. Niekas jo nesupras, niekam 
jis nepatiks, niekas nenorės jo pirkti. Kam rūpi, kiek jėgų 
ir laiko čia įdėta! Tai jis gailėdavosi, kad neapsiribojo ma- 
žesniu siužetų skaičiumi. Tai panorėdavo pradėti viską iš nau- 
jo ir daryti viską kitaip. O kartais knietėdavo mesti viską 
ten, kur sustojo. Beprasmiška! Vaizdiniai, užvaldę jo vaizduo- 
tę, vis vien neduos jam ramybės nei per sapną, nei tikrovėje. 
Praėjo vasara, atėjo ruduo — karštas ir sausas, —o jis tebekūrė 
„Apokalipsę". Pagelto ir nukrito lapai. Pralėkė virš galvų bū- 
riai keliaujančiųjų paukščių. Emė pūsti šalti vėjai. Buvo justi, 
kad artėja žiema, o darbas dar nebuvo baigtas. Atėjo nauji 
metai, o jis jį vis dar dirbo. 

Ciklas, reikalaujantis tiek jėgų, negali būti nuo pradžios iki 
galo lygiavertis. Ypač kai tekstas, nors ir kiek kartų skaity- 
tum, lieka slėpiningas. Štai, pavyzdžiui, dvyliktasis skyrius. 
Diureris jį skaitė ir skaitė, o jis vis tiek buvo virtinė neaiškių 
simbolių: pasirodo kažkieno žmona, apsivilkusi saulėtais dra- 
bužiais. Paskui raudonas drakonas su septyniomis galvomis ir 
dešimčia ragų. Be to, jam ant galvos septynios diademos. Dra- 
konas nori praryti kūdikį, kurį pagimdė saulėtoji moteris... 

„Apokalipsės" mįslingumas, pakartojimai ir prieštaravimai, 
skaičių simbolika (kodėl būtent dešimt ragų, kodėl būtent sep- 
tynios diademos?). Net pamokslininkai, paskyrę savo gyveni- 
mą Šventojo rašto studijavimui, jo nesuvokdavo. Dabartiniai 
tyrinėtojai gali nustatyti, kokie senosios Rytų poezijos pa- 
vyzdžiai atsispindėjo šiame tekste, kokios iki krikščionybės 
laikų naudotos sąvokos, kaip senovėje buvo suprantama skai- 
čių magija ir kokią žymę jame paliko. Diureris' „Apreiškimo 
Jonui" istorijos ir kritikos analizės nedavė. Jis patyrė kan- 
čias, panašias į kančias vertėjo, kuris verčia tekstą ir supranta 
kiekvieną žodį, o bendros prasmės nesuvokia. Tačiau jis ne- 
siryžo praleisti to skyriaus. Diureris žinojo iš pamokslų, kad 
septynios drakono galvos — septynios mirtinos nuodėmės: pa- 
vydas, tingėjimas, išdidumas, gašlumas, rajumas, įtūžis ir šykš- 
tumas. Kai kurias, atgailaudamas mąstė Diureris, jis ir pats 
padarė. Ir kuo šlykštesnes jas pavaizdavo. Iškreipti snukiai — 
kupranugario, šerno, liūto, šuns ir dar trijų nematytų žvėrių, 
pražioti nasrai, iškišti liežuviai, šeriai, žvynai, išraityti ragai, 
išsirangę kaip gyvatės kaklai, aštrūs nagai, kūnas roplio, bet 
katės kojomis, didžiulė plika uodega, pieviniai sparnai,—čia 
sujungta viskas, kas gali sukelti siaubą ir pasišlykštėjimą (,,„Sep- 
tyngalvis drakonas"). Diureris griebėsi „Bestijanos", kur buvo 
egzistuojančių ir išgalvotų žvėrių graviūros, susiieškojo vi- 
sokiausių gyvūnų piešinius, prisiminė daugybę heraldikos at- 
vaizdų ir visa tai sujungė, pavaizduodamas septyngalvį dra- 
koną. Kiekvienas kaklas savaip išlenktas, kiekviena galva 
skirtingai pasukta, bet visas sieja bendras ritmas. Išėjo kažkas 
labai sudėtinga, bet negrėsminga, kažkas nepaprastai įmantru 
ir įdomu. Tačiau visko smulkiai išskaičiuoti nereikėjo. Kas 
paslaptinga, turi būti iki galo nepasakyta. 

Tiesą sakant, Diureriui liko neaišku, kas toji moteris ir 
kas tasai kūdikis, apie kurį skyriuje sakoma: „Ir pagimdė ji 
kūdikį vyriškos giminės, kuriam teks ganyti visas tautas..." 
Marija ir Kristus? Tačiau, pagal padavimą, Jonas užrašęs ap- 
reiškimą ir pranašavęs ateitį praslinkus daugybei metų po 
to, kai gimė Kristus. Diureris nuo vaikystės tikėjo, kad yra 
knyga, kurioje viskas — tiesa. Įsigilinęs susidūrė su priešta- 
ravimais. Tačiau tuo metu jis nesuabejojo „Apreiškimo“ tekstu. 
£mè kaltinti save, susikrimtęs nusprendė, kad dėl savo nuodė- 
mių negalįs kaip reikiant suvokti visų išminties paslapčių. Ta- 

čiau juk turėjo nupiešti regimą saulėtąją moterį ir kūdikį. 
Pavaizdavo juos kaip Mariją ir Kristų. Diureris klusniai sekė 
tradicija—Jo „Apokalipsėje" šalia naujų, nebūtų, nė vieno 
dailininko nepavaizduotų dalykų yra senų, susijusių su anks- 
tesnių dešimtmečių ir net šimtmečių menu. 

Raižinyje „Arkangelo Mykolo kova su velniu" juodame 
danguje su velniu-drakonu kovoja įniršusi arkangelo Mykolo 
kariuomenė. Pasaulio blogio įsikūnijimą Diureris parodė kitaip 
negu pirmesniame raižinyje. Šmėkščioja pieviniai sparnai, krei- 
vi nagai, žvynuotos žvėries kojos, susiraičiusios uodegos, ap- 
skritos kaip pelėdos akys, smailūs ragai, čia išlisdami iš tam- 
sos, čia vėl 1 ją panirdami. Ar tos kliedesių košmarų vizijos 
sudaro vieną kūną, neįmanoma suprasti. 

Visos šios velniškos fantastinės būtybės šiek tiek primena 
Songauerio graviūros „Šv. Antano regėjimai" baidykles, bet 
ten košmarai atrodo sustingę, o čia — kirbantis kamuolys. 

Arkangelas Mykolas duria ietimi drakonui tiesiai į nas- 
rus. Ilga šviesi ietis panaši į žaibą. Baidyklė pargriuvo aukš- 
tielninka ir tuoj nukris iš baisios aukštybės ant žemės. Ar- 
kangelo Mykolo kariuomenė kardais ir strėlėmis pribaigia tam- 
sos išperas. Pergalė nelengva. Arkangelo rankose justi didžiulė 
jėga, smarkūs kardų smūgiai, stipriai įtemptas lankas. Rūs- 
tus mūšis siaučia danguje. O po juodu debesimi, kuriame verda 
ši kova, vėl matyti žemė. 2emėje — šviesi diena. Ramios ir 
taikios tolumos. Tai jau ne mažas kampelis, tai didžiulė erd- 
vė —ikūnytas pasaulio peizažas: kalnai, medžiai, miestas. Pei- 
zažą tenka aprašyti beveik tais pačiais žodžiais, kuriais jau 
buvo kalbėta apie kitus ,„„Apokalipsės" peizažus, bet iš tik- 
rųjų yra vis tas pats peizažas. Tie patys laivai plaukioja jūra, 
tie patys medžiai išsirikiavę pakelėje, tas pats miestas, kurio 
bokštų viršūnės iškilusios į dangų. Tokią giedrą, ramią žemę 
mylėjo Diureris, ypač kai jis pavargdavo nuo ne pagal jėgas 
sunkaus darbo. Jis surasdavo nuostabią smulkmeną, kuri ge- 
riau už viską perteikia ramybę, atgaunamą žemės. Prieš tiltą, 
prie įvažiavimo į miestą, svetingai pakeltas buomas: pavojus 
daugiau negresia gyventojams. Tai vos pastebima detalė. Ją 
atspaude reikia įžiūrėti. Tačiau kaip džiaugėsi Diureris, kai 
sugalvojo tokią smulkmeną! Atviri miesto vartai, pakeltas buo- 
mas, kaip iškalbingai visa tai byloja apie taiką! 

Bet ar ilgam ši taika? Mūšis danguje baigėsi, tamsos jė- 
gos nugalėtos, tamsa traukiasi. Vėl triukšminga, linksma, gar- 
siai skamba šviesos tema. Šviesus Mykolo apdaras, kaip švie- 
sus spindulys perskrodžia orą jo ietis, saulės šviesa nutvies- 
kia žemę. Šiame lakšte dvi erdvės: žemės ir dangaus. Atrodo, 
kova su drakonu vyksta priešais lakšto plokštumą, ir šis regi- 
nys kabo lyg uždanga, po kurios tamsiu kraštu pasaulio scenos 
gilumoje išnyra žemės peizažas. Dangaus reginys sukurtas tan- 
kiomis, vingiuojančiomis, persikertančiomis linijomis. Domi- 
nuoja tamsūs brūkšniai. Žemės peizažas kuriamas ramesnėmis, 
retesnėmis linijomis. Čia vyrauja popieriaus baltumas. Jis ir 
sukuria šviesos pojūtį. Giedrame, ramiame, harmoningame pei- 
zaže yra kažkas renesansiška. Neatsitiktinai spėjama, kad 
čia—Diurerio įspūdžiai iš Italijos. Raižinys „Arkangelo My- 
kolo kova su velnių" vaizduoja šviesos ir tamsos, proto ir 
beprotybės kovą, kuri vyksta pasaulyje. Bet, galimas daiktas, 
joje atsispindi ir skirtingos dailininko sielos pusės: jam buvo 
brangios baisios vizijos, išplaukiančios iš tamsos, ir įtampa, 
taip būdingi viduramžių menui, bet jis vertino ir saulėtą nuo- 
taiką, atvirumą, protingumą, išgarbintus Renesanso meno. Aud- 
ringos, smarkios kovos su tamsa tema ir harmoningos, ramios, 
giedros dienos tema šitame lakšte skamba taip stipriai, kaip 
nuolatos jos skambėdavo Diurerio sieloje... 

„Apokalipsėje" matyti čia vilties prošvaistės, čia nusivy- 
limas. Vos tik papasakojusi apie pergalę prieš blogį, ji toliau 
kalba apie vėl artėjantį blogį. Jos stilius dar liūdnesnis. Pik- 
toji dvasia, išmesta iš dangaus, vėl pasirodo žemėje kažkokio 
žvėries pavidalu. Tam baisiam žvėriui savo jėgą ir valdžią per- 
davė drakonas, kuris ankstesniuose skyriuose reiškė pasaulio 
blogį. Diureris beviltiškai stengiasi suvokti neaiškią pranašysčių 
prasmę. O ji, kuo toliau, tuo miglotesnė. Žvėris ir drakonas 
čia susilieja 1 vieną, čia išsiskiria į du pradus. Tačiau tai, kas 
svarbiausia ir baisiausia, aišku — beprasmiška neseniai pasiek- 
ta pergalė. Žemė jos nepastebėjo. Žemė nusilenkė blogiui... 

Nežinomas šio skyriaus autorius gyveno baisiais laikais, 
regėjo vienminčių persekiojimus, pats tikriausiai buvo sėdėjęs 
kalėjime, kankintas, ištremtas. Buvo prislėgtas siaubo ir liūde- 
sio, užvaldytas juodų nuojautų, tik retkarčiais jusdavo silpną 
vilti. Buvo apniktas troškimo išreikšti savo siaubą, perspėti 
pasaulį, dovanoti viltį jos vertiems. Jo mintys painiojosi, 

spaudžiamos karštligiškų vizijų. Jis norėjo vizijas padaryti ma- 
tomas, ieškojo skvarbių žodžių, greitai užrašinėjo savo vizijas 
ir pranašystes, klaidžiojo, painiojosi, mesdavo tai, ką būdavo 
pradėjęs, ir pradėdavo viską iš naujo, staiga imdavo bijoti 
priešų, persekiotojų, seklių, užšifruodavo savo mintį. Taip ir 
skaičiuje „6667 buvo užšifravęs imperatoriaus Nerono vardą 
(666 — suma skaitmeninių reikšmių tų raidžių, kurios senovės 
žydų alfabete reiškė šį vardą). Jis pavadino šitą skaičių—,,Žvė- 
ries skaičiumi". Mirdamas iš baimės, Romos imperatorių su- 
tapatino su žvėrimi, velniu — įsikūnijusiu pasaulio blogiu. Mig- 
lotas tekstas labai pasikeitė, jame atsirado daugybė perraši- 
nėtojų ir vertėjų klaidų. Guli dabar priešais Diurerį, stumda- 
mas jį savo mįslingumu į neviltį. Iš giedro ir šviesaus pasaulio, 
sukurto raižinyje „Arkangelo Mykolo kova su velniu", vėl 
nieko neliko. Jeigu neįsižiūri. O jeigu įsižiūri, pamatai užuo- 
miną apie jį — keletą medžių, kalno viršūnę, ruoželį jūros. 
Tačiau viską užgožia baidyklės, kurios rūsčiai trempia žemę, 
žengdamos iš dviejų jos pusių. Maži palyginti su jomis atrodo 
žmonės, klusniai parklupę ir nuolankiai besilenkiantys blogiui. 
Minioje šmėkščioja imperatoriaus karūna, vyskupas su mitra, 
turkas su čalma ir chalatu, kilminga dama, riteriai su šalmais, 
miestelėnai su apvaliomis skrybėlėmis, nutukę vienuoliai, žila- 
barzdžiai seniai. Figūrų ne taip jau daug, bet už jų jauti esant 
minią. Žmonės minioje elgiasi nevienodai. Vieni žvėriui mel- 
džiasi, kiti stengiasi nusigręžti nuo jo, bent akis nukreipti į šalį 
iš gėdos, kad yra priversti jam nusilenkti („Žvėris ir drako- 
nas"). 

Vizijos, beveik prieš du tūkstančius metų užrašytos, raiži- 
nys beveik prieš penkis šimtmečius sukurtas, o mes, XX am- 
žiaus žmonės, žiūrime į šį lakštą ir regime jame tragiškus 
pasaulio įvykius, kurių liudininkais buvo lemta tapti. Štai ši- 
taip ketvirtame dešimtmetyje į žemę atėjo fašizmas, štai šitaip 
daugelio šalių vadovai prieš jį puolė ant kelių... Viršum že- 
mės Diureris įkurdino Kristų, aprengė jį iškilmingų apdaru, 
apsagstė papuošalais, įdavė į rankas aštrų pjautuvą. Tačiau 
rūstusis teisėjas, teisęs nuodėmingus žmones, jam nepavyko. 
Žilabarzdis Kristaus veidas sustingęs ir nejudrus. Dailininkas 
pavargo... 

Diurerio sumanymas artėja prie pabaigos. Dar du raižiniai, 
ir jis bus baigtas. Galima būtų padaryti ir daugiau lakštų, bet 

dailininkas jaučia, kad turi išeiti iš šitų paveikslų rato, išsi- 
laisvinti nuo jų, išsigelbėti nuo tų haliucinacijų. Diureris vie- 
name lakšte („Babilono paleistuvė") nusprendė sujungti tiek 
scenų, kiek jo pirmtakas — Kobergerio biblijos dailininkas — 
sukūrė keturiuose atskiruose raižiniuose. Jis iš kelių skyrių 
išrinko tas eilutes, kuriose kalbama apie paleistuvę, sėdinčią 
ant žvėries su septyniomis galvomis, apie angelą, pranašau- 
janti žūtį bedieviškajam Babilonui. Manoma, kad ,,Apokalip- 
sėje" paleistuvės paveikslu vaizduojama Romos imperija. Tai 
jai buvo pranašaujama neišvengiama žūtis. Bet pagoniškosios 
Romos žiaurumas, prabanga, paleistuvystė buvo praeity. Diu- 
rerio laikais „„Apokalipsės" piktas demaskavimas buvo siejamas 
su popiežiaus Roma. Septynios žvėries galvos buvo suvokia- 
mos ne tik kaip septynios mirtinos nuodėmės, bet ir kaip sep- 
tynios kalvos, ant kurių pastatyta Roma. 


Ant upelio, kuris reiškia pasaulio tautas, kranto jau žūs- 
ta liepsnose miestas. Dangumi jau šuoliuoja rūsti kariauna, o 
žmonės kitame krante, nematantys tų ženklų, išeina sutikti 
paleistuvės. Kažkoks žmogus, apsivilkęs kaip imperatorius rai- 
žinyje „Šv. Jono kankinimas", su turbanu ant galvos ir šer- 
muonėlių mantija atstovauja kilmingiesiems nusidėjėliams. Kai 
kurios figūros minioje mums atrodo pažįstamos. Viena iš jų 
panaši į Diurerį. Jeigu Diureris save pavaizduoja tarp pasmerk- 
tujų nusidėjėlių, ar tas poelgis nerodo, kad jis atgailauja už 
savo nuodėmes? Bet, ko gero, tai galima ir kitaip paaiškinti. 
Diurerio minioje matyti figūrų, kurios yra jo ankstesniuose 
darbuose. Storasis miestelėnas jau buvo kituose šio ciklo lakš- 
tuose. Jaunikaitis su skrybėle ir pliumažu pirmą kartą pasi- 
rodė jo Bazelio laikotarpio darbuose. Beje, galbūt tai įdomiau- 
sia pakartota figūra. Jaunojo vienuolio, kuris puola prieš pa- 
leistuvę ant kelių, veidas kaip budelio, kankinusio Joną. 

Kai dailininkas sukuria žmogaus paveikslą, paverčia jį kū- 
nu ir krauju, jam sunku skirtis su savo kūriniu, ir jis kai 
kada naujoje scenoje jam paveda naują, kartais netikėtą vaid- 
ment, Kokie sudėtingi ir mįslingi kūrybos keliai! Diureris ži- 
nojo, kad apie „didžiąją paleistuvę" ,„Apokalipsėje" kalbama 
su pykčiu ir pasibjaurėjimu: „Su ja paleistuvavo žemiškieji 
valdovai, ir jos paleistuvystės vynu mėgavosi gyvenantieji že- 
mėje." Bet jos išvaizda apgaulingai graži. „Ji apsisiautusi... 

purpurine skraiste, papuošta auksu, brangakmeniais ir per- 
lais. .." 

Diurerio graviūroje paleistuvė žavinga. Čia nėra net užuo- 
minos, kad už jos puikios išvaizdos slepiasi niekšybė ir blogis. 
Jos jaunas veidas dailus, pečiai ir rankos apvalūs, plaukai 
kaip šilkas. Ir jos grožyje nėra nieko grėsmingo. Jos suknelė 
su iškirpte, brangios apyrankės puošia švelnias rankas, lan- 
kelis, nusagstytas brangakmeniais, prilaiko plaukus. Taurė su 
paleistuvystės niekšybėmis, kurią ji pakelia virš galvos, — ju- 
velyrinio meno stebuklas. Taip ir atrodo, kad juodos ir baltos 
spalvos raižinys perteikia aukso papuošalus ir purpurinę ap- 
daro spalvą. Kurdamas šį moters paveikslą, Diureris panaudoja 
kilmingos venecijietės piešinį, ant kurio jis kažkada buvo 
brūkštelėjęs žodžius „Prisiminimas apie Veneciją", nuskambė- 
jusius kaip elegiškas atodūsis. 

Taip, aišku, žemiškasis pasaulis —+ kupinas niekšybių. Taip, 
aišku, jis pasmerktas žūti. Tačiau kodėl nuodėmingasis pasau- 
lis taip viliojamai gražus? Graži jaunoji moteris šventiniu ap- 
daru. Graži mergaitė iš minios, meiliai padėjusi galvą jauni- 
kaičiui ant peties. Gražus tvirtas vyriškis, išdidžiai ir nepri- 
klausomai pasirėmęs ranka. Gražus laivas su smarkiai ištemp- 
tomis burėmis. Gražus tolimas horizontas. Gražus visas žemiš- 
kasis pasaulis. Dailininkas sutinka su dangaus nuosprendžiu, 
bet negali pasmerktojo pasaulio nesigailėti, negarbinti jo grožio. 

Ir štai pagaliau „Apokalipsė“, didžiam dailininko džiaugs- 
mui, pradeda pasakoti apie pergalę prieš pasaulio blogį. An- 
gelas uždarė velnią požemio karalystėje („Naujoji Jeruzalė"). 
Šitame lakšte piktąją dvasią Diureris pavaizdavo ne tiek rūsčią, 
kiek išsigimusią, net juokingą. Ji atrodo tokia, kokia buvo 
vaizduojama per aikštės spektaklius. Kad patektų į požemio 
karalystę, ji turi pralįsti pro siaurą liuką. Velnias susigūžė, 
išsiviepė, prisispaudė prie Žvynuotos nugaros apipešiotus spar- 
nus. .. Angelas, siunčiąs jį tūkstantmečius kalėti, nepermaldau- 
jamas, kupinas vyriškos ir nepalaužiamos valios. Jo rankose — 
didžiulis raktas ir grandinė. Jis prilaiko baltą kaip sniegas ap- 
darą, kad neprisiliestų prie piktosios dvasios. Visa tai vyksta 
kalvos šlaite. Šalia antrasis angelas. Jis rodo Jonui stūksantį 
virš kalno miestą — Naująją Jeruzalę. Naujoji Jeruzalė — ne 
pasakiškas reginys, o įprastas Vokietijos miestas: keturkampiai 
ir apvalūs bokštai, statūs stogai, smailūs špiliai, plytų sienos. 

Miestas ką tik atsiradęs — pagrindinis bokštas dar nebaigtas 
statyti. Pagal tekstą Naujojoje Jeruzalėje nebuvo bažnyčių, bet 
Diureris negalėjo įsivaizduoti miesto be bažnyčių ir jas pa- 
vaizdavo. Už miesto — miškelis. Kalnų papėdę skalauja jūra. 
Paukščiai giedrame danguje, neaukšti kalnai, ramus vandens 
paviršius, patikimai apsaugotas miestas. Visa tai dvelkia pa- 
galiau atgauta taika ir laime. Raižinio apačia tamsi nuo tankių 
brūkšnių ir juodų dėmių ten; kur pavaizduotas velnias; jo vi- 
durys šviesėja, o viršus pasidaro visai šviesus. Tolimi kalnai 
vos pažymėti švelniomis linijomis. Virš jų — dangus, sukurtas 
beveik nepaliesto popieriaus baltumo. Beveik! Jeigu jis būtų 
visai nepaliestas, dangus atrodytų plokščias. Virpančios šaku- 
tės ir paukščiai, kurie nutįsta į tolį, sukuria dangaus gilumo 
ir aukščio įspūdį. Peizažo su medžiu ir paukščiais santūrumas 
ir lengvumas nepaprastas! 

Viskas! Penkioliktam lakštui baigtas piešinys, baigtas ir 
raižinys — milžiniškas darbas nuveiktas. Sukurtas ištisas pa- 
saulis: dangus, matomas ir įsivaizduojamas, rūstūs ženklai ir 
taikios platumos, mirtis, baimė, lūkesčiai, be pertrūkio vyks- 
tanti tamsos ir šviesos kova ir šviesos pergalė. 

Atėjo diena, kai pro Diurerio dirbtuvės duris išėjo iškil- 
tų. Daugybės mėnesių darbas tapo apčiuopiamas, net įgijo svo- 
ri: penkiolika sunkių keturkampių kriaušinių lentų buvo at- 
sargiai apklota popieriumi ir apvyniota audeklu. Diureris ne- 
galėjo jų vienų paleisti. Jis pats lydėjo lentas į spaustuvę. 
Sutiktieji matė iškilmingai susikaupusį meistro veidą. Jie ne- 
žinojo, kokia jam šiandien diena. Šiandien Albrechtas Diureris, 
dailininkas iš Niurnbergo, pradeda spausdinti savo „Apoka- 
lipsę"! 

Spaustuvėje raidžių rinkėjai surinko iš ,„Apokalipsės" iš- 
traukas, prie kurių po ilgų svarstymų sustojo Diureris, ir išdė- 
liojo jas ant kitų raižinių pusių. Štai ir atėjo ilgai laukta va- 
landa: prasidėjo spausdinimas. Diureris nesiryžo palikti spaus- 
tuvės. Be abejo, čia patyrę meistrai, tačiau tokio sudėtingo 
darbo jiems dar nebuvo tekę dirbti. Diureris pats tikrino viską: 
kaip vandenyje sudrėkinamas popierius, kaip pagal jo receptą 
sumaišomi dažai, kaip užtepami ant lentų, kaip prispaudžiamas 
presas. Pamokos Bazelio spaustuvėje išėjo jam į naudą: jis 
mokėjo dirbti su spausdinimo mašina. Kai spaustuvininkai bū- 

rė, kaip išdėlioti lentas, nustatinėjo spaudimo jėgą, jis galėjo 
ne tik žodžiais išsakyti savo norus, bet ir parodyti, kaip tai 
reikia daryti. 

Į šitas lentas įdėta tiek triūso, kad mielai pats atspaus- 
dintų visą tiražą ir nieko neprileistų prie spausdinimo maši- 
nos. Tačiau tam darbui net jėgų gali pritrūkti. Ir štai lakštai 
jau atspausdinti iš abiejų pusių — vienoje raižinys, kitoje teks- 
tas, — išdžiovinti, sukomplektuoti, supjaustyti, susiūti. O Diu- 
reris vis dar negali patikėti, kad darbas baigtas. Kai pagaliau 
šitai suvokė, jį apėmė nuovargis. Ar Diureris suprato, kad, 
baigęs „Apokalipsę", jis amžinai įsitvirtino tarp didžiųjų me- 
nininkų? Dailininkas apie tai manė kitaip. Kažkada buvo nu- 
sprendęs atskleisti visas graviravimo paslaptis. Puikios, sub- 
tilios Šongauerio vario graviūros, bet jis ir vario graviūrose 
pasieksiąs daugiau, o medžio raižiniuose pasieksiąs tai, kas 
anksčiau buvo laikoma nepasiekiama. 

Diureris tai pasiekė: jo medžio raižiniai sudėtingumu ir 
linijų lengvumu nenusileido vario graviūroms. Ir neprarado 
savitumo. Jeigu jo vario graviūra pati kalba, kad yra kilusi 
iš skoningų juvelyrų meno, tai medžio raižinys neslepia, kad 
yra kilęs iš nežinomų medžio drožėjų meno. 

Dabar abu raižymo būdai įvaldyti — Diureriui lengvai pa- 
klūsta žmonių veidai ir juose atsispindinčios aistros, paslėpti 
ir matomi jausmai, audringi kūno ir sielos judesiai. Raižinyje 
dailininkas gali perteikti aksomo švelnumą, kailio šiltą vilną, 
šilko žvilgėjimą, šaltą metalo blizgesį, brangakmenių žėrė- 
jimą. Turtingųjų drabužius ir vargšų skarmalus. Lapų virpė- 
jimą. Ežero ribuliavimą. Šviesą ir tamsą. Vėjelį ir uraganą. 
Lėtą eigastį ir pašėlusį šuoliavimą. Grožį ir išsigimimą. Džiū- 
gavimą ir siaubą. 

Kurdamas raižinius, Diureris atsisakė viso spalvingo pa- 
saulio— apsiribojo tik juoda ir balta spalva, todėl ilgėjosi 
spalvų įvairumo. Jis dar nesuvokė, jog, žiūrėdami jo raižinius, 
žmonės užmiršta, kad priešais juos juodos ir baltos spalvos 
vaizdai. Praeis trisdešimt metų, ir Erazmas Roterdamietis su 
įkvėpimu parašys apie Diurerį: „Apelesas buvo geriausias savo 
meno atstovas... Tačiau Apeleso dispozicijoje buvo spalvos, 
tiesa, nedaug spalvų ir jos palyginti kuklios, bet vis dėlto — 
spalvos. Diureriu galima stebėtis... ko tik jis nesugeba per- 
teikti viena spalva, tai yra juodais brūkšniais?.. Net tai, ko 

negalima pavaizduoti — ugnį, spindulius, griaustinį, žaibą, rūko 
uždangą, visus pojūčius, jausmus, pagaliau, visą žmogaus sie- 
lą kuri atsispindi kūno judesiuose, vos ne patį balsą. Visa 
tai jis taip meniškai perteikia ploniausiais brūkšniais, ir, be 
to, vien juodais, kad įžeistum kūrinį, jeigu panorėtum čia 
įvesti spalvas. Argi nenuostabu, kai be spalvų žėrėjimo pa- 
siekiamas didingumas, kokį savo spalvomis sukūrė Apelesas?" ' 

Kai Diureris baigė „Apokalipsę", jis baigė ne tik darbą. 
Jis baigė milžinišką savo gyvenimo skyrių. 


VI SKYRIUS 


Šimtmetis ėjo į galą. Diureris buvo jėgų žydėjime, pasiekęs 
meistriškumą. Jo raižiniai turėjo pasisekimą. Buvo mielai per- 
kami. Ir vis dėlto dailininką neretai vargindavo karčios mintys. 
Kiek jis pamena, dirba be paliovos. Jo vardas žinomas ne tik 
Niurnberge. Bet jis, kaip ir anksčiau, neturtingas. Jam, kaip 
ir anksčiau, tenka skolintis pinigų tai iš Pirkheimerio, tai iš 
Paumgartnerių. Draugai skolina ir neskubina, kad greičiau grą- 
žintų, tačiau, kiekvienąkart paprašęs paskolinti, jis jaučia bur- 
noje šleikštulį, nemalonų priklausomybės skonį. Ne, jis ne 
bėdžius, bet tėvui sekasi prasčiau negu norėtųsi, tėvai jau seni, 
o broliai dar visai jauni. Padėjėjais negreit taps. Diureriai 
vyresnieji gyvena nekaip. Reikėtų pačiam pataupyti. .. O kaip? 
Kai reikia popieriaus, sidabro pieštukų, teptukų ir graviravimo 
įrankių, Diureris negali jų nepirkti. Viskas, ko reikia darbui, 
turi būti kuo geriausia, ir visko turi būti pakankamai. Sykį jam 
prisisapnavo, kad nori piešti, o po ranka nei popieriaus, nei 
plunksnų, nei rašalo. Nubudo dusdamas iš siaubo. Norėdamas 
būti ramus, jis turi žinoti, kad namuose yra užtektinai paties 
geriausio vokiško, olandiško, itališko popieriaus, pačių stang- 
riausių žąsies ir gulbės plunksnų, paties puikiausio vario lapų, 
pačių patvariausių dažų. Ir net tada, kai pas jį niekas neužsi- 
sakė paveikslų, bet pasitaiko galimybė pirkti ultramarino, apie 
kurį kalbama, kad jis kainuoja tiek aukso, kiek sveria, Diureris 
perka atsargai ultramarino. Argi galima susivaldyti, jeigu ma- 
tai krautuvėje naują knygą ir ypač graviūrą ir jeigu šita gra- 

viūra padaryta pagal Niderlandų ar Italijos meistro piešinį? 
Be knygų, be graviūrų jis negali gyventi. Jos jam reikalingos 
kaip įrankiai. 

Neretai Diureris parsineša namo daiktų, kurie nereikalingi 
ūkyje: kaltinę dėžutę, įmantrią žvakidę, pintą duoninę, pilvotą 
rėčką. Kaip jam buvo ne gėda eiti gatve, ir kam prireikė tos 
rėčkos?— piktai klausia namuose. O jam visko reikia — ir dė- 
žutės, ir žvakidės, ir duoninės, ir rėčkos. Kada nors juos nu- 
pieš! Štai pradės graviūrą, pasakojančią apie Marijos gyve- 
nimą, ir visa tai jam pravers. Ką čia rėčka! Neseniai jis vos 
nenusipirko iš keliaujančio pardavėjo didžiulės pintinės grybų — 
taip jam patiko aukšta pintinė su gražiomis rankenomis, pilnut 
pilnutėlė standžių kietagalvių grybų. Tai, ką jis parsineša na- 
mo rankose, yra menka dalelytė to, ką jis parsineša atmintyje. 

Kai Diureris eina gatve, jo akys mato sienose įmūrytus 
akmenis, įskilimus akmenyse, medinių durų raižinius, švininius 
langų rėmus, rykus, išstatytus pardavimui. Jis taip įsmeigia 
akis į praeivius, kad net atrodo nemandagu. Dėl to jau buvo 
turėjęs susikirtimų su atvykėliais. Niurnbergo gyventojai į tai 
nekreipia dėmesio +— įprato. Diureris įsižiūri, įsimena spalvą, 
paviršiaus grublėtumą ir lygumą, medžiagos struktūrą, tanku- 
mą ir vaiskumą — visą regimo pasaulio įvairovę. Kaip paaiš- 
kinti, kam jam reikia šitų ilgų, rodos, betikslių pasivaikščioji- 
mų? Jis galėtų atsakyti, kad tai jo darbas! Kas jį suprastų? 
Kaip paaiškinti, kad šventadienio valandėlės, leidžiamos su 
draugais gurkšnojant vyną, pokštaujant, dainuojant, jam rei- 
kalingos ne tik dėl to, kad pailsėtų! Net draugai nesuvokia, 
jog kai jis kartu su jais lėbauja, juokauja, dainuoja, asis- 
tuoja lengvo elgesio merginoms, tik pusė jo esybės atsiduoda 
šiems patraukliems užsiėmimams. Kita jo pusė budi — jis ste- 
bi. Ne tik juos, bet ir save. Įsimena. Įsimena. Įsimena. Pozas. 
Gestus. Veido išraišką. Žvilgsnį. Rankų judesius, kurie dažnai 
atskleidžia tai, ko neišduoda akys. Dailininko atmintis nežino 
poilsio. Ji neturi sekmadienių. Jis nesugeba tausoti jėgų, kaip 
nemoka taupyti pinigų. Nesugeba. Negali. Nenori. Kaip buvo 
sakoma senovėje — gyvenimas trumpas, o menas beribis. O jis 
dar tiek mažai padarė. 

Paskutinieji senojo amžiaus metai Niurnbergo gyventojams 
atnešė didžiulių pavojų. Markgrafas, nuolatinis miesto prie- 
šas, niekaip negalėjo susitaikyti su mintimi, kad miestas sava- 

rankiškas, ir panoro atimti iš Niurnbergo teisę verstis kalna- 
kasyba netoli miesto. Tie, kuriems priklausė dalis šioje ga- 
myboje, tarp jų Diureris vyresnysis, buvo sunerimę. Ar mies- 
tas sugebės apginti savo ir jų teises? Ar neįvyks ginkluotas su- 
sirėmimas? O čia dar prasidėjo Svabų sąjungos miestų karas 
su šveicarais. Imperatorius Maksimilianas pareikalavo, kad im- 
perijos miestas Niurnbergas dalyvautų šiame kare. Prieš vėją 
nepapūsi, teko paklusti. Miestas pasiuntė būrį iš kelių šimtų 
pėstininkų, keletą dešimčių raitelių ir šešias patrankas. Būrio 
vadu buvo paskirtas Vilibaldas Pirkheimeris. Karas su šveica- 
rais Švabų sąjungai nebuvo labai sėkmingas. Po jo Šveicari- 
jos miestai visai atsiskyrė nuo imperijos. Tačiau Pirkheimeris 
šituo žygiu didžiavosi, pasakodavo apie jį draugams ir net 
apie jį parašė knygą. Žodžiu, šimtmečio pabaiga buvo nera- 
mi... 

.. „Artinosi 1500-ieji metai. 

Apvalios datos žmonėms visada daro ypatingą įspūdį, o 
šioji juos kerėte kerėjo. Negalima buvo įsivaizduoti, kad tokie 
metai niekuo nesiskirs nuo ankstesniųjų ir tų, kurie ateis. Žmo- 
nės su palengvėjimu įsitikino, kad pasaulis nepasibaigė. Bet 
jie ir toliau manė, kad 1500-ieji metai žymi kažkokią ribą. 

Ne, neatsitiktinai būtent šiais metais Diureris sukūrė nau- 
ją autoportretą — vieną iš nuostabiausių jo kūryboje, o galbūt 
ir Europos portreto žanre. Iš tamsaus, žalsvai juodo fono iš- 
nirusi dailininko figūra. Diurerio apdaras iš rudos gelumbės 
su jo mėgstamomis (fkarpomis rankovėse. Gelumbė turi rausvą 
atspalvį, apvedžiota tamsiai rudu kailiu. Tamsus drabužis beveik 
susilieja su tamsiu fonu. Iš tamsos išniręs, tartum apšviestas 
iš vidaus, blyškus veidas. Jis stebina labai taisyklingais bruo- 
žais, išdidžia išraiška, uždarumu. Žalsvai pilkos didžiulės 
akys taip atkakliai žvelgia į mus, kad darosi nejauku. Ilgi 
ploni pirštai nejuda, tačiau valios pastangomis slepia virpė- 
jimą. Po oda išsipūtusios venos; beveik jaučiamas pulsas. Po 
aukšta kakta — intensyvus mąstymas. 

Diureris šitam portretui teikė ypatingą dėmesį. Jis ne pa- 
prastai pažymėjo jį savo monograma, o lotyniškai užrašė: „Aš, 
Albrechtas Diureris, niurnbergietis, nutapiau save tokiais pa- 
tvariais dažais..." Raidės užrašytos auksiniais dažais, jos de- 
rinasi su aukso atšvaitais plaukuose ir pabrėžia portreto iškil- 
mingumą. Autoportretas žmogų ir stumia, ir traukia. Jis at- 

rodo čia šaltas ir pastiręs, čia kupinas galingo jausmo, kuris 
blyksteli akyse, rankoje, pirštuose. Diureris negalėjo pamatyti 
savęs tokio veidrodyje. Jo veidas nebuvo toks taisyklingas ir 
akys — tokios didžiulės. Plaukai, jeigu spręstume iš kitų port- 
retų, buvo šviesesni, su rusvu atspalviu. Tačiau jis čia nupiešė 
save tokį, kokį norėjo matyti, kokį matė, mąstydamas apie 
dailininko pašaukimą, apie jo praregėjimo dovaną. Savo bruo- 
žus Diureris pavaizdavo tokius, kokie, jo manymu, sudarė 
idealaus grožio veidą. Diureriui atėjo į galvą mintis —* ir keis- 
ta, ir suprantama,—kad dailininkas, kuris tarnauja grožiui, tu- 
ri būti pats gražus. Jis ryžosi save padaryti panašų į tą pa- 
veikslą, kuris tikinčiajam atrodydavo gražiausias—j Kristaus 
paveikslą. Ne veltui daugelis, žiūrėdami į šį autoportretą ir 
nežinodami, kas čia pavaizduotas, iškart pasakydavo: ,„Kris- 
tus." Toks sumanymas ne atsitiktinis. Nikolajus Kuzanskis, mąs- 
tytojas, turėjęs didžiulę įtaką Diureriui, rašė, kad didžiulis 
gėris pamėgdžioti Kristų. Kristaus pamėgdžiojimo idėja ap- 
skritai buvo plačiai paplitusi tos epochos idėja. Diureris ją 
išreiškė ne tik šiame portrete. Likę keletas piešinių ir graviūrų, 
kur save yra pavaizdavęs kaip Kristų, kenčiantį ir mirštantį, 
silpną, iškankintą, sužalotą. Bet 1500-4j4 metų autoportrete 
dailininkas nutapytas lyg aiškiaregys, pranašas, mokytojas. 
Autoportrete jau matyti tas išdidumas, kurį vėliau Diureris 
nusakys žodžiais, kad tuoj po dievo einąs dailininkas. 

Dar visai neseniai vokiečių dailininkai nepasirašinėjo savo 
darbų: kukli nežinomybė buvo jų dalia. Diureris iškilmingai 
pasirašo keliomis eilutėmis, aukso raidėmis. Tas eilutes už- 
rašo matomiausioje paveikslo vietoje. Paveikslas kupinas iš- 
didžios savigarbos — parodo jį esant asmenybę ir dailininką. 
Nelengva bendrauti su žmogumi, kuris yra toks išdidus ir taip 
tiki turįs teisę būti išdidus, kurio toks kiaurai veriantis žvilgs- 
nis. 

Tačiau Diureris būdavo ir kitoks: su svajingomis, primerk- 
tomis akimis, su melancholiška šypsena lūpose, pavargęs ir 
liūdnas. Ir staiga jo viduje kažkas įvykdavo — jis draugams 
pasirodydavo linksmas, nerūpestingas, pajaunėjęs. 

Tam jo gyvenimo laikotarpiui, kai buvo nutapytas žymusis 
autoportretas, priklauso ir „Jobo altorius". Ant altoriaus suve- 
riamųjų durelių du muzikantai — fleitistas ir būgnininkas. 
Abu — ypač būgnininkas — jauni ir linksmi. Guviai ir nerū- 

pestingai būgnininkas užsimetęs šviesiai raudoną apsiaustą, 
linksmai palenkęs galvą, smarkiai muša būgną. Nerūpestingo 
muzikanto asmenyje lengvai, nors ir stebėdamiesi, atpažįstame 
Diurerį. Jis žinojo ir matė save ir tokį. Ir mėgo tokią savo 
būseną. „Jis anaiptol negalvojo, kad gyvenimo malonumai ir 
pramogos nesuderinami su garbe ir rimtumu, ir pats to ne- 
niekino",— įžvalgiai apie jį rašo amžininkas ir draugas, moks- 
lininkas Joachimas Kamerarijus Diurerio traktato pratarmėje. 

Peizažas, kurio fone pavaizduoti muzikantai, lengvas ir 
džiaugsmingas: mėlynas dangus su vaiskiais debesimis, mėlyni 
kalnai horizonte, saulės užlieta žalia lanka. Spalva šviesi, skam- 
bi tartum fleitos melodija.... Diureris galėjo save nupiešti kaip 
pranašą arba kaip „dykinėjantį ūžautoją" ir būtų įtikinęs žiū- 
rovą abiem atvejais: „Aš — toks!" Diureris neapsirikdavo. Ir 
neapgaudinėdavo. Jis būdavo ir vienoks, ir kitoks. Viena iš 
genijaus savybių — mokėjimas gyventi esant skirtingoms, daž- 
nai prieštaraujančioms viena kitai dvasios būsenoms. Ir mo- 
kėjimas įtikinti. Žmonės, pažinojusieji Puškiną, prisimena jį 
tokį, kad retkarčiais atrodo, jog rašo apie skirtingus Žmones: 
apie liepsningai linksmą, tulžingai pašaipų, beprotiškai piktą. 
Ir visi rašo teisybę. Tai buvo vienas žmogus. Bet genijus. O 
žodžiai „dykinėjantis ūžautojas" buvo prisiminti, kalbant apie 
Diurerį, neatsitiktinai. Diureris dirbdavo daug, atkakliai, kar- 
tais labai sunkiai. Tačiau jam buvo būdingas ir Mocarto ku- 
pinas įkvėpimo lengvumas, nušvitimo akimirka, atrodžiusi kaip 
genijaus improvizacija tiems, kurie nežinojo, kas slypi už jos. 
Šita jo savybė stebindavo draugus ir gerbėjus, dėl jos šėldavo 
pavyduoliai, kaip vėliau atsitiks ir Mocartui. Kupinas įkvėpimo 
lengvumas jaučiamas daugelyje Diurerio piešinių. 

„Kai jis laikydavo teptuką,— rašo ten pat Kamerarijus,— 
pasitikėjimas savim būdavo toks, kad tapydavo ant drobės ar 
medžio viską, net menkiausias smulkmenas, nenaudodamas pa- 
rengiamojo eskizo, taip, jog negalėjai padaryti jokio prie- 
kaišto. .." 

Diureris pažinojo ne iš nuogirdų didelio dvasinio pakilimo 
jausmą, nerimastingas abejones, šviesų, nerūpestingą, net leng- 
vabūdišką džiaugsmą ir jį pakeičiantį siaubą... Dienoraštyje — 
apie jį kalbėsime vėliau — jis pažymi išorines savo gyvenimo 

aplinkybes. Dvasios būsena atsispindi kitame dienoraštyje. Ji 
jo paveikslų drobėse ir lentose, piešinių ir graviūrų lakštuose. 
Dvasios būsena — linijos ritme, tai veržliame, tai lengvame, 
judesiuose pieštuko, kuris čia atakuoja popierių, čia glosto 
baukščiai prisiliesdamas. Dvasios būsena atsispindi spalvose, 
tai tamsiose, tai šviesiose. 1500-ųjų metų autoportretas ir al- 
toriaus suveriamosios durelės su muzikantais — puslapiai šito 
dienoraščio, kurį dailininkas rašė visą gyvenimą. 

Diureriui trisdešimt metų. Jis, kaip ir anksčiau, gyvena tėvų 
namuose. Seniai laikas įsigyti savus, bet vien nuo minties, kiek 
tam reikės jėgų, kiek bus atimta laiko iš darbo, šiurpas nu- 
eina per nugarą. Jis stengiasi negalvoti apie persikėlimą. Be 
to, mintis apie tėvą jį sulaiko. Tėvas įprato, kad vyriausias 
sūnus būtų šalia. Išsiskirti su juo dabar, kada jis toks senas, 
gal ir negalėtų. Savo vaikų Diureris jaunesnysis neturi. Ag- 
nesė ir jis ilgai sielvartavo dėl to, meldėsi, davė įžadus šven- 
tiesiems, paskui visiškai neteko vilties. Gal taip geriau? Mo- 
tina palaidojo penkiolika vaikų. Ar jai buvo lengva visą gy- 
venimą pragyventi baiminantis, kai vaikai sirgdavo, sielvar- 
taujant, kai jie mirdavo? 

Kodėl jo tėvams gyvenimas buvo toks neteisingas? Kas 
į tą klausimą atsakys? Verčiau apie tai negalvoti. Tokios min- 
tys kelia abejones dėl to, dėl ko jis nebūtų norėjęs abejoti. 
Ir vis dėlto kartais, kada jo tėvas, nesukrovęs, nors ir kaip 
dirbo, didelių turtų ir nepasiekęs garsios šlovės, o gyvenimo 
gale patyręs ir nesėkmių darbe, palaidojęs tiek vaikų, nesu- 
laukęs anūkų, dėkojo dievui, Diureris prisiminė biblinę „Jobo 
knygą", kurią nuolat skaitė, tapydamas altorių. Jobą — žmogų 
dorą ir teisingą, gerą ir dievobaimingą, besitraukiantį nuo blo- 
gio, visu kuo panašų į tėvą, dievas visaip bandė. Jo bandos 
nuvarytos, jo namas apimtas liepsnos, jo vaikai žūsta, jį par- 
bloškia raupsai. Bet jis nedrįsta murmėti ant dievo. Kodėl? 
Pamokslininkų aiškinimai Diurerio nepatenkindavo. Sunku su- 
sitaikyti su neteisybe, ypač kai ji tenka karštai mylimo tėvo 
daliai. 

Buvo rugsėjo vakaras. Tėvas, kuris jau ilgai sirgo, visą 
dieną labai blogai jautėsi. Jis dar kovojo su liga, bet vakare 
anksti išėjo į savo miegamąjį. Namuose dar nebuvo uždegtos 
žvakės. Naktį į Diurerio jaunesniojo miegamąjį atbėgo tarnai- 
tė ir jį prikėlė. Jis buvo kietai miegojęs ir ne iš karto suprato, 

kas atsitiko. Nebaigęs rengtis, nulėkė žemyn, į tėvų miegamąjį. 
Pavėlavo! Tėvas jau buvo miręs. Motina begarsiu, keistai sve- 
timu balsu papasakojo, kaip tai įvyko. Ji viską keletą sykių 
pakartojo, tarytum nuo to kas nors būtų pasikeitę. Senukas 
niekaip negalėjęs užsnūsti. Jį kankinę karštis ir šaltis, kamavęs 
troškulys. Jis atsikėlęs, vaikščiojęs po kambarį, dusęs. Nak- 
tinė kepuraitė buvusi šlapia nuo prakaito. Jis vis prašęs ir 
prašęs gerti. Ji jam davusi gurkšnelį Rivolio vyno. Vos tik jis 
prisilietęs lūpomis, tuoj pat paprašęs, kad padėtų atsigulti į 
patalą; pats nebepajėgęs įlipti į lovą. Žmona ir tarnaitė jį pa- 
guldė. Jis padėkojo joms ir, vos tik atsigulęs, ėmė dusti. Mo- 
terys suprato, kad jis miršta. Tarnaitė nubėgo pakviesti vyriau- 
siojo sūnaus, motina uždegė žvakę ir ėmė melstis. Ji nesu- 
spėjo pradėti trečios maldos — pastebėjo, kad vyras nebekvė- 
puoja. Tada atsidarė durys ir įėjo sūnus. Per vėlai! Albrechtas 
Diureris vyresnysis mirė 1502 metais, būdamas septyniasdešimt 
penkerių metų amžiaus, pragyvenęs su žmona, kuri užspaudė 
jam akis, trisdešimt penkerius metus, palikęs tris sūnus. 


Dabar pasauly buvo tik vienas Albrechtas Diureris; jis gali 
nebepridurti prie savo pavardės „jaunesnysis“. Diureris ilgai 
kankinosi, kad neatsisveikino*"sų tėvu. Jis įrašė į savo užrašų 
knygelę keletą eilučių apie tėvo mirti. Ten buvo tokie žo- 
džiai: „Ir man buvo labai skaudu matyti jį mirusį, nes aš 
buvau nenusipelnęs matyti jį mirštant. Ir mano tėvas užgeso 
kitą naktį po šv. Motiejaus... Gailestingas dieve, leisk ir man 
susilaukti tokios pat ramios mirties. Ir paliko nuliūdusią naš- 
lę, mano motiną, kurią jis visada girdavo, nes ji buvo labai 
dievobaiminga moteris. Dėl to aš nusprendžiau niekad daugiau 
jos nepalikti. O jūs visi, draugai mano,—prašau jus, dėl dievo 
meilės, — skaitydami apie mano pamaldaus tėvo mirtį, paminė- 
kit jį maldomis..." 

Tėvas buvo laidojamas saulėtą dieną. Geltoni kaip auksas 
ir purpuriniai buvo medžiai senose kapinėse. Smilkytuvų vio- 
letinis dūmelis pamažu tirpo rudens ore. Diureris prilaikė 
motiną, kuri vos stovėjo, klausėsi, kaip reiškia užuojautą tie, 
kurie buvo atėję palydėti tėvo 1 paskutiniąją kelionę, ir 
jautė skausmą širdyje, bet, nors jį ir buvo apėmęs sielvartas, 
matė lapų spalvą, vinguriuojantį smilkalų debesėlį, gedulo dra- 

bužių juodumą, įvairias žmonių veidų išraiškas — tų, kuriems 
kaimyno ir draugo mirtis sukėlė nuoširdų liūdesį, ir tų, kurie 
atėjo į laidotuves dėl to, kad taip pridera, dėdamiesi jaučią 
užuojautą. Žinojo, kad šiuo metu jis neturi žvalgytis, bet nie- 
ko negalėjo sau padaryti. Mirties įspūdis ir tėvo laidotuvės 
labai jį sukrėtė. Jie atgijo, metams bėgant, ir pravertė jo 
darbe. 

Tarp tėvo popierių Diureris rado savo laiškus, rašytus iš 
svetur, užsakovų kvitus, kad yra gavę sidabrinius ir auksi- 
nius gaminius, užrašų knygutę, kurios keliuose puslapiuose 
Diureris vyresnysis buvo trumpai užrašęs visą savo gyveni- 
mą, paskui vaikų gimimo datas ir jų krikštatėvių pavardes. 
Ilgas liūdnas išskaičiavimas, kai pagalvoji, kad beveik visi jie 
gimdavo, kad greitai numirtų. 

Praėjo keletas dienų. Ištuštėjusiuose Diurerių namuose pa- 
sirodė notaras. Diureris neketino išeiti iš tėvų namų ir dalin- 
tis su motina palikimą. Tačiau notaras paaiškino, ko reikalauja 
įstatymas. O įstatymas sako štai ką: nors ir kažin kam ati- 
tektų mirusiojo turtas, našlei iš karto ir be ginčų turi būti 
paskirta dalis, vadinama „Tiesiogine dalimi". Ji nepriklauso 
nuo to, ką našlė gaus pagal testamentą. Nors Barbara Diurer 
sakė, kad jai nieko nereikia, sūnus nutarė išklausyti notarą. 
Jį galėjo pasiųsti ir motinos giminės, jo dėdė, nerimaudamas 
dėl našle tapusios sesers. 

Notaras atmintinai išpyškino: „Po vyro mirties jo našlei 
iš karto atitenka visi jos drabužiai, papuošalai ir brangenybės, 
žiedai, apyrankės, diržai su papuošimais, koraliniai ir perli- 
niai papuošalai, auksiniai ir sidabriniai suknelės apvadai, me- 
džiagos, numatytos jos drabužiams, sukirptos ir nesukirptos, 
esančios jos žinioje. Jos patalynė, patalai, pagalvės, paklodės, 
antklodės, lovų užtiesalai, pagalvių apdangalai, užuolaidos, vir- 
tuvės ir kitokie rankšluosčiai, variniai, aliumininiai ir kitokie 
dubenys. Šviestuvai, jeigu jie nepakabinti palubėje ir nepri- 
tvirtinti prie sienų, išskyrus tuos, kuriais naudojosi vyras. Visi 
stalčiai, dėžutės, skrynios, pintinės, podėliai, kuriuose moterys 
laiko savo apdarus, šepečiai, žirklutes. Veidrodukai, rateliai, 
verpstės, audimo staklės, katilas baltiniams virinti, jeigu jis 
neįmūrytas į viryklę. Visas kitas judamasis turtas priklauso 
palikimui." 

Diureriui suspaudė širdį. Būdama penkiolikos metų mergaitė, 
jo motina Barbara ištekėjo už keturiasdešimties metų AlbrecKto 
Diurerio, trisdešimt penkerius metus kartu pragyveno. Viskas, 
apie ką minima įstatyme ir kas sudaro ūkio reikmenis, — kati- 
lai, dubenys, rankšluosčiai, net rateliai su verpstėmis, namuose 
yra. Tačiau apyrankių, papuošalų, suknelių auksinių apvadų 
Barbara Diurer, auksakalio žmona, neturėjo, išskyrus tai, kas 
buvo gauta kraičio. Daug ką iš to, kas sudarė jos kraitį, kai 
tėvo reikalai pašlijo, teko parduoti arba užstatyti. Ji išėjo iš 
tėvų namų visai jauna, nerūpestingas gyvenimas jai nebuvo 
skirtas. Motinai vos penkiasdešimt metų, bet jau seniai atrodo 
kaip senutė. Visi ir vadina ją namuose ,.senąja". 

Tėvo mirtis suteikė daug rūpesčių. Kaip pasielgti su jo 
dirbtuve? Visų paprasčiausia būtų baigti paskutinius darbus 
negausiems užsakovams, kurie buvo ištikimi senajam meistrui, 
ir ją uždaryti. Kas nors iš pameistrių ją nusipirktų nebrangiai. 
Bet kaip apie tai pasakyti motinai? Auksakalio duktė, auksa- 
kalio žmona, ji priprato prie šitos dirbtuvės. Be to, brolis End- 
resas — jam sukako aštuoniolika — mokėsi amato pas tėvą. 
Dirbtuvę, kad ir kaip būtų sunku, Diureris nusprendė jam iš- 
saugoti. 

Šitaip galvojant apie gyvenimiškus reikalus, staiga ding- 
teli mintis—tėvo jau nebėra. Liko jo įrankiai, jo nebaigti 
darbai, kabo ant sienų jo portretai, nutapyti sūnaus. Ramus, 
pavargęs ir liūdnas senojo meistro veidas tuose portretuose. 
Kai numiršta tėvas, savas gyvenimas pasikeičia. Į save imi ki- 
taip žiūrėti, pirmą kartą pasijunti esąs vyriausias namuose, 
šeimos galva. Iš tikrųjų šitaip jau seniai buvo, tėvas jau se- 
niai buvo silpnas ir sukriošęs, bet tik dabar Diureris pajuto, 
ką jis reiškia motinai ir broliams. 

Beje, naujojo, XVI amžiaus pradžia jo gyvenime buvo pa- 
žymėta daugeliu svarbių įvykių. Paskutinysis teismas neatėjo, 
apokalipsės pranašavimai neišsipildė. Tačiau kartu su pastarojo 
amžiaus paskutiniaisiais metais kažkas išėjo iš gyvenimo. Išėjo 
negrįžtamai. Tas ribos, likusios užpakaly, jutimas pasireikšda- 
vo pokalbiuose su draugais, laiškų eilutėse, skambėjo moksli- 
niuose traktatuose, jis buvo daugelyje pamokymų. 

Be to, šimtmečių riba Diureriui buvo ir jo trisdešimtmečio 
slenkstis, o trisdešimt metų tais laikais buvo laikoma puse am- 
žiaus, atmatuoto žmogui žemėje. Visa tai skatino rimtai susi- 


158 


mąstyti apie save, apie savo pašaukimą, apie tai, kas jau pa- 
daryta, ir apie tai, ką dar reikia padaryti. O čia netrukus po 
tėvo mirties Diureris pats susirgo. Jam labai skaudėjo šoną, 
ji pylė karštis, burnoje buvo šleikščiai kartus metalo skonis. 
Ji vis pykino. Kartais jam atrodydavo, kad apnuodytas. Jis 
negalėjo valgyti, sulyso, pagelto. Motina jam virdavo gydomą- 
ją galią turinčių žolių arbatą, bet ji nepalengvindavo kančių. 
Jis atgulė, tačiau pareikalavo, kad jam į lovą paduotų popie- 
rių, piešimo reikmenis, mažą veidrodį. Veltui Agnesė įkalbi- 
nėjo jį ramiai gulėti. Diureris nenorėjo gulėti ramiai! Jis norėjo 
matyti, kaip atrodo žmogus, kamuojamas nepakeliamų kančių. 
Ir nupiešė mirštantį Kristų: veidas iškreiptas priešmirtinės kan- 
čios, burna pražiota paskutinio atodūsio, galva atmesta. Diu- 
reris pažymėjo lape, kad jį nupiešė stebėdamas save, kai bu- 
vo susirgęs. Dirbdavo gulėdamas ant nugaros, žvelgdamas į sa- 
ve veidrodyje, kuris buvo virš galvos. Dėl to taip atlošta galva. 

Istorija išsaugojo pavardes mokslininkų, kurie mirdami už- 
rašė savo priešmirtinius pojūčius. Jie žinojo, kad neįkainoja- 
mi mokslui šitie stebėjimai prie gyvybės ribos. Prozininko Žiu- 
lio Renaro „Dienoraštyje" paskutinįjį įrašą mirtis nutraukė jam 
nebaigus sakinio. Diurerio piešinyje atsispindi toks pat bebai- 
mis stengimasis tarnauti savo gyvenimo tikslui iki pat pasku- 
tinio atodūsio. 

Diureris nenumirė, bet piešdamas nežinojo, kad išgyvens. 
Viskas pranašavo kitokią baigtį. Jis daug kartų pavaizdavo 
netikėtą mirties pasirodymą ta daugybe Memento mori, bet 
tuo metu tai lietė kažką kitą. Dabar mirtis pasirodė jam. Nu- 
sprendė ją sutikti apsiginklavęs plunksna ir teptuku. Rankos 
nusilpo. Prakaitas graužė akis. Galva svaigo. Nugalėdamas karš- 
ti ir skausmą, jis piešė... 

Ir liga, sakytum išgąsdinta tokios tvirtos valios, ėmė trauk- 
tis. Vos tik jis pasijuto geriau, laikydamasis už sienų, nukiū- 
tino į dirbtuvę. Liga sustiprino visus jo pojūčius. Ypač re- 
gėjimą. Rodos, niekad nėra buvęs itoks permatomas ir gaivus 
oras už lango, tokie ryškūs kontūrai, tokios vaiskios spalvos. 
Ir neapsakomas jausmas pripildė sielą nerimo ir džiaugsmo — 
to, kas buvo, lyg nebūta. Prasideda naujas gyvenimo etapas. 

Sitą pojūtį tais metais sustiprino Niurnbergo gyvenimo in- 
telektualinis pakilimas. Diureris tapo liudininku ir aktyviau- 
siu dalyviu viso to, kuo tas dvasinis suklestėjimas pasireiškė. 

Nuo vaikystės jo atmintyje buvo įsirėžęs nepaprastai jaudi- 
nantis paveikslas. Kai vyko imperijos seimas, kuris buvo susirin- 
kęs Niurnberge, per miestą perėjo šaukliai, apsirengę ryškiais 
drabužiais. Būgnininkai mušė būgnus. Dūdoriai pūtė dūdas, o 
šaukliai vis šūkavo, kad šiandien pats imperatorius apvainikuo- 
siąs laurų vainiku mokytą vyrą ir eilių kūrėją Konradą Celtą. 
Kaizerburgo link nutįso iškilminga procesija. Ji lydėjo ne rūstų 
įstatymų žinovą, ne pasipūtusį prelatą, o, sprendžiant pagal 
išvaizdą, paprasčiausią žmogų, ne per daug puošniai vilkinti, 
žmogų protingu, bet paprastu, niekuo nesiskiriančiu iš kitų 
veidu. Kada tai vyko, Diureriui buvo šešiolika metų. Jis smal- 
siai klausėsi, kas kalbama apie poetą laureatą. Kai esi tokio 
amžiaus, pasakojimai apie pagarsėjusius žmones ypač jaudina. 

Konradas Celtas buvo tik dvylika metų vyresnis už Diurerį. 
Bet kiek daug nuveikė, nesulaukęs net trisdešimties! Jo tėvas 
buvo valstietis. Vyresnysis brolis — dvasininkas, išmokęs Kon- 
radą skaityti ir rašyti ne tik vokiškai, bet ir lotyniškai. Jis 
neapsiribojo maldomis — supažindino -jį su senaisiais Romos 
poetais. Nuo to laiko jaunasis Konradas nenorėjo ilgiau dirbti 
vynuogyne. Jis kartojo viena: noriu mokytis toliau! Bet tėvui, 
valstiečiui, užteko per akis ir vieno mokyto sūnaus. Jaunėlio 
jokiu būdu nenorėjo išleisti iš namų. Tada Konradas pabėgo. 
Jis bastėsi po pasaulį kartu su keliaujančiais mokiniais, mokėsi 
Kelno, Heidelbergo, Erfurto, Rostoko, Leipcigo universitetuose. 
Vėlai pradėjęs mokytis, aplenkė daugelį ir labai anksti tapo 
magistru, bet prieš tai išgarsėjo eilėraščiais. Ir štai jis — pir- 
masis Vokietijos istorijoje vokiečių poetas laureatas, apvai- 
nikuotas, kaip kažkada Italijoje buvo apvainikuotas didysis 
Petrarka. 

Išsilavinę  niurnbergiečiai dėl tos priežasties Niurnbergą 
lygina su Roma, o Kaizerburgą — su Kapitolijumi. Diureris nu- 
sprendė būtinai perskaityti Celto eilėraščius. Vėliau tai jam 
pavyko padaryti. Jie pritrenkė jį ir net išgąsdino. Celtas savo 
eilėraščiuose garbino liepsningą meilę ir ištikimą draugystę. 
Jis sakė, jog mieliau kurti maldą tankiuose miškuose negu po 
niūriais bažnyčios skliautais, kur skamba šlykštus kunigų riau- 
mojimas. Jis šaipėsi iš kunigų ir vienuolių, pasninko, nuodė- 
mių atleidimo. Nebijojo pajuokti pragaro ir tikėjimo esant 
velnius. Ir Duren ėmė šiurpas, kai jis skaitė šias eilutes, — ir 
net apie dievo buvimą ir apie sielos nemirtingumą Celtas kal- 

bėjo su kažkokia abejone. Ir tai atspausdinta! Ir popierius ši- 
tai iškentėjo! Ir žemė neprasivėrė po akiplėšos kojomis! Va- 
dinasi, atėjo laikas, kada ne tik nuolankumas ir pamaldumas 
atlyginami garbe. 

Jis tada net nenujautė, kad ateis laikas ir jis artimai su- 
sipažins su Celtu. O šis tapo dažnas Niurnbergo svečias. Moks- 
lininkas-poetas, nuolat bendraudamas su Italijos humanistais, 
svajojo, kad ir Vokietijoje atsirastų humanistų sandrauga, pa- 
naši į Italijos akademijas. Ir Niurnberge jo troškimas išsipildė. 
Cia, įkvėptas jo dalyvavimo, susibūrė apsišvietusių žmonių ra- 
telis, kuris buvo vadinamas Sodalitas Norica —,„Niurnbergo bro- 
lija", o kartais ir Sodalitas Celtica —,„Celto brolija", kad būtų 
pabrėžtas įkūrėjo vaidmuo. Šios „Brolijos“ dalyvius jungė do- 
mėjimasis antika, Italijos humanistų veikalais, ypač Italijos 
neoplatonikų kūriniais. Jie iš pagrindų studijavo teologiją, be 
to, nebijodami analizuoti, ėmė kritiškai vertinti Šventąjį raštą 
ir „bažnyčios tėvų" darbus ir tokiu būdu pureno dirvą būsi- 
mai reformacijai. Jie parengė daugelį puikiausių leidinių, iš- 
garsinusių Niurnbergo leidėjus, pavyzdžiui, antikos autorių 
chrestomatiją. Čia buvo aptariama ir ruošiama mokyklų mo- 
kymo reforma. „Brolija“ net dalyvavo tame darbe. 

Pradedant 1500-aisiais metais, tarp Niurnbergo humanistų 
vis svarbesnį vaidmenį vaidina Vilibaldas Pirkheimeris, arti- 
miausias Diurerio draugas. Apie jo namus, kuriuose būtinai 
apsilanko visi atvažiavusieji mokslininkai, kuriuose visados, 
atvykęs į Niurnbergą, apsistoja Celtas, kalbama kaip apie Aka- 
demiją. O Diureris šiuose namuose ir ratelyje, kuris čia su- 
sirenka,— savas žmogus. Ne tik todėl, kad jis Pirkheimerio drau- 
gas, bet ir todėl, kad pats įdomus Niurnbergo humanistams. 
Beje, ne vien jiems. Jo šlovė tokia didelė, kad laiškuose, ku- 
riuos gauna Pirkheimeris iš kitų miestų ir kitų šalių, apie Diu- 
rerį būtinai klausinėjama, būtinai jam perduodama linkėjimų. 

Vienas iš puikiausių Vokietijos humanistų Ulrichas fon 
Hutenas laiške Pirkheimeriui Niurnbergą vadina „pirmuoju iš 
visų Vokietijos miestų, kuriame daugybė geriausių talentų ir 
kuris jau daugelį metų jų gausumu, turint omenyje ypatingą 
įvairių menų suklestėjimą, buvo vienintelis" '. Šitame „pirma- 


' A. H. HeMunos. PasBuTHe  TyMAHKCTH4eCKOH 
KYJIbTYPBI B Hiopu6oepre XV — Hayana XVI B., JL, 1959, 
c. 256 (Quccepranna). 

jame iš visų Vokietijos miestų" Diureris alsavo mokslo ir li- 
teratūros ginčų oru, pagarba ir dėmesiu menui. Ar reikia sa- 
kyti, kaip tai palankiai jį veikė! 

Diureris nuolatos lankydavosi pas Pirkheimerį. Jis žinojo, 
kad žmona nemėgsta šitos draugystės, bet negalėjo, nenorėjo 
jos atsisakyti. Anksčiau iš Pirkheimerio lūpų nei iš šio, nei 
iš to staiga išsprūsdavo globėjiškos, gera linkinčios, bet vis 
dėlto globėjiškos gaidos. Galbūt atkaklus savo viršumo pripa- 
žinimas, toks regimas Diurerio autoportretuose, iš dalies pasi- 
reiškia todėl, kad jis norėjo įrodyti sau ir žmonėms, visų pir- 
ma artimiausiam draugui Vilibaldui, jog jis, Diureris, talentu 
ir darbais yra nusipelnęs teisę turėti išdidų žvilgsnį, nepri- 
klausomą pozą, kilnią laikyseną, nešioti brangius drabužius, 
viską, kas kitam atitenka nuo gimimo be jokio vargo. Ir jis 
tai įrodė. Jau senokai Diureris įeina į draugo namus kaip ly- 
gus. Su Pirkheimeriu visada įdomu. Jis turi apie ką papasa- 
koti, ir jis sugeba pasakoti. Albrechtas dar lankė mokyklą ir 
buvo tėvo dirbtuvėje mokiniu, o Vilibaldas jau lydėdavo savo 
tėvą į tolimas keliones. Albrechtas mokėsi pas Volgemutą, o 
Vilibaldas buvo pasiųstas į kunigaikščio ir vyskupo rūmus 
mokytis karo mokslų ir elgimosi rūmuose. Albrechtas bastėsi 
po Vokietijos miestus kaip pameistrys, o Vilibaldas mokėsi Ita- 
lijos miesto Pavijos universitete. Ir dabar jis dažnai išvyksta 
iš gimtojo miesto vykdyti diplomatinės misijos. Pirkheimerio 
pasakojimuose iškildavo svetimi miestai su jų papročiais, Ita- 
lijos universitetų magistrai ir daktarai, disputai, kuriuose jam 
buvo tekę dalyvauti, be abejo, sėkmingai, imperijos seimai, 
vokiečių kunigaikščių rūmai ir knygos, knygos, knygos — vie- 
na iš pagrindinių šio aistringo žmogaus aistrų. 

Godus žinių, kurias teikia knygos, Pirkheimeris buvo ne 
mažiau godus ir visko, ką galima sužinoti bendraujant su išsi- 
lavinusiais žmonėmis. Jo namai atviri. Čia nuolatos lankyda- 
vosi labiausiai išsilavinę ir talentingiausi niurnbergiečiai, pri- 
klausantys įvairioms vokiečių humanistų kartoms. Jie buvo 
ne tik kabinetiniai mokslininkai, bet ėjo įvairias pareigas mies- 
to administracijoje ir teismuose, vadovavo mokykloms ir ligo- 
ninėms, vykdė miesto diplomatines užduotis, tvarkė miesto ar- 
chyvą, rašė jo istoriją. 

Labai apsiskaičiusių, puikiai išsilavinusių, siejamų bendrų 
interesų žmonių draugija turi svarbią ir žavią savybę: ji 

uždega ir įkvepia savo dalyvius, su ypatinga jėga atskleidžia 
kiekvieno pažiūras, apšviečia visas charakterių puses. Diureriui 
buvo svarbu pažinti šiuos žmones, bendrauti su jais, su kai 
kuriais iš jų draugauti. Bet ne tik jam. Jiems taip'pat. Susi- 
domėjimas buvo abipusis. Pirkheimerio draugai dalindavosi su 
juo mintimis, pasakodavo apie naujienas mokslo pasaulyje, 
dovanodavo jam savo knygas. Jiems priklauso pirmieji širdingi 
žodžiai apie Diurerį. Be jų jis nebūtų buvęs toks įvairiapusiškas 
ir išsilavinęs žmogus. Be jo jie nebūtų taip susipažinę su menu. 
Jų pagarba reiškė nemažai, vertinant jo talentą ir pripažinimą, 
ir skatino jį naujiems ieškojimams. 

Pirkheimerio draugus traukė ne tik Diurerio menas, bet 
ir jo charakteris, gyvas ir aistringas. Vienas iš jų — išsilavinęs 
kanauninkas Lorencas Behaimas, užsiiminėjęs chemija ir al- 
chemija, astronomija ir astrologija, sudarė Diurerio horoskopą. 
Stai kokį likimą ir kokį dailininko charakterį išskaitė, kaip jam 
atrodė, žvaigždėse: jis darbštus, turi nepaprastą tapytojo ta- 
lentą, turi pasisekimą kaip meilužis, jį traukia tuo pat metu prie 
visų moterų, jis atviras ir nuoširdus, mėgsta ginklą ir mielai 
keliauja. Jis niekada nenuskurs, bet ir nepralobs. Jis turės 
tik vieną Žmoną. 

Šitą horoskopą Behaimas atsiuntė laiške, adresuotame Pirk- 
heimeriui, ir šis nesiėmė užginčyti aprašyto savo draugo cha- 
rakterio ir likimo. Teisybė, astrologas pasirodė įžvalgus! 

Lorencas Behaimas buvo tik vienas iš daugybės Pirkhei- 
merio korespondentų, nuolatos susirašinėjantis vos ne su visais 
žymiausiais Vokietijos humanistais. Kartu su laiškais jie at- 
siųsdavo jam eilėraščių, traktatų, pamfletų, kalbų tekstų. Tos 
epochos mokslininkai vienas kitam rašinėdavo dažnai ir smul- 
kiai apie viską. Jie teikdavo savo laiškams reikšmę, kuri siek- 
davo toliau negu asmeninė pažintis, žinodavo, kad laiškas bus 
tuoj pat perskaitytas adresato draugų ir vienminčių būryje. 
Laiškai būdavo ir literatūros kūrinys, ir tuometinio mokslo pa- 
saulio laikraštis. Būti savu žmogumi Pirkheimerio namuose irgi 
tarp draugų reiškė būti informuotam apie tai, kuo gyvena, 
apie ką galvoja šviesiausi Vokietijos ir Europos protai. 

Išvykęs iš" Italijos, Pirkheimeris palaikė su ja glaudžius 
ryšius. Jis susirašinėjo su Pavijos mokslininkais, su žymiais žmo- 
nėmis, kurie buvo susibūrę Milane prie hercogo Sforco rūmų. 
Italai informuodavo jį laiškuose apie naujus dailininkų ir 

skulptorių darbus. Nuo senų laikų Italijoje paveikslo arba 
statulos, užsakytos garsiam meistrui, pabaigimas atkreipia viso 
miesto dėmesį, sukelia daugybę kalbų. Na, o kaipgi nepasi- 
dalinsi tokiomis naujienomis su Diureriu, žinodamas, kaip visa 
tai jam svarbu! Kada į Niurnbergą atvažiavo Džovanis Pikas 
dela Mirandola — žymaus italų humanisto giminaitis, tęsiantis 
jo mokslinius darbus, jis apsistojo pas Pirkheimerius kaip nau- 
jausių įvykių Italijos mokslo pasaulyje pranešėjas. 

Pirkheimerio bibliotekoje buvo antikos mokslininkų vei- 
kalai, teologijos knygos, humanistų kūriniai, žymiausių Vokie- 
tijos, Italijos, Niderlandų spaustuvių leidiniai. Knygas pradėjo 
kaupti jo proseneliai. Pradėjo nuo rankraščių, kuriuos užsa- 
kinėdavo perrašinėtojams ir patys perrašinėdavo. Pirkheime- 
ris bibliotekai negailėjo nei jėgų, nei pinigų, nei laiko. Jis 
norėjo, kad knygos, kurios jam priklausė, būtų unikalios. Jo 
prašomas, Diureris papuošė pieštomis miniatiūromis Homero, 
Aristofano, Ezopo, Fukidido, Lukiano kūrinius. Jis norėjo, kad 
iliustracijos išreikštų knygos esmę, ir dėl to smuikai pasako- 
davo apie jas Diureriui ir susižavėjęs tuo pat metu pasaky- 
davo daugybę žinių iš istorijos, filosofijos, mitologijos, skai- 
tydavo puikias improvizuotas paskaitas, atmintinai cituodavo 
ištisus klasikos puslapius, aiškindavo komentatorių samprotavi- 
mus, pareikšdavo savo mintis, paneigdavo įsivaizduojamus 
oponentus. Šitie pokalbiai turėjo reikšmės ne tik kuriant iliust- 
racijas toms knygoms, apie kurias buvo kalbėta anksčiau. Šitų 
pokalbių atgarsiai matyti daugelio Diurerio darbų siužetuose. 
O Pirkheimerio bibliotekos knygoms pieštos miniatiūros — 
nuostabios. Teokrito tituliniame lape Diureris nupiešęs žais- 
mingą ir grakščią bukolikos sceną su piemenimis ir piemenai- 
tėmis. Vienu iš piemenų pavaizdavo save. 

Pirkheimeris tuo metu vertė Lukiano „Dialogus". Čia buvo 
daug senovės dailininkų vardų ir samprotavimų apie juos. Ši- 
tuos puslapius jis aiškindavo Diureriui. Gera turėti dėmesingą 
klausytoją, kurį domina veikalo esmė. Tas, kuris vertas tapy- 
tojo vardo, rašė Lukianas, privalo tiksliai piešti, tobulai derinti 
spalvas, įgudusia ranka dėlioti šešėlius, gražiai sujungti deta- 
les į visumą... Tik tiek! Kol pasieki tokį mažmožį, praeina 
ištisas gyvenimas. Kartais ir jo neužtenka. Ar žinojo apie tai 
senovės išminčius, taip iškalbingai rašęs apie Fidiją, Praksitelj 
ir Alkameną, lyg būtų buvęs jų draugas? 

Sykį, kai Pirkheimeris, apžiūrėjęs naują Diurerio darbą, nie- 
ko nepasakė, bet ėmė samprotauti apie tai, ko reikalaudavo 
iš tapybos didieji senovės menininkai, Diureris įsižeidė: „Aiš- 
ku, jeigu jūs imsite lyginti su jais, tai..." 

Pirkheimeris staiga jį pertraukė: „O su kuo norite, kad 
jus lyginčiau? Su amatininkais, kurie nežino didžiųjų meno 
principų? Kokia tokių varžybų prasmė? Jums būtų ramiau, jei- 
gu lyginčiau jus su jais. Bet aš noriu jus lyginti su Apelesu!" 

Diureris dažnai vaizduodavo Pirkheimerį: piešė pieštuku jo 
eskizus, raižė jo portretus medyje ir varyje, jį tapė kaip per- 
sonažą kai kurių paveikslų masinėse scenose. Jis taip buvo 
išstudijavęs savo draugo ir nuolatinio patarėjo veidą, kad ga- 
lėjo nupiešti jį iš atminties, keliais veržliais brūkšniais, arba 
labai detaliai, bet visada panašų. Šituose portretuose jis ne- 
pataikauja draugui. Nedaugelio tos epochos žmonių išvaizdą 
mes įsivaizduojame taip gerai, kaip Diurerio dėka Pirkheime- 
rio veidą: nutukusio žmogaus veidą, su trim pasmakrėmis, jus- 
lingomis lūpomis, gyvu įdėmių akių žvilgsniu, su išdidumo, ne- 
retai išpuikimo išraiška, veidą žmogaus, kuris brangina visus 
gyvenimo džiaugsmus, yra užsispyręs, ūmus, ambicingas, apdo- 
vanotas milžiniška energija, jėga, aistringumu. 

Pirkheimeris buvo sunkaus būdo. Ne veltui taip dažnai įsi- 
veldavo į smarkius konfliktus su miesto Taryba, kurios buvo 
nariu, ne veltui tiek daug įsigydavo priešų ir užsitraukdavo 
kaltinimus dėl visokiausių nusižengimų. 1502 metais laimė, 
kuri nuo vaikystės buvo palanki Pirkheimeriui, nusigręžė nuo 
jo. Prasidėjus naujiems karo veiksmams, kuriuose dalyvavo 
miestas, jam buvo pavesta vadovauti raiteliams. Mūšis buvo 
pralaimėtas netoli miesto, Niurnbergo miške. Raiteliai ėmė gė- 
dingai trauktis. Daugelis niurnbergiečių dėl pralaimėjimo kal- 
tino Pirkheimerį. Jo priešai miesto Taryboje — o jų jis turėjo 
daug — triumfavo. Keletą dienų jis nesirodė gatvėje, kad ne- 
būtų išjuoktas ir išplūstas. Veltui bandė pasiteisinti. Po ši- 
tos nesėkmės keletui metų pasitraukė nuo miesto reikalų. Be 
to, praėjus dvejiems metams, mirė jo žmona. Paguoda Pirkhei- 
meriui tapo mokslas, kuriam jis atsidėjo su dar didesne aistra, 
daugybė meilės nuotykių ir ištikimi draugai — tarp jų visų 
pirma Diureris. Draugystę su Diureriu jis išsaugojo per visą 
savo gyvenimą kaip brangiausią dovaną, į nieką ir niekada jos 
neiškeitęs. 

Bendravimas su Pirkheimeriu ir jo aplinka buvo. svarbiau- 
sias Diurerio kūrybos stimulas. Tačiau jis sukeldavo jo sieloje 
nuolatinį nepasitenkinimą. Diureris dažnai svarstydavo, kodėl 
pasiekė mažiau negu norėtų. Ar ne todėl, kad ėjo apgraibomis? 
Galbūt jo kelias būtų buvęs lengvesnis, jeigu dar jaunystėje 
jam būtų buvusios atskleistos paslaptys, kurias buvo įsiminę 
antikinės Graikijos dailininkai. Jie žinojo tobulo žmogaus gro- 
žio paslaptis! Tai tvirtindavo mokyti Diurerio draugai. Negalima 
sakyti, kad jie patys būtų matę daug senovės meno kūrinių. 
Tačiau apie tai buvo skaitę italų traktatuose. Vokiečių huma- 
nistų akimis, italų humanistai buvo tiesioginiai senovės huma- 
nistų— ir teoretikų, ir dailininkų — įpėdiniai. Diureris manė, 
kad jeigu meno paslaptys prarastos, jas galima iš naujo atrasti, 
kaip iš naujo atrandamos šalys, kurios buvo žinomos jau se- 
novėje. Tai padaryti turįs mokslas. Niekada anksčiau dailininkai 
nežiūrėjo su tokia viltimi į mokslą kaip Renesanso epochoje. 

Panašus požiūris buvo artimas Diureriui. Jis užaugo mies- 
te, kur mokslas buvo gerbiamas. Cia kažkada yra dirbęs žymus 
astronomas ir matematikas Regiomontas. Jis sudarinėjo astro- 
nomijos lenteles, kuriose ilgam laikui nuspėjo dangaus kūnų 
judėjimą. Jo darbus tęsė Bernardas Valteris, kuris atskleidė 
refrakcijos reiškinius, ir Georgas Hartmanas, įrodęs, kad eg- 
zistuoja magnetinė deklinacija. Čia yra gyvenęs keliautojas ir 
gaublio sukūrėjas Martinas Behaimas, kuris išdidžiai rašė, kad 
jo gaublyje išmatuotas visas pasaulis. 

Jeigu galima apskaičiuoti dangaus šviesulių judėjimą, jei- 
gu galima išmatuoti, o paskui pavaizduoti visą žemę, ar gali 
egzistuoti pasaulyje kas nors, ko negalima išmatuoti, o paskui 
pavaizduoti? Si mintis Diureriui atrodė kaip atradimas. Jeigu 
egzistuoja kažkas, ką mūsų akys ir mūsų protas pripažįsta 
kaip grožį, vadinasi, ir tai įmanoma išmatuoti, kad paskui būtų 
sukurti nauji puikūs kūriniai. Ir tai, visų pirma, į ką Diureris 
dėjo viltis, buvo išmatavimai. Jie atskleis jam grožio propor- 
cijas. Svarbų akstiną šioms mintims davė pasirodęs Niurnber- 
ge Džakopas Barbaris, italų tapytojas ir grafikas, kuris buvo 
atvykęs į Vokietiją pakvietus imperatoriui Maksimilianui. Sa- 
vo tėvynėje jis nebuvo vienas iš pačių žymiausių meistrų, bet 
Vokietijoje buvo sutiktas labai pagarbiai. Iš Italijos atvažiavęs 
dailininkas ten pažinojo daugelį humanistų, buvo matęs anti- 
kos meistrų kūrinius. Atsidūręs Niurnberge, jis negalėjo ap- 

lenkti Pirkheimerio namų. Čia su juo, matyt, ir susipažino Diu- 
reris. Paslaptingai pasakodamas apie savo darbą ir apie savo 
sugebėjimus, Barbaris sukrėtė Diurerio vaizduotę, pasakęs, kad 
savo paveiksluose žmogaus figūras piešia remdamasis apskaičia- 
vimais ir išmatavimais. Tačiau savo paslapties jis iki galo 
Diureriui neatskleidė, tik sužadino jam norą išsiaiškinti viską, 
kas tūno už šios paslapties. Barbaris buvo kur kas vyresnis 
už Diurerį. Jis buvo apgaubtas italų meno šlovės ir pasirodė 
Niurnberge kaip tik tuo metu, kai Diureris kankinosi, nepaten- 
kintas savimi. Nenuostabu, kad šis susitikimas su Barbariu, 
šita jo paslaptis Diurerfui padarė tokį įspūdį. Senatvėje Diure- 
ris apie šį epizodą papasakos taip: „Jis (Barbaris) man parodė 
vyrą ir moterį, kuriuos buvo nupiešęs, remdamasis išmatavi- 
mais, o aš tuo metu labiau norėjau sužinoti, kokia to metodo 
esmė, negu įsigyti karalystę... Tuo metu buvau jaunas ir 
niekada nebuvau girdėjęs apie tokius dalykus. Ir šitas menas 
man patiko, ir ėmiau svarstyti, kaip reikia padaryti panašius 
daiktus. Nors tas anksčiau minėtas Džakopas nenorėjo man 
išaiškinti savo darbo pagrindų, tai aš gerai mačiau." 


Jeigu italų dailininkas neatskleidė proporcijų paslapties, gal- 
būt ją atskleis knygos? Diureris užaugo ir gyveno tarp žmo- 
nių, be galo atsidavusių spausdintam žodžiui. Vaikystėje jis 
daug laiko buvo praleidęs krikštatėvio spaustuvėje, jaunystėje 
buvo dirbęs pas Bazelio knygų spausdintojus. Kai subrendo, 
pats tapo leidėju. Diurerio paveiksluose, piešiniuose ir graviū- 
rose su meile pavaizduotos knygos: stori foliantai ir ploni to- 
meliai, gražiai įrištos knygos, knygos, kurios guli ant lentynų, 
ant stalų ir piupitrų, knygos, atverstos darbui... Jis piešė ran- 
kas, kurios atsargiai spaudžia, stipriai laiko, atsargiai varto 
knygas. 

Kaip tik tais metais, kai Diureris karštai domėjosi tuo, 
ką gali duoti mokslas menui, Kobergeris intensyviai leido ita- 
lų humanistų veikalus, tarp jų Marsilijaus Fičino laiškus ir 
kūrinius. Fičinas daug jėgų buvo atidavęs Platono studijoms; 
jis samprotavo apie žmogaus asmenybės orumą, apie grožio 
dvasingumą, apie visuotinės dieviškosios formos atspindį ma- 
terialiuose daiktuose. Tarp pakilių jo samprotavimų apie gro- 
žį pasirodydavo grožio apibrėžimas, kartais suformuluotas kaip 

paprastos ir nepaneigiamos taisyklės. Pavyzdžiui, taip: „.. .visų 
pirma reikia, kad kiekviena kūno dalis būtų natūralioje pa- 
dėtyje; kad ausys, akys, nosis ir visa kita būtų savo vietoje; 
ir kad akys būtų vienodai nutolusios nuo nosies, o abi ausys 
taip pat vienodai — nuo akių. Tačiau tik intervalų vienodu- 
mo. .. nepakanka, jeigu prie to nepridėsime kūno dalių išma- 
tavimų, kurie kiekvienai daliai yra vidutinis dydis, išlaikydami 
viso kūno reikalingas proporcijas: trys nosys, išdėliotos į to- 
li, turi sudaryti vieno veido ilgi, sujungti abiejų ausų pusru- 
tuliai turi sudaryti pražiotos burnos dydį. Tas pats“ ratas turi 
sudaryti ir antakių kombinaciją. Nosies ilgis turi būti lygus 
lūpų ilgiui, taip pat ir ausies. Aštuonios galvos turi sudaryti 
kūno aukštį." Ir taip toliau, ir taip toliau! Italų humanistai 
nuostabiai lengvai pereidavo nuo pačių sudėtingiausių sam- 
protavimų apie grožio dvasingumą ir dieviškumą prie tokių 
griežtų nurodymų. 


Nesunku įsivaizduoti, kaip kuris nors iš Pirkheimerio drau- 
gu, prisiskaitęs Marsilijaus Fičino samprotavimų, paėmė į ran- 
kas naują Diurerio graviūrą ir neginčijamų tonu kalbėjo: „Trys 
nosys turi sudaryti vieno veido ilgį!" Ir Diureris į tai atsižvel- 
gė. Jam dar labai ilgai atrodydavo, kad tokie apskaičiavimai, 
ypač jeigu juos buvo aprašę žmonės, prisiskaitę senovės au- 
torių, yra neginčijama tiesa. 


Diureris neapsiribodavo tuo, kas būdavo leidžiama gimta- 
jame jo mieste. Mugėse, kur būdavo pardavinėjamos jo graviū- 
ros, tose pat eilėse buvo Kelno, Strasburgo, Bazelio ir daugelio 
kitų miestų spaustuvininkų krautuvėlės. Jau pradėjo rodytis 
pirmieji įvairių spaustuvių leidinių sąrašai, būsimų katalogų 
ir reklaminių prospektų pirmavaizdžiai. Diureris žinojo, kur 
pasirodo knygos, dominančios jį, ir jas pirkdavo. Be to, jo 
paslaugoms buvo puiki Pirkheimerio biblioteka, o ji Niurnberge 
buvo ne vienintelė. Žymiajam dailininkui būdavo prieinamos 
ir kitos. Ta, kuri buvo rotušėje. Jos pagrindą sudarė rankraščių 
rinkinys, paliktas pagal testamentą apsišvietusių Niurnbergo 
gyventojų. Ir toji buvo prieinama, kuri buvo patricijų Holc- 
šuerių namuose. Ir ta, paliktoji Regiomontano. Vienoje iš jų 

buvo saugomas rankraštinis traktatas meno klausimais, kurio 
autorius — italų architektas, dailininkas, teoretikas Leonas Ba- 
tistą Albertis. Alberčio pažiūros turėjo didelės įtakos daugeliui 
XV ir XVI amžiaus dailininkų. Albertis rėmėsi antikinių auto- 
rių darbais apie meną, visų pirma — Vitruvijumi, kuris domė- 
josi proporcijomis ne tik architektūroje, bet ir žmogaus kūno 
dalių. Diureris yra parašęs, kad kai Barbaris jam neatskleidė 
trokštamos proporcijų paslapties, jis pradėjo jos ieškoti pas 
Vitruvijų. Iš tiesų jo raižytinėje graviūroje „„Nemezidė" (kartais 
ji vadinama „Fortūna") moters figūra sukurta remiantis Vitru- 
vijumi: galvos aukštis aštuonis kartus mažesnis negu kūno 
ilgis, septynis kartus kūne telpa pėdos. Tačiau, nepaisant viso 
to, šių dienų požiūriu, „„Nemezidė" negraži: jos kūnas gremėz- 
diškas, rankos ir kojos trumpos. Bet čia jau kitas klausimas. 

Iš knygų Diureris sužinojo, kad Albertis, trokšdamas at- 
skleisti antikinių pastatų grožio paslaptį, Romoje juos matavęs. 
Bet juk noras suvokti grožio dėsnius matuojant puikius, tobu- 
lus senovės kūrinius, Diurerio manymu, buvo būdas pasiekti 
sėkmę! 

Italų traktatai apie meną primygtinai kalbėjo apie tapy- 
bos artimumą mokslui. Italų dailininkai buvo įsitikinę, kad 
tapyba turi remtis aritmetika ir geometrija, mokslu apie skai- 
čius, linijas, plokštumas ir kūnus. Diureris nusprendė, kad 
visa grožio paslaptis glūdi mokslo rankose. Jį apėmė troškimas 
„patikėti algebrai harmoniją". Daug ką savo Žmogiškajame 
temperamente, savo, dailininko, esybėje jis pradėjo lenkti prie 
šitos minties, lauždamas save ir kankindamas, kartais net prie- 
vartaudamas savo genijų. Jis įtikėjo, kad vien mokslas padės 
dailininkui suvokti grožį, pakels jį virš matomo pasaulio at- 
sitiktinumo ir netobulumo. Grožio absoliuto ieškojimas ilgam 
sudomino Diurerį. Tai, ko jis jaunystėje buvo išmokęs pas ta- 
pytojus ir graverius, dabar atrodė apgailėtinai maža. Tai buvo, 
kaip jis vėliau paniekinamai pasakys, „įprotis"—amato metodų 
ir taisyklių sąvadas. O jis veržte veržėsi prie didžiojo meno. 
Diureris buvo įsitikinęs, kad menas turi savo įstatymus, ku- 
rie yra neišmatuojamai aukščiau už įprotį, įstatymus, kuriuos 
galima pažinti protu, išreikšti žodžiais ir skaičiais. Jis atkakliai 
mąstė ne tik apie proporcijų, bet ir apie perspektyvos paslaptis. 

Italų paveikslai jam parodo, kad italai sugeba perteikti erd- 
vės gilumą — ko net sapnuoti nesapnavo vokiečių dailininkai. 

Grįžęs į tėvynę, daug galvojo apie tai. Jis žinojo, kad per- 
spektyvos taisykles italų meistrai laiko didžiausiu atradimu, 
suteikdami joms vos ne magišką reikšmę. Be paliovos, atkak- 
liai, beviltiškai Diureris stengėsi šitą paslaptį atskleisti. Ją at- 
skleisti jis bandė apgraibomis. Galiausiai suprato: jeigu paro- 
dysi, kad linijos, kurios erdvėje eina paraleliai, susikerta pa- 
veikslo viename taške, susidarys gilumos įspūdis. Tai buvo 
didžiojo atradimo diena! Mes esame įpratę, kad įvairių epo- 
chų, šalių ir mokyklų dailininkai kuria savo paveikslus remda- 
miesi įvairiomis perspektyvos taisyklėmis, kad gilumos ir erd- 
vės pratisumas atsiranda toli gražu ne tik dėl centrinės per- 
spektyvos, kuri buvo užbūrusi Diurerį. Ir vis dėlto pabandy- 
sime įsivaizduoti, kaip apsidžiaugė Diureris, kai pirmą sykį 
popieriuje privertė sueiti į vieną tašką visas pagalbines lini- 
jas. Jis nupiešė namą, kurio siena toldama siaurėja, kelią, ku- 
rio pakraščiai iš pradžių artėja, o paskui susilieja. Plokščias 
lapo paviršius tartum stebuklingai išnyko, erdvės giluma tapo 
nuostabiai puikiai matoma, atrodė, kad į ją galima įžengti. Li- 
nijos, sueinančios į vieną tašką, sukūrė stebuklą. Neliko abe- 
jonių, kurie daiktai ir žmonės arčiau ir kurie toliau. Visi kū- 
nai įgijo apimtį. 

Naują savo atradimą Diureris visų pirma panaudojo cikle, 
kuris vadinamas „Žaliosios kančios". Tai nebaigta serija apie 
Kristaus gyvenimą — piešiniai, padaryti plunksna, teptuku ir 
kreida ant žalio toninio popieriaus, — todėl taip ir pavadinta 
ši serija. Šie lakštai — parengiamasis darbas nebaigtam tapy- 
bos kūriniui. Diureris komponuoja „Žaliųjų kančių" piešinius 
mažindamas figūras ir daiktus — atsižvelgdamas į tai, kaip jie 
tolsta nuo žiūrovo, ir, savo dideliam džiaugsmui, pasiekia ne- 
paprastai akivaizdžią erdvės gilumą. Aiškumas, kompozicijos 
logiškumas ypač būtų regimi, jeigu palygintume, pavyzdžiui, 
šitos serijos paveikslą „Prikalimas prie kryžiaus" su jo anks- 
tesnės serijos paveikslu, turinčiu tą patį siužetą. Tačiau įvyksta 
kažkas netikėta: tapę aiškesni, piešiniai praranda įtaigumo jė- 
gą ir aistros įtampą. Netgi tie paveikslai, kuriuose vyksta tra- 
giškiausi įvykiai, ramūs ir pasakojantys pamažu. Atrodo, kad 
veiksmo vieta ir aplinka dailininką domina labiau negu tai, 
kas vyksta toje aplinkoje. 

Diureris labai susižavėjo perspektyvos paslapties atskleidi- 
mu. Galimybės, kurias ji teikė, ypač apčiuopiamos, jeigu pa- 

vaizduota architektūra. Niekad anksčiau perspektyva taip jo 
nedomino kaip dabar. Medžio raižinių ciklo „Marijos gyve- 
nimas" graviūrose atsiranda gilūs kiemai, siauri ilgi koridoriai, 
kambariai su daugybe durų, arkos, už kurių atsiveria peizažo 
tolumos, begalinės kolonados, aklinos sienos ir sienos su ango- 
mis, rūmai su smailiosiomis gotikos arkomis, Renesanso, anti- 
kos, rytų architektūra, miestelėno gyvenamasis kambarys, rūmų 
salė, vaizdingi griuvėsiai. 

Kurti šį ciklą nebuvo taip sunku kaip „Apokalipsę": visų 
pirma nereikėjo tiek dvasios jėgų. Bet vis dėlto šitas darbas 
buvo nelengvas. Kai Diureris baigdavo savo eilinį parengiamąjį 
piešinį, jausdavo malonumą, galvodamas, kur patalpinti savo 
monogramą. Šiam ciklui jis piešdavo monogramą ant lentelės, 
tiesą sakant, labai panašios į lentelę, ant kurios raikoma duona. 
Kiekvienoje graviūroje Diureris lentelę su monograma pa- 
vaizduodavo vis kitaip. Tai ji atremta į staltiesę, nutisusią nuo 
stalo, tai nerūpestingai numesta ant žemės, tai guli ant akme- 
ninių grindų, tai kabo ant šakelės ir visada taip pasukta, taip 
pabrėžtai siaurėjanti, lyg aiškintų, kaip buvo kuriama per- 
spektyva. 

Diurerį domina konstrukcijos ir medžiagos. Jis tarsi rodo, 
kad šitaip mūrijami skliautai iš didelių akmenų, kad šitaip iš 
plytų sudedamos sienos, kad šitaip atrodo siena, kai jau ap- 
trupėjęs tinkas. Štai šitaip guli šiaudų kuokštai ant stogo, štai 
šitaip stogo kartys remiasi į sijas, štai šitaip atramos sujun- 
giamos su sijomis. 

Pats su malonumu būtų pastatęs visa tai, ką buvo pavaiz- 
davęs. Jį domina pjaustytinis ornamentas arba lipdytinės skulp- 
tūros, puošiančios akmeninius vartus. Pro arką matyti namas, 
kurio tokia pat architektūra, kokia buvo daugumos Niurnber- 
go namų, nors graviūra vaizduoja Jeruzalės Aukso vartus. 

Daug ką jis panaudojo iš savo kelionės eskizų, kitų dai- 
lininkų graviūrų. Tačiau daugiausia iš savo paties nuolatinių 
stebėjimų. Diureris studijavo statybą, jos objektus, daiktų pa- 
saulį. Štai kada jam pravertė namų apyvokos reikmenys ir 
tai, ką jis nusipirkdavo dėl visa ko: žibintai ant metalinių 
grandinių, užuolaidos, pakabinamos už žiedų, aksominės stal- 
tiesės kutai, geležiniai durų vyriai, apvali pakabinama prau- 
syklė, langinės. Bažnyčios suolų nesugalvosi. Jis ir negalvo- 
davo: ieškodavo, rasdavo, įsimindavo, nupiešdavo eskizą tokį, 

kad paskui graviūroje aiškiai būdavo matyti ne tik daikto for- 
ma, bet ir iš ko jis padarytas, jo svoris, kad būtų juntamas jo 
paviršius. Iš šių graviūrų mes tiksliai sužinome, kokių daiktų 
Diureris turėjo, iš kokių puodukų gerdavo vandenį ir alų, 
kokiose prausyklėse plaudavosi rankas, kokiais rankšluosčiais 
šluostydavosi, ant kokių suolų sėdėdavo, už kokių stalų val- 
gydavo. 

Diureris taip smulkiai pasakoja apie daiktų pasaulį būtent 
šitame cikle neatsitiktinai. „Apokalipsės" veiksmas vyko dan- 
guje, o jeigu vykdavo žemėje, tai žemė būdavo visas pasaulis, 
žmonės, žodžiu, visa žmonija. „Marijos gyvenimo" įvykiai vyks- 
ta žemėje. Paprasti. Amžini. Sutuoktuvės, gimimas, mirtis... 
Marijos gyvenimo istorija papasakota taip, kad būtų kiekvie- 
nam suprantama. Tai, ką apie Mariją rašė kanoninės evangeli- 
jos, Diureriui buvo maža. Tačiau jam netrūkdavo siužetų. 
Juos padiktuodavo pamokslai, kurie būdavo pagrįsti apokri- 
finėmis evangelijomis ir Jokūbo Voraginiečio „Auksine legen- 
da". Šita populiariausia šventųjų gyvenimų knyga buvo kaip 
tik tuo metu Kobergerio išleista. Iš tų aprašymų buvo galima 
sužinoti ir Marijos gimimo istoriją, ir koks buvo jos motinos 
Onos paveikslas, ir epizodą, kuriame Marija įvedama į šven- 
tyklą. Štai lakštas „Marijos gimimas". Po baldakimu patale 
guli Ona. Ji bejėgiškai atlošusi galvą ant pagalvės, liesos ran- 
kos nukritusios ant antklodės, veidas vos matyti iš po skarelės. 
Prie gimdyvės rūpestingai pasilenkusios moterys. Viena pila 
gerti iš ąsočio, kita duoda lėkštę sriubos. Rodos, girdi, kaip 
ji įkalbinėja Oną valgyti. Pribuvėja snaudžia. Kambarys pilnas 
kaimynių. Viena ruošiasi maudyti naujagimę medinėje rėčkutė- 
je, kita žaidžia su savo mažyliu. Jauna mergaitė visas girdo 
vynu. Jeruzalė? Aišku, ne! Niurnbergas. Tipiškas Niurnbergo 
miestelėno miegamasis. Niurnbergo kaustytinės skrynios, Niurn- 
bergo ąsočiai ir puodukai. Niurnbergo buitis, charakteriai. Kai- 
mynę, kurios nepatenkino puodukas ir kuri geria tiesiai iš ąs0- 
čio, toks įvykis negali sujaudinti. Kiek jau tų vaikų yra gimę 
per jos amželį! Diržas, kuriuo ji susijuosusį — ištisas pasako- 
jimas apie jos gyvenimą: prie jo prikabintas didžiulis ryšulys 
raktų, sunkus kapšas, ūkiškas peilis. O šalia jos — dvi kito- 
kios moterys. Tos, kuri žaidžia su garbanotu kūdikiu, veide 
spindi meilus švelnumas. Ta, kuri greta jos, šypsosi. Jos abi 
džiaugiasi tuo, kas ką tik įvyko. Bet labiausiai džiaugiasi mer- 

gaitė, kuri tyliai ir atsargiai, palenkusi galvą, nuleidusi akis, 
pirštų galais eina per kambarį. Ji nedidelio ūgio, jos kasos 
sUindžiai supintos, plaukai lygiai sušukuoti virš aukštos kak- 
los—tyras""ir mielas paveikslas. Kūdikio gimimas ne tik pa- 
vaizduotas su proziškomis smulkmenomis, bet ir nutviekstas 
taurios poezijos. Naujos gyvybės atsiradimas — štai kur tikras 
stebuklas, vertas išaukštinimo, vėl sako dailininkas. 

Šiam ciklui Diureris paruošė septyniolika piešinių ir didžiąją 
dtili išraižė. Tačiau darbas liko nebaigtas. Diureris grįžo prie 
jo tik po daugelio metų. 

Marijos paveikslą šiuo laikotarpiu Diureris vaizduoja ir 
vario graviūrose. Štai „Marija, sėdinti ant velėnų suolo". Cia 
|i atrodo vyresnė negu ankstesniuose raižiniuose. Jos galvą 
gaubia skarelė. Ji švelniai abiem rankomis laiko putlią sū- 
naus rankutę. Dailininkas jautė, jog tai, kas čia pavaizduota, 
yra taip svarbu, kad jis nebandys niekuo atitraukti žiūrovo 
dėmesį. Lakšte nėra smulkmenų, kurių tiek daug medžio rai- 
žiniuose. Yra tik maitinanti motina ir kūdikis, be to, vos žymi 
tvora. Tai vienas iš pačių išraiškingiausių ir pačių lakoniškiau- 
sių Diurerio darbų, kupinas nepaaiškinamo švelnumo... 

Jis nuoširdžiai tikėjo, neleisdamas sau suabejoti, kad, 
atskleidęs perspektyvos paslaptį, sužinosiąs ir žmogaus grožio 
paslaptį — tobulą kūno proporcijų paslaptį. Išplėš šitą paslaptį 
iš aplinkos skriestuvu, liniuote arba kampainiu, išreikš skai- 
čiais, įtvirtins brėžiniais. Diureris vis piešė ir piešė schemi- 
nius vyrų ir moterų kūnus, remdamasis apskaičiavimais. Kai 
kurie iš jų ir liko brėžiniais. Jie stebina savo panašumu į ku- 
bistų darbus: Diureris kūrė žmonių figūras iš geometrinių kū- 
nų. Tačiau jis ne visada apsiribodavo brėžiniais-schemomis. 
Daugeliui iš jų suteikė kūną, pamažu juos pavertė moters ir 
vyro piešiniu. Pradurtos popieriuje vietos skriestuvo kojyčių, 
įkirtimai, atsiradę skriestuvu matuojant nuotolį, plonos pagal- 
binės linijos, likusios nuo kvadrato arba apskritimo, kartais 
šalia figūrų skalė su skaitmenimis — štai- charakteringi šių su- 
konstruotų piešinių požymiai. Čia pozos lyg stygos įtemptos, 
o Diurerio linija, visada taip natūraliai pulsuojanti,— nelanksti, 
vienoda, kaligrafiškai taisyklinga. Ar Diureris jautė, kad šituo- 
se piešiniuose nebėra gyvo grožio? Sunku pasakyti. Jis turėjo 
ne tik naujojo amžiaus — mokslo amžiaus tvirtas pažiūras, bet 
ir buvo pagautas įkvėpimo, beveik fanatiškai suvokė tiesą, ku- 

ri gali viską nutvieksti tartum stebuklas. Jis ieškojo grožio 
formulės atkakliai, kaip alchemikai ieškojo filosofijos akmens, 
o medikai —panacėjos, vaisto nuo visų ligų. Kaip ir jie, Diu- 
reris galvojo: dar kiek pastangų, ir jis atškleisiąs paslaptį, kuri 
jam padėsianti prilygti didiesiems senovės meistrams. 

Kartais jam atrodydavo — pasisekė! Argi ne gražūs jo Ado- 
mas ir Ieva? Jis į šitą vario graviūrą įdėjo viską, ką tik žinojo 
apie tai, kaip senovėje buvo vaizduojamas gražus nuogas kū- 
nas. Vien apskaičiuotomis proporcijomis, perimtomis iš Vitru- 
vijaus, čia apsieiti negalima. Adomui jis suteikė Apolono bruo- 
žus, Ievai — Veneros. Adomo kūne pabrėžė stangrių raumenų 
jėgą, Ievos kūne — švelnų minkštumą ir apvalumą. Taip, pro- 
tėvių kūnai šioje graviūroje labai gražūs. Ne veltui graviūra 
turėjo tokį didelį pasisekimą. Tačiau jų pozos ir gestai daugiau 
primena skulptūrą negu gyvus žmones. Yra išlikę parengia- 
mieji- abiejų figūrų piešiniai. Jie liudija, kad, juos piešdamas, 
Diureris naudojosi geometrija. Šitie piešiniai yra užfiksavę Diu- 
rerio kantrybę ir pastangas, nepalenkiamą tikėjimą, kad skai- 
čius, liniuotė, skriestuvas gali tapti priemone, padedančia pa- 
vaizduoti žmogaus grožį Kai pažiūri į šias studijas, ir pasi- 
mokai, ir pasidaro skaudu. Genialusis dailininkas atkakliai ieško 
grožio idealo, programuoja jį skaičiais ir schemomis. Jausmas 
toks, tartum Saljeris šokdintų Mocartą. 


Kartais Diureris pavargdavo, ieškodamas grožio formulės. 
Apmaudas ir nusivylimas apimdavo jo sielą: tikslas, kuris at- 
rodydavo taip arti, vėl būdavo nepasiekiamas. Kai sugesdavo 
jo nuotaika, kaltę dėl savo niūrumo jis suversdavo melancho- 
liškam charakteriui. Kartais padėdavo ilgi pasivaikščiojimai. 
Kad tik jo niekas nesustabdytų ir neimtų maloniai klausinėti, 
kokia jo sveikata ir kur ketinąs eiti. Jei, neduok dieve, jis 
pasakys, kad skubąs vaistų parsinešti, klausinėtoj as tuoj pat 
nutaisys susirūpinusį veidą, ims teirautis, kuo sergąs ponas 
Diureris. O jeigu jis bus išsilavinęs žmogus, pavadins jį ne 
ponu Diureriu, o pasakys, kad jau kuris laikas mokyti dailinin- 
ko draugai sako: „Kur teikiasi skubėti vokiečių Apelesas?" 

Malonūs žodžiai įskaudins dailininką. Kaip paaiškinti užjau- 
čiančiam ir smalsiam geraširdžiui, kokia liga jį kamuoja? Skųs- 
tis senais skausmais šone? Tada pradės nurodinėti ir gydytojus, 
ir vaistus. 

Vaistų jam nereikia. Jo vaistai visur. Kartais vaistais ga- 


174 


li tapti senas medis ant upės ar upokšnio kranto. Diureris su- 
akmenės priešais jį, apžiūrinėdamas, kaip šaknys kelia nukritusį 
pernykštį lapą, kokia sutrūkinėjusi sena žievė —ji panaši į 
juodai rudą kaimiškos duonos kepalo plutelę. Žiūrės, kaip 
storos šakos šakojasi į plonas šakeles, ir žavėsis tuo grožiu, 
tomis susiraizgiusiomis šakomis. Jis gėrėsis, kaip keičiasi lapų 
žaluma, kai šiuos judina vėjas, kai ant jų krinta saulės šviesa 
arba užslenka šešėlis. Atrodytų, kas ta lapų žaluma! Juk taip 
viskas paprasta. Bet Diureris jau seniai žino, kad mažai ką taip 
sunku pavaizduoti spalvomis kaip medžių arba žolės žalumą. 
Ypač jeigu žaluma apšviesta ryškios saulės. Jis moka nuta- 
pyti medžių, krūmų, žolės žalumą. Tai nemaža paguoda. Vais- 
tais ir paguoda gali tapti medis, gali ir bijūnų krūmas. Jie 
augo sode priešais neišvaizdų namuką netoli kelio, einančio 
į miestą. Krūmuose buvo ir kietų, dar nepražydusių pumpurų, 
ir jau išsiskleidusių švelnių žiedų. Diureris paprašė šeimininką 
keleto bijūnų. Šis buvo pasiruošęs žymiam meistrui priskinti 
glėbį. Diureris pakartojo, kad jam užtenka dviejų ar trijų. 
Tiktai jis pats išsirinksiąs. 

Vos tik nusiskynęs žiedus, nuskubėjo namo. Jis staiga taip 
panoro grįžti į dirbtuvę, kaip neseniai iš jos ištrūkti. Namuose 
jis pamerkė bijūnus į stiklinę vandens. Popierius, teptukai, 
dažai visad parengti. Vienas žiedas seniai išsiskleidęs, net yra 
iškritusių vainiklapių. Likę vainiklapiai užsirietę. Matyti tam- 
sus žiedo vidurys. Kitas bijūnas, rausvai violetinis, vos pra- 
siskleidęs. Jo kotelis išlenktas. Šalia išsiskleidusio bijūno — 
kitas pumpuras. Kol Diureris piešė bijūnus, jo neapleido džiaugs- 
mingo gaivumo jausmas. Žiedai bylojo, kad prasidėjo vasara, 
kad bus daug ilgų, šiltų dienų, kad iki rudens dar toli. Pie- 
šinys nepaprastai tikslus. Bet vien tikslumo Diureriui buvo 
maža. Jis taip buvo parinkęs tris žiedus — pumpurą, vos pra- 
siskleidusi žiedą ir jau su krintančiais vainiklapiais,— kad jie 
tapo pasakojimu apie gyvenimą. Apie gyvenimą nuostabų, bet 
trumpą. 

Iš pasivaikščiojimų Diureris niekada negrįždavo tuščiomis 
rankomis: parsinešdavo čia šakelę, čia akmenį. Sykį parsinešė, 
susivyniojęs į varnalėšos lapą — vabalą-elnią. Padėjo jį ant 
stalo, ilgai apžiūrinėjo, net pro lupą. Vabalo stangrus blizgan- 
tis šarvas, sakytum pagamintas iš brangakmenio, ant galvos 
sunkūs, iš tiesų kaip elnio ragai. Menkas padaras — jį taip 

lengva nepastebėjus sutraiškyti, — o jo egzistavimas byloja apie 
nuostabų pasaulio tobulumą, esantį kiekviename mažmožyje. 
Prisiminė Nikolajaus Kuzanskio — mąstytojo, turėjusio Diureriui 
didelės įtakos, samprotavimus apie begalybę, esančią kiekvie- 
name, rodos, menkaverčiame daikte, apie mažas gyvenimo da- 
lelytes, atspindinčias dieviškojo kosmoso didybę. Vabalas grei- 
tai kilnojo kojytes, stengėsi pabėgti nuo stalo, paskui dėjosi 
miręs. Diureris atsargiai pajudino jį žolele. Vabalas pakėlė 
galvą, lyg būtų norėjęs užbadyti nematomą priešą. Štai tokį 
budrų, pakelta raguota galva Diureris jį ir nupiešė. Piešinys, 
padarytas akvarele ir guašu, nuostabiai tikslus ir gyvas. At- 
rodo, sukurtas vienu mirksniu, iš karto įgavęs vienintelę bū- 
tiną formą. 

Sunkiu grožio formulės ieškojimų laikotarpiu Diureriui to- 
kie piešiniai būdavo poilsis ir džiaugsmas. Jis piešdavo sau, 
nenujausdamas, kad šitie piešiniai po kiek šimtmečių kels 
susižavėjimą. Nė vienas Europos dailininkas dar nebuvo taip 
įdėmiai ir su meile žiūrėjęs į bet kurią smulkmeną, sukurtą 
gamtos. 

Stai garsusis „Velėnos lopinėlis" —vėl akvarelė ir guašas. 
Tam, kuris nemato gamtos, egzistuoja „žolė apskritai", „gėlės 
apskritai". O Diureris ją mato ir su meile perkelia ant popie- 
riaus šakotą stiebelį ir smulkiai iškarpytus kraujažolės lape- 
lius; trumpakotės kiaulpienės žiedelį, aukštą sinevado stiebelį 
ir iškarpytus lapus, tamsius, su šviesiom gyslelėm gysločių la- 
pus. Zemė, gelsvai ruda pjūvyje, padengta visų atspalvių ža- 
lumos — tamsios ir šviesios, matinės ir blizgančios. Žiūrint į pa- 
veikslą, galima net tiksliai pasakyti, kad Diureris yra apžiū- 
rinėjęs augalus ne saulės apšviestus, o pavėsyje: ryškiai gel- 
tonus pienės žiedus jis nupiešė susiglaudusius, kokie būna 
debesims užtraukus dangų. Siame piešinyje yra vadinamoji 
„varlės perspektyva", tarytum kažkas į augalus žiūrėtų iš apa- 
čios į viršų ir jie atrodytų jam dideli. Mažas sklypelis žalios 
lankos atrodo kaip ištisas paslaptingas pasaulis. Taip jį galėtų 
matyti pasakoje Berniukas nykštukas. 

Vieną kartą, išėjęs pasivaikščioti, Diureris sugavo pagiry- 
je kiškutį. Buvo nelengva jį prisijaukinti ir šerti. Kaip atmi- 
nimas apie tai yra išlikęs vienas iš žinomiausių piešinių —,,Jau- 
nasis kiškis". Vasarinis rusvas kailis, nugaroje tamsus, papil- 
vėje šviesus, truputį pasišiaušęs. Viena ausis budriai pakelta. 

Kiškis tupi ramiai, bet jo kūnas išsitempęs, vos matomas šiur- 
pulys eina nugara, jis pasiruošęs tuoj pat bėgti. Kiškio akių 
vyzdžiuose atsispindi lango rėmai. Diureris atsargiai patupdė 
ant stalo netoli lango baikštų savo modelį, glostė kiškį ir ty- 
liai kalbėjo, kad nusiramintų. Skubėjo nupiešti kiškį, kol šis 
ramiai tupi, stengėsi nieko nepražiūrėti — nei ilgų styrinčių 
ūsų, nei trūkčiojančios nosies, nei iššokusios akies, nei at- 
spindžio vyzdyje, piešė prijaukintą kiškį, o užfiksavo svarbų 
savo charakterio bruožą: švelnią meilę gamtai, karštą domėji- 
mąsi jos kūriniais. Diureris buvo įžvalgus ne tik vaizduodamas 
gyvulius, bet ir apskritai gamtą. Graviūroje „Sv. Eustachijus", 
be žvėrių, yra senas dvikamienis medis. Vienas kamienas per- 
skeltas žaibo. Jis seniai neteko jaunų atžalų ir žalių lapų, jis 
džiūsta, bet dar stovi, dar tiesia į dangų savo šakas, padengtas 
šiurkščios žievės, dar kažko tikisi. .. Senasis medis, kuris ne- 
nori žūti, atrodo tragiškai sudvasintas. Diurerio darbuose gam- 
ta visados sudvasinta. 

Švelnios jo meilės prisipažinimas visiems gamtos padarams 
skamba piešinyje, nupieštame plunksna ir nuspalvintame ak- 
vareliniais dažais. Tai „Marija, apsupta gyvūnų". Tą laimingą 
dieną, kai Diureris sukūrė šitą piešinį, jo nuotaikos niekas 
nebuvo sudrumstęs. Spalvos — šviesios, lengvos ir skaidrios. 
Madona, apsivilkusi lengvais drabužiais, sėdi ant suolo tarp 
gėlių ir krūmų seno, žolės prižėlusio sodo kampe. Ant jos 
kelių — atversta knyga, kūdikis palenkęs jazmino šakelę. O 
aplink juos — žvėrys, paukščiai, vabzdžiai. Rusva lapė. Baltas 
gauruotas pudelis. Žalia papūga. Iš drevės žvelgia pasišiaušęs 
apuokas. Pelėda plačiai atmerkusi apskritas geltonas akis. Bal- 
tos garbanotos avys ganosi lankoje. Baltas gandras žingsniuoja 
balos pakraščiu aukštai kilnodamas plonas kojas. To laikotarpio 
menas mėgo smulkų išskaičiavimą. Ir Diureris vis vardija že- 
miškuosius padarus, susirinkusius aplink Madoną su kūdikiu. 
Tupi ant šakelių traškutis ir kregždė, išdidžiai išrietusios kak- 
lus plaukioja tvenkiny gulbės. Ant takelio Marijai prie kojų 
nusileidęs žiogas, šliaužia sraigė. Čia ir drugeliai, ir vabalai, 
ir kirmėlės. Nėra tokio dievo padaro, kuris Diureriui atrodytų 
nevertas dėmesio... Daugybės pasivaikščiojimų stebėjimus, il- 
gas valandas miške, laukuose, tvenkinio ir upės pakrantėse 
Diureris surinko šitame patraukliame piešinyje. Gyviai ir au- 
galai taip prikausto "mūsų dėmesį, kad ne iš karto pamatome 

žvaigždę, spindinčią danguje, mažulytes figūrėles karalių, ku- 
rie skuba nusilenkti kūdikėliui. Jų eilė atnešti dovanas dar ne- 
atėjo. Kol kas dovanas neša gamta. Jos dovanos — žvėrys, 
paukščiai, vabzdžiai. Šiame piešinyje pasaulis kupinas saulės, 
ramybės, džiaugsmo, gerumo, šypsenos. Atrodo, kad priešais 
akis dailininkui, kuris taip mato žemę, niekada nebuvo pasi- 
rodžiusios „„Apokalipsės" vizijos. 

Įtemptai dirbant, atkakliai ieškant, giliai mąstant, praei- 
davo dienos, savaitės, mėnesiai. Iš jų susidėdavo metai. Visa 
tai, ką nupiešė, išgraviravo, nutapė Diureris per penkmetį, nuo 
1500 iki 1505 metų, net negalima suskaičiuoti. Šitie darbai 
nuostabūs savo įvairove: jį domina čia sukonstruotos figūros, 
čia tiksliausi iš natūros piešti piešiniai. Kai kuriuose iš jų 
daug personažų, daug smulkmenų. Kituose mažai žmonių, ir jie 
stebina lakoniškumu. Tais metais Diureris vaizduoja pats save 
tai didingai ramų, tai sergantį ir nelaimingą... Jis papuošia 
miniatiūriniais piešiniais Pirkheimerio knygas ir sukuria vie- 
nintelį savo kūryboje paveikslą, turintį mitologinį siužetą. Jo 
herojus — Heraklis, kurį anksčiau yra vaizdavęs raižinyje. Ir 
toliau tapo portretus ir altorių paveikslus. Žinomiausias iš jų, 
sukurtas tais metais, —,,Kristaus gimimas". Tai centrinė altoriaus 
dalis, nutapyta užsakius broliams Paumgartneriams, Diurerio 
draugams. Šviesios ir šventinės spalvos. Ryškus Juozapo rau- 
dono ir Marijos mėlyno apdaro kontrastas. Nuostabūs fantas- 
tiniai griuvėsiai. Iš abiejų šv. šeimos pusių — mažutėlaitės už- 
sakovų šeimų figūros — grupinis žymiųjų niurnbergiečių puoš- 
niais kostiumais portretas. Užsakovų pageidavimu nupiešti jų 
herbai. Paveikslas labai meistriškas. Su meile perteiktas lapų 
virpėjimas. Atrodo, kad vėjas išlenkęs šakas krūmų, kuriais 
apaugę akmeniniai griuvėsiai, lengvai krinta medžiagų klostės, 
žvilga kailiai ir blizga didžiulės karvių akys. Ant šoninių su- 
veriamųjų altoriaus dalių, tartum du sargybiniai, stovi šv. Eus- 
tachijus ir šv. Jurgis. Juodu atsirėmę į vėliavų kotus. Jų šarvai 
žybčioja. Tai ne tik šventųjų atvaizdai, tai užsakovų — Stefano 
ir Luko Paumgartnerių portretai. Daug kas šiame altoriuje pri- 
mena Diurerio pirmtakų darbus: ir tai, kaip mažos palyginti 
su šia šeima užsakovų figūros, ir tai, kaip stovi šoninėse alto- 
riaus dalyse šv. Eustachijus ir šv. Jurgis. Jų pozose jaučiama 
senatvė, nuo kurios Diureris tciip norėjo pabėgti. Jis pats tai 
mato. Be to, su apmaudu jaučia, kad ir vėl jam nepavyko pa- 

naudoti, ko jis siekė, norėdamas atskleisti gražių proporcijų 
paslaptį. 

Jis vis klausinėjo ir klausinėjo Pirkheimerį, ar yra išlikę 
senovės dailininkų traktatai apie tapybos meną. Pirkheimeris 
neabejojo, kad, sprendžiant pagal tai, kaip aiškiai apie juos 
užsimena įvairūs autoriai, jie buvo. Bet, deja, arba jie nėra 
išlikę, arba slypi kur nors, tačiau nėra rasti. Dažnai juodu kal- 
bėdavosi apie Italiją. Pirkheimeris karštai mylėjo šitą šalį, 
žinojo jos istoriją, papročius, mokėjo kalbą kaip mažai kas iš 
vokiečių, prisimindavo jos klimatą, universitetus, bibliotekas, 
Diureris būtinai turįs dar sykį apsilankyti Italijoje. Italija — 
mokslininkus, dailininkus, moteris. Jis buvo tvirtai įsitikinęs — 
tikrojo mokslo ir tikrojo meno tėvynė. Ten jis gausiąs atsaky- 
mus į savo klausimus. Ir Diureris vis dažniau galvodavo apie 
naują kelionę anapus Alpių. Dabar pamatysiąs daugiau negu 
pirmą kartą ir geriau suvoksiąs tai, ką pamatysiąs. Jis apie 
tai dar neprasitarė nei Agnesei, nei motinai, bet mintyse jau 
keliavo į Veneciją. 


VII SKYRIUS 


1505 metais Vokietiją vėl aplankė maras. Pavasarį jis pa- 
siekė Niurnbergą, o vasarą čia siautėte siautėjo. Vėl prasidėjo 
traukimasis iš miesto. Gelbėjosi bėgdami ir Miesto tarybos 
nariai. Jie persikėlė į Nordlingeną, ne per daug susimąsty- 
dami, kad palieka miestą likimo valiai. Tų savaičių nuotaika 
atsispindėjo Diurerio piešinyje: didžiulė kaulėta mirtis šuo- 
liuoja sėdėdama ant didžiulio kaulėto arklio. Ant jos kauko- 
lės— karūna, ant arklio kaklo — varpas. Laidotuvių varpo gar- 
sas praneša, kad artėja mirtis. Veržlios anglimi brūkštelėto pie- 
šinio linijos kupinos tragiškos jėgos. Lotyniškas užrašas skelbia: 
„Atsimink mane!" 

Rugpjūčio mėnesį Diureris išsiuntė Agnesę į Frankfurtą, į 
rudens mugę. Ten ji būsianti toliau nuo pavojaus ir parduo- 
sianti graviūras. Likti vienam namuose buvo nepakeliama. Diu- 
reris netikėtai ėmė ruoštis kelionėn. Vėl į Italiją, vėl į Vene- 
ciją. Jis paliko keletą nebaigtų vario graviūrų ir altorių „Lai- 
minantis Kristus". Jį tik užgruntavo. Darbą pavedė baigti vie- 
nam iš savo pameistrių. Diureris norėjo važiuoti drauge su 

broliu Hansu. Jam sukako šešiolika melų, bet motina nesiryžo 
leisti jaunesniojo sūnaus į tolimą kelionę. 

Nuostabu! Jis visus tuos metus taip nenuilstamai dirbo, o 
pinigų kelionei nebuvo. Po to, kai jis davė pinigų Agnesei ir 
paliko motinai, sau turėjo pasiskolinti iš nuoširdžiojo draugo 
Vilibaldo ir dėl to važiuoti į Nordlingeną, kur šis sėdėjo kartu 
su kitais ponais patarėjais. Pirkheimeris noriai paskolino pini- 
gų, tačiau priedo pavedė atlikti daugybę užduočių. Tegul Diu- 
reris jam nuperkąs Venecijoje ir parsiunčiąs, kai tik pasitaikys 
patogi proga, keletą žiedų su safyrais ir smaragdais. Be to, 
keletą rytietiškų kilimų, būtinai plačius, ir gervės plunksnų 
skrybėlėms. Maras maru palieka, bet atsilikti nuo mados Pirk- 
heimeris neketino. Beje, tegul dirstelėsiąs, kokios graikiškos 
knygos esančios italų spaustuvininkų krautuvėse, o jeigu ką 
nors pamatysiąs, ko jo, Pirkheimerio, bibliotekoje nesą, tegul 
nuperkąs. Taip, vos neužmiršęs! Tegu nuperkąs italų dailininkų 
graviūrų kabinetui papuošti. Diureris susiraukė — galima pa- 
manyti, kad jo graviūros blogesnės! Tad kodėl pats žymiausias 
Italijos graveris Markantonijus Raimondis ne tik kopijuoja jo 
ciklo „Marijos gyvenimas" lakštus, bet netgi padirbinėja jo, 
Diurerio, monogramą ir gauna už tą falsifikatą dideles paja- 
mas? Pirkheimeris nesidžiaugė užkliudęs tokią skaudžią temą, 
tačiau patarė, jeigu jau draugas išsiruošė Italijon, iškelti Ve- 
necijoje bylą klastotojui ir tuoj nurodė, kaip protingai ir sub- 
tiliai surašyti ieškinį, čia pat pasipuikavo atmintimi pacituo- 
damas plačiausias ištraukas iš įstatymų ir prie jų esančių ko- 
mentarų. 

Diureris pasiėmė parduoti ryšulį graviūrų ir keletą nedi- 
delių paveikslų. Paimti daug negalėjo: teko joti. Kai pagalvo- 
jo apie tai, kad jis vėl pamatys Alpes, o paskui Italijos slė- 
nius, jį apėmė tokia prieškelioninė karštligė, kad jis išsigando, 
atrodė — susirgo. Diureris skubėjo. Reikėjo perjoti Alpių per- 
ėjas, kol jų dar nepadengė sniegas. Jis skubėjo ir šį sykį ke- 
lyje piešti nesustodavo. 

1505 metų rudenį priešais jį atsivėrė Venecijos panorama. 
Nuo tada, kai ją pirmąsyk regėjo, buvo praėję vienuolika metų. 
Per tą laiką pasibaigė jo jaunystė, jis tapo žinomu dailininku, 
įsigijo daug draugų, palaidojo tėvą, pats vos nenumirė, be 
galo daug dirbo, kartais būdavo patenkintas tuo, ką padarė, 
dažniausiai — ne, norėjo išplėšti iš grožio jo paslaptį, tačiau 

kol kas to nebuvo pasiekęs. Jam ėjo trisdešimt penkti metai. 
Atvyko čia jausdamasis ne tik meistras, bet žymus meistras. 
Buvo tvirtai įsitikinęs: jo šlovė seniai yra peržengusi Alpes. 
Venecijoje Diureris tuoj pat nuvyko į Vokiečių nakvynės 
namus, kur visada būdavo daug niurnbergiečių. Pradžiuginti 
žemiečių jis neturėjo kuo. Kai iškeliavo, maras dar šeiminin- 
kavo gimtajame mieste. Žemiečiai sunerimę klausinėjo apie 
gimines ir artimuosius. Deja, Diureriui ne sykį buvo tekę būti 
nelaimės pranešėju. Venecijoje taip pat buvo permainų. 
Senasis Vokiečių nakvynės namų pastatas prie Rialto tilto 
buvo sudegęs. Naujasis buvo neseniai baigtas. Jis buvo trijų 
aukštų, pastatytas iš paprasto akmens, be marmuro ir papuo- 
šimų. Šalia Venecijos rūmų jis atrodė niūrus. Tačiau buvo 
nuspręsta jo vidų papuošti tada dar jaunų Džordžonės ir Ti- 
ciano freskomis. Diureris susipažino su naujųjų Nakvynės namų 
statytojų — architektu Jeronimu. Tai buvo aukštas liesas žmo- 
gus protingu, nervingu veidu, įdėmiu žvilgsniu, susitaršiusiais, 
neprižiūrimais plaukais. Jis nešiojo aklinai užsagstytą paprastą 
durtinį ir iš pradžių atkreipė Diurerio dėmesį visišku abejin- 
gumu savo išvaizdai. Diureris mėgo rengtis madingai ir žinojo, 
kokį įspūdį daro užsakovams brangus ir gražus apdaras. Štai 
ir Venecijoje, vos tik apsidairęs, jis užsisakė naują apsiaustą. 
Architektui Jeronimui išorė buvo visai bereikšmis dalykas. Įsi- 
žiūrėjęs į jį, Diureris nusprendė būtinai nupiešti jo portretą. 
Tai vienas iš geriausių Diurerio darbų, sukurtų Venecijoje: 
taip galima pavaizduoti tik tą žmogų, kurį įdomu stebėti. 
Diureris apsigyveno netoli Vokiečių nakvynės namų, pas 
vokietį Peterį Penderį, kuris laikė smuklę su kambariais atva- 
žiavusiems. Savo tėvynainiams Penderis valgyti gamindavo pa- 
gal vokiečių skonį, net alų atsiveždavo iš Vokietijos. Tiesa, 
už bokalą vokiško alaus jam reikėdavo mokėti tris kartus bran- 
giau. 
Iš pradžių Diurerį apėmė nusivylimas. Italų tapytojai elgėsi 
taip išdidžiai, lyg nieko nebūtų buvę girdėję apie jo šlovę. 
Užtai vokiečių pirkliai, sužinoję iš laiškų, gautų iš Niurn- 
bergo ir Augsburgo, koks žymus jis esąs ir kaip graveris, ir 
kaip tapytojas, ir peržiūrėję jo atsivežtus darbus, pavedė jam 
didelį užsakymą. Tegul nutapo šv. Bartolomėjo bažnyčiai, 
kuri yra greta Vokiečių nakvynės namų, paveikslą ,Rožan- 
čiaus šventė". 

Vokietijos ir Italijos dvasininkai be galo jaudinosi, kad 
tikintieji nebeklauso, kad tarp liaudies žmonių atsiranda savi 
pamokslininkai ir net pranašai, kad šventosios vietos lankomos 
ne tada ir ne ten, kada ir kur yra nurodyta bažnyčios. Kokiu 
būdu įtvirtinti savo jau susilpnėjusią įtaką? Iš visų sumaniau- 
sias pasirodė Jakobas Šprengeris — vienuolis ir inkvizitorius. 
Vienas iš baisiosios knygos „Raganų kūjis" autorių. Domini- 
konų brolijų, esančių Italijoje, pavyzdžiu jis Vokietijoje įsteigė 
„Rožančiaus broliją". Tokių brolijų paplitimas buvo susijęs su 
oficialiomis katalikų bažnyčios kovomis su mistikais, kurių idė- 
jos peržengė ortodoksinės katalikybės įsakymų rėmus. Rožan- 
čiaus kultas, parengtas dominikonų ir perneštas į vokiečių dirvą 
Sprengerio, turėjo sukelti tiems, kurie meldžiasi, džiaugsmą. 
Tegul tie, kurie meldžiasi bažnyčioje, ne šiaip sau kalba ro- 
žančiuko vaizduojasi, kad rožančius — baltų ir skaisčiai rau- 
donų rožių vainikas. Mažieji rožančiaus karoliukai — baltos ro- 
žės. Tegul jie primena nekaltos mergelės Marijos tyrumą! Di- 
dieji rožančiaus karoliukai — skaisčiai raudonos rožės. Tegul jie 
primena Kristaus kraują, kurį jis praliejo kentėdamas! Tegul 
dvasininkai ir pasauliečiai, neturtingi ir turtingi, susijungia į 
„Rožančiaus broliją". Tegul galvoja, kad čia jie visi lygūs. 
Šiame sumanyme slypėjo noras sukurti dar vieną naują Kris- 
taus, ypač mergelės Marijos, kulto formą ir kad ją kontro- 
liuotų bažnyčia. 

„Rožančiaus brolija" greitai plito po visą Vokietiją: jai 
plisti padėjo šimtmečio pabaigos neramumai ir nelaimės. Su- 
sikūrė panaši brolija ir tarp vokiečių pirklių, gyvenančių Ve- 
necijoje. Diureriui nereikėjo aiškinti, kas turėjo būti užfiksuota 
paveiksle, jeigu jis vadinasi „Rožančiaus šventė". Siužetas ži- 
nomas: Madona, Kristus ir vienas iš šventųjų dalija visų luomų 
ir rangų žmonėms rožių vainikus. Graviūros šia tema buvo 
atspausdintos knygoje „Rožančiaus brolija", kurios išleidimu 
pasirūpino Šprengeris. Graviūroje kūdikėlis Kristus duoda ro- 
žančių kardinolui, o mergelė Marija—-imperatoriui. Diureris 
panaudoja šitą siužetą, bet daugiau nieko graviūra jam ne- 
gali duoti: figūros, čia pavaizduotos,— bejėgės, proporcijos — 
nepagrįstos, judesiai — nenatūralūs, mažylio veidas — kaip se- 
nutės. 

Vokiečiai, kurie grupavosi apie Nakvynės namus, norėjo 
būti įamžinti paveiksle. Užuominomis buvo pasakyti dailininkui 

pageidavimai, kurie buvo pagrįsti „aukšta“ politika. Pirkliai, 
kurie buvo įdėję kapitalo į prekybą su Italija apskritai, buvo 
gyvybiškai suinteresuoti, kad Italijos žemėje viešpatautų tai- 
ka, o keliuose ir jūrose—saugumas. Jie vylėsi, kad dailininkas 
supranta, kaip yra svarbi santarvė tarp imperatoriaus, popie- 
žiaus ir Venecijos valdovų. Diureriui šitai buvo aišku. Sąlygos 
buvo pasiūlytos dosnios. Jeigu baigsiąs paveikslą tuoj po vely- 
kų, jam sumokėsią 110 guldenų. Dideli pinigai! Tokios sumos 
dar nė už vieną darbą nebuvo gavęs. Diureris neabejojo, kad 
laiku suspės nutapyti paveikslą. Pradėdamas darbą, visada bū- 
davo įsitikinęs, kad laiko jam reikės nedaug, kad medžiagoms 
pinigų išleis mažai, kad visas užmokestis, išskaičiavus keletą 
guldenų, atiteks jam. Diureris visada taip manydavo ir visada 
apsirikdavo. Buvo dar viena priežastis, galbūt svarbiausia, kodėl 
jis ėmėsi šito darbo su dideliu džiaugsmu. Pirmi susitikimai su 
teptuko draugais jo sieloje paliko kartėlio jausmą. Už graž- 
byliškų komplimentų jis aiškiai išgirdo: jie mielai pripažįsta, 
kad Diureris — piešinio ir graviūros meistras, bet nelaiko jo 
tapytoju, gebančiu varžytis su jais. Na ką gi! Jiems parodys, 
koks jis tapytojas! Imdamas tapyti „Rožančiaus šventę", Diu- 
reris stojo į nepaskelbtas, bet ne mažiau sunkias varžybas. 


Nedaug Diurerio gyvenimo mėnesių taip gerai mums žinomi 
kaip šitie, praleistieji Venecijoje. Vos ne su kiekvienu žy- 
gūnu, iškeliaujančiu iš Vokiečių nakvynės namų į Niurnbergą, 
jis siųsdavo laiškus. Ne per dažniausiai — namiškiams. Daž- 
niau — draugams. Išliko tik parašytieji Pirkheimeriui. Diureris 
rašydavo laiškus, kaip tuomet buvo rašoma, žąsies arba gulbės 
plunksna, sulankstydavo keletą kartų, užantspauduodavo žaliu 
arba rudu vašku, užrašydavo, kam turi būti įteiktas laiškas, 
griežtai įspėdamas žygūną, kad perduotų jį tučtuojau, kai tik 
nuvyks į Niurnbergą. Diurerio laiškų fantastiška ortografija. Dėl 
to jis nekaltas. Tuo metu vokiečių literatūrinė kalba tiktai for- 
mavosi. Kai skaitai jo laiškus originalo kalba, girdi net jo bal- 
są. Jo laiškų stilius gyvas ir betarpiškas: jis rašydavo be juod- 
raščių, greitai. 

Šitie laiškai mums suteikia laimingą galimybę įsivaizduoti 
Diurerio gyvenimą Venecijoje su mažiausiomis smulkmenomis. 
Tas gyvenimas nebuvo ramus. Diurerį visą laiką spaudžia pi- 
niginiai reikalai. Keletą sykių jis rašo Pirkheimeriui, kad nėra 
užmiršęs savo skolos — kad ją grąžinsiąs, kai tik parvyksiąs 


183 


į Niurnbergą. Ši tema jam be galo nemaloni, bet jis žino ne- 
galįs jos apeiti. 

Diureris tikisi, kad žmonai ir motinai užteks pinigų, ku- 
riuos joms buvo palikęs, ir tų, kuriuos Agnesė surinks už gra- 
viūras. Tačiau po vieno laiško iš namų jam teko prašyti Pirk- 
heimerį, kad šis namiškiams paskolintų pinigų. Och, kaip to 
nenorėjo daryti! Štai dėl ko mano turįs smulkiai parašyti drau- 
gui ir kreditoriui, kiek pinigų surinkęs už savo darbus ir kiek 
dar tikisi gauti. Išankstiniai apskaičiavimai, atrodo, teikia viltį, 
galutiniai — atneša nusivylimą. 

Diureriui rūpesčių kelia Pirkheimerio pavedimai. Nupirkti 
žiedus su brangakmeniais, kad jie atitiktų užgaidaus draugo 
skonį, ne taip jau paprasta. Krantinėje knibždėte knibžda brang- 
akmenių pardavėjai, bet tai žmonės be sąžinės. Užsiprašo tris 
kartus daugiau, stengiasi įkišti nevertą daiktą. Su jais geriau 
neturėti reikalų. Graikiškų knygų taip pat kol kas nenupirko. 
Tačiau nieko, kas pavesta, jis neužmiršęs ir viską įvykdysiąs. 
Įvykdysiąs su malonumu, tikina Diureris. 

Venecijoje Diureris įsigijo daug pažįstamų. Santykiai su 
jais klostosi sunkiai. Jis ne iš karto išmoko atskirti gera lin- 
kinčius žmones nuo dviveidžių pavyduolių, slepiančių tikruo- 
sius jausmus po saldžiomis šypsenomis ir meilikaujamais kompli- 
mentais. Pamažu ėmė gaudytis. Apie vienus dabar rašo entu- 
ziastingai, apie kitus — įširdęs. Justi, kad pirmomis savaitėmis 
už patiklumą brangiai užmokėjęs. 

„Aš norėčiau, kad Jūs būtumėte čia, Venecijoje: tarp ita- 
lų, tokių šaunių žmonių, kurie kuo toliau, tuo labiau su manim 
susidraugauja, ir lengviau darosi širdžiai — rašo jis.— Protin- 
gi ir prityrę, geri liutnistai ir fleitistai, nusimanantys apie ta- 
pybą, kilnios širdies ir tikrai dori žmonės, jie man rodo daug 
pagarbos ir draugiškumo." ' Tačiau ne visi naujieji pažįstami 
tokie. „Yra čia ir didžiausių sukčių, nusimelavusių vagių ir 
niekšų. Aš nė manyti nemaniau, kad tokių esama. Tačiau jeigu 
kas to nežino, tam gali atrodyti, kad tai maloniausi pasaulyje 
žmonės. Aš vos susilaikau nesijuokęs, kai jie su manim kalba." 
Toliau laiško tonas, iš pradžių džiaugsmingas, tampa sujaudintas 


' Visi Diurerio laiškai iš Venecijos cit. iš: A. Įlropep. 
Jneppnxn. .., T. I, c. 53—68. 

ii nervingas, laiške justi skausmas ir nuoskauda, atsiranda žo- 
dis „piktadarybė", minimi rimti nuogąstavimai. „Jie žino, kad 
jų piktadarybė žinoma, tačiau nekreipia į tai dėmesio... Turiu 
daug gerų draugų italų, kurie perspėja mane, kad aš nevalgy- 
čiau ir negerčiau su jų tapytojais." Teptuko draugai — štai kas 
tie pavojingi Diurerio priešai. Tačiau ko gi jam bijoti? Dėl ko 
ji perspėdinėja draugai? Laiškas ne viską pasako, kodėl Diure- 
ris būgštauja. Vokietijoje sklido gandai, kad žinomas vokiečių 
mokslininkas Regiomontas Romoje miręs ne savo mirtimi, o 
buvo nunuodytas pavyduolių konkurentų. Italijoje nuodai daž- 
nai būdavo paskutiniai ir patys stipriausi argumentai ginčuose. 
Diureris tai buvo girdėjęs, nors greičiausiai be reikalo įtari- 
nėjo, kad Venecijoje gyvenantys teptuko draugai gali įvykdyti 
tokią piktadarybę. Tačiau laiškas rodo, kokios nervų įtampos 
apimtas kartais čia gyveno. Laiškus rašydavo paskubomis, daž- 
nai keliems žmonėms tuo pat metu, paskutinę akimirką, kai 
žygūnas turėdavo leistis į kelionę. Diureris atsiprašinėdavo, 
kad rašąs greitosiomis, prašydavo Pirkheimerį įsigilinti į laiš- 
ką. Šiam nebuvo sunku, buvo pripratęs prie draugo braižo ir 
stiliaus, iš pusės žodžio suprasdavo jo užuominas apie žmones 
ir aplinkybes, gerai abiem žinomas. Kitaip buvo tiems, kurie 
skaitė, spausdino, vertė Diurerio laiškus praslinkus daugeliui 
šimtmečių. Kai kurios laiškų vietos iki šiol skirtingai aiškinamos. 
Pavyzdžiui, Diureris rašo apie tapytojus: „Daugelis mano prie- 
šai: jie nukopijuoja mano darbus bažnyčiose ir visur, kur tik 
gali juos rasti, o paskui plūsta ir sako, kad jie ne antikos sti- 
liumi nutapyti ir dėl to blogi." Šias eilutes originale galima 
suprasti ir taip: ,„...jie nuplėšia mano darbus bažnyčiose ir 
visur, kur tik juos randa." Tai, kad italų dailininkai savanau- 
diškai kopijuodavo ne tik Diurerio graviūras, bet ir monogra- 
mą, papasakota Vazario. Galbūt atsirasdavo ir tokių, kurie 
nuplėšdavo graviūras, kai Diureris jas iškabindavo, norėdamas 
parduoti. Šiaip ar taip, bet jam davė suprasti, kad jis — nepa- 
geidaujamas konkurentas. 

Venecijos dailininkų garbei, tarp jų atsirado ir tokių, ku- 
rie parodė Diureriui nuoširdų palankumą. Džiugus įvykis bu- 
vo, kai Venecijos patriarchas tapytojas Džovanis Belinis atsi- 
lankė jo dirbtuvėje. Belinis jau turėjo apie aštuoniasdešimt 
metų, bet vis dar dirbo. Diureris praneša apie jo vizitą di- 

džiuodamasis, vadindamas nukaršusį dailininką italų papro- 
čiu — Džambeliniu. 

„„„ -Džambelinis labai mane gyrė dalyvaujant daugeliui 
kilmingų ponų. Jis panorėjo turėti kurį nors iš mano darbų ir 
pats atėjo pas mane ir paprašė, kad jam ką nors padaryčiau, jis 
gerai man užmokėsiąs." „.. Jis labai senas ir vis dar geriau- 
siai tapo", — džiaugdamasis rašo Diureris apie senąjį meistrą. 
Jam buvo labai svarbu nusipelnyti būtent šio dailininko pagy- 
rimą. 

Prieš pat šį susitikimą Belinis baigė San Dzakario bažny- 
čios altoriu: paveikslą. Ramybė, kurios kupinas šis paveikslas, 
gaivios spalvos, aiški kompozicija, santūrumas sužavėjo Diu- 
rerį. Su Belinio pasirodymu jo dirbtuvėje siejasi komiškas epi- 
zodas. Svečias stebėjosi, kaip subtiliai Diureris tapo plaukų 
sruogas portretuose, ir paprašė, kad Diureris jam padovanotų 
teptuką, kurį tam reikalui jis naudoja. Diureris dosniai atkišo 
Beliniui glėbį paprastų teptukų. Tas įsižeidė, pamanęs, kad vo- 
kietis šykšti, nenori išpildyti jo prašymo. Diureris ne iš karto 
suprato, kas sukėlė didžiai gerbiamo lankytojo apmaudą. Ta- 
čiau kai susigaudę, nustebino savo svečią, paėmęs pirmą pasi- 
taikiusį storą teptuką ir nutapęs drobėje sruogą ploniausių 
plaukų. 

Laiškuose Diureris rašė apie įspūdį, kurį jam buvo padaręs 
italų menas. Tos eilutės skamba kaip tęsinys pokalbio, pradėto 
su Pirkheimeriu tėvynėje. Diureris mano, kad draugui ir pašne- 
kovui gerai žinomos jo ankstesnės nuomonės ir pažiūros. Ta- 
čiau palikuonys yra priversti spėlioti, ką Diureris turėjo gal- 
voje, rašydamas apie savo nusivylimą kažkokiu paveikslu ar 
paveikslais, anksčiau matytais. Tai tie patys žodžiai, pagal ku- 
riuos, kaip jau buvo sakyta, padaryta išvada, kad Diureris 
buvęs Venecijoje pirmą kartą 1494—1495 metais. Aišku viena, 
kad vėliau jo pažiūros ir pomėgiai pasikeitė. Kritiškai atsilie- 
pia apie Džakopą Barbari. Net pasijuokia iš vieno niurnber- 
giečio pažįstamo, kuris, kaip ir anksčiau, Barbarį laiko geriau- 
sių iš dailininkų. 

Diureris Pirkheimeriui papasakoja viską, kas jam nutinka. 
Praneša, pavyzdžiui, kad ilgai visiškai negalėjęs dirbti — ran- 
kos nušašusios. 

Kodėl taip Diureriu; atsitiko? Pakenkė neįprastas maistas? 

Kenksmingi dažai? Nervų įtampa? Kiekviena iš šių priežasčių 
galima. 

Papasakojęs apie savo gyvenimą, Diureris nerūpestingai tei- 
raujasi, ar nenumirė kuri nors iš Pirkheimerio meilužių. Jis ne 
vardija, o piešia rožę, šepetį, šunelį — piešinius, kurie sieja- 
si pagal skambesį su gražuolių vardais arba pravardėmis. Šiurkš- 
tokas šaipymasis iš draugo meilės nuotykių — pastovi tema. 
Užtenka ir kitomis įvairiomis dingstimis riebesnių žodelių. Cia 
negalima nutylėti vienos Diurerio laiške vietos, kurią ankstes- 
nieji biografai paprastai apeina droviai nutylėdami, o vertėjai 
ir leidėjai kartais apkarpo. Diureris dažnai atsiprašinėdavo 
Pirkheimerį, kad vis dar negrąžinąs skolos. Syki draugas jam 
atsakė, sekdamas italų novelėmis, kurias skaitė ir garbstė, kad 
pareikalausiąs iš Diurerio skolą atiduoti natūra — Agnese Diu- 
rer. Šitie žodžiai nė kiek neįžeidė dailininko, nors visada jam 
rūpėjo pagarba jo asmenybei. Jis linksmai pakartojo juos sa- 
vo laiške ir parašė, jog neprieštaraująs šitam reikalavimui ir 
viliąsis, kad po tokio atlyginimo gyva Agnesė neišeisianti. Pa- 
žodžiui necituosime jo atsakymo. Jį pakartoti nepatogu. 

Matyt, Diureris, išvykdamas į Veneciją, susipyko su Agne- 
se. Šitai ir kita kas patvirtina. Tačiau kad Diureris Agnesės 
nemyli ir kad artimiausiam draugui tai buvo sakęs, įrodo apsi- 
keitimas replikomis. 

Diureris nuolatos savo laiškuose pasakoja apie darbą — kad 
paveikslas, užsakytas vokiečių, kuriamas, tačiau jis nebesitikįs 
jo pabaigti ne tik po velykų, bet net iki sekminių. Darbas užsi- 
tęsė ne vien dėl rankų ligos, bet ir dėl to, kad dailininkas buvo 
nepaprastai sąžiningas. Diureris „Rožančiaus šventei" nupiešė 
dvidešimt du parengiamuosius piešinius. Tikriau sakant, tiek 
yra išlikę. Šitiems piešiniams jis nusipirko puikaus melsvo po- 
pieriaus, gaminamo Venecijoje, su vandeniniu inkaro ženklu. 
Tapė akvarele, įmaišęs baltų dažų. Norint sukurti dvidešimt 
du, o galbūt ir daugiau tokių piešinių — personažų eskizų, ran- 
kų, apdarų ir drapiruočių studijų — prireikė daug jėgų ir laiko. 
Darbo sąlygos buvo sunkios: neįprastas klimatas, svetima kal- 
ba, svetimi papročiai, daugybė Pirkheimerio pavedimų, įtempti 
santykiai su kolegomis italais, be galo daug lankytojų. Didžiuo- 
damasis ir su apmaudu Diureris praneša, kad jo dirbtuvėje 
nuolatos būriuojasi italai. Jų būna tiek daug, kad jam tenka 
slėptis. Santykiai su naujaisiais pažįstamais, kaip ir anksčiau, 

labai sudėtingi. „Kilmingi žmonės" (Diureris turi galvoje žino- 
vus ir meno globėjus) su juo elgiasi gerai, o apie tapytojus to 
pasakyti vis dar negalima. 

Diureris praneša, kad jam pavyko parduoti visus paveiks- 
lus, kuriuos buvo pasiėmęs. Tiesa, lengvatikiškai pasidavė nuo- 
stolingam sandėriui. Už vienus jo paveikslus buvo sumokėta 
pinigais, už kitus atsilyginta žiedais. Tokiu būdu jis turėjo 
nuostolių: paveikslai buvo įvertinti pigiau, o Žiedai — brangiau 
negu kainuoja, tačiau Diureris džiaugėsi, kad gali išsiųsti drau- 
gui dalį skolos. 

Diureris nerimauja, kad seniai nėra laiškų iš namiškių, ir 
įdeda į laišką, adresuotą Pirkheimeriui, du laiškus motinai. 
Agnesei jis nerašo. Matyt, ne juokais buvo susipykę. 

Pirkheimerio atsakymai neišlikę. Apie jo replikas numa- 
nome vien iš atsakymų ir girdime tik vieno draugiško dialogo 
per Alpes dalyvio balsą — Diurerio balsą. Jis žavi laisve, ne- 
sivaržymu, čia rimtu tonu, čia juokaujamu, gyvomis buities 
smulkmenomis. Diureris praneša, kad mokėsi šokti, bet metė šį 
užsiėmimą. Kadangi mėgo puoštis, informuoja draugą apie pir- 
kinius, perduoda jam pokštaudamas linkėjimus nuo savo naujų 
drabužių ir mielai juos aprašinėja. Praneša, kad keletą dienų 
po visą Veneciją ieškojęs žiedo su safyru, kurio labai skubiai 
prireikė Pirkheimeriui, ne be susierzinimo šitas brangenybes 
vadina niekais. Jas būtų buvę lengviau nupirkti Frankfurto mu- 
gėje. Įsižeidę už Diurerį, sužinome, kad anksčiau pasiųstas žie- 
das Pirkheimeriui nepatikęs ir jį grąžinęs. Diureris turėjo nešti 
žiedą pardavėjui ir reikalauti, kad atiduotų pinigus. Nelabai 
maloni misija! Savaime aišku, Diureris turėjo nuostolių. Laiš- 
kai dažnai nervingi. Priežasčių tam pakankamai. Venecijos ta- 
pytojai, kaip ir anksčiau, jam nepalankūs. Jie tris kartus kvie- 
tė Diurerį į Sinjoriją, kol privertė jį sumokėti keturis gulde- 
nus jų bendrijai, matyt, mokestį už teisę verstis tapyba. „Vo- 
kiečiams paveikslo" jis vis dar nebuvo baigęs. Jie tikriausiai 
sumokėsią už jį kur kas mažiau, negu buvo žadėję, dėl to, 
kad vėluojąs. Diureris sunerimęs dėl brolio Hanso. Ar nebūtų 
galima jo įtaisyti Volgemuto dirbtuvėje? Galbūt jis duosiąs 
jam darbo, kad Hansas pats galėtų užsidirbti pragyvenimui. Diu- 
reris bijo, kad be jo brolis gali neklausyti. „Pats jį prižiū- 
rėkite, moterims nėra ko patikėti. Kalbėkite su berniuku kaip 
Jūs mokate, kad jis mokytųsi ir gerai elgtųsi, kol aš sugrį- 

šiu, ir nebūtų motinai našta." Ir iš karto tuoj po šito — skau- 
dus prisipažinimas, kad jis, Diureris, nors ir be paliovos plu- 
ša, negali aprūpinti artimųjų taip, kaip šito jis norėtų, kad 
jam nelengva nuolatos rūpintis šeima. „Nors aš ne viską ga- 
liu padaryti, —rašo jis,— tačiau stengiuosi padaryti, ką pajė- 
giu. Vienas aš neprapulčiau, bet išlaikyti keletą žmonių per 
sunku." 

Krinta į akis staigūs nuotaikos svyravimai. Ji vienokia bū- 
na viename laiške ir kitokia kitame, o kartais ir tame pačiame 
laiške. Juose Diureris čia pasitikįs, atviras, palankus visiems 
žmonėms, čia liguistai įtarus, apimtas baimės, varginamas niū- 
rios nuojautos. Kartais jam atrodo, kad jo paties padėtis ne- 
leidžia laukti prošvaistės, o kartais atrodo, kad ji nepatikima 
ir nepastovi. Diureris aiškina Pirkheimeriui, kodėl vis negrįžtąs 
namo. Dar nepakankamai uždirbęs pinigų. Informuoja apie 
atsargumo priemones, kurių ėmėsi siųsdamas Pirkheimeriui ei- 
linį žiedą. Kaip jis patikęs? Atsiprašinėja, kad skubėjęs, rašy- 
damas laišką. „Man reikia parašyti ištisus septynis laiškus." 
Diureris turėjo daug korespondentų. Ko tik nebūtų davę jo 
biografai, jeigu tie laiškai, greitosiomis jo parašyti iš Veneci- 
jos, būtų išlikę! Deja, jie greičiausiai prarasti negrįžtamai. 

Tačiau ir tuose, kurie išliko, yra neįkainojamos medžiagos. 
Juose matyti charakteris. Štai Pirkheimeris pranešė draugui 
apie savo sėkmę diplomatijos srityje. Čia buvo turima gal- 
voje derybos su riteriu Sotu ir jo bendrininkais, kurie keliuo- 
se apiplėšinėdavo Niurnbergo prekybines gurguoles ir su ku- 
riais miestas ilgai kovojo. Pirkheimeris, matyt, bus parašęs apie 
savo vaidmenį tose derybose be perdėto kuklumo. Kurgi ne! 
Jis džiaugėsi, kad po savo nesėkmių 1502 metais vėl pasi- 
darė miestui reikalingas. Diureris pradeda atsakymą darkyta 
italų kalba, įterpdamas lotyniškų frazių. Jis kreipiasi į Pirk- 
heimerį parodijiškai pompastiškais titulais, šaiposi iš jo kari- 
nių polinkių, išjuokdamas jo manieras, eiseną, įprotį piktnau- 
džiauti stipriais kvepalais. „Aš manau,— rašo jis,— kad šotie- 
čiai Jūsų taip pat bijo, nes Jūsų laukinė išvaizda, ypač per 
šventes, kai Jūs pasišokinėdamas išeinate iš namų. Tačiau vi- 
sai netinka tokiam kariūnui šitaip kvepintis... Jūs norite būti 
frantu su šilkine uodega ir manote, jog pakanka turėti tarp 
merginų pasisekimą ir visa kita susiklostys." Reikia būti labai 
artimu draugu, kad galėtum taip šaipytis. Nors jų materialinė 

ir visuomeninė padėtis buvo nevienoda, Diureris laiškuose at- 
rodo visiškai nepriklausomas. Pusiau juokais, pusiau rimtai pra- 
šo palikti jį ramybėje su tais žiedais. Jeigu jie ir vėl nepa- 
tikę, tegul Pirkheimeris išmetąs juos išvietėn. „Jūs manote, 
kad mane domina šitas šlamštas?" Ir tuoj pat jam išsprūsta la- 
bai svarbi frazė: „Venecijoje tapau kilmingų ponu." Žodžius 
„kilmingų ponu" Diureris rašo itališkai, su klaidomis, bet ita- 
liškai. Jam padarė stiprų įspūdį tai, kad Italijoje dailininku 
domimasi visai ne taip kaip Vokietijoje. Čia jis apsuptas ger- 
bėjų. Jo darbai domina daugelį. Apie juos sprendžia nusima- 
nydami. Atėję į dirbtuvę, turtingi žmonės su dailininku kal- 
basi pagarbiai, o kai kurie lankytojai, kartais patys Žymiausi 
ir įtakingiausi, net kaip su sau lygiu. Paveikslo ar skulptūros 
užbaigimas tampa įvykiu. Apie jį ilgai kalbama, rašoma miesto 
kronikoje. Mokslininkai ir poetai draugauja su dailininkais, 
mini juos traktatuose, apdainuoja eilėraščiuose. Pokyliuose ir 
per iškilmes dailininkams skiriama garbinga vieta. Ar supran- 
ta patricijus Pirkheimeris, likimo lepūnėlis, turtuolis, Miesto 
tarybos tikrasis narys, ką reiškia vokiečių dailininkui — ama- 
tininko sūnui ir anūkui — jaustis kilmingų ponu? 

Tačiau po šito pasididžiavimo protrūkio kitame laiške Diu- 
reris smulkiai, sakytum apgailestaudamas, duoda visų pave- 
dimų apyskaitą. Ištapytas stiklas išsiųstas, kilimai bus išsiųs- 
ti, kai tik pavyks gauti tokius, kokius buvo užsakęs Pirkhei- 
meris. Išsiųs nedelsdamas ir gervės plunksnas. Nėra užmiršęs 
nei graikiškų knygų, nei plono popieriaus. Toliau laiškas ra- 
šomas paskubom. Tema eina po temos. Jis negali susilaikyti ir 
ironiškai atsiliepia apie italų graviūras. Jos niekuo ne geresnės 
už vokiškas. Ir be jokio perėjimo praneša, kad baisiai bijo su- 
sirgti „prancūziška liga". Daugelį žmonių čia ši liga suėdusi. 

Laiškuose Diureris nuolatos perdavinėja linkėjimus daugy- 
bei draugų, gyvenančių Niurnberge, nerimaudamas teiraujasi 
apie jų sveikatą. Ir staiga tarp kitko užsimena, kad su impe- 
ratoriumi Maksimilianu ruošiasi vykti į Romą. Tai, matyt, ban- 
domoji pūslė. Pirkheimeris — imperijos patarėjas. Kas jau kas, 
o jis tai žinąs, ar ketinąs Maksimilianas karūnuotis Romoje, 
ar ne. Ką atsakė Pirkheimeris Diureriui, nežinia, bet impera- 
torius į Romą nežygiavo. Diureris į Romą nepateko. 

Dar vienas laiškas. Jis taip pat prasideda labai nuotaikin- 
gai. Diureris pokštaudamas prikiša į jį pompastiškų žodžių: 

„Didžiai mokytam, tikrai išmintingam daugybės kalbų moko- 
vui, iš karto pastebinčiam bet kokį melą ir greitai atskirian- 
čiam tikrąją tiesą, garbingam, didžiai gerbiamam Vilibaldui 
Pirkheimeriui!" Diureris erzina draugą, o paskui vėl, jau ke- 
lintą kartą, pereina prie jo pavedimų. Diureriu jie buvo tapę 
košmaru. Vėl tenka rašyti: „Iš visų jėgų rūpinausi kilimais... 
Negaliu nupirkti kvailų plunksnų." 

Tuojau po to — pranešimas apie be galo rimtus įvykius. Ve- 
neci j iečiai, Prancūzijos karalius ir Romos popiežius telkia di- 
delę kariuomenę, rašo Diureris. Prieš ką? Iš Maksimiliano čia 
smarkiai šaipomasi, toliau rašo jis. Tai ir yra atsakymas. Vo- 
kiečių nakvynės namuose buvo gyvai domimasi politinėmis 
naujienomis: jos nustatinėjo kainas Europos rinkose. Europos 
įvykių pulsas Venecijoje buvo stipriau juntamas negu Niurn- 
berge. Bet Diurerį politika mažai domino. Apie ją laiškuose pa- 
rašytos kelios eilutės. Kur kas daugiau jis pasakoja apie kas- 
dieninius rūpesčius. Nerimauja, kad, jam nesant, namiškiai 
nepradėtų gyventi ne pagal galimybes. Laiške matyti susier- 
zinimas, akivaizdus šeimos nesutikimų įrodymas. „Nieko ne- 
skolinkite žmonai ir motinai, — perspėja jis Pirkheimerį.— 
Dabar turi pakankamai pinigų." 

Su pasididžiavimu ir nuoskauda pasakoja, kad dėl „vokie- 
čių paveikslo" jam tekę atsisakyti daugybės labai naudingų 
užsakymų, kad jis praradęs neįtikimą sumą honorarų — du tūks- 
tančius guldenų! Suma tais laikais buvo milžiniška. Pasigyri- 
mas? Neteisingas apskaičiavimas? Greičiausiai patiklaus cha- 
rakterio apraiška. Diureris nuolatos su vaikišku pasitikėjimu 
skaičiuodavo būsimuosius honorarus ir visada klysdavo. Šiaip 
ar taip, jis nesiduosiąs sugundomas jokiais pažadais, kol ne- 
baigsiąs „Rožančiaus šventės". 

Diureris vėl linksmai pajuokia draugo meilės ryšius, jo 
polinkį jaunintis, primena nesantuokinius vaikus, kuriuos, kai 
šičia mokėsi, išbarstęs po visą Italiją. O po juokavimo eina 
kupinos iškilmingumo eilutės: paveikslas pagaliau baigtas. „Pri- 
verčiau užsičiaupti visus tapytojus, šnekėjusius, kad graviūra— 
mano pašaukimas, o tapyboje aš nemokąs naudotis dažais." 
Pasižiūrėti baigto darbo atėjo du žymiausi Venecijos asmenys: 
dožas ir patriarchas. Paveikslas labai patikęs. Jie Diureriui pa- 
siūlė likti Venecijoje ir dirbti Sinjorijoje dailininku, žadėjo 
didelę algą. Pirkheimeriui jis to neparašė, tai žinome iš kitų 

šaltinių. Diureris be galo nudžiugo. Tačiau, pasveikinęs draugą 
su jo sėkmėmis ir pasigyręs savosiomis, Diureris staiga su- 
sizgrimba. Ar jis neužrūstinsiąs likimo? Ar ne per daug džiaugs- 
mingas šitas laiškas? Jis į laišką įterpia pamokymų, skirtų ne 
tiek draugui, kiek sau. Kviečia per daug nesidžiaugti sėkmė- 
mis: „Gal užpakaly mūsų stovi piktasis gundytojas ir juokiasi 
iš mūsų." 

Kaip ryškiai čia atsispindi Diurerio charakteris, jo nuo- 
taikų kaitaliojimasis, vienas po kito einantys džiaugsmai, iš- 
didumas, viltys, būgštavimai, baimė užrūstinti likimą, niūrios 
mintys. Jos neišvengiamai išnyra po dvasios pakilimo kaip at- 
pildas. 

O čia dar, neišvažiavus iš Venecijos, Diurerį ištiko nema- 
lonumas. Sudegė Penderio namas, kur gyveno dailininkas. Diu- 
reris prisikentė baimės ir turėjo nuostolių. Sudegė, pavyzdžiui, 
gelumbė, iš kurios jis norėjo pasisiūdinti pas garsų Venecijos 
siuvėją drabužius. 

Įdomu sužinoti, kaip Diureris panaudojo Venecijoje uždirb- 
tus pinigus. Visą šimtą dukatų, didžiulę sumą, jis išleido da- 
žams. Kai reikia medžiagos darbui, tikras dailininkas užmirš- 
ta sveiką protą. Jokia atsarga neatrodo per didelė, visi kiti 
pirkiniai atrodo neesminiai. Dienos, kai perkamos medžiagos 
darbui, — laimingiausios dailininko gyvenime. 

Su didžiausiu palengvėjimu Diureris praneša, kad pagaliau 
Pirkheimeriui nupirkęs būtent tokio popieriaus, kokio šis pra- 
šęs, o svarbiausia — kilimus. Ir viena, ir kita bus išsiųsta su 
bagažu. Bendram draugui Paumgartneriui nupirkti rožančiams 
karoliukai. Och! Atrodo, kad visi pavedimai įvykdyti. Ne! Ža- 
lių gervės plunksnų jis, deja, negavo, nors ir kaip ieškojo. 
Paskubomis rašytas laiškas baigiasi pranešimu apie artimiau- 
sius planus: „Aš viską čia užbaigsiu per dešimt dienų. Paskui 
važiuosiu į Boloniją dėl meno perspektyvos paslapčių — per- 
spektyvos mane nori pamokyti vienas žmogus. Ten aš prabusiu 
apie aštuonias ar dešimt dienų. Paskui išvyksiu su pirmuoju 
žygūnu." 

Ir staiga po tų dalykinių eilučių — šauksmas, kupinas skaus- 
mo. Diureriui nelengva skirtis su Italija: „O, kaip man bus 
šalta be saulės, čia aš ponas, namuose — veltėdis",— baigia 
laišką. Daugiareikšmė frazė! Biografai laužė galvą dėl jos slap- 
tos prasmės. „Čia aš ponas"— aišku. Šie žodžiai sutampa su 

Autoportretas. 


1500 


Marijos gimimas. Iš ciklo „Marijos gyvenimas". Medžio 
raižinys 


Mirštančio Kristaus galva. 1503. Piešinys 


Muzikantai. Jobo altoriaus sąvara. 1503—1504 


Apaštalo galva. 
toriui 


1508. Parengiamasis piešinys Gelerio al- 


Rankos eskizas. 1506 


Paveikslui „Kristus tarp šventojo rašto žinovų" rankų es- 
kizas. 1506 Autoportretas. Plunksna ir teptukas 


Figūros kompozicija (Adomas). 1506. Plunksna 

Piešinys Teokrito knygoje „Idilija". 1504 

1514. Vario gravi 


Sv. Jeronimas celėje. 

Kristaus suėmimas. Iš ciklo „Did 


1514. Vario graviūra 


Melancholija. 


1506 


Jaunos venecijietės portretas. 


Adomas ir Ieva. 1507 Riteris, mirtis ir velnias. 1513. Vario graviūra 


Motinos portretas. 


1514. Anglis 


parašytais kitame laiške: ,., „čia aš tapau kilmingų ponu." Jie 
parodo, kaip Venecijoje vertinamas dailininkas. O ką reiškia: 
„namuose — veltėdis"? Niurnbergo piliečiai galėjo ir nelaikyti 
dailininko kilmingų ponu, jiems jis buvo tik amatininkas, bet 
amatininko niekas nelaikė veltėdžiu. Ar tik neprisimena Diu- 
reris priekaištų, kuriuos jam yra tekę girdėti savo namuose? 
Šiaip ar taip, Diureris visai nesiveržė namo. 

Viskas, ką mes sužinojome iš šitų laiškų — darbo ,„Rožan- 
čiaus šventė" fonas. Šitas darbas buvo milžiniškas. Venecijoje 
Diureris padėjėjų neturėjo — kurdamas šį paveikslą, viską, nuo 
pradžios iki galo, atliko pats. Dirbo šv. Bartolomėjo bažnyčioje. 

Dailininko dirbtuvė paprastai būdavo įrengiama ten, kur 
jis tapydavo užsakytą paveikslą. Jo darbo technika reikalavo 
ilgų pertraukų—turėdavo išdžiūti vienas dažų sluoksnis, kol 
būdavo padengiamas kitu. Pauzių metu Diureris ne ilsėdavosi, 
o tapydavo užsakytus portretus. 

Diureris ilgai galvojo, kokią sukurti „Rožančiaus šventės" 
kompoziciją. Nė vieno ankstesnio darbo ji nebuvo tokia lo- 
giška kaip šito. Apgalvotas vaiskumas, netgi tam tikras geo- 
metrinis išdėstymas buvo kaip italų meistrų paveiksluose. 

Visa vidurinė paveikslo dalis ir priešakinis planas buvo 
griežtai simetriški. Iš abiejų Marijos ir kūdikėlio pusių klū- 
po imperatorius Maksimilianas ir popiežius Julijus II. Kiti žmo- 
nės sudaro aplink Madoną žiedą, pertrauktą kilimo. 

Madona, kūdikėlis Kristus ir šv. Dominykas dalija rožių 
vainikus atsiklaupusiems, kurie meldžiasi. Madona, popiežius, 
imperatorius yra įsivaizduojamoje piramidėje. Užpakaly Mado- 
nos, išskiriantis ją iš kitų, kabo siauras ilgas kilimas. Panašų 
kilimą kaip foną mergelei Marijai Diureris buvo matęs Džova- 
nio Belinio paveiksluose. Kilimą prilaiko du plevenantys ore 
angelai. Angelai nutapyti ne taip, kaip Diureris anksčiau juos 
tapydavo, o kaip buvo tapomi italų: matyti vien galvos ir 
sparnai. Rausvi tankūs angelų sparnai virpa ore. Iš jų galima 
spręsti, kad Diureris buvo gerai išstudijavęs paukščių sparnus. 
Du kiti angelai kabo ore virš Marijos galvos, prilaikydami ne- 
paprastai gražią ir sudėtingą karūną. 

Tarp žmonių, pagarbiai priimančių vainikus, daugelis pa- 
našūs į jau pavaizduotus portretuose. Norėdamas nutapyti po- 
piežių, Diureris panaudojo medalį, imperatorių — vieno mažai 

žinomo italų dailininko piešinį. Kitus tapydamas, darė eskizus 
iš natūros. Minioje galima atpažinti Venecijos kardinolą Gri- 
manį, pagal pavardes žinomus vokiečius, kurie gyveno Veneci- 
joje: pirklį, mokslininką, studentą. Minioje matyti ir Fugerų 
šeimos nariai. Čia yra ir paveikslo donatoriai, kurie turėjo 
teisę būti užfiksuoti jame,— tai žmonės ryžtingi, energingi, ži- 
nantys savo vertę. Tik architektas Jeronimas skiriasi nuo visų 
Įkvėptu ir asketišku užsimiršimu. Čia kiekvienas veidas — ir 
tipas, ir charakteris. „Rožančiaus šventė" pranoksta grupinius 
Niderlandų tapytojų portretus. Italų dailininkai dažnai nuta- 
pydavo matomoje paveikslo vietoje savo atvaizdą. Šitas pa- 
protys bylojo apie padidėjusią dailininkų savigarbą. Autoport- 
retas būdavo su tekstu ir autoriaus parašu. Diureris pasekė 
italų pavyzdžiu. Norėjo įrodyti pasipūtusiems teptuko draugams 
italams, kad jo meistriškumas jam suteikia teisę pavaizduoti 
save savo paties tapytame paveiksle. Jo gilumoje, šalia medžio, 
stovi vidutinio amžiaus žmogus vešliais plaukais ir rusva barz- 
da. Jis vilki puošnia liemene ir apsiaustu, apie kuriuos juo- 
kaudamas iškilmingai rašė Pirkheimeriui. Diureris stovi pusiau 
pasisukęs į žiūrovą, bet įdėmus, tiriantis jo žvilgsnis nukreip- 
tas tiesiai į tą, kuris apžiūrinėja paveikslą, sakytum klaustų: 
„Na, kaip jis tau patinka?" Rankose laiko popieriaus lapą su 
lotynišku įrašu: „Nutapiau per penkis mėnesius. Albrechtas 
Diureris, vokietis, 1506 m." 

Pradedant tuo autoportretu, nutapytu šiame paveiksle, su 
širdgėla pastebime, kad Diureris greitai sensta. Čia jis atrodo 
kur kas vyresnis negu 1500 metų autoportrete. O praėjo tik* 
šešeri metai! 

Rašydamas, kad ši paveikslą nutapė per penkis mėnesius, 
Diureris neskaičiavo laiko, kurį sugaišo, kol nupiešė paren- 
giamuosius piešinius ir eskizus. Nuostabiausias eskizas buvo 
padarytas popiežiaus apdaro — pluvialio. Plačiais laisvais po- 
tėpiais dailininkas sukūrė sunkų audinį, kurio spalvos mai- 
nėsi — čia buvo šviesiai ruda, čia iškilminga tamsiai raudona 
su violetiniu atspalviu, čia lyg auksas geltona tose vietose, 
kur ant audeklo krito šviesa. Diureris panaudojo paveiksle šito 
eskizo tik dalį. Paveiksle pluvialis — šviesiai raudonas, su bal- 
tais blyksniais apšviestose vietose. 

Mėgaudamasis savo meistriškumu, jis tapė geltonai raudona 
brokatą, purpurinį ir violetinį aksomą, tamsiai mėlyną šilką, 

grėsmingą plieno blizgėjimą, tamsią gelumbę, aukso ir brang- 
akmenių žėrėjimą, taurų kilimo raštą, rausvų ir baltų rožių 
švelnumą. Kaip visada su meile ir gerai pažindamas pačių me- 
džių sielą, nutapė rudai juodus dviejų senų pušų kamienus. 
Rūstūs, nejudantys, jie panašūs į tylinčius sargybinius. Tarp 
pušų kamienų ir kilimo, kabančio už Marijos, kraštų atsiveria 
plati lyguma, perkirsta upės. Uolos papėdėje — miestas. Pei- 
zažas įkvėptas kelionės per Alpes, bet pušys, eglės, beržai, 
gluosniai primena Diurerio tėvynę. Peizaže daug saulės švie- 
sos, gaivios žalumos, skaidrios mėlynės, šventiško džiaugsmo... 


Ir štai paveikslas baigtas, pakabintas šoniniame šv. Barto- 
lomėjo bažnyčios altoriuje. Iš viso miesto čia renkasi žmo- 
nės pasigėrėti paveikslu. Praėjo dveji metai, ir Diurerio tėvy- 
nainis Kristofas Seirlis parašė: „Gyvenantys Venecijoje vokie- 
čiai pasakoja, kad Diureris yra sukūręs tobuliausią visame 
mieste paveikslą, kuriame jis nutapė tokį panašų imperatorių, 
jog, atrodo, tik betrūksta, kad imtų kvėpuoti." 

Daugybę metų šitas paveikslas buvo viena iš miesto įdo- 
mybių. Jis visada būdavo rodomas atvažiavusiesiems. Juo gė- 
rėjosi Džordžas Vazaris ir Džakopas Sansovinas. Garsas apie 
nepalyginamus paveikslo privalumus pasiekė Rudolfą II Habs- 
burgą. Jis išsiuntė į Veneciją pasiuntinius, kad prikalbintų mies- 
to valdžią jam parduoti „Rožančiaus šventę". Buvo praėję be- 
veik šimtas metų, kai Diureris nutapė „Rožančiaus šventę". 
Madinga buvo kitokia tapyba. Rudolfo pasiuntiniai žadėjo dide- 
lius pinigus. Sandėris įvyko. Imperatorius įsakė atgabenti pa- 
veikslą į Prahą, suvyniojus į vatą, kilimus ir išvaškuotą me- 
džiagą. Kad jam nepakenktų vežimo stuktelėjimai ir kratymas, 
paliepė jį nešti neštuvais iki pat imperatoriaus rezidencijos. 
Nustebę keliautojai sutikdavo Alpių perėjose, Tirolio ir čekų 
keliuose keistą eiseną. Nešikai, pamažu ir atsargiai žingsniuo- 
dami, nešė brangų krovinį. Ginkluota sargyba saugojo neštu- 
vus. Prahoje „Rožančiaus šventė" buvo Rudolfo II kolekcijos 
perlas. Vykstant trisdešimties metų karui, paveikslas buvo pas- 
kubomis vežiojamas iš miesto į miestą. Imtis atsargumo prie- 
monių tokju atveju nepavykdavo. Sugrąžintas į Prahą paveiks- 
las gerokai nukentėjo, kai miestą užgrobė švedai. Prahos ko- 
lekcijos inventoriniame 1714 matų aprašyme prieš pavadinimą 

„Rožančiaus šventė"— liūdna atžyma: „Visai sugadintas." Pas- 
kui paveikslas dingo. Žinios apie jį vėl pasirodo tik XVIII am- 
žiaus gale. Jį nupirko turtingas kolekcionierius, bet paveikslas 
jį nuvylė. Ir jis už nedidelę kainą perleido jį vienuolynui. 
Vienuolynas atidavė „Rožančiaus šventę" kažkokiam grafui, 
kuris panorėjo užsakyti jo kopiją. Paveikslą padėjo drėgname 
rūsyje. Kai jį prisiminė, nuo jo jau buvo atšokę ištisi grun- 
to ir dažų sluoksnio gabalai. 1839 metais nepataisomai suga- 
dintą paveikslą ėmėsi restauruoti du čekų dailininkai — tėvas 
ir sūnus Grušai. Jie nustatė, kad dar prieš juos paveikslas buvo 
restauruotas, bet savavališkai ir neatsargiai. Patys dirbo rūpes- 
tingai, tačiau pagal metodus, neprilygstančius dabartiniams. Sio 
amžiaus trisdešimtaisiais metais paveikslą atpirko iš vienuolyno 
Čekoslovakijos vyriausybė ir patalpino Nacionalinėje galerijoje, 
kur jis yra ir dabar. Nustatyta, kad dėl visų permainų, kurias 
natvrė šitas kūrinys, nukentėjo beveik viena trečioji spalvų 
sluoksnio dalis, labiausiai — paveikslo vidurys. 

Daugelio Diurerio kūrinių yra painus, sudėtingas, kartais net 
tragiškas likimas. Neretai vieno darbo dalys būdavo išblaško- 
mos po įvairias šalis. Nemažai jo darbų buvo nemokšiškai pa- 
keista ar restauruota. Tiesa, nors tai buvo padaryta remiantis 
gerais norais, tačiau buvo iškreiptas dailininko sumanymas. Mes 
negalime papasakoti apie visas Diurerio paveikslų keliones ir 
nelaimingus nuotykius. „Rožančiaus šventės" istorija čia pateik- 
ta kaip liūdnas pavyzdys. 

Kartais Diureris nebetapydavo paveikslų. Dažniausiai tada, 
kai kur nors nedidelėje aikštėje arba ant tilto per kanalą jo 
dėmesį patraukdavo neįprastas veidas. Sykį jis pamatė besi- 
juokiančią jauną moterį. Balti dantys žėrėjo, akys buvo vos pri- 
merktos. Jos užkrečiantis linksmumas sužavėjo Diurerį. Tos mo- 
ters apdaras nebuvo panašus į venecij iečių, be to, ir visa iš- 
vaizda nepriminė jų. Diureris paabejojęs ją užkalbino. Pasirodė, 
kad ji sunkiai supranta jo darkytą italų kalbą. Bet vis dėlto 
jis sužinojo, kas ji ir iš kur esanti. Taip atsirado piešinys „Vals- 
tietė iš slavų žemės". Diureris norėjo kuo tiksliau užfiksuoti 
trumpalaikės pažįstamos bruožus. Piešė plunksna, paskui foną 
užliejo tušu. Balti dantys, jai šypsantis, dar labiau akino. 

Apskritai jis Venecijoje dažniausiai tapė teptuku. Linija 
pasidarė laisvesnė, piešinys tapybiškesnis, šviesa ir tamsa kon- 
trastingesnės. Vienas iš labiausiai pavykusių darbų— Aktas". 

Moteris nutapyta iš užpakalio. Nuostabus kūnas standus ir 
švelniai apvalus tamsiame fone, sakytum apšviečia tamsą, ir 
jam, nutapytam iš natūros, nė motais, ar jis telpa geometrinėje 
grožio formulėje, ar ne. 

Venecijoje Diureris apskritai piešė ir tapė daug moterų. 
„Jaunos venecijietės portretas" byloja apie susižavėjimą ta 
moterimi, kurią jis tapė. Nepasakysi, kad jos veidas taisyklin- 
gas, bet tame jo netaisyklingume — nepaprastas žavesys. Ploni, 
vos besisukantys aukso spalvos plaukai švelniai liečia baltą 
petį. Šukuoseną pagal venecij iečių madą prilaiko perregimas 
tinkliukas. Suknelė su gilia iškirpte, papuošta išsiuvinėtais raš- 
tais ir kaspinais,— aukso ir rudos spalvos. Užsisvajojusios ru- 
dos akys atrodo ypač tamsios išbalusiame rimtame veide. Ne- 
bylios, sučiauptos, gaivios lūpos. Šviesiaplaukės baltai odai 
gyvybę ir šilumą suteikia vėrinys iš perlų ir koralų. Portre- 
tas nuostabiai pradėtas, bet nebaigtas. Kas sutrukdė? Ar kas 
nors rišo Diurerį su šita moterimi? Gal dėl jos, būdamas tris- 
dešimt penkerių metų, pradėjo mokytis šokti? Gal dėl jos 
buvo užsisakęs pas Venecijos siuvėjus naują apdarą? Gal ne 
tik apie Venecijos saulę, bet ir apie šitą moterį galvojo, kai 
su kartėliu sušuko laiške: „O, kaip man trūks saulės!" 

Galime tik kelti klausimus, bet nedrįstame sukurti atsaky- 
mo. Ir vis dėlto, kai Vienos meno istorijos muziejuje stovi 
priešais „Jaunos venecijietės portretą" ir negali atplėšti nuo 
jos akių, tave apima jausmas: šitai ne tik portretas. Tai dai- 
lininko gyvenimo puslapis. 

Nutapė Diureris ir dar vieną moters portretą, užfiksuoda- 
mas paprastą ir ramų veidą. Jo venecijietiški portretai savo 
švelnumu artimi Džordžonės portretams. Galimas daiktas, juodu 
bus čia susipažinę, nors rašytinių paliudijimų apie tai nėra. 

Venecijoje Diureris buvo sau ištikimas. Dirbdavo lyg ma- 
niakas. Skubėjo, prieš sugrįždamas į tėvynę, užsidirbti kuo 
daugiau pinigų. Norėjo, kad ir kažin kas būtų, įrodyti ita- 
lams, ką jis sugeba. Šitaip aiškino sau ir kitiems. Bet tikroji 
priežastis buvo kita. Jis negalėjo gyventi nedirbdamas. Dieną, 
kai jis nebūdavo laikęs rankose teptuko, pieštuko arba plunks- 
nos, būdavo paniuręs. Jeigu pertrauka užsitęsdavo, jis šlykštė- 
davosi savimi. Supantis pasaulis, perskaityta knyga, religiniai 
ir filosofiniai vaizdiniai, praeities prisiminimai ir šiandienos 
-įspūdžiai — visa tai jam egzistavo, kad būtų užfiksuoti. Jis 

mylėjo moteris, draugus, mėgo keliones, apdarus, gamtą, bet 
didžiausia jo aistra buvo darbas. 

„Rožančiaus šventėje" pažymėta, kad paveikslą kūręs pen- 
kis mėnesius. O paveiksle „Kristaus ginčas su šventojo rašto 
žinovais" galima išskaityti žodžius: „Penkių dienų darbas." 
Ten — penki mėnesiai, čia — penkios dienos. Vargu ar šis su- 
tapimas atsitiktinis. Diureris norėjo įrodyti kažkam, kad jeigu 
panorės, paveikslą nutapys per keletą dienų. Toks trumpas 
laikas atrodytų neįtikimas, jeigu Diureris būtų tapęs paveikslą 
savo įprasta technika, kuri reikalavo pertraukų, kad dažų sluoks- 
niai išdžiūtų. Bet jis mėgo eksperimentuoti ir galbūt jau nau- 
dojosi sikatyvu, kuris pagreitina dažų džiūvimą. Gal penkios 
dienos — savotiškas pasigyrimas. Tačiau svarbu, kad Diureris 
pažymėjo paveiksle, jog jis nutapytas nepaprastai greitai. Ar 
tik jis nenutapė šio paveikslo susilažinęs? 

Šio paveikslo siužetą Diureris sykį jau buvo panaudojęs 
ciklo „Marijos gyvenimas" graviūroje. Tačiau koks nepanašus 
paveikslas į graviūrą! Ten po iškilmingais šventovės skliautais 
už aukštos sakyklos oriai sėdi dvylikametis Kristus. Šventojo 
rašto žinovai pasidaliję į dvi grupes. Viena — prie pat sakyk- 
los, kita — tolėliau, ant šventovės laiptelių ir suolų. Jie įdėmiai 
klausosi Kristaus. Savo knygas atidėję į šalį Niekas nesigin- 
čija. Disputo baigtis aiški: šventojo rašto žinovai nuginčyti. 
Paveiksle viskas kitaip. Jokios šventovės, jokios sakyklos, jo- 
kių suolų. Vien tamsa, kurioje matyti nutvieksti šviesos besi- 
ginčijantys žmonės. Kristus suspaustas fanatikų, į jį įsmeigti 
priešiški žvilgsniai. Stori tomai šventojo rašto žinovų rankose 
atrodo lyg sunkūs akmenys kitamaniui sumušti. Šventojo rašto 
žinovas piktu išsigimėlio veidu įnirtingai gestikuliuoja Kristui 
prieš pat akis. Jo pirštai atrodo kaip čiuptuvėliai, jie, regis, 
ims ir įsikibs į švelnius pirštus to, su kuriuo jis ginčijasi. Ran- 
kas, kurios remiasi į storus foliantus, rankas, kurios mėšlun- 
giškai atskleidžia knygą, rankas, kurios skaičiuoja užlenkda- 
mos pirštus argumentus, rankas, kurios patvirtina, ir rankas, 
kurios juos paneigia, Diureris padarė svarbiausiomis šiame 
paveiksle.  Ruošdamasis šiam darbui, jis be perstojo piešė 
rankas. Tokio jaunų ir senų, gestikuliuojančių ir nejudančių 
rankų pavaizdavimo menas dar nežinojo. O charakteringos 
šventojo rašto žinovų galvos, aukšti pliki kiaušai, įdubusios 
bedant ės burnos, reti plaukai, kumpos nosys primena Leonardo 

da Vinčio groteskinius žmonių veidus. Diureris galėjo būti 
susipažinęs su jais Venecijoje iš kopijų, kurios eidavo daili- 
ninkams per rankas. Džiugi ramybė, kurią užlieja fanatizmo 
bangos, praregėjimas, prieš kurį senoji dogma iškelia kaip už- 
tvarą atgyvenusių teorijų foliantus, įtemptas idėjų susirėmi- 
mas — štai ką galima pamatyti šitame paveiksle. 

Pasaulyje ne taip jau daug dailininkų, kurių ieškojimai to- 
kie įvairiapusiški kaip Diurerio. Sunku patikėti, kad nuosta- 
bius moterų portretus ir paveikslą „Kristus tarp šventojo rašto 
žinovų" yra sukūrusi ne tik ta pati ranka, bet ir beveik tuo 
pat metu. Paveikslas „Kristus tarp šventojo rašto žinovų" ku- 
pinas tokios nervinės ekspresijos, kad atrodo, jog jis priklauso 
daug vėlesniam amžiui. 

Žinovai kartais kalbėdavo apie šį paveikslą su panieka. 
Jiems atrodydavo, kad pripažinimas arba dailininko pagyrū- 
niškumas— „penkių dienų darbas" —išlaisvina nuo būtinybės 
rimtai jį vertinti. Mums atrodo, kad tai neteisinga pažiūra. 
Diureris visada dirbdavo kruopščiai ir ilgai, pradėdamas pasi- 
ruošimą kiekvienam paveikslui nuo daugybės eskizų. Padarė 
juos ir paveikslui „Kristus tarp šventojo rašto žinovų". Tų pie- 
šinių daug. Jie ypač rūpestingai atlikti. Juose nėra net pėdsa- 
ko skubotumo. O paskui pati tema jį patraukė — jis išdėstė 
personažus, atrodytų, be tvarkos, nekreipdamas dėmesio į kom- 
poziciją, trijų šventojo rašto žinovų veidus nutapė, o kitų tik 
pažymėjo vos išskirdamas iš fono. Diureris labai skubėjo. Ma- 
tyt, šis paveikslas turėjo tapti argumentu ginče, kuris buvo 
kilęs Venecijoje. Ginčas kilo ne dėl to, ar jis gali nutapyti 
ji per keletą dienų, o dėl kažko, kas buvo daug svarbiau. 

Šitas darbas buvo pagimdytas to dvasinio pakilimo, kurį 
Diureris dažnai patirdavo Venecijoje. Jis čia nepaprastai įtemp- 
tai gyveno, lengvai susipažindavo su žmonėmis, vis drąsiau 
kalbėjo itališkai, daug piešė ir tapė, kūrė pilnus įspūdžių laiš- 
kus, gyveno be paliovos degdamas. Tokiomis dienomis bet 
koks uždavinys išsprendžiamas, sumanymai kyla vienas po kito, 
ranka vos spėja paskui veržlią mintį, užtenka keleto valandų 
miego, kad galėtų atsikelti šviesia galva ir, turėdamas vienin- 
teli troškimą, tęsti darbą. Kraujas virte verda gyslose. 

Toli gražu išliko ne viskas, ką Diureris sukūrė Venecijo- 
je, ir ne apie viską, ką jis čia nupiešė ir nutapė, papasako- 
jome. Tačiau skyrius bus nepilnas, jeigu nepaminėsime pa- 

veikslo „Marija su paukšteliu". Manoma, kad Diureris jį nutapė 
senajam Beliniui. Madona laiko kūdikį, o ant jo rankutės tupi 
paukštelis. Kūdikis kiša jam čiulptuką. Sv. Jonas — mažas ber- 
niukas duoda Madonai gėlių. Nuostabus peizažas — mėlynas 
pietų dangus, balti debesys, jauni žali lapeliai, rausvai rudi 
griuvėsiai — ir šventiškos spalvos daro šį paveikslą žavų, sa- 
vo koloritu labiausiai venecinį iš visų Diurerio darbų. 
Diureris daug kartų rengėsi išvažiuoti iš Venecijos ir vis 
atidėdavo išvažiavimą. Atsirasdavo naujų viliojančių užsaky- 
reris siekdavo portretuose. Jie žadėdavo gerai jam atsilyginti, 
bet ne visada išpildydavo savo pažadus. Vieno vyriškio port- 
reto kitoje pusėje Diureris nutapė groteskišką figūrą, simbo- 
lizuojančią šykštumą,— užuomina apie užsakovo gobšumą. Ar 
tas susigėdo, neaišku, bet nekaltas Diurerio kerštas mums by- 
loja apie jo charakterį daugiau negu kokie ilgi samprotavimai. 
Ir vis dėlto atėjo išvykimo diena. Diureris ne iš karto iš- 
vyko į tėvynę. Iš pradžių nukeliavo į Boloniją. Pakeliui su- 
stojo Feraroje. Cia jį iškilmingai sutiko poetai-humanistai. Jo 
garbei buvo sukurti ir perskaityti eilėraščiai. O Bolonijoje Diu- 
rerį pagarba apgaubė vietiniai dailininkai. Niurnbergietis Šeir- 
lis, kuris tuo metu buvo Bolonijos universitete, džiaugsmingai 
rašo, kad tenykščiai tapytojai Diurerį pavadino pirmuoju pa- 
saulio dailininku. Jis nė manyti nenumanė, kad Diureris gerai 
žino, kokie perdėti būna teptuko draugų komplimentai. 
Bolonija sudomino Duren daugybe gynybos ir sargybos 
bokštų, savotiška bažnyčių architektūra ir palazzo. Ne taip 
kaip Venecija, jie buvo pastatyti iš plytų. Garsių piliečių 
mauzoliejai buvo ant kolonų. Tačiau Diureris neturėjo laiko 
ilgai vaikščioti po miestą ir susipažinti su žymiomis vietomis, 
nors keletą architektūros eskizų iš čia išsivežė. Laikas Boloni- 
joje buvo skirtas „perspektyvos meno paslaptims". Vardas žmo- 
gaus, pažadėjusio Diureriui šitas paslaptis atskleisti,- liko ne- 
žinomas. Sako, lyg matematikas Lukas Pačolis — Leonardo da 
Vinčio draugas, bet tai tik spėjimas. Po keleto dienų, praleis- 
tų Bolonijoje, Diureris sugrįžo į Veneciją ir pradėjo galutinai 
ruoštis namo. 
Pažįstami įkalbinėjo jį nukelti grįžimą iki pavasario. Joti 
per Alpes žiemą — pavojinga. Bet jeigu Vokiečių nakvynės 
namų žygūnai gali perjoti Alpes, galės ir jis. Prasidėjo prieš- 

kelioniniai rūpesčiai. Reikėjo viską susitvarkyti iki tos die- 
nos, kada vyks patikimesni bendrakeleiviai. Vienam leistis į 
tokią kelionę, turint nemažai pinigų, uždirbtų Italijoje, ir gal- 
voti nėra ko. Teko pasirūpinti stipriais ir ramiais arkliais, ku- 
rie būtų pripratę prie kalnų kelio. Vienu iš jų pats jos, o kitą 
užkraus nešuliais. Nebaigtus darbus, kilimus ir knygas Pirk- 
heimeriui iš anksto buvo išsiuntęs gurguole. Retų dažų ne- 
patikėjo, gabensis pats. Pagaliau viskas baigta: kelioninis ap- 
siaustas, skrybėlė, diržas su paslėpta pinigine, pinigų suma 
produktams nusipirkti, vandens gertuvė, vynmaišis. Vaistai, 
pirkti pas žinomą Venecijos vaistininką. Išgaląsti špaga ir 
durklas! Be jų į kelionę niekas nesileisdavo. 

Išvykimo išvakarėse Diureris vakare išėjo iš namų. Tamsiu 
skersgatviu, kur aidžiai skambėjo kiekvienas žingsnis, nusi- 
leido prie kanalo, šūktelėjo gondolininkui. Siauras juodas lai- 
velis be garso atplaukė juodu vandeniu. Virš kanalo tvyrojo 
rūkas. Dėl fakelų, degančių prieš kai kuriuos namus, aplinkui 
atrodė dar tamsiau. Beveik pusantrų metų čia jis praleido. 
Didelis laiko tarpas. Jis jau nebesistebi, kad plaukia per mies- 
tą. Jis jau laisvai šnekučiuojasi su gondolininku. Su daugeliu 
vietų šiame mieste jau jį sieja prisiminimai. Ar kada nors dar 
teks čia apsilankyti? Galbūt jis visa tai mato paskutinį kartą? 
O jis čia taip gerai dirbo, taip įdomu buvo gyventi! 

O gal nevažiuoti? Gal likti čia visam laikui? Niurnberge 
jam trūks saulės. Ne tik todėl, kad Niurnbergas šiauriau. Ten 
visas gyvenimas kitoks. Bet tai jo gyvenimas. Venecijoje jis 
svečiuojasi. Niurnbergas — namai. Laikas namo! Išsiskyrimas 
užsitęsė. 

Sią nakties valandą šv. Bartolomėjo bažnyčia buvo už- 
daryta. Jis nespėjo atsisveikinti su „Rožančiaus švente". Bet 
ir taip atsimena paveikslą, atsimena kiekvieną veidą, kiekvie- 
ną apdarą, kiekvieną rožių vainiką. 

Gondola priplaukė prie Rialto tilto. Diureris paliepė gon- 
dolininkui luktelėti, kaip paprastai užšoko iš gondolos prie- 
kio ant kanalo sienelės ir greitai atsidūrė už didžiulės ir tuš- 
čios šv. Morkaus aikštės. Įprotis ateiti čia atsisveikinti su Ve- 
necija jau egzistavo. Kažkur tamsoje baltavo marmurinės Ado- 
mo ir Ievos figūros. Autorius — skulptorius Ričas. Diureris no- 
rėjo prieiti prie jų. Paskui pagalvojo, kad neužmiršiąs ir taip. 
Aikštės gilumoje suskambo balsai, stygos akordas, dainos nuo- 

trupa... Diureris sugrįžo prie gondolos. Naktį susitikti kokį 
žmogų galėjo būti pavojinga, o jis jau nebuvo toks pramušt- 
galviškai drąsus kaip prieš vienuolika metų. Kai išlipo iš gon- 
dolos prie savo namų, išvydo prieplaukoje keletą tamsių fi- 
gūrų. Jo laukė. Žmonės, stovintys ant kranto, buvo su apsiaus- 
tais, o priplaukimo vietą apšvietė fakelai. Jis norėjo likti 
gondoloje ir liepė gondolininkui plaukti nuo kranto, bet staiga 
išgirdo, kad jį šaukia vardu pažįstami balsai. Tai draugai, tie 
patys, apie kuriuos jis rašė kaip apie Žmones, nusimanančius 
apie tapybą ir gerus muzikantus, nutarė pagerbti jį atsisvei- 
kindami dainomis ir fleitų bei liutnių grojimu. Tačiau jo lan- 
gai buvo uždaryti. Išėjo smuklės šeimininkas. Po jį ištikusios 
nelaimės — gaisro — Peteris Penderis tapo piktas ir paniuręs. 
Jis norėjo išvaikyti triukšmingą kompaniją, bet kai pamatė, 
kas dainuoja po Diurerio langais, pasakė tik, kad įnamio nesą 
namie. Dabar draugai džiaugėsi, kad vis dėlto su juo neprasi- 
lenkė. Išleistuvės užsitęsė iki aušros.. . 

Ir vėl jis keliavo per Alpes. Stačios įkalnės, platus kelias, 
kuris staiga virsta siauru taku, ledinis kalnų upelių vanduo — 
virš vienų upelių permesti siūbuojantys tiltai, o kitus tenka 
briste perbristi, akmenų griūtys, dėl kurių reikia būti atsar- 
giems, nakvynės namai, vienuolynų viešbučiai. Visa tai jau 
buvo žinoma, įprasta. Keista prisiminti, kaip buvo apstulbinusi 
ji pirmoji kelionė per Alpes. Už Brenerio viskas pasikeičia — 
ir vėjo kryptis, ir oro kvapas. Jeigu pirmomis kelionės die- 
nomis jis dar mintimis buvo ten, iš kur išvykęs, tai už perėjos 
jo širdis jau buvo Niurnberge. Jam atrodė, kad jie juda pa- 
mažu, ir jis vis skubino kelionės draugus. 

Trečią kartą gyvenime jis sugrįžta į gimtąjį miestą. Pirmą 
kartą sugrįžo būdamas jaunas pameistrys, antrą — vos apsi- 
plunksnavęs dailininkas ir štai dabar — žymus meistras. Jo pa- 
veikslų ateidavo žiūrėti šio pasaulio didžiūnai ir garsūs dai- 
lininkai, jais gėrėjosi draugai, juos koneveikė pavyduoliai. Pa- 
vyduolių pasirodymas — neblogas ženklas. Tai šlovės paliudi- 
jimas. 

Diureris išpakavo bagažą, padalijo dovanas. Šeima susirinko 
už didžiulio stalo, nusipirkto, kai tebebuvo gyvas tėvas ir kai 
namuose dar buvo daug mažų seserų ir brolių. Dabar už stalo 
sėdėjo tik penkiese: motina savo nuolatinėje vietoje, iš ku- 
rios jai patogu dalyti maistą, Diureris tėvo kėdėje, šalia Ag- 

nesė. Kitoje stalo pusėje broliai Endresas ir Hansas. Iš gertu- 
vės Diureris išpilstė į Niurnbergo alavines taures itališką vy- 
ną. Namiškiai laukė jo pasakojimų, o jam buvo sunku pra- 
dėti. Tiek buvo prajojęs, tiek visko matęs, o čia viskas kaip 
buvę. Tik motina pasenusi, o broliai visai suaugę. Jis pajuto 
Agnesės įdėmų žvilgsnį ir pats atidžiai pažiūrėjo į ją. Koks 
bus juodviejų tolesnis gyvenimas? 

Jis pasakojo apie Veneciją, minėjo gatves, kanalus, aikš- 
tes, bažnyčias, regėjo tuo pat metu namų sienas, į kurias pliuš- 
kena vanduo, žalias samanas ant polių, bažnyčių marmurinius 
laiptus. O tiems, kurie jo klausėsi, tai buvo žodžiai, žodžiai, 
žodžiai... Jo pažįstamų italų vardai buvo tušti garsai, tie 
žmonės neturėjo veidų. Jis duso nuo įspūdžių, o namiškiai 
negalėjo suprasti, apie ką jis pasakoja, ir greitai nustojo klau- 
sęsi. Jis pasiėmė pieštuką ir pradėjo piešti, norėdamas, kad 
būtų aiškesnis jo pasakojimas: štai šitokias sukneles nešioja 
venecijietės, štai taip atrodo gondola, štai tokiame name jis 
gyvenęs. Tačiau argi viską nupieši? Jis žvelgė į artimuosius 
ir stengėsi išskaityti jų mintis. Motinos veide spindėjo džiaugs- 
mas, kad vyresnysis sūnus pagaliau sugrįžo gyvas ir sveikas, 
ir nuolatinis nerimas: ar jam nebus pakenkęs italų maistas, 
ar nebus ten susirgęs drugiu. Brolių veidai buvo įtempti. Juo- 
dviem, dar niekur iš Niurnbergo neišvykusiems, buvo sunku 
sekti pasakojimą. Be to, ko gero, jų veiduose buvo matyti pa- 
vydas: juodu taip pat troško nukeliauti į svetimas šalis. Ir tik 
Agnesės veidas nerodė jos minčių, jame buvo vien nerimas. 

Jis baigė pasakoti ir išskubėjo iš namų. Pas draugus, ku- 
rie, kaip ir jis, yra matę pasaulio ir supras jį iš pusės žodžio... 


VIII SKYRIUS 


Šį kartą Diurerio sugrįžimas buvo toks įvykis, apie kurį 
jo amžininkai su džiaugsmu pranešdavo vienas kitam laiš- 
kuose. Garsas apie pasisekimą, kokį Italijoje turėjo jo paveiks- 
lai ir portretai, pralenkė jį, padidindami Diurerio šlovę. Gra- 
viūros, paliktos žmonai, buvo išpirktos pirkėjų, įvertinusių jo 
manierą, išmokusių atpažinti jo ranką, įsiminusių jo parašą. 

Namuose Diurerio laukė darbai ir rūpesčiai. Reikėjo tuč- 
tuojau pasimatyti su Pirkheimeriu, atiduoti pirkinius, o svar- 

biausia — grąžinti skolą. Nors paskola buvo gauta iš draugo, 
bet ji baisiai slėgė Diurerį. Jis buvo uždirbęs Italijoje nemažai 
pinigų, tačiau ir išlaidos turėjo būti didžiulės. Tėvas savo lai- 
ku buvo įsigijęs teisę kaip palikimą nuomoti tą namą, kuria- 
me jie gyveno. Iki pat mirties Diureriui vyresniajam nepavyko 
išpirkti teisės laikyti jį nuosavu, ir tai buvo nuolatinio jo 
sielvarto priežastis. Tai padarė sūnus. Motina ir džiaugėsi, ir 
sielojosi, kad vyras nesulaukė šitos valandos. Turėti nuosavą 
namą Niurnberge reiškė labai daug. Būti namo savininku — 
vadinasi, priklausyti garbingiausiems miestelėnams. 

Pinigai, uždirbti Venecijoje, greitai buvo išleisti. Ilsėtis po 
kelionės neteko. Vėl reikėjo imtis darbo. Tai Diurerio negąs- 
dino: jis buvo nepavargstantis darbininkas. Tik pirmomis sa- 
vaitėmis, kai pabusdavo naktį, ne iš karto suprasdavo, kur 
jis, o "kai užsnūsdavo, vis sapnuodavo ir sapnuodavo Italiją... 

Netrukus buvo užsakyti trys altorių paveikslai. Jie įėjo 
į meno istoriją kaip „Didieji altoriai". Keletą metų Diureris 
be atvangos kūrė šiuos paveikslus, jie pareikalavo iš jo daug 
jėgų ir suteikė nemažai nerimo. Jis buvo skubinamas, tačiau 
altorių paveikslus pradėjo tapyti ne iš karto. Jis norėjo bent 
kurį laiką dirbti ne pagal užsakymus, o tai, kas traukė. Ir jis 
grįžo prie savo seno sumanymo — Adomo ir Ievos paveikslų. 
Sykį jau buvo įkūnijęs juos graviūroje. 

Kadaise jis didžiavosi šita graviūra. Dabar jai buvo abe- 
jingas. Adomas ir Ieva jam atrodė per daug gramozdiški, jų 
kūnai nepakankamai gyvybingi. Jų atitikimas geometrinei sche- 
mai, kuri buvo rasta po skausmingų ieškojimų, daugiau jo ne- 
džiugino. Dabar Diureris nusprendė protėvius nutapyti kitaip. 
Jis prisiminė visus gražius žmonių kūnus, kuriuos buvo ma- 
tęs Italijoje,— gyvus, iškaltus iš marmuro, nulietus iš bronzos. 
Peržiūrėjo savo nuogos natūros piešinius. Ir nutapė abi fi- 
gūras tartum išnirusias iš tamsaus fono. Jų kūnai šviečia, nu- 
tvieksdami supančią tamsą. Diureris nutapė Adomą ir Ievą 
ant dviejų atskirų lentų — genialus atradimas: jis šimtą kartų 
sustiprina jų abipusį potraukį. Tarp Adomo ir Ievos nematoma, 
galinga geismo srovė. Ievos galva kukliai, bet raginamai pa- 
sukta į Adomą. Jos ranka, laikanti obuolį, nedrąsiai ištiesta 
i ji O jis jau paėmęs obuolį, kurį jam ką tik davė Ieva. Tai, 
kas įvyko, parodyta judesiu... Adomo pirštai virpa, juose at- 
siliepia jo širdies virpėjimas. Kiekvienas žengė pusę žingsnio 

vienas kito pusėn: Adomas drąsiai, Ieva droviai. Jauni jų vei- 
dai kupini nepaaiškinamo žavumo. Dailininko teptuko judesiai 
buvo švelnūs, atsargūs. Dažai užtepti labai plonais, permato- 
mais sluoksniais. Švelnūs dviejų skirtingų, bet neatskiriamų 
paveikslų tonai spinduliuoja šilumą ir prislopintą šviesą. Per 
amžius Adomo ir Ievos istorija buvo pasakojama kaip nuo- 
dėmės istorija, dėl kurios žmonių protėviai buvo išvaryti iš 
rojaus, pasmerkti sunkiam darbui ir kančioms, kaip prakeikimo 
istorija, slegianti visą žmoniją. Diureris užmiršo viską, ką nuo 
vaikystės žinojo ar ką buvo mokęsis. Ir prisiminė viską, ką 
žinojo apie grožį ir meilę. Renesanso epocha buvo sukūrusi 
daugybę himnų, šlovinančių žmogų — protingą, sveiką, gražų, 
mylinti, mylimą. Diurerio „Adomas ir Ieva"—vienas iš ryš- 
kiausių tokių kūrinių. Šiuos paveikslus Diureris nutapė be už- 
sakymo, paklausęs širdies balso. „Adomas ir Ieva"—jo ieško- 
jimų, pradėtų prieš daugelį metų, tęsinys ir net rezultatas. Jis 
ir pats netikėjo, kad ranka, kuri nutapė Ievą tokią žavią, kaž- 
kada nepasitikėdama nupiešė pirmą nepatrauklią nuogą moterį, 
pajuokiamai pavadintą „Pirtininke", kad vos prieš dešimtį metų 
jis pirmą kartą bandė pavaizduoti nuogą vyro kūną. 

Vėliau jis paaiškins, kodėl stengėsi pavaizduoti tokius nuo- 
stabiai gražius Adomą ir Ievą. Protėviai juk buvo sukurti pagal 
dieviškąjį pavyzdį, su įsitikinimu parašys jis, vadinasi, jų kū- 
nai turi būti tobulo grožio pavyzdžiai. 

Tačiau „Adomas ir Ieva" liko dirbtuvėje: gal Diureris ne- 
norėjo skirtis su šituo darbu, o gal pirkėjams jis atrodė per 
daug nuodėmingas. Praėjo nemažai laiko, kol „Adomu ir Ieva" 
buvo pradėta žavėtis, juos kopijuoti. Šitas darbas dailininkui 
suteikė daug džiaugsmo, bet visai nedavė pinigų — toks yra 
likimas daugelio paveikslų, sukurtų širdžiai paliepus. 

Be to, Diureriui vėl teko galvoti apie piniginius reikalus. 
Apie tai jis galvojo, kaip buvo pratęs, su plunksna rankoje. 
Išliko įrašas užrašų knygutėje — trumpa, bet palyginti iškal- 
binga ištrauka. 

„Toks mano turtas, kurį esu užsidirbęs savo rankomis", — 
rašo Diureris. Turbūt pirmesniame, neišlikusiame sakinyje buvo 
išskaičiuotas tas turtas. Matyt, jis buvo nedidelis, nes toliau 
Diureris rašė taip: „Juk aš niekada neturėjau galimybės daug 


' A. Ąnpep. nennen... T, I, c. 75. 

įsigyti." Šiuose žodžiuose justi kartėlis. Diureris sėdi prie savo 
užrašų knygutės ne toks išdidus, ne taip puikiai apsivilkęs, ne 
taip rūpestingai susišukavęs, kokį save mėgo vaizduoti, o pa- 
vargęs, sunerimęs, paniuręs. Jis stengiasi pasiteisinti, kodėl 
sėkmė jį apleidžia, prisimena, kaip jį yra apvylę žmonės, ku- 
riais buvo patikėjęs. Šios eilutės aiškiai liudija, koks jis buvo 
nepraktiškas žmogus. „Aš turėjau ir didelių nuostolių, pasko- 
Ines pinigų, kurie buvo negrąžinti, ir dėl pameistrių, kurie 
man nesumokėjo. Be to, Romoje mirė vienas žmogus, ir aš 
netekau savo turto",— rašo Diureris. Kas buvo Diurerio sko- 
lininkai, negrąžinę jam pinigų, ir už ką jam buvo nesumokėję 
pameistriai, kokiu būdu kažkieno mirtis Romoje padarė Diu- 
reriui nuostolių, mes nežinome. Šiuo klausimu buvo pateikta 
daug versijų. Pasakoti jų nėra prasmės. Aišku viena — dideli ir 
netikėti nuostoliai (galbūt Diurerio nepraktiškumo pasekmė) su- 
komplikavo jo padėtį, kai jis grįžo iš Italijos. Didelę sumą 
teko užmokėti už namą. Nelengva buvo atiduoti skolas. „Try- 
liktaisiais vedybinio gyvenimo metais turėjau sumokėti di- 
džiulę skolą iš tų pinigų, kuriuos buvau užsidirbęs Venecijo- 
je", — rašė toliau Diureris. Išmokėti tą skolą buvo nelengva, 
o mintis apie ją, kaip matyti iš šių eilučių, drumstė jam ra- 
mybę tryliktaisiais jo vedybinio gyvenimo metais. Ar tik na- 
muose negirdėjo priekaištų, kad reikalai sekasi ne taip, kaip 
norėtųsi? Neginčijama viena: įrašo intonacija niūri. Praėjo daug 
mokymosi metų, daug klajonių metų, jis jau seniai savarankiš- 
kas meistras, Žinomas ir pripažintas, tačiau gyvena iki šiol 
nelengvai. Sunkiau negu, pavyzdžiui, jo mokytojas Volgemu- 
tas. Šis dirba kaip dirbęs, priiminėja užsakymus, geba kiek- 
vieną pameistrį, kiekvieną mokinį priversti dirbti savo naudai, 
didelės šlovės nesivaiko, o gyvena pasiturimai ir yra ger- 
biamas. 


Iš tikrųjų Diureris buvo visai ne vargšas. Jis turėjo na- 
mą— nors už jį ir reikėjo brangiai užmokėti, tačiau nuosa- 
vais namais galėjo pasigirti ne tiek jau daug niurnbergiečių. 
Kai Diureris galvojo apie piniginius reikalus, jis buvo linkęs 
pagal savo charakterį į kraštutinumus: tai regėdavo viską ne- 
paprastai šviesių, tai labai niūrių spalvų. Šį kartą jo nuotaika 
pasikeitė jam rašant šias eilutes. 

Nejaugi jo reikalai tokie prasti? Galbūt neverta taip grauž- 
tis? Jis toliau skaičiavo savo turtą. „Taip pat turiu pakenčia- 

mų namų apyvokos reikmenų, gerų drabužių, alavinių indų, 
gerų įrankių, patalynės, medinių skrynių ir spintų, daugiau kaip 
už 100 guldenų gerų Reino dažų." 

Gerų įrankių ir gerų dažų jis turi. Kas gali būti svarbiau 
dailininkui! Yra vilčių, kurios siejasi su užsakymais. Tik už- 
darbį jis negreit gaus. Rankpinigių Diureris neimdavo. Dirb- 
tuvėje stovi baigtas Marijos paveikslas. Pagalvojęs apie jį, 
Diureris vėl sunerimo. Dirbtuvėje ankšta. Paveikslui gali pa- 
kenkti. O pirkėjo nėra. Diureris nusprendė kreiptis paramos 
į turtingą Frankfurto pirklį Jakobą Gelerį, su kuriuo susira- 
šinėjo dėl užsakyto altoriaus. 

„Jeigu žinote ką nors,— rašo jis Geleriui,— kam reikia pa- 
veikslo, pasiūlykite Marijos paveikslą, kurį esate pas mane 
matęs... Aš atiduosiu jį pigiai. Jeigu būčiau turėjęs jį kam 
nors nutapyti, būčiau paėmęs ne mažiau kaip 50 guldenų, bet 
kai jis stovi pabaigtas mano namuose, jį gali kas sugadinti. 
Todėl noriu suteikti jums teisę parduoti jį pigiai, už 30 gul- 
den, Kad jis neliktų neparduotas, esu pasiruošęs jį atiduoti 
net už 25 guldenus. Aš dėl jo turėjau didelį nuostolį." ' 

Liūdna tai skaityti. Pas Duren — pas Diurerį! — stovi nu- 
tapytas paveikslas, ir jis negali rasti pirkėjo. Pasiryžęs par- 
duoti už pusę kainos. Apie tai rašo nuoširdžiai ir patikliai, vi- 
liasi, kad Geleris bus geranoris. Geleris praleido pro ausis šitą 
prašymą. Praėjo keletas mėnesių. Diureris atsisakė savo pasiū- 
lymo. „Neieškokite pirkėjo mano Marijos paveikslui, — parašė 
jis,— nes Breslau vyskupas už jį man davė 72 guldenus, va- 
dinasi, jį naudingai esu pardavęs." Girdamasis naudingu san- 
dėriu, Diureris bandė Geleriui padaryti įspūdį. Kaip tik tuo 
metu su juo jam teko vesti labai nemalonias derybas piniginiu 
klausimu. Tačiau Geleris buvo šykštus žmogus. Diurerio laiškas 
jam nepadarė jokio įspūdžio. Maža ką gali prigalvoti meistras, 
norėdamas padidinti savo vertę! 

Vyskupas, pirkęs Diurerio paveikslą (greičiausiai „Mari- 
ją su viikdagio žiedu"), buvo Jonas IV, grafas Turcas — žmo- 
gus labai pasiturintis. Jo sekretoriumi buvo Pirkheimerio drau- 
gas. Iš Pirkheimerio jis sužinojo, kad Diureris ieško paveikslo 
pirkėjo. Sekretorius norėjo pasitarnauti ir savo globėjui, ir 
draugui, ir draugo draugui. Jis suvaidino tarpininko vaidmenį 


' A. Nmpep. JĮĮueBnuku..., T. I, c. 77—85. 

ir įkalbino Joną Turcą pirkti paveikslą. Diureris pasiuntė pa- 
veikslą vyskupui tuoj pat ir šį kartą apsiriko: pinigų teko 
laukti be galo ilgai. Trejus metus jis pagarbiai prašė hono- 
raro, kol pagaliau žymusis pirkėjas atidarė piniginę. Jis pasakė, 
kad yra pamiršęs, kokia suma buvo suderėta. Jis pažadėjęs 
72 guldenus? Tiek daug? Ar meistras neklystas? Diureris buvo 
atpratęs, kad jį kas vadintų tik meistru. Ar Turcas jo nemaišo 
su siuvėjų arba batsiuviu? Sekretorius nesidžiaugė, kad buvo 
įsivėlęs į šią istoriją. Viskas susitvarkė per didelius vargus. .. 
Tiesa, aplinkybės, kuriomis Diureris dirbo, nebuvo leng- 
vos. Dažnai negaluodavo motina, susirūpinimą keldavo brolis 
Hansas. Iš mokinio amžiaus buvo išaugęs, o savarankiškam dar- 
bui kol kas dar nebuvo pasiruošęs. Agnesė skundėsi, kad ne- 
pajėgia susitvarkyti namuose. Kai jis sugrįžo į Niurnbergą, 
viskas, kas jo čia laukė, jam atrodė kitaip. Gyvenimas Vene- 
cijoje, kur jis buvo „kilmingų ponu", taip labai nutolo, kad 
jam rodės, jog tai prisisapnavo. Skaudu savo kailiu patirti, 
koks teisingas senas priežodis: „Savo tėvynėj pranašu nebūsi!" 
Tačiau kokia nauda iš to krimtimosi! Reikia dirbti! 
Kurfiurstas Fridrichas Saksonietis Diurerį prašė nutapĘ'ti 
bažnyčios, kurioje jis buvo surinkęs šventųjų ir kankinių re- 
likvijas ir atvaizdus, altoriui paveikslą „Dešimties tūkstančių 
krikščionių kankinimas". Diureris dirbo ir jau minėtajam Frank- 
furto gelumbės pirkliui Jakobui Geleriui — labai keistam žmo- 
gui! Vienas iš Frankfurto burmistrų, tvarkęs neturtingųjų rei- 
kalus, jis buvo labai pasiturintis žmogus. Geleris palaikė nuo- 
latinius ryšius su Niurnbergu. Jis čia atvažiavo 1507 metais, 
pabuvo Diurerio dirbtuvėje ir neteko ramybės: Diureris turįs 
nedelsdamas nutapyti paveikslą jo parapijos bažnyčiai! Gele- 
riui be paliovos rūpėjo, koks likimas ištiks jį ir jo žmoną ki- 
tame pasaulyje: jis visą laiką pirkdavo nuodėmių atleidimą, 
aukodavo bažnyčioms altorius ir brangiausius indus, kad už 
ji būtų meldžiamasi dangui, kaip maldininkas keliavo į Romą, 
kad būtų atleistos nuodėmės, įsakė testamento vykdytojams 
išruošti į Romą dar keletą maldininkų, kad jie ten pasimelstų 
už jį, griežtai numatė, kaip patikrinti jo pomirtinės valios vyk- 
dymą. Skirdamas daug pinigų sielos išganymui, norėjo pati- 
kimų garantijų, kad jie gerai panaudoti. Dievobaimingumas ir 
apdairumas, tvirtas tikėjimas ir apsukrumas — charakteringi ši- 
to žmogaus ir jo epochos bruožai. Stai su juo Diureriui teko 


208 


turėti reikalų, ir ne vienerius metus. Jis buvo pažadėjęs frank- 
furtiečiui nutapyti paveikslą „Marijos dangun žengimas", kai 
tik baigsiąs Fridrichui altorių. O šis darbas pasirodė toks su- 
dėtingas, kad Diureris negalėjo nuo jo atsitraukti. Be to, jis 
negalavo: jį krėtė drebulys, nežmoniškai skaudėjo galvą, per 
miegus kamuodavo košmarai. Matyt, tai buvo maliarija, atsi- 
vežta iš Italijos, o gal atsikartojo ankstesnioji jo liga. 

„Mane ilgą laiką kankino karštinė,— rašė jis Geleriui— ir 
tai sutrukdė keletą savaičių dirbti hercogui Fridrichui Sakso- 
niečiui, todėl turėjau didelių nuostolių. Tačiau dabar jo pa- 
veikslas greitai bus baigtas." 

Tuo metu Diureris plunksna ir dažais piešia nuostabiausią 
autoportretą. Žiūri į save įdėmiai ir piešia labai atvirai, vaiz- 
duodamas save beveik visu ūgiu, nuogą. Popieriaus lakšte 
nejaunas, negražus, sumenkęs, pakumpęs žmogus. Be galo liūd- 
nas ir be galo pavargęs. Kažkada buvę vešlūs plaukai dabar 
praretėję. Sunku patikėti, kad čia tas pats žmogus, kuris taip 
išdidžiai ir pergalingai žvelgė į žiūrovą iš ankstesnių auto- 
portretų. Diureris pamatė save silpną, negražų, mirtingą, be- 
veik palūžusį. Meno istorija nežino kito taip negailestingai nu- 
piešto autoportreto. 

Diureris baiminosi, kad Geleriui nusibos laukti, todėl pa- 
žadėjo greitai imtis jo darbo — štai tik pabaigs hercogo Frid- 
richo altorių. Tačiau, matyt, vėl kaip reikiant neįvertino dar- 
bo sudėtingumo ir pervertino savo jėgas. Praėjo daug mėne- 
sių, kol jis galėjo pranešti Geleriui: „Aš baigsiu darbą herco- 
gui Fridrichui per dvi savaites." Tačiau ir su šiuo pranešimu 
paskubėjo. 

Paveikslo „Dešimties tūkstančių krikščionių kankinimas" 
siužetas buvo paimtas iš „Auksinės legendos", kuri Diurerį 
buvo įkvėpusi daugeliui darbų. Jau sykį buvo įkūnijęs jį gra- 
viūroje. Krikščionių kariuomenė, vadovaujama vyskupo Aga- 
tėjo, romėnų sutriuškinta Armėnijoje, Ararato šlaituose. Ro- 
mos imperatorius paliepė juos žiauriai kankinti ir baisiai nu- 
žudyti. Paveikslas nedidelis, bet sudėtingas. Senoji graviūra 
Diureriui galėjo padėti tik iš dalies. Nuo to laiko, kada ji buvo 
kuriama, pasikeitė visų pirma jo perspektyvos suvokimas. Al- 
toriaus paveikslas sukelia pojūtį, kurio graviūra nesukeldavo,— 
kad su kankiniais susidorojama didžiulėje erdvėje. Ji prasideda 
slėnyje, kuris plyti priešais žiūrovo akis, apima artesnius kal- 

nus, pasiekia atokias uolas. Visas slėnis pilnas budelių ir aukų. 
Nugalėtuosius budeliai  nukryžiuoja, nukapoja jiems galvas, 
perveria juos ietimis, numeta nuo uolų ant aštrių akmenų, 
suskaldo kūjais galvas. Vienas iš nukryžiuotųjų prikaltas prie 
kryžiaus vinimis. Kitas pakabintas už alkūnių. Jis prie kry- 
žiaus pririštas virvėmis, kurios giliai įsirėžusios į jo kūną. 
Diureris nevengia smulkmenų, kurios kelia šiurpą: nukirsta gal- 
va voliojasi šalia nulinčiuotojo ir žiūri į savo kūną stiklinėmis 
akimis. Žmonės, numesti nuo uolų, verčiasi ore. Siaubingi žu- 
dančiųjų ir žudomųjų judesiai nutapyti taip, tartum jie būtų 
nutapyti iš natūros. Paveiksle matyti baisi istorijos patirtis. 
Imperatorius, kuris vadovauja egzekucijoms, panašus į impe- 
ratorių iš graviūrų „Šv. Kotrynos kančios" ir „Sv. Jono kan- 
kinimas". Jis su tokiais pat rytietiškais drabužiais ir turbanu. 
Šis paveikslas amžinai Diureriui liko simboliu valdovo, kurio 
įsakymu kankinami ir žudomi žmonės. Tarp kankinių ir kan- 
kintojų stovi, nedalyvaudami žudynėse, du tamsiai apsivilkę 
žmonės. Vienas — Diureris. Jis laiko rankose popieriaus lapą. 
Jame užrašas: „Albrechtas Diureris, vokietis, 1508 metai." Čia 
Diureris jau nebe dabita. Jis apsivilkęs taip, kaip vilkėdavo 
pasiturintys viduramžių miestelėnai. Šalia jo — storulis. Jo ran- 
kos mostas iškalbingas: jis kviečia dailininką pasižiūrėti į vi- 
sa, kas vyksta, ir įsiminti, kad galėtų pavaizduoti. Kartais šioje 
figūroje būdavo įžiūrimas Pirkheimeris. Kartais — Celtas. Šis 
buvo miręs visai prieš tai, kada buvo nutapytas paveikslas. 
Galbūt Diureris įamžino poetą, kurį didžiai gerbė. Šiaip ar taip, 
čia kažkas artimas dailininkui, kas galėjo pakviesti jį užfik- 
suoti baisiąsias žudynes. 

Apie paveikslą „Dešimties tūkstančių krikščionių kankini- 
mas" reikia galvoti taip, kad Diurerį viliojo galimybė nutapy- 
ti apnuogintus kūnus, įvairiausius judesius, sudėtingus rakur- 
sus. Iš tiesų šią galimybę paveikslas suteikia, netgi to reika- 
lauja. Diureris kaip reikiant pasinaudojo galimybėmis, slypin- 
čiomis siužete. Ir erdvės gilumą perteikė taip meistriškai, kad 
graviūra pagal šį paveikslą netrukus buvo paimta pavyzdžiu 
moksliniame darbe apie perspektyvą. Tačiau žiūrovas, matyt, 
ne tiek gėrėjosi tuo, kaip subtiliai jis nutapytas, kiek buvo 
priblokštas to, kas jame vyksta. Jis regėjo istoriją, kurią lai- 
kė buvusia. Jis galėjo ir nežinoti, kada ir kur įvyko tos bai- 
sios žudynės, bet kad jos įvyko, neabejojo. Mažos figūros. 

ypač mažos tolimuose planuose, jį versdavo atidžiai įsižiūrėti 
ir nukreipti žvilgsnį nuo vienos baisios scenos prie kitos. Įsi- 
žiūrėdamas žiūrovas tartum skaitė šaltakraujišką, bet labai 
šiurpų pasakojimą apie mirtį žmonių, užmokėjusių gyvybe už 
tai, kad jų tikėjimas kitoks negu persekiotojų. 

Tai istorijos ironija, kad kankinimo vietos, masinio žmo- 
nių naikinimo vietos dažnai būna apsuptos puikaus landšafto. 
Taip ir Diurerio paveiksle — viskas vyksta kalnų slėnyje, tarp 
vaizdingų uolų, senų medžių pavėsyje, giedrą, saulėtą dieną. 
Džiugi gamta sudaro foną ir kontrastą kankinimams ir mirčiai. 
Beveik visi kankintojai vilki raudonos spalvos apdaru. Jų dra- 
bužiai žaliame slėnyje atrodo tarsi kraujo lašai. Diurerio my- 
lima raudona spalva čia kelia šiurpulį. Tokia ji bus vėliau 
Breigelio Vyresniojo paveiksle „Golgota". Ir čia kyla drąsus 
spėjimas. O juk Breigelis, ko gero, matė šitą Diurerio paveiks- 
lą! Kada hercogo Fridricho — šio paveikslo užsakovo — sūnus 
kurfiurstas Jonas Fridrichas buvo patekęs ispanų nelaisvėn, 
jis paprašė, kad atsiųstų šitą paveikslą, ir jį „padovanojo" kar- 
dinolui Granveliu, ispanų karaliaus statytiniui, faktiškajam 
Niderlandų valdytojui. Tai įvyko dar Breigeliui gyvam esant. 
Sunku tvirtinti, kad taip iš tiesų buvo, ir nelengva to atsi- 
sakyti. Ypač todėl, kad Breigelio paveiksle taip pat yra dai- 
lininkas — tylus, bet rūstus nusikaltimo liudininkas. 

Po metų triūso paveikslas Fridrichui buvo baigtas. Kuo 
Diureris ėjo senyn, tuo sunkiau skirdavosi su savo kūriniais. 
Jam atrodydavo, kad jie nepakankamai tobuli. Protu jis su- 
vokdavo, kad ribų tobulybei nėra, kad pasiekti jos viename 
darbe neįmanoma. Ir vis dėlto jam būdavo nelengva pasira- 
šyti paveikslą, tuo pripažįstant, kad jis pabaigtas. Be to, jį 
kamuodavo kiti rūpesčiai. Kaip patiks paveikslas užsakovui? 
Kaip jis atrodys toje vietoje, kurioje buvo numatytas paka- 
binti? Ar jam nepakenks pervežimas? Iš Vitenbergo, kaip ir 
buvo sutarta, paveikslo pasiimti bus atsiųsta karieta ir keletas 
tarnų. Supakuos jį pameistriai, o jis pats žiūrės, kaip jie šitai 
atlieka. Tačiau vos tik pagalvodavo, kad karietą gali krestelėti, 
važiuojant per duburį, kad arkliai gali išsigąsti ir pradėti lėk- 
ti, o tarnai nepakankamai atsargiai jį kelti iš karietos arba, 
ko gero, išmes ant laiptų, jis pajusdavo skausmą. Nuo tos 
akimirkos, kai tu išleidi paveikslą iš savo rankų, nieko ne- 
gali dėl jo padaryti. Nelengva susitaikyti su ta mintimi. Tu 

esi bejėgis ir negali žinoti, kaip į jį žiūrės žmonės, ką apie jį 
sakys. Tu negali nukreipti nuo jo pavojų, kurie jam gresia 
šitame neramiame pasaulyje. Tokį jausmą patiria tėvas, išleis- 
damas savo mylimą vaiką į kelionę. Tėvo jausmo patirti Diu- 
reriui nebuvo lemta. Visos jo aistros buvo susijusios su likimu 
jo mylimų vaikų, sukurtų teptuku, rėžtuvų, pieštuku. Mielai 
pats palydėtų paveikslą į Vitenbergą. Neįmanoma! Reikia ne- 
delsiant tapyti paveikslą Geleriui — šis skubino. Ko gero, jis 
kreipsis į kitą dailininką. 

Geleris paprašė Diurerį nutapyti didžiulį trijų dalių al- 
torių. Atvėrus suveriamąsias dalis, beveik trijų metrų pločio 
ir dviejų aukščio. Centrinėje dalyje turi būti nutapytas „Ma- 
rijos dangun žengimas", šoninėse dalyse — užsakovo ir jo 
žmonos portretai, šventųjų paveikslai, scenos iš evangelijos. 
Buvo nutarta, kad šonines dalis tapys pameistriai, be abejo, 
pagal- Diurerio eskizus ir jam prižiūrint. Dalį šio darbo Diu- 
reris pavedė Hansui. Sis buvo sugrįžęs iš Volgemuto dirbtuvės 
pas jį. Tegul galiausiai parodo, ką jis sugeba... 

Kai Diureris pradėjo kurti „Marijos dangun žengimą", jau 
turėjo didžiulį patyrimą. O dirbti ėmė kur kas lėčiau. Galvojo. 
Ieškojo. Bandė. Matavo. Jokiam kitam paveikslui jis nėra nu- 
piešęs tiek galvų, rankų, kojų, drapiruočių eskizų. Piešė tušu 
žalsvame popieriuje. Tapė teptuku, kartais taip plonai, kad 
ilgai buvo manoma, jog piešta plunksna. Daugelis jų išliko. 
Jie stebina jėga ir išraiškingumu. Parengiamieji „Gelerio al- 
toriaus" eskizai — veržlūs, drąsūs, įkvėpti ir tikslūs. Diureris 
seniai galvojo, kad ne vien žmogaus akys, bet ir rankos — 
sielos veidrodis. Jo paveiksluose ir piešiniuose rankos retai 
būna ramios. Jos stipriai gniaužia drabužio kraštus, jų pirštai 
neramiai susipynę. Rankos klausia, ragina, meldžia, atgailau- 
ja, įkalbinėja, piktai ginčijasi. Atrodo, kad jis jau žino viską, 
ką galima sužinoti apie žmogaus rankas, o jam vis dar mažai.- 
Rengdamasis tapyti „Marijos dangun žengimą", jis daro vis 
naujus ir naujus rankų eskizus. Be to, piešia pėdas — pėdas 
seno žmogaus, kuris klūpo. Jos sutrūkinėjusios nuo metų naš- 
tos, sugrubusios nuo nueitų kelių. Vienas iš žinomiausių pa- 
rengiamųjų piešinių „Apaštalo galva". Tai senukas. Jo aukšta 
iškili mąstytojo kakta išvagota gilių raukšlių, apsupta ant pa- 
kaušio žilų plaukų, po surauktais antakiais — rūškanos, įdėmios 
akys. Ereliška nosis veltui suteikia plėšrūno išraišką. Šitas 

žmogus — senas ir išmintingas. Štai dar vienas piešinys su 
apaštalo galva. Iš po gaubtuvo matyti siauras griežtų bruožų 
veidas. Akys primerktos. Skruostai giliai įkritę. Pro ploną 
raukšlėtą seno žmogaus odą gali įžiūrėti kaulus. Po šituo pie- 
šiniu parašyta: „Piešinys iš natūros." Tikrai pirmasis — labiau 
apibendrintas, antrasis — tiksliai nupieštas pagal modelį: net 
pūpsanti ant nosies karpa nepamiršta. Ir dar viena charakte- 
ringa galva, ir dar, ir dar... 

Sugalvoti tokių senukų neįmanoma. Juos reikia rasti. Tai 
nelengva. Laikai, kada kiekviena akademija turės dešimtis po- 
zuotojų bet kurių pranašų ar apaštalų vaidmenims, dar nebuvo 
atėję. Diureriui nuolatos reikėjo pozuotojų. Nors ir kažin kur 
jis būdavo, nors ir kažin ką darydavo, visada ieškodavo iš- 
raiškingų veidų, kalbančių rankų, charakteringų pozų. Pato- 
giausia vieta tokiems ieškojimams būdavo turgavietė tomis 
dienomis, kai valstiečiai atveždavo parduoti grūdų, mėsos, 
paukščių, o amatininkai atsinešdavo dalgių, pjautuvų, vinių, 
pasagų, užraktų, indų, kurpių. Nuo ryto ligi vakaro būdavo 
atidarytos krautuvės, kuriose būdavo pardavinėjamos savos ir 
užjūrio prekės. Tokiomis dienomis visas miestas sugužėdavo 
į Turgaus aikštę: turtingi miestelėnai ir jų žmonos, vienuolynų 
ekonomai su vienuoliais naujokais, kurie būdavo atsivedami 
pirkiniams, nešti, miesto tarnautojai — raštininkai, šaukliai, sar- 
gai, — atvažiavusieji, dykinėjantys, keliaujantys muzikantai, mu- 
gių gydytojai-šarlatanai, elgetos—savi ir ateiviai. Tirštoje mi- 
nioje patogu apžiūrinėti žmones neatkreipiant į save dėmesio. 

Šitam reikalui tikdavo ir bažnyčia. Čia būdavo veidų su- 
sikaupusių, pagarbių ir abejingų, godžiai gaudančių kiekvieną 
pamokslininko žodį ir giliai pasinėrusių savo mintyse. Tačiau 
bažnyčioje žmones apžiūrinėti galima tik vogčiomis, kad ne- 
cudrumstum pamaldaus iškilmingumo ir pats neatitrūktum nuo 
jo. Jis suprato, kad, dairydamasis į šalis, nusideda dievui, tačiau 
jo akys nuolatos troško naujų įspūdžių. Kai kurie veidai įstrig- 
davo į atmintį iš karto. Būdavo nesunku juos paskui iš at- 
minties nupiešti. O kiti pasiduodavo ne iš karto, neatskleisdavo 
savo paslapties. Į tokį veidą reikia ilgai Žiūrėti ir piešti jį ne 
vieną sykį. 

Lengva pasakyti! Juk ir dabar dailininkui nėra jau taip 
paprasta, prieiti minioje prie žmogaus ir pakviesti jį į savo 
dirbtuvę pozuoti. O anais laikais būdavo dar sunkiau. Papras- 

tas žmogus, jeigu prie jo su tokiu prašymu būtų priėjęs žmo- 
gus, apsivilkęs taip, kaip vilkėdavo Diureris, būtų išsigan- 
dęs, įtaręs esant klastą. Tačiau kartais Diureriui pavykdavo 
prisikalbinti būsimąjį modelį. Jis dosniai užsimokėdavo už po- 
zavimą. Jo apsišvietę draugai — tarp jų buvo ir dvasininkų — 
ligija. 

Pasiruošimas paveikslo tapymui labai užsitęsė. Diureriui vis 
atrodydavo, kad eskizų per mažai. Keista ir galvoti apie tuos 
laikus, kai, būdamas jaunas, jis ėmėsi tapyti altorių vos tik 
gavęs užsakymą. Dabar jis turi nepalyginti didesnį patyrimą, 
o jį nuolatos kamuoja abejonės. 

Diureris buvo nusprendęs tame paveiksle nevaizduoti daug 
personažų. Jis dar nebuvo užmiršęs įspūdžių iš Italijos, tarp 
jų —Džovanio Belinio „Šventųjų apsuptos madonos". Tame pa- 
veiksle tik penki žmonės yra apsupę Mariją ir kūdikėlį, tačiau 
kokie jie ramūs, iškilmingi! Jis negali apsiriboti tokiu mažu 
žmonių skaičiumi, bet ir daugybės nevaizduos. 

Nepaprastai rūpestingai jis ruošė dažus šiam paveikslui. 
Vien ultramarino nupirko +— baisu ir sakyti — daugiau negu už 
dvidešimt guldenų. — tiek jam mokama už kai kurį portretą. 
Dabar reikia dažus sutrinti taip, kad nė trupinėlis nenusimes- 
jis negali niekam patikėti. 

Darbas reikalavo ramybės, dvasinės pusiausvyros, o jų ne- 
buvo. Geleris apibėrė jį laiškais ir klausimais, kaip viskas 
sekasi, priminė, jog tikisi, kad bus kuo rūpestingiausiai at- 
liktas užsakymas, užsiminė, jog baiminasi, kad Diureris neatsi- 
irauktų nuo jo darbo. į visa tai tekdavo atsakinėti. Mandagiai, 
apgalvotai. Kolei darbas nėra baigtas, apmokėtas, jokiu būdu 
negalima gadinti santykių su sunkiu užsakovu. 

„Nors aš altoriaus dar nepradėjau tapyti — rašė jis Gele- 
riui,—jau pasiėmiau jį iš staliaus ir jam užmokėjau tuos pi- 
nigus, kuriuos man buvote davęs. Jis nė kiek nenuleido, nors, 
mano nuomone, jo darbas tiek nebuvo vertas. Ir perdaviau 
altorių paruošėjui, kuris jį išbaltino, nudažė, o kitą savaitę 
paauksuos." 

Šitos eilutės praveria mums Diurerio dirbtuvės duris. Sta- 
lius su padėjėjais atsargiai įneša altoriaus karkasą. Stalius 
Diurerį seniai pažįsta. Ne pirmi metai dirba Niurnbergo dai- 

lininkams. Už savo darbą atsako. Ir Diureris žino: šituo meist- 
ru galima pasitikėti. Tačiau dailininkas atsako savo geru var- 
du prieš užsakovą už viską. Ir jis priekabiai patikrina, ap- 
žiūrėdamas ir apčiupinėdamas, ar gerai išdžiovintas medis, ar 
nėra kur iškritusios ir mikliai užtaisytos šakos, kaip sutvir- 
tinti rėmai, ar gerai varstosi šoninės altoriaus dalys. Senas 
stalius jaučiasi taip, lyg laikytų egzaminą, o Diureris neskuba. 
Jam iš tiesų reikia viską patikrinti. Be to, jis mylį medį — 
jo paviršių, piešinį, spalvą, kvape, Paskui išsiveda stalių iš 
dirbtuvės į kitą kambarį. Pameistriai neturi girdėti šios po- 
kalbio dalies. Prieš užsimokėdamas Diureris įkalbinėja stalių 
sumažinti sulygtą kainą. Šitaip elgiasi tik dėl tvarkos, kad 
galėtų parašyti šykščiajam užsakovui, jog žiūrėjo jo interesų — 
bandė sutaupyti mokėdamas staliui už darbą. Stalius nesutin- 
ka. Diureris jam atskaičiuoja visus pinigus, kuriuos tam tiks- 
lui buvo palikęs Geleris, pripila alavines taures vyno. Už 
didelio stalo ant didelių taburečių sėdi du niurnbergiečiai, du 
meistrai — stalius ir dailininkas,— geria tirštą vyną, šnekasi 
apie visokius dalykus. Kiekvienas žino savo ir kito vertę, abu 
gerbia vienas kitą. To, kas iškeliauja iš jų rankų, niekam ne 
gėda parodyti šitame mieste. Šitoje šalyje. Šitame „pasaulyje. 

- + Linkiu jums viso labo, pone kaimyne, -sako pagaliau 
stalius stodamasis.— Prisiminkit mane, kada jums vėl prireiks 
staliaus. 

Kitą dieną dirbtuvėje pasirodė kitas meistras -- paruošėjas. 
Tuo metu Niurnberge buvo tapoma tiek daug paveikslų, kad 
meistras-paruošėjas galėdavo save išmaitinti. Tikriausiai tai bu- 
vo negabus tapytojas. Radęs darbą pagal save, būdavo laimin- 
gas. Gruntavimo kreida receptas ir būdas seniai žinomi abiem, 
bet Diureris neskubėdamas aptaria su paruošėju visas smulk- 
menas. Gaila, kad jis negali pats lentos gruntuoti, laiko neturi. 
Šiame darbe slypi džiugus išankstinis mėgavimasis ta akimir- 
ka, kai ant lygaus balto, kruopščiai nuglaistyto paviršiaus ims 
gulti pirmieji potėpiai. Ką tik užgruntuota lenta užburia dai- 
lininką. ' Diureris žvelgia į ją, žinodamas, kad jis, tiktai jis, 
šitą baltybę gali paversti ištisų pasauliu. Jaučiasi esąs pana- 
šus į dievą pirmąją kūrimo dieną. . . 

Praėjo ištisi devyni mėnesiai, o Diureris niekaip negalė- 
jo pradėti tapyti Geleriui paveikslo. Medinis altoriaus kar- 
kasas šmėkšojo priešais akis kaip priekaištas. Baigėsi ruduo, 

praėjo žiema, atėjo pavasaris, o Diureris nė sykio nebuvo pri- 
silietęs prie altoriaus lentos teptuku. Teko parašyti Geleriui 
laišką, raminantį ir teikiantį vilčių. Nuo jaunystės Diureris 
mokėjo dirbti daug darbų tuo pat metu: tapydavo paveikslą, 
graviruodavo varį, piešdavo. Dabar tai jam sunku. Diureris 
žino, koks reiklus ir nepatiklus Geleris. „Ypač kruopščiai nu- 
tapysiu jums viduriniąja dalį,--žada jis— Tačiau ne mažiau 
rūpestingai nuspalvintos akmens dažais ir išorinės suveriamųjų 
altoriaus dalių pusės, kaip jūs to norėjote, ir aš atidaviau jas 
užgruntuoti." „Akmens dažais" Diureris vadino pilkus arba 
pilkai žalius dažus, kuriais būdavo dažomi Niurnbergo namai. 
Tai reiškė, kad išorinės suveriamųjų altoriaus dalių pusės bū- 
davo nuspalvinamos, kaip mes dabar sakytume, grizailiu. Vien- 
spalvis dažas sudarydavo bareljefo įspūdį. 

Geleris skrupulingai aptarinėjo visas darbo smulkmenas. 
Diureris tikslių tiksliausiai jam pasakojo apie kiekvieną darbo 
stadiją. „Be to, siunčiu jums paveikslo išmatavimus, jo ilgį ir 
plotį. Geros jums nakties. Rašyta Niurnberge 1508 metais, ant- 
rą gavėnios sekmadienį", — baigia Diureris laišką. Paskui juodu 
susirašinėja po ilgos pertraukos. 

Kovas, balandis, gegužė, birželis, liepa praėjo tapant „Ma- 
rijos dangun žengimą"... Diureris paskaičiavo, kiek laiko pri- 
reikė kurfiursto Fridricho paveikslui nutapyti, kiek buvo su- 
mokėjęs už dažus, kiek jam kainavo pameistriai ir mokiniai, — 
pasirodė, kad jis tapė beveik metus ir išleido pragyvenimui 
tiek, kiek buvo uždirbęs. Dabar pasikartojo tas pat: išlaidų 
daug, o darbo pabaigos nematyti. Bet juk Fridrichas jam buvo 
užmokėjęs 280 guldenų, o Geleriui jis buvo pažadėjęs nutapyti 
paveikslą kur kas didesnį ir, ko gero, ne mažiau sudėtingą. 
Tik už 130 guldenų! Jis ir pats nesupranta, kodėl buvo sulygęs 
už tokią kainą. Užmokestį jis gaus nepaprastai mažą. Dievas 
mato, jis ne blogesnis dailininkas negu jo mokytojas Volge- 
mutas, o tam už Svabacho bažnyčios altorių buvo užmokėta 
penkis kartus brangiau! 

Diureris nutarė pasiaiškinti su Geleriu. Kad užsakovas ap- 
siramintų,  Diureris nuodugniai pasakoja, kaip eina darbas: 
„Gerbiamasis pone Jakobai,—rašo jis — esu gavęs Jūsų pasku- 
tinijį laišką, iš kurio supratau, jog Jūs norite, kad gerai nu- 
tapyčiau Jums paveikslą, bet aš būtent tai ir turėjau galvoje. 
Tegul Jums būna žinoma, kiek jau padaryta. Išorinė altoriaus 

suveriamųjų dalių pusė nuspalvinta akmens dažais, bet laku 
dar nepadengta, vidinė — nugruntuota, taigi galima pradėti ta- 
pyti iš viršaus; viduriniąja altoriaus dalį labai rūpestingai ir 
labai ilgai ruošiau; ji nuspalvinta dviem gerais dažais, ant 
kurių jau imsiu tapyti. Ir ketinu, taip supratęs Jūsų norą, ją 
dažyti keturis, penkis ar šešis kartus, kad būtų ryškiau ir pa- 
tvariau, be to, tapyti geriausiu ultramarinu, kokį tik galėsiu 
gauti. Ir joks kitas žmogus nebrūkštelės nė vieno potėpio." 
Po tokios įžangos Diureris paprašė padidinti užmokestį iki 
dviejų šimtų guldenų. Jis bandė paaiškinti, kad jeigu Gele- 
ris nepadidinsiąs užmokesčio, jis, nors ir negalėsiąs baigti pa- 
veikslo kaip pradėjęs, vis tiek „nutapysiąs taip, kad paveiks- 
las būsiąs daug geresnis negu užmokestis". Tas eilutes jis rašė 
suspausta širdimi. Kaip paaiškinti tam, kuris pats niekada nėra 
laikęs teptuko rankose, kad atskiria gerai nutapytą paveikslą 
nuo ypač kruopščiai nutapyto paveikslo? Čia svarbu viskas: 
ar rūpestingai paruošti dažai, kaip ilgai buvo laikytas kiek- 
vienas dažų sluoksnis. Viskam reikia laiko, daug neįkainojamo 
laiko! O jeigu jis padirbės kiek greičiau, užsakovas, nors ir 
dedasi esąs žinovas, žvelgdamas į baigtą paveikslą, nieko ne- 
pastebės. Užtat jis pats, meistras, žino — tai pasireikš vėliau. 
Tai būtinai pasireikš. Ne, ne dabar, ne po metų, o po dešimt- 
mečių, galbūt po šimtmečių. Tačiau jis, Diureris, dėl to ir tapo 
šitą paveikslą, kad jis pergyventų šimtmečius. Dėl to ir mano 
turįs paaiškinti Geleriui: paveikslas pradėtas taip kruopščiai, 
kad jeigu tapys jį kaip pradėjęs, bus jam nuostolis. 

„Ateityje aš nesutikčiau tapyti tokio paveikslo, net jeigu 
man pasiūlytų 400 guldenų —+ rašo Diureris toliau—.. Aš ne- 
uždirbu nė pfenigo. .. Sugaištu per daug laiko." 

Kol Diureris tapė „Marijos dangun žengimą", jis daugiau 
nieko nedarė pardavimui. Paveikslas atėmė visą laiką. Teko 
prašyti Gelerį ne tik padidinti užmokestį, bet ir duoti avanso. 
„Patikiu jums save", — baigia Diureris slogų pasiaiškinimą. Pa- 
galiau galima pereiti prie kitos temos. Sis paveikslas — ne vien 
sunkus darbas, bet ir didelis džiaugsmas. „Per visą savo gyve- 
nimą aš niekados nepradėjau darbo, kuris man pačiam būtų 
labiau patikęs",— toliau rašo kitu tonu. 

Diureris parašė šitą laišką rugpjūčio gale. Pašto Vokietijo- 
je nebuvo. Žymūs ponai laiškus siųsdavo su ginklanešiais, vie- 
nuolynai — su vienuoliais naujokais. Norėdama palengvinti su- 

sirašinėjimą, Niurnbergo valdžia kaip tik tuo metu parūpino 
žygūnus. Keliuose būdavo nesaugu, todėl žygūnas laukdavo 
prekybinės gurguolės, kuri traukdavo su apsauga. Žygūnui ant 
krūtinės kabodavo skydas su miesto herbu ir laiškų krepšys, 
prie šono — trumpas kardas. Diureris sužinojo, kada žygūnas 
išvyks į Frankfurtą — tai paskelbė miesto šauklys, įteikė žygū- 
nui laišką, skirtą Geleriui, užmokėjo nustatytą mokestį ir ėmė 
laukti atsakymo. 

Kelis kartus kelyje sulytas, permirkęs, pavargęs, žygūnas 
galiausiai nusigavo į Frankfurtą, susirado Gelerio namą, įtei- 
kė laišką ir dabar sėdėjo tarnų kambaryje, ilsėjosi. Tuoj bus 
atnešta dovana, kurią turi pagal paprotį gauti, ir pasakyta, 
ar laukti atsakymo, ar ne. 

— Atsakymo nebus! — pranešė tarnas tokiu tonu, kad žygū- 
nas suprato — dovaną regės kaip savo ausis. 

Diurerio laiškas įsiutino Gelerį. Dailininko prašyme jis įžiū- 
rėjo tik prekybinio sandėrio pažeidimą. Priedas, kurio Diure- 
ris prašė, Geleriui buvo pagal kišenę, be to, 200 guldenų suma 
už altoriaus paveikslą nebuvo pernelyg didelis užmokestis. Ta- 
čiau Geleris net nesusimąstė, kodėl dailininkas prašo daugiau 
pinigų. Jis apskritai Diureriui neatsakė. Jis pasielgė kitaip. 
Frankfurte gyveno dailininko svainis, kuris buvo dalyvavęs il- 
gose derybose dėl paveikslo. Jį Geleris pasikvietė ir šiurkš- 
čiai pareiškė, kad kaltinąs Diurerį, jog šis sulaužęs duotą žodį, 
ir nemanąs to slėpti. Susijaudinęs giminaitis tuoj pat tai pra- 
nešė Diureriui. Tas be galo nusiminė. Kai Diureris priiminė- 
davo užsakymus, kai pirkdavosi medžiagas, kai pardavinėdavo 
paveikslus, jis vaidindavo sumanaus žmogaus vaidmenį. Mies- 
telėnų aplinkoje, kuriai jis priklausė, duoto žodžio labai buvo 
laikomasi. Žinomas Frankfurto turtuolis jį apkaltina visiems 
girdint, netgi per trečiąjį asmenį, kad jis netesėjęs pažado. 
Tai metė šešėlį ant dailininko reputacijos. Diureriui sukėlė 
nerimą ir tai, kad Geleris jam nieko neatsakė apie esminius 
reikalus. Ką daryti su paveikslu? Dirbti toliau, suprastinus dar- 
bo metodus ir sutrumpinus laiką? Nebetapyti paveikslo? Jis 
parašė Geleriui laišką, kupiną nerimo: „Jūs mane kaltinate, 
kad netesiu pažado. Panašių dalykų ligi šiol man neteko pa- 
tirti, nes manau, kad mano elgesys yra vertas padoraus žmo- 
gaus." Kai jis rašė atsakymą Geleriui, jautėsi baisiai įskaudin- 
tas ir pažemintas, kad turi teisintis. Pasistengė pateikti argu- 

mentus, kuriuos galėtų suvokti užsakovas,—-pažymą, kiek iš- 
leista pinigų dažams, nurodė, kiek sugaišta laiko. 

Atsakymo jis nesulaukė. Praėjo dar keletas mėnesių, pra- 
ėjo žiema. Diureris toliau tapė „Marijos dangun žengimą". Jis 
nesuprastino darbo metodų. Bandė, bet negalėjo. Per tą laiką 
gavo Gelerio laišką. Be galo išsisukinėjantį. Sis davė supras- 
ti, kad galbūt ir padidinsiąs užmokestį, jeigu baigtas paveiks- 
las jam patiksiąs besąlygiškai. Vėl priminė, kad dažai turį būti 
labai geri. Gelerio laiškai neišliko. Tačiau Diurerio atsakymai 
suteikia galimybę įsivaizduoti ne tik jų prasmę, bet ir įkyrų, 
nepatiklų toną žmogaus, kuris visą laiką bijo, kad nereikėtų 
permokėti. 

Diureris atsakinėja kantriai, tačiau atsakyme justi susier- 
zinimas: „Aš visą laiką uoliai tapau Jūsų paveikslą, bet ne- 
sitikiu jo pabaigti iki sekminių. Mat į kiekvieną detalę įdedu 
daug darbo..." Diureris praneša Geleriui, kad paveikslas net 
nebaigtas patikęs žinovams, ir drąsiai rašo: „Jeigu kai pama- 
tysite paveikslą, jis Jums nepatiks, pasiliksiu jį sau, nes ma- 
nęs labai prašė, kad parduočiau šį paveikslą." Nieko nepada- 
rysi, Diureris vėl turi grįžti prie klausimo apie užmokestį. Jis 
beviltiškai derisi. Tegul tai mūsų nešokiruoja. Visi jo kolegos 
derėjosi su užsakovais. Dar ir kaip! Tapyba buvo ne tik kū- 
ryba, bet ir komercija. Skirdamas jai laiką, medžiagas ir jė- 
gas, niekas nenorėdavo per pigiai savo kūrinių parduoti. Ir 
vis dėlto savimylai dailininkui buvo nelengva parašyti tokias 
eilutes: „Aš išeikvoju daug jėgų ir sugaištu daug laiko, nors 
turiu nuostolių ir darbas užtruko. Patikėkite manim, aš sakau 
tiesą, netapyčiau kito tokio paveikslo mažiau negu už 400 gul- 
denų. .. Net jeigu ir gausiu iš Jūsų tiek, kiek esu prašęs, iš- 
leisiu pragyvenimui per tokį ilgą laiką daugiau. Galite spręsti, 
koks mano pelnas!" 

Jis baigė nemalonią laiško dalį, ir vėl suskambo tonas žmo- 
gaus, kuris savo darbu didžiuojasi ir neketina atsisakyti di- 
delių reikalavimų sau pačiam: -„Visi šie vargai man nesukliu- 
dys baigti darbo, mano ir Jūsų garbei, ir kai jį išvys tapy- 
tojai, galbūt Jums paaiškins, ar jis nutapytas meistriškai, ar 
prastai. Taigi turėkite kantrybės..." 

Laiškas parašytas išdidžiu tonu, bet Diureris bijo pats sau 
prisipažinti, kad su „Marijos dangun žengimu" dedasi kažkas 
keista. Praėjo sekminės, vasara įpusėjo, o jis vis dar niekaip 

nepabaigia altoriaus, jaučia, kad gali „užkankinti" paveikslą, 
bet neturi jėgų jį pabaigti. Dailininkui kartais būna dienų, 
kartais savaičių, kai darbas nesiseka. Beveik pabaigtas darbas 
nebedžiugina, pradeda varginti, kartais kelia šleikštulį. Spal- 
vos gęsta ir blanksta. Valandos, kurias reikia praleisti dirb- 
tuvėje, slegia. Visi terminai seniai praėję, o tu negali prisi- 
liesti prie paveikslo. Tokiomis dienomis būna sunkiausia, kai 
pabundi. Negali susitaikyti su mintim, kad reikia prasimerkti, 
atsikelti ir eiti į dirbtuvę, kur jau daug mėnesių stovi tas pats 
vis dar nepabaigtas darbas. Štai kada aiškiai supranti, ką reiš- 
kia žodis „melancholija“. 


Diureris teisinasi, tikina, žada. „Rašau Jums gryną teisybę, 
kad visą laiką uoliai tapiau paveikslą ir jokio kito darbo ne- 
dirbau. .. Aš jau seniai būčiau pabaigęs, jeigu būčiau norėjęs 
skubėti. Tačiau tikėjausi, taip kruopščiai dirbdamas, suteikti 
Jums malonumą, o sau nusipelnyti šlovę." 

Ši kartą atsakymas atėjo greitai, po dviejų savaičių. Ir 
kaip meistrui galėjusi šauti į galvą mintis, kad Geleris norįs 
atsisakyti paveikslo? Jis pedantiškai primena viską, ką buvo 
kalbėjęs ir rašęs begalinių derybų eigoje, ir vėl kazuistiškai, 
skrupulingai aiškina, koks tobulas turi būti altorius, ir paga- 
liau nenorom duoda suprasti, kad jis galbūt ir sutiks padidinti 
užmokestį. 


Diureris atsako labai ilgu laišku. Jis taip pat mano turįs 
teisę išdėstyti ir pakomentuoti visą derybų eigą, nori, kaip 
ir partneris, pakartoti tas pačias išvadas ir įtikinti jį, kad ne- 
užsiprašo, kas jam nepriklauso. Jis gerai pažino Gelerio cha- 
rakterį ir naudojo galingiausią priemonę: „Jeigu kai pama- 
tysite paveikslą, mano pasiūlymas Jums atrodys nepriimtinas 
arba netinkamas, grąžinkite man šitą paveikslą iš Frankfur- 
to. .. Aš žinau žmones, kurie man duos 100 guldenų daugiau." 


Geleris nebūtų patikėjęs žodžiu. Ne toks buvo jo charak- 
teris! Jis naiviai tikėjo sielos išganymu ir labai apsukriai 
tvarkė savo reikalus. Visiškai pagal aplinkos ir laiko dvasią. 
Kai jo luomo žmonės statydindavo neturtingiesiems prieglau- 
das, jie iš anksto pasakydavo, kad kolei beturčio krutės lūpos, 
jis turi kasdien sukalbėti ne mažiau kaip tris šimtus maldų 
už savo geradarį. Geleris pasiteiravo ir įsitikino, kad Diurerio 
darbą buvo matę žinovai, kad atsiradę pirkėjų, kurie pasiren- 

gę sumokėti už jį net daugiau, negu prašo Diureris, ir nu- 
sprendė jokiu būdu neatsižadėti „Marijos dangun žengimo". 
Jis patvirtino Diureriui, kad laukiąs paveikslo, ir — pagaliau! +— 
lyg tarp kitko pareiškė, kad su dailininko sąlygomis sutinkąs. 
Dabartiniai tyrinėtojai sudėtingais apskaičiavimais, kurių mes 
čia nedemonstruosime, priėjo išvadą, kad tais metais Diurerio 
pragyvenimo išlaidas sudarė nuo 180 iki 250 guldenų per 
metus, o pridėjus ir padėjėjų algas bei kitas dirbtuvės išlai- 
das,— iki 400 guldenų. Honoraras už „Marijos dangun žen- 
gimą" buvo lygus pusei jo viso metinio biudžeto. Todėl aišku, 
kodėl jį taip jaudino šio paveikslo likimas ir jo apmokėjimo 
sąlygos. 

„Atsakydamas į paskutinį Jūsų laišką — su didžiausiu pa- 
lengvėjimu rašo Diureris,— siunčiu Jums paveikslą, gerai įpa- 
kuotą ir su visomis atsargumo priemonėmis." Atrodytų, var- 
ginantį susirašinėjimą būtų galima baigti. Tačiau Diurerio šir- 
dyje liko kartėlio nuosėdų. Ir dabar, kai jau viskas nuspręsta, 
jis vėl įtikinėja Gelerį, kad nė trupučio nepermokėjęs, kad 
jis, Diureris, būtų galėjęs parduoti paveikslą ir brangiau. „Ta- 
čiau aš taip nepasielgiau — norėjau Jums suteikti malonumo 
ir padaryti paslaugą, nes Jūsų draugystę išsaugoti man bran- 
giau." 

Argi iš tiesų Diureris brangino Gelerio draugystę? Vargu. 
Jų santykiai buvo pasidarę tokie, kad jų palaikyti abu nebe- 
norėjo. Geleris niekad daugiau nieko neprašė Diurerį nutapy- 
ti. Tačiau kai Diureris rašė: „Man maloniau... kad mano pa- 
veikslas būtų Frankfurte negu kurioje kitoje Vokietijos vie- 
toje", — tai nebuvo tušti žodžiai. Mugių metu į Frankfurtą su- 
plaukdavo pirkliai ne tik iš visų Vokietijos žemių, bet ir iš 
daugelio Europos šalių. Niekur kitur tiek žmonių iš karto 
nepamatys jo altoriaus, nesužinos jo vardo. Tada ateis prie 
krautuvių, kuriose pardavinėjami jo darbai, ir ims mieliau 
juos pirkti. O gal panorės užsisakyti pas jį paveikslą arba 
portretą. Gyvenimas vertė dailininką būti apsukriu žmogumi, 
ir Diureris stengdavosi, nors tai jam prastai sekdavosi.. . 

Atėjo laikas skirtis su paveikslu. Prieš jį išsiųsdamas, Diu- 
reris staiga nusprendė pakeisti rėmus. Ankstesnieji jam pa- 
sirodė per stori. Jis užsakė kitus. Ir vėl gaišatis. Ir vėl iš- 
laidos. Altorius buvo išardytas dalimis, supakuotas. O Diure- 
ris vis dar nebuvo baigęs lydraščio, nors tarnai, kurie turėjo 

nuvežti paveikslą, jau buvo susiruošę kelionėn. Diureris pa- 
skubom prirašo patarimus, kaip reikia elgtis su paveikslu. Iš 
viso susirašinėjimo su Geleriu tos eilutės labiausiai jaudina. 
Dailininkas išrengia savo mylimą kūdikį į kelionę, nerimau- 
damas, kaip jis jausis svetur: „Įmontuodami žiūrėkit, kad būtų 
pasviręs per du ar tris pirštus, kitaip blizgės. Ir jeigu aš 
po vienerių arba dvejų, arba trejų metų atvažiuosiu pas Jus, 
teks paimti paveikslą ir patikrinti, ar jis neperdžiūvęs. Tada 
vėl jį nutepsiu ypatingu laku, kurio dabar niekas daugiau 
nemoka gaminti, ir paveikslas išstovės dar šimtą metų ilgiau. 
Tačiau neleiskite niekam kitam jo lakuoti, nes... Jums su- 
gadins paveikslą Man pačiam būtų gaila, jeigu būtų suga- 
dintas daiktas, kurį dariau daugiau kaip metus." Jis maldauja 
užsakovą: „Kai jis bus išpakuojamas, žiūrėkite pats, kad jam 
nepakenktų. Elkitės su juo atsargiai..." 

Tame pat laiške Diureris su kartėliu atveria Geleriui savo 
širdį. Kodėl jis nusprendė būti su Geleriu atviras? Greičiau- 
siai šie žodžiai išsprūdo nejučiom: ,„Vidutiniškų paveikslų aš 
galiu prigaminti per metus visą krūvą—- niekas ir nepatikės, 
kad vienas žmogus gali padaryti visa tai. Taip būtų galima 
šiek tiek uždirbti, o sąžiningu darbu toli nenueisi. Todėl aš 
vėl imsiuos graviūros." 

Skirdamasis su mylimu darbu, Diureris turi liūdnai prisi- 
pažinti, kad tapyba negali jo išmaitinti. Jis vėl pateikia sąskai- 
tas, norėdamas įtikinti šį turtingą užsakovą, kurio nedomina 
dailininko rūpesčiai. Cia visas gyvenimas. Jis atsispindi ir 
netikėtuose Diurerio žodžiuose: „Mano žmona primena Jums 
dovaną, kurią likote skolingas." Pagal tų laikų papročius, ama- 
tininko, atlikusio didelį užsakymą, žmonai užsakovas turėjo 
duoti dovaną. Venecijoje Diureris jautėsi „kilmingų ponu", 
Vokietija privertė jį atsiminti, kad dailininkas — dar ir ama- 
tininkas. Kai Venecijoje užsakovas jam sumokėjo už portretą 
mažiau, negu Diureris tikėjosi, jis kitoje lentos pusėje nutapė 
šykštumo karikatūrą. Vokietijoje jis su užsakovu veda ilgas 
žeminančias derybas, o sėkmingai baigęs darbą, jam primena, 
kad turįs duoti dovaną žmonai. 

Geleris buvo patenkintas altorium. Tačiau jis norėjo, kad 
altorius būtų dar brangesnis, negu išėjęs iš Diurerio dirbtuvės, 
ir užsakė dvi papildomas nejudamas suveriamąsias dalis pas 
Diurerio amžininką Matiją Nithartą Gothartą, žinomą Griune- 

valdo vardu. Griunevaldas retai pasirašinėdavo savo darbus. 
Tačiau Gelerio altoriaus suveriamąsias dalis pasirašė, galimas 
daiktas, norėdamas įamžinti -savo vardą šalia išgarsėjusio Diu- 
rerio vardo. 

Diurerio troškimas suteikti šitam altoriui ilgą gyvenimą 
neišsipildė. Pranciškonų bažnyčioje altorius išstovėjo tik vie- 
ną šimtmetį. Paskui jis buvo išardytas: vidurinioji ir šoninės 
altoriaus dalys buvo saugomos skirtingose vietose. Centrinę 
dalį —,Marijos dangun žengimą"—nusipirko kurfiurstas Mak- 
similianas Bavarietis. Ji buvo pervežta į Miuncheną. Tai įvyko 
XVII amžiaus pradžioje, o XVIII amžiaus pradžioje, kilus gais- 
rui, paveikslas, dėl kurio Diureris tiek jaudinosi, per kelias 
akimirkas virto anglių ir pelenų krūvele. Apie tai ir dabar 
sunku galvoti be širdies skausmo: Diureris laikė „Marijos dan- 
gun žengimą" tobuliausiu savo kūriniu. Kai paveikslas turėjo 
būti išgabentas iš Frankfurto, vietinis dailininkas Jobstas Ha- 
richas padarė jo kopiją, kruopščią, bet silpną. Perteikti myli- 
miausio Diurerio paveikslo koloritą jam buvo per sunku. Yra 
išlikę paveikslo kopijos piešiniai. Jie taip pat negali mums 
parodyti, kaip jis buvo nutapytas, bet gali atsakyti tik į klau- 
simą, kas jame buvo pavaizduota. Veiksmas paveiksle, kaip 
ir daugelyje kitų Diurerio kūrinių, vyko dviejuose planuose: 
žemės ir dangaus. Žemėje apaštalai apsupę ištuštėjusį Marijos 
kapą. Petras klūpo, Paulius stovi atsirėmęs 1 lazdą. Kiti apaš- 
talai įvairiomis pozomis iš dviejų pusių supa kapą. O danguje 
dievas tėvas ir Kristus deda ant prisikėlusios Marijos galvos 
karūną. Jai virš galvos, apie kurią spinduliuoja aureolė, iš- 
skleidęs sparnus balandis — šv. dvasios simbolis. Daugybė an- 
gelų plevena ore. Siužetas įprastas. Džiugų šventiškumą pa- 
veikslui suteikė Diurerio spalvos, kurių grynumas buvo nuo- 
latinis jo rūpestis daugybę mėnesių, kai jis virpėdamas brauk- 
davo kiekvieną potėpį... 

Tuo laiku Diurerio gyvenime įvyko du svarbūs įvykiai. 
Jis buvo išrinktas į Didžiąją tarybą. Realių teisių tai nedavė, 
tačiau buvo garbinga. Tėvas būtų džiaugęsis. 1509 metais Diu- 
reris pasirašė gyvenamojo namo, kuris anksčiau priklausė moks- 
lininkui Bernardui Valteriui, pirkimo-pardavimo aktą. Tai buvo 
vienas iš geriausių miesto namų. Jis kainavo brangiai, bet 
labai patiko Diureriui. Namas buvo keturių aukštų, su masy- 
viais pirmuoju ir antruoju aukštais, fachverkiniais trečiuoju ir 

ketvirtuoju, stovėjo Tisenhazės skersgatvyje, arti šiaurinių 
miesto vartų —Tirgarteno— Žvėryno vartų. Kažkada netoliese 
buvo Žvėrynas. Namas aukštesnis už gretimus namus. Anks- 
tesnis savininkas jam teikė pirmenybę todėl, kad čia buvo 
patogu įrengti observatoriją. Antrajame aukšte buvo du kam- 
bariai su dideliais langais. Erdvesnio kambario langai buvo 
šiaurinėje pusėje, mažesnio — pietinėje. Erdvesnįjį, su langais 
į šiaurę, Diureris greičiausiai buvo padaręs tapybos dirbtuve. 
Mažesnįjį — graviravimo dirbtuve. Gretimame, esančiame prie 
tų dviejų, ir ankštoje virtuvėje šeimininkavo Agnesė. Pirma- 
jame aukšte buvo didžiulis bendras kambarys. Jo lubose žiojėjo 
kiaurymė. Miesto legenda, atsiradusi XVII amžiuje, tvirtino, 
kad Diurerio dirbtuvė buvo pirmajame aukšte, o skylę lubose 
išgręžė Agnesė, norėdama sekti vyrą. Piktos paskalos! Pirmojo 
aukšto kambarys buvo per tamsus dirbtuvei. Kiaurymė tarp 
abiejų aukštų — to meto daugelio Niurnbergo miestelėnų namų 
atributas. Ji buvo vietoj vidaus telefono. Bet tai, kad tokia 
kalba buvo kilusi, įsidėmėtina. Gandai apie šeimyninius Diu- 
rerių nesutarimus sklido per visą jų gyvenimą ir ilgai po to, 
kai nei Albrechto, nei Agnesės nebebuvo gyvų. 

Name prie Žvėryno vartų Diureris išgyveno devyniolika 
metų. Tėvo namas dabar atiteko Hansui Diureriui. 

Persikraustymas ir susitvarkymas atėmė daug jėgų. Reikėjo 
labai atsargiai supakuoti paveikslus, savo ir kitų dailininkų, 
atspaustas, bet dar neišparduotas graviūras, varines ir medines 
išgraviruotas lentas, piešinius, kurių buvo susikaupę devynios 
galybės, gabalus drobės ir jau užtemptą ant porėmių drobę, 
įvairių rūšių popierių, graviravimo įrankius, skriestuvus ir ki- 
tus braižymo reikmenis, teptukus. Kai kurių teptukų beveik 
visi šeriai buvo iškritę, bet jis nesiryžo jų išmesti: su kiekvienu 
siejosi prisiminimai. Reikėjo supakuoti ir knygas — jo biblio- 
teka buvo nedidelė, tačiau tikra biblioteka. Agnesė negalėjo 
jam padėti. Ji turėjo rūpintis drabužiais, baltiniais, indais, na-' 
mų rykais. 

Tarp patrauktų iš įprastų vietų, supakuotų ir laukiančių 
pakavimo daiktų, susirūpinusi klaidžiojo motina — senoji Bar- 
bara Diurer. Būsimos permainos ją gąsdino. Ji niekaip nega- 
lėjo nuspręsti, ar važiuoti su vyresniuoju sūnumi į naujuosius 
namus, ar likti su jaunesniaisiais senuosiuose. Ją kamavo abe- 
jonės, o visi namuose taip buvo užsiėmę, kad nebuvo kam ją 

išklausyti. Taip viskas ir liko neišspręsta iki tos dienos, kai 
Albrechtas ir Agnesė visai persikraustė į naujuosius namus. 
Sūnūs neabejojo, kad ji važiuos kartu. Barbara buvo nuvesta 
į jai paruoštą kambarį. Čia viskas buvo padaryta su meile, 
rūpestingai, tačiau naujoje vietoje ji blogai miegojo, nerimavo, 
kaip be jos gyvens jaunesnieji sūnūs, plėšėsi tarp dviejų na- 
mų. Praėjo kelios savaitės, ir ji sugrįžo į senąjį namą, o pas- 
kui gyveno tai čia, tai ten. 

Naujame name Agnesė, jau nebejauna moteris, pirmą kartą 
gyvenime pasijuto tikra šeimininkė. Visuose kambariuose, iš- 
skyrus dirbtuvę, kur Diureris nieko neleisdavo paliesti, kiek- 
vienas daiktas stovėjo ten, kur jam buvo paskyrusi vietą ji, 
Agnesė. Kai anyta laikinai pasirodydavo čia, namuose vėl at- 
sirasdavo dvi šeimininkės. Viskas buvo ne taip paprasta, kaip 
manė Diureris, kai dar tik rengėsi keltis į naujus namus. Mo- 
tina ir žmona tuomet dažnai jausdavosi įžeistos viena kitos ir 
eidavo pas jį skųstis. Kiekviena savaip būdavo teisi, kiekvieną 
tekdavo išklausyti, nuraminti, paguosti. Nors į kažin kokias 
aukštumas būdavo pakilusi dailininko mintis, nors ir kažin 
kokias grožio paslaptis stengdavosi atskleisti jo protas, jis, 
kaip ir kiekvienas žmogus, buvo apsuptas kasdieninių rūpesčių, 
darbų, kurie patys nepasidaro, nesusipratimų, kurie patys ne- 
pasišalina. Diureriui atrodydavo, kad kai tik jis persikels į 
naujus namus, gyvenimas bus kitoks, niekas jo nebeatitrauks 
nuo darbų. Galima pervažiuoti iš vienos gatvės į kitą, bet nie- 
kada negalima išvengti gyvenimo keblumų. 

Persikėlimas sudarė ir tokių sunkumų, apie kuriuos jis anks- 
čiau net nebuvo galvojęs. Naujoji dirbtuvė buvo kur kas di- 
desnė ir patogesnė už ankstesniąją. Tačiau šviesa krito kitaip, 
ir prie tos permainos buvo sunku priprasti. Teko kitaip sta- 
tyti molbertus, paskirti naują vietą dažams, teptukams, viskam, 
ko reikia darbui, įpratinti ranką, kuri pati tiesdavosi ten, kur 
dažai būdavo anksčiau. Langų stiklai buvo tokie pat kaip se- 
nojo, namo: stori, apskriti, įdėti į švino rėmus. Tačiau čia jie 
buvo kiek šviesesni, o tai irgi keitė apšvietimą. 

Diureris negalėdavo sau leisti daryti pertraukas. Naujoje 
dirbtuvėje viskas dar ne taip, kaip jis norėjo, o darbą reikia 
tęsti. Jis taip brangiai sumokėjo už namą! Jis tiek daug tu- 
rėjo išlaidų ir tiek daug laiko prarado, kol persikraustė. Gy- 
venimas jam neatidėdavo terminų. Užsakovas — šį kartą buvo 

turtingas kaimynas Matijas Landaueris — ragino jį kuo grei- 
čiau nutapyti eilinį paveikslą altoriu. Darbas irgi sunkiai ėjo. 
Bet taip buvo dėl ypatingų priežasčių. 


IX SKYRIUS 


Didelis paveikslas, kol dailininkas jį tapo, iš jo reikalauja 
ramybės ir tvirto tikėjimo jo likimu, kai jis būna baigtas. 
Deja, kaip tik to Diureriui ir trūko. Oras buvo kupinas ne- 
rimo. Niurnbergą sukrėtė įvykis, susijęs su pirklių karavanu. 
Karavanas grįžo iš mugės. Pirkliai buvo pasisamdę ginkluotą 
apsaugą. Tačiau šitai nesulaikė riterio-plėšiko Gečo fon Be r- 
lichingeno. Nusprendęs atkeršyti už savo bendrą, nužudytą už 
apiplėš-1mą Niurnberge, ir kitus riterius, sučiuptus užpuolimų 
metu ir laikomus nelaisvėje, jis paskelbė, kad einąs ginti viso 
savo luomo ir nuo šiol būsiąs visų niurnbergiečių priešu. Iš; 
pradžių jis užpuolė karavaną, apgrobė jį, pirklius įkalino po- 
žemyje, grasindamas juos nužudyti, o kaulus pasiųsti gimi- 
nėms, jeigu jam neužmokėsią didelės išpirkos. Nelaimė paliete 
daugelio niurnbergiečių šeimas, tarp jų ir Diurerio pažįstamų. 
Niurnbergo Taryba kreipėsi į imperatorių ir imperijos teismą. 
Gečas fon Berlichingenas buvo paskelbtas už įstatymo ribų, 
bet tai neišgąsdino nei jo, nei jo bendrų. Jie ir toliau apiplė- 
šinėjo, dainuodami šmaikščią dainą: „Valkataut ir plėšti nė 
kiek mums ne gėda, atsilikt nuo kitų — štai didžiausia bėda!" 

Diureris įsivaizdavo, kad jo darbas, išsiųstas į kitą mies- 
tą, pateko kelyje plėšikams į rankas. Nepakeliamai sunku gal- 
voti, kad dėžę su paveikslu jie išvers ant žemės, nuplėš įpa- 
kavimą, pradės šiurkščiomis rankomis graibstyti paveikslą, ims 
tyčiotis iš jo, paskui išmes arba iškiš kur nors pusvelčiui. Kas 
vyksta Vokietijoje? Kodėl imperatorius negali pažaboti riau- 
šininkų riterių? Kodėl jų nesutramdo kunigaikščiai? 

Diureris nebuvo pirklys, tačiau ramybė ir saugumas keliuo- 
se ir jį lietė. O ten baisiau už plėšikus — muitinių užkardos. 
Smulkūs ir stambūs feodalai imdavo muitą nuo visų prekių, 
kurias tekdavo vežti per jų žemes. Kiekvienas, kuris vykdavo 
iš Niurnbergo arba į Niurnbergą, susidurdavo su muitininkais. 
Diureris — nedidelis verslininkas. Už paką graviūrų, kurias 
jis siunčia į mugę, daug nepaimsi, bet už paveikslus mokesčių 

rinkėjai gali išreikalauti, kiek jiems šaus į galvą. Bet argi 
Diureris būtinai turi tapyti paveikslus kitiems miestams? O 
kodėl ne Niurnbergo gyventojams? Būtų neblogai, bet ne tiek 
jau daug žmonių Niurnberge užsako altoriams paveikslus. Be 
to, jis ne vienintelis dailininkas. Kaip ir anksčiau, dirba Vol- 
gemutas. Pagarsėjo nauji meistrai, pavyzdžiu, Hansas Ziusas 
fon Kulmbachas. Daugiau kaip prieš dešimtį metų Hansas buvo 
Diurerio mokiniu, paskui drauge su Diureriu piešė piešinius 
Konrado Celto knygų graviūroms. Tiesą sakant, nemažai teko 
paplušėti, kolei Hansui ėmė šis tas išeiti. Tačiau jau po pen- 
kerių metų jam buvo užsakytas šv. Zebaldo bažnyčios altorius, 
o dabar Hansas Ziusas fon Kulmbachas gauna užsakymą po 
užsakymo. Ne, Diureris nepavydi savo neseniai buvusiam mo- 
kiniui. Jis net mielai, jo prašomas, padaro altoriaus eskizą. 
Tačiau vis dėlto kaip apmaudu, kad taip greit lekia laikas! 
Dar neseniai jis, Diureris, buvo žymiausias jaunas meistras 
Niurnberge, ir štai jau Kulmbachas, dešimčia metų jaunesnis, — 
garsus meistras. 

Diureris daug ko negali suprasti. Jis dirba seniai, jis pri- 
pažintas tapytojas, o tokio atlygio už altorių, koks mokamas 
Volgemutui, dar nė sykio nėra gavęs. Jis tapo kur kas labiau 
patyręs ir žinomas negu prieš dešimtį metų, o uždirbti pinigų 
jam vis sunkiau ir sunkiau. Už dabartinį guldeną jis gali nusi- 
pirkti visko daug mažiau negu už guldeną savo jaunystėje, ne- 
kalbant jau apie tėvų laikų guldeną. Maistas, apdaras, dažai, 
teptukai, popierius — viskas brangsta. Pasivyti kainas neįmano- 
ma. Iš tikrųjų šiame pasaulyje kažkokia netvarka! 

Mieste pilna nusigyvenusių meistrų, bedarbių pameistrių, 
tarnų, kuriems šeimininkai negali mokėti didesnės algos, vals- 
tiečių, metusių laukus. Nepatenkintų daug. Jų šnekos pavojin- 
gos, jų ketinimai nežinomi, bet kelia siaubą. Miesto sienos 
jau nebeatrodo patikima apsauga. 

Dabar ne tokie laikai, kad būtų galima tapyti didelius pa- 
veikslus. Kad tik pavyktų baigti, kas pradėta. Viskas taip. 
Paaiškinti galima, bet pačios esmės to, kas įvyko Diureriui 
tais metais, neįmanoma nusakyti. Jis taip ilgai, taip sunkiai, 
taip atkakliai siekė meistriškumo tapyboje. Nejaugi tik išori- 
nės aplinkybės privertė jį atsisakyti šitų užkariavimų? Ar nė- 
ra svarbesnių priežasčių? Yra. Susvyravo pasaulis, kurio iš- 
garbinimui tarnavo jo paveikslai. 

Daug metų Diureris kūrė paveikslus bažnyčioms. Jis žino- 
jo, koks sunkus šis darbas, bet nesuabejojo, ar jis reikalingas 
dievui. Dabar jo pasitikėjimas pašlijo. Jis jautė, kaip keičiasi 
jo požiūris į bažnyčią ir į dvasininkus. Visai neseniai tikin- 
tiesiems atrodė, kad per sakramentus, kurie vyksta bažnyčio- 
je, dvasininkai pagelbsti nusidėjėliams išsivaduoti nuo pomir- 
tinių kančių, pasiekti amžiną palaimą. Reikia tik tikėti ir vyk- 
dyti bažnyčios išankstinius nurodymus. Per amžius dvasinin- 
kai tvirtindavo, kad Kristus ir šventieji yra padarę kur kas 
daugiau gerų darbų, negu reikėjo jų pačių išganymui. Todėl 
bažnyčia gali nusidėjėliams padalyti tuos atlikusius gerus dar- 
bus iškeisdama į dovanas ir aukas. Taip buvo manęs ir Diu- 
reris vyresnysis, ir jo žmona. Taip tikėti mokė ir savo vaikus. 
Tačiau jeigu gerai pagalvosime, prieisime išvadą, kad išga- 
nymą galima nusipirkti už pinigus ir kad tam, kuris turi dau- 
giau pinigų, gauti išganymą lengviau negu beturčiui. Bet juk 
tai prieštarauja tam, kas kalbama apie beturčius ir apie tur- 
tinguosius evangelijoje. Štai apie ką vis dažniau ėmė mąs- 
tyti Diurerio amžininkai! Tačiau būtent altoriai, dovanojami 
bažnyčioms ir vienuolynams, ir buvo tokia nuodėmių už pinigus 
išpirkimo priemonė. Kai Geleris mokėjo Diureriui už „Mari jos 
dangun žengimą", jis įtraukė į sąskaitą tą sumą, kurią buvo 
numatęs išleisti dėl sielos išganymo. Net galėjo apskaičiuoti, 
kiek dešimtmečių arba šimtmečių bus išgelbėtas nuo pomir- 
tinių kančių. Žmonės, ne taip turtingi, pirkdavo indulgencijas — 
pažymėjimus, kuriuose būdavo tiksliai nurodyta, kiek metų ir 
kokios sumos žmogus gali būti išgelbėtas nuo kankinimų pra- 
gare. Apskaičiuoti, ar ilgam Geleris išpirko savo sielą, išlei- 
dęs pinigų Frankfurto bažnyčios altoriui, visai nesunku! Toks 
nuodėmių atleidimo būdas seniai kėlė nepasitenkinimą. Dau- 
giau kaip prieš šimtą metų prieš jį aistringai pasisakė čekų 
dvasininkas Janas Husas. Tiesa, jis buvo sudegintas kaip ere- 
tikas, tačiau Niurnberge jo niekas nebuvo užmiršęs. 

Tikinčiuosius vis labiau piktindavo vyskupų ir kunigų gy- 
venimas. Tuometinis pamokslininkas juos taip demaskavo. 
„Štai vyskupų užsiėmimai: jie joja šuoliais ant ristų žirgų, 
siekia garbės, ryja nupenėtas vištas, prisikemša kišenes pi- 
nigų, laksto paskui ištvirkėles."'  Autoritetai, kurie atrodė 


"O. Benontn Heropng peþpopmannn Iepmanuu, 

tvirti, svyravo. Kitas pamokslininkas kalbėjo: „Jeigu kur sklis- 
davo gandai apie ką nors nedora arba prasidėdavo karas, va- 
dinasi, ten būdavo įsivėlęs vyskupas, dekanas, orus vienuo- 
lyno vyresnysis, kunigas. Valstiečiai labai kenčia nuo dvasi- 
ninkų."' Nebuvo paslaptis ir kunigų paleistuvavimas, ištvir- 
kavimas vienuolynuose. 

Diureris užaugo dievobaimingoje šeimoje. Labai pamaldi 
buvo jo motina, kurią jis švelniai mylėjo. „Didžiausias jos 
džiaugsmas būdavo visada kalbėti apie dievą" '— rašė Diure- 
ris. Jis norėjo tikėti, kad jo tėvai bus amžinai išganyti. Argi 
jie nenugyveno sunkaus ir teisingo gyvenimo, argi jis neuž- 
mokėjo, kiek galėjo, už jų nuodėmių atleidimą? Tačiau Diu- 
reris matė netinkamą dvasininkų gyvenimą — tų, kurie turi 
teisę atleisti nuodėmes. Nejaugi jie gali jo tėvams suteikti 
dangaus karalystę? 

Diureris mąstydavo ir apie ką kita. Šalies keliais dūlina 
begalinis srautas alkanų, benamių varguolių, o bažnyčios kau- 
pia turtus: auksines ir sidabrines taures, smilkykles, šlaks- 
tytuvus, žvakides, relikvarijus, nusagstytus brangakmeniais 
brangius šventųjų statulų apdarus. Čia gerbiama daikto vertė, 
aukso svoris, panaudotas jam pagaminti, skaičius brangak- 
menių, kuriais jis papuoštas. Kodėl tai, kas brangu ir praš- 
matnu, turi būti reikalingiausia dievui? 

Kėlė abejonių ir aistringas relikvijų rinkimas. Kurfiursto 
Fridricho Saksoniečio kolekcijoje buvo senovės pranašų kri- 
vūlių nuolaužų, žiupsnelis šieno iš prakartėlės, kurioje buvo 
gulėjęs Kristus, siūlai, kuriuos buvo suverpusi mergelė Marija, 
buteliukas jos pieno — daugiau kaip penki tūkstančiai panašių 
daiktų! Ir toli gražu ne be priekaištų buvo šitas rinkimas. Po 
visą Vokietiją pasklido plakatai, kuriuose buvo aprašyta Frid- 
richo kolekcija. Plakatams piešinius piešė rūmų dailininkas 
Lukas Kranachas Vyresnysis. Plakatai kvietė tikinčiuosius kaip 
maldininkus atkeliauti į Fridricho pilies bažnyčią: relikvijų 
stebėjimas ilgam garantuojąs daugelio nuodėmių atleidimą. 
Aišku, ne tuščiomis maldininkai keliaudavo tokį kelią! Jau- 
nystėje Diureris relikvijas gerbė. Tačiau jis tiek metų bend- 
rauja su išsilavinusiais žmonėmis, o jie smerkia tokius prie- 

tarus. Jis nustojo tikėjęs relikvijomis, kurias galima paliesti 
rankomis. Gabalėlis medžio, apie kurį kalbama, kad jis — Kris- 
taus pypkės nuolauža, daugiau jo nejaudina. O juk abejonių 
galėjo kilti seniai. Dar Brantas šaipėsi „Kvailių laive" iš ne- 
sąžiningų relikvijų pardavinėtojų. Kažkada Bazelyje Diureris 
nelabai susimąstė, perskaitęs šias eilutes, — dabar jis dažnai jas 


prisimindavo. 


Seniai relikvijų pirkliai 
Žmogelį mulkino gudriai. 
Bažnyčios prieangio aikštė 
Kaip rudenį pilna lėkštė— 
O sukčiai saldintais balsais 
Šventuosius dera su visais. 
Kuokštelė šieno prakartėlės — 
Relikvija dar iš Betliejaus. ..' 


Vis garsiau imta reikšti abejones ir dėl paties šventųjų 
kulto. Kai jaunystėje Diureris tapė altorių, kurį užsakovas 
buvo nusprendęs skirti išsigelbėjimui, nuo maro, jis nesiste- 
bėjo, kad jame turi pavaizduoti šventuosius Antaną ir Sebasti- 
joną. Buvo tikima, kad jie gelbsti nuo juodosios mirties. O 
paskui jam teko įsikalti į galvą visą šventųjų gydomųjų spe- 
cialybių katalogą. Sv. Erazmas gelbstįs nuo pilvo dieglių, šv. 
Humprechtas — nuo pasiutusio šuns įkandimo, šv. Benediktas — 
nuo inkstų akmenų, šv. Laurynas —+nuo gangrenos, šv. Ago- 
ta— nuo sifilio. Tačiau šventieji būdavo skirstomi ir kitaip. 
Šv. Urbonas rūpinosi vyndarystė, šv. Severinas — audėjais, 
šv. Krispas ir šv. Kristijonas — batsiuviais, šv. Lukas — daili- 
ninkais. Diurerio amžininkas dvasininkas Kesleris, susimąstęs 
dėl tokios pažiūros į šventuosius, su dideliu sielvartu per 
pamokslą sušuko: „Kaip pagonys kiekvienam iš savo stabų 
priskirdavo ypatingą sugebėjimą daryti žmonėms kokią paslau- 
gą, pavyzdžiui, Bakchą laikė vyno dievu, Cererą — žemdirbys- 
tès, Eskulapą— gydymo, taip ir mes!"' Šventųjų garbinimas — 
pagonių stabų garbinimas! Lemiamas žodis ištartas. Jis jau 


skamba visoje Vokietijoje. Pasiekia Diurerio ausis. Ir paža- 

dina neramią mintį: ar netarnauja altorių paveikslai naujai 
pagonybei? Ar nebus padėjęs ir jis pats kurti naujus stabus? 
Skaudu apie save taip galvoti, tačiau nepasiduoti tokiems 
svarstymams žmogus nebegali, jeigu nėra kurčias laiko bal- 
sui. Diureriui teko gyventi abejonių epochoje, senų dogmų 
ir skausmingo naujų tiesų ieškojimo epochoje. 

Miręs mokslininkas ir poetas Konradas Celtas, kuris buvo 
savas žmogus Pirkheimerio namuose ir geras Diurerio pažįsta- 
mas, gerbęs jį nuo jaunystės, yra pasakęs apie tuos laikus 
puikius žodžius: „Dvasininkai nebepajėgia apsaugoti savo šven- 
tojo mokslo, dangaus ir pragaro paslaptys tapo bejėgės prieš 
nekuklią spausdinamąją mašiną!" ' 

Vis aiškesnė darėsi mintis, kad žmogus išsigelbės ne baž- 
nyčios padedamas, ne atlikinėdamas apeigas, o jam dievo do- 
vanotu tikėjimu. Tai griovė pačius meno pagrindus—meno, 
kuris tarnavo bažnyčiai. Turtingi apdarai, brangūs papuošalai, 
šventinės spalvos, iškilmingos apoteozės altorių paveiksluose 
staiga pasirodė kitokie prieš vidinį dailininko žvilgsnį. Ne- 
ginčijamos vertybės ėmė netekti savo vertės. Eiti ankstes- 
niuoju keliu Diureris nebegalėjo. Tas kelias vedė į aklavietę. 


Laimingas tas, kieno dalia 
Lemtingą valandą gyventi 
Ir ką galiūnai šitoj šventėj 
Pasikvietė sėdėt šalia. 
F. Tiutčevas 
Štai žodžiai, kurie galėtų būti Diurerio gyvenimo aprašy- 
mo epigrafu. Lemtingos pasaulio minutės padiktuoja dailinin- 
kui plačias tragiškas temas. Tačiau lemtingomis pasauliu mi- 
nutėmis neretai žlunga ankstesnioji jo pasaulėžiūra, kurią jis 
reiškė ir šlovino. Tai, kas atrodė patvaru, stabilu, nepajudinama, 
neabejotina, ima siūbuoti, sproginėti, nugriūva ir užberia nuo- 
laužomis knygas, dar neseniai skaitytas, įtraukia į nebūtį ger- 
biamus autoritetus, nuvainikuoja išminčius, kurie atrodė dideli. 
Vakarykštės šventenybės šiandien laikomos stabais. Dailininkas 
gėdijasi, kad jas garbino. Formulės, kurios buvo tariamos nuo- 
širdžiai ir prideramai, ima skambėti kaip nebereikalingos ir 
tuščios. 
"O. B enonsa. Heropng pebopmajuu FUepMannu, 
T. I, c. 108. 

Liežuvis neapsiverčia jų pakartoti. 

Nelengva dailininkui, jeigu tokia permaina įvyksta, kai 
jis jau būna subrendęs. Ji gali jį priblokšti, sudrumsti dva- 
sios ramybę, pripildyti širdį kartėlio ir net jį palaužti. Kar- 
tais toks dailininkas stveriasi to, kas sena, kaip įmanydamas 
priešinasi viskam, kas nauja. Diureriui taip neatsitiko. Sunku 
jam buvo persilaužti. Tačiau jis negynė to, kas buvo pasmerk- 
ta. Ne veltui jo mene, pradedant „Apokalipse", visada buvo 
permainų nuojauta. Jis baigė paveikslą „Trejybės pagarbini- 
mas" ir daugiau netapė altoriams paveikslų. Tačiau ir šitas, 
buvo nepanašus į ankstesniuosius. Jį buvo užsakęs Matijas 
Landaueris iš Niurnbergo, klestinčios vario dirbtuvės savinin- 
kas. Landaueris už savo pinigus pastatė prieglaudą dvylikai 
(pagal apaštalų skaičių) vienišų senukų — buvusių amatinin- 
kų. Žmonės ją vadino Dvylikos brolių namu. Šalia prieglau- 
dos buvo pastatyta koplyčia. Jai Landaueris ir buvo užsakęs 
pas Diurerį altorių. 

Dailininkas gerai žinojo tą namą, liūdną, nors ir puiki buvo- 
jo architektūra. Vasarą, kai jis eidavo pro Dvylikos brolių 
namą, jo gyventojai sėdėdavo ant akmeninių suolų, šildyda- 
vosi prieš saulę, tyliai šnekėdavosi, snausdavo, žvelgdavo į pra- 
eivius nuo senatvės išblukusiomis akimis. Kai kuriuos senus 
veidus savo paveikslams Diureris buvo radęs tarp šio namo 
gyventojų. Aukotojo rūpesčiu globojamieji turėjo pastogę ir 
kuo apsivilkti, buvo pavalgydinti, ir vis dėlto, juos pamačius, 
kiekvienam suspausdavo širdį. Neduok dieve sulaukti tokios 
senatvės. 

Buvo nuspręsta altorių daryti nedidelį, be šoninių suveria- 
mųjų dalių. Jau Vien tai buvo nauja ir neįprasta. Šoninių dalių, 
didelio formato Diureris lengvai atsisakė, bet negalėjo sutikti 
su tuor kad altorius nebūtinai turi būti iškilmingas. Mažą for- 
matą ir šonines dalis jis nusprendė pakeisti ypatingais rėmais 
ir pats nupiešė jų eskizą. Tokių rėmų Vokietijoje niekas dar 
nebuvo matęs! Jie priminė klasikinį italų portalą. Eskizas Lan- 
daueriui patiko. Diureris surado drožėją, kuris išdrožė rėmus 
griežtai laikydamasis jo sumanymo. Eskizas išliko, o rėmai vė- 
liau buvo perdirbti. 

Dvylikos brolių namo koplyčia buvo skirta trejybei ir vi- 
siems šventiesiems. Tai nulėmė ir paveikslo siužetą. Diureris 
ir vėl tapė labai ilgai: pirmuosius eskizus buvo padaręs dar 

1508 metais, o į koplyčią paveikslas buvo nugabentas tik 
1511 metais. Dailininkui vis atrodė, kad darbas dar nebaigtas. 
Diureris paveikslą užgruntavo labai plonu temperos sluoks- 
niu, kai kuriose vietose vos prisilietė aliejiniais dažais. Ten, 
kur dažai per daug blizgėjo, jis prigesindavo blizgesį leng- 
vai prisiliesdamas prie jo paviršiaus pirštu. Paveiksle visam 
laikui liko tų prisilietimų pėdsakai. 

Darbas užsitęsė ne tik dėl kruopštaus tapymo. Dailininką 
apimdavo abejonės. Jis ieškojo kelio, norėdamas perteikti pa- 
veiksle naujas mintis, kurių tais metais vis dažniau jam kil- 
davo. Buvo nelengva. Kurdamas altorių, Diureris turėjo pai- 
syti tradicijų ir taisyklių. Jos nurodė, kaip pavaizduoti tre- 
jybę, kokius atributus kuriam nors šventajam suteikti. Sostas, 
skeptras, palmės šaka, erelis, kardas, taurė, ilga kelionės lazda, 
ėriukas, žvakidė ir-daugybė kitų daiktų, gyvulių, augalų buvo 
simboliai. Jie buvo naudojami tam tikruose deriniuose ir tu- 
rėjo tam tikrą paskirtį. Diurerio amžininkams tai buvo žinoma 
ir suprantama nuo jaunų dienų, dailininkui — tuo labiau. Jis 
mokėjo šitą sutartinę kalbą tobulai. Mums jos prasmė neaiški. 
Norint ją iššifruoti, tenka į rankas paimti daugiatomį ikono- 
grafijos žinyną. Taisyklėse ir apribojimuose, kuriuos dailinin- 
kui diktavo religinė tema, slypėjo prieštaravimai. Be abejo, 
jie varžė dailininko laisvę, nes didino medžiagos pasiprieši- 
nimą. Tačiau tų sunkumų nugalėjimas kūrė naują kokybę. 
Taip marmuro kietumas ją įkūnijo skulptūroje, o strofos tai- 
syklingumas — sonete. Dailininkas ieškojo tokių priemonių, 
kurių galbūt nebūtų ieškojęs, jeigu nebūtų buvę tokių apri- 
bojimų. Šimtai dailininkų buvo tapę „Trejybės pagarbinimą", 
tačiau tik keletas paveikslų, sukurtų pagal šį siužetą, išliko 
žmonijos atmintyje ir įėjo į meno istoriją. 

Aišku, Diureris vadovavosi senu papročiu, paveikslo viršu- 
je nutapęs balandį, įsikūnijusią šv. dvasią, po juo — dievą tė- 
vą, kuris laiko kryžių su nukryžiuotu Kristumi. Toks trejybės 
paveikslas buvo tradicinis ir vadinamas „Gailestingumo sostu". 
Tačiau Diureris ne paprastai pakartojo tai, kas buvo visų pri- 
pažinta. Tai buvo jam nebūdinga, be to, ir laikas vertė ieškoti 
naujų sprendimų. 

Tas, kuris buvo priėjęs prie Diurerio paveikslo, iš karta 
pamatė, kad danguje pasodinti ne tik šventieji teisuoliai, bet 
ir pasauliečiai. Jie sudaro vieningą minią. Ant kamuoliais 

+virstančio debesies, kuris sklando ore kaip milžiniškas skrai- 
dantis kilimas, stovi vyskupas, riteriai, turtingi miestelėnai, 
vienuoliai ir vienuolės, kareiviai, valstietis su spragilu. Visi 
apsivilkę šventiniais drabužiais, ir visi kartu. Taip Diureris 
išreiškė mintį, kad visi žemės gyventojai — ir tie, kurie turi 
pinigų sumokėti, kad būtų atleistos nuodėmės, ir tie, kurie 
jų neturi, ir kilmingi, ir paprasti, ir turtingi, ir beturčiai — 
lygūs priešais „Gailestingumo sostą". Jis žinojo, kad iš tik- 
rųjų gyvenime nėra tos lygybės. Tuo svarbiau jam atrodė 
priminti šitą didžiąją tiesą, apie kurią kalbėjo evangelija, kreip- 
damasi į pirmuosius krikščionis. Jis norėjo paguosti betur- 
čius: jie įžengsią į dangų ir tenai būsią šalia kilmingiausiųjų 
ir turtingiausiųjų. Ir tie džiaugėsi: jie — taip pat verti laimės. 

Dvylikos brolių namo gyventojams buvo įdomu apžiūrinėti 
minios žmones. Tuo labiau kad kai kuriuos jie atpažindavo. 
Stai žilas senukas nepaprastai drovios išvaizdos. Tai paveikslo 
užsakovas — Matijas Landaueris. Ankstesniuose altorių paveiks- 
luose jų užsakytojai — donat oriai — dažniausiai atrodydavo 
«orūs žmonės, pasitikintys savimi, besididžiuojantys savo apda- 
rais ir herbais. Landauerio paveikslu Diureris visaip pabrėžė 
nusižeminimą. Argi iš tiesų turtingasis aukotojas toks buvo? 
Šiaip ar taip, jis, matyt, sutiko, kad dailininkas jį pavaizduotų 
tokį. Toks traktavimas jam nebuvo netikėtas. Prieš tapydamas 
nžsakovą paveiksle, Diureris nutapė jo portretą—jį pavaizdavo 
drovų ir nusižeminusį. 

Tie, kurie žiūri paveikslą, suvokia: paskutinis teismas jau 
įvyko (tuo labiau kad jis buvo pavaizduotas altoriaus rėme). 
Prasidėjo tūkstantmetis dievo viešpatavimas — teisingumo, ly- 
gybės, visų žmonių brolybės viešpatavimas. 

Apačioje, po apatiniu debesies sluoksniu,—tuščia žemė. 
Joje — vieniša mažytė figūrėlė. Ji atsirėmusi į akmenį, ant 
kurio užrašyta, kas ir kada sukūrė paveikslą. Tai Diureris. Jo 
veidas liūdnas, susimąstęs. Jis vienintelis likęs žemėje ir vie- 
nintelis — liūdnas. Jis pavaizdavo save tokį, koks būdavo daž- 
niausiai tapydamas „Trejybės pagarbinimą" ir apskritai tuo 
savo gyvenimo laikotarpiu. Ne tik šitas žmogus, kuris liūd- 
nas, vienišas ir susimąstęs stovi žemėje, bet ir viskas, kas jį 
supa,— medžiai, kalvos, kalnai, — atrodo be galo nutolę nuo 
to, kuris žiūri paveikslą, o visos figūros, kurios plevena dan- 
guje atsirėmusios į debesis, palyginti su mažulyčiu žmogu- 

mi — milžiniškos. Žiūrovas dabar jau nemato, koks mažas al- 
torius. Dėl dangaus figūrų ir žemės figūrėlės tarpusavio san- 
tykio jis atrodo monumentalus. 

Diureris turėjo didžiulę vaizduotės ir atminties jėgą. Ji 
ir padėjo jam pavaizduoti žemę iš didžiulio aukščio. Jis at- 
gaivino atsiminimus apie daubas, matytas nuo kalnų, kurie 
buvo apstulbinę jį, kai jis keliavo per Alpes, pakeisdamas 
juos savo fantazijos dėka. 

Paveikslas buvo nepaprastai gražus. Didžiausią malonumą, 
žiūrint į ji, teikė spalvos. Tarp kitko, kodėl apie tai rašoma 
būtuoju laiku? Šitam paveikslui, priešingai negu kitiems, kurie 
žuvo arba buvo labai perdirbti restauruojant, pasisekė. Jis 
išliko ir pergyveno šimtmečius. Jo spalvos iki šiol yra nuo- 
stabiai gaivios ir ryškios. Paveiksle vyrauja raudona, mėlyna, 
žalia ir geltona kaip auksas spalvos. Šviesiai mėlynas apsiaus- 
tas, plazdenantis už nukryžiuotojo, dera prie tamsiai mėlyno 
Marijos apdaro, švelniai mėlynų pranašų ir mėlynų pasauliečių 
drabužių. Minioje žėri ryškiai raudonos, tamsiai raudonos ir 
purpurinės drabužių dėmės. Kaip muzika linksmos spalvos už- 
lieja džiaugsmu širdį dabartiniam žmogui, kuris mato paveikslą 
muziejaus salėje ir kuriam jo siužetas nesukelia pagarbaus 
virpulio. Reikia įsivaizduoti, kaip žiūrėjo į jį Dvylikos bro- 
lių namo gyventojai ir tie, kurie ateidavo į jų koplyčią mels- 
tis. Kai jie žvelgdavo į Diurerio paveikslą, jiems atrodydavo, 
kad girdi iškilmingą muziką. Paprastas, skurdus, liūdnas, pri- 
klausomas jų gyvenimas pasitraukdavo, kai jie žiūrėdavo į šį 
nuostabų reginį. Ir matydavo, nors akies krašteliu, bet maty- 
davo—-būsimą palaimą, kurią jiems žadėjo pamokslai. 

Vienas iš ankstesnių Diurerio biografų išmintingai pasa- 
kė, jog yra kažkas reikšminga, kad Diureris nutapė paveikslą 
senukų prieglaudos namams, kol Rafaelis tapė Vatikanui pa- 
veikslus. Cia ryškūs ir dailininko charakterio bruožai, ir artė- 
jančios reformacijos alsavimas. Ne veltui „Trejybės pagarbi- 
nimas" — paskutinis Diurerio kūryboje altoriaus paveikslas. 

Cia negalima nepastebėti svarbaus sutapimo. Jis baigė pa- 
veikslą ir apskritai viską, kas jo gyvenime siejosi su altorių- 
tapyba, tais pat 1511 metais, kada Liuteris sugrįžo iš Romos. 
Ten jis nuvyko įpareigotas augustiniečių ordino, kurio pro- 
vinciolas buvo Johanas Štaupicas, tais metais palaikęs glau- 
džius ryšius su Niurnbergu ir visa Diurerio aplinka. Per Štau- 

picą čia ir buvo sužinota, ką Liuteris pasakojo apie Romą. 
Liuteris vyko j Romą kupinas pagarbos, grįžo sukrėstas. Roma 
jam pasirodė ištvirkimo miestas. Dvasininkai ten negerbia savo 
luomo. Mišias laiką, tartum keptų blynus. Popiežiaus elgesys 
rūstinąs dangų. Popiežium galįs tapti tik gudruolis, sukčius, 
piktadarys. Liuteris išreiškė jau seniai paplitusias nuotaikas. 

Diurerio mene, pradedant „Apokalipse", nuolat buvo per- 
mainų nuojauta — rūsčių, neišvengiamų, naudingų ir gąsdinan- 
čių. Metai nuo tada, kai Liuteris grįžo iš Romos, o Diureris 
baigė „Trejybės pagarbinimą", iki tos dienos, kai jis išgirdo 
kalbant apie Liuterio tezes, nukreiptas prieš Romą, dailininkui 
buvo sunkūs metai, dvasinės nerimasties metai. 

Ne taip seniai buvęs jo pasididžiavimas — altorių paveiks- 
lai— tapo nemielas. Aišku, jam galėjo atrodyti, kad ši per- 
maina, vykstanti tik jo sielos gelmėse, daugiau nieko neliečia. 
O iš tiesų keitėsi epocha, istorija žengė per svarbiausią ribą, 
keitėsi ties ta riba ir daug kas Europos mene. 

Ryškios šventinės iškilmingų paveikslų „Trejybės pagarbi- 
nimas" ir „Marijos dangun žengimas" spalvos blanksta. Paga- 
liau ir patys siužetai nueina į antrą planą. Juos išstumia skaus- 
mingi „Kristaus apraudojimas" ir „Guldymas į karstą". Vo- 
kiečių mene ypatingą vietą pradeda užimti „Kenčiančio Kris- 
taus" paveikslas. Jis stovi arba dažniausiai sėdi, liūdnas, ranka 
parėmęs galvą. Ant jo kūno — kankinimo pėdsakai, likę po 
kryžiaus nešimo, žaizdos, padarytos kalant prie kryžiaus ir 
ietimi. Šiame paveiksle atsispindi visos Kristaus kančios — ir 
iki nukryžiavimo, ir nukryžiuojant. Tokie paveikslai paprastai 
būdavo nedideli. Jie būdavo kuriami ne bažnyčioms, o todėl, 
kad būtų galima juos garbinti namuose, ne per iškilmingas pa- 
maldas, nedalyvaujant dvasininkams. „Kenčiančio Kristaus" 
paveikslas siejosi su vokiečių mistikų, parengusių artėjančią 
reformaciją, pamokslais. Ne veltui kai kurių dailininkų, ypač 
Taulerio, kūriniais grožėjosi Liuteris. Diureriui jau seniai ža- 
dindavo įkvėpimą toks Kristaus paveikslas. Apie tai liudija 
nedidelis, per du delnus, paveikslas „Kenčiantis Kristus". Jame 
yra viskas, apie ką anksčiau buvo pasakota, be to, sukrečian- 
tis, labai liūdnas kenčiančių, nieko nesuvokiančių ir klausian- 
čių akių žvilgsnis. Tai ne prisikeliantis dievas, tai ne rūstus 
dievas, apsuptas garbės ir triumfo, tai žmogus, nukamuotas 
išbandymų, tekusių jo daliai, bei sielos kančių. Mažasis pa- 

veikslas buvo sukurtas šimtmečio pradžioje. Dabar, praėjus 
dešimtmečiui, Diureris, apimtas nuotaikos, išreikštos paveiks- 
le, išraižė naujas graviūras. Dar nebuvo baigtas paveikslas 
Dvylikos brolių namo altoriui, o Diureris jau griebėsi ksilo- 
grafijos. Visų pirma jis išleido naują „Apokalipsės" leidimą, 
pakeitęs titulinį lapą, kuriam sukūrė labai gražų gotikinio šrifto 
piešinį. Naujo „Apokalipsės" leidimo reikėjo, nes ankstesny- 
sis jau buvo išparduotas. 

Paskui Diureris išleido „Marijos gyvenimą", papildęs bu- 
vusius lakštus naujais. Atspausdino ir „Didžiąsias kančias", 
kurios buvo pradėtos prieš daugelį metų, prie buvusių šio 
ciklo graviūrų pridėjęs keturias naujas. Ir pagaliau išleido 
į pasaulį „Mažąsias kančias" (jos taip vadinamos, kad būtų 
atskirtos nuo „Didžiųjų kančių" ir kad yra mažesnio formato). 

Graviūros jam suteikė brangų nepriklausomumo jausmą. 
Šiam darbui nebuvo nei užsakovo, su kurio reikalavimais jis 
turėdavo skaitytis, nei termino, kuris, tapant paveikslus, jį 
slogino kaip košmaras. Čia jis viską darydavo savo atsako- 
mybe. Tiesa, šiuo atveju buvo savų sunkumų. 

Kai Diureris pradėjo piešti piešinius „Marijos gyvenimui" 
ir „Didžiosioms kančioms", norėdamas pratęsti ankstesniuosius 
ciklus, jis pamatė, kad jie nepanašūs į senuosius. Ko norėti! 
Kiek metų skiria vienus nuo kitų, ir kokių metų! Kiek įspūdžių 
jis buvo patyręs per visus šiuos metus, kiek įvykių buvo atsi- 
tikę pasaulyje! Ir dar viena — jeigu tiek daug laiko ir taip 
atkakliai kuri paveikslus, įpročiai,. įgyti tapyboje, nejučia ir 
neišvengiamai pasireiškia grafikoje. Ne, nuo altorių paveikslų 
taip lengvai neišsilaisvinsi. Prisiminimai apie juos gyvi akyse ir 
rankose. Ne veltui graviūros „Marijos dangun žengimas" ta 
pati kompozicija kaip altoriaus, nutapyto Geleriui, tik tartum 
veidrodžio atspindėta. Svarbiau kas kita. Nauji ciklų Ma, 
rijos gyvenimas" ir „Didžiosios kančios" lakštai monumenta- 
lumu, griežta kompozicijos simetrija, o svarbiausia, tapybiniu 
šviesos ir tamsos susidūrimų primena altorių paveikslus. Štai, 
pavyzdžiui, „Suėmimas" iš ciklo „Didžiosios kančios". Aplink 
Kristaus figūrą nakties tamsa. Atrodo, kad jį nelaisvėn paima 
būtent toji priešiška tamsa. Tamsoje gali įžiūrėti Žiaurius ka- 
reivių veidus, rankas; jie čiumpa, spardo, suriša, šiurkščiai 
tempia auką. Nelaisvėn Kristų paima siaurukalnėje. Tai su- 
stiprina padėties be išeities įspūdį. Status šlaitas apaugęs me- 

džiais. Storiausias medžio kamienas perskeltas žaibo. Jis taip 
pat pasviręs, taip pat nušviestas tamsoje kaip ir Kristaus fi- 
gūra. Jeigu palygintume šitą lakštą su lakštu „Kryžiaus neši- 
mas", sukurtu tam pačiam ciklui prieš dešimt ar dvylika metų, 
matytume, kad ankstesniame lakšte nėra tokio didelio švie- 
sos ir šešėlio kontrasto —ten Kristaus figūra neatrodo švie- 
sos nutvieksta tamsoje, visi kūnai atrodo daug lėkštesni. Anks- 
tesniame lakšte pastebima anatomijos klaidų. Iš daug vėles- 
nio lakšto matyti, kad ne veltui Diureris visus tuos metus 
studijavo žmogaus kūną — dabar jis tobulai perteikia bet kokį 
jo judesį. Dar vienas skirtumas — raižytojas tapo labiau pri- 
tyręs, linija — plonesnė, sudėtingesnė, lankstesnė, ypač vaiz- 
duojant šakas -ir debesis. Visus tuos metus Diureris kantriai 
mokė medžio raižytojus, ir jie padarė pažangą. Dabar jis gali 
jiems pavesti bet kokio sunkumo uždavinį. .. 

Tarp daugelio „Didžiųjų kančių" motyvų vienas nusipelno 
būti ypač atžymėtas. Prisikeliančiam Kristui to paties pavadi- 
nimo graviūroje dailininkas suteikė Apolono bruožus. Tai ne 
atsitiktinumas, tai rodo sąmoningą siekimą — duoti puikiems 
klasikinės senovės paveikslams naują dvasios turinį. Traktato 
apie tapybą, kurį Diureris kūrė daug metų, apmatuose jis taip 
parašė: „Nes tais pačiais sumetimais, kokiais jie (senovės dai- 
lininkai) buvo nuskyrę gražiausio žmogaus figūrą savo taria- 
mojo dievo Apolono pavaizdavimui, mes tas proporcijas nau- 
dojame vaizduodami viešpatį Kristų, kuris yra gražiausias vi- 
same pasaulyje." 

Tik bendravimas su humanistais, karštai susižavėjusiais an- 
tika, galėjo padiktuoti tokį Apolono proporcijų panaudojimą 
vaizduojant Kristų, tik žavus naivumas Diureriui galėjo padik- 
tuoti šią nuostabią savo įtikinamumu ir tiesmukumu stabo pa- 
vertimo dievų formulę! 

Diureris baigė „Didžiąsias kančias", bet nesiskyrė su šia 
tema. Ji jam neatrodė išsemta, nors jau buvo ją plėtojęs ir 
vario graviūrų cikle. Dabar, pagautas nuotaikos, kuri vis la- 
biau ir labiau jį apimdavo XVI amžiaus pirmojo dešimtmečio 
pabaigoje, jis norėjo, kad „Kančių" lakštai paplistų pasaulyje 

' A. H HeMuanos. PasBuTWe  ryMaHKcCTH4eCKOH 
KYNIbBTYpbI B HropHGepre XV — Hayana XVI B., JI., 1959, 
c. 335 (Quccepranna). 

ir būtų suprantami. Baigęs „Didžiąsias kančias", jis ėmėsi cik- 
lo „Mažosios kančios". 

Naująjį ciklą sudaro trisdešimt septyni mažo formato rai- 
žiniai. Šį didžiulį ciklą Diureris kūrė dvejus metus, bet jis 
atrodo taip, sakytum būtų sukurtas vienu atsikvėpimu. Titu- 
liniame lape, vystydamas temą kaip ir savo ankstesniame pa- 
veiksle, Diureris pavaizdavo ,„Kenčiantį Kristų". Beribio nuo- 
vargio apimtas jo kūnas, sunkiai nusvirusi galva ant rankos. 
Jis mažas, silpnas, be galo vienišas. Jo poza kupina skausmo 
ir liūdesio. 

Diureris buvo nusprendęs įjungti j naująjį ciklą keletą epi- 
zodų ne tik iš evangelijos, bet ir iš Senojo įstatymo, prade- 
dant „Nusidėjimuų" ir „Išvarymu iš rojaus". Adomui, kurį ange- 
las varo iš rojaus, Diureris suteikė savo bruožus. Savęs suta- 
patinimas su tuo, kuris pavaizduotas raižinyje, ar tai būtų 
Adomas, ar Kristus,— charakteringa šio įsijausto ciklo savybė. 
Jis sumanytas kaip detalus, lėtas pasakojimas, skirtas ir išsi- 
lavinusiems žmonėms — tai visų pirma rodo lotyniški žodžiai 
Benedikto Cheledonijaus Muzofilio, mokslininko, Diurerio drau- 
go, eilėraščiuose,— bet daugiausia paprastiems žmonėms. Pats 
paveikslas pasakoja viską, kas jiems svarbu, su jais kalba 
nesudėtinga, gerai suprantama kalba. Parinkti raižiniams siu- 
žetus buvo nelengva. Diureris atidžiai perskaitė bibliją, ap- 
mąstė savo profesijos draugų darbus. Neseniai, dar prieš tai, 
kada jis pradėjo kurti ,Mažąsias kančias", Niurnberge buvo 
išleistos dvi iliustruotos knygos — „Uždarytas sodas" ir „Nuo- 
dėmių veidrodis". Piešinių raižiniams autoriai — Hansas Bal- 
dungas Grinas, Hansas Ziusas fon Kulmbačhas, bet daugiausia 
piešinių buvo Hanso Šeifileino. Visi trys skirtingu metu mokėsi 
pas Diurerį. Diurerio požiūris į mokinius — vienas iš puikiau- 
sių jo asmenybės bruožų! Jis gerai prisiminė, kaip Šeifilei- 
nas, dar nieko nemokantis, žalias paauglys, atėjo į jo dirbtu- 
vę. Tačiau kai mokinys užaugo ir tapo savarankiškas meistras, 
kai leidėjai pradėjo noriai užsakinėti pas jį piešinius, Diureris 
jam nepavydėjo pasisekimo. Ir nesigėdijo iš jo mokytis. Ke- 
letas jo naujo ciklo raižinių pakartoja kompoziciją Šeiftleino, 
kuris „Nuodėmių veidrodyje" taip pat buvo pavaizdavęs epi- 
zodus iš evangelijos. Diureris visada mokėsi. Iš gamtos. Iš 
knygų. Iš pirmtakų. Iš to meto meistrų. Iš savo mokinių. 

Diureris nusprendė išleisti pigią knygą. Cia jau jis, ne- 

pavargstantis naujovių ieškotojas, įvedė naują spausdinimo 
būdą: ant kiekvieno lakšto iš karto buvo daromi atspaudai nuo 
keturių lentų. Tai ir suprastino, ir papigino darbą. Iki šiol 
kai kuriuose rinkiniuose yra išlikusių ne perpjautų, o tik su- 
lenktų į keturias dalis ir paskui išskleistų šios serijos lakštų 
su keturiais paveikslais kiekviename. Mažo formato raižinius 
padarė ne tik norėdamas pagreitinti ir papiginti spausdinimą. 
Buvo ir kur kas rimtesnių priežasčių. Kuklumas, atsisakymas 
detalaus aplinkos vaizdavimo, visų pirma sudėtingos architek- 
tūros, mažesnis personažų skaičius, griežtas apsiribojimas vi- 
same kame, santūrumas, paprastumas buvo naujų idėjų padik- 
tuoti. Ne tik veikėjų mažiau, bet ir jų apdarai, ir išvaizda 
kasdieniškesni. Viskas perkelta 1 tą pasaulį ir į tą laikotarpį, 
kuriame gyvena žmogus, kuriam skirta ši raižinių knyga. Jos 
prislopintas, nuoširdus, nepatetiškas balsas sako žiūrovui: tai 
pasakojimas ne* apie kažką iš kitų šalių ir laikų, o apie tave. 
Tarp Kristaus ir žiūrovo distancija sutrumpėjusi. Ne tik to- 
dėl, kad atspaudas mažas ir jį tenka žiūrėti prisikišus prie pat 
akių, bet visų pirma dėl to, kad Kristaus paveikslas kasdieniš- 
kesnis, paprastesnis, jo kančios ir kankinimai artimesni tiems, 
kurie ištinka paprastus žmones, o jo neteisingus teisėjus ir 
kankintojus taip pat gali kiekvienas įsivaizduoti: jis tokius 
buvo matęs. 

Amžininkai liudija: Italijoje, kurią buvo pasiekusios „Ma- 
žosios kančios", žmonės nesuvokė, kodėl dailininkas Kristaus 
persekiotojams nesuteikė judėjų ir romėnų išvaizdos. O jis 
norėjo pasakyti, kad dėl Kristaus kančių kalti ne tie, kurie 
gyveno kažkur ir kažkada, o tie, kurie gyvena dabar ir dabar 
nusideda, savo nuodėmėmis vėl kankindami ir žudydami tą, 
kuris buvo atidavęs savo gyvenimą už žmones. Taip mąstė 
Diureris. Vokiečių mistikų idėjos, seniai jį sužavėjusios, ir 
reformatorių mintys jau apšviečia tuos lakštus, nors žodis „re- 
formacija" dar neištartas.. . 

„Mažųjų kančių" cikle yra keletas lakštų, kupinų ypatin- 
gos jėgos. Štai raižinys „Ant Alyvų kalno". Kristus žino, kas 
jo laukia kitą dieną. Jis būgštauja, baisiai sielojasi. Meldžia 
tėvą, kad jį aplenktų šios kančios. O mokiniai, kuriuos atsi- 
vedė, miega, ir jis niekaip negali jų pažadinti. Nuo vaikystės 
Įprastos eilutės labai sukrėtė Diurerį dvasinio nerimo ir abe- 
jonių valandomis. Jam buvo suprantamas baisus sielvartas, 

skausminga baimė, nepakeliama lemties nuojauta, vienatvės 
jausmas. Nerimas atsispindi lakšte, kur klūpo Kristus, susi- 
krimtęs dėl savo likimo. Jis apsuptas tamsos kaip pranašingo 
žūties ženklo... Šio ciklo raižiniuose gražiai derinasi poezija 
su proza. 

Kankinimų ir patyčių scenose matyti vokiečių miesto na- 
mai. Tie, kurie kankina Kristų, apsivilkę kaip vokiečių biur- 
geriai ir vokiečių kareiviai. Ir labai atsibodę, banalūs ir ne- 
padorūs jų juokeliai: štai vienas rodo vainojamajam špygą, 
kitas priešais jį vaiposi, trečias pučia jam prie ausies ragą. 
Šitaip iš tiesų Diurerio laikais būdavo erzinami silpnieji, luo- 
šiai, keistuoliai, ligoniai. Piktdžiugiškas šių patyčių bukumas 
skaudžiai žeidžia širdį. Visa tai vyksta ankštame rūsyje, kur 
ujamasis ypač vienišas ir bejėgis, o persekiotojai ypač. ne- 
įveikiami. Skaudu žiūrėti 1 šitą sceną. Ji nepakeliama. O sce- 
noje, kur kankintojai deda ant galvos erškėčių vainiką rū- 
pestingai, su replėmis ir plaktuvais, kad patys neįsidurtų, 
vienas iš jų, idioto veidu, rodo Kristui liežuvį. Kur Diureris 
ir prisižiūrėjo tokių žiaurių piktosios jėgos triumfo scenų? 
Kur matė tą šiurkštų gestą, kuriuo kareivis verčia Kristų nu- 
lenkti galvą prieš vyriausiąją pranašę Oną? Ir kaip sugal- 
vojo jis, jau tiek kartų vaizdavęs paveiksluose, graviūrose 
nuėmimą nuo kryžiaus, naują kompoziciją šitai scenai, kuri 
sukrečia savo netikėtumų? Nugara į žiūrovus sunkiai lipa nuo 
kilnojamųjų kopėčių, atremtų į kryžių, nerangus kareivis. Kaip 
maišas per jo petį persvertas nukryžiuotojo kūnas. Jo rankos 
nusvirusios, veido nematyti. Jis įkniubęs kareiviui į petį, jo 
plaukai išsidraikę ant kareivio nugaros. O apačioje antras 
kareivis susikaupęs traukia replėmis vinis iš pėdų. Ir at- 
rodo, kad šalia nėra nieko iš artimųjų. Vienatvė, baisi vie- 
natvė visuose „Mažųjų kančių" raižiniuose. Šitam Diurerio cik- 
lui — lakštams ir knygai — buvo lemtas didelis populiarumas. 
Jis rado atgarsį ir paprastų žiūrovų, ir žinovų širdyse. Šitų 
lakštų įtaka matyti kai kuriuose Rembranto kūriniuose. .. 

Atrodė, raižinių kūrimas, tuo labiau įvairių ciklų iš kar- 
to, be to, ir įvairia technika — vario graviūras jis taip pat 
raižė,— turėjo visiškai užimti Diurerio protą ir sielą. Nuo jau- 
nystės jis buvo įsitikinęs, kad savo meno kalba dailininkas 
gali įkūnyti viską. Ir tais artėjančių permainų ir vidinio blaš- 
kymosi metais jam staiga pasirodė, kad linijų ir spalvų ne- 

užtenka, kad reikia save išreikšti ir žodžiu. Ir jis pradėjo 
rašyti eiles. Subrendę žmonės kartais pradeda rašyti proza, 
kai kada — sėkmingai. Kuriant eilėraščius, tokių stebuklų ne- 
būna. Eilėraščių kūrėjo talentas išryškėja jaunystėje. Diureris, 
to nežinojo. Daugelis jo pažįstamų mokslininkų rašė eiles. 
Kodėl jis negali pabandyti! Rašyti eiles pradėjo labai naiviai. 
Visų pirma Pirkheimerį paklausė, kokios eilių rašymo taisyk- 
lės. Sis į netikėtą draugo susidomėjimą eilėmis nepasižiūrėjo 
rimtai ir greitosiomis kažką sumurmėjo apie pėdas ir skieme- 
nis. Diureris atsakymą suprato savaip. A, štai kur šuo pakastas! 
Reikia tik, kad visose eilutėse būtų po vienodą skiemenų skai- 
čių. Poetai, vadinasi, taip pat turi savą grožio raktą! 

Puiku. Diureris ne tik kūrė raižinius, bet ir meistravo ei- 
les — lenkdamas pirštus skaičiavo skiemenis, galvojo žodžius, 
rikiavo juos į eilutes. Jis buvo ir pedantiškas, ir nekantrus. 
Vos tik parašė popieriaus lape pirmuosius bandymus, tuoj pa- 
rodė juos Lazarui Spengleriui. Tas buvo Niurnbergo Tarybos 
sekretorius, žmogus išsimokslinęs, pats kūręs eiles. Jis buvo 
tik metais jaunesnis už Diurerį, ir juodu rišo ne vien gera 
pažintis, bet ir draugystė. ,„Mūsiškis vokiečių Apelesas rašo 
eiles?! — stebėjosi Spengleris.— Įdomu!" 

Eilėraščiai pasirodė niekam tikę. Spengleris to neslėpė nuo 
draugo. Tačiau jis neapsiribojo paprastu atsiliepimu. Nuspren- 
dė, jog bus ne pro šalį išjuokti pradedantį poetą, kad tas atei- 
tyje nekurtų eilių, kurioms neturi gabumų. Diurerio draugai 
dažnai be jokių ceremonijų vienas iš kito pasijuokdavo. Tačiau 
kandus eilėraštis, kurį Spengleris paskyrė Diurerio poetiniams 
bandymams, skaudžiai tą įžeidė. Jeigu Spengleris būtų parašęs, 
kad paprastai būna nesėkmingas tik pirmasis bandymas, jeigu 
būtų padrąsinęs draugą dėl ateities! O jis priminė Diureriui 
pasakėčią apie batsiuvį, kuris išdrįso duoti patarimus dailinin- 
kui. Mokslingasis humanistas buvo įsitikinęs, kad, išdrįsęs ra- 
šyti eiles, Diureris ims apie viską spręsti „kaip batsiuvys". 
Kad taptų poetu, reikalingas toks išsilavinimas, apie kokį jis 
nė sapnuoti nesapnavęs,— taip manė Spengleris. Tai supran- 
tama: jo paties eilėraščiai priklausė intelektualiajai humanis- 
tinei poezijai. Dailininkas pajuto, kad jį stato į jo vietą. To 
jis negalėjo pakęsti. Jis buvo atkaklus žmogus. Kažkada jam 
buvo tekę piešti Spenglerio šaržus. Tačiau jis nenorėjo grieb- 
tis ginklo, kurį valdė geriausiai. Į eiles atsakė eilėmis. Pyk- 

lis jį įkvėpė. Atsakomieji eilėraščiai skamba gyvai. Diureris 
be paklaidos surado pažeidžiamą vietą kritiko pozicijoje: vi- 
duramžių nuomonę, kad žmogus visą gyvenimą turįs užsiimi- 
nėti tuo, kas dera. jo luomui. Spengleris — Niurnbergo Tarybos 
sekretorius, paprasčiau sakant,— raštininkas. Tad Diureris ir 
priminė jam pasakėčią apie raštininką, kuris buvo išmokęs 
vieną vienintelę frazę ir ją kartodavo, ar reikėdavo, ar nerei- 
kėdavo. Tai skambėjo kaip kaltinimas, kad konservatyviai mąs- 
tąs. Tas konservatyvumas žmogui neleidžiąs suprasti, kad ir 
amatininkas galįs būti poetu. Argi juodu nežiną tokių pavyz- 
džių? Jis, Diureris, jokiu būdu nepasidarysiąs panašus į raš- 
tininką, susietą su vienintele formulė. Kastinės ir dogmatinės 
pažiūros jam nebūdingos. Stai ištrauka iš tų eilių: 


Jis liepė nuolat man tapyti, 
Tapytoju pasidaryti. 

Aš atsakiau jam ne juokais, 

Kad stengsiuos, kiek tik jėgos leis, 
Išmokti visa, ko tik reiks...! 


Šitos nelabai poetiškos eilutės parodo ne tik Diurerio cha- 
rakterį, bet ir laiko dvasią, įkvėptą minties, kad žinios atvers 
visus kelius — ne tik į nežinomus kontinentus, bet ir į poe- 
ziją. 

Diureris atkakliai rašė eiles: satyrines pasakėčias, ritmuo- 
tus moralus, eiles pagal religinius siužetus. Net buvo nuspren- 
dęs atspausdinti netikusius savo eilėraščius kaip parašus prie 
savo mokinių graviūrų. Cituoti jo poetinius bandymus nėra 
prasmės. Jie netobuli. Ir vis dėlto— brangūs. Jie rodo, kad 
Diureris visada stengėsi praplėsti savo veiklos sritį, įsitvirtinti 
skirtingose amato sferose. Būti arba tapytoju, arba grafiku jam 
maža — jis nori būti ir tuo, ir kitu. Nesutinka naudotis tik 
viena graviūros technika. Laužydamas tradiciją, dirba ir rai- 
žytinėje graviūroje, ir ksilografijoje. Tačiau ir to jam maža. 

Jis nežino, kas yra nuobodulys arba tinginiavimas. Skir- 
tingiausi interesai jį valdo. O gimtojo miesto atmosfera pa- 
deda jiems atsirasti. XVI amžiaus pradžios ankštai užstaty- 
tame Niurnberge nebuvo nieko provincialaus. Čia darbavosi 
ne tik humanistai, studijavę senąsias kalbas, antikinę istoriją, 


'AxsõpexrTt Mrpep. TM. 1961, c. 127. 

literatūrą, mąstę apie teologines problemas, bet ir daugelis 
mokslininkų, atsidėjusių tiksliesiems ir gamtos mokslams, — 
matematikai, astronomai, kartografai, medikai. Neminėsime jų 
pavardžių, kad neapsunkintume mūsų pasakojimo, pasakysime 
tik, kad jie stebėjo žvaigždes ir leido žvaigždžių katalogus, 
susirašinėjo su Koperniku, jam siuntė savo stebėjimų rezulta- 
tus. Jie gamino gaublius ir spausdino žemėlapius. Vertė į vo- 
kiečių kalbą Euklido veikalus, labai dominusius Diurerj, ir 
patys rašė knygas matematikos, mechanikos, astronomijos klau- 
simais. "Jų stebėjimams reikėjo tikslių prietaisų, ir tai juos 
rišo su nagingais Niurnbergo amatininkais. O Niurnbergo ama- 
tininkai— tarp jų buvo tokių, kuriuos traukte traukė išradinėti 
(jie pirmieji pasaulyje sukūrė kišeninius laikrodžius, gaisrinį 
siurblį, patobulino vandentiekį, apskaičiavo ir sumūrijo sudė- 
tingas, krosnis)— domėjosi tiksliaisiais mokslais, klausinėjo 
mokslininkus patarimų. Apie žymų Niurnbergo kompasų kūrė- 
ją ir tikslių geografijos žemėlapių sudarytoją Eclaubę net iš 
karto ir nepasakysi, kas jis buvo — nagingas meistras ar moks- 
lininkas. 

Diureris jautėsi savas žmogus tarp humanistų ir tiksliųjų 
mokslų atstovų. Su daugeliu iš jų buvo pažįstamas. Žinojo 
daugelio sumanymus, iliustravo jų geografinius ir astronomi- 
nius veikalus. Yra išlikę pagal Diurerio piešinius padaryti pa- 
saulio žemėlapis ir žvaigždėto dangaus dviejų pusrutulių že- 
mėlapiai, kuriuos jis nupiešė mokslininkui Johanui Stabijui 
užsakius. Žemėlapiai gausiai papuošti žvaigždynų ir planetų 
simboliniais vaizdais, be to, žymių senovės astronomų portre- 
tais. Ypač jaudinantis atrodo Ptolomėjus su durtiniu ir aukš- 
tu cilindru. Jis matuoja skriestuvu atstumą tarp žvaigždžių 
pagal astronominį gaublį plevendamas danguje. Šitas žemėlapis 
užfiksavo ir pasiekimus, ir tos epochos mokslo naivumą, jo 
veržimąsi prie tiksliųjų mokslų ir potraukį prie prašmatnių 
poetinių alegorijų. Būtent toks vaizdingas mokslas, kalbantis 
apie pasaulį ne tik formulių ir terminų kalba, bet ir metafo- 
rų, citatų iš klasikų, antikos reminiscencijų kalba, buvo ar- 
timas Diureriui. 

Traukdavo jį ir amatininkų dirbtuvės. Ypač auksakalių, ku- 
rių tuo metu mieste buvo daugiau kaip šimtas. Diureris daž- 
nai išeidavo iš savo dirbtuvės, norėdamas pabūti pas tuos, 
kurie vertėsi jo tėvo amatu. Auksakaliai juo visada džiaug- 

davosi. Jo patarimų klausydavo. O jis patarinėdavo ne žodžiais, 
bet ant popieriaus su pieštuku rankoje, greitai ir tiksliai pieš- 
damas juvelyrinių gaminių eskizus. Kartais sidabrinius bute- 
lius vynui atšaldyti, kartais taures su dangteliais. Piešiniuose 
nurodyti išmatavimai. Tai ne paprasčiausia fantazija, tai eski- 
zas daikto, kuris gali būti sukurtas iš metalo. Eskizas liudija, 
kad jo autorius nėra užmiršęs auksakalio amato, žino ir jo 
techniką, ir metalo galimybes. Yra išlikę nemažai tokių Diu- 
rerio eskizų— "juvelyrinių papuošalų, indų, sietynų, gražių sag- 
čių, knygų viršelių, papuoštų metalu, eskizų. 

Kartais, išvargintas savo nuolatinio darbo arba staiga nu- 
sivylęs juo, Diureris gailėdavosi, kad metė tėvo profesiją. Tada 
jis pradėdavo improvizuoti juvelyrinėmis temomis. Yra išli- 
kęs lapas, mirgėte mirgantis bokalų — Niurnbergo juvelyrų 
mėgstamų gaminių — piešiniais. Čia net šeši piešiniai. Jie nėra 
skirti įkūnyti metale, tai virtuoziškos variacijos tema: „Jeigu 
aš būčiau auksakalys!" Nė vienas eskizas nepakartoja kito. 
Visi turi įdomų bendrą bruožą. Juose drąsiai ir natūraliai su- 
sieti tradiciniai vokiečių meno juvelyriniai motyvai su for- 
momis, būdingomis Renesanso taikomajam menui. Diureris pie- 
šė šitame lape piešinius, kol pavargo ranka ir akys, ir, prieš 
jį atidėdamas į šalį, parašė: „Rytoj padarysiu daugiau." Diu- 
rerio įtaka Niurnbergo juvelyrams neabejotina. Daugelis daik- 
tų, sukurtų Niurnbergo juvelyrinėse dirbtuvėse tais metais, 
nors ant jų nėra pažymėtas autorius, neginčijamai atsirado 
iš Diurerio eskizų; jis veikė juos ir visa savo kūryba. Diure- 
ris džiaugėsi kiekviena galimybe įterpti į paveikslą arba gra- 
viūrą sudėtingų ir puikių juvelyrinio meno kūrinių atvaiz- 
dus. Daugelis Niurnbergo ir ne tik Niurnbergo auksakalių ga- 
minių buvo Diurerio paveikslų ir graviūrų įkvėpti. 

Stipriai jis veikė Niurnbergo medžio drožėjus ir skulpto- 
rius. Nežinomas dailininkas, įėjęs į istoriją „Meistro I. P." 
vardu, išdrožė iš kriaušės medžio nedidelį reljefą „Nusidėji- 
mas". Šiame reljefe Adomo ir Ievos figūros, rojaus sodo pei- 
zažas, žvėrys, pasklidę po jį — viskas įkvėpta garsiosios Diu- 
rerio graviūros „Adomas ir Ieva". Ir tai ne vienintelis pavyz- 
dys. Su žinomu Peteriu Fišeriu Vyresniuoju ir jo sūnumis — 
Niurnbergo skulptoriais, kurie išgarsėjo savo darbais, nulie- 
tais iš bronzos, — Diureris buvo gerai pažįstamas ir net drau- 
gavo. Svarbiausias Peterio Fišerio kūrinys —,„Šv. Zebaldo re- 

likvinė". Jis kūrė ją ilgus metus: sudėtingas jo sumanymas 
pasikeitė, atsirado naujų motyvų ir formų ne be Diurerio įtakos, 
o galbūt net jam patarus. Peteris Fišeris įkurdino ant relikvi- 
nės antikinių dievų ir apaštalų figūras. Pirmieji iš jų turėjo 
įkūnyti mintį apie netobulą pagonių išmintį, tačiau buvo ne 
mažiau gražūs. O apaštalai — tobulos tiesos simbolis — buvo 
apdovanoti idealiu grožiu. Si mintis labai artima Diureriui. 
Jam patikdavo lankytis Peterio Fišerio namuose ir dirbtuvė- 
je—*° vienas jo sūnus buvo nukeliavęs Italijon ir iš ten atsi- 
vežęs daug pavyzdžių darbui. 

Visa, kas vykdavo mokslininkų kabinetuose, amatininkų 
dirbtuvėse, o ypač kolegų dailininkų dirbtuvėse, domino Diu- 
rerį. Įvairiapusiškos jo veiklos troškulys nepasotinamas. Jis 
studijuoja meno teoriją, geometriją, kartografiją, projektuoja 
sudėtingus prietaisus piešimui iš natūros, studijuoja brangak- 
menių šlifavimo problemą. Ir stengiasi tapti poetu. 

Praeis kiek laiko, ir jis išbandys savo jėgas projektuoda- 
mas miestus ir tvirtoves. Jis įsitikinęs: atkaklus studijavimas 
ir treniruotės atskleis žmogui bet kurio meno, bet kurio moks- 
lo, bet kurios profesijos paslaptis. Šitų ieškojimų įvairovėje, 
kaip ir visame kame,— jis epochos sūnus. Ne veltui šviesiau- 
sių jos protų idealas buvo „visapusiškas žmogus", o didžiau- 
sias to idealo įsikūnijimas — Leonardas da Vinčis. Beje, kar- 
tais Diurerio stengimasis tapti visapusišku žmogumi, ypač jei 
kalbėsime apie jo poeziją, buvo nuspalvintas jam būdingo 
naivumo. Ir vis dėlto pratybos eilėdaros srityje —o jis čia 
pasirodė nepaprastai atkaklus-—Diureriui išėjo į naudą: pra- 
turtino jo žodyną, pasidarė daug lankstesnė jo sintaksė. O 
tai jam padėjo daug rimtesniuose darbuose, kuriuos jis dirbo 
iki gyvenimo pabaigos,—-padėjo jam rašant traktatus apie meną. 

Tapybai nelikdavo nei laiko, nei jėgų. Bet tada Miesto ta- 
ryba pagerbė jį garbingų užsakymu. Niurnberge buvo saugomos 
imperijos regalijos: kardas, karūna ir iškilmingi drabužiai, be 
to, brangenybės. Šventadieniais jos būdavo išstatomos, kad visi 
galėtų apžiūrėti. Miesto taryba nutarė papuošti rūmus, ku- 
riuose jos būdavo demonstruojamos. Diurerį paprašė nutapyti 
imperatorių Karolio Didžiojo ir Sigizmundo portretus. Impera- 
toriai turėjo būti pavaizduoti su tomis karūnomis, su tomis 
brangenybėmis ir ginklais, kurie buvo saugomi Niurnberge. 
Užsakymas buvo ne iš prastųjų. Sigizmundo portretai buvo 

padaryti dar jam gyvam esant, ir Diureris galėjo juos pama- 
tyti. Karolio Didžiojo portretai nebuvo išlikę. Jo išvaizdą rei- 
kėjo sugalvoti, o šį portretą reikėjo nutapyti tokia pat ma- 
niera kaip ir Sigizmundo portretą. 

Diureris buvo įleistas į lobyną. Didžiulė garbė! Cia savo 
klestėjimo metais yra buvęs jo tėvas, kuriam buvo pavesta 
pataisyti juvelyrinius gaminius, saugomus lobyne. Diureris pri- 
siminė, kaip džiaugėsi tėvas tokia pagarba. Diureris sūnus buvo 
be galo smalsus ir neskubėjo išeiti iš saugyklos. Jis kruopš- 
čiai nusipiešė Karolio Didžiojo kardą, imperatorių karūnas, 
skeptrą. Šio šimtmečio pradžioje buvo surastas gražus paren- 
giamasis piešinys dvigubam imperatorių portretui. Piešinys žavi 
spalvų harmonija: šviesiai violetinės ir gelsvai žalios mantijos, 
mėlynas ir geltonas fonas. Veidai vos matyti ir pasukti kits 
į kitą, sakytum Karolis ir Sigizmundas kalbasi pro juos ski- 
riančius šimtmečius. Karolį Didijį jis padarė aukštesnį negu 
Sigizmundą, norėjo (tiesa, kiek naiviai) parodyti skirtumą tarp 
pusiau legendinio pirmtako ir jo palikuonio, pagyvinti oficialų 
užsakymą. 

Užsakovai buvo nepatenkinti piešiniu. Imperatorių veidai 
turi būti atgręžti į žiūrovus. Imperatorius reikia piešti vie- 
nodo ūgio. Diureris nesiginčijo — veltui! — tačiau iš karto nu- 
stojo domėtis darbu. Štai ką reiškia prasidėti su oficialiais ir 
paradiniais užsakymais! Jeigu jų atsisakysi, neteksi didelio už- 
darbio ir pagarbos, jeigu juos priimsi, turėsi išklausyti dau- 
gybę pageidavimų ir net patenkintų savimi profanų reikala- 
vimus. 

Karolio Didžiojo ir Sigizmundo portretai stebina žvilgsnį 
brangiais papuošalais ir karūnų žėrėjimu. Jie iškilmingi ir bai- 
siai nuobodūs. Pagyvinti nurodyto paradiškumo negali net ge- 
nijus. 

Naujų didelių kompozicijų Diureris nesukuria ir apskritai 
ilgam atitrūksta nuo tapybos. 


X SKYRIUS 


1513 metų pavasarį susirgo Diurerio motina Barbara, kuri 


prastai ji nubusdavo pirmoji ir atsikeldavo anksčiausiai, nors 

kiek kartų marti ją įkalbinėjo to nedaryti. Tačiau senoji Bar- 
bara nemokėjo būti dyka. O tą balandžio rytą neišėjo įprastą 
valandą iš kambario. Namuose seniai visi jau buvo sukilę, 
atėjo pusryčių metas, o ji vis dar nesirodė. Tarnaitei buvo 
liepta ją pažadinti. Barbara neatsiliepė, pabeldus į duris. Su- 
nerimusi Agnesė pasiuntė tarnaitę pakviesti Diurerio. Peršok- 
damas iškart per dvi girgždančių laiptų pakopas, jis užlėkė 
į viršutinį aukštą ir, motinai neatsiliepus, išlaužė duris. Bar- 
bara gulėjo patale be sąmonės. Sūnus atsargiai ją nunešė į že- 
mutinį kambarį. Pasiuntė tarnaitę pakviesti dvasininko, kad 
jis jai suteiktų komuniją. Gydytojo pakviesti nesiuntė. Barbara 
gai atrodė, kad visi buvo įsitikinę, jog ji tuoj mirs. Tačiau 
motina atgavo sąmonę. 

Barbara Diurer dar gyveno daugiau kaip metus, visą laiką 
sirgdama. Vieną paskutiniųjų motinos be galo skausmingų gy- 
venimo metų dieną Diureris nupiešė jos portretą. Jis piešė 
anglimi, skubėjo. Ilgai pozuoti Barbarai buvo sunku. Jis nu- 
piešė ją iki krūtinės. Ant lieso, sudžiūvusio kūno — naminis 
megztinis. Pro marškinių iškirptę matyti smarkiai išsišovę rak- 
tikauliai, gyslotas kaklas. Veidas aptemptas oda. Kaktoje — 
gilios raukšlės. Burna kietai sučiaupta. Atrodo, kad Barbara 
stengiasi sulaikyti dejonę. Lūpų kampučiai liūdnai nukarę. Di- 
džiulės įdėmios akys žiūri pro sūnų, kuris ją piešia. Diureris 
piešia greitai, ryškiais brūkšniais. Jis bijo nuvarginti mo- 
tiną. Būgštauja, kad ji nenugriūtų, kol ją piešia, be to, pats 
neturi jėgų ilgai stebėti jos veido — jame aiškiai parašyta, 
kad jos dienos suskaičiuotos. Diureris žino: motina būtinai no- 
rės pamatyti piešinį. Ar priversti anglį sumeluoti? Sušvelninti 
tai, kas nubrėžta šiame veide laiko ir ligų rėžtuvu? Kai pie- 
šia, jis nemoka meluoti. Piešinys baigtas. Motina tylėdama iš- 
tiesia ranką, žiūri 1 jį, tylėdama apkabina sūnų. Ji žino: jam 
sunkiau negu jai. Piešinys išlikęs. Jis — grafinio meno šedev- 
ras ir vienas iš labiausiai įkvėptų portretų grafikos istorijoje. 

Barbara Diurer mirė 1514 metų šiltą gegužės vakarą. Prieš 
mirtį ji sukaupė jėgas, kad galėtų paskutinį kartą pasikalbė- 
ti su vyresniuoju sūnumi. Ji mokė jį išminties, o jis pagar- 
biai ir nuolankiai klausėsi. Prie motinos mirties patalo Diu- 
reris sukrėstas pastebėjo: ji, nugyvenusi tokį pamaldų gyveni- 
mą, bijo mirties. Nejaugi suabejojo, kad jai bus dovanota 

pomirtinė palaima? Palaidojęs motiną, Diureris įrašė keletą ei- 
lučių į savo „Užrašų knygutę". Įrašas dvelkia beribe pagarba 
ir nuoširdžia meile motinai. Jis, jau seniai suaugęs, savaran- 
kiškas, žinomas, kantriai klausydavo motinos patarimų ir pa- 
mokymų. „Ji visados man priekaištaudavo, jeigu blogai pa- 
sielgdavau." Diureris ir jo broliai motinai dažnai keldavo ne- 
rimą savo gyvais charakteriais. „Ji nuolatos turėdavo daug 
rūpesčių dėl manęs ir mano brolių, dėl mūsų nuodėmių." 

Tačiau šiame įraše kažkas nebaigta sakyti. Diureris rašo: 
„Mano vargšė kenčianti motina, kurią pasiėmiau globoti pra- 
ėjus dvejiems metams po tėvo mirties ir kuri buvo visiškai 
neturtinga..." Jeigu garbingo amatininko — toks buvo Diureris 
vyresnysis — našlė, praėjus dvejiems metams po jo mirties, 
yra visiškai neturtinga, ar tai nereiškia, kad šis paskutiniaisiais 
metais nusigyveno? Ir toliau: „Ji patyrė didžiausią skurdą, 
kentė patyčias, panieką, baimę ir priešiškumą, bet nepasidarė 
kerštinga." Šios eilutės parašytos su įkvėpimu ir negali būti 
palaikytos pomirtine retorika. Jose yra užuomina, kad buvo 
rimtų negerovių Diurerių šeimoje, bet neaišku kokių. Jeigu 
motina žymaus dailininko, kurią jis pasiėmė savo globon, tu- 
rėjo kęsti patyčias, panieką, ar tai nereiškia, kad sūnaus na- 
muose jos gyvenimas buvo nelengvas? Mes galime tik spė- 
lioti, kokia namų drama slypėjo už šitų karčių žodžių. Nesi- 
imsime sakyti, ko nebaigė sakyti Diureris. Štai keletas eilučių 
apie motinos mirtį. Toks dailininkas kaip Diureris — visada ir 
visų pirma dailininkas. Net baisių sukrėtimų akimirkomis jis 
nenustoja stebėti. 

„Ji labai bijojo mirties, bet įkalbėjo, kad nebijo stoti prieš 
dievą. Ji sunkiai mirė, ir aš pastebėjau, kad ji regėjo kažką 
baisaus, nes pareikalavo švęsto vandens, nors iki tol ilgai 
nenorėjo kalbėti. Paskui užsimerkė. Aš taip pat mačiau, kaip 
mirtis smarkiai jai smogė du kartus į širdį ir kaip ji užsi- 
čiaupė ir nutolo kentėdama. Aš meldžiausi už ją. Aš kentėjau 
tokį skausmą, kad negaliu apsakyti. .." ' 

Diureris meldžia, kad dievas ir jam atsiųstų laimingą baig- 
ti ir amžiną gyvenimą. Tačiau iš tų įprastų ritualinių žodžių 
matyti sumišimas. Justi, kad jį kamuoja mintis, ar buvo tei- 
singas motinai likimas. Kodėl toks sunkus buvo dievobaimin- 
gas gyvenimas ir tokia skausminga baigtis? Norėdamas save 


' A. open, pennen... T. I, c 88, 90. 

paguosti ir įtikinti, kad motina vis dėlto sulaukė laimingo po- 
mirtinio gyvenimo, Diureris galiausiai prirašo puslapyje, ku- 
piname meilės, gailesčio ir skausmo, tokius žodžius: „Ir mirusi 
ji atrodė dar mielesnė, negu kad buvo gyva." Barbaros Diurer 
portretas tragiškas. Tai graudus ir vyriškas pasakojimas apie 
dailininko motiną. Ir apie dailininką, kuris dėl savo pašaukimo 
yra įžvalgus ir teisingas net tada, kai ašaros temdo akis, o siel- 
vartas spaudžia širdį. 

Prisiminimais apie motinos sunkią ligą ir mirtį ir apie dau- 
gelį kitų sukrėtimų, o daugiausia nepaliaujamu, kartais ne pa- 
gal jėgas darbu buvo paženklinti Diurerio gyvenime 1514 ir 
1515 metai. Tačiau būtent šiuo laiku jis sukūrė tris žinomiau- 
sias vario graviūras: „Riteris, mirtis ir velnias", „Šv. Jeroni- 
mas celėje" ir „Melancholija". Jos' įėjo į istoriją „Meistriškųjų 
graviūrų" vardu. 

Pasakoti apie jas pradedi virpėdamas. Jeigu surinktum vis- 
ką, kas parašyta apie šituos lakštus, ant stalo išaugtų knygų 
bokštas. Jeigu viską, kas parašyta, perskaitytum, negalėtum 
sugrįžti prie įspūdžio, kurį padaro šitos graviūros iš pirmo 
žvilgsnio. Taip, matyt, ir atsitiko aiškintojams, kurie stengėsi 
žūt būt sujungti jų siužetus į vieningą ciklą. Čia nepasako- 
sime apie ištęstus jų samprotavimus. Trijų „Meistriškųjų gra- 
viūrų" vidinis ryšys juntamas ne tada, kai galvoji apie jų 
siužetus, o tada, kai paprasčiausiai žiūri į jas. Tai tas pats 
bendrumas, kuris salėje, kur kabo to paties dailininko įvairių 
metų paveikslai, padeda iš karto atpažinti labiausiai artimas 
drobes, atpažinti pagal manierą, braižą, faktūrą, tas bendru- 
mas, kuris suartina vieną su kita taip nepanašias pagal siu- 
žetus Puškino „Mažąsias tragedijas“. Žvelgi į „Meistriškąsias 
graviūras" ir matai: tai daiktai, sukurti vienos rankos. 

Nėra tokio subtilaus atspalvio, tokio švelnaus perėjimo, 
tokio ryškaus kontrasto, kokio nebūtų galėjęs pasiekti Diu- 
reris. Linija čia slysta neatsiplėšdama nuo popieriaus, čia skai- 
dosi, leidžiasi žemyn, kyla aukštyn, vingiuoja, sukasi, vėl nu- 
rimsta. Popieriaus baltumas tai atrodo lyg didelė šviečianti 
dėmė, tai vos žymu, tai visai išnykęs. Šviesoje žvilga arklio 
oda, aiškiai matyti, kaip nukaltas šalmas, šviesa pripildo šilu- 
mos celę, gula negyvais blyksniais ant šalto kaukolės kaulo, 
Įsižiebia tartum mįslinga žvaigždė virš tolimo kranto ir pa- 
kimba lyg vaivorykštė virš jūros. 

Negalima įsivaizduoti, kaip turi judėti ranka, kad rėžtu- 
vu nubrėžtų tokių linijų — tai storų ir ryškių, tai labai plonų, 
vos matomų. Galbūt tik pianisto rankos sugeba išgauti iš instru- 
mento visus niuansus, kontrastus, rodo panašius stebuklus. Ta- 
čiau pianistas girdi, ką jis groja. Diureris graviruodamas ga- 
lėdavo tik įsivaizduoti, į ką pavirs popieriuje judesys jo ran- 
kos, kuri vedžioja rėžtuvą. 

Tris „Meistriškąsias graviūras" jungia labai tobula, virtuo- 
ziška linija, visiškas medžiagos ir įrankio klusnumas meistrui, 
neiprastas, dar nematytas net Diurerio kūriniuose šviesos ir 
tamsos turtingumas, ritmo sudėtingumas ir laisvumas. Atrodo, 
kad raižytinės graviūros menas jose yra pasiekęs savo gali- 
mybių ribą ir ją peržengia. 

Žvelgdamas į tuos lakštus, pastebi ir kitas jų savybes. 
Siužetų pagrindas paimtas iš šventųjų gyvenimo arba alegorijų. 
Jis nerealus, fantastiškas. Tačiau Diureris derina fantaziją su 
labai įtikinamomis, tikroviškomis smulkmenomis. Tai buvo jam 
būdinga ir anksčiau, bet čia pasiekė tobulybę. Istorikas, kuris 
domisi ginklais, gali žiūrėti į graviūrą „Riteris, mirtis ir velnias" 
kaip į tikslų dokumentą. Būtent tokie ginklai ir tokie šarvai 
buvo gaminami XV ir XVI amžiaus pradžioje Niurnbergo ir 
Augsburgo ginklų dirbtuvėse. Iš Diurerio graviūros galima 
sužinoti, kaip buvo jungiamos tokių šarvų dalys, kaip buvo 
įtaisytos plieninių pirštinių lankstos. Diureris mėgo ginklus 
ir šarvus. Apie juos išmanė. Gerokai prieš tai, kai jis ėmė 
raižyti šitą graviūrą, buvo nutapęs riterį, kruopščiai pavaiz- 
davęs visas jo ginkluotės smulkmenas, balno įtaisus ir arklio 
pakinktus. Aštuoniolika metų išgulėjo šitas piešinys pas Diu- 
rerį, dabar jis Jį prisiminė. 

Tačiau būtent istorinis detalių realumas užmina sudėtingas 
mįsles! Rievėti šarvai, su kuriais Diureris pavaizdavo riterį, 
XVI amžiaus pradžioje kaip karinė ginkluotė jau baigė savo 
amžių. Jie buvo labai sunkūs, brangūs, nuo šaunamųjų ginklų 
blogai apsaugodavo. Tokie šarvai Diurerio laikais buvo para- 
diniu karvedžių ir kunigaikščių apdaru arba turnyrų šarvais. 
Diurerio graviūroje riteris pavaizduotas su brangiais kunigaikš- 
čio šarvais, tačiau su koviniu, be papuošimų kardu ir paprasta 
rankena. Diurerio darbuose kardas su tokia rankena pasirodo 
ne kartą — pavyzdžiui, raižinyje „Jono regėjimai" arba „Šne- 
kučiuojantys valstiečiai". Ten tokiu kardu ginkluotas valstie- 

tis. Galbūt toks kardas buvo Diurerių namuose: kiekvienas 
biurgeris privalėjo turėti namuose ginklų komplektą. Paradi- 
niai, puošnūs šarvai ir paprasti kovos ginklai. Kaip tai pa- 
aiškinti? Mįslė! 

Jeigu graviūroje „Riteris, mirtis ir velnias" galime suži- 
noti, kokie buvo ginklai ir apranga, tai pagal graviūrą „Šv. 
Jeronimas celėje" susidarome daiktų, supusių mokslininką, 
vaizdą, o „Melancholija" mus supažindina su daugeliu mokslui 
ir amatininkams reikalingų įrankių ir prietaisų. Dėl labai įti- 
kimų smulkmenų atrodo tikroviška tai, kas vyksta graviūrose. 
O kas gi vyksta? 

Taigi „Riteris, mirtis ir velnias"... Niūrus miškas. Toks 
gali pasirodyti tik kraupiame sapne. Pliki kamienai, aplaužy- 
tos spygliuotos šakelės, medis, vos besilaikantis apnuoginto- 
mis šaknimis. Diureris mėgsta lapus, šakų šlamėjimą, žydėjimą, 
bet žino, kokia gąsdinanti gali būti gamta, ir šitoje graviū- 
roje sukuria prakeiktą mišką. Ant akmenuoto tako, kur sun- 
kiai želia skurdi žolė, voliojasi kaukolė. Taku ant pamažu 
žengiančio gražaus žirgo joja raitelis. Jis su šarvais ir gink- 
luotas. Šalmo antveidis pakeltas. Nejaunas veidas ramus ir 
rūstus. Žvilgsnis nukreiptas į priekį. Iš miško ant lieso kuino 
atjoja mirtis. Arklys nekaustytas, su virviniais pakinktais, ant 
kaklo varpas — smulkmenos, kurias jau žinome iš „Apokalip- 
sės" ir piešinio „Atsimink mane". Tarp kitko, yra ir kai kas 
nauja. Mirtis —ne skeletas, o kūnas, tik jos veidas apipuvęs, 
matyti įgriuvusios akiduobės ir nosis. Mirčiai ant galvos — 
karūna. Diureris — siaubo išradėjas: apie karūnos dantis apsi- 
vijusios gyvatės, šlykščios lyg kapo kirminai. 

Mirtis duoda raiteliui smėlio laikrodį — žmogaus gyvenimo 
trumpumo simbolį. Tačiau raitelis nežiūri į mirtį O velnią 
su šerno snukiu, avino ragais, šikšnosparnio sparnais jis jau 
palikęs ir joja toliau neatsigręždamas. Atrodo, kad jo arklys 
žengia pamažu, bet šuo, kuris nenori atsilikti nuo šeimininko, 
turi bėgti. Arklio eigastis, raitelio judėjimas — nesulaikomi. 
Nei mirtis, nei velnias jo neišgąsdins ir nesustabdys. 

Ar buvo gyvas raitelio prototipas? Tai daugelio spėliojimų 
tema. Buvo manoma, kad raitelis — Savonarola, sudegintas ant 
laužo, kai Diureris pirmą kartą lankėsi Italijoje. Savonarola 
buvo dominikonas. O dominikonai buvo vadinami „viešpaties 
šunimis". Galbūt šuo, kuris lydi raitelį, užuomina apie tai. O 

driežas po arklio kojomis, viduramžių supratimu, simbolizuo- 
jantis ugnį, užuomina apie Savonarolos mirtį ant laužo. Už- 
tenka papasakoti tą labai sudėtingą konstrukciją, kad pajustum, 
kokia ji meniška. Buvo kalbama, kad šioje graviūroje pavaiz- 
duotas riteris — Francas fon Zikingenas, kurio bijojo Reino vi- 
dupio žemių gyventojai. Abejotina! Diureris, kurio miestas tiek 
kartų buvo kentėjęs nuo riterių-plėšikų, neturėjo priežasčių 
poetizuoti vieną iš jų. Pats dailininkas, kai jam tekdavo užsi- 
minti apie šį darbą, apskritai nekalbėdavo apie riterį. Jis va- 
dindavo jį paprastai—,„Raiteliu". Jo herojaus ginklai ir šar- 
vai —ne luomo ženklas. Jie — dvasios tvirtybės, vyriškumo 
ir drąsumo simbolis. 

Raitelio figūroje atsispindėjo Diurerio atsiminimas iš Ita- 
lijos— raito kondotjero Bartolomėjo Koleonio skulptūra, su- 
kurta Andrėjos Verokijo. Skulptūra stovėjo ankštoje aikštė- 
je. Norint ją apžiūrėti, reikėjo prieiti visai arti ir pakelti gal- 
vą. Žvelgiant iš apačios į viršų, raitelis atrodydavo ypač rūs- 
tus. Po šalmu— išdidus veidas. Įžvalgios akys. Suraukti ant- 
akiai. Veidas ir poza byloja apie nepalenkiamą valią. Diureris 
Italijoje buvo svetimšalis, kuriam daugelis jos gyvenimo pu- 
sių liko nesuprantamos. Jis negalėjo įsivaizduoti, kokia pa- 
vojinga ir kraupi jėga buvę kondotjerai — samdytų ginkluotų 
būrių vadai. Verokijo skulptūra jį sužavėjo jėgos, ryžtingumo, 
nesulaikomo judėjimo išraiška. Tačiau jo graviūros dvasia 
nepanaši nei į kondotjero, nei į riterio-plėšiko dvasią. 

Sunku pasakyti, kam pirmajam dingtelėjo mintis, kad ši 
graviūra siejasi su Erazmo Roterdamiečio kūriniu „Kristaus 
kario vadovas". Toje knygoje sakoma, kad žmogus neturi pa- 
sukti iš tiesos kelio, nors ir kažin kokios baidyklės jam pasi- 
rodytų. Joje garbinama ištikimybė dvasinei pareigai. Erazmas 
ir jo veikalai, tarp jų ir šitas, buvo nuolatinė Pirkheimerio ir 
jo draugų tema. Su Erazmu jie susirašinėdavo, juo žavėdavosi, 
juo remdavosi, jį cituodavo. Niurnbergo humanistai supažin- 
dino su jo veikalais ir Diurerį. Erazmo traktate buvo kalbama 
apie moralinį žmogaus tvirtumą pagal Sokrato etiką. Šitoje 
Diurerio graviūroje krikščionybės simbolių nėra. Jo raitelis 
nugali velnio ir mirties baimę ne malda, o drąsa ir nesulaikomu 
veržimusi pirmyn. Tai ir tos epochos simbolis, ir dailininko 
stengimasis nugalėti visas baimes, visas praeities šmėklas at- 
viru, drąsių žvilgsniu. Juo garbinama jėga dvasios, siekiančios 

tiesos. Tai savotiškas dailininko autoportretas, kuriame pavaiz- 
duota ne išorė, o dvasios būsena, kuri buvo apėmusi Diurerj 
sunkiais persilaužimo metais ties epochų riba. Nors ir kokie 
baisūs susitikimai jo laukia ateityje, jis tvirtai pasiryžęs ne- 
iškrypti iš kelio, neatsisakyti didžiausios tobulybės, grožio ir 
doros vienybės ieškojimų.. . 

Ar Diureris prisiminė, kurdamas „Šv. Jeronimą celėje", savo 
graviūrą „Šv, Jeronimo laiškams", kuriai piešinį buvo padaręs 
Bazelyje daugiau kaip prieš dvidešimt metų? Jeigu šituos lakš- 
tus padėtume šalia vienas kito, pasirodytų, kad buvo praėję 
ne dešimtmečiai, o amžinybė. Ten drąsa pradedančiojo, kuris 
kovoja su sunkumais, jaudinamas jaunatviškas švebeldžiavi- 
mas. Čia visiška meistro laisvė. Šita graviūra Diureris parodė 
savo dvasinį artimumą vokiečių humanistams. Būtent tais me- 
tais Jeronimo — mokslininko, senųjų kalbų mokovo, biblijos 
vertėjo — paveikslas įgijo ypatingą reikšmę. Dar palyginti ne- 
seniai graikų kalba buvo net išsilavinusiems žmonėms knyga 
su septyniais antspaudais, o apie hebrajų kalbą ir kalbėti nėra 
ko. Tačiau, nemokant šitų kalbų, neįmanoma rimtai išstudi- 
juoti biblijos. O biblijos studijavimas buvo svarbiausias artė- 
jančios reformacijos uždavinys. Ir štai ilgalaikio darbo kai- 
na Erazmas Roterdamietis tapo graikų kalbos mokovu, o Jo- 
hanas Reichlinas — hebrajų kalbos. 

Čia reikia prisiminti vieną iš svarbiausių įvykių tuometi- 
nio intelektualinio gyvenimo, kuriame aktyviai dalyvavo dau- 
gelis Diurerio draugų. Kažkoks Johanas Pfeferkornas, perėjęs 
iš judėjų religijos į katalikų, per spaudą atkakliai ir piktai 
reikalavo sunaikinti visas senovės žydų maldų knygas. Jį pa- 
rėmė Erfurto, Heidelbergo, Kelno, Mainco universitetai, domi- 
nikonų teologai, Kelno inkvizitorius. Ir tik Johanas Reichli- 
nas ryžtingai paprieštaravo Pfeferkornui, pasakęs, kad knygų 
sunaikinimas — tamsybė, įrodęs, kad šis reikalavimas neturi 
teisinio pagrindo, kad Pfeferkorną skatina taip elgtis asmeni- 
niai motyvai. Reichlinas buvo šiurkščiai išplūstas ir apšmeiž- 
tas. Pfeferkornas ir jo šalininkai tvirtino, kad jis esąs papirk- 
tas. Reichlinas netylėjo ir nesįteisino. Kabinetinis mokslinin- 
kas atsakė dergėjams griežtai, sąmojingai. Iš abiejų pusių pra- 
dėjo rodytis pamfletas po pamfleto. Kelno, Mainco, Luveno, Pa- 
ryžiaus + universitetai ėmė pasisakinėti prieš Reichliną. Kelno 
inkvizitorius jam pagrasino. Tačiau šitas nesileido įgąsdinamas. 

Atlaikyti visus išpuolius, pereiti ilgą, metų metus užsitęsusį 
procesą, kuris baigėsi tuo, kad buvo uždraustas vienas iš svar- 
biausių Reichlino poleminių kūrinių ir jis turėjo sumokėti teis- 
mo išlaidas, jam padėjo draugai humanistai. Jį parėmė tokie 
šviesūs protai kaip Ulrichas fon Hutenas, Melanchtonas, Pirk- 
heimeris. Diurerio draugas net buvo parašęs liepsningą „Apo- 
logiją Reichlinui". Diureris buvo supažindintas su šia istorija. 
Ji jaudino visą jam artimų žmonių ratelį. Ir Diureris neliko 
paprastas stebėtojas šitoje polemikoje, jis taip pat pasakė savo 
nuomonę. „Knygos apie tapybą", kurią jis jau seniai buvo 
pradėjęs, apmatuose būtent to ginčo metu jis parašė, kad kny- 
gas reikia išsaugoti, net jeigu tos knygos pagoniškos, net jeigu 
jos prieštarauja krikščionybės nuomonei. Parašė ir apie tai, 
koks žalingas fanatizmas, tikriausiai turėdamas galvoje Pfefer- 
korną ir jo šalininkus. Reichlinistai, kurie bjaurėjosi mintimi 
apie knygų naikinimą, rašė Reichlinui jausmingus laiškus, skir- 
tus ne tik vienam adresatui. Reichlinas juos surinko ir, su- 
tikus autoriams, išleido knygą, pavadintą „Žymių žmonių laiš- 
kai". Tačiau humanistai neapsiribojo rimta polemika. Jie Ži- 
nojo, kad juokas žudo, ir pavertė savo priešininkus visos skai- 
tančiosios Europos pajuokos objektu. Tuo tikslu jie išleido 
knygą „Tamsiųjų žmonių laiškai" —rinkinį laiškų, tarsi para- 
šytų vienam Kelno teologui—Pfeferkorno globėjui jo šalinin- 
kų vardu. Šitoje nuostabioje parodijoje „tamsieji žmonės" pras- 
ta lotynų kalba postringavo absurdiškomis scholastinėmis te- 
momis, išplepėdami skandalingas savo gyvenimo smulkmenas, 
pateikdami visokius savo tamsuoliškumo įrodymus, ir, žinoma, 
piktai plūdo visus, kurie priklausė Reichlino stovyklai. Bu- 
kumas, savimi pasitikėjimas, tamsuoliškumas, pataikavimas, 
veidmainiavimas knygoje „Tamsiųjų žmonių laiškai" prikalti 
prie gėdos stulpo. Taip geriausi vokiečių humanistai įrodė, kad 
jie sugeba savo kabinetų tyloje paversti plunksną ginklu. Tuo 
laikotarpiu, kai Diureris raižė „Meistriškąsias graviūras", reich- 
linistų ir antireichlinistų mūšis buvo pačiame įkarštyje. 

Šv. Jeronimo paveikslas, sukurtas Diurerio,— netiesioginis, 
bet iškalbingas atsiliepimas į šitą ginčą. Jo graviūra šlovina 
darbą tokio mokslininko, koks buvo Reichlinas,— mokslinin- 
ko, kuris mielai sugretina ir sutikrina senuosius tekstus 
ir neskubėdamas užrašo popieriuje savo mintis. Graviūra ku- 
pina protinio darbo poezijos kaip šiltos saulės šviesos, kuri lie- 

jasi pro čia pavaizduotos celės langą. Diureris su meile su- 
kuria šv. Jeronimo celę: darbo stalą su piupitrais, mažesnį — 
rankraščiams, didesnį — knygoms. Paprasti rašymo reikmenys. 
Už diržo, pritvirtinto prie sienos, užkištos žirklės ir lapeliai 
su išrašais. Kur buvo prisižiūrėjęs Diureris tokių gyvų smulk- 
menų? Jo Jeronimas daro iškarpas ir dirba su kortelėmis iš- 
rašams! Ant lentynos prie lango — keletas storų foliantų, po 
lentyna — apkaustyta skrynia. Tokioje pat ir Diureris laikė 
savo rankraščius. Šv. Jeronimo celė — kuklus mokslininko ka- 
binetas. Jį matė Diureris vaizduotėje su visomis smulkmeno- 
mis — iki šluotelės dulkėms nuvalyti nuo knygų, iki šlepečių 
po lentyna. Tokiuose kabinetuose Diureris būdavo savas žmo- 
gus. Atrodo, kad jis ką tik sėdėjo ant šitos kanapos su plo- 
nomis kojytėmis ir pagalve, kuri guli šalia stalo. 

Architektūrinės erdvės giluma, seniai dominanti Diurerį, 
perteikta čia labai įtikinamai. Diureris taip yra įvaldęs bū- 
tinas darbo taisykles, kad gali leisti sau laisvai jomis nau- 
dotis. Jeigu patikrintume jo graviūrą su liniuote ir skriestu- 
vu, lengvai, rastume nedidelius, bet aiškius nutolimus nuo 
griežto perspektyvinio karkaso. Ir šitai nuostabu! Diureris at- 
skleidė sau tai, ką daug amžių iki jo jau buvo supratę grai- 
kai: kad architektūrinė linija būtų gyva, ji jokiu būdu neturi 
būti nubrėžta pagal liniuotę. 

Diureris nuo jaunystės žinojo, kokie atributai dera šv. Je- 
ronimui: kardinolo skrybėlė, kryžius su nukryžiuotu Kristu- 
mi, kaukolė ir kaip palydovas — liūtas. Jis pavaizdavo šituos 
būtinus atributus graviūroje, tačiau kaip natūraliai! Apvali 
kardinolo skrybėlė nerūpestingai pakabinta ant sienos, tarytum 
paprastas galvos apdangalas, kaukolė guli ant palangės, mažu- 
tėlis kryžius su nukryžiuotu Kristum puošia rašomojo stalo 
kampą. Palubėje, lyg keistas papuošalas, kabo išdžiovintas di- 
džiulis moliūgas — praeinančio gyvenimo žemėje simbolis. Liū- 
tas, geraširdiškai prisimerkęs, guli ant grindų kaip didžiulė 
naminė katė. Šalia, pabrėždamas jo taikingumą, susirietęs mie- 
ga kiemsargis šuo. Čia viskas dvelkia ramybe, tyla, išmintimi. 
Diureris mėgavosi kurdamas šitą kambarį — piešdamas medžio 
rieves lubų lentose, apskritų storų stiklų šešėlį lango ambrazū- 
roje, saulės dėmes ant grindų. O kabineto šeimininką Diureris 
pavaizdavo ne kaip didingą kardinolą, ne kaip kanonizuotą 
šventąjį, bet kaip kuklų mokslininką, pasinėrusi į savo darbą. 

Kartais sakoma, kad Jeronimo celė šitoje graviūroje bė- 
gimo nuo gyvenimo simbolis, pasitraukimo į abstraktaus pro- 
tinio darbo pasaulį simbolis. Liūtas guli sargyboje, trukdydamas 
realybei čia įsiveržti. Galima suprasti šitą graviūrą ir taip. 
Jeigu neprisimintume, kokį vaidmenį suvaidindavo atsiskyru- 
sių mokslininkų darbai įnirtinguose epochos susirėmimuose, 
kaip dažnai jų žodis paruošdavo kelią veiksmui. Praeis keletas 
metų, ir Liuteris, kaip ir Jeronimas, pasislėps nuo pasaulio 
Vartburgo pilies celėje. Užsisklęs vienas, kad savaip pakartotų 
šv. Jeronimo veiklą: tas išvertė bibliją į lotynų kalbą, Liute- 
ris ją išvers į vokiečių kalbą. Ir jo proto žygis, atliktas tarp 
keturių sienų, taps vienu iš svarbiausių epochos įvykių, iš- 
spręs daugelį politinių klausimų, nulems žiaurias kovas, vi- 
suomenines permainas. Šviesa, užliejusi šv. Jeronimo celę, su- 
daro ryškų vainiką jam aplink galvą. Diureris pavaizdavo šitą 
švytėjimą nepanašų į apskritas aureoles aplink šventųjų gal- 
vas. Tas kupinas įtampos tyras švytėjimas atrodo materiali- 
zuotas minties išspinduliavimas. Jis stipresnis ir ryškesnis už 
šviesą, kuri liejasi per langą... 

Ir pagaliau „Melancholija". 

Šitą pavadinimą Diureris įrašė į pačią graviūrą. Jos gilu- 
moje sklando drakonas, kuris laiko letenose lentelę su užra- 
šu MELENCOLIA I. Pirmame plane sėdi sparnuota moteris 
puošniu apdaru. Jos kūnas masyvus, rankos stiprios, veido 
bruožai stambūs, taisyklingi. Ji parėmusi apvainikuotą galvą 
kaire ranka. Jos žvilgsnis nukreiptas į tolį. Taip žvelgia žmo- 
gus, kuris žiūri į jį supantį pasaulį, bet nieko nemato, nes iš 
tikrųjų žvilgsnis nukreiptas į jo paties vidų, ir tai, ką jis 
regi savo sieloje,— nelinksma. Tamsiame veide baugiai ryškūs 
atrodo akių baltymai, ir dėl to žvilgsnis turi tragišką išraiš- 
ką. Moters pozoje — dvasinis nuopuolis, didelis nuovargis. 
Taip, galbūt šita graviūra tik dvasinės būsenos paveikslas, 
apie kurią taip puikiai kažkada pasakė Žukovskis: „Kas yra 
melancholija? Liūdesys, apimantis sielą keičiantis... gyveni- 
mo gerovei, neatitaisomo ir neišvengiamo praradimo jausmas 
ir nuojauta."' Tačiau neskubėsime atsakyti. Graviūra nepapras- 
tai sudėtinga. Po moters ranka knyga su sagtimi — jai dabar 
ne skaitymas rūpi. Virš jos galvos laiko matavimo prietaisas — 
smėlio laikrodis, sujungtas su saulės laikrodžiu. Šalia — varpas 


' Cnopapt pycckoro a351ka, T. VI, M.—JI., 1957, c. 801. 

su virvute, kuri išeina už graviūros krašto. Jeigu kas nors ne- 
matomas timptelės už virvutės, varpas suskambės. Smėlio laik- 
rodis ir varpas Diurerio kūriniuose visada reiškė: „Atsimink, 
kad mirsi." 

Moteris apsupta įvairių daiktų. Kai kurių paskirtis — aiš- 
ki, kitų — mįslinga. Kartu jie sudaro chaosą. Jame nelengva 
susigaudyti. Virš jos galvos lenta, išbraižyta langeliais su skai- 
čiais, —, „Magiškasis kvadratas". Skaitmenys, įrašyti į bet kurį 
iš keturių jo laukų horizontaliai, vertikaliai ir įstrižai, sudaro 
sumą „34". Moterį supa matavimo prietaisai: laikrodis, skries- 
tuvas, liniuotė, svarstyklės. Kiek vilčių Diureris dėjo į mata- 
vimus ir apskaičiavimus! Kaip dažnai jam atrodydavo, kad bū- 
tent jie atskleis grožio paslaptį. Ir štai dabar moteris, pasinė- 
rusi į liūdnas mintis, nerūpestingai laiko skriestuvą, o liniuotė 
numesta jai prie kojų. Ar tik nusivylimas nesisieja su liniuo- 
te ir skriestuvu kaip grožio raktais ir todėl čia pavaizduotais? 
Ir ar ne dėl vilties sužinoti slėpiningas skaičių savybes čia 
pateiktas „Magiškasis kvadratas"? 

Daugelis mokslininkų, Diurerio amžininkai, pavyzdžiui, Pa- 
racelsas ir Agripa Netesheimietis, tikėjo, kad magija gali at- 
skleisti žmogui tiesą, paslėptą nuo kasdieninio žinojimo. Pirk- 
beimerio ratelyje buvo žmonių, kurie užsiiminėjo okultizmu, 
pavyzdžiui, Lorencas Behaimas, tas pats, kuris sudarė tokį įti- 
kimą Diurerio horoskopą. 

Apie tai negalima kalbėti vien su ironija. Alchemikų la- 
boratorijose buvo padaryta ir tikrų atradimų; astrologai, nai- 
viai tikėdami, kad žmogaus likimas tiesiogiai priklauso nuo 
dangaus šviesulių vietos, pažymėjo nemaža tikslių pastebė- 
jimų žvaigždėto dangaus žemėlapyje; Paracelsas ir Agripa pa- 
sakė daug įdomių spėliojimų apie gamtos reiškinius. O svar- 
biausia, jiems buvo būdinga jos reiškinių gyvo ryšio nuojauta, 
nors ir paslaptinga, bet egzistuojanti, stengimasis pažvelgti į 
visą esmę — matomą ir užslėptą, kaip visuma. Agripos traktatų 
rankraštinės kopijos ėjo iš rankų į rankas. Buvo toks ir Pirk- 
heimerio bibliotekoje. Galima manyti, kad sunkių dvasinių per- 
gyvenimų ir sunkių ieškojimų laikotarpiu Diureris buvo ati- 
davęs duoklę magijos mokslams. 

Stai didžiulis netaisyklingos lormos daugiasienis. Visai ne- 
seniai, susidomėję Diurerio graviūra, mineralogai nustatė, kad 
tai fluoritas. Tokių kristalų būdavo randama kalnų kasyklose 

netoli Niurnbergo. Bet dėl šio dabartinio paaiškinimo kristalo 
išvaizda nepasidaro mažiau nuostabi. Diureriui stebuklingasis 
gamtos kūrinys atrodė paslaptingas. Jis manė, kad toks atro- 
dys ir graviūros žiūrovui. Šalia daugiasienio — sunkus akme- 
ninis rutulys. Tokie kūnai kaip planetų simboliai pasirodydavo 
veikaluose apie magiją. O astrologijos darbuose jie būdavo pa- 
saulio — visatos simboliais. Tiglis ant degančios žarijų kros- 
nelės — jis taip pat yra šitoje graviūroje — nepakeičiamas al- 
chemijos laboratorijų įrengimų daiktas. 

Taigi tikslaus matavimo daiktai, tiksliųjų mokslų atributai, 
sujungti su magijos atributais ir simboliais — matyt, nei vie- 
ni, nei kiti neapsaugojo nuo melancholijos būtybės, jos užval- 
dytos. Išmėtyti ant žemės amatininkų įrankiai: pjūklas, oblius, 
replės, plaktukas, svambalas, Tačiau jie nepateisino vilčių, ne- 
suteikė širdžiai palengvėjimo. Prišlietos prie sienos sunkios 
akmeninės girnos. Kai sukasi ir mala grūdus, jos — prasmingo 
ir nepertraukiamo judėjimo simbolis. Atjungtos nuo sparnų 
arba vandens malūno rato, jos — negyvas svoris, neveiklios 
nejudamybės simbolis. 

Mes įsižiūrime į nejudančias girnas, į niekur nevedančius 
laiptus, į keistą, daiktais chaotiškai užpildytą erdvę ir jau- 
čiame graviūros paradoksalumą: jos dalys — paslaptingos ir 
nesuprantamos, o bendras įspūdis — liūdesio, sunkaus susimąs- 
tymo, nerimo — atsiranda iš karto ir be paaiškinimų persiduoda 
mums, apima mūsų sielą. 

Ką visa tai reiškia? Negali būti, kad Diurerį žmonės to 
neklausė. Pavyzdžiui, tie, kuriems jis dovanojo šitą graviūrą. 
O jis mėgo dovanoti ,„Melancholiją". Bet nė viename jo laiške, 
nė viename dienoraščio įraše, nė viename amžininkų prisimi- 
nime nėra išlikusios net užuominos apie tai, kaip pats daili- 
ninkas aiškino šios graviūros sumanymą. Iš bandymų ją pa- 
aiškinti būtų galima sudaryti ištisą tomą. Paimsime iš šitų aiš- 
kinimų tai, kas iš tiesų padeda suvokti graviūrą. 

Diureris gerai žinojo dar senovės Graikijoje sukurtą moks- 
lą apie keturis žmonių temperamentus: žmogus gali būti me- 
lancholikas, sangvinikas, cholerikas arba flegmatikas. Vidur- 
amžių medicina priėmė šią teoriją. Ji priskyrė kiekvienam 
temperamentui priklausomybę nuo tam tikros planetos. Buvo 
manoma, kad sangvinikai yra gimę po Jupiterio arba Veneros 
ženklu, cholerikai — po Marso, melancholikai — po Saturno. Į 


259 


sangviniką būdavo žiūrima kaip į laimės kūdikį: jis rausvas, 
linksmas, mėgstąs bendrauti, linkęs į visus gyvenimo malo- 
numus, mėgėjas skaniai pavalgyti ir kaip reikiant išgerti, turi 
pasisekimą meilėje. Nelaimingų buvo laikomas tas, kuris gimė 
melancholiku. Jis liesas ir nerangus, jo veido oda tamsi, jį 
apninka liūdesys, jam sunku būti kitų žmonių draugijoje, jis 
linkęs visų šalintis, ir labiau negu kitų temperamentų žmonėms 
jam gresia baisiausia iš ligų — beprotybė. 

Mokslas apie temperamentus, kuris siejo žmogaus išorę 
su charakteriu ir likimu, Diurerį seniai sudomino. Jau anks- 
tesniajame raižinyje „Vyrų pirtis" jis pavaizdavo save ir savo 
draugus tartum įsikūnijusius keturis temperamentus. Save Diu- 
reris laikė melancholiku. Taip kartą jam buvo sakęs kažkoks 
astrologas ar gydytojas. Šitie žodžiai dailininkui padarė stip- 
rų įspūdį. Portrete, kuriame Diureris negailestingai nupiešė 
save nuogą, jis pabrėžė visus melancholiko bruožus. Šitame 
piešinyje jis liesas, sukumpęs, jo oda tamsi, veido išraiška 
liūdna. Tiesa, jis žinojo, kad, laimė, neturi kitų melancholiko 
bruožų — pavyzdžiui, buvo tvirtinama, kad jie būtinai tingūs, 
šykštūs, godūs, klastingi, pikti, bailūs. Dėkui dievui, jis nebu- 
vo toks! 

Diureris manė, kad melancholija siejasi su įtemptu darbu. 
Viename iš traktatų apie tapybą jis rašo: „Nuo nuolatinių pro- 
to pratybų išsieikvoja švelniausia ir švariausia kraujo dalis 
ir atsiranda melancholiška nuotaika." Čia matyti jo patyrimas: 
liūdna, melancholiška nuotaika — neišvengiama bausmė už 
įtemptą kūrybinį darbą. Diureris mokėjo nugalėti šitą nuotai- 
ką. Kuo? Darbu! Ir vis dėlto jam buvo skaudu galvoti, kad 
jis turi nuolatos kovoti su kliūtimis, esančiomis prieš jį nuo 
pat gimimo. 

Maždaug tam pačiam laikotarpiui, kai Diureris kūrė Me: 
lancholiją", priskirtinas ir vienas keistas jo piešinys. Jis nu- 
piešė save nuogą, nutapė ant pilvo rutuliuką ir nudažė gel- 
tonai. „Diureris serga",—-parašė, jis ant piešinio ir paaiškino: 
„Ten, kur geltona dėmė ir kur rodo mano pirštas, man 
skauda." Pirštas rodo į blužnies sritį. Skausmai šitoje vietoje, 
sako medikai, gali būti įvairiausių susirgimų požymis. O pa- 
gal liaudies stebėjimus, tai susirgimas, kuris dažnai sukelia 
niūrią nuotaiką. Ne veltui vokiečių posakis: „Turėti juodą 
blužnį" nuo neatmenamų laikų reiškia: „Viską matyti pro juo- 

dus akinius." Diurerį tokia niūri nuotaika apimdavo dažnai. 
Jis manė, kad jam, kaip melancholikui, ji skirta amžinai. 

Todėl be galo apsidžiaugė, susipažinęs su Marsilijaus Fičino 
knyga „Apie gyvenimą". Vokiečių kalba šią knygą išspaus- 
dino  Kobergeris. Mokslininkų būryje, kuris rinkdavosi pas 
Pirkheimerį, buvo daug kalbama apie šį veikalą. Fičinas pui- 
kiai išvystė Aristotelio mintį, kurią apeidavo jos komentato- 
riai. Aristotelis tvirtino, kad jaudrumas, būdingas melancho- 
likui, nors, tapęs per didelis, pavojingas, apskritai pagyvina 
protą ir jausmus. Taip, melancholikai dažnai patiria stiprų 
dvasinį nuopuolį, tačiau jiems žinomas ir didžiulis dvasinis 
pakilimas. Jie nuolatos eina siauru takeliu tarp dviejų prarajų, 
bet užtat apdovanoti nepalyginti daugiau negu žmonės, neži- 
nantys tokių kraštutinumų. Visi gabūs žmonės, tvirtino Aris- 
totelis, pasižymintys filosofijoje, valstybiniuose reikaluose, poe- 
zijoje arba mene,— melancholikai... Fičinas prisiminė, kad 
panašių minčių buvo pasakęs ne tik Aristotelis, kad ir Plato- 
nas samprotavęs apie beprotybę, kuri gali būti geniali, ir pa- 
kartojęs savo knygoje šį samprotavimą. Vadinasi, melancho- 
lija— ne prakeikimas, ji —taurus išankstinis pavedimas. Ji 
verčia žmogų eiti siauru taku tarp gilių bedugnių. Užtai jis 
pasiekia aukštumų, kurių negali pasiekti tie, kurie nežino sun- 
kių kančių ir teikiančių malonumus kūrybinių džiaugsmų! Na 
ką gi, tokia kaina jis sutinka užmokėti. Kūrybinio melancho- 
liško įkvėpimo teoriją Diureris priėmė kaip atradimą. Ji pa- 
aiškino daug ką, kas dėjosi jo sieloje, jo gyvenime. 

Dabar galime dar kartą pažvelgti į graviūrą. Šviesulys, 
kuris kabo žemai virš horizonto, skrosdamas tamsą smailiais 
spindulių pluoštais, — Saturnas. Tačiau Saturnas, pasirodo,— ne 
tik nemalonaus poveikio šaltinis. Humanistai prisiminė iš se- 
nosios mitologijos, kad Saturnas yra vyriausias dievas ir to- 
dėl geriau už kitus žino visatos paslaptis. Tas, kuris nori tas 
paslaptis atskleisti, turi atsiduoti Saturno globai, nors ir labai 
būtų pavojinga. Štai kodėl šioje graviūroje pavaizduoti prie- 
taisai ir įrankiai. Tai įrankiai žmogaus proto, kuris atsidavęs 
pavojingos, bet žadančios atskleisti pasaulio sukūrimo paslap- 
tis planetos globai, stengiasi išmatuoti, pasverti, suskaičiuoti 
viską, kas jį supa. 

Tačiau pavojingą Saturno veikimą reikia išlyginti. Taip 
ant moters, reiškiančios melancholiją, galvos atsiranda vai- 

nikas iš vėdrynų ir vandens pipirnės. Toks vainikas medicinoje 
buvo laikomas priemone, raminančia pavojingą melancholijos 
priepuolį. „Magiškasis kvadratas" išlygino, pagal to meto su- 
pratimą, per didelę Saturno įtaką, nes buvo sukurtas Jupite- 
rio globoje. 

Dabar buvo galima paaiškinti, ką reiškia šuo, gulintis ant 
grindų, piniginė ir raktai moteriai prie diržo, kokią papil- 
domą prasmę suteikia romėnų skaitmuo „I" po žodžio „Me- 
lancholija". Tam klausimui daugelyje veikalų paskirta daug 
puslapių. Kiekvienas iš jų prideda truputį Žinių apie šią gra- 
viūrą, tačiau kartais kliudo ją betarpiškai suvokti. Verčiau dar 
kartą pažvelkime į graviūrą. Sparnuota moteris pavargusi sėdi 
ant akmens. Suglausti jos sparnai. Užversta knyga. Išmėtyti 
įrankiai. Bet joje glūdi ne tik nuovargis. Joje — milžiniška vi- 
dinė jėga. Ir paklusdama šitai kūrybinei jėgai, šitam kūrybi- 
niam nerimui, ji išsities, atsistos ir nueis. O paskui išskleis 
sparnus ir pakils į orą. Ir tegu smėlis laikrodyje greitai ma- 
tuoja laiką, tegu varpo skambėjimas primena, kad mirtis ne- 
išvengiama, žmogaus mintis skris toliau. Kūrybai žinomos di- 
džiausios nevilties būsenos, bet ji nenutrūksta, kol yra gyvas 
kuriantis žmogus. ,Melancholija"— ikūnytas žmogus-kūrėjas, 
išpažintis dailininko, neretai patiriančio nusivylimą dėl tokio 
nepaprastai sunkaus uždavinio, kurį jis ėmėsi spręsti, bet iš- 
likimo valdingam siekimui pažinti ir išreikšti pasaulį. 


XI SKYRIUS 


Diureris tuo pat metu dirbdavo daug darbų, tokių, kurie 
dažnai vienas kitam prieštaraudavo, ne tik savo noru. Čia 
teks grįžti atgal. 1512 metais Niurnbergas buvo pagerbtas im- 
peratoriaus Maksimiliano atsilankymo. Jo atvykimas turėjo 
didelės įtakos Diurerio likimui. Nebejaunas imperatorius buvo 
originali asmenybė. Medžioklės ir turnyrų mėgėjas, kavalie- 
rius, pataikaująs damoms, daugelio kalbų mokovas, apsiskaitęs 
žmogus, jis net buvo vadinamas „paskutiniuoju riteriu". Mak- 
similianas buvo kupinas drąsių planų — karinių, valstybinių, 
politinių. Kai jo planai sužlugdavo,— o tai atsitikdavo dažnai, — 
jis guosdavosi, kurdamas pats arba pavesdamas dvaro poetams 
sukurti poemą ar romaną apie jo pergales ir žygius, apie jo 

išmintį ir taurumą. Šiuose rašiniuose, kupinuose retorinių gro- 
žybių, jis slėpdavosi už pseudonimų „Teisingai dėkingasis", 
„Išmintingai karališkasis" ir į juos panašių, tiek pat giriamų, 
kiek malonių. Daugiametė jo gyvenimo svajonė buvo žygis 
į Romą, karinis arba taikus, bet būtinai su triumfu. Jis turėjo 
sėkmingai baigtis Maksimiliano karūnavimu Romoje vokiečių 
tautybės Romos imperatoriaus karūna. Vienu metu jis net sva- 
jojo apie paėmimą į savo rankas visos valdžios — ir pasaulie- 
tinės, ir bažnytinės. Tačiau šie sumanymai vieni po kitų su- 
žlugo. 

Maksimilianas nusprendė apdovanoti save netikėtu būdu. 
Iš Romos imperatorių gyvenimo aprašymų jis žinojo, kad jie 
įamžindavo atminimą apie pergalingus žygius, apie užkariautas 
žemes, apie pavergtas tautas pastatydami Romoje triumfo arkas. 
Tačiau Amžinasis miestas jam buvo nepasiekiamas. Karinių 
pergalių jo gyvenime pasitaikė, bet tikro didelio žygio atlikti 
jam nebuvo lemta. Jeigu nebuvo triumfo, tegul bent būna 
triumfo arka! Mintis buvo aiški, Ne visai aiški buvo viena 
smulkmena: iš kur gauti pinigų arkos statybai? Pinigų Maksi- 
miliano ižde nebuvo. Didžiulės lėšos jau išleistos Habsburgų 
mauzoliejui Insbruke. Imperatorius buvo paskendęs skolose. 
Kur statyti arką? Viena buvo Austrijos sostinė, imperijoje sos- 
tinės nebuvo, Maksimilianas su savo dvaru važiuodavo iš mies- 
to į miestą. Taip kilo idėja, istorijoje neturėjusi pirmtakės. 
Triumfo arka bus pastatyta popieriuje! Joje turi būti užfik- 
suoti žygiai, kuriuos Maksimilianas buvo atlikęs, ir tie, ku- 
riuos jis būtų galėjęs atlikti, jo žygdarbiai, jotynių laukas, tur- 
nyrai, medžioklės, dinastinės sutuoktuvės — jo ir jo vaikų — 
ir daugelis, daugelis kitų dalykų. 

Pavaizduoti visa tai turi garsiausi dailininkai, tarp jų ir 
Diureris, kuriam malonus pageidavimas — imperatoriaus palie- 
pimas — buvo perduotas, kai tas teikėsi atsilankyti į Niurnber- 
gą.. Vadovauti tiems, kurie ruošė arkos programą, — o tai buvo 
ištisas  štabas,— Maksimilianas pavedė dvaro  istoriografui, 
mokslininkui ir poetui Johanui Stabijui, su kuriuo Diureris 
buvo pažįstamas. Popierinio triumfo, sukurto dailininkų, idė- 
ja taip įkvėpė imperatorių, kad Stabijus gavo teisę laisvai 
pas ji lankytis. Jis pranešinėdavo Maksimilianui, kaip ku- 
riama arka, o tas duodavo nurodymus, prisimindamas vis nau- 
jus ir naujus šlovingus savo žygius. Stabijus pasikvietė Pirk- 

heimerį programai sudaryti. O šis, kaip ir daugelis kitų hu- 
manistų, kuriuos Maksimilianas mielai patraukė prie savęs, 
simpatizavo Maksimilianui. Humanistai jį vadino „universaliu 
žmogumi". Jiems imponavo Maksimiliano interesų platumas. 
Su juo jie siejo viltis, kad bus sustiprinta imperija, sujungta 
šalis — užkirstas kelias feodaliniams tarpusavio vaidams, įtvir- 
tinti įstatymai, sudarytos sąlygos klestėti mokslams. Jų viltys 
visą laiką sužlugdavo, bet jie vis tiek jas puoselėdavo. Pran- 
cūzijos laimėjimai ir stipri karaliaus valdžia žadino norą, kad 
ir Maksimilianas sutvirtintų savo galybę ir tokiu būdu padėtų 
suklestėti šaliai. Jie manė, jog „Triumfo arkos" programą ga- 
lima panaudoti ne tik tam, kad būtų išgarsintas imperatorius, 
kaip jis pats to trokšta, bet ir kad būtų pasakyta jam jų nuo- 
monė apie galingą, išmintingą ir teisingą valdovą. Buvo nu- 
tarta visa tai išreikšti alegorijų ir simbolių kalba. 

Čia kaip tik pravertė naujas Pirkheimerio susižavėjimas, 
su kuriuo jis greitai supažindino ir Diurerį. Jis žinojo, kad 
italų mokslininkai buvo susidomėję užrašais ant egiptiečių obe- 
liskų, kažkada išvežtų nuo Nilo krantų į Romą. Hieroglifai juos 
patraukė savo slėpiningumu. Jiems atrodė, kad juose slypi 
ne tik senosios šalies kalba, bet ir paslaptys, galybės magiš- 
kos formulės. XV amžiaus pradžioje Italijoje tapo žinomas 
egiptiečio  Horapolono veikalas „Hieroglifika". Autorius gy- 
veno V mūsų eros amžiuje. Šį veikalą sudarė egiptiečių hie- 
roglifų aiškinimai, bet dauguma klaidingi. Tačiau mokslinės 
egiptologijos nebuvo, netgi jos užuomazgos, ir „Hieroglifika", 
pasirodžiusi graikų kalba, nustebino tuometinį mokslo pasaulį. 
Pirkheimeris buvo vienas tų, kurie susidomėjo šiuo veikalu. 
Jis išvertė „Hieroglifika“ į lotynų kalbą. Štai charakteringa 
ištrauka iš šito darbo, kuris jam atrodė kupinas didžios tie- 
sos: „Norint pavaizduoti amžinybę, reikia nupiešti saulę ir mė- 
nulį, nes tie elementai amžini. Jeigu žmonės nori pavaizduoti 
amžinybę kitaip, piešia gyvatę, kuri slepia po kūnu uodegą... 
Jeigu nori pavaizduoti metus, tada piešia Izidę, kuri reiškia 
Moterį. Tačiau ir šitą deivę vaizduoja tokiu pat būdu... Jei- 
gu nori pavaizduoti metus kitaip, piešia palmę, nes ant šito 
medžio, priešingai negu ant visų kitų, kiekvieną mėnesį pasi- 
rodo nauja šaka, ir metų gale išauga dvylika naujų šakų..." 


W. E. Eckert und Ch. V. Imhoff. Willibald 
Pirckheimer, Dūrers Freund, Köln, 1971, S. 105—106. 

„Hieroglifikos" vertimą Pirkheimeris parodė Diureriui ir 
įtikino draugą, kad šiuose aiškinimuose esama svarbios pras- 
mės. To laikotarpio žmonės mėgo sutartinę kalbą paimtų iš 
antikos ir viduramžių ir Renesanso epochos sukurtų alegori- 
jų ir simbolių. Dabar jie buvo pasirengę perimti dar vieną 
žodyną — senovės egiptiečių, tikriau, tariamos senovės Egip- 
to simbolikos žodyną. Diureris net nupiešė piešinius Pirkhei- 
merio vertimui. Jis stengėsi, tačiau įkvėpimo nesulaukė. Pie- 
šiniai atrodo iškankinti. Pirkheimeris įteikė imperatoriui „Hie- 
roglifikos" vertimą. Maksimilianas nudžiugo. Buvo nuspręsta 
įjungti į „Triumfo arką" simbolius, paimtus iš šios knygos. 

Taip Diureris ilgam buvo įtrauktas į sudėtingą sumanymą. 
„Triumfo arka" —didžiausias medžio raižinys per visą šio me- 
no egzistavimo istoriją. Norint jį atspausti, prireikė šimto de- 
vyniasdešimt dviejų lentų. Jeigu suklijuotume visus atspaudus 
į vieną, būtų pusketvirto metro ilgio ir trijų metrų pločio 
lakštas! Bet čia svarbų ne tik išmatavimai. „Triumfo arkos" 
sumanyme susidūrė skirtingi siekimai. Johanas Stabijus no- 
rėjo ją matyti panašią į klasikines Romos imperatorių triumfo 
arkas. Tačiau imperatoriaus rūmų architektas Keldereris nu- 
piešė labai sudėtingą statinį, kuris mažai buvo panašus į ar- 
kas: trys aukštos angos atrodė kaip siauri ruoželiai sunkiame 
kūne su daugybe aukštų, kolonų, papuošimų. Visą didžiulį šito 
įsivaizduojamo statinio paviršių reikėjo padengti alegoriniais 
vaizdais, neužmirštant nei imperatoriaus pageidavimų, nei pa- 
mokų, kurias norėjo jam duoti alegorine forma humanistai, 
sujungdami tradicinę simboliką su taip Maksimilianą sužavė- 
jusiais „Hieroglifikos" simboliais. Diureris su padėjėjais šią 
„Triumfo arką" kūrė trejus metus — nuo 1512 iki 1515 metų. 

Ko tik nėra šiame raižinyje! Visų pirma matyti Maksimi- 
liano genealogija — rūmų istorikai ją kildino iš Romos impe- 
ratorių. Genealogijos medis užima viduriniąja arkos dalį. Me- 
džio viršūnėje — Maksimilianas. Genealogijos medį supa herbai 
žemių. — iš viso 102,— pavaldžių Maksimilianui. Daugelyje iš 
šitų valdų jis jau seniai nebeturėjo realios valdžios. Visa tai 
puošia centriniai arkos vartai, vadinami „Garbės ir galybės 
vartais". Virš šoninių vartų, vadinamų „Šlovės vartais" ir „Pa- 
gyrimo vartais", pavaizduotos Maksimiliano karinių ir diplo- 
matinių pergalių scenos. 

Daugelis įvykių, kurie tikrovėje buvo pralaimėjimai, per- 

svarstyti, vadovaujant oficialiam istoriograiui, ir pateikti kaip 
pergalės. Šlovingiems darbams, kurie dar nepadaryti, bet bus 
padaryti, paliktos tuščios vietos. 

Imperatoriui dera turėti stiprią ginkluotę ir turtingą iždą. 
Raižinyje Maksimilianas apžiūrinėja savo artileriją. Iš tik- 
rųjų tos patrankos priklausė ne jam, o miestams. Prieš žygius 
miestai duodavo jas imperatoriui. 

Kai Burgundijos kunigaikščiai panorėdavo padaryti įspūdį 
pavaldiniams, jie leisdavo jiems keletą dienų žiūrinėti savo 
lobius. Ant didžiulių stalų būdavo išstatomi auksiniai dube- 
nys, 1 tuos dubenis būdavo supilami kalnai auksinių monetų, 
žiedų su brangakmeniais, aplink sudedamos auksinės dėžutės, 
taurės, žvakidės — žodžiu, visos brangenybės. Apstulbinti tur- 
tų vaizdo, pavaldiniai patikėdavo valdovo galybe ir mieliau 
atverdavo piniginę, jeigu to iš jų būdavo reikalaujama. Mak- 
similianas tokių turtų neturėjo net mintyse. Popieriuje pavaiz- 
duotas „Triumfo arkos" lobynas nė kiek nebuvo menkesnis už 
tą, kurį leisdavo apžiūrinėti pavaldiniams Burgundijos kuni- 
gaikščiai. Tiesą sakant, jis buvo didis, šitas imperatorius,— 
didis iliuzijų ir savo paties guodimo meistras! Jis gyveno įsi- 
vaizduojamų pergalių, išgalvotų žygių, nebūtų turtų pasaulyje. 

Viršutiniame kupole buvo patalpinta „Egiptiečių raidžių 
paslaptis", tai yra simboliai, paimti iš Horapolono „Hierogli- 
fikos" arba jos įkvėpti. Jie ir išreiškė humanistų nuomonę, 
koks turi būti imperatorius. Šitie simboliai programos autorių 
buvo aiškinami taip: Maksimilianas — imperatorius, labai die- 
vobaimingas— tai liudija jo karūnoje esanti žvaigždė; amžinai 
pagarsėjęs — tai liudija slibinas toje pačioje karūnoje; didžia- 
dvasis, galingas ir drąsus—tai rodo liūto figūra; iš senos gi- 
minės— tai rodo papiruso ritinėlis; Romos imperatorius — apie 
tai byloja medžiagoje išaustas erelis; jis didelis ir atsargus 
karvedys — apie tai byloja jaučio figūra; jis nugalėjo stipriau- 
sią karalių Prancūzijos karalių—tai rodo gaidys virš gyva- 
tès; jis apgynė save būdamas labai budrus, ir to ženklas — 
gervė, stovinti ant vienos kojos; jis pasiekė tai, kas anksčiau 
buvo laikoma neįmanoma. Tai, kas anksčiau buvo neįmanoma, 
bet pasiekta, vaizduoja kojos, braidančios vandenyje! 

Buvo nelengva perteikti matomais vaizdais šią keistą sva- 
jonę apie stiprų, teisingą, drąsų ir atsargų valdovą ir šlykš- 
tų rūmų meilikavimą, be to, neužmirštant visokios simboli- 

kos — ir tradicinės heraldinės, ir paimtos iš ką tik Vokieti- 
joje pagarsėjusios „Hieroglifikos". Diureris vienas nebūtų pa- 
jėgęs to padaryti. Teko surinkti, išsireiškiant dabartine kalba, 
visą brigadą braižytojų, miniatiūristų, raižytojų, spaustuvinin- 
kų šiam negirdėtam planui vykdyti. O svarbiausia, reikėjo sa- 
ve performuoti. Jis tik neseniai buvo pradėjęs dirbti .santūria, 
kuklia „Mažųjų kančių" maniera, dar kūrė tris savo ,Meist- 
riškąsias graviūras". Dabar turėjo priversti graviūrą kalbėti 
iš anksto nurodyto patoso ir mokslinių alegorijų kalba, su- 
jungti į vieningą visumą nepaprastai perkrautą architektūrinį 
Keldererio eskizą, Pirkheimerio ir Stabijaus programą, be to, 
neužmiršti naujų imperatoriaus pageidavimų, kuriuos šis per- 
duodavo per savo sekretorių. Nuo senų mokymosi laikų jis 
nebuvo turėjęs tiek mokytojų, patarėjų, vadovų! 

Pakeisti nurodytos programos jis negalėjo. Liko viena — 
pasistengti kuo geriau ir kuo greičiau atlikti šį darbą. Tarp 
daugybės vaizdų, puošiančių arką, Diurerio ranka matyti kai 
kuriose alegorinėse figūrose ir ornamentuose. Jis buvo nupie- 
šęs keletą scenų, šlovinančių imperatorių. Visa tai, aišku, at- 
likta meistriškai, bet tas meistriškumas dvelkia šalčiu. Net 
Diureriui nepavyko susidoroti su dviguba šio darbo užduo- 
timi: rūmų patosu ir spekuliatyviu humanistų sumanymų išdės- 
tymu. Kai jis galiausiai įrašė paskutiniame „Triumfo arkos" 
lakšte 1515 metus, atsikvėpė su didžiausiu palengvėjimu. O 
raižytojai dar ilgai raižė graviūrą. Maksimilianas vis reika- 
lavo bandomųjų atspaudų ir atmesdavo juos. Praėjo metai, kol 
pagaliau negirdėtas darbas buvo baigtas. 

Po Triumfo arkos, pavaizduotos popieriuje, Maksimilianas 
užsigeidė pamatyti taip pat popieriuje triumfo procesiją, ku- 
rioje paskui imperatoriaus triumfo vežimą turėjo sekti daugy- 
bė dvariškių ir pavaldinių raiti ir pėsti, o svitą turėjo suda- 
ryti figūros, reiškiančios visokias vertybes ir dorybes. Šitam 
sumanymui vykdyti vėl teko surinkti mokslininkus, architek- 
tus, dailininkus. Į darbą vėl buvo įdėta daug jėgų ir visokių 
žinių.  Diureris dar nebuvo baigęs piešinių „Triumfo arkai", 
o iš jo jau buvo pareikalauta, kad nupieštų „Triumfo proce- 
sijos" ekizus, be to, labai greitai. Vienas iš pačių pirmųjų 
eskizų — plunksna nupieštas piešinys, vaizduojantis imperato- 
riaus triumfo vežimą, žavi savo gyvumu. Jis padarytas lyg 
vienu plunksnos brūkštelėjimu, kaip sako dabartiniai grafikai, 
„vienu atsikvėpimu". 

Tačiau reikėjo ne improvizacinio lengvumo, o iškilmingo, 
smulkmeniško alegoriškumo, kad nupieštum tokią „Triumfo 
procesiją", kokią vaizdavosi Maksimilianas. Diureris nupiešė 
imperatorių su taikos palmės šaka vienoje rankoje ir skeptru 
kitoje. Jis iškilmingai sėdi soste, įtaisytame vežime. Jo ve- 
žėjas — simboliška Proto figūra. Po figūra, kad nebūtų abejo- 
nių, įrašytas atitinkamas įrašas lotynų kalba. Ratai simboli- 
zuoja pagrindines valdovo savybes: Didingumą, Garbę, Orumą 
ir Šlovę,—tai yra užrašyta ant kiekvieno ratlankio. 

Šalia vežimo eina ir vežime stovi, apsupę imperatorių, 
Įžvalgumas, Išmintingumas, Pastovumas, Saikingumas, Gerašir- 
diškumas,  Atlaidumas, Teisingumas, Ramybė — svarbiausios 
valdovo savybės — stambios moterys, aprengtos antikiniais ap- 
darais, su vainikais rankose. Imperatoriui virš galvos — Saulė. 
Užrašas skelbia: „Kas yra Saulė danguje — tas Imperatorius že- 
mėje." Taip atrodė tos naujos įkūnytos humanistų svajonės 
apie imperatorių — didį, teisingą, garbingą, protingą, pastovų, 
saikingą, geraširdį ir taip toliau, ir taip toliau, ir taip toliau. 

Maksimilianui gyvam esant raižinys nebuvo baigtas. Vė- 
liau Diureris atskirai išleido šio darbo dalis, kad jos veltui ne- 
prapultų. Tai „Imperatoriaus Maksimiliano triumfo vežimas" 
ir „Mažasis triumfo vežimas". Kai žiūri į jas, ir mokaisi, ir 
darosi liūdna. Čia yra ir prašmatnumo, ir ornamentinių puoš- 
menų, ir iškilmingumo, ir alegorinio daugiareikšmiškumo, ir 
visokeriopo mokslingumo, nėra tik gyvos linijos, nėra šviesos 
kontrastų, nėra veiksmo. 

Dėmesys, kuriuo apdovanodavo Diurerį Maksimilianas, bū- 
tų buvusi tikra nelaimė dailininkui, jeigu nebūtų buvusios 
dar vienos išradingo imperatoriaus idėjos. Šį sykį jis panoro 
turėti vienintelę tam tikru atžvilgiu maldaknygę. Maldaknygė 
buvo atspausdinta keliais egzemplioriais Augsburgo spaustu- 
vininkų puikiame pergamente. Leidiniui buvo nulietas ypatingas 
šriftas, panašus į rankraščio. Kiekviename puslapyje buvo pa- 
likti platūs pakraščiai. Jie turėjo būti išgražinti vaizdais. Pie- 
šiniai buvo užsakyti pas Diurerį, Luką Kranachą Vyresnįjį, 
Hansą, Baldungą Griną, Hansą Burgmajerį, Jorgą Brejų. Nuo- 
stabus žvaigždynas! Buvo numatyta piešinius paversti me- 
džio raižiniais ir atspausti maldaknygės pakraščiuose. Tačiau 
Maksimilianas nekantravo. Jis pareikalavo nebaigto darbo. Mes 
pavadintume jį maketu su iliustracijomis. Vienintelis egzėmp- 

liorius su originaliais dailininkų piešiniais buvo įteiktas Mak- 
similianui, ir jis nebenorėjo su juo skirtis, teisingai nuspren- 
dęs, kad tokios maldaknygės niekas pasaulyje neturės. 

Keturiasdešimt penki piešiniai maldaknygėje yra Diurerio. 
Jie nupiešti trijų spalvų rašalu: violetiniu, raudonu, žaliu. 
Plunksna slydo pergamentu lengvai, laisvai, veržliai. Diureris 
džiaugsmingai improvizavo. Vieno ar kito piešinio pasirody- 
mo pretekstas ne visada nusakomas maldos arba psalmės žo- 
džiais, šalia kurių jis pasirodo. Kartais šitą ryšį nustatyti sun- 
ku, nors amžininkams jis, matyt, būdavo aiškus, o kartais jo 
visai nebūdavo. 

Maldaknygės pakraščiuose šuoliuoja raiteliai, landsknech- 
tai kovoja su valstiečiais ir riteriais, mirtis vejasi raitelį, tur- 
tingas biurgeris duoda išmaldą vargšui, taikiai kalbasi vals- 
tiečiai. Siužetai, paimti iš „Šventųjų gyvenimų", yra šalia mi- 
tų ir pasakėčių siužetų. Bakchas pasirodo šalia Kristaus. At- 
siranda komiški personažai — štai gydytojas, kuris apžiūrinėja 
buteliuką su šlapimu, laisvoje rankoje laikydamas rožančių: 
jis daugiau tikisi iš maldos negu iš savo gydymo. Šventieji, 
nusidėjėliai, heraldikos baidyklės, paukščiai, žvėrys, vaisiai, — 
ko ten tiktai nėra! Kartais Diureriui užtenka vieno maldos ar 
psalmės žodžio, kad būtų įkvėptas piešiniui, kartais jis aps1- 
eina net be jo. Lapė, viliojanti vištas grodama fleita, pasirodė 
puslapio, kuriame buvo malda „Tėve mūsų...", pakraštyje. Ko- 
dėl? Tikriausiai todėl, kad šitos maldos tęsinyje skamba žo- 
džiai: „Ir saugok mus nuo pagundos..." 

Piešinių dydis priklausė nuo knygos pakraščių dydžio. Te- 
ko skaitytis su šiuo apribojimu ir šrifto charakteriu, su stam- 
biomis iškilmingomis jos raidėmis. Tačiau nei šitai, nei kitų 
žymių dailininkų kaimynystė — niekas negalėjo sugluminti Diu- 
rerio. Niekur ir niekada anksčiau, ko gero, nebuvo pasireiš- 
kusi su tokia jėga jo esmės mocartiška pradžia kaip šituose 
piešiniuose. Pagautas beribio įkvėpimo, jis visai nepaisė, kad 
piešia ne kam kitam, o imperatoriui. Piešė iš karto, be juod- 
raščio ir netaisydamas! Kai įsižiūri į šitą genialią improvizaciją, 
net kvapą gniaužia drąsa, lengvumas, linksmumas, kurie čia 
atsispindi. 

Na, o kaip imperatorius Maksimilianas? Kaip atsidėkojo 
dailininkui už „Triumfo arką", „Triumfo procesiją", už pie- 
šinius maldaknygei? Kaip jam buvo būdinga. Pinigų jis ne- 

turėjo. Pasiuntė ilgą ir iškalbingą raštą Niurnbergo tarybai, 
kuriai paliepė už paslaugas, Diurerio padarytas jam, impera- 
toriui, ir pagerbiant jo talentą, dailininką atleisti nuo visų 
miesto mokesčių. Niurnbergo taryba į imperatoriaus valią pa- 
žiūrėjo palyginti santūriai. Paslaugos imperatoriui? Puiku! Bet 
kuo čia dėtas Niurnbergo iždas: Diureris turi mokėti mokesčius 
kaip kiekvienas miesto gyventojas. Taryba atidėjo imperato- 
riaus laišką į šalį. 

Diureris laukė metus, laukė dvejus. 1515 metais priminė 
imperatoriui viską, ką jam yra padaręs ir už ką pakol kas nė 
skatiko nėra gavęs. Aišku, jis suformulavo šią mintį manda- 
giai. Imperatorius nesigynė, kad jis dailininkui skolingas. Ta- 
čiau atsilyginti negalėjo. Norėdamas išsisukti iš keblios padė- 
ties, Maksimilianas paliepė Niurnbergui kasmet mokėti Diu- 
reriui 100 guldenų pensiją iš tų pinigų, kuriuos imperijos mies- 
tas turėjo įmokėti į jo kasą. „Privilegija"—taip buvo vadinami 
šitie pinigai — buvo nelabai didelė palyginti su tuo, ką dai- 
lininkas buvo padaręs imperatoriui. O svarbiausia, jų išmo- 
kėjimas priklausė nuo Niurnbergo ponų patarėjų geros va- 
lios. Ir Diureris vėliau patyrė nemažai vargo, kol išgavo šituos 
sąžiningai uždirbtus pinigus. Tačiau, būdamas savo epochos sū- 
nus, jis iki pat mirties manė, kad Maksimilianas, „pagirtinos 
atminties vertas valdovas", jam suteikdavo didelę garbę nuo- 
latos duodamas užsakymų. 

Kai įsiskaitai į milžiniškus Diurerio darbų katalogus, ku- 
liuose jo kūriniai išdėstyti chronologine tvarka, matai, kad 
prieš kai kuriuos metus pavadinimų daug, o prieš kitus-— 
mažai. Sios lentelės yra užfiksavusios įkvėpimo pakilimus ir 
mislūgimus, kūrybinio ritmo pagreitėjimus ir sulėtėjimus. Jų 
kaitaliojimesi galima net pastebėti tam tikrą dėsningumą. Me- 
tai, prasidėję po to, kai dailininkas užbaigė „Meistriškąsias 
graviūras", gali pasirodyti nelabai vaisingi. .. 

Tačiau jiems priklauso naujos technikos ieškojimas. Tuo 
metu Diureris jau buvo pasiekęs didžiausią tobulybę vario 
graviūros kūrime. Sios technikos griežtumas, lėtumas ruošiant 
lentas niekada jam neatrodė trukdymas. Bet Diureris nebūtų 
buvęs Diureris, jeigu, išgirdęs apie naują graviravimo būdą, 
jo nebūtų išbandęs. Tas būdas buvo ofortas. Metalo lenta pa- 
dengiama laku, jame išraižomas piešinys, paskui lenta įkišama 
į rūgšti. Rūgštis išgraužia metalą tose vietose, kur per laką 

eina nubrėžti brūkšniai, ir jame palieka vageles dažams. „Pieš- 
ti" ant lako, aišku, kur kas lengviau negu raižyti varį — ranka 
gali greičiau judėti, veržliau, laisviau... Diureris darė savo 
ofortus geležies lentelėse. Geležį ėsdinti rūgštimi jis buvo iš- 
mokęs ginklų meistrų dirbtuvėse. Šitaip jie puošdavo savo ga- 
minius. 

Atspaudai jį nuvylė. Piešinys buvo blankus. Jo susižavėji- 
mas nauja technika truko neilgai. Ir vis dėlto tarp nedaugelio 
jo geležies ofortų yra vienas nuostabus. Tai „Veronikos dro- 
bulė". 

Skrendantis angelas laiko drobulę su Kristaus veido at- 
vaizdu. Drobulė susukta uraganinio vėjo taip, kad šio veido 
iš karto ir neįžiūrėsi. Tamsi audra šėlsta virš pasaulio, plėšia 
angelo apdarą... Tos epochos audros, uraganai, siaučiantys 
žmonių širdyse, pavaizduoti šiame lakšte. Įkvėpimas, kurio ap- 
imtas Diureris kūrė šį lakštą, rodo, kad jis buvo sutrikęs ir 
sunerimęs. 


XII SKYRIUS 


Diurerio darbuose mus stebina nepaprastai įvairios temos 
ir manieros. Diureris galėdavo iki užsimiršimo ir ilgai tapyti 
žalios pievutės kampelį, įdėmiai žiūrėdamas 1 kiekvieną žolytę, 
sakytum pasaulyje būtų tik gysločiai, pienės ir sinevadai. Šios 
žolės jam turėjo tokią reikšmę, tarsi jos būtų ištisas pasaulis, 
kuriame sudvasintas kiekvienas žolės stiebelis. Jis galėdavo 
čiupti anglį ir greitai keliomis linijomis nupiešti kaulėtą mir- 
ties figūrą. Sunku įsivaizduoti, kad ta pati ranka plonu tep- 
tuku piešė žalią pievutę ir anglimi — mirtį, jojančią arkliu. 

Diureris galėdavo nutapyti savo autoportretą — iškilmingai 
paradinį, tauriai gražų. Ir taip pat galėdavo nupiešti save nuo- 
ga pabrėždamas nuovargį ir irstančio kūno silpnumą. Atro- 
do, kad tarp darbų, kurie dvelkia ramybe, ir tų, kurie perimti 
stipraus nerimo, ir tų, kurie poetizuoja vaizduojamąjį — tarp 
jų ir jį patį —ir tų, kurie be gailesčio perteikia jo prozą, siū- 
buoja kažkokia švytuoklė ir jos mostai smarkūs ir platūs. 

Daugelį iš tų kraštutinumų galima paaiškinti Diurerio cha- 
rakteriu, daugelį — epocha, gimtosios šalies ir gimtojo mies- 
to gyvenimu. Jis buvo jautrus ir imlus savo epochos sūnus. 

Atsiliepdavo į visus požeminius istorijos smūgius, į visus dva- 
sinius svyravimus visuomenės atmosferoje. Nuo jaunystės daug 
kartų buvo liudininku netikėtų ir didelių permainų jį supusių 
žmonių nuotaikose. Audringos švenčių linksmybės, kai visas 
miestas valgydavo kiek tik lįsdavo, gerdavo kiek tilpdavo, dai- 
nuodavo kol užkimdavo, šokdavo kol nugriūdavo ir kai di- 
džiuliai stalai po atviru dangumi lūždavo nuo vaišių, būdavo 
pakeičiamos niūriu atgailavimu. Žmonės, kurie ką tik užsimiršę 
linksminosi, nuoširdžiai atgailaudavo, šliaužiodavo ant kelių 
bažnyčioje arba koplyčioje, plakdavo save, kol pasirodydavo 
kraujas, užsikabindavo ant kaklo sunkias grandines, kurių gale 
būdavo mediniai arba geležiniai kryžiai, darydavo įžadus, vie- 
ną už kitą skausmingesnius. Žmonės, ką tik dabinęsi puošniais 
drabužiais, staiga juos pakeisdavo skarmalais ir ašutinėmis. 
Gyvenimo džiaugsmo kupinas kvatojimas užleisdavo vietą kar- 
čioms ašaroms. Nerimastingas gandas arba nesuprantamas gam- 
tos reiškinys, kaip saulės ar mėnulio užtemimas — apie kometą 
ir kalbėti nėra ko,— sukeldavo minios siaubą. Ramius biurge- 
rius, galvotus amatininkus tuoj pat apimdavo paniška baimė: 
jie drebėdavo, nujausdami, kad artėja katastrofos. 

Ryški šviesa ir juoda tamsa toje epochoje greitai kaita- 
liodavosi. Ta pati aikštė būdavo švenčių ir mirties bausmės 
vykdymo vieta. Iš pokylių salės, apšviestos fakelų ir žvakių, 
žmogus išeidavo į neperregimą ir pavojingą gatvių tamsą. Gra- 
žūs patricijų namai, pastatyti italų maniera, rudenį skęsdavo 
neperbrendamame dumble. Žydinčių sodų kvepėjimas sumiš- 
davo su smarve, einančia iš gatvių, kuriomis du kartus per 
dieną — rytą ir vakare — būdavo varoma miesto banda, ku- 
riose vaikščiodavo kiaulės ir į kurias būdavo išmetamos 
šiukšlės. 

Štai dvi nuomonės apie Niurnbergą. Italų mokslininkas Enė- 
ja Silvijus Pikolominis, būsimasis Romos popiežius, šūkavo 
savo kelionių užrašuose: „Niurnbergas! Koks reginys! Koks 
žėrėjimas! Koks žavesys! Koks kilnumas! Koks tvarkymasis! 
Ko tik čia nėra, kad būtų pavadintas miesto idealu?! Kiekvie- 
nam, kuris važiuos iš Žemosios Frankonijos ir pamatys tolu- 
moje šitą nuostabų miestą, jis atrodys iš tiesų didingai 
žėrintis. Įvažiavus pro jo vartus, tai patvirtins gatvių grožis 
ir namų švara. Šv. Zebaldo ir šv. Lauryno bažnyčios — didin- 

gos ir gražios, imperatoriaus tvirtovė stovi išdidi ir rūsti aukš- 
tumoje, biurgerių namai — kaip kunigaikščių." 

O vyskupas Jonas Neimarietis rašė savo luomo draugui į 
Prahą, kad po lietaus Niurnbergo gatvių net arkliais neperjosi. 
Arklys, žiūrėk, įsmunka į duobę arba apteškia raitelį nuo kojų 
iki galvos dvokiančiu purvu. Katro buvo teisybė? Abiejų. Pagal 
kitų amžininkų liudijimus, pagal eiles meisterzingerių, gar- 
binusių gimtąjį miestą, ir pagal komedijų spektaklių tekstus — 
„fastnachtšpylius"— Niurnbergas iškyla prieš mus ir vienoks, 
ir kitoks. Ir stebinantis atvykusįjį puikiausiais statiniais, ir 
skęstantis purve. Miesto tarybos nariai darganotomis dieno- 
mis į posėdžius eidavo apsiavę ant įprastų batų medinius arba 
su kojokais. Miestas turėdavo specialių meistrų — grindikų, bet 
jie būdavo atsakingi tik už pagrindines aikštes ir kelių gatvių 
grindimą akmenimis. 

Valdžia nuolatos leisdavo potvarkius, kuriuose reikalauda- 
vo gatves laikyti švarias, pabarstyti smėliu ir žvyru, pamaz- 
gas ir šiukšles pilti ne pro langus, o tik į upelius ir į upę, 
tekančius per miestą. Ji čia drausdavo leisti kiaules į gatvę, 
čia netrukdydavo šitai daryti tik nustatytomis valandomis, bet 
niekaip negalėjo sukliudyti kiaulėms vaikščioti važiuojamąja 
gatvės dalimi. Auštant per miestą eidavo tarnautojas ir ran- 
kiodavo pastipusius šunis, kates, vištas, gyventojų išmestus 
naktį į gatvę. Prieš didžiąsias šventes, prieš atvažiuojant kil- 
mingiems svečiams miestas būdavo valomas: būdavo šluojama 
aikštė priešais rotušę, aplink pagrindinį miesto šulinį su fon- 
tanu, gatvės prieš bažnyčias ir net vienuolynus. 

Bažnyčios, apie kurias susižavėjęs rašė Enėja Silvijus, iš 
tiesų buvo iškilmingos ir gražios. Jų aukšti bokštai — Diure- 
rio laikais jie kaip tik buvo aukštinami — būdavo matyti iš 
toli. Tačiau kai keleivis įžengdavo į miestą, jie išnykdavo 
jam iš akių. Gatvės buvo siauros ir ankštai užstatytos. Pakeli 
galvą, ir ji atsiremia į dviaukščio ar triaukščio namo sieną, 
į statų stogą, o bažnyčių nematyti. Eini į jas aklai kreivais 
skersgatviais; jos čia dingsta, čia pasirodo pro tarpus tarp 
namų. Laisvos žemės mieste mažai. Namai statomi vieni prie 
kitų. Gatvę dar labiau siaurina priestatai, išsikišę antrojo ar 
trečiojo aukšto lygyje. Iš namo išsikiša tai dengtas įėjimas 


F. Zoepfl. „Deutsche Kulturgeschichte", Bd. I, 
Freiburg, 1928, S. 575. 


273 


į rūsį, tai laiptai, vedantys į viršutinį aukštą, tai pristatyta 
krautuvė. Tas ankštumas, tos iškyšos, tas namų susigrūdimas 
yra Diurerio. paveiksluose, graviūrose, piešiniuose. Bet juose 
pro spragas sienose, pro arkas, pro tarpą tarp medžių kamienų 
matyti atviri toliai, platus slėnis, įkūnyta svajonė apie nieko 
neužstotas platybes, nuolatinis-susikimšimo ir erdvės kontrastas. 

Miestas ištisus metus busdavo auštant ir eidavo miegoti 
temstant. Žibintus šviečiant naktį gatvėse Diureris buvo matęs 
per visą savo gyvenimą gimtajame mieste labai mažai kartų. 
Jie būdavo pakabinami gaisro metu, užpuolus priešui ir atsiti- 
kus kitoms nelaimėms, kad žmonės, bėgantys į pagalbą, matytų 
kelią ir nenusisuktų sprando. Žibintai pasirodydavo, kai miestą 
lankydavo imperatoriai arba kunigaikščiai. Paprastai tas, kuris 
ryždavosi naktį eiti į gatvę, pats nešdavosi žibintą, o turtin- 
gą žmogų lydėdavo tarnai su fakelais. 

Diurerio laiškuose ir dienoraščiuose stebina greiti perėji- 
mai nuo to, kas tauru, prie to, kas menka, nuo proziškų smulk- 
menų prie poetinių apmąstymų. Kraštutinumais, ryškiais kon- 
trastais buvo nuspalvintas jo gimtojo miesto gyvenimas, min- 
tantis audringos, neramios epochos syvais. Tas greitas nuotaikų 
keitimasis visuomeniniame gyvenime turėjo didelės įtakos ir 
Diurerio charakteriui, ir visai jo kūrybai. Miestas ne tik įtemp- 
tai dirbo savo amatininkų dirbtuvėse, spausdino knygas savo 
puikiose spaustuvėse, darė visokius tyrimus mokslininkų ka- 
binetuose, bet ir gyveno nuolat bijodamas pavojų. 

Bokštuose viršum miesto vartų dieną ir naktį stovėdavo 
sargyba, žiūrėdama, ar nesiartina priešas. Nuolatiniai priešai 
būdavo riteriai-plėšikai. Be to, miestą dažnai įtraukdavo į ka- 
rus įvairūs vokiečių kunigaikščiai, kovojantys vienas su kitu, 
jam grėsdavo ir turkų užpuolimas — šie braudavosi į vengrų 
ir austrų žemes, — ir daugelis kitokių įprastų ir dar nežinomų 
pavojų. Kiekvienas suaugęs miestelėnas visada turėdavo na- 
muose užtaisytą ginklą. Paprastas miestelėnas pavojaus valandą 
stovėdavo po miesto vėliava kaip pėstininkas, turtingas — kaip 
raitelis. Kiekvienas miestelėnas privalėjo gerai mokėti nau- 
dotis arbaletu arba šaunamuoju ginklu. 

Nuo vaikystės Diureris žinojo, kad visa, kas miesto gyve- 
nime svarbiausia — iškilminga ir niūru,— susiję su Turgaus 
aikšte. Čia būdavo skelbiami miesto valdžios įsakymai, būdavo 
skelbiami ir vykdomi nuosprendžiai. Nuosprendžius skaitydavo 

garsiai iš rotušės balkono miesto raštininkas. Prieš rotušę sto- 
vėjo gėdos stulpas. Prie jo būdavo pririšami palūkininkai, per- 
viršiję ir šiaip didelius procentus, leidžiamus įstatymo, demas- 
kuoti šmeižikai, apgaudinėtojai. Moterys, apkaltintos neištiki- 
mybe savo vyrams, būdavo pastatomos prie gėdos stulpo, ir 
prie jo didžiule vinimi prikalama jų ausis. Šalia gėdos stul- 
po buvo dar vienas bausmės vykdymo instrumentas—,,sūpy- 
nės "— atrama su siūbuojančia sija, prie kurios galo būdavo 
pritvirtintas geležinis narvas. Į jį būdavo įkišami nuteistieji. 
Budelis įsupdavo ag, ir ji čia įmerkdavo nelaimingąjį į gat- 
vės purvyną, čia ištraukdavo iš jo ir, galiausiai persivertusi, 
įmesdavo jį į griovį, pilną vandens. Taip būdavo kankinami 
pažeidusieji prekybos taisykles, pavyzdžiui, tie, kurie būdavo 
įmaišę į gerus produktus blogų. 

Nuteistieji būdavo laikomi rotušės rūsyje. Požeminis kalė- 
jimas buvo vadinamas ,,duobe". 

Niurnbergo magistrato tų pačių 1515 metų, prie kurių pri- 
ėjome savo pasakojime, popieriuose yra išlikęs įrašas apie 
Jorgo Firlingo teismo procesą. Archyvinis dokumentas pasakoja, 
kad šis niurnbergietis skaudžiai įžeidęs gatvėje meistrą Al- 
brechtą Diurerį ir net įžeidęs jį veiksmu. Miesto valdžia čia 
įsimaišė nieko nelaukusi. Nukentėjusysis ir įžeidėjas tuoj pat 
buvo apklausti. Paskui Firlingas buvo uždarytas „duobėje", iš 
kurios buvo keletą kartų išvestas apklausai. Po vienos ap- 
klausos buvo užrašyta: „Jeigu jis nepasakys tiesos, turės kęs- 
ti skausmą", tai yra bus tęsiamas tardymas kankinant. Kvotai 
buvo pakviesti Firlingo ir Diurerio liudytojai. Įžeidėjas, kuris 
prisipažino esąs kaltas, buvo nuteistas mėnesį kalėti „gduobė- 
je", bet paleistas, Diureriui paprašius. Kokia buvo susikirtimo 
priežastis, nežinoma, tačiau senojo dokumento puslapiuose at- 
gyja Diurerio epocha, o svarbiausia—jo charakteris. Priblokš- 
tas įžeidimo, jis norėjo, kad įžeidėjas būtų nubaustas. Bet, 
sužinojęs, kad tas turės mėnesį praleisti „duobėje“, jo pagai- 
lėjo ir paprašė, kad būtų panaikintas nuosprendis. Pradėjo 
civilinę bylą degdamas pykčiu, o atvėsęs ir nusiraminęs ją 
baigė taikiai. Toks buvo Diureris! Žiaurumas jam kėlė pasi- 
šlykštėjimą. 

Puošnūs ir sudėtingi buvo niurnbergiečių apdarai. Buvo 
madinga tanki raštuota lininė medžiaga su jaustu sidabriniu 
siūlu, šilkas, atlasas, sunkus aksomas, gelumbė, ypač flaman- 

diška, mezginiai, plonos vilnonės medžiagos. Skambūs sidabri- 
niai varpeliai, prisiūti prie apsiaustų, paauksuotos arba pjaus- 
tinėtos sagos. Vyrai nešiojo aptemptus drabužius, ant krūtinės 
pamuštus vata, prie kostiumų būdavo prisiuvamos raidės, gė- 
lių, žaibų, žvaigždžių atvaizdai. Mada į Niurnbergą ateidavo 
iš Prancūzijos, Burgundijos, Italijos ir dažnai keisdavosi. Tuo 
metu, kai Diureris gyveno, ryškios drabužių spalvos kartą bu- 
vo išstumtos juodos spalvos. Sat nutiko po to, kai impera- 
torius ir jo svita mieste pasirodė nuo galvos iki kojų aps1- 
vilkę juodais drabužiais. Bet ši mada išsilaikė neilgai. Greitai 
vėl paėmė viršų ryškios spalvos. 

Vyrai nešiojo striukes su tokiais iškirpimais rankovėse, kad 
pro juos būdavo matyti sniego baltumo marškiniai, ir striu- 
kes su didelėmis iškirptėmis ant krūtinės viršum išsiuvinėtų 
marškinių. Ilga liemenė buvo užleidusi vietą trumpai, aptemptai 
striukei, kuri vos siekdavo klubus. Rankovės būdavo tai labai 
siauros, tai labai plačios, išpūstos, su jsmaugomis, tai trum- 
pos, tai ilgos. O kelnės, kažkada plačios ir trumpos, buvo il- 
gos ir taip aptemptos, kad kunigai su pasipiktinimu jas pliek- 
davo per pamokslus kaip į pagundą vedančias ir begėdiškas. 
Diržai buvo nešiojami nusmaukti beveik iki klubų. Turtingi vy- 
rai juos puošdavo brangakmeniais ir paauksinimais. Jauni puo- 
šeivos prie diržų prisikabindavo durklus, peilius, kuriais jie 
pjaustydavo mėsą, išsiuvinėtas pinigines. Jauniesiems dabitoms 
ant pečių būdavo trumputis apsiaustas. Solidaus amžiaus vyrai 
nešiojo ilgus apsiaustus, dailiai pakeldami jų skvernus, kad 
būtų matyti puošnus apavas. Apavo mada keisdavosi ypač daž- 
nai. Vienu metu buvo nešiojami pusbačiai su ilgomis smailio- 
mis nosimis, kurios buvo vadinamos „velnio nosimis". Tokie 
pusbačiai matyti daugelyje Diurerio graviūrų. Vėliau mada 
pasikeitė. Buvo madingi pusbačiai su bukomis ir trumpomis 
nosimis. Miestelėnai juos praminė „karvės snukiais". 

Moterų suknelės glaudžiai aptempdavo kūną. Madingos buvo 
gilios iškirptės ant krūtinės ir nugaros. Damos virš suknelių 
nešiodavo liemenėles, apvedžiotas švelniu kailiu, o kai eida- 
vo iš namų j gatvę, apsisiausdavo plačiais ilgais apsiaustais, 
juos užsegdavo juvelyrų darbo sagtimis, sutraukdamos dide- 
les klostes. 

Daugelis miesto valdžios nuosprendžių ir net imperijos sei- 
mai stengėsi apriboti drabužių puošnumą, bet būdavo bejė- 

giai prieš mados epidemijas. Niurnbergo gyventojas galėjo 
stebėti visus greitai besikeičiančios mados kaprizus puošnioje 
minioje, kuri vaikščiodavo aplink puikų fontaną. 

Bet čia būdavo galima pamatyti ne tik dabišius ar dabi- 
šes. Aplink fontaną miesto budelis vedžiodavo, norėdamas su- 
gėdinti, nepataisomus girtuoklius, sukčiaujančius kortuotojus 
ir piktas liežuvautojas. 

Gatvėse labai daug būdavo elgetų ir luošių, ir miesto val- 
džiai tekdavo imtis priemonių, kad būtų apribotas jų skai- 
čius. Buvo paaiškinta, kad prašyti išmaldos mieste gali tik 
saviškiai, bet jokiu būdu ne ateiviai elgetos. Buvo nurody- 
ta, kad elgetos gali vedžiotis vaikus ne vyresnius kaip aštuo- 
ner metų, o vyresniuosius turi siųsti padienių darbų dirbti. El- 
getos turėjo nešioti išskirtinius ženklus. Jų kaulėti, vėjo nu- 
gairinti veidai, tikros ir išmoktos nevilties gestai, jų skar- 
malai įstrigo dailininko atmintin. 


Keletą kartų Diureris buvo tapęs rūsčios ceremonijos — 
raupsuotųjų išvarymo liudininku. Kiekvienas, kuris įtardavo ką 
nors sergant raupsais, turėjo tai pranešti valdžiai. Tas, kuris 
būdavo įskųstas, stodavo prieš šiuos žmones: gydytojus, pir- 
tininkus, kirpėjus. 

Jeigu įtarimas pasitvirtindavo, kunigas atlaikydavo ypa- 
tingas mišias. Raupsuotasis, kurio visi šalindavosi, paskutinį 
kartą eidavo į bažnyčią, atsistodavo ten po juoda uždanga, ir 
dvasininkas, jam dar gyvam esant, skaitydavo egzortus, iš- 
klausydavo išpažintį, suteikdavo komuniją, paduodavo, kalbė- 
damas maldas, juodus raupsuotojo drabužius: pirštines, kurias 
šis turėdavo čia pat užsimauti, kelionės lazdą, puodelį, krepšį 
duonai. Laidotuvių giesmėms aidint, kunigas išvesdavo nelai- 
mingąjį į raupsuotiesiems skirtą prieglaudą. Tas, kuris sykį 
buvo regėjęs šią procedūrą, įsiminė ją visam gyvenimui. Ją 
matydavo nakties košmaruose. Jeigu žmogui iškildavo votis, 
jis mirtinai persigąsdavo, net slėpdavosi nuo kaimynų ir ar- 
timųjų, saugodamasis sukelti baisų įtarimą. 

Dėl susikimšimo ir ankštumo miesto gyventojai, ypač vai- 
kai, ilgai sirgdavo pavojingomis ligomis. Niurnbergas buvo 
vienas iš nedaugelio Vokietijos miestų, kurie turėjo savo gy- 
dytojus. Tačiau jie gydydavo ne visus. Rašydamas apie tai, 
kaip sirgo ir mirė jo tėvai, Diureris nė vienu žodžiu neužsi- 

minė, kad jiems buvo kvietęs gydytojus. Matyt, jo šeima, 
nors buvo pasiturinti, gydydavosi naminiais vaistais. 

Miesto gyvenime buvo didelė nelygybė tarp jo gyventojų, 
netgi tarp tų, kurie gyveno toje pačioje gatvėje. Iš viso tik 
keturiasdešimt dvi šeimos — trisdešimt keturios patricijų ir 
aštuonios turtingiausių amatininkų — turėjo teisę siųsti atsto- 
vus į Mažąją tarybą, sprendusią visus reikalus. 

Į kai kurių profesijų atstovus niurnbergiečiai žiūrėdavo su 
panieka, pavyzdžiui, į audėjus, kurie ausdavo audeklus iš li- 
no. Taip j juos buvo žiūrima visoje Vokietijoje. Linų audėjo 
sūnus jokiu būdu negalėdavo tapti auksakaliu, net jeigu ir 
būtų išmokęs šitą amatą. Jam būdavo uždrausta daugelis kitų 
garbingų profesijų. Visuomenė rodydavo panieką malūninin- 
kams ir kai kuriems miesto tarnautojams: teismo vykdytojams, 
sargams, mokesčių rinkėjams, kurie imdavo muitą už įvažia- 
vimą į miestą. Dar labiau niekindavo šlavėjus, kailialupius, ka- 
minkrėčius, pirtininkus. Jų visaip šalindavosi. Širdyje niekin- 
davo miesto budelį ir jo padėjėjus, bet kalbėdavosi su jais, 
jeigu pasitaikydavo sutikti gatvėje, jiems meilikaudavo, per 
šventes duodavo dovanų. Kas žino, ar neteks su jais geriau 
susipažinti, o budelio ranka gali būti ir sunki, ir lengva, ir 
net, vykdydama mirties bausmę, gebanti sutrumpinti arba pra- 
tęsti kankinimą. 

Miestas mėgo ir mokėjo švęsti šventes. Kalėdų išvakarėse 
namai būdavo išpuošiami šakelių girliandomis, perrištomis kas- 
pinais. Bažnyčioje būdavo pastatoma drožtinė prakartėlė su 
kūdikėlio Kristaus figūrėle. Per miestą lėtai ir oriai eidavo 
procesija, kurioje vaikai būdavo aprengti kaip angelai, pieme- 
nys, žyniai. Užtekdavo vieno ženklo, pavyzdžiui, žvaigždės ant 
lazdos, kad žiūrovai atpažintų, ką vaizduoja persirengėlis. Pa- 
našių simbolių kalba altorių paveiksluose daug sudėtingesnė ir 
subtilesnė, o karnavalo kostiumuose ir kaukėse — šiurkštesnė 
ir paprastesnė, bet jos pagrindas buvo tas pats. Dailininkas 
išmokdavo šitą kalbą dar vaikystėje. 

Daugelis šventinių papročių buvo kilę iš pagoniškosios se- 
novės, ypač Užgavėnių karnavalo papročiai. Linksmybė būdavo 
tokia audringa, kad valdžia iš anksto imdavosi atsargumo prie- 
monių paskirdama tvarkos saugotojus. Dar toli būdavo karna- 
valas, o žmonės jau darydavosi kaukes ir siūdavosi kostiumus. 
Vilkdavosi maskaradiniais drabužiais ir jauni, ir seni. Dvasi- 

ninkai, nors ir būdavo draudžiama, persirengdavo pasauliečiais. 
Pasauliečiai išeidavo į gatves kunigų ir vienuolių apdarais, 
su kartoninėmis vyskupo mitromis ir skardinėmis popiežiaus 
tiaromis. Taip atrodydami, jie guviai šokdavo ir dainuodavo 
nešvankias dainas. Vieną vienintelę dieną atrodydavo, kad 
skirtumo tarp luomų nėra ir visi draudimai panaikinti. Kilmingi 
ir turtingi žmonės karnavale pasirodydavo su amatininkų pri- 
juostėmis arba elgetų skarmalais. Drąsuoliai prisitaisydavo vel- 
nio ragus, ant pusbačių nusipiešdavo kanopas, prisidėdavo uo- 
degą ir pasirodydavo žmonėse — net pasakoti baisu — panašūs 
į velnius. Būdavo nusidėjėlių, kurie vaikštinėdavo per patį kar- 
navalo įkarštį beveik nuogi, ir tokių, kurie visą karnavalo naktį 
šliaužiodavo keturiomis kaip kvaili gyvuliai. Gatvėmis važiuo- 
davo stalių sumeistrautas laivas su ratais. Ant jo denio dai- 
nuodavo, šokdavo persirengėliai. Smuklės prekiaudavo ligi pra- 
švintant. 

Užgavėnių dienomis pagrindinėje Niurnbergo aikštėje bū- 
davo vaidinamos komedijos, sukurtos meisterzingerių. 

Per užgavėnes miestas būdavo pilnas ryškių kontrastų ir 
linksmų spalvų. Jos džiugindavo dailininkui akis. 

Prieš prasidedant didžiajam pasninkui, miestelėnai bėgio- 
davo po miestą su fakelais, ieškodavo Užgavėnių, o kai jas 
surasdavo — tai būdavo didžiulė lėlė, padaryta iš žabų, skudurų 
ir šiaudų — iškilmingai sudegindavo. Pirmą pasninko savaitę 
Niurnbergas, pakvipęs pasninko valgiais, rengdavo rungtynes. 
Biurgeriai fechtuodavosi špagomis, stengdamiesi įrodyti, kad 
tai daro ne blogiau už ponus bajorus. Verbų sekmadienį per 
miestą eidavo vaikai su puokštėmis verbų, perrištų ryškiais 
kaspinais ir papuoštų gėlėmis. Jie nunešdavo verbas į bažny- 
čias ir ten sudarydavo iškilmingą procesiją. Berniukai patar- 
nautojai už virvutės tempdavo asiliuką, išpjautą iš medžio, 
su Kristumi, iškilmingai sėdinčiu ant jo. Tokios procesijos 
atsispindėjo daugelyje Diurerio graviūrų ir kai kuriuose jo 
paveiksluose. 

Net nemokyti žmonės gerai įsiminė bažnytinį kalendorių 
ir pagal jį — šventes, o dar geriau ženklus ir padavimus, ki- 
lusius iš tolimos senovės. Tai buvo sava personažų — regimų 
ir literatūrinių — sistema. Dailininkas dar vaikystėje ją įsiminė 
ir tvirtai žinojo, kokiais simboliais — daiktais, drabužiais, veiks- 
mais, gėlėmis — reiškiami tie vaizdiniai. Sios simbolikos abė- 

celę jis nešiojosi daug gyvenimo metų, ją praturtinęs ir pa- 
daręs sudėtingesnę savo kūryboje. 

Prieš velykas ir per velykas miestelėnai rengdavo spek- 
taklius. Vaidindavo epizodus iš „Dievo kančių", pasirinkę, kas 
svarbiausia: Judo išdavystę, Petro atskalūniškumą, Jėzaus pri- 
kalimą prie kryžiaus, nuėmimą nuo kryžiaus ir apraudojimą. 
Pagal altorių paveikslus ir graviūras atlikėjai žinodavo, kaip 
apsirengti ir nusigrimuoti, kokias pozas rodyti, o naivios šitų 
spektaklių mizanscenos turėdavo įtakos paveikslų ir graviūrų 
kompozicijai. Susidarė bendra tam tikrų epizodų vaizdavimo 
tradicija. 

Misterijų vaidinimuose, kuriuose paprastai būdavo laiko- 
masi evangelijos tekstų, būdavo įvedami komiški personažai, 
neturintys nieko bendro su šventraščiu. Tragiškos moterų — 
miros nešėjų — figūros. Jos atnešė mirą Kristui karste patepti 
ir susidūrė su komiškų prekiautojų gydomosiomis žolelėmis ir 
tepalais, giriančiu savo prekes su mugei deramu maivymusi. 
Prieš žiūrovus pasirodydavo ištvirkaujantys velniai, dejuoda- 
vo ir apraudodavo savo likimą įmesti į pragarą vargšai nusidė- 
jėliai, o jų nuodėmės būdavo nusakomos scenoje nepadoriais 
eilėraščiais. 

Iš pradžių šie veikalai buvo vaidinami bažnyčioje, bet pa- 
mažu jie įgavo tokį pasaulietišką charakterį, kad vaidintojai 
išėjo į aikštę. Prie ankstesnių epizodų būdavo pridedami nau- 
ji— buitiniai, pavyzdžiui, linksma scenelė, kurioje apaštalas 
Petras apgauna šykštų smuklininką, arba kita, kurioje šėtonas 
kilnu, poetiška, su tuo, kas menka, buitiška, sudarydavo ryš- 
kius kontrastus, kurių negalėjo nepastebėti Diureris. 

Jo graviūroje „Kristaus suėmimas" plačiapetis senis čium- 
pa kardą ir užsimoja virš pargriauto luošio. Skaitę evangeli- 
ją žiūrovai suprato: Petras nukerta Malchai, vyriausiojo pra- 
našo vergui, ausį. 

Malchos poza ir mimika suteikia tragiškam įvykiui grotes- 
kinę gaidą. Šis epizodas pavaizduotas kaip scena iš misterijos. 
Vaidintojai jį suvaidindavo taip, kad, žiūrovų nuostabai, nu- 
kirsta ausis žnektelėdavo ant pakylos, o iš žaizdos natūraliai 
tekėdavo raudonas kraujas. Be to, Diureris buvo matęs, kad 
evangelijos scenų personažai šiuose spektakliuose išeina ant 
pakylų tokiais kostiumais, kokius nešioja jo amžininkai, ir 

žiūrovui atrodydavo, kad tokie ir turi būti. Dailininkui rei- 
kia stebėti. Jį traukdavo ne tik tai, kas vykdavo scenoje, bet 
ir tai, kas vykdavo aplinkui ją, daugiaveidėje, daugiabalsėje, 
margoje žiūrovų minioje. 

Gegužės mėnesį jaunieji miestelėnai šokdavo ratelį aplink 
medį, apkarstytą kaspinais, o per jonines degindavo laužus 
ir šokinėdavo per liepsną, leisdavo nuo kalvų ugnies ratus. 
Šventė, švenčiama ilgiausią metų dieną, buvo išlaikiusi daug 
pagonybės bruožų ir buvo tolima krikščionių dievobaimingumui. 

Mieste buvo švenčiamos ir bažnyčių pašventinimo dienos. 
Šią šventę rengdavo kiekviena parapija, bet kitų parapijų mies- 
telėnai jose būdavo pageidaujami svečiai, ir tomis dienomis, 
kaip rašė senovės kronikos autorius, būdavo „didysis gėrimas 
ir apsivalgymas". 

Niurnbergo įžymybės buvo puikūs turtuolių sodai. Baltai 
rausvi obelų ir vyšnių žiedai, gėlių lysvės, kuriose žydėdavo 
vilkdalgiai ir bijūnai, rožių krūmai žavėdavo Diurerį. Jis gė- 
rėdamasis apžiūrinėdavo šakas, lapus, pumpurus, žiedus. Mies- 
tas buvo išlaikęs daug kaimo gyvenimo bruožų. Turėjo laukų, 
pievų, ganyklų, mišką. Turtingi biurgeriai, aišku, patys žemės 
ūkio darbų nedirbdavo, ir beturčiams tekdavo pjauti žolę, rau- 
ti medžius, pjauti ir skaldyti malkas. Du kartus per dieną 
piemuo varydavo per miestą bandą. Miestelėnės eidavo į ga- 
nyklą melžti karvių. Kiekvienuose namuose buvo laikomos 
kiaulės, žąsys, vištos, antys. Tokį kiemą su daržinėmis, kiaulių 
loviu esame matę Diurerio graviūroje „Sūnus palaidūnas". 

Už tvirtovės sienos plytėjo lanka, kurioje miestelėnai žais- 
davo futbolą, bėgdavo lenktynių, rengdavo šokius. Šokti niurn- 
bergiečiai mėgdavo ir, norėdami surengti šokius, naudodavosi 
kiekviena dingstimi, nereikšmingiausia kalendoriuje švente. 
Kartais šokdavo rotušės salėje, priebažnytyje. Vienu metu su- 
sižavėjimas šokiais buvo toks didelis, kad juos rengdavo net 
vienuolynuose. Atsirasdavo klierikų, vienuolių, kurie drauge 
su pasauliečiais imdavo šokti, — apie tai sužinome iš rūsčių 
pamokslų, smerkiančių šį nedorą paprotį. Įvairiuose visuomenės 
sluoksniuose buvo šokama skirtingai. Buvo specialūs „Šokių 
nuostatai", išvardijantys patricijų šeimas, kurios turėjo išskir- 
tinę teisę būti pakviestos šokti į paradinę rotušės salę. Bū- 
tent pagal tuos nuostatus istorikai sužino, kas priklausė Niurn- 
bergo patriciatui. Iškilmingai ir oriai būdavo šokama patricijų 

namuose. Biurgeriai šokdavo greitai ir audringai, pasišokinė- 
dami, kaukšėdami sunkiais batais, mesdami į orą spiegiančias 
moteris. Metai po metų pamokslininkai kaltindavo masinį su- 
sižavėjimą tais velniškais šokiais, bet nukreipti nuo jų para- 
pijiečių nepajėgė. Stebėti šokančiųjų pozas, gestus, mimiką 
buvo įdomu. Be to, ten, kur būdavo šokama, viliodavo muzika. 
Diureris galėdavo jos klausytis ir klausytis, o per šventes mies- 
te grodavo orkestrai, susideda iš fleitų, būgnų, ragų, dūdmai- 
šių, smuikų, liutnių, arfų. Visi šie instrumentai pavaizduoti jo 
graviūrose ir paveiksluose. 

Skirtingų specialybių amatininkai švęsdavo savo šventes. 
Sykį per metus meistrai ir pameistriai, gaminantys peilius, šok- 
davo, visiems stebintis, garsųjį šokį su kardais. Jis atrody- 
davo karingas, ypač saulėtą dieną, kai kardai žybčiodavo lyg 
žaibai. Kartą per metus mėsininkai eidavo gatvėmis su kau- 
kėmis, nešdavo ant lazdų karvių ir kiaulių galvas ir baisiai 
mosuodavo sunkiais kirviais mėsai kapoti. Turėjo savo šven- 
tadienį ir batsiuviai. Jie pasirodydavo gatvėse apsisupę pa- 
klodėmis ir atrodydavo tarsi balti vaiduokliai. 

Žiemą miesto pieva būdavo tuščia, bet nuo pavasario, vos 
tik pradžiūdavo žemė, traukdavo prie savęs miestelėnus, ypač 
jaunimą. Čia pasirodydavo keliaujantys fokusininkai, akrobati- 
ninkai, ugnies rijikai, juokdariai, išsigimėliai, rodantys už pi- 
nigus savo luošumą. Čia ateidavo lengvo elgesio moterys par- 
davinėti savo kūno, persirišusios galvas joms nurodytos gel- 
tonos ir raudonos spalvos kaspinais. 

Niurnberge buvo keletas viešųjų namų. Miesto valdžia ne- 
trukdė jiems egzistuoti. Kai į miestą atvažiuodavo imperato- 
rius su svita arba kiti kilmingi svečiai, viešieji namai būdavo 
papuošiami girliandomis, o vakare uždegami virš jų durų ži- 
bintai ir žibės. 

Keletą kartų per metus miestelėnai rengdavo arklių lenkty- 
nes. Prizas būdavo rietimas raudonos gelumbės, labai geros 
kokybės. Miestelėnai laikydavo arklius, nuo vaikystės moky- 
davosi jodinėti, didžiuodavosi vienas prieš kitą savo arklių 
sudėjimu, balnų gerumu, gūnių ryškumu. Apie tai Diureris, 
kaip matyti iš jo darbų, nusimanė. 

Daugelį miestelėnų valdė azartas. Niurnbergiečiai be sai- 
ko lošdavo kortomis. Visuotinis susižavėjimas buvo žaidimas 
kauliukais. Pamokslai, nukreipti prieš azartinius žaidimus, pa- 

prastai būdavo šaukiančiojo tyruose balsas. Tačiau per saus- 
ras arba epidemijas prisiekę lošėjai, visiems girdint, atgailau- 
davo— degindavo subėgusios minios akivaizdoje kortų krūvas 
ir lenteles kauliukais žaisti. Kortų leidėjai ir meistrai, gaminę 
kauliukus ir jiems lentas, ne sielvartaudavo, o džiaugdavosi — 
žinojo, kad, vos tik išgąstis praeis, pas juos vėl pasirodys 
pirkėjai. Diureris nevengė azartinių žaidimų, kaip matome iš 
jo „Dienoraščio". 

Niurnberge buvo geriama daug vyno ir alaus. Smuklės ir 
užeigos namai buvo atpažįstami iš žalios šakelės arba žalumynų 
vainikėlio virš durų. Turtingi ir kilmingi žmonės turėjo savo 
gėrimo vietas, kur paprasti biurgeriai negalėdavo patekti. Vie- 
na iš jų— Don svetainė" buvo savotiškas žymių niurnbergie- 
čių klubas. Čia dažnai lankydavosi Pirkheimeris ir visi jo 
draugai. 

Prastuolių smuklės ypač pilnos būdavo sekmadieniais, kai 
tarnai ir padieniai darbininkai pragerdavo savo uždarbį. Va- 
karinis varpo dūžis reikšdavo, kad gėrikams laikas skirstytis. 

Diurerio bendrapiliečiai savimaršiškai atsiduodavo bet ko- 
kiai linksmybei ir šėlimui todėl, kad jų gyvenime būdavo daug 
niūrių, pavojingų, bauginančių dalykų, kurie bylojo apie bū- 
ties nepatvarumą. Tvankią naktį, kai tamsiuose brūzgynuose 
prie miesto sienų giedodavo lakštingalos, staiga pasigirsdavo 
keliantis nerimą aliarmas — kažkur siauroje gatvelėje kilo gais- 
ras. Kvepėdavo karčiais dūmais, skraidydavo pelenai, aidėdavo 
garsūs šauksmai ir verksmas gatvėse. Miestelėnai nešdavo van- 
denį odiniais kibirais prie degančio namo, bet dažniausiai ne- 
suspėdavo jo išgelbėti. Kartais baimė, būdavo, virsta siaubu: 
prie miesto artinasi „juodoji mirtis" — maras. 

Vieni metai pažymėti gaisrais ir ligomis, kiti — sausromis, 
nederliumi, brangiu pragyvenimu. 

Į miestą traukia elgetos. Miesto sargyba aklinai uždaro 
prieš pat juos vartus. Tylinti juoda minia stovi priešais mies- 
to sienas, laukia, kada jos pasigailės. Ponai patarėjai išsiun- 
čia sargybai pastiprinimą ir renkasi į skubų posėdį. Rašo prieš- 
taringus potvarkius. Kai pavojus pasirodo ypač didelis, o minia 
ypač gausi, jie pažada neturtėliams duoti duonos iš miesto at- 
sargų. 

Diurerio amžininkai buvo apimti daugelio prietarų ir bai- 
mių. Žmonės, būdavo, prisimena grėsmingus reiškinius. Neseniai 

kaip dievo rūstybės ženklas danguje šmėstelėjo uodeguota ko- 
meta, kažkur, sako, lijo kraujo lietus. Žaibas trenkė į ąžuolą 
ir išdegino jame kryžių. Į turgų nežinia iš kur atėjo žmonės 
su kruvinais ženklais ant delnų tose pat vietose, kur vinimis 
buvo perkaltos nukryžiuotojo rankos. Ir tų baisių ženklų pa- 
vadinimas—,„stigmatos". Stigmatos čia pasirodo, čia išnyksta. 
Ir dar buvo pasakojama apie ostijas, kurios kraujuoja ir kelia 

Apie ką byloja požymiai ir ženklai, žino kiekvienas: pasau- 
lis paskendęs nuodėmėse, artėja baisi bausmė. 
` Galbūt galima jos išvengti pradėjus naują kryžiaus karą? 
Žmonės staiga ima buriuotis. Vietoj vėliavos jie iškelia mer- 
gaitės marškinius, ant kurių, sako, paslaptingų būdu atsirado 
kryžiai. Su šita vėliava eina į kryžiaus žygį. Prieš ką? Prieš 
turkus. Minia didėja kaip sniego kamuolys. Ji eina iš kaimo 
į kaimą, audrina visus sutiktuosius ir tempia paskui save. 
Aplink koplyčias su mergelės Marijos statula minia puola ant 
žemės taip, kad gulinčiųjų kūnai sudarytų kryžių. Prieš naujų 
kryžiuočių minią užsidaro miesto vartai, ją bando išvaikyti ku- 
nigaikščių arba vyskupų kareiviai. Paskui ji pati ima mažėti — 
kryžiuočius išvaikė naujas gandas, naujas ženklas. 

Niurnberge jau tada buvo spausdinami atsišaukimai su ži- 
niomis apie svarbiausius įvykius. Jie net buvo vadinami „laik- 
raščiais", nors kiekvienas iš jų paprastai pranešdavo tik apie 
kurį vieną įvykį ir pasirodydavo nereguliariai. Žinios apie 
karus, apie maro epidemijas, apie gaisrus ir sausras dar la- 
biau keldavo nerimą ir baimę. Keliaujantieji dainininkai dai- 
nuodavo apie negandas, turguose būdavo pardavinėjami pri- 
mityvūs paveikslėliai su kraupiais vaizdais. Dar vaikystėje mir- 
tis ir negandos įvairiais pavidalais įsirėžė į dailininko vaiz- 
duotę, ir jų pėdsakai buvo neištrinami. Jie negalėjo užslopinti 
džiaugsmo, kuris jį apimdavo, kai jis matydavo aplinkinio pa- 
saulio grožį, bet neleisdavo užmiršti to, kas buvo niūru. Diu- 
reris gyveno tarp ryškios šviesos ir juodų šešėlių. Tokia buvo 
epocha — kraujuojančių žaizdų, liepsnojančių laužų ir gaisrų, 
nežabotų aistrų, liūdnų gandų, gąsdinančių pranašysčių epocha. 
Viskas pranašavo permainas ir jų laukė, 

1517 metų spalio 31-ąją—buvo visų šventųjų dienos išva- 
karės — dvasininkas, teologijos daktaras Martynas Liuteris Vi- 
tenberge prie savo bažnyčios durų prikalė popieriaus lapą su 
devyniasdešimt penkiomis tezėmis apie nuodėmių atleidimą. 
Atvirai, tiesiai, griežtai jose smerkė prekybą indulgencijomis,— 
ji tuo metu Vokietijoje buvo labai paplitusi. Popiežiui reikėjo 
pinigų šv. Petro katedros rekonstrukcijai. Juos ir turėjo duoti 
nuodėmių atleidimas už pinigus. Liuteris tezėse rašė, kad tam, 
kuris nuoširdžiai gailisi nusidėjęs, indulgencijos nereikalingos. 
Gailestingi darbai — štai kur nuodėmių išpirkimas. O jeigu tu, 
užuot padėjęs vargšui, perki indulgencijas, ne savo sielą gelbs- 
ti, o užsitrauki dievo rūstybę. Jeigu popiežius žinotų apie šių 
pardavinėtojų apgavystes, jis verčiau leistų šv. Petro kated- 
rai sudegti negu ją statyti savo avelių odos, kaulų ir mėsos 
sąskaita! Tokių dalykų dar niekas nebuvo girdėjęs! Tezių pa- 
sisekimas buvo stulbinantis. Žinia apie jas tuoj pat pasklido 
po visą Vokietiją. Liuterio žodžiai nukrito į gerai paruoštą 
dirvą. Aplink jį susispietė visi nepatenkintieji katalikų baž- 
nyčia. Greitai pasidarė aišku, kad pasisakymas prieš indul- 
gencijas — tik pretekstas. Viskas giliau ir rimčiau. 1517 metų 
spalis įėjo į Vokietijos ir Europos istoriją kaip didžiojo re- 
formacijos judėjimo pradžia. Paskutiniai vienuolika Diurerio 
gyvenimo metų praėjo po jos ženklu. 

Diurerio draugai jaudindamiesi sekė įvykius. Į Niurnbergą 
ėmė dažnai atvažinėti kunigas Johanas Štaupicas, anksčiau bu- 
vęs Vitenbergo teologijos fakulteto dekanu, pritariantis Liu- 
terio idėjoms, pamokslus sakantis pagal jo mokymą. Niurnberge 
aplink Staupicą susibūrė Liuterio šalininkų draugija. Ji svars- 
tė religinius klausimus, godžiai gaudė žinias apie naujus re- 
formatoriaus pasisakymus, skaitė jo traktatus. Draugijai pri- 
klausė daug gerų Diurerio pažįstamų ir net draugų. Ir jis 
pats neliko nuošalyje. Pirkheimeris, nors jis neįėjo į šitą drau- 
giją, Spengleris ir Diureris tuo metu net buvo vadinami „mar- 
tyniečiais", tai yra Martyno Liuterio draugais. Ir jie tuo di- 
džiavosi. 

Mąstydamas apie tai, kokią įtaką jo mintims turėjo Liu- 
teris, Diureris kartą pasakė: „Jis išgelbėjo mane nuo visokių 
baimių." Šios tezės, kalbančios apie tai, kiek daug gali duo- 

ti tikėjimas ir geri darbai, išlaisvino nuo apokalipsės siau- 
bo, kuris dailininką kamavo nuo jaunystės. 

1518 metais jis sužinojo, kad Liuteris kviečiamas tardyti 
į Romą. Kas gresia? Tačiau popiežius buvo priverstas skaitytis 
su reformatoriumi. Tardymas buvo perkeltas į Augsburgą. 

Liuteris atsisakė išsižadėti savo įsitikinimų. Jo atkaklumas 
sužavėjo Diurerį. Kaip pagarbos ir užuojautos ženklą jis pa- 
siuntė jam dovanų savo graviūrų. Liuteris karštai padėkojo 
dailininkui per bendrus pažįstamus. 

Nauji svarbūs įvykiai atsitinka kitais metais. Liuteris iš- 
kviečiamas į Leipcigą, į disputą. Jis nesiteisina, jis puola ryž- 
tingai pasmerkdamas popiežių. Jis net išdrįsta pasakyti, kad 
čekų reformatorius Janas Husas buvo neteisingai nuteistas ir 
be reikalo sudegintas. Po“ šio disputo katalikų bažnyčios gy- 
nėjai apie Liuterį kalba kaip apie eretiką, su kuriuo reikėtų 
pasielgti taip, kaip buvo pasielgta su Husu. Bet jo vienmin- 
čiai jau pasisako daugelyje miestų. Jų pamokslai sulaukia vis 
didesnio atgarsio. Judėjimas, nukreiptas prieš Romą, paplinta 
po visą Vokietiją. Jame pasireiškia nacionaliniai ir sociali- 
niai-politiniai siekimai biurgerių, kurie į katalikų bažnyčią žiū- 
ri kaip į feodalinės santvarkos atramą. 

Diureris- žavisi Liuteriu ir tuo pat metu graviruoja kur- 
fiursto arkivyskupo Albrechto Brandenburgiečio, . gudraus ir 
neprincipingo bažnyčios kunigaikščio, vieno iš pagrindinių 
reformacijos priešininkų, portretą. Jis pasiunčia Albrechtui du 
šimtus atspaudų ir lentą, kad tas panorėjęs galėtų dar pa- 
daryti portreto atspaudų. Bet juk šie paveikslai būtinai taps 
kovos dalyviais ir bus ne toje pusėje, kurioje buvo dailininko 
simpatijos! Maža to. Naiviai jis giriasi, kaip dosniai jam at- 
silygino arkivyskupas. Ir tai rašo tame pat laiške, kuriame 
reiškia meilę Liuteriui ir troškimą padaryti jo portretą. Jam 
ir į galvą neateina, kad dėl pasikeitusios galvosenos gali nu- 
trūkti ryšiai su buvusiais užsakytojais, turtingais ir galingais. 
Kai 1518 metais Augsburge susirinko imperijos seimas, Diu- 
reris nuvyko į Augsburgą — priminti Maksimilianui apie savo 
jam atliktus darbus jau po pensijos paskyrimo ir gauti už juos 
atlyginimą. 

Maksimilianas nepaprastai apsidžiaugė, pamatęs dailininką. 
Net surado laiko pozuoti, nors tai buvo nelengva: posėdžiai, 
šventės, puotos, iškilmingos medžioklės. Nebejaunas impera- 

torius buvo meistru to, kas vokiškai vadinama „veikliu dyki- 
nėjimu". Diureris padarė piešinį. Kiek drąsi ir ryški buvo ang- 
lies linija motinos portrete, tiek atsargi čia! Maksimilianas, 
žmogus avantiūristo struktūros, linkęs pozuoti ir švaistytis 
frazėmis, aistringai mėgęs medžioklę, laisvai kalbėjęs dauge- 
liu kalbų, buvo neeilinė asmenybė. O Diurerio piešinyje jo 
veidas nejudrus ir nelabai išraiškingas, sakytum dailininko 
ranką būtų sukaustęs baikštumas. Matyt, taip ir buvo. Jis pa- 
vaizdavo imperatorių neaiškaus amžiaus ir be charakterio 
bruožų. Tačiau imperatorius buvo patenkintas ir paleido dai- 
lininką, išreiškęs pageidavimą, kad šis nutapytų jo portretą 
aliejiniais dažais. Apdovanojo jį nauju pažadu, kad bus su- 
mokėti du šimtai guldenų iš pinigų, kuriuos moka į imperijos 
iždą Niurnbergas. Diureriui buvo įteiktas ilgas imperatoriaus 
raštas, kuriame buvo įsakyta išmokėti šiuos pinigus, bet tai 
niekada nebuvo įvykdyta — Niurnbergo taryba šį įsakymą pa- 
liko be eigos. O Maksimiliano portretą jis nutapė, net du va- 
riantus. Padarė ir medžio raižinį. Jis tik suteikė paradiškumo 
piešiniu: anglimi. Raižinys parodo, kokia ordinų grandinė ka- 
bojo imperatoriui ant krūtinės, kokia buvo jo skrybėlė, koks 
medalionas jį puošė, kaip buvo sušukuoti retėjantys plaukai. 
Tačiau jo vidinis gyvenimas mums neatsiskleidžia, kaip ne- 
atsiskleidė ir dailininkui. 

Augsburge Diureris pamatė, kad jis žinomas, vertinamas, 
kad žymūs ir įtakingi žmonės stengiasi įsigyti jo darbo port- 
retą. Tačiau jis grįžo namo su nerimu širdyje. Altorių pa- 
veikslų laikotarpis buvo praėjęs. Svarbiausia, ką jis norėjo pa- 
sakyti graviūroje, jis pasakė. Kas toliau? Jis mąsto apie re- 
ligijos problemas, perka naujas Liuterio knygas. Jo bibliotekos 
apraše, padarytame paties (jis išliko ne visas), nurodyti svar- 
biausi tų metų Liuterio veikalai. Kaip visada, kai jo sieloje 
neramu, jam atrodo, kad gali padėti kelionė. Jis sutinka vyk- 
ti su Pirkheimeriu į Šveicariją. Tačiau nei laiškų, nei užrašų 
iš tos kelionės nėra likę. 

1519 metų sausio mėnesį atėjo žinia, kad imperatorius 
Maksimilianas mirė. Neišsipildė svajonės, kurias su juo buvo 
sieję humanistai, liko neįgyvendinta programa, kurią jie bandė 
jam nurodyti „Triumfo arka". Maksimiliano mirtis Diureriui 
buvo didelis smūgis. Kaip bus su 200 guldenų užmokesčiu? 

Niurnbergo taryba ir imperatoriui gyvam esant neįvykdė 

šito įsakymo, o dabar, ko gero, ne tik šių pinigų nesumokės, 
bet ir pensiją nustos mokėjusi! Diureris kreipiasi į ponus pa- 
tarėjus ilgu ir įtikinamu laišku. Jis rašo apie save kaip apie 
„klusnų miestelėną, kuris sugaišo daug laiko tarnaudamas ir 
dirbdamas jo imperatoriškajai didenybei* bet už tai negavo 
didelio atlyginimo ir buvo nuskriaustas — praleido bet kokią 
kitą naudą". Patyrę įstatymų žinovai dailininkui jau buvo 
aiškinę, kad yra mažai vilties, jog bus palankus rezultatas. 
Mirus imperatoriui, jo teisė į užmokestį tapo abejotina. Diu- 
reris sutinka, kad minėtus pinigus jam išmokėtų kaip paskolą. 
Jeigu naujasis imperatorius nepatvirtinsiąs jo teisės, jis juos 
grąžinsiąs. Kaip užstatą jis siūląs tėvo namą. Diureris smar- 
kiai apsiskaičiavo. Jo prašymas nepadarė jokio įspūdžio. Maža 
to. Pasitvirtino niūrūs jo būgštavimai: jis neteko pensijos, Ne- 
žinodamas, ką darąs, Diureris parašė vienam pažįstamam, kad 
ponai patarėjai „nenori man mokėti šimto guldenų, kuriuos 
turėjau gauti per visą savo gyvenimą". Tai skaudus laiškas. 
Diureris jame kalba apie artėjančią senatvę, apie tai, kad ne- 
bepasitiki savo jėgomis. Viskas aplinkui jam atrodo niūru. Jis 
nebeturi vilties, kad gali pragyventi iš savo rankų darbo. Ne, 
Diureris nebuvo beturtis, nors ir žlugo jo viltys gauti pen- 
siją. Bet jis buvo įpratęs gyventi plačiai, nemokėjo taupyti 
pinigų, daug išleisdavo medžiagoms, reikalingoms darbui, pirk- 
davo knygas, graviūras, rinkdavo įvairiausius keistus daiktus 
ir neretai nusigąsdavo, paskaičiavęs savo išlaidas ir pajamas, 
ypač tada, kai jam prastai sekdavosi dirbti. Jam atrodydavo, 
kad liksiąs be pragyvenimo šaltinio. 


Tas nerimas jam trukdydavo dirbti; jis liguistai ieškodavo 
išeities, blogai miegodavo. Vis dažniau aplinkiniams atrody- 
davo, kad jis serga. „Diureris prastai jaučiasi", — trumpai at- 
sakė Pirkheimeris, kai vienas draugas paklausė, kaip jaučiasi 
dailininkas. O Lorencas Behaimas baiminosi, sužinojęs, kad 
Diureris pasišovęs vėl iškeliauti — šįkart į Angliją, kur, kaip 
girdėti, rūmuose dailininkai vertinami. Jį reikia atkalbėti. Tai 
ne pagal jo jėgas, kai jis yra tokio amžiaus ir turi tokią svei- 
katą. Iš šios kelionės jis nesugriš. Beje, Diureris dar netu- 
rėjo penkiasdešimt metų. Bet jis iš tikrųjų negalavo. 

Ir vis dėlto Diureris išsiruošė kelionėn. Tiesa, ne į Angliją. 


"A. Amopep. ĄĮneBnuka..., T. I, c. 96. 
* Ten pat. 

Karštą 1520 metų liepos dieną Diureris vėl iškeliavo. Šį 
kartą į Šiaurę, į Niderlandus. Buvo nusprendęs pasistengti, 
kad jį priimtų naujasis imperatorius Karolis V, kuris netru- 
kus turėjo ten karūnuotis. Tikėjosi, kad tas patvirtins jo teisę 
į vienkartinį apdovanojimą ir pensiją už visa tai, ko buvo 
netekęs mirus Maksimilianui. Buvo ir kita priežastis... Jis 
buvo nebejaunas ir vis dažniau jausdavosi labai pavargęs. 
Jam atrodė, kad kelionė atstatys jo jėgas. Nauji įspūdžiai vi- 
sada jam būdavo tartum vaistai. 

Jeigu atidžiai įsižiūrėsime į Diurerio kūrybos chronologi- 
ją, į tai, kiek jo darbų yra vienų metų stulpelyje ir kiek—> 
kitų metų, pastebėsime du ryškius nuoslūgius. Pirmasis buvo 
1503—1505 metais, antrasis—1516—1519 metais. Abu kartus 
jo darbingumas padidėjo, kai jis pabuvo tolimose šalyse. Diu- 
reris mylėjo Niurnbergą, tačiau nuolatos gyventi tarp jo sie- 
nų negalėjo. Be to, jį domino Niderlandų menas. Paveikslai iš 
Niderlandų jau seniai buvo atgabenami į Niurnbergą. Volge- 
muto mokiniai juos rūpestingai kopijuodavo. Jis buvo matęs 
kaimynų iš šiaurės darbus ir kitų vokiečių dailininkų dirb- 
tuvėse. Jie seniai žadino troškimą geriau susipažinti su Nider- 
landų tapyba. Be to, jo dirbtuvėje lankėsi jaunas puikus dai- 
lininkas Janas Skorelis, gimęs Niderlanduose, Utrechto mieste. 
Jaunasis olandas jį nustebino ne tik savo talentu, bet ir išsi- 
lavinimu. Pasakojimai apie šalį, iš kurios jis buvo atvykęs, 
Diurerį žavėjo. 

Prieš metus Diureriai buvo atšventę sidabrines vestuves. 
Dabar pirmą kartą Diureris nusprendė pasiimti į kelionę Ag- 
nesę. Toji ir baiminosi tolimos kelionės, ir džiaugėsi. Juos 
lydėjo tarnaitė Susana, Diurerio mokinio Penco sužadėtinė. Ke- 
lionė buvo numatyta neilga: per du mėnesius susitvarkysią. 
Tačiau ir šįsyk dailininkas apsiskaičiavo: namo jie sugrįžo 
praėjus daugiau kaip metams. Kelionėje Diureris rašė dieno- 
raštų. Dienoraštis nuostabus! Daugiausia vietos jame užima 
kruopštūs išlaidų užrašymai. Jis ir pradedamas žodžiais apie 
išlaidas. 

„Ketvirtadienį po šv. Kilijono dienos (liepos 12-ąją) aš, 
Albrechtas Diureris, išvykau su savo žmona už savo lėšas iš 

Niurnbergo į Niderlandus."' O toliau: „Maistui išleidau 3 tun- 
tus be 6 pfenigų... už palydėjimą 22 pfenigai... Už valgi 
apie guldeną... 6 guldenai keltininkui... Maistui 21 pfenigas... 
10 pfenigų už keptą vištą... 10 pfenigų už alų ir vėžius." 
Taip puslapis po puslapio. Užrašai stebina skrupulingumu. Diu- 
reris specialiu ženklu pažymi, kiek kartų buvo vaišintas, tai- 
gi jam nebuvo tekę leisti pinigų maistui. Kruopščiai jis užra- 
šinėja ne tik visas sumas, gautas už paveikslus ir graviūras, 
bet ir visas dovanas, net keletą persikų ir ąsotį vyno... 
Smulkmeniškumas? Deja, tokio įspūdžio iš pradžių sunku 
atsikratyti. Neskubėkime daryti išvadų. Diureris norėjo tiks- 
liai suskaičiuoti savo išlaidas. Tikėjosi, kad bus atlygintos ke- 
lionės išlaidos: juk ryžosi čia vykti norėdamas gauti iš nau- 
jojo imperatoriaus užmokestį už viską, ką buvo padaręs anks- 
tesniajam imperatoriui. ,„Dienoraštis"—sąskaita, kurią Diure- 
ris tikėjosi pateikti, kad būtų apmokėta. Be to, vežėsi daug 
graviūrų ir norėjo tiksliai žinoti, kiek už jas gavo. O už jas 
buvo mokama ne visados pinigais, dažniau daiktais. Todėl jis 
ir užrašinėdavo visus honorarus natūra, kartais pačiais neti- 
kėčiausiais daiktais. Diureris buvo iškeliavęs su nuoskauda, 
kad gimtasis miestas jį įžeidė. Tėvynainiai parodė, kad nepa- 
kankamai jį vertina. Ir dabar Diureris džiūgaudamas užraši- 
nėjo visus pagarbos ženklus, tarp jų ir materialinius, su kuriais 
jis buvo sutiktas svetimoje šalyje. Ne veltui „Dienoraštyje" 
yra šios eilutės: „Tokia buvo kelionė Albrechto Diurerio, ku- 
ris su savo žmona lankėsi Niderlanduose ir buvo apdovanotas 
imperatoriaus, karaliaus ir kunigaikščių didele pagarba ir pa- 
lankumu. .." Tačiau ir tai dar ne viskas. Kai išsirašai iš ,„Die- 
noraščio" pajamų ir išlaidų stulpelius, įsitikini, kad tai ne- 
ekonomiško žmogaus taupumas, ir geriau supranti Diurerio cha- 
rakterį. Štai jis tvirtai nusprendė būti neišlaidus ir smulkiai 
užrašinėja kasdienines išlaidas, o paskui sumoka didelius pi- 
nigus už kokį nors nereikalingą daiktą. Įrašo pinigus, gautus 
už kiekvieną atspaudą, o paskui dovanoja jų ištisus komplek- 
tus. Dovanoja ne tik graviūras, dovanoja paveikslus. Susitaręs 
nutapyti kieno nors portretą už pinigus, atsisako užmokesčio. 
Paskui susigriebia, kankindamasis, su plunksna rankoje prisi- 
mena, kur dingo pinigai, kam išdalinti darbai. Ne, Diureris, 
turėdamas ir apie penkiasdešimt metų, buvo toks kaip jau- 

nystėje: skaičiuoti tai skaičiuodavo, bet visados apsirikdavo. 
Buvo ir atviraširdis, ir dosnus, ir išlaidus. 

Pasekime Diurerius kelionėje. Pradėjo jie nuo Štafelšteino 
miestelio, esančio šalia Bambergo. Atvyko čia pasimelsti „Ke- 
turiolikos šventųjų užtarėjų" bažnyčioje. Bambergo vyskupas 
išgirdo, kad jo valdose yra žymus dailininkas, ir pakvietė Diu- 
rerį pas save. Dailininkas jam padovanojo paveikslą su Ma- 
rijos atvaizdu ir daug savo graviūrų. Vyskupas jam davė reko- 
mendacinius laiškus, o svarbiausia — atleidimą nuo muito vi- 
sose žemėse, su kuriomis Bambergą siejo muito sąjunga. Šio 
dokumento dažnai tekdavo griebtis. Muitinės užkardos buvo 
kiekviename žingsnyje. Ir ne visados pripažindavo dokumen- 
tą, išduotą Bamberge: tekdavo ginčytis, įtikinėti, aiškinti, kad 
Diureris vežąs ne paprastas prekes, kartais duoti kyšį. Tai vis 
dėlto mažiau negu muitas. Kelias buvo pavojingas. Aplink 
Bambergą plėšikavo riteriai. Diureris pasisamdė ginkluotą pa- 
lydą. Palyda atrodė grėsminga. Agnesė vos nenumirė iš baimės. 

Maino upe plaukiojo nedideli laiviūkščiai. Diureris nusi- 
samdę tokį, norėdamas nusigauti iki Frankfurto vandeniu. 
Plaukti teko ilgai. Laivelis vis sustodavo prie kranto. Dieną 
dėl muitinių užkardų. Naktį laivo savininkas bijodavo užplauk- 
ti ant seklumos arba atsitrenkti į kerplėšą. Vos sutemsta, su- 
stoja nakvynės užvažiuojamuosiuose namuose arba vienuolyno 
viešbutyje. Grįždavo į laivą švintant. Virš upės tvyrodavo ry- 
tinis rūkas. Rugpjūčio rytmečiai būdavo vėsūs, keleivius krės- 
davo šiurpas, kol išaušdavo diena. 

Kartais, kai laivas sustodavo prie kranto, prieplaukoje jau 
laukdavo pasiuntinys, atvykęs pakviesti dailininko į gerbėjo 
namus. Kartais ir pats gerbėjas pasirodydavo ant kranto. Diu- 
reris džiaugdavosi, kad žmonės jį sutinka su pagarba, įrašy- 
davo į „Dienoraštį“ visus šiuos atvejus. 

Galiausiai priekyje pasirodė Frankfurto namai ir bažny- 
čios. Čia buvo Diurerio mylimiausias paveikslas „Marijos dan- 
gun žengimas". Buvo iškrautas sunkus bagažas, ir visi nuėjo 
į užeigos namus. Diureris pranešė Jakobui Geleriui apie savo 
atvykimą. Tas jam atsiuntė vyno, bet vizitu nepagerbė ir pas 
save nepakvietė. 

Tarp Frankfurto ir Mainco plaukiojo didesni laivai. Jų rei- 
sai net buvo reguliarūs. Jie išvyko tuo, kuris plaukė rytą. 
Žinia, kad atkeliauja Diureris, jį aplenkdavo. Vietiniai auksa- 

kaliai, kurie didžiavosi, kad jis jų amato meistro sūnus, dai- 
lininkai, giminės sutikdavo Diurerį ir Agnesę, kviesdavo pas 
save, duodavo kelionei maisto, butelius ir ąsočius puikiausio 
reinvynio. Maince vėl teko persėsti į kitą laivą. Juo plaukė 
Reinu ligi Kelno. Čia Diureris pasimatė su savo pusbroliu Nik- 
lasu Unger (Vengru), pagal šeimos tradiciją auksakalių. Su- 
sitikimas buvo nuoširdus. Diureris, tartum didžiūnas, Niklasui 
dovanojo nuo savo pečių brangų durtinį, pamuštą kailiu, ap- 
vedžiotą aksomu, o jo žmonai — guldeną pinigais.  Niklasas 
atsidėkojo vynu. Pagal dovanas matyti, kad dailininkas Albrech- 
tas turtingesnis už auksakalį Niklasą. Vaišės atvažiavusiųjų 
garbei buvo surengtos prie bendro stalo brolių basakojų vie- 
nuolyne. Broliai basakojai pasirodė malonūs šeimininkai. Vie- 
nas iš vienuolių susijausminęs padovanojo Diureriui nosinę 
tokio subtilaus darbo, jog dailininkas tai ypač pabrėžė „Die- 
noraštyje". Vietiniai turtuoliai Diureriui atsiuntė didelę vyno 
atsargą. Diureris toliau keliavo apsvaigęs. Labiau negu vynas 
jam galvą buvo apsukusi šlovė. 

Kelne Diureris nusisamdę trankų vežimą. Lingių dar neži- 
nota. Vis dėlto, nors keliai buvo blogi, sausumoje kelionė pa- 
greitėjo. Šmėkščiojo miestų ir miestelių pavadinimai, jie jau 
buvo niderlandiški. Diureris beveik neužrašinėjo įspūdžių. Gal- 
vojo ne tiek apie kelią, kiek apie kelionės tikslą. Retkarčiais 
šituose „Dienoraščio“ puslapiuose pasirodo žodžiai „puikus 
miestukas", „graži smuklė". Kartais jis kai ką nupiešdavo, bet 
dažniausiai pasitikėdavo atmintimi. 

Pagaliau, praėjus trim savaitėms po iškeliavimo iš namų, 
Diureriai įvažiavo į Antverpeną. Čia jie apsistojo Jobsto Plan- 
kenfelto viešbutyje. Jis buvo vienoje iš judriausių miesto gat- 
vių, netoli senosios biržos. Šeimininkas ir svečiai vteni ki- 
tiems patiko. Susitarė taip: Diureriai užimsią du kambarius. 
Dailininkas pietausiąs su šeimininku, žmona ir tarnaitė — vir- 
tuvėje. Toks buvo paprotys. Kai sykį Diureris nuėjo į virtuvę 
pietauti kartu su Agnese, jis ypač pabrėžė šitą įvykį įrašy- 
damas į dienoraštį, Kad Agnesė galėtų šeimininkauti, jis nu- 
pirko virtuvės rykus, o kad turėtų ką veikti — ratelį ir linų. 

Antverpene „Dienoraštis“ pasidaro iškalbingesnis. Nenuo- 
stabu! Antverpenas buvo vienas iš gražiausių tuometinės Eu- 
ropos miestų. Žymus italų keliautojas Gvičardinis apie jį rašė: 
„Vien apie šį miestą reikia pasakyti daugiau negu apie visą 

provinciją; prekybos reikaluose jis vienas iš pirmųjų Žemėje; 
anapus Alpių, išskyrus Paryžių, nežinau nė vieno, kurį būtų 
galima lyginti pagal galybę ir turtus su Antverpenu."' 

Didžiuliai laivai su daugybe stiebų priplaukdavo prie Ant- 
verpeno sienų. Jo aikštės buvo grįstos akmenimis, gatvės pri- 
statytos ištaigingų namų. Čia visada būdavo gausu žmonių. 
Stebino minios margumas, daugiakalbiškumas. Šis miestas pre- 
kiavo su visa Europa ir daugeliu užjūrio kraštų. Čia galėjai 
kaip Venecijoje justi visą pasaulį. Diurerio dėmesį traukdavo 
viskas, kas bylojo apie tolimus kraštus — svetimšalių drabu- 
žiai, užjūrio dirbiniai, juodaodžiai žmonės. Stebino jį Antver- 
peno turtai. Jis užrašė „Dienoraštyje": „...nuvedė mane mano 
šeimininkas į naują Antverpeno burmistro namą: nepaprastai 
didelis ir labai patogiai išplanuotas, su erdviais, nuostabiai 
gražiais kambariais ir, be to, su puikiai išdažytais bokštais, 
didžiuliu sodu — žodžiu, toks prašmatnus namas, kad panašaus 
i jį niekada nebuvau matęs visose vokiečių žemėse." 

Antverpeno tapytojai, susivieniję į šv. Luko gildiją, pa- 
kvietė Diurerį kartu su žmona ir tarnaite į Gildijos namus — 
tai buvo ypatinga pagarba. Vos tik Diureris peržengė paradinės 
salės slenkstį, pakviestieji atsistojo ir sudarė špalerius ir tol 
nesėdo, kol svečiai priėjo prie vaišių stalo. „Sakytum didelį 
poną įvedė" — su pasitenkinimu rašė Diureris. Stalas buvo 
apstatytas brangiais indais. Žymūs tapytojai Diurerio garbei 
sakė gražias giriamąsias kalbas. Ateidavo pasiuntiniai su do- 
vanomis. ,„Vėlyvą naktį jie be galo pagarbiai parlydėjo mus 
su fakelais namo", — rašė Diureris... Tuščios naktinio Antver- 
peno gatvės. Vėjas judina dervinių fakelų dūmuotą liepsną. 
Diureris su puošniu durtiniu, ilgu plačiu apsiaustu, didele 
minkšta skrybėle, Agnesė vilki suknele su šleifu ir apsisiau- 
tusi ilga pelerina, jauna graži Susana apsirengusi kukliau, bet 
taip pat puošniai, apsupta tapytojų minios, eina nuo Gildijos 
namų iki viešbučio — nemažas kelias. Ir kiekvieną žingsnį tame 
kelyje Diureris priima kaip užtarnautą triumfą. Tegul ir Ag- 
nesė mato, ką reiškia vyro vardas toli nuo namų! Tegul Susana 
papasakos apie tai savo jaunikiui ir jo draugams. 

Dienos bėgo be galo greitai... Visų pirma Diureris apsi- 


'J. Veith und S. Miiller. Albrecht Dūrers 

rengė pagal vietinę madą. Nusipirko prašmatnų durtinį iš da- 
masto, pamuštą juodu ispanišku avikailiu, papuoštą aksomu ir 
šilku, kailinius, pasiūtus iš triušio kailio, kelioninį apsiaustą. 
Padovanojo Agnesei keletą suknelių. Paskui prasidėjo vizitai. 
Diureris eidavo į svečius pas dailininkus ir pas žemiečius, gy- 
venančius Antverpene, lankėsi arsenale, kur keli šimtai sta- 
lių, drožėjų, auksintojų ir tapytojų darė triumfo arką, skubė- 
dami ją baigti iki tos dienos, kai Karolis V atvyks į miestą. 
Pasiraitojęs rankoves, svečias paėmė teptuką ir padirbėjo drau- 
ge su jais. 

Greitai Diureris jau neblogai suprato vietinę tarinę ir ga- 
lėjo ja kalbėti. Jis mėgo bendrauti ir lengvai užmegzdavo 
pažintis su įvairiausiais žmonėmis — su profesijos draugais, mu- 
zikantais, juvelyrais, mokslininkais. Ypač jis susidraugavo su 
įtakingiausiais Antverpeno asmenimis — Portugalijos prekybos 
agentu ir jo sekretoriumi. Jo „Dienoraštyje" gausybė naujų 
pavardžių ir vietų, kur jis lankėsi, reikalų, kuriuos sutvarkė, 
liudija, kad Diureris ne toks, koks buvo neseniai, kai niūriai 
laiškuose skundėsi, kad artėja senatvė ir jaučiasi silpnas. Ant- 
verpene jis vėl patiria didžiulį dvasios pakilimą: greitai vaikš- 
to, gražiai kalba, žavi visus, kurie su juo bendrauja, daro 
jiems neišdildomą įspūdį. Apie tai, koks tada buvo Diureris, 
byloja atsiminimai. „Jo veidas ir akys buvo išraiškingos, nosis 
taurios formos, graikų vadinama keturkampe, kaklas gana ilgas, 
krūtinė labai plati, pilvas įtrauktas, šlaunys raumeningos, 
blauzdos stiprios ir laibos, pirštai neregėtai grakštūs. Jo kalba 
buvo tokia maloni ir sąmojinga, kad niekas taip nenuliūdin- 
davo jo klausytojų kaip jos pabaiga. .. Tačiau gamta visų pir- 
ma jį sukūrė tapybai", — rašė apie jį Diurerio mokslingasis 
draugas Joachimas Kamerarijus.' 

Iš tiesų gamta Diurerį buvo sukūrusi visų pirma tapybai, 
todėl jis ir ėmė dirbti. Vos tik įsikūręs naujoje vietoje, jau 
perka lentas paveikslams. Įdomu! Pasirodo, Niderlandų daili- 
ninkai tapo ne ant liepos lentų, o ant ąžuolinių. Sykį jis pa- 
siskolino dažų ir padėjėją iš žymaus peizažisto Joachimo Pa- 
teniro ir ėmė dirbti. Piešia eskizus šventiniam miestui papuoš- 
ti, tapo savo šeimininką, turtingus Genujos pirklius, kažkokį 
italą su charakteringa nusukta nosim — tai jis ypač pabrėžia 
„Dienoraštyje",— Anglijos karaliaus astronomą, paprastus biur- 

gėrius ir amatininkus, smuklininkus, šiaip atsitiktinius praša- 
laičius. Jo piešiniai — daugiausia natūralaus dydžio — drąsūs ir 
tikslūs. Jų skaičius kelia nuostabą. Daugybė žymių žmonių 
trokšta, kad Diureris juos įamžintų. Apie jo atvykimą jie 
sužinojo iš anksto ir dabar ieškojo progos su juo susipažinti. 
Susitikimų sraute šmėkščioja garsenybių vardai. 

Svarbiausias iš jų — Erazmas Roterdamietis. Susitiko juo- 
du pas Petrą Egidijų — Tomo Moro draugą, jo „Utopijos" lei- 
dėją. Sit į kokią aplinką Diureris pateko Antverpene. Erazmui 
penkiasdešimt vieneri metai. Jo šlovė milžiniška. Jo ,„Naujojo 
testamento" vertimas ir komentarai, šmaikštūs „Laisvi pokal- 
biai", jo „Pagiriamasis žodis kvailybei", kuriame daug užslėp- 
tos prasmės, ir kiti veikalai plačiai žinomi. Į jį žvelgia visi 
Europos skaitytojai. Bet, prasidėjus reformacijai, Erazmas žiau- 
riai plūstamas katalikų bažnyčiose, pajuokiamas pamfletuose, 
k>:iie labiau panašūs į paskvilius. Jis kaltinamas, kad savo 
knygomis padėjo ateiti Liuteriui. Plūdimus dažnai lydi grasi- 
nimai. Erazmui tai juo nemaloniau, nes jis gerai žino: jo pa- 
žiūros skiriasi nuo Liuterio pažiūrų. Jam svetimas protestantų 
tiesmukumas ir dogmatizmas, tuo metu jau išryškėję. Jis įsiti- 
kinęs, kad tiesa sudėtinga ir prieštaringa, nemėgsta kategoriš- 
kų formulių, neskuba pasakyti galutinio požiūrio, labiau lin- 
kęs parodyti, kaip viskas, kas priklauso nuo nuomonės, didžiai 
sudėtinga. Kaip skaudu, kad jo pažiūrų platumas ir kantrybė 
dažnai palaikoma baikštumu ir išsisukinėjimu. 

Diureris buvo prisiklausęs apie Erazmą iš Pirkheimerio, ku- 
ris su juo seniai susirašinėjo, buvo skaitęs „Kristaus kario 
vadovą", ikvėpusį sukurti graviūrą „Raitelis, mirtis ir vel- 
nias". Dabar jis su mokslininku praleidžia daug laiko. Erazmas, 
kuriam Diurerio vardas taip pat seniai Žinomas, priima jį sve- 
tingai, jam dovanoja brangių dovanų. Abiejų didžiųjų žmonių 
biografai kažin ką būtų atidavę, jeigu Diureris nors trumpai 
„Dienoraštyje" būtų užrašęs, apie ką juodu kalbėjosi. Deja! 
Jis to nepadarė. Mes tik galime spėlioti. Erazmas daug ke- 
liaudavo, o svetimi kraštai nuolatos domino Duren, Erazmas, 
kaip ir jis, labai gerbė šv. Jeronimą, senųjų kalbų mokovą, 
vertėją, antikos garbintoją, keliautoją. Sv. Jeronimas — nuo- 
latinis ir mylimas Diurerio personažas. Dailininkui turėjo būti 
artimos daugelis Erazmo minčių apie pasaulio grožį, apie gam- 
tos dvasingumą. Erazmas yra pasakęs: „Ar gali būti kas di- 

dingiau negu mūsų pasaulio stebėjimas?" Arba: „Gamta néi 
nebylė!" 

Erazmui buvo brangus visame kame saiko jausmas, prade- 
dant filosofinių tiesų esme, baigiant skiemeniu ir stiliumi. Diu- 
reris nuolat domėjosi darnos ieškojimu mene. Ir galiausiai 
Erazmo požiūris į Kristų, jo mokslas apie Kristų buvo Žžmogiš- 
kas, džiugus, šviesus, be niūraus fanatizmo, be dogmatizmo — 
ir buvusio, ir naujo. Toks Kristus buvo artimas Diureriui, ypač 
nuo to laiko, kai jis sukūrė „Mažąsias kančias". Žodžiu, juodu 
turėjo rasti bendrų pokalbiams temų. Ir vis dėlto Erazmas, 
ištikimas sau, nepakęsdamas vienareikšmio determinizmo, iki 
galo Diureriui neatsivėrė. Pavyzdžiui, neparodė savo tikro po- 
žiūrio į Liuterį. 

Antverpeno gyvenimas vis labiau žavi niurnbergietį. Šykš- 
čios „Dienoraščio" eilutės kartais virsta plačiais aprašymais. 
Smulkiai ir vaizdingai Diureris aprašo procesiją dievo motinos 
garbei: luomai ir cechai žygiavo per miestą apsivilkę puoš- 
niais drabužiais, vaidindami scenas iš Naujojo testamento. Šis 
reginys kėlė pasigėrėjimą iškilmingų puošnumu, o muzika ne- 
patiko — atrodė per tranki ir per skardi. Dailininkas prisimena 
šventės detales, jo užrašas panašus į būsimų darbų išskaičia- 
vimą. 

Nuotaika Diurerio gera ir todėl, kad jo reikalai klostosi 
puikiai. Iš jo nupirkta daug graviūrų už neblogą kainą. Par- 
duota ir keletas paveikslų. Pagautas džiaugsmo, dailininkas 
dosniai dalija įvairiems žmonėms savo graviūras. ,„Dienorašty- 
je" gausu įrašų: „padovanojau „Šv. Jeronimą celėje", „pado- 
vanojau ,Melancholiją", „padovanojau tris naujas ,Marijas", 
„padovanojau „Antonijų“ ir „Veroniką“, „padovanojau „Eus- 
tachijų" ir „Nemezidę". Kilmingas portugalas senjoras Rude- 
rikas, kuriam Diureris įteikė gausybę graviūrų, atsidėkodamas 
davė statinaitę cukruotų vaisių, dėžutę ledinukų, du dubenėlius 
medaus, marcipanų ir kitokių saldumynų, be to, cukranendrių 
iš savo plantacijos. Ir įteikė dailininko žmonai mažą žalią pa- 
pūgėlę. Šiomis dovanomis, ypač papūgėle, Diureris kaip vaikas 
džiaugėsi! 

Kartą dailininkas iš viešbučio išėjo švintant. Buvo šalto- 
ka ir drėgna. Jis skubėjo į Šeldės pakrantę. Ne ten, kur pri- 
sišvartuoja didžiuliai aukštaborčiai laivai, 0 į Žvejų prieplau- 
ką, kur stovi kuklūs barkasai. Čia jis plunksna nupiešė pa- 

veikslą. Miesto sienos su bokštais kampas, lėkštas krantas, 
laiveliai su nuleistomis burėmis, mažutėlaitės žmonių figūros. 
Viskas... Įžvalgi akis atrinko nedaug detalių, tvirta ranka 
jas užfiksavo nedaugeliu linijų. Piešinys dvelkia ryto gaiva. 
Plati rami upė su laiveliais, snaudžiančiais prie kranto, ryto 
miglos aptrauktas dangus. Už saugių sienų ilsisi miestas, šį 
ankstyvą metą beveik tuščias. Lakštas stebina tuo, kad daili- 
ninkas jau buvo pranokęs vėlesnius atradimus grafikoje. Ne- 
užmiršdamas pagrindinio kelionės tikslo, Diureris atkakliai ieš- 
kojo pažinčių su įtakingais žmonėmis, kurie galėjo būti jam 
naudingi, ir, norėdamas nusipelnyti jų palankumą, dosniai do- 
vanojo jiems savo darbus, piešė ir tapė jų portretus. 

Be paliovos lankė Antverpeno dailininkų dirbtuves. Apie 
jų darbus atsiliepia palankiai, be jokio pavydo arba pranašu- 
mo. „Didžiuoju meistru" Diureris vadina velionį Rogirą van 
der Veideną, „puikiu skulptorium, kuriam lygaus niekada nesu 
matęs" —Konradą Meitą. Ir tai ne perdėti komplimentai, kurių 
dailininkai kartais vienas kitam nešykšti, o nuoširdūs jo jaus- 
mai Niderlandų kolegoms. 

„Dienoraštyje" apie Patinirą jis rašo taip: „Meistras Joachi- 
mas — geras peizažistas." Meno istorikų nuomone, terminas 
„Landschaftsmaler" čia buvo pirmą kartą panaudotas. Diureris 
gerai suvokė, kas svarbiausia Patiniro paveiksluose, ir puikiai 
šitai išreiškė. 

Rugpjūčio pabaigoje Diureriui teko važiuoti į Briuselį. Jis 
vylėsi, kad būtent čia galės rūpintis savo reikalais. Karolio V 
dvaras jau buvo čia atvykęs, laukė paties imperatoriaus. Ni- 
derlandų vietininkė Margarita Savojietė pažadėjo Diurerį glo- 
boti, o kol kas davė suprasti, kad mielai priimtų keletą jo 
darbų. 

Briuselyje Diureris susitiko su Niurnbergo tarybos atsto- 
vais, atgabenusiais į karūnavimo ceremoniją imperijos relikvi- 
jas. Ponai patarėjai, namie atsisakę dailininkui pripažinti ap- 
dovanojimus ir pensiją, pamatė, kokia pagarba jam rodoma 
Niderlanduose,— iš tiesų savo tėvynėje pranašu nebūsi!-—taip 
pat pasiūlė paramą ir pakvietė jį prie savo stalo. Tai pakėlė 
jo nuotaiką. 

Laukdamas atvažiuojant imperatoriaus ir norėdamas nuslo- 
pinti nerimą dėl savo reikalų sėkmės, Diureris apžiūrinėjo įdo- 
mybes. Jam buvo parodyti ginklai ir rykai, imperatoriui at- 

vežti dovanų iš kolonijų, esančių už vandenyno, nejprasti 
europiečio akims meksikiečių meno dirbiniai: didžiulis auksi- 
nis diskas su nematytos baidyklės atvaizdu, auksiniai šalmai 
kriauklės formos, krokodilo galva, iškalta iš aukso ir papuošta 
mozaika, papuošalai iš plunksnų, vėduoklės. Diureris buvo su- 
žavėtas: „Aš regėjau... nuostabių, puikiausių daikto ir stebė- 
jausi subtiliu tolimų kraštų žmonių talentu", — užrašė jis. Visa, 
kas primindavo tolimą pasaulį, jį domino ir džiugino. 

Vos apsidairęs naujoje vietoje, nekreipdamas dėmesio į lai- 
kinos pastogės nepatogumus, Diureris ėmė piešti daugiausia 
plunksna ir ypač anglimi. Mat gausybė veidų, kuriuos jis no- 
rėjo užfiksuoti, ritmas, pagal kurį jis gyveno, vidinė įtampa rei- 
kalavo greitos technikos. 

Imperatoriaus vis dar nebuvo. Diurerio ne toks būdas, kad 
galėtų ilgai laukti. Jis leidžiasi atgal, į Antverpeną, kelio- 
nėje greitosiomis piešia pastatus ir drabužius, o grįžęs imasi 
portretų. Geriausiai jis supranta žmogų tada, kai jį vaizduoja. 
Niderlanduose piešti portretai užfiksavo ne tik daugybę žmo- 
nių, bet ir daugybę charakterių. Kartais Diureris jaučia, kad 
vienam ar kitam veidui reikia net tam tikro fono. Sakysim, 
mergaitę su užmerktomis akimis nupiešė pilkai violetiniame 
popieriuje. Kartais portrete staiga atsiranda vienintelė spal- 
vota detalė. Toks žmogus su raudona kepure, jo žvilgsnis krau- 
piai skvarbus. 

Diurerį domina visos Niderlandų tapytojų naujovės. Jis 
sužinojo, kad jie naudoja dažus, pasigamintus iš sugrūstos 
plytos, būtinai naujos, ir tol nenusiramino, kol negavo to- 
kių dažų. 

„Dienoraštis“ dvelkia neišsenkama energija, stebėtinu darbš- 
tumu ir net godžiu smalsumu. Antverpene buvo saugomi prieš- 
istorinio gyvūno kaulai, laikomi milžino liekanomis. Pirmai 
progai pasitaikius, Diureris apžiūri šią keistenybę ir įrašo į 
„Dienoraštį": „Šitas milžinas buvo aštuoniolikos pėdų aukščio 
ir valdė Antverpeną." O tuoj pat už šitų eilučių, bylojančių 
apie beveik vaikišką patiklumą, — graudus įrašas: „Po Rafaelio 
Urbiniečio mirties visi jo kūriniai buvo išblaškyti." Rafaelio 
vardas Diureriui buvo brangus. Sykį žymusis italas, profesijos 
draugas, norėdamas pagerbti vokiečių dailininką, žinomą iš 
graviūrų, nelauktai atsiuntė Diureriui savo tapytą portretą. 
Nudžiugęs Diureris atsakė laišku ir pasiuntė savo graviūrų. 

Taip du vienas kito verti dailininkai pareiškė kits kitam savo 
pagarbą. Dabar į Niderlandus atvyko Rafaelio mokinys. Iš jo 
Diureris sužinojo apie didžiojo italo mirtį ir ėmė dėti pastan- 
gas, norėdamas gauti iš Italijos pagal Rafaelio paveikslus da- 
rytas graviūras. 

Tuo metu paaiškėjo, kad imperatorius bus karūnuojamas 
ne Antverpene ir ne Briuselyje, o Achene. Diureris vėl iške- 
liavo, pasiėmęs didžiulę skrynią su drabužiais ir daug pinigų. 
Ką gali žinoti, kiek teks būti Achene. Jis seniai palikęs na- 
mus, jo kelionė užsitęsė, jis daug pamatė, bet pagaulus žvilgs- 
nis neatbuko. Achene jį sužavėjo žalio ir raudono porfyro ko- 
lonos, kurias Karolis Didysis kažkada buvo išvežęs iš Italijos. 
„Jos iš tiesų padarytos pagal Vitruvijaus nurodymus!'— 
džiaugsmingai rašo Diureris savo „Dienoraštyje". 

Achene Diureris apsigyveno su Niurnbergo deputatais. Iš- 
trūkę iš savo miesto, kur jie būdavo lyg ant delno, deputatai 
Achene nenuobodžiavo. Diureris neatsilikdavo nuo jaunesnių 
už save žemiečių. „Dienoraštyje" iš eilės iškalbingi įrašai: 
„Pragėriau su draugais penkis štiuberius... Pragėriau su drau- 
gais ir išleidau maudymuisi penkis veispfenigus... Pralošiau 
septynis štiuberius smuklėje „Veidrodis"... Išleidau tris štiu- 
berius su draugais... Pralošiau tris veispfenigus. Dar pralošiau 
du štiuberius. Pralošiau pusketvirto štiuberio." Užtenka dirs- 
telėti į nupieštą jauną Niurnbergo delegacijos narį Merteną 
Pfincigą, kad suprastum, jog nelengva atsilikti nuo tokio už 
gėrimų ir kortų stalo! Tačiau tuo laiku, kai ponai deputatai 
maudėsi garsiose Acheno voniose, gėrė, valgė, lošė kortomis, 
Diureris ne tik dalyvavo visur, bet ir dirbo. Achene jis nu- 
sipirko albumą ir pripiešė jį sidabro pieštuku. Albumo la- 
puose, dažnai pripieštuose iš abiejų pusių, niurnbergiečių pa- 
žįstamų, atsiradusių Achene, portretai liudija, kad dailininkas 
mato kiaurai šykščius namuose ir lipšnius svetur žmones, mies- 
to vaizdus, apdarus... Puikiausias „Dienoraščio“ papildymas... 

Pagaliau vis dėlto įvyko karūnacija. Sitam iškilmingam ak- 
tui, kuriam buvo paruoštas prašmatnus ritualas, Diureris pa- 
skyrė keletą skubomis parašytų žodžių: „Achene spalio 23 dieną 
buvo karūnuotas karalius Karolis, ir aš mačiau visas nuosta- 
bias brangenybes — tokių brangių daiktų niekas nebuvo re- 
gėjęs." 

Naujajam karaliui Diureris nerūpėjo. Ne tik todėl, kad 

vyko karūnacijos iškilmės. Karolis V buvo jaunas. Jam teko 
tuoj po karūnacijos spręsti sudėtingiausias problemas: kaip 
pasielgti su Prancūzija? Kaip žiūrėti į Liuterį ir jo šalininkus?.. 
Ką reiškė tarp visų tų reikalų kažin kokio dailininko byla? 
Imperatorius išvyko į Kelną, atsisakęs Diurerį priimti. Dai- 
lininkas nuskubėjo iš paskos, kaip ir anksčiau drauge su Niurn- 
bergo deputatais. Kartu su jais jis dalyvavo baliuje ir ban- 
kete, surengtuose imperatoriaus garbei, ir lėbavo iš nuoskau- 
dos, kad byla nė kiek nejuda. 

Kelne atsitiko įdomiausia istorija, kuri atskleidžia dar vie- 
ną Diurerio charakterio bruožą. Žymūs Kelno ponai jam parodė 
katedroje Stefano Lochnerio paveikslą. Jis nepaprastai patiko 
Diureriui. Visi pastebėjo jo susižavėjimą. Ir tada vienas iš 
tų, kurie vedžiojo jį po miestą, pasakė, kad dailininkas miręs 
vargšų prieglaudoje. Jis norėjo įgelti Diureriui. Manykite, ką 
tik norite, apie savo meną, o štai koks gali būti jūsų gyve- 
nimas ir jo pabaiga. Diureris pabalo iš pykčio. Tie žodžiai 
be galo jį įskaudino, nes tuo metu pačiam kėlė nerimą mintis 
apie neaprūpintą senatvę. Jam stipriai suskaudo širdį dėl mi- 
rusio profesijos draugo. „Iš tiesų jūs išgarsinote save amži- 
nai, — atsakė Diureris.— Kokia didelė garbė, kad apie jus da- 
bar visada bus pasakojama, kaip su panieka ir nepagarbiai 
jūs kalbate apie žmogų, kuris būtų galėjęs išgarsinti jūsų var- 
dą." Šitą jo atsakymą, praėjus šimtmečiui, su pasididžiavimu 
perpasakojo vokiečių dailininkai. 

Ir štai pagaliau išsipildė! „Dienoraštyje" pasirodo įrašas 
apie ilgai lauktą įvykį: „Po daug pastangų ir rūpesčių, pir- 
madienį po šv. Martyno dienos 1520 metais (lapkričio 12-ąją) 
imperatorius ponams iš Niurnbergo patvirtino mano pensiją." 

Vėlyvas ruduo. Pašalo. O Diureris vėl sėda į laivą ir lei- 
džiasi ilgon kelionėn upe— grįžta į Antverpeną. Kelyje ji 
du kartus užklumpa audra. Pirmą sykį prabūna laive, antrą 
tenka išlipti į krantą ir toliau joti. 

Buvo atvestas valstiečio kuinas, bet balnas nerastas. Pagy- 
venęs dailininkas išjojo nebalnotu arkliu. Net baisu pagal- 
voti, kaip jis ryžosi! Tačiau jis sakytum užmiršo savo am- 
žių. Nejautė nuovargio. Kelionėje Diureris susipažino su var- 
gonų meistru Arnoldu iš Zeligenštato. Tasai be galo jam pa- 
tiko. Tai rodo audringas portretinio piešinio ritmas. Toks gyvas, 
patrauklus, žaismingas galėjo būti Tilis Ulenšpygelis, atsigu- 

lęs pailsėti prie pakelės akmens. Tačiau kelionėje buvo ne 
tik malonių susitikimų, bet ir apmaudžių įvykių. Kartą Diure- 
rio bendrakeleiviai susiginčijo su užeigos namų šeimininku ir 
šis išmetė juos drauge su dailininku už savo namų durų vidury 
nakties. Pagaliau ir ši kelionė baigėsi! Priekyje vėl Antver- 
peno bokštai... 

Diureris, vėjo nugairintas, iškankintas, alkanas, pasiekė 
viešbutį, kur jo kantriai laukė Agnesė prie savo ratelio ir 
kur jis jautėsi kaip namie. Jis jau pradėjo pasakoti, ką ma- 
tęs, bet Agnesė jį pertarė. Kol Diureris keliavęs, jai bėda 
atsitikusi: bažnyčioje per iškilmingas mišias kažkas nupjovęs 
piniginę su pinigais ir raktais. Kada pagaliau jie grįšią namo? 

Tačiau Diureris ir girdėti nenori apie grįžimą. Jis jau se- 
niai taip smagiai nedirbo, taip lengvai nekvėpavo, taip įdo- 
miai negyveno. „Niekada nepasisotins akys reginiais",— šitie 
Ekleziasto žodžiai galėjo būti jo devizu. Jis dar nepasotino 
savo smalsumo. Jis baiminosi, kad neteksiąs to įkvėpimo, ku- 
ris čia jį buvo apėmęs... Jis perka dažus, popierių. Ir, aišku, 
pirmas jo įrašas po to, kai grįžo į Antverpeną, buvo įrašas 
apie darbą. Tačiau Diureriui sunku nusėdėti vietoje. Jis vėl 
palieka Agnesę, išvyksta į Bergeną, apžiūrinėja ir piešia gra- 
žius pastatus. Čia jis sužino naujieną: Zelandijoje jūra išmetė 
į krantą milžinišką banginį! Ar galima praleisti tokią progą? 
Su marga nepasėdų minia Diureris lipa į mažą laivą ir plaukia 
į Zelandiją pažiūrėti banginio. Pirmąją dieną laivo savininkas 
negali pakelti inkaro. Keliauninkai šąla, kenčia badą. Plauki- 
mas apskritai buvo varginantis, pavojingas, o svarbiausia — be 
naudos: kai nusigavo į vietą, atoslūgis jau buvo nusinešęs ban- 
ginį į jūrą. Užtat, atsidūręs Midelburge, Diureris pamatė gar- 
sųjį Jano Gosarto (Mabiuso) tapytą altoriaus paveikslą „Nu- 
ėmimas nuo kryžiaus". Jis atsiliepia apie jį trumpai, bet tai 
nuomonė žinovo, kuris ne paprastai giria, o įvertina, ką buvo 
matęs. „Jis ne tiek puikus piešiniu, kiek spalvomis",— "rašo 
„Dienoraštyje". Ir toliau netikėtoje kelionėje gyvena kaip gy- 
venęs: apžiūrinėja įdomybes, rašo ,„Dienoraštį", piešia, piešia, 
piešia. Šioje kelionėje Diureris vos nežuvo, bet parodė nepa- 
prastą šaltakraujiškumą. Apie tai jis pasakoja be gudrybių, 
nė kiek nesipuikuodamas savo drąsa. O štai kas buvo nutikę. 
Laivas prisišvartavo Arnemiundės prieplaukoje. Jau nuleido 
tiltelį, jūrininkai ir keleiviai išlipo į krantą, laive buvo likęs 

tik vienas niurnbergietis, dvi senutės, laivo savininkas su mažu 
berniuku ir Diureris, kuris mandagiai leido visiems praeiti. 
Ir tada į jų laivą atsitrenkė didžiulis laivas, pririšamasis lynas 
nutrūko, štorminis vėjas ėmė nešti laivą į jūrą. „Mes visi pra- 
dėjome šauktis pagalbos, bet niekas nenorėjo rizikuoti. Tada 
vėjas vėl bloškė mus į jūrą... Laivo savininkas ėmė rautis 
plaukus ir šaukti, nes visi jo žmonės buvo išėję į krantą ir 
laivas buvo iškrautas. Ir buvo baimės ir vargo, nes vėjas buvo 
stiprus, laive buvo likę iš viso šeši žmonės. Tada aš pasakiau 
laivo savininkui, kad jis turįs save suimti j rankas, pasikliau- 
ti dievu ir pagalvoti, ką reikia daryti. Jis atsakė, kad jeigu 
pavyktų iškelti mažąją burę, būtų galima mėginti vėl plaukti 
prie kranto. Tada vargais negalais, padėdami vienas kitam, 
pakėlėme bures iki pusės ir ėmėme vėl artėti prie kranto. Ir 
kai žmonės krante, jau netekę vilties mus išgelbėti, pamatė, 
kaip mes patys sau padėjome, jie atėjo mums į pagalbą, ir ši- 
taip pasiekėme krantą." 

Sukrėtimas buvo didelis, bet Diureris greitai atsigavo. Ze- 
landijoje jį nustebino kanalai, esantys aukščiau žemės lygio. 
Kaip gražiai būtų galima nupiešti Midelburgą su jo puikia ro- 
tuše ir bokštu! Zelandijai skirti Diurerio „Dienoraščio“ pusla- 
piai— pavyzdys visų vėlesnių kartų dailininkams. Jis visą lai- 
ką keliauja: nakvoja čia ankštoje ir šaltoje bendrojoje laivo 
kajutėje, čia užvažiuojamuosiuose namuose, jam gresia pavo- 
jai, bet jis visą laiką godžiai stebi ir kasdien be paliovos dirba. 
„Dienoraščio“ leitmotyvas — įrašas: „Aš nupiešiau Janą de Ha- 
są (Diurerio šeimininką Bergene), jo žmoną ir dvi dukras ang- 
limi, o tarnaitę ir senutę pieštuku...", „Aš nupiešiau savo 
šeimininko Arnemiundėje portretą...", „Aš nupiešiau plėšiką" 
(deja, neaišku, kokį plėšiką Diureris turi galvoje ir kaip su 
juo buvo susipažinęs), „Be to, nupiešiau šeimininko žento Klau- 
so portretą", „Padariau mažojo Bernardo iš Breslau, Georgo 
Keclerio ir prancūzo iš Kalericho portretus..." Už įrašų slypi 
asmenys, žinomi ir nežinomi dailininko biografams, ir portretai, 
atlikti įvairiomis technikomis — anglimi, plunksna, sidabro pieš- 
tuku. .. 

Vos grįžęs į Antverpeną, Diureris užmezga naujas pažin- 
tis, lankosi svečiuose, pradeda naujus darbus. Agnesė nebe- 
klausinėja, kada jie važiuosią namo. Po gausybės įspūdžių ir 
nepaliaujamo darbo reikia prasiblaškyti. Atvangą Diureris ran- 

da linksmoje draugų kompanijoje ir lošdamas kortomis. Kor- 
tuoti jam nesisekdavo. Jis būdavo azartiškas ir nuolatos pra- 
lošdavo. Jeigu išlošdavo, jį kamuodavo sąžinė, ir jis dovano- 
davo pralošusiajam kokį nors savo darbą arba duodavo gali- 
mybę atsilošti. 

Bėt, žinoma, Diureris turi ir daug svarbesnių išlaidų. Jis 
negaili pinigų dažams, italų autorių graviūroms, knygoms. Sam- 
do pozuotojus. Atiduoda prekiautojui dažais už vieną unciją 
ultramarino dvylika guldenų — moka savo graviūromis. Kartais 
jis smarkiai apgaunamas. Sykį iškeitė savo darbus į keletą 
neva labai senoviškų žiedų. Paaiškėjo, kad jis begėdiškai ap- 
mautas. Diureris nesipiktina. „Aš to nepastebėjau",— patikliai 
rašo jis. 

Diureris, kaip ir anksčiau, rinko ir įvairiausius daiktus. Do- 
vanos ir pirkiniai jų kambarius viešbutyje paverčia kunstka- 
mera. Ten burinio laivo modelis — ilgam plaukiojimui prisi- 
minti, turkiškos skarelės, parako rageliai, ąsočiai su Rytų In- 
dijos vidurių paleidžiamaisiais vaisiais, itališko kedro kanko- 
rėžiai, cukraus galvos, porcelianas ir fajansas, instrumentai, 
akiniai, nupinta iš šeivamedžio skrybėlė, Kalkutos plunksnos, 
senoviškas turkų botagas, jaučių ragai, druskinės ir šukos iš 
dramblio kaulo, klevinė taurė, briedžio mentė, visokiausios 
kriauklės, galąstuvai, magnetas, visokiausi medaliai, užjūrio 
augalų sėklos ir svogūnėliai, tikra kaukolė ir kaukolė iš dramb- 
lio kaulo, aromatingos žvakės, išsiuvinėti užtiesalai, flakonai 
rožių vandens, cukranendrių stiebai, vaistai, keturiolika gabalų 
kažkokio medžio, dėl visa ko, sako, padedąs nuo „prancūziš- 
kos ligos". 

Narveliuose šūkauja papūgos, šokinėja beždžionė. Veltui 
Agnesė, padedama tarnaitės, bando apsitvarkyti. Dalį bagažo 
Diureris jau išsiuntė, progai pasitaikius, į Niurnbergą, sumo- 
kėjęs už tai didelius pinigus, bet kambariai vėl prisipildė vi- 
sokiausių menkniekių: indiškų riešutų, koralų, vėžlių, skydų, 
padarytų iš žuvies odos, didžiulių žuvų pelekų... . 

Diureris dosniai apdovanoja naujus pažįstamus ir jų žmo- 
nas ir priperka dovanų likusiems Niurnberge. Tų dovanų sąra- 
še—nuoširdus džiaugsmas žmogaus, kuris mėgsta suteikti ma- 
lonumą. Matome, kaip rūpestingai jis išrinkdavo draugams be- 
retes, rašymo reikmenis, padarytus iš buivolo rago, skaisčiai 
raudonas skareles, šilkinę taftą, pinigines ir visai netikėtai — 

Juo artėjo grįžimo į tėvynę laikas, juo dažniau apie ją 
Diureris galvodavo, prisimindavo iš ten gautas žinias. 1520 me- 
tų rudenį Diurerį pasiekia žinia apie drąsų Liuterio poelgį. 
Priblokštos minios akivaizdoje jis sudegino popiežiaus bulę, 
grasinančią jį atskirti nuo bažnyčios. Tai galutinis santykių 
nutraukimas su Vatikanu. Diureris, kurį įkvėpdavo stiprios 
aistros ir drąsūs žmonės, buvo nuoširdžiai sužavėtas didžiojo 
reformatoriaus. Kai Georgas Spalatinas — humanistas, tarnavęs 
pas Fridrichą Saksonieti — atsiuntė Diureriui Liuterio knygą, 
dailininkas nudžiugo, nuoširdžiai padėkojo ir paprašė jo ne- 
užmiršti, kai pasirodys kitos to paties autoriaus knygos. Jis 
jausmingai pridūrė, kad teisybė brangiau už turtus ir valdžią. 
Bijodamas, kad Liuteriui gali grėsti pavojus, prašė Fridrichą 
jį užstoti. Ir galiausiai išreiškė meilę reformatoriui ypatingai, 
dailininkui labiausiai tikusiu būdu — pasisiūlė išraižyti jo port- 
retą varyje. Tačiau šis ketinimas liko neįvykdytas. 

Laiškas vertas dėmesio. Jis parodo, kad Diureris seka Niurn- 
berge leidžiamas knygas, kurios remia Liuterį. Jis žinojo, kad 
viena tokia anoniminė knyga Liuterio priešininkų keikiama. 
Na ir kas! Ji paplito, žmonės ją skaito, netrukus vėl bus iš- 
spausdinta, rašo jis. Žodžiu, Diureris žino, kokios kovos kilo 
dėl šios knygos. Tai nenuostabu — knygos autorius buvo geras 
jo pažįstamas Špengleris. Diureris apie jį rašo su pagarba. Jis 
seniai užmiršo apmaudą, patirtą dėl eilėraščių, kuriuos Špeng- 
leris buvo išpeikęs. Jis — Liuterio šalininkas, tai kur kas svar- 
biau. .. 

Diureris palaiko ankstesnes pažintis su įdomiausiais Antver- 
peno žmonėmis ir susipažįsta su naujais. Jis vėl pietauja su 
Erazmu Roterdamiečiu, susitikinėja su istoriku ir muzikantu, 
Antverpeno tarybos sekretoriumi, tvirtu reformacijos šalininku 
Korneliu Grafeusu. Jų santykiai puikiausi: Grafeusas atviras 
su Diureriu, išreiškia savo nerimą dėl reformacijos likimo, 
dėl galimų persekiojimų. Vėliau Grafeusas rašys į Niurnbergą 
Diureriui slaptus laiškus ir siuntinės pas jį savo vienminčius, 
kurie turės papasakoti, kas įvyko Diureriui išvažiavus iš Ni- 
derlandų. Grafeuso nuogąstavimai pasitvirtino. Čia buvo už- 
draustos Liuterio knygos, o Grafeusas suimtas ir priverstas at- 
sižadėti savo įsitikinimų. Popiežiaus legato įsakymu buvo su- 
deginti ant laužo du jauni vienuoliai — reformacijos šalininkai. 


Stai kokį bičiulį tuo metu susirado Diureris. Jis mielai nupiešė 

jo portretą ir parašė „Dienoraštyje": „Kieta anglimi nupiešiau 
labai gerą Kornelio — Antverpeno tarybos sekretoriaus port- 
retą." 

Ir vėl „Dienoraštyje" pasirodo įrašas: ,„Nutapiau aliejiniais 
dažais Bernhardo iš Resteno portretą." Tyrinėtojai ilgai plu- 
šėjo, kol padarė dabar jau visų pripažintą išvadą: čia kal- 
bama apie jauno žmogaus portretą, kuris saugomas Drezdeno 
galerijoje. Tai vienas iš geriausių portretų Europos tapyboje. 
Rausvai rudame fone iki pusės pavaizduotas jaunas žmogus su 
laišku rankose. Jis su didele juodo aksomo berete ir rudai juo- 
du durtiniu, apvedžiotu tamsiu minkštu kailiu. Kvadratinėje 
iškirptėje — balti plono šilko marškiniai su apvalia apykakle. 
Jaunojo žmogaus veidas su išsišovusiais skruostikauliais, smak- 
re — duobutė, putliose lūpose — vos pastebima šypsena. Švie- 
sūs kaštoniniai plaukai ir šviesiai rudos, turinčios žalsvą at- 
spalvį, giedros akys. Jo išvaizda spinduliuoja tyrumu, ramybe, 
tvirtumu, jėga. Bernhardui iš Resteno dailininkas jautė didžiu- 
lę simpatiją. Ji persiduoda žiūrovui ir praėjus šimtmečiams. 

Diureris vis dar nepasisotino įspūdžiais. Jis vėl išvyksta, bet 
šį kartą į Briugę. Jis pagerbiamas vietinio žymaus juvelyro 
namuose, paskui tapytojų cecho surengtoje puotoje. Diureris 
apžiūrinėja imperatoriaus rūmus, salėse kabančius paveikslus 
ir koplyčios sienų tapybą, gėrisi šv. Jokūbo bažnyčioje Rogiro 
van der Veideno ir Hugo van der Guso paveikslais, juos va- 
dina nuostabiais meistrais, o Dievo motinos bažnyčioje įdėmiai 
apžiūrinėja Mikelandželo Madoną. „Čia daugybė puikių pa- 
veikslų",— rašo jis ,„Dienoraštyje". 

Iš Briugės nenuilstantis keliauninkas važiuoja į Gentą — 
vieną iš gražiausių Niderlandų miestų. „Dienoraštyje" Gentas 
aprašytas kuo smulkiausiai. „Kai aš jau buvau atvykęs į Gen- 
tą— rašo dailininkas, — pas mane atėjo tapytojų gildijos se- 
niūnas ir atsivedė geriausius tapytojus, ir parodė man didelę 
pagalbą, mane puikiai priėmė, pasiūlė savo paslaugas ir va- 
kare su manimi pavakarieniavo... Jie nuvedė mane į šv. Jono 
bokštą, iš kurio galėjau apžvelgti visą didžiulį nuostabų mies- 
tą, kuriame prieš tai buvau priimtas kaip didis žmogus. Paskui 
mačiau Jano paveikslą; tai brangiausias ir puikiausias paveiks- 
las, ir ypač dailūs Ieva, Marija ir dievas tėvas. Po to mačiau 
kitus ir nupiešiau vieną pieštuku. Regėjau taip pat ant tilto, 
kur nukertamos žmonėms galvos, dvi skulptūras, pastatytas 

atminti vienam įvykiui — kaip sūnus nukirto tėvui galvą. Cen- 
tas — gražus ir nuostabus miestas. Keturios didelės upės teka 
per ji. Daviau arbatpinigių zakristijos durininkui ir tarnau- 
tojams, kurie rūpinosi liūtais,— tris štiuberius. Apskritai Gen- 
te mačiau daug rečiausių daiktų, ir tapytojai su savo seniū- 
nu manęs nepaliko, valgydavo su manim kartu rytą ir vakare 
ir užmokėdavo už viską, ir buvo labai malonūs. Ir aš, atsisvei- 
kindamas viešbutyje, palikau penkis štiuberius." Įrašas, kaip ir 
visas „Dienoraštis“, rašytas paskubomis — čia viskas sumišę, 
tačiau aiškiai matyti, kaip jį buvo sužavėjęs Jano van Eiko 
nutapytas altorius. 

Tačiau, būdamas sau ištikimas, savo smalsumui, tiesiai nuo 
altoriaus nuskubėjo į žvėryną, norėdamas nupiešti liūtus iš 
natūros. 

Ir.vis dėlto Diureris pervertino savo jėgas. Įtampa buvo 
per didelė. Be to, Zelandijoje dar buvo gavęs kažkokią karš- 
tinę. Grįžęs iš eilinės kelionės į Antverpeną, netrukus susirgo. 
Baisiai skaudėjo galvą, krėtė šaltis, jis netekdavo sąmonės. 

Išlaidų užrašuose pasirodo gydytojas ir vaistininkas. Jie 
minimi vis dažniau, o sumos, kurias tenka jiems mokėti, vis 
didėja. Gydymas prastai padeda... Diureris dar nepasveikęs, 
o gulėti nenori: vėl darbas, vėl susitikimai su dailininkais, vėl 
puotos jo garbei. O jaučiasi blogai. Pakviečia dar vieną gy- 
dytoją, garsų užsienietį. Atsilygina jam savo darbais. To pagei- 
davo pats gydytojas, supratęs, kad Diurerio graviūros bran- 
gesnės už pinigus. 

Nuostabus žmogus! Vos atsistojo ant kojų, o jau pradeda 
dirbti. Negali atsispirti  puikiam modeliui — devyniasdešimt 
trejų metų senukui, kuris dar sveikas ir turi šviesų protą. 
Jis su ilga sidabrine barzda, kakta išraižyta raukšlių, rankos 
stiprios, nors jo amžius ir senas. Diureris paprašo jį pozuo- 
ti, nupiešia puikų piešinį, kuriame senatvė atrodo giedra ir 
verta pagarbos. Piešinys buvo panaudotas pagrindu paveikslui 
„Šv. Jeronimas". Dailininkas vėl grįžo prie vieno iš mylimiau- 
sių savo personažų ir pavaizdavo jį kitaip. Iš įprastų šv. Je- 
ronimo aplinkos smulkmenų liko tik piupitras su knygomis ir 
kaukolė. Šv. Jeronimo ranka uždėta ant kaukolės; ji primena, 
kad visa, kas žemiška— laikina. Tačiau jis pats, jo veidas, 
ramus ir išmintingas, byloja apie tai, kad nebijo mirties, apie 
žmogaus minties jėgą. Tai vienas iš geriausių darbų, sukurtų 

kelionės metu. Čia juntama stipri Niderlandų dailininkų įtaka, 
tačiau paveikslas savo ruožtu jiems padarė stiprų įspūdį. Jie 
kopijavo šį darbą, juo sekė. 

Ateina 1521 metų pavasaris. Šiltos gegužės dienos. Soduo- 
se pražysta obelys ir vyšnios. Diureris jaučiasi geriau. Tačiau 
iš reformacijos šalininkų, gyvenančių Antverpene, sužino bai- 
sią naujieną: Liuteris klastingai priešų sučiuptas! Ta žinia buvo 
melaginga. Iš tiesų Liuteris, apgavęs savo priešus, pasislėpė 
Vartburgo pilyje. Bet Diureris šito nežinojo. Jis patikėjo Žinia 
ir buvo sukrėstas. Įrašas ,„„Dienoraštyje" įgavo tragišką jėgą, 
ypač jaučiamą todėl, kad šios eilutės eina po kasdieniškos 
kalbos apie kasdieniškus reikalus. Jį apėmė susijaudinimas. 
Jis prirašė puslapį po puslapio žodžių, kupinų pykčio ir skaus- 
mo. „Aš nežinau, ar jis gyvas, ar jie nužudė jį, ir tai Jis iš- 
kentėjo todėl, kad skelbė krikščionišką tiesą, kad išvilko į die- 
nos šviesą nekrikštus popiežius... O dieve, išlaisvink nelai- 
mingus savo žmones, engiamus didelės prievartos ir įstatymų, 
kuriems niekas noromis nepaklūsta, nes tenka nuolat nusidėti 
savo sąžinei ir nepaklusti jos šauksmui..." Diureris kreipiasi 
į Erazmą Roterdamietį, tikėdamasis, kad šis tęs Liuterio žygį; 
jis nežinojo, nors ir bendravo su Erazmu, kokios skirtingos jų 
pažiūros. Jis baigia įrašą žodžiais apie katalikų bažnyčią, ko- 
kių anksčiau nebuvo sakęs: „.. .pamatysime krauju paplūdu- 
sius nekaltuosius, kurių kraują praliejo popiežius, kunigai ir 
vienuoliai." Taip, čia nebe tas Diureris, kuris tapė „Rožančiaus 
šventę", poetizuodamas popiežių ir dominikonų įkurtą broliją. 

Ir, nors yra sukrėstas, jis dirba. Vis dirba ir dirba. Tapo 
portretus. Piešia kilmingų antverpeniečių užsakymų herbus. 
Karnavalinių drabužių eskizus. Vietinių apdarų eskizus sau. 
Parengiamąjį piešinį didelei graviūrai „Nukryžiavimas", kuri 
nebuvo išraižyta. Paveikslai „Kryžiaus nešimas" ir „Malda prie 
taurės"— naujas grįžimas prie „Kančių" temos. Kai kuriuos 
naujus darbus Diureris parduoda, bet kur kas daugiau išdo- 
vanoja. 

„Aš padariau įvairiems žmonėms dar daugiau piešinių ir 
kitokių darbų,—rašo jis,— bet už didesnę savo darbų dalį nie- 
ko negavau." O jaučiasi jis blogai. Gydytojas ir vaistininkas 
kartas nuo karto minimi „Dienoraštyje". Diureriui vėl atrodo, 
kad jam gali padėti vietos pakeitimas. Jis vyksta į Maliną, 
lanko vietininkę Margaritą, kuriai jau buvo dovanojęs nema- 
žai darbų. 

Vizitas jam suteikia karčiausią nusivylimą. Diureris atvežė 
Margaritai imperatoriaus Maksimiliano portretą, padarytą pa- 
gal Augsburge pieštą piešinį. Dovana vietininkei nepatiko. Šį 
sykį ji iš tikrųjų buvo teisi: portretas nėra vienas iš geriausių 
dailininko darbų. Margarita be užuominų pasakė dailininkui, 
kad jis galįs portretą pasiimti. Diureris buvo skaudžiai įžeis- 
tas ir iš susierzinimo kažkam atidavė portretą už gabalą ge- 
lumbės. Už kitus jo darbus Margarita nė kiek neatsilygino. 
Jis žinojo, kad Margarita turi velionio Džakopo Barbario albu- 
pas Margaritą. Jis vis dar tikėjo, kad Barbaris žinojo propor- 
cijų paslaptis, kurios buvo nežinomos jam, Diureriui. Paprašė 
Margaritą šito albumo. Kaip žymiausias dailininkas, senas Bar- 
bario pažįstamas, jis, atrodė, turėjo teisę jį gauti. Margarita 
nesutiko atiduoti. Ji pažadėjusi albumą savo rūmų tapytojui. 
Diureris sugrįžo iš Malinos įžeistas ir apgautas. Paguoda, kaip 
ir visada, buvo darbas. 


Agnesė maldavo jį vykti namo, o Diureris niekaip negalėjo 
palikti Niderlandų. Čia kiekvieną dieną patirdavo naujų įspū- 
džių, užmegzdavo naujų pažinčių. Štai susitikti su Diureriu iš 
Olandijos atvyko garsus, nors ir jaunas, tapytojas ir graveris 
Lukas van Leidenas. Lukas van Leidenas buvo gerai susipa- 
žinęs su Diurerio graviūromis, kurios buvo pardavinėjamos Ni- 
derlanduose. Niurnbergietis dailininkas jam buvo padaręs di- 
delę įtaką. Diureris sidabro pieštuku nupiešė jo portretą, aiš- 
kiai patenkintas ta pažintimi. Lukui tada buvo dvidešimt šešeri 
metai. Diurerio portrete jis atrodo visai jaunas ir labai pa- 
trauklus. Juodu apsikeitė graviūromis. Abu turėjo ką kits ki- 
tam parodyti, apie ką pasikalbėti... 


Net praėjus tiek šimtmečių, skaudu ir pagalvoti, kaip Diu- 
reris savęs netausojo. Jis dar nesveikuoja, o negali atsisaky- 
ti vyno, kortų, visokių rūpesčių. Stengiasi supakuoti ir iš- 
siųsti bagažą į Niurnbergą. Kiek dėžių ir ryšulių jau išsiųsta, 
kiek pinigų už tai jau sumokėta, o kambariuose vėl nėra kur 
apsisukti! Diureris perka ir perka visokiausius daiktus, pa- 
vyzdžiui, džiovintas sepijas. Agnesė pyksta — kam jiems rei- 
kalinga šita džiovinta bjaurybė! Kaip dukart du—keturi, Diu- 
reris įrodinėja, kad tai jam būtina. Na ir, aišku, perka tai, 
ko reikia darbui: paprastus teptukus ir teptukus, padarytus 

iš jūros kiaulyčių šerių, ir dar — teptukus, teptukus, teptukus. 
O paskui staiga mažą geltoną pašto ragelį. Kodėl? Patiko! 
kalai— nelinksmi; Diureris bejėgis pasipriešinti gundymams, 
mėgsta draugišką kompaniją, nesugeba ramiai apsvarstyti šansų 
prie lošimų stalo ir laikų nutraukti lošimo, džiaugsmingai da- 
lija dovanas. Tačiau Diureris neturėjo pinigų ne tik todėl, kad 
buvo išlaidus. Su juo pasielgdavo nesąžiningai tie, kurių kil- 
numu jis tvirtai tikėjo. Jo dosnumu jie naudojosi. Štai vienas 
iš paskutiniųjų „Dienoraščio“ įrašų: „Niderlanduose visi mano 
darbai, pinigai maistui, pardavimai ir kiti sandėriai padarė 
vien nuostolių, ir ypač ponia Margarita man nieko nedavė už 
tai, ką jai esu padovanojęs ir padaręs." 

Aiškiai matyti, kad šitos eilutės parašytos, kai jo nuotai- 
ka buvo bloga. Labai jos prieštarauja kitiems įrašams, kur 
Diureris pasakoja, kaip visi jį puikiai priiminėję, vaišinę, svei- 
kinę, kaip apdovanoję. Tačiau į kelionės pabaigą iš tiesų jį 
praleidęs Niderlanduose, atsivežęs didžiulę atsargą paveikslų 
ir graviūrų parduoti, dirbo be paliovos, o kai susiruošė grįžti, 
paaiškėjo, kad ir vėl apsiskaičiavęs. Jam teko pasiskolinti di- 
delę sumą iš turtingo niurnbergiečio, kaip tik čia atvykusio. 

Daiktai supakuoti. Diureriai išsirengė į kelionę. Tačiau 
viešbutyje pasirodė žygūnas. Į Briuselį atvyko Danijos ka- 
ralius. Jis daug girdėjęs apie Diurerio meną ir norįs, kad dai- 
lininkas nutapytų jo portretą. Nėra kas darą! Tokio užsakovo 
neatstumsi... Diureris išvyko į Briuselį tapyti Kristijono II 
portreto, dirbo čia savaitę, gavo neblogą atlyginimą, tačiau 
bematant jį išleido. 

Ak! Rodos, girdi, su kokiu palengvėjimu atsiduso Agnesė, 
kai jie pagaliau išvyko namo. Užrašai ,„Dienoraštyje", atvažia- 
vus į Kelną, nutrūksta... 

+ Diureris grįžo namo kupinas įspūdžių. Niderlanduose naujų 
laikų dvelkimas buvo stipresnis negu Vokietijoje. Čia labiau 
buvo juntama pasaulio platybė, artesnės, realesnės atrodė už- 
jūrio šalys —net buriniai laivai Antverpeno uoste jas pri- 
mindavo; čia buvo silpnesnė Romos įtaka, labiau išsilavinę, 
nepriklausomi ir labiau mylį laisvę biurgeriai, daugiau gali- 
mybių bendrauti su įvairių tautų atstovais, įvairesni susitiki- 
mai, Čia Diureris susipažino su Niderlandų dailės pasiekimais 

ir pats pajuto, kaip vietiniai puikūs meistrai jį vertina. Ne 
veltui Antverpeno magistratas, patartas vietinių dailininkų, 
maloniai jam pasiūlė likti šiame mieste. Net puikią algą pa- 
žadėjo. Diureriui tai buvo didelė garbė, bet jis atsisakė. 

Svetur jis ypač aiškiai pajuto, kad turi ką pasakyti savo 
kolegoms, kad privalo popieriuje perteikti savo patyrimą. Ap- 
žvelgęs visa tai, ką buvo padaręs per tuos metus, Diureris su- 
prato, kad daugiausia jį dabar domina portretas. Žmogus +— 
štai pasaulis, kurio atskleidimui nėra ribų! 

Kai įsiskaitai į Diurerio „Dienoraštį“, kai seki žemėlapyje 
nuolatines jo keliones Niderlanduose, dažnai nebūtinas, nejučia 
susimąstai: kodėl jis taip blaškėsi? Kas jį vijo? Tai galima 
tik spėlioti. Ar tik pastaroji jo kelionė nebuvo rungtynės su 
savo amžiumi, bandymas atitolinti artėjančią senatvę, bandy- 
mas įrodyti pačiam sau, kad viskas — vieni niekai? Galbūt 
todėl jam reikėjo vyno, kortų, dabitiškų naujų drabužių, jau- 
nų sugėrovų, pavojingų plaukiojimų. Diureris gali ilgai išsė- 
dėti prie stalo, ant kurio vynas ir kortos, tačiau dar ilgiau — 
rimtai šnekėtis su Erazmu, Egidijumi, Grafeusu ir, kiek tik rei- 
kia, dirbti... Ką gali Žinoti, ar jam pavyks kada nors vėl ši- 
taip keliauti? Dailininkas skuba pamatyti, sužinoti, išgirsti kuo 
daugiau. Diureris mėgo lyginti dailininką su bite, renkančia 
medų iš daugybės žiedų. Niderlanduose jis tai darė be per- 
stojo. Dabar parsivežė namo brangų ir malonų įspūdžių bagažą. 

Buvo 1521 metų rugpjūtis, kai Diureriai grįžo namo, ne- 
buvę čia net trylika mėnesių. Kelionė ilgai gyveno pokalbiuose, 
primindavo save paveikslais, knygomis, kurių Diureris buvo 
prisipirkęs, begalybe retenybių, kurias buvo parsivežę. Narve- 
liuose rėkavo papūgos, kambaryje šokinėjo beždžionė, dar ilgai 
jie valgė užjūrio saldumynus. O Diureris jau galvojo apie nau- 
jas keliones. Jis norėjo dar kartą apsilankyti ten, kur kažkada 
klajojo būdamas pameistriu. Jam atrodė, kad vietovėse, su 
kuriomis susiję tiek daug gražių jaunystės prisiminimų, *vėl 
pasijusias jaunas. Labiausiai norėjo pamatyti Italiją, pakvė- 
puoti jos oru, sušilti jos saulėje, traukė Venecija, kur vis- 
kas jam taip pažįstama ir malonu, norėjo nuvykti į tuos mies- 
tus, kur anksčiau nebuvo tekę būti. Jo draugai Antverpene savo 
pasakojimais sužadino didžiulį norą išvysti Angliją ir Ispani- 
ją. Kartais jam kildavo drąsūs planai: jis troško perplaukti 
kaip keleivis vienu iš didžiųjų burlaivių vandenyną, leistis į 

Ispanijos ir Portugalijos užjūrio valdas. Keletas niurnbergie- 
čių jau buvo taip plaukę prekybos reikalais, Portugalijos pre- 
kybos agentas Niderlanduose, su kuriuo buvo labai susidrau- 
gavęs, kalbėjo apie tai kaip apie visai įprastą dalyką. Jeigu 
tie keletas daiktų, kurie imperatoriui buvo atsiųsti iš kolonijų, 
taip nepanašūs į nieką, ką galima regėti Europoje, jeigu taip 
meistriškai padaryti ir tokie gražūs, kad jam net kvapą už- 
gniaužė, kai juos išvydo Niderlanduose, tai kokie turi būti šių 
tautų turtai jų pačių kraštuose! 

Kartais Diureris svajodavo apie tas naujas keliones pri- 
merktomis akimis, ir atrodydavo, kad snaudžia. Agnesė vaikš- 
čiodavo po namus patenkinta, rami ir tildydavo visus: 

— Tss! Meistras ilsisi! 

Kartais jis neišlaikydavo, prie stalo imdavo kalbėti apie 
numatomą kelionę. Tada Agnesė nebesitverdavo pykčiu: 

— Nenusiramino! Jam greitai bus šešiasdešimt metų, ką tik 
grįžo namo, gavo ten stiprią karštinę, serga, guli ir vėl nori 
išmauti! 

Tačiau ir draugai, jeigu Diureris imdavo kalbėti apie ke- 
lionę, arba nutylėdavo, arba viską paversdavo juokais, o kai 
jis per daug primygtinai reikalaudavo pasakyti savo nuomo- 
„nę, nukreipdavo į šalį akis arba neryžtingai burbtelėdavo: 

— Visų pirma reikėtų išgyti.. . 

— Aš sveikas! — garsiai, žvaliai paprieštaraudavo Diureris. 
Per garsiai ir per žvaliai. 

Sunkią kelionę Diureris prisimindavo kaip didelį džiaugs- 
mą, buvo laimingas, kad tiek pamatė, kad su tiek daug žmonių 
susipažino. Tačiau jis atsivežė iš kelionės ne tik stiprių įspū- 
džių, bet ir ligą. Nuo šiolei jo gyvenimas ėmė dalytis į dvi 
dalis. Iki to laiko, kai jis susirgo žiemą plaukdamas į Zelan- 
diją, ir po to, kai susirgo. Liga nuspalvino paskutiniuosius jo 
gyvenimo metus. O jų liko nedaug. 


XV SKYRIUS 


Jaunystėje, sugrįžęs į gimtąjį miestą, Diureris greitai ap- 
eidavo jo gatves. Dabar vaikščiojo po Niurnbergą pamažu: 
laikai, kada jo žingsnis buvo lengvas ir spartus, kada jis ne- 
žinojo, kas yra dusulys ir skausmas širdyje, praėjo... 

Miestas atrodė linksmas ir laimingas. Kaip ir anksčiau, pa- 
grindinėje aikštėje aplink Gražųjį fontaną būriavosi žmonės. 
Kolei jis keliavo, mada vėl pasikeitė. Atsirado keletas akme- 
ninių namų. Dar vešlesni buvo turtuolių sodai. Dar iškilmin- 
gesni rotušėje baliai. Kaip niekada niurnbergiečius buvo už- 
valdęs azartas ir gašlumas. Prie ankstesnių viešųjų namų pri- 
sidėjo naujas. Miestas ir toliau darė didelę apyvartą. Vienas iš 
meisterzingerių pasigyrė, kad Niurnbergą turtina septynių tau- 
tybių žmonės: slavai, turkai, arabai, italai, prancūzai, anglai ir 
Niderlandų gyventojai. 

Tačiau ramybės mieste nebuvo. Kuo prašmatnesni baliai 
rotušėje, kuo labiau išsipustę puošeivos, kuo azartiškesni lo- 
šimai, tuo daugiau siautimo ir vyno gėrimo, tuo labiau jun- 
tamas netikrumas, nepatikimumas, pavojai... Susverdėjusių gy- 
venimo pagrindų, pavojingo neaiškumo nuotaika buvo ne tik 
Niurnberge. Ji nuspalvino viską, kas buvo įvykę tais metais 
Europoje, jos politikoje, filosofijoje, literatūroje. Tie, kurie ne- 
norėjo pasyviai ir klusniai sekti paskui tai, kas vyksta, sten- 
gėsi arba sutvirtinti atramas, arba, priešingai, visai jas išju- 
dinti. Draugai atsidūrė skirtingose stovyklose. Bet kiekvienoje 
iš tų stovyklų nebuvo sutarimo. Neseniai buvę Liuterio šali- 
ninkai nuo jo pasitraukė: vieniems jis buvo per drąsus ir per 
ryžtingas, kitiems, atvirkščiai, baikštus, nenuoseklus, svyruo- 
jantis. Dešimtys traktatų, brošiūrų, lapelių pylė alyvą į tų gin- 
čų ugnį. Vienų kitiems kaltinimai darėsi įžūlesni, dažnai juose 
skambėdavo nepaslėptas grasinimas. Ginčai popieriuje tai vie- 
nur, tai kitur virsdavo ginkluotais susirėmimais, kitamaniams 
surengti procesai baigdavosi rūsčiais nuosprendžiais. 

Vos Diureris grįžo į tėvynę, pas jį iš visų pusių ėmė plauk- 
ti Žinios, neduodančios ramybės, ne visada suprantamos. Iš 
Vitenbergo rašo, kad Liuterio šalininkas Karlštatas — negirdėta 
nematyta! — bažnyčioje sako pamokslus apsivilkęs pasauliečio 
drabužiais ir laiko naujoviškai mišias. Studentai ir biurgeriai, 
paveikti jo įkvėptų kalbų, be to, traktatų ir pamfletų, kurie 
drąsiai svarsto tikybos reikalus, užpuldinėja vienuolynus ir 
bažnyčias, kunigus ir vienuolius, kurie priešinasi reformoms, 
jėga diegia reformacijos idėjas. Kad tik dėl to nebūtų bėdos! 

O kitame mieste, Cvikau, pasigarsino kažkokie „pranašai". 
Jie ginčijasi su Liuteriu. Jiems vadovauja kunigas Tomas Miun- 
ceris. Jis smerkia fariziejus ir Šventojo rašto žinovus už tai, 


312 


Virėjas su žmona. 
Vario graviūra 
Valstiečiai turguje. 
graviūra 


1497—1500. 


1519. Vario 


Šokantys valstiečiai. 
rio graviūra 


1514. Va- 


Dūdmaišlninkas. 1514. Vario 


graviūra 


Antverpeno krantinė. 


1520. Plunksna 


1520. Sidabro pieštukas 


žnyčia. 


Acheno ba 


1516 


Michaelio Volgemuto portretas. 


Senio galva. 1521. Teptukas 


Imperatoriaus MaksimHiano portretas. 1518. Anglis 


Eskizai „Šv. Jeronimo celėje" Vario graviūrai. 1521. Tep- 
tukas 


Luko van Leideno portretas. 1521. Sidabro pieštukas 


aaa en 


CHRIST 


ĮBiLiBALDI PĪRKEYMHERİ FFRIGIES 
LB AETATIS- SVAE ANNO- LHi. || 


INGENIO CAETERA MORTIS 
ERVYNT | 
M'D: XXK -İV 


WS EE TECH ZAN ES A sar PAA 


ge e Vilibaldo Pirkheimerio portretas. 1524. Vario graviūra 
Fridricho Saksoniečio portretas. 1523. Vario graviūra 


\S"2.6, 
\ 1VENTIS POTV }T-DVRERIVS*ORAPHIUPPI 
M.KNTEAV-NON «*rCTVITPiNGERF.-DOCTAĮ 
MANYS 


Jeronimo Holcšuerio portretas. 1526 


Filipo Melanchtono portretas. 1526. Vario graviūra 


Erazmo Roterdamiečio portretas. 1526. Vario graviūra 


Keturi apaštalai. 1526 


Pergalės pamin- 
klas. 1525. 
Medžio raižinys 


kad, be paliovos svarstydami Šventojo rašto tekstus, jie ne- 
mato liaudies negandų. Miunceris kviečia visus į kovą su be- 
dieviais prispaudėjais ir nebijo taip vadinti kunigaikščių. Cvi- 
kau miesto taryba, sunerimusi dėl Miuncerio akiplėšiškumo, 
atleido ji iš pareigų, ir Miunceris dabar bastosi vokiečių ir 
čekų žemėse. Tačiau jo pamokslą jau pasisavino valstiečiai 
sąmokslininkai, apie kuriuos sklinda gandai iš visų pusių. 

O kaip Liuteris? Jis paliko savo Vartburgo pilį. Jis jau 
nebe toje celėje, kurioje vertė bibliją ir metė, kaip pasako- 
jama, rašalinę j velnią, kai šis pasirodė jo gundyti. Liuteris 
išsigando netikėto įvykių posūkio. Jis greitai atvyko į Viten- 
bergą, norėdamas paprašyti reformacijos šalininkus, kad būtų 
nuosaikūs. Pavėlavo! Jo įtakos, neseniai dar didžiulio jo, ga- 
lingo oratoriaus, talento nebeužteko, kad jis sustabdytų tai, kas 
vystėsi. 1522 metų pradžioje Diureris įdėmiai perskaitė naują 
Liuterio veikalą „Teisingas visų krikščionių perspėjimas, kad 
jie vengtų netvarkos ir maištų". Liuteris čia kalbėjo, kad visa, 
kas nukreipta prieš valdžią, nukreipta ir prieš dievą. Kaip pa- 
sikeitė jo kalba! Atrodo, kad jis pasirinko: stojo galingųjų 
pusėje... 

Neįmanoma pasekti visų kalbų, pamokslų, traktatų, pamfle- 
tų. Vakarykščiai draugai tapo priešais, neseniai buvę sąjun- 
gininkai virto priešininkais. Daugelis šiandien atsižadėjo to, 
ką buvo tvirtinę vakar. Visi rėmėsi dievo žodžiu, kiekvienas 
kalbėjo, kad jo aiškinimas — vienintelis teisingas. Diureris bu- 
vo sutrikęs, išmuštas iš vėžių. Kuo remtis? Kuo sekti? Kaip 
visame tame susigaudyti dailininkui — ne teologui, ne filosofui, 
ne politikui? 

Tas pats Karlštatas, po kurio pamokslų Vitenberge prasi- 
dėjo bažnyčių ir vienuolynų užpuldinėjimai, lankosi Niurn- 
berge. Diureris stebi jį, klausosi jo pamokslų ir samprotavimų. 
Daug kas iš to, apie ką kalba Karlštatas, jam patinka. Jie su- 
sipažįsta, net susidraugauja. Karlštatas bičiulystės vardan pa- 
skiria Diureriui knygą. Tačiau dailininkui kelia baimę mintis, 
kad nuo griežtų Karlštato šalininkų bažnyčiose gali nukentėti 
paveikslai. Juk jo pamoksluose aiškiai skamba tapybos smer- 
kimas. 

Diureris, seniai palaikąs ryšius su Niurnbergo spaustuvinin- 
kais, sužinojo, kad kai kurie iš jų slapčia spausdina įžūlius 
anabaptistų, Miuncerio šalininkų, rašinius. Jie reikalauja, kad 

visi tikintieji būtų lygūs ir — baisu sakyti — kad turtas pri- 
klausytų visiems. Miesto taryba areštavo šituos spaustuvinin- 
kus, tačiau anabaptistų pamokslas mieste skamba kaip skam- 
bėjęs. Dievas sukūrė visus žmones lygius. Dėl to Diureris ne- 
siginčys. Tačiau turto subendrinimas? Visą gyvenimą jis siekė 
darbu ir menu turto. Dabar pripažinti, kad tai nuodėmingąa, 
išdalyti savo turtą, kaip to reikalauja anabaptistai, neturtė- 
liams? 

Oi ne! Diureris gali pasigailėti neturtingųjų, bet atiduoti 
savo namą, savo dirbtuvę, savo knygas ir retenybes? Dieve 
saugok! 

Kai Diureris sugrįžo į Niurnbergą, jis nekantriai laukė 
susitikimo su Pirkheimeriu, svajojo, kad su juo apie viską 
pakalbės, viską jo išklausinės ir kad viskas pasidarys aiškiau. 
Jis su tokia daugybe mokslininkų susirašinėja, tiek daug skai- 
to, toks išmintingas ir išsilavinęs! Kas kitas, jeigu ne Vili- 
baldas, gali paaiškinti, kas vyksta tėvynėje. Tačiau ir pats 
Pirkheimeris tuo metu buvo sutrikęs. Kažkada jis sveikino 
pirmąsias Liuterio kalbas. Manė, kad tas nori reformuoti baž- 
nyčią pagal humanizmo idėjas. Praėjo nedaug laiko, ir Pirk- 
heimeris suprato, kad klydo. 

Tačiau Pirkheimerį, kuris ne taip ilgai buvo Liuterio šali- 
ninku, jau imta persekioti, jo vardas siejamas su Liuterio var- 
du. Vienas iš jo priešų — Pirkheimeris priešų turėjo daug — 
įtraukė jį ir jo draugą Lazarų Špenglerį į bulę, grasinančią 
atskirti nuo bažnyčios Liuterį ir jo šalininkus. Tai įvyko, kai 
Diureris dar buvo Niderlanduose, ir labai jį nugąsdino. Ne- 
lengva sužinoti, kad tavo bičiuliui ir tavo geram pažįstamam 
gresia atskyrimas. Juk po atskyrimo nuo bažnyčios bus pa- 
skelbta, kad jis yra už įstatymo ribų! 

Veltui rašė Pirkheimeris ir Spengleris paneigimus ir pra- 
šymus, nesėkmingai atleidimo jiems prašė įtakingiausi žmonės. 
Pirkheimerio priešininkas, žymus teologas Ekas, manė (jis kly- 
do), kad šis buvo sukūręs satyrą apie jį, o satyra buvo labai 
tulžinga. Suvesdamas sąskaitas, Ekas tyčia vilkino prieštara- 
vimų nagrinėjimą iki tol, kol popiežius viešai paskelbė bulę, 
etskiriančią nuo bažnyčios Liuterį ir jo bendraminčius, tarp 
jų — Pirkheimerį ir Špenglerį. 

Niurnbergo taryba, nors tarp jos narių ir buvo žmonių, 
kurie pritarė nuosaikios reformacijos idėjoms, negalėjo dėtis 

nežinanti, kas įvyko. Visų pirma ji uždraudė miesto spaustu- 
vininkams spausdinti Liuterio veikalus, Tarybos nariui Pirkhei- 
meriui rekomendavo, o iš Tarybos sekretoriaus Špenglerio pa- 
reikalavo, kad šie išsižadėtų Liuterio, kurį Roma pripažino ere- 
tiku. Tik tuo atveju Taryba galėsianti už juos užsistoti. 

Niekada Diureris dar nebuvo matęs savo draugo taip įtūžu- 
sio. Pirkheimeris kartu su draugais žaibus svaidė, bet atgai- 
lauti jam vis dėlto teko. Susirašinėjimas dėl atgailos užsi- 
tęsė daug mėnesių. Kol kas Pirkheimeris nusprendė verčiau 
pasitraukti iš miesto į savo giminaičio dvarą, esantį trys va- 
landos kelio nuo Niurnbergo. Cia gyvendamas, dėjosi esąs visai 
ramus, rašė, kaip mėgaujasi stebėdamas taikią gamtą, filosofi- 
niais samprotavimais, bendravimu su kaimiečiais, Platono skai- 
tymu, muzikavimu, vizitais draugų, kuriuos puikiai vaišina. 

Lankydavosi šiame dvare ir Diureris. Jis vaikščiodavo su 
Vilibaldu, girdavo gražius vaizdus — peizažo aprašymai Pirk- 
heimerio laiškuose atsirado ne be bičiulio dailininko įtakos, — 
pompastiškas vaišes, muzikuodavo kaip senais laikais su drau- 
gu, bet aiškiai matydavo, kad Pirkheimeris ne toks patenkin- 
tas ir ramus, kaip buvo rašęs draugams savo laiškuose, tartum 
skirtuose skaityti palikuonims. Tokiu laikotarpiu jis nušalin- 
tas nuo miesto reikalų, nuo didžiosios politikos! Tai jį slegia. 
Pirkheimeris negali nusiraminti, kad yra atskirtas nuo baž- 
nyčios. Per amžius tikinčiajam nebuvo baisesnės bausmės. Iš- 
silavinusį Pirkheimerį atskyrimas nuo bažnyčios kamuoja kaip 
gėdos įspaudas gyvam esant ir gąsdina pomirtinėmis kančio- 
mis. Jį jaudina įvykiai, kurių jis negali paveikti. Jis apimtas 
niūriausių nuojautų. Be to, Pirkheimerį kankina liga — sunki, 
neišgydoma podagra. Ne, nei paaiškinti Diureriui, kas vyksta, 
nei tuo labiau jo nuraminti jis negali. 

Pirkheimeris ir jo draugai įdėmiai klausydavosi gandų iš 
įvairių Vokietijos vietų, o jie buvo vis neramesni. Valstiečių 
judėjimai, apėmę didesniąją Vokietijos dalį, pasiekė ir Niurn- 
bergą. 1524 metų vasarą miesto Taryba nuteisė mirti du žmo- 
nes— gelumbininką ir smuklininką už jų kalbas. O jie kal- 
bėjo, jog miestelėnai ir valstiečiai turi susijungti, kad išgel- 
bėtų liaudį nuo sunkios mokesčių naštos, nuo riterių ir kuni- 
gaikščių savivalės. 

Mieste buvo neramu. Kai kurie amatininkai ėmė pasisakyti 
prieš patricijus. Prisiminė senus laikus, kai Niurnberge dar 


315 


buvo amatininkų cechai, dalyvavę miesto valdyme. Pašnabždom 
pasakojo, kad Niurnberge pasirodė žmonių, kurie save vadina 
bedieviais. Jie jau ne katalikų bažnyčią puola, jie suabejojo 
paties dievo buvimu! O čia dar į Niurnbergą atvažiavo Tomas 
Miunceris. Jis rado mieste tokią įtemptą situaciją, kad para- 
šė ištikimam draugui: „Aš galėčiau iškrėsti nuostabią išdaigą 
niurnbergiečiams, jeigu panorėčiau organizuoti sukilimą." Ir 
jis neperdėjo. Atrodė, kad sukilimas gali tuojau pat įsiliepsnoti. 

Niurnbergo taryba sutriko. Slapti posėdžiai tęsdavosi po 
keletą valandų. Tuo metu, gavę nuodėmių atleidimą, Špengle- 
ris ir Pirkheimeris vėl aktyviai dalyvavo miesto gyvenime. Ta- 
čiau jų pozicijos pasidarė skirtingos. Spengleris karštai kovo- 
jo Taryboje už bažnyčios reformavimą. Pirkheimeris buvo kur 
kas nuosaikesnis. Reikalavo, kad būtų išsaugotos vienuolynų 
teisės. Kelios jo seserys buvo vienuolės, viena net didžiulio vie- 
nuolyno vyresnioji. Tai, aišku, atsiliepė jo pozicijai Taryboje, 
bet svarbiau buvo kas kita. Jis jau ėmė persvarstinėti savo 
santykį su reformacija. 

Kad būtų nuraminti protai, numalšintas pavojingas sambrūz- 
dis, žodžiu, kad būtų išvengta to, kas blogiausia, Taryba nu- 
sprendė mieste įvykdyti bažnyčios reformą. Tiesa, be galo 
nuosaikią. Buvo leista laikyti pamaldas vokiečių kalba, tru- 
putį apkarpytos vienuolynų teisės. Miesto tėvai iš karto nu- 
sprendė aiškiai parodyti, kad daugiau nenusileisią ir kitų pa- 
keitimų nepakęsią. Prasidėjo teismo procesai religinių sektų 
dalyvių, kurie buvo miesto gyvenimo fermentacinis elementas. 

Reikėjo įbauginančio pavyzdžio. Pirmasis teismui buvo ati- 
duotas puikus jaunas mokslininkas Hansas Denkas, šv. Zebaldo 
mokyklos rektorius. Kai jis pasirodė mieste su rekomendaciniais 
Bazelio humanistų laiškais, buvo labai nuoširdžiai priimtas 
Pirkheimerio namuose bei jo ratelyje. Susipažino su Denku ir 
jam pajuto simpatiją ir Diureris. Dabar, kai Denką ūmai iš- 
tiko nelaimė, Pirkheimeris nutraukė su juo ryšius, ir Diureris 
pasekė savo bičiuliu ir patarėju. Diureris niekad nemanė, kad 
turės išsižadėti žmonių, kurie jam malonūs. Tačiau Pirkheime- 
ris įtikino jį, kad visi, kurie susiję su anabaptistais,— pavo- 
jingi. Nuo jų vienas žingsnis iki maištaujančių valstiečių. Den- 
kas buvo išvarytas iš miesto. Veltui vienas iš žinomų huma- 

nistų, susirašinėjęs su Pirkheimeriu, Ekolampadas, maldavo jį 
užtarti Denką. Pirkheimeris atsisakė. 

Buvo imtasi ir dailininkų. Į teismą buvo patraukti trys. 
Broliai Bartelis ir Zebaldas Behaimai ir Georgas Pencas, tas 
pats, kurio sužadėtinė lydėjo Diurerius į Niderlandus. Visi jie 
skirtingu metu buvo Diurerio mokiniai, lankydavosi jo na- 
muose, Diureris puikiai juos pažinojo. Matė, kokie jie karšta- 
galviai. Tačiau nenujautė, kaip toli buvo nuėję jaunieji žmo- 
nės su savo laisvamanybe. Trijų dailininkų bylos dokumentai 
išlikę. Jie pavadinti taip: „Trijų bedievių dailininkų apklausos 
protokolai." Teisiamieji buvo apkaltinti esą sektos dalyviai 
ir dievo niekintojai, bet daugiausia už tai, kad yra neklus- 
nūs pasaulietinei valdžiai. Šios bylos teismo kolegiją sudarė 
ne tik juristai, bet ir liuteronų pamokslininkai: vakarykščiai 
„eretikai" jau buvo tapę gynėjais. Pasakojo, kas smerkdamas, 
kas užjausdamas, kad kaltinamieji laikosi akiplėšiškai. Georgas 
Pencas pareiškęs: jis visai nevertinąs krikšto apeigų, netikįs 
esant Kristų, nenorįs pripažinti pasaulietinės valdžios ir ponų. 
Teisėjams pasirodė, kad jie nenugirdo. Jie paklausė Pencą, 
ar jis apskritai tikis dievą. Tas pamąstęs atsakė: „Iš dalies." 
Broliai Behaimai taip pat elgėsi drąsiai. Po penkerių ar de- 
šimties metų visiems trims būtų grėsęs sudeginimas ant laužo. 
Tačiau tuo laiku kontrreformacija dar nebuvo įgavusi tokios 
jėgos. Nuosprendis buvo palyginti švelnus. „Bedieviai dailinin- 
kai" buvo išvaryti iš gimtojo miesto. 

O kaipgi Diureris? Niurnberge, kaip jau sakyta, nebuvo 
nei gildijos, nei dailininkų cecho. Tačiau žymiausias, labiau- 
siai gerbiamas buvo Diureris. Kai pateko į bėdą jaunesnieji 
dailininkai, tie, kurie norėjo juos užsistoti, laukė pirmojo Niurn- 
bergo dailininko žodžio, buvo pasirengę sekti jo pavyzdžiu. 
Neseniai buvusių jo mokinių, padėjėjų, žmonių, kurie nuo- 
latos lankydavosi jo namuose, likimas negalėjo jo nejaudinti. 
Deja, šaltiniuose nėra nė mažiausio pėdsako, kad jis atvirai 
jiems būtų pareiškęs savo užuojautą. Ji būtų palikusi ženklą 
istorijoje. Tačiau jo tylėjimas taip pat iškalbingas: jis ne- 
panoro prisijungti prie tų, kurie paskubėjo apkaltinti jaunuo- 
sius dailininkus. Kaltinamasis žodis, jeigu jis būtų pasakęs — 
turint galvoje jo amžių, vardą, šlovę, — būtų suvaidinęs pražū- 
tingą vaidmenį „bedievių dailininkų" likime. Diureris nesiėmė 
jų ginti, bet ir nepanoro būti savanoriu kaltintoju. Tačiau juk 

jaunųjų maištininkų ryžtingumas turėjo atstumti, o ne patrauk- 
ti Diurerj. Jie priklausė skirtingoms kartoms, ir jų pažiūros su- 
siformavo skirtingu laiku. Net į nuosaikias Liuterio idėjas Diu- 
reris įsigilino būdamas subrendęs žmogus. Suvokti drąsesnių 
pažiūrų jis nesuspėjo. 

Tačiau tai nulėmė ne amžius. Buvo dailininkų nė kiek ne 
jaunesnių už Diurerį, kurie išdrįso ir drąsiau galvoti negu 
jis, ir drąsiau veikti. Žymus medžio drožėjas Tilmanas Rimen- 
šneideris buvo vienuolika metų vyresnis už Diurerį. Jo darbai, 
ypač vyskupo Rudolfo fon Šerenbergo antkapis, jo Adomo ir 
Ievos skulptūros garsėjo ne tik Viurcburge, kur jos buvo pa- 
statytos, bet ir toli už šio miesto sienų. Rimenšneideris buvo 
gerbiamas Viurcburge, buvo jo Tarybos narys, net burmistras. 
Atrodytų, kas jam, talentingam, pripažintam, turtingam, įver- 
tintam, likimas valstiečių, nukamuotų mokesčiais, rinkliavomis? 
Jis pats nuo tų rinkliavų laisvas, jis neturi savo pono — feo- 
dalo. 1525 metais šešiasdešimt penkerių metų Rimenšneideris 
prisijungė prie sukilusių valstiečių. Po sukilėlių sutriuškinimo 
jis buvo pasodintas į kalėjimą ir kankinamas taip žiauriai, kad, 
išėjęs iš kalėjimo, nebegalėjo dirbti. Tapytojas Jorgas Ratgebas 
buvo kiek už Diurerį jaunesnis. Jis taip pat prisidėjo prie su- 
kilėlių, net buvo pasidaręs jų kariniu patarėju. Kai sukilimas 
buvo sutriuškintas, jis buvo nubaustas mirties bausme —pri- 
rištas prie arklių ir suplėšytas. Liūdnas Tilmano Rimenšneiderio 
likimas, baisi Jorgo Ratgebo mirtis pasiekė Diurerį kaip šiur- 
pus, bet tolimas aidas. O štai jo pagrindinis ir mylimas drožėjas 
Jeronimas Andrėja, apkaltintas tuo, kad turįs ryšių su sukilė- 
liais, buvo suimtas, galima sakyti, Diurerio akyse. O, jeigu 
bėda būtų ištikusi tik ji! Buvo persekiojami ir kiti Niurnbergo 
dailininkai — Hansas Greifenbergas, Paulis Lautenzakas, Hansas 
Platneris. Jie buvo apkaltinti erezija. Apie tokius įvykius tuoj 
pat sužinodavo visas miestas, o profesijos draugai — visų pir- 
ma. Kad apie tai neišgirstum, reikėjo užsikimšti ausis. Ramin- 
tis tuo, kad nekaltam niekas negresia, Diureris negalėjo. Jis 
gerai žinojo, kaip persekiojami nekaltieji. O kaltųjų kaltė! Kas 
ją išmatavo, kas ją nustatė?! 

Ir vis dėlto mums neaišku, kaip tais niūriais metais Diure- 
ris žiūrėjo į tai, kas vyko aplinkui. Ko gero, šitai ir jam pačiam 
ne visiškai buvo aišku. 

Kai kas sako, kad tuo pačiu metu, kai buvo ruošiamasi 

„bedievių dailininkų" procesui, virš Diurerio taip pat rinkosi 
debesys. Viename iš jo laiškų yra mįslingos eilutės: „Dėl krikš- 
čionių tikėjimo mes turime kęsti skriaudas ir pavojus, nes mus 
koneveikia, vadina eretikais" \— rašė jis pažįstamam. 

Ką Diureris turėjo galvoje, sakydamas „mes“? Neaišku. 
Cituojant šį laišką, negalima tvirtai pasakyti, apie ką kalbama. 
Galbūt apie išpuolius prieš Diurerį ir jo draugus, kaip prieš 
šalininkus „eretiškų“ pažiūrų, kurios oficialiai buvo pasmerk- 
tos Niurnberge. O galbūt apie išpuolius tų, kuriems atrodė 
nuodėminga net nuosaiki reforma. 

Įrašai dailininko dienoraštyje gali būti iškalbingi, užuomi- 
nos jo laiškuose — daugiareikšmės, bet pagrindinis sprendimų 
apie jo pažiūras šaltinis — visada jo darbai. Juose ir ieškosi- 
me atsakymų. 

Praėjus dvejiems metams po sugrįžimo į tėvynę, Diureris 
išgraviravo kurfiursto Albrechto Brandenburgiečio, buvusio vys- 
kupo, tuo laiku kardinolo, naują portretą. Į šitą graviūrą dai- 
lininkas dėjo daug vilčių. Atspausdino penkis šimtus atspau- 
dų— milžiniškas tiražas!—pasiuntė su garbstomu laišku ir iš- 
raižyta lenta kardinolui ir laukė užmokesčio. Tačiau Albrech- 
tas jam nesiteikė atsakyti. Diureris priminė apie save laišku, 
deja, labai pataikaujamu. Daug žymių žmonių norėjo turėti jo 
tapytą portretą, o jis nedrąsiai klausia kardinolą: ,,.. .gal port- 
retas Jūsų malonybei nepatiko?" Diureris jaudinosi ne veltui. 
Graviūros užraše jis praleido, tai yra nenurodė Albrechto nau- 
jo bažnytinio titulo. Tai jį ir užrūstino. Tačiau dar labiau už- 
rūstino ne žodžio praleidimas tekste, o pats portretas. Diureris 
galėjo naiviai galvoti, kad nebus didelės bėdos, jeigu jis iš- 
saugos gerus santykius su įtakingiausiu reformacijos priešu, 
tačiau sumeluoti portrete negalėjo. Diurerio pavaizduotame kar- 
dinole nėra nei išminties, nei didybės. Veide — gaižus pasipū- 
timas, akys neišraiškingos. Kardinolas pamatė tikslų panašumą. 
Jis ir nemanė dailininkui atsimokėti už šitą dovaną. 

Iš Albrechto Brandenburgiečio Diureris galėjo laukti atpil- 
do. Iš Filipo Melanchtono, vieno iš labiausiai išsilavinusių re- 
formacijos veikėjų, atpildo laukti negalėjo. Vienintelis Me- 
lanchtono turtas buvo knygos. Melanchtonas ne kartą buvo at- 
vykęs į Niurnbergą. Gyveno čia ilgokai — rūpinosi įsteigti nau- 
ją, kitokią gimnaziją. Jį su pagarba priimdavo Niurnbergo 


A. JĮĮwpep. /JĮKeBKKkA..., T. I, c. 188. 
319 


humanistai. Nepraktiškas, svajingas Melanchtonas sužavėjo Diu- 
rerį. Jie praleisdavo daug laiko drauge ir aptarinėdavo meno 
problemas. Melanchtonas visam laikui įsiminė šiuos pokalbius. 
Po daugelio metų jis papasakojo apie juos laiške draugui, iš- 
saugojęs palikuonims svarbų Diurerio prisipažinimą: „Aš pri- 
simenu, kaip išsiskiriantis protu ir dorybėmis vyras, tapytojas 
Albrechtas Diureris, kalbėjo, kad, būdamas jaunuolis, mėgęs 
margus ir daugiafigūrinius paveikslus ir, žvelgdamas į savo 
kūrinius, visada ypač vertinęs juose įvairovę. Tačiau, būdamas 
vyresnio amžiaus, ėmęs įsižiūrėti į gamtą ir atkurti jos tik- 
rąjį grožį, supratęs, kad paprastumas — didžiausia meno puoš- 
mena." ' 

Yra Melanchtono palikime ir kitų pasisakymų, kurie aiš- 
kiai rodo, kad jis buvo artimas Diureriui, samprotaudavo drau- 
ge su-juo apie sudėtingas meno problemas, siedamas jas su 
sudėtingomis dvasios pastangomis. 

Diureris išgraviravo Melanchtono portretą. Jeigu ir nieko 
nežinotume apie Diurerio draugystę su Melanchtonu, išgra- 
viruotas portretas mums tai pasakytų. Jaunasis mokslininkas 
nepaprastai patrauklus šioje graviūroje: protingas, taurus vei- 
das, aukšta mąstytojo kakta, akys spinduliuoja šviesą, lūpose 
maloni, drovi šypsena. 

Diureris išgraviravo ir Erazmo Roterdamiečio portretą. Čia 
viskas pasirodė sudėtinga. Neseniai aistringiausiame Niderlan- 
duose rašyto „Dienoraščio" puslapyje Diureris Erazmą kvie- 
tè tęsti Liuterio darbą. Galbūt Briuselyje, kai juodu dažnai 
susitikdavo, kartu pietaudavo, ilgai šnekėdavosi, Diureris pa- 
sakė Erazmui mintis, panašias į tas, kurias buvo užfiksavęs 
„Dienoraštyje". Erazmas buvo išmintingesnis ir įžvalgesnis už 
Diurerį. Jis anksti pajuto, kad naujasis dogmatizmas, protes- 
tantų dogmatizmas, bus dar priešiškesnis humanistų idėjoms 
negu katalikų dogmatizmas. Tačiau jis žinojo, kad Diureris — 
dailininkas, o ne filosofas ir nė trupučio ne politikas. Savo 
abejonių ir savo programos jam iki galo neatskleidė ir liko 
Diureriui mįslė, matyt, net jį nuvylė — pasirodė visai nepana- 
šus į drąsų riterį, kuris eina pasirinktu keliu nesislapstydamas, 
nesidairydamas į šalis. 

Diureris, noriai susirašinėjęs su daugeliu amžininkų, grįžęs 
iš Niderlandų, Erazmui nerašė — nei tiesioginių, nei netiesio- 


A. Innen ĄneBuuka..., T. I, c. 204. 


320 a 


ginių tokio susirašinėjimo pėdsakų nėra išlikę. Ne veltui, kai 
Erazmas nutarė kreiptis su prašymu į Diurerį, jis nerašė jam 
pačiam, o tai būtų buvę natūralu, jeigu jų santykiai, kaip ir 
anksčiau, būtų buvę draugiški. 

Erazmas buvo be galo protingas, tačiau dailininko atša- 
limo nepajuto arba jo nepaisė. Jis labai norėjo, kad Diureris 
padarytų jo portretą. Rūpinosi, dar gyvas būdamas, pomirtine 
šlove, ir užsakė dailininkams savo atvaizdus. Jis parašė apie 
savo norą Pirkheimeriui. Pirkheimeris perdavė Diureriui, kad 
juodviejų žymiausias ir mokyčiausias draugas svajojąs gauti 
jo išgraviruotą portretą. Dailininkas turėjo iš Briuselio laikų 
Erazmo eskizus. Pabandė juos paversti graviūra ir greitai pa- 
matė, kad nieko neišeina. Praėjo pusantrų metų. Erazmas vėl 
parašė Pirkheimeriui: „Aš pageidaučiau, kad Diureris pada- 
rytų mano portretą. Kas tik nesvajoja apie tokio didžio daili- 
ninko padarytą portretą? Tačiau kaip šitai įgyvendinti? Jis 
buvo pradėjęs Briuselyje mane piešti anglimi, bet tikriausiai 
jau seniai esu užmirštas. Jeigu Diureris galėtų padaryti ką nors 
iš atminties ir žiūrėdamas į medalį, tada tegul jis padaro man 
tą pat, ką padarė tau, nors tave pavaizdavo per storą." 

Nuleidęs negirdomis kandžią pastabą, Pirkheimeris ėmė įkal- 
binėti Diurerį — tokio žmogaus pakartotinio prašymo esą ne- 
galima nepaisyti. Palikuonys turi matyti didžiojo išminčiaus 
portretą, padarytą didžiojo meistro! Atsisakyti buvo neįmano- 
ma. Diureris ėmėsi darbo, tačiau įkvėpimo nepajuto. Šiame 
didžiausiame iš visų graviruotų portretų į akis krinta stori fo- 
liantai, piupitras, knygutė su pastabomis, užrašas lotyniškomis 
ir graikiškomis raidėmis. O Erazmo veidas neišraiškingas, jo 
bruožai smulkūs, akys nuleistos, žvilgsnis nematomas. Moks- 
lininkui darbas nesuteikė įkvėpimo, jis atrodo mechaniškas. 
Drabužių klostės negyvos, linijos nealsuoja. Portretas be prie- 
kaištų išgraviruotas, tačiau tai tik pabrėžia jo sausumą. 

Erazmas negalėjo nuslėpti savo nusivylimo. Diureriui ra- 
šyti jis nesiėmė. Jo kaltinti, kad portretas nepakankamai pa- 
našus, buvo nepatogu. Dėkoti už modelio dvasinės esmės su- 
pratimą? Jis negalėjo prisiversti to padaryti, kaip ir Diureris 
negalėjo padaryti savo graviūroje Erazmo įkvėpimo pagauto ir 
dvasingo. „Diureris padarė mano portretą, bet nėra net šešėlio 

panašumo"',— parašė Erazmas bendram pažįstamam. Ir, matyt, 
buvo teisus. Tai ypač aišku, jeigu nuo jo portreto žvilgsnį nu- 
kreipsime į Pirkheimerio portretą. Kai Diureris jį graviravo, 
Vilibaldas sunkiai sirg®. Jį kamavo podagra, apnuodijusi pas- 
kutiniuosius jo gyvenimo metus. Vaistai, kuriuos jam atsiųs- 
davo draugai, skausmingi kraujo nuleidinėjimai, masažai ir ap- 
vyniojimai — niekas nepadėjo. Jį kankino baisūs skausmai. Jis 
buvo paniuręs ir piktas. Bet jame gyveno galinga dvasia. Net 
savo ligą Pirkheimeris pavertė dingstimi satyrai „Pagiriamasis 
žodis podagrai" sukurti. Riebus, apdribęs Vilibaldo veidas po 
tankių plaukų kupeta, kauburiuota kakta, didelės akys po už- 
griuvusiais vokais kupinos gyvo savitumo. Iškalbingas lotyniš- 
kas užrašas: „Gyvi dvasia. Visa kita mirtinga." 

Kuo vyresnis Diureris buvo, tuo labiau jį domino port- 
retas, ne tik graviruotas, bet ir tapytas, o portrete-— žmogaus 
dvasios gyvenimas: protas, valia, regimos ir paslėptos aistros. 
Portretai, piešti pieštuku, anglimi, vandeniniais dažais, gravi- 
ruoti, medyje ar varyje, pagaliau tapyti aliejiniais dažais, su- 
daro milžinišką Diurerio palikimo dalį. Tarp jų yra tokių, ku- 
riuose jį daugiausia traukia labai ryškus charakteringumas. 
Toks, pavyzdžiui, „Vyras su kreiva nosimi". Yra tokių, ku- 
riuose jis daugiausia susirūpinęs oficialia portreto paskirtimi. 
Toks buvo Maksimiliano portretas. Buvo portretų, kuriuose 
užfiksuota trumpalaikė būsena,— toks eskizas portretui „Arnol- 
das iš Zeligenštato". Taip ir atrodo, kad jis ką tik baigė juok- 
tis ir jau pasiruošęs naujam pokštui. Bet daugiausia, ypač pas- 
kutiniaisiais metais, Diureris sukūrė portretų tų žmonių, kurių 
išvaizdą nustatė, iškalė, išgraviravo laikas. Tarp geriausių jo 
portretų herojų buvo žmonės linksmi ir rūškani, atviraširdžiai 
ir užsidarę, geri ir ne, ne pikti, o tvirti ir griežti. Tarp jų 
nebuvo tuščių ir menkų žmonių. Įsižiūrėję į jų veidus, į jų 
akis ir rankas, įsivaizduojame, tarp kokių žmonių Diureris 
gyveno, su kuo susitikdavo, su kuo kalbėdavosi ir ginčydavo- 
si. Norint būti lygiam su tokiais modeliais ir aukščiau jų — 
aukščiau ne padėties prasme, o dvasios, — reikia būti asmenybe. 
Štai „Nežinomasis". Diureris jį nutapė tamsiame lygiame fone, 
kuris niekuo neatkreipia dėmesio. Tai vidutinio amžiaus vy- 
riškis. Jo veide — niūri jėga. Zilstantys antakiai sutraukti virš 
įdėmių akių. Piktu žvilgsniu jis žvelgia į aplinką: nelaukia iš 

jos nieko gero, visada pasirengęs pavojui. Skruostuose juda gu- 
mulai. Poza tokia pat kaip „Jaunojo žmogaus portrete", bet 
nėra net ženklo to geranoriško atvirumo, kuris trykšte tryško iš 
jaunojo Bernhardo veido. 

Visai kitaip Diureris nutapė Jeronimą Holcšuerį, vieną iš 
Niurnbergo patarėjų, žmogų turtingą, išsilavinusį, kuriam pri- 
klausė viena geriausių Niurnbergo bibliotekų, atitekusi kaip 
palikimas ir padidinta jo rūpesčiu. Tarp kitko, jis kažkada 
buvo vienas iš pikčiausių Pirkheimerio priešų, pats tiesiai ne- 
pasisakydavo, bet stovėjo užkulisyje visų veiksmų, nukreiptų 
prieš Pirkheimerį. Ar žinojo apie tai Diureris? Šaltiniai nesu- 
teikė galimybės atsakyti. Ne taip kaip kitus, Diureris nutapė 
Holcšuerį šaltame, melsvai pilkame fone. Drabužio medžiaga ir 
kailis — šviesūs, ir visas portretas šaltai švyti. Holcšueris visai 
žilas. Žili plaukai, ūsai, barzda išpuoselėti. Apie tokias žiles 
sakoma—,„kvepiančios". Žilumui ryškus kontrastas — gaivi oda, 
rausvi skruostai, sodrios raudonos lūpos. Šitas žmogus neven- 
gia jokių gyvenimo malonumų, gyvena tenkindamas visas savo 
užgaidas. Holcšueris portrete nukreipęs žvilgsnį į šalį, saky- 
tum nenori per daug atsiverti pašnekovui. Nors žvilgsnis ir 
nukreiptas į šalį, viską pastebėjo dailininkas — ir matoma, ir 
slapta. Ne veltui apie šį portretą buvo pasakyta, kad veidas 
tartum apnuogintas. 

Kiek „Kančių", kiek scenų iš Marijos gyvenimo, kiek šven- 
tųjų ir kankinių buvo nutapęs ir išgraviravęs Diureris per dau- 
gybę metų! Ir štai dabar jo kūryboje visai išnyko evangeli- 
jos ir šventųjų gyvenimo siužetai. Niderlanduose jis manė, kad, 
grįžęs 1 tėvynę, pradės naują „Kančių" seriją, net jai buvo 
padaręs eskizus. Tačiau namie šio ketinimo atsisakė. Apsiri- 
bojo vienintele graviūra iš sumanytojo ciklo — „Paskutine va- 
kariene". Iš pirmo žvilgsnio ji atrodo ankstesnių darbų pa- 
kartojimas. Bet taip nėra. Graviūroje atsispindėjo naujos dva- 
sinės srovės. Graviūra labai santūri, asketiškai griežta. Refor- 
macijos dvasia čia pasireiškė vienoje esminėje smulkmenoje. 
Dar reformacijos pirmtakai — husitai pareikalavo, kad ne tik 
dvasininkai komuniją priiminėtų ne vien duonos, bet ir vyno 
pavidalu. Teisė išgerti gurkšnį vyno per komuniją tapo ir 
Vokietijoje tų, kurie siekė reformų, vienu iš svarbiausių rei- 
kalavimų. Mums sunku suvokti, koks svarbus atrodė šis reika- 
lavimas, kokias aistras sukėlė, kokių vilčių teikė. Savo naujoje 

graviūroje „Paskutinė vakarienė" Diureris pirmame plane pa-, 
vaizdavo krepšį su duona ir ąsotį vyno. Amžininkai pastebėjo 
šį reikšmingą gestą ir įvertino. Jiems tai buvo nuoroda, kad 
buvo naudojama ir duona, ir vynas. Kaip tik tuo laiku Niurn- 
ne tik duona, bet ir vynas. Mieste apie tai buvo daug kalba- 
ma. Į bažnyčią, kur per komuniją buvo dalijama duona ir 
vynas, rinkdavosi minios. Veiduose tų, kurie gavo tokią komu- 
niją, buvo matyti susijaudinimas ir pagarba. Neįprasta Diure- 
rio „Paskutinė vakarienė" buvo įsiminta. Apie ją imta kalbėti. 
Praeis pusantro šimtmečio, ir vokiečių dailininkas Joachimas 
Zandrartas savo veikale „Vokietijos akademija" tiesiog pasa- 
kys, kad Diurerio „Paskutinė vakarienė"—jo atsižadėjimas ka- 
talikų mokslo. Taip į šį lakštą žiūrės dailininko tėvynėje jo 
amžininkai ir palikuonys. Taip, Diurerio reagavimo į įvykius, 
naujų idėjų atgarsio reikia ieškoti ne tiek „Dienoraštyje", laiš- 
kuose, pasisakymuose, kiek jo darbuose. 


XVI SKYRIUS 


Nuo to laiko, kai Diureris save pamena, jis nuolatos gir- 
dėdavo apie valstiečių bruzdėjimus. Kažkada, tolimos jaunys- 
tės metais, Sedelio „Pasaulinės kronikos" puslapiuose Diurerį 
buvo sukrėtęs keistas raižinys, kurio prasmės iš karto jis ne- 
suprato. Teko klausinėti tuos, kurie prisiminė jame pavaiz- 
duotą įvykį Kaimo pakraštys. Bažnytėlė. Tiesiai prieš ją — 
namas. Lange — žmogus valstiečio drabužiais. Jis kažką kalba 
išraiškingai mosuodamas rankomis. Po langu — valstiečiai. Jie 
nežiūri į kalbantijį, bet klausosi jo žodžių. 

Šiame lakšte pavaizduota piemens ir kaimo muzikanto Han- 
so Behaimo istorijos pradžia. Jis staiga ėmė sakyti pamokslus 
gimtajame kaime, pasakodamas valstiečiams, kad jį lankan- 
čios dangaus dvasios. Jos liepiančios paaiškinti žmonėms, kad 
imperatorius ir popiežius — piktadariai, kurie siurbia beturčių 
kraują. Hansas Behaimas kvietė neklausyti savo ponų, o dva- 
sininkus žudyti. „Kas nužudys trisdešimt dvasininkų, tam at- 
lygins dievas!"—šūkavo jis. Ir dar jis sakė, kad miškai ir že- 
mės, kaip ir oras, ir žvėrys miškuose, ir žuvys upėse, turi pri- 
klausyti visiems. Turtingieji ir kilmingieji tegul patys duoną 

užsidirba prakaitą liedami. Mokesčius, rinkliavas ir prievoles 
laikas panaikinti. Hansas įkalbinėjo savo klausytojus aplan- 
kyti kaip šventą vietą Niklshauzeno kaimą, kur yra nuo seno 
žmonių garbstoma bažnytėlė. Piemens pamokslai buvo tarsi ki- 
birkštis, numesta vasarą sausame miške. Ištisi kaimai palikdavo 
namus ir leisdavosi šventos vietos lankyti, giedodami ir kar- 
todami Behaimo pamokslų žodžius, kurie skambėdavo kaip pra- 
našystė. Minia giedodavo rūsčias giesmes, sudėtas Hanso, gar- 
bingai vadindama jį „šventuoju berneliu", prašydavo jo palai- 
minimo, įsiklausydavo į kiekvieną jo žodį. Po jo pamokslų 
moterys nusiplėšdavo skareles ir papuošalus, nusiaudavo kur- 
pes, nusikirpdavo kasas ir visa tai sviesdavo žemėn. Vyrai 
mesdavo lošimo kauliukus ir kortas. Kai tų niekingų šiukšlių 
kalnas išaugdavo, Hansas jį padegdavo. Dūmų stulpas pakildavo 
į dangų. Žmonėms atrodydavo, kad kartu su šiais dūmais nu- 
skrenda ir jų nuodėmės. Tačiau netrukus suliepsnojo kitas 
laužas. Bažnyčia prakeikė Hansą Behaimą, Viurcburgo vyskupas 
pasiuntė kareivius išvaikyti maldininkų ir sugauti valstiečio pa- 
mokslininko. Viurcburgo Turgaus aikštėje piemuo, pamoksli- 
ninkas ir poetas Hansas Behaimas buvo sudegintas. Jo pelenus 
budelis sužėrė į upę. Bet naktį, kai ištuštėjo aikštė, joje pa- 
sirodė drąsuoliai. Jie susirinko anglis, pelenus iš laužo ir žemę, 
kuri dar nebuvo atšalusi, susipylė į maišelius ir ėmė nešiotis 
ant krūtinės kaip talismanus. Daugelyje valstiečių šeimų šie 
talismanai, pereidami iš tėvo sūnui, išliko iki reformacijos ir 
valstiečių karo. 

Diureris dar buvo kūdikis, kai garsas apie maldininkus, 
sekusius Behaimu, pasiekė Niurnbergą, jaunuolis — kai išvydo 
raižinį, skirtą šiam įvykiui. Užraše ant raižinio buvo pasakoja- 
ma, kaip pasielgė Niurnbergo valdytojai, išgirdę apie Behaimo 
pamokslus: „Šis judėjimas labai išplito, ir susirinkdavo vis 
daugiau žmonių, tada aukščiausioji Niurnbergo valdžia, išsi- 
gandusi sunkios bausmės, uždraudė žmonėms eiti į Niklshau- 
zeną. Už šį draudimą minėtus valdytojus popiežius pagyrė." 

Raižinys iš „Pasaulinės kronikos", menkai pakomentuotas 
tekste ir smulkiau žodžiais tų, kurie gerai prisiminė šiuos įvy- 
kius, Diurerio sieloje sukėlė neaiškų jausmą. Apie kažkokį 
kaimo piemenį sužinojo pats popiežius, garsus istorikas parašė 
apie jį savo darbą. Čia buvo ko susimąstyti! Nuo vaikystės 
Diureris žinojo, ką reiškia nusideginti net ne ugnimi, o karštu 

metalu: skausmas nepakenčiamas, galima nujausti, kokios bus 
kančios pragaro liepsnose. O Hansas Behaimas, apsuptas ug- 
nies, garsiai giedojo himnus. Ar nesielgė šis eretikas kaip šven- 
tasis? Ar už jo nebuvo tiesos, kuri jam padėjo iškęsti visas 
kančias? 

Laužas, ant kurio sudegė Hansas Behaimas, metė rūstų at- 
švaitą ant ateinančių metų ir dešimtmečių. Tai vienoje vokie- 
čių žemėje, tai kitoje pasirodydavo valstiečių sąmokslininkai, 
įtikinėjo valstiečius sukilti prieš nepakenčiamus dvasininkų ir 
imperijos teismus, kur viešpatavo teisėtumo nebuvimas, prieš 
lupikautojus. Daugelis sąmokslininkų dar toliau ėjo, reika- 
laudami, kad būtų išdalyti bažnyčios ir vienuolynų turtai, kad 
būtų panaikinti mokesčiai ir rinkliavos, kad būtų leista lais- 
vai naudotis visa žeme, kad būtų panaikinta baudžiavinė teisė. 
Maištininkai savo vėliavoje buvo pavaizdavę valstiečio kurpę, 
todėl jų sąmokslas ir įėjo į istoriją kaip „Kurpės sąmokslas". 
Jų šūkis buvo toks: „Nieko, tik dievo teisingumą!" Kelis kar- 
tus išdavystė, neatsargumas ar atsitiktinumas išdavė sąmoks- 
lininkus valdžiai. Jie buvo teisiami, kankinami, žudomi... At- 
rodydavo, kad sąmokslas sutriuškintas, valstiečiai įbauginti, bau- 
džiavinė tvarka išsilaikė. Taip atsitiko Reino srityje tuo metu, 
kai dar visai jaunas Diureris buvo Strasburge. Tačiau kiek- 
vienąkart pasirodydavo, kad nepavyko visai užgesinti nepasi- 
tenkinimo liepsnos, kad kažkuris iš sąmokslo vadų likęs gy- 
vas, kad jo šūkiai ne tik gyvi, bet dar drąsesni ir telkia po 
„Kurpės" vėliava dar daugiau šalininkų. 1502, 1513, 1517 me- 
tai pažymėti naujais sąmokslais ir valstiečių bruzdėjimais. O 
1525 metais jie virto valstiečių karu, kuris apėmė visą šalį. 

Diureris jau seniai vaizdavo valstiečius. Jo piešiniuose ir 
graviūrose jie rimtai kalbasi apie reikalus, eina į turgų, šoka. 
Imperatoriaus maldaknygės pakraščiuose jie kovoja su lands- 
knechtais. Dailininkas įdėmiai įsižiūrėdavo į paprastus, griežtų 
bruožų veidus, kresnus kūnus, raumeningas rankas, žvelgdavo 
su simpatija, bet kartais ir kiek iš aukšto. Stai žinoma graviūra 
„Šnekučiuojantys valstiečiai". To, kuris pirmajame plane, kel- 
nės praplyšusios ir kardas su skylėta makštimi. Praplyšusios 
kelnės ir valstiečio piešinyje „Valstiečių pora". Šiaip jie ge- 
rai apsirengę; vadinasi, tai ne skurdo požymis, o sąlyginis 
ženklas, apsileidimo, „nekultūringumo" simbolis. „Nekultūrin- 
gumas" Diureriui, kuris visą gyvenimą stengėsi būti panašus 


į kilmingą poną, buvo rimtas trūkumas. Valstiečių šiurkštumą 
ir netašytumą jis smerkė. Ir galėjo nesusimąstyti, kodėl vals- 
tiečių šiurkštūs veidai, susivėlę plaukai, nešukuotos barzdos, 
praplyšusios kelnės. Galėjo dailininkas būti ir užmiršęs, kad 
labai jo gerbiamas mokslininkas ir poetas Konradas Celtas 
buvo kilęs iš valstiečių, kad ir Diureriai kažkada taip pat buvo 
kilę iš valstiečių. 

Tačiau štai Liuteris ištarė apie sukilusius valstiečius žodžius, 
kuriais suteršė savo vardą: „Tegul kiekvienas, kas tik gali, 
muša juos, bado, slapčia ir atvirai, užmušinėja kaip pasiutu- 
sius šunis!" Nuo šio žiauraus kvietimo Diureris sudrebėjo. 
Tuo labiau kad jis neliko popieriuje. Kunigaikščių kareiviai 
griovė ir degino sukilusius kaimus, sukilėlius korė, jiems nu- 
kirsdavo galvas, juos sukapodavo į gabalus, moteris išniekin- 
davo, vaikus mesdavo į ugnį. Panašius dalykus Diureris pa- 
vaizdavo paveiksle „Dešimties tūkstančių krikščionių kankini- 
mas" ir graviūroje „Šv. Kotrynos kančios". Drauge su kitomis 
baisiomis žiniomis Niurnbergą pasiekė pasakojimai apie tai, kaip 
baudžia nugalėtuosius markgrafas Kazimieras. Jis paliepė iš- 
badyti sukilėliams akis. Jie maldavo, kad verčiau juos nužu- 
dytų, o ne apakintų. Markgrafas juokdamasis atsakė: „Jūs pri- 
siekdinėjote, kad negalite pakęsti mano paveikslo. Aš nenoriu, 
kad jūs taptumėt priesaikos laužytojais." Rūmų metraštininkai 
susižavėję užrašė jo atsakymą ir tai, kad jis uždraudęs apakin- 
tiems duoti vedlius. Daugelis jų greitai žuvo, kiti bejėgiai kla- 
jojo po išlikusius kaimus, melsdami pamaitinti. 

Juodi sudegintų kaimų dūmai tvyrojo ore ir graužė akis. 
„Apokalipsės" reginiai tapo realybe. Buvo Niurnberge Žmonių, 
kurie džiūgavo, kad valstiečiai pralaimėjo. „Taip jiems ir rei- 
kia!" — kerštingai kalbėjo jie. Buvo mieste ir baisiai išgąsdin- 
tų: jiems atrodė, kad mirties bausmių banga užlies miestą, už- 
grius teisiuosius ir kaltuosius. Buvo ir tokių, kurie suprato, 
kad susidorojimas su valstiečiais — didžiulė neteisybė, visos 
šalies nelaimė. Tačiau jie nesiryžo užstoti tų, kurie buvo bau- 
džiami mirtimi ar kankinami. Niurnbergo spaustuvės neatspaus- 
dino nė vieno puslapio, nė vienos eilutės, remiančių tuos, ku- 
rie buvo persekiojami, kankinami, žudomi. Nė vienos, išsky- 
rus Diurerio. Jis atsiliepė į valstiečių sukilimo sutriuškinimą 

bei nugalėtųjų kančias. Atėjo diena, kai jis pajuto, kad nebe- 
gali tylėti. Tačiau kaip išreikšti savo užuojautą valstiečiams? 

Kaip tik tuo metu Diureris rengė spaudai knygą „Matavimų 
vadovas". Į šį darbą įdėjo be galo daug jėgų, didžiavosi juo, 
iš jo daug tikėjosi. Jis turėjo sustiprinti jo reputaciją ne tik 
kaip dailininko, bet ir kaip mokslininko. Raižiniai knygai se- 
niai baigti, tekstas parašytas ir surinktas. Beliko tik atspausdin- 
ti ir įrišti knygą. Staiga Diureris sulaikė „Matavimų vadovo" 
spausdinimą. Pasakė leidėjui, kad nori įjungti į knygą dar 
vieną raižinį su paaiškinimais. Raižinys ir jo tekstas pasirodė 
tokie keisti, kad leidėjas net negalėjo patikėti savo akimis, 
tačiau su Diureriu nesiginčijo. Pagaliau tai jo knyga, jeigu ir 
sukels valdžios įtūžį, dailininkas pats už ją atsakys. 

Diurerio tekstas atrodo ramus ir išmintingas. Jis nesku- 
bėdamas samprotauja apie tai, kokį paminklą būtų galima pa- 
statyti pergalės prieš sukilusius valstiečius garbei. Piešinys, 
nupieštas sausoka architektūrinio eskizo maniera, iliustruoja 
tekstą. „Kas norėtų pastatyti „Pergalės“ paminklą sukilusių vals- 
tiečių sutramdymo proga, tas galėtų pasinaudoti tokiais daik- 
tais, kaip dabar pamokysiu",— pradeda Diureris abejingų balsu 
ir pataria paminklo papėdėje padėti surištas karves, avis, kiau- 
les. Aukščiau įvairiuose aukštuose — pintines su sūriu, svies- 
tu, kiaušiniais, svogūnais, šaknimis, katilus, statinaites, ąsočius. 
Dar aukščiau — šakes, kauptukus, kastuvus, kirtiklius, grandines. 

Šio negirdėto projekto aprašymas baigiasi taip: „Paskui pa- 
statyk ant šakių, ant pat viršaus, vištų narvelį, apversk ant jo 
puodą nuo riebalų ir pasodink ant jo nuliūdusį valstietį, per- 
smeigtą kardu, kaip aš čia esu nupiešęs."' 

Kai kas kalbėjo, kad šitas projektas yra nugalėtųjų pajuo- 
kimas. Kokia klaida! Reikia būti kurčiam, kad negirdėtum ra- 
miame pasakojime ironijos, aklam, kad nematytum „architek- 
tūriniame eskize" Diurerio užuojautos valstiečiams! 

Ankstesniuose puslapiuose Diureris parašė, kaip reikia sta- 
tyti triumfo arkas iš tiesų garbingų pergalių proga. „Kartais, 
kai užkariaujama mūšyje vietovė, ten, kur laimėta pergalė, 
priešas pastato memorialinį statytinį arba koloną atminti tai, 
kas per žmonės buvo nugalėti. Jeigu jie buvo galingi, galima 
sukurti ir pastatyti koloną iš užgrobtos jų ginkluotės." Ir toliau 
jis išvardijo sviedinius, mortyras, patrankas, skydus, šarvus. 


A. Abpep. ĮĄKenanku..., T. II, c. 62—64. 
328 


Štai iš ko tiiri būti pastatytas paminklas galingo ir gerai ap- 
ginkluoto priešo sutriuškinimo garbei. O pergalės prieš vals- 
tiečius paminklas, kaip jį aprašo ir nupiešia Diureris, yra tik- 
ro memorialinio statinio parodija. Cia trofėjai — kukli valstiečių 
manta. Ten, kur tikruosiuose triumfo paminkluose būdavo pa- 
talpinamos paimtų nelaisvėn karių figūros, Diureris sudeda su- 
rištus gyvulius. Nedidelis didvyriškumas atimti iš valstiečių 
galvijus, apiplėšti jų namus, klėtis, daržines! Diureris tyčio- 
jasi iš karvedžių, laimėjusių tokią pergalę. O ant negirdėtos 
neregėtos triumfo kolonos viršaus sėdi valstietis. Jis susigūžęs, 
parėmęs nusvirusią galvą ranka, jo poza, kupina sielvarto, pri- 
mena ir „Kenčiantį Kristų", ir ,„Melancholiją". Valstietis per- 
vertas kardu. Priešas jam smogė į nugarą. Toks smūgis — klas- 
tos, bailumo, išdavystes simbolis. Diureris puikiai žinojo, kad 
niekas tokios kolonos niekada nestatys, be to, ir neįmanoma 
jos pastatyti pagal jo brėžinį, nors šiam „brėžiniui"—ar norė- 
damas užsimaskuoti, ar pasišaipyti — parašo išmatavimus. Rai- 
žinys, kurį jis taip skubomis įterpė į „Matavimų vadovą",— 
satyra. Satyra, nukreipta prieš nugalėtojus. Abejingas paaiš- 
kinimo tonas, dalykiška raižinio išvaizda suteikia satyrai ypa- 
tingo kandumo. Diureris nenurimo, kol neišvydo savo knygoje 
drąsaus, graudaus, kandaus papildymo. Taip į senatvę Diureris 
sužinojo, kokią jėgą turi ezopinė kalba tomis aplinkybėmis, 
kai dailininkas negali tiesiai išreikšti savo skausmo, savo pyk- 
čio, savo užuojautos. 

Satyrinės alegorijos išbandymas Diurerį sužavėjo. Sykį kaž- 
kuris iš jo dirbtuvės lankytojų papasakojo, kad pareinio Mi- 
chelfeldo pilyje saugomas senovinis kilimas su pamokomu vaiz- 
du. Kilimo siužetas sudomino Diurerį. Jis nusiuntė vieną iš savo 
padėjėjų nukopijuoti kilimo. Paskubom nupieštas eskizas jį su- 
žavėjo. Eskizas davė galimybę tęsti, ką dailininkas buvo pra- 
dėjęs savo paminklo „projektu",— alegoriškai, bet aiškiai pa- 
reikšti savo nuomonę apie tai, kas vyksta šalyje. Diurerio dirb- 
tuvėje nupieštas kilimo eskizas buvo paverstas raižiniu su 
parašu, skelbiančiu, kad: „Šios figūros su priklausančiais joms 
eilėraščiais nupieštos ir išraižytos nuo senoviško kilimo, ku- 
ris buvo išaustas prieš šimtą metų. Tas kilimas buvo Michelfeldo 
pilyje, stovinčioje prie Reino, ir surastas per didįjį pasninką 
1524 metais. Jis parodo, ką seni žmonės galvojo apie tai, kas 
vyksta kasdien, kaip to neužmiršo ir išlaikė paslaptyje." 

Senų žmonių paminėjimas iš dalies buvo gudravimas, iš da- 
lies apdairumas: jų mintys, pabrėžtos ir išryškintos raižinyje, 
kuris išėjo iš Diurerio dirbtuvės, buvo aktualios. Satyrinio rai- 
žinio turinys suprantamas net naiviausiam žiūrovui. Raižinyje 
Lapė — įsikūnijęs gudrumas ir klasta — ir Laikas suka Laimės 
ratą. Erelis, Sakalas, Povas — paukščiai, kurie buvo laikomi įsi- 
kūnijusiais drąsa ir kilnumuų — parblokšti Laimės rato ant že- 
mės, o Šarka, Kėkštas ir Fazanas — įsikūnijusios nuodėmės ir 
ydos — išgarbinti. Tai alegorija, gvildenanti neteisybės, kles- 
tinčios pasaulyje, temą. O štai Teisėjas su mantija ir kepure. 
Virš Teisėjo kėdės užrašas: „Aš esu — Apgavystė." Remiantis 
jo nuosprendžiu, Teisingumas, Tiesa ir Išmintis sukaustyti trin- 
komis ir surakinti pančiais. Maža to! Tiesai ant lūpų spyna. 
Lopšyje miega standžiai suvystytas ir pririštas prie savo guo- 
lio kūdikis. Viršum jo užrašas: „Aš esu Protas." Tame Teisėjų 
pasaulyje stovi Apgavystė. Tiesos, Teisingumo ir Išminties su- 
rakintos ir rankos, ir kojos; jie pasmerkti tylėti, o Protas yra 
kūdikis. Kur nebus aišku! 

Taip į Diurerio kūrybą įėjo satyra. Jaunystėje buvo ati- 
davęs jai duoklę „Kvailių laivu". Dabar ji tapo universalesnė, 
kandesnė ir graudesnė. Reikėjo daug ką pergyventi, atsisakyti 
daug> vilčių, kad pavaizduotum savo epochą taip, kaip ji pa- 
vaizduota piešinyje „Kilimas iš Michelfeldo". Kokios sudėtingos 
buvo „Triumfo arkos" ir „Triumfo procesijos" alegorijos, kokio 
apsiskaitymo reikėjo, kad suprastum jų simbolius! Kokia pa- 
prasta ir suprantama „Kilimo iš Michelfeldo" alegorija! 

Tačiau satyra negalėjo Diurerio ilgam patraukti. Nuo jau- 
nų dienų jį žavėjo grožis. Visą gyvenimą jis ieškojo grožio 
gamtoje ir žmonėse. Net niūriuose „Apokalipsės" reginiuose 
stengėsi įžiūrėti aušros atšvaitą. Kažkada jam atrodė, kad žmo- 
gaus grožis glūdi taisyklingose proporcijose. Prireikė daug 
metų, kol jis suprato, kad tai klaida. Dvasios jėga, proto aiš- 
kumas, aistrų pulsavimas, sumanymų didingumas — štai kur tik- 
rasis žmogaus grožis. Jis daugiaveidis. 2monės todėl ir gražūs, 
kad jie nepanašūs vienas į kitą. 

Šios mintys buvo užvaldžiusios jį su ypatinga jėga, kai po 
ilgos pertraukos jis ėmė kurti naują paveikslą. Diureris nu- 
sprendė padaryti dovaną gimtajam miestui. Jis prisiminė, kiek 
pergyvenimų jam suteikė ponai iš Tarybos, kai buvo.sprendžia- 
mas jo pensijos klausimas, ir kad jie nenorėjo jam išmokėti 

vienkartinio atlyginimo, dėl kurio buvo davęs potvarkį miręs 
imperatorius. Jis seniai įsitikino, kad niekados gimtajame mies- 
te nepatirs pagarbos, kokia jam buvo parodyta Niderlanduose. 
Prisimindamas savo paveikslus, staiga su kartėliu įsitikino, kad 
beveik visi užsakyti arba nupirkti ne niurnbergiečių ir dabar 
kabo už gimtojo miesto ribų. Pasitaikius progai, Diureris ne- 
gaišdamas laiške tai priminė miesto Tarybai. 

Cia jo miestas. Jam daug kartų pasitaikė galimybė apsi- 
gyventi kitoje vietoje. Bet, nors ir kažin kur Diureris išvyk- 
davo, vis grįždavo į Niurnbergą. Jis myli jį. 

Savo meilę Diureris nusprendė išreikšti dovana. Ta dova- 
na buvo paveikslas. Jis įėjo į meno istoriją „Keturių apašta- 
lų" pavadinimu, nors iš tikrųjų jame pavaizduoti trys apašta- 
lai ir vienas evangelistas. Diureris nutapė paveikslą ant dviejų 
iigų siaurų lentų. Kairėje — apaštalai Jonas ir Petras, dešinė- 
je — apaštalas Paulius ir evangelistas Morkus. Figūros nuta- 
pytos sulig žmogaus ūgiu, tačiau atrodo didingesnės už papras- 
tus žmones. Jos užpildo lentas taip, kad fonas vos matyti. Ak- 
sesuarai minimalūs: raktas Petro rankose, maža knyga Jono ran- 
kose, storas tomas ir kardas Pauliaus rankose, vytulas Mor- 
kaus rankose ir daugiau nieko. Santūriai taurios apdarų spal- 
vos: šviesiai raudona, šviesiai žalia, šviesiai mėlyna ir sidabriš- 
kai pilka. Gyvi, išraiškingi veidai. Kiekvienas iš jų toks cha- 
rakteringas ir savitas, kad jau pirmieji paveikslo žiūrovai ėmė 
vadinti jį ir „Keturiais temperamentais" ir aiškinti, kad Jonas 
ramus — sangvinikas, Petras iš nuovargio nudelbęs galvą — 
flegmatikas, Morkus piktu žvilgsniu — cholerikas, Paulius, me- 
tantis iš po antakių nepatiklų, kreivą žvilgsnį, —melancholikas. 
Mes prisimename, kad mokslas apie temperamentus Diurerį do- 
mino seniai. Galbūt jis dar kartą išreiškė savo susidomėjimą 
juo „Keturiuose apaštaluose". Bet netgi tas, kuris nieko nežinojo 
apie tą mokslą, regėjo, kokie skirtingi šie keturi žmonės su 
jų ramybe, nuovargiu, pykčiu, nepasitikėjimu, koks skirtingas 
protas, kuris atsispindi jų akyse, kokia skirtinga valia, kuri 
išskaitoma jų veiduose. Matė, kaip tvirtai jie stovi ant žemės. 
Jie kartu sudaro vieną Žmogaus paveikslą, kupiną jėgos, išdi- 
dumo, savigarbos... 

Paveikslas vaizdavo vieną evangelistą ir tris apaštalus. Bū- 
tų buvę natūralu paskirti jį bažnyčiai. Tačiau Diureris, dar 
sumanęs jį nutapyti, nusprendė—tegul kabo ne bažnyčioje, o 

miesto rotušės Posėdžių salėje. Jis norėjo, kad tai būtų ne 
tik miestui dovana, bet tokia dovana, kuri priverstų susimąs- 
tyti jo bendrapiliečius. Jam atrodė, kad linijų ir spalvų jėgą 
reikia papildyti žodžio jėga. Paveikslo apačioje — ilgas užrašas. 
Diureris ilgai mąstė, tarėsi su draugais, kartu su jais rinko 
atitinkamus evangelijos tekstus. O kai rado juos, pakvietė gar- 
su kaligrafą Neiderferį, ir šis perrašė šiuos posakius gražiu 
gotišku šriftu. Diureris jautė, kaip lengva apsirikti, kai vis- 
kas pasaulyje taip sudėtinga ir nepastovu. Jis ir pats dabar 
neretai abejojo tuo, kas yra tiesa, ir baiminosi, kad už tiesą 
bus priimtas melas. Ir Diureris parašė, kreipdamasis į pasaulio 
valdovus, taip: „Šiais pavojingais laikais tegul saugosi, kad 
nepriimtų už dievo žodį žmogaus suklydimus." Jis pacitavo 
užraše Petro ir Jono žodžius, nukreiptus prieš netikrus prana- 
šus ir netikrus mokytojus. Pauliaus žodžius, skelbiančius apie 
paskutiniuosius laikus, kai ateis savimylų, gobšuolių, išdidžių, 
išpuikusių, piktaliežuvių, neklusnių tėvams, nedraugiškų, nesu- 
taikinamų, šmeižikų, nesusivaldančių, žiaurių, nemėgstančių gė- 
rio, nesaikingų, akiplėšų, pasipūtusių, daugiau gašlių negu die- 
vą mylinčių priespauda. Ir galiausiai pacitavo Morkaus žodžius: 
„Saugokitės Rašto aiškintojų, kurie mėgsta vaikščioti su ilgais 
drabužiais, būti sveikinami aikštėse, užimti pirmąsias kėdes si- 
nagogose ir pirmąsias vietas vaišėse. Jie suryja našlių namus, 
dangstydamiesi ilga malda. Jų laukia itin griežtas pasmerki- 
mas." 


Kaip dovana tai skambėjo gana pamokomai ir rūsčiai. Kai 
paveikslas buvo baigtas, kruopščiai padengtas laku ir išdžiū- 
vo, kai jį apžiūrėjo ir teigiamai įvertino artimi draugai, Diu- 
reris ėmė kurti laišką pagirtino miesto Niurnbergo tarybai. Jis 
ilgai galvojo, ieškodamas tinkamų išsireiškimų. Si sykį nepri- 
siminė nuoskaudos ir įrašė šiuos žodžius: „.. neseniai nutapęs 
paveikslą, į kurį įdėjau daugiau triūso negu į kurį kitą ta- 
pybos kūrinį, nemanau, kad kas kitas yra labiau vertas saugoti 
ji atminimui negu Jūsų išmintingumas."* 

Ir vis dėlto, prieš pasiųsdamas su šiuo laišku paveikslą į 
rotušę, Diureris sudvejojo. O jeigu jo dovana nebus priimta 
arba priimta nebus pakabinta. Per draugus, įeinančius į Ta- 
rybą, apie tai pasiteiravo. Jam atsakė ne iš karto. Taryba ilgai 


' A. open. JĮnesnuka..., T. I, c. 191, 
? Ten pat, 

tarėsi, kaip pasielgti su dovana, kurioje slypi moralas. Galiau- 
siai nusprendė paveikslą priimti, tačiau kad nebūtų skolingi 
dailininkui, jam už darbą atlyginti. Patenkinama, bet ne per 
didele suma. Dailininkui buvo pasakyta, kad paveikslas bus pri- 
imtas su dėkingumu, kad jį galės pamatyti visi niurnbergiečiai. 
Ponai patarėjai, aišku, negalėjo žinoti, kad, praėjus kiek lai- 
ko, abiejų lentų dalys, ant kurių buvo dailiai užrašytas tekstas, 
parinktas su meile, bus nupjautos. Gyvenimo staigmenos, dėl 
kurių apaštalų ir evangelisto pamokymai pasirodė per drąsūs. 

Anksčiau jis galėdavo lengvai pereiti nuo molberto prie 
graverio stalo, atidėti į šalį teptukus ir imti rėžtuvą. Tokia per- 
maina jam būdavo poilsis. Anksčiau jis galėdavo, vos baigęs 
vieną paveikslą, griebtis kito. Dabar viskas pasikeitė. Kai Al- 
brechtas Diureris vyresnysis turėjo tiek metų, visai nesijautė 
senas, o jis, Albrechtas Diureris jaunesnysis, jau kuris laikas 
kiekvieną dieną jaučia savo amžių. Niekur daugiau nevažiuo- 
siąs, nė vieno paveikslo daugiau nenutapysiąs. Apie tai nėra 
ko ir svajoti! 

Baigęs ir padovanojęs miestui „Keturis apaštalus", Diureris 
pasijuto baisiai sugniužęs. Jį slėgė metų, pergyventų pavojų 
ir sukrėtimų našta. Atsinaujino liga, kuria jis sirgo Niderlan- 
duose ir kurios kaip reikiant neišgydė. Miegas buvo neramus. 
Naktimis kankino košmarai. Sykį jam prisisapnavo naujas pa- 
saulio tvanas. Jis pabudo nusigandęs, galvodamas, ką galėtų 
reikšti šitas sapnas. ,,.. .Kai tik pirmasis srautas palietė žemę 
ir vanduo ėmė artėti prie manęs, jis iš pradžių krito taip grei- 
tai, šniokšdamas ir kunkuliuodamas, kad aš smarkiai išsigan- 
dau, drebėjau visas ir ilgai negalėjau nurimti" ,— vos pabu- 
dęs užrašė. Mintis apie nakties tvaną jam nedavė ramybės. 
Tada jis paėmė dažų ir teptukus ir nutapė tą reginį. 

Nuostabus piešinys išliko. Ant plikos lygumos iš dangaus 
plūsta grėsmingi juodi srautai, panašūs į stulpus. Vanduo ap- 
semia plačią lygumą, padengtą retais miškeliais, perkirstą upės. 
Lyguma, miškeliai, upė tokie tikroviški, kad fantastiškas pra- 
sivėrusio dangaus reginys atrodo ypač kraupus. Atpasakoti sap- 
ną, o tuo labiau įkūnyti jį meno kūrinyje nepaprastai sunku. 
Diureris nupiešė taip, kad nelieka nė mažiausios abejonės: jis 
iš tiesų buvo matęs toki sapną. Ir sapnas buvo baisus. Pieši- 
nys dvelkia pasmerktumo nuojauta. 

Diurerj vis dažniau ištinka melancholiško niūrumo priepuo- 
liai, dvasinio pakilimo būsena vis retesnė. Būdavo dienų, kai 
supančio pasaulio spalvos jam atrodydavo aptrauktos pilka 
marška, maistas ir vynas neturėdavo skonio ir kvapo. Jis pats 
tada atrodydavo rūškanas ir retai šypsodavosi. Tokiu laikotarpiu 
namuose jis būdavo blogos nuotaikos. Vis dažniau atrodydavo, 
kad žemėje jo buvimo laikas baigiasi... 

Diureris viską drąsiai spręsdavo. Jis nutarė save gydyti dar- 
bu. Tuo, kuriam anksčiau visada trūkdavo laiko. Jis nenori 
išeiti, neparašęs savo, dailininko, testamento. Tuo testamentu 
turi būti jo traktatai apie meną. Reikia skubėti! Daugybę kar- 
tų ankstesniaisiais metais jis ėmėsi rašyti, sudarinėjo pla- 
nus, darė eskizus, tačiau svarbiausias jo gyvenime darbas — 
graviūrų ir paveikslų kūrimas — visada jam trukdė. Dabar jis 
tvirtai nusprendė savo darbą baigti. Jį skatino taip elgtis di- 
delė meilė menui ir dosnus nesavanaudiškumas. Yra meistrų, 
kurie prisimena, kaip sunkiai jie pasiekė pripažinimą ir šlo- 
vę, ir niekam nenori palengvinti šio darbo. Jie savo atradimus 
nusineša į kapą. Diureris nepakentė net minties, kad taip gali 
atsitikti ir su tomis meno paslaptimis, kurias jis atskleidė. Diu- 
reris troško pasidalyti savo turtais su tais, kurie eis jo keliu. 
Skirtingų laikotarpiu jis turėjo skirtingus mokinius. Vienas 
iš jų jam buvo brangesnis ir artimesnis, kitas—tolimesnis. Diu- 
reris jiems perteikdavo savo patyrimą dirbtuvėje. Tačiau 
kaip jis svajojo parašyti popieriuje viską, ką Žino ir sugeba; 
tada galvojo ne apie mokinius, kurie buvo šalia jo, o apie tuos, 
kurie gyveno kituose miestuose ir kitose žemėse, apie tuos, 
kurie niekada jo nematė ir net nebuvo girdėję apie jį. O dau- 
giausia apie tuos, kurie dar nėra gimę. Apie berniuką, kuris 
kada nors ir kur nors, prisilietęs pieštuku prie popieriaus, pa- 
tirs jausmą, sukrėtusį jo sielą, kai jis piešė pirmą savo auto- 
portretą: aš sukurtas tam, kad dirbčiau šį darbą! 

Jam ir kitiems tokiems kaip jis Diureris svajojo skirti savo 
kalbą. Tai buvo valdingas poreikis, kaip instinktas tęsti savo gi- 
minę. Jam nebuvo lemta turėti savo vaikų. Jis norėjo turėti 
savo minties ir dvasios vaikų. Jiems sugalvojo savo traktatus. 
Pradinis sumanymas buvo grandiozinis. Jo epocha mėgo didžiu- 
lius planus, pavyzdžiui, apie tai, kaip sukiužusiu laiveliu per- 
plaukti vandenyną arba kaip sukurti universalią filosofinę sis- 
temą. Diureris nusprendė išdėstyti popieriuje viską, viską be 

išimties, ką reikia žinoti jaunam dailininkui ir jo mokytojams. 
Vadovėliai lotynų ir italų kalbomis jam atrodė per siauri. O 
svarbiausia — jų negalėjo suprasti tie, kurie nemokėjo skai- 
tyti šiomis kalbomis. Diureris žiūrėjo į savo traktatus apie 
meną kaip į pareigos savo tėvynainiams atlikimą. Jis galvojo 
apie tuos jaunus dailininkus, kurie, gimę paprastose ir netur- 
tingose šeimose, negaus jaunystėje gero išsilavinimo, o kel- 
rodė gija mene jiems bus reikalinga nuo pat pirmųjų žingsnių. 
Ir jis parašė, aiškindamas savo sumanymą taip: „.. .Vokietijos 
dailininkai turi gerų įgūdžių ir labai meistriškai naudoja spal- 
vas, nors iki šiol jiems trūko žinių išmatavimuose ir panašių 
dalykų... Galima tikėtis, kad jeigu jie įsimins ir tai ir tokiu 
būdu sujungs įgūdžius su žiniomis, ilgainiui neatiduos pirme- 
nybės jokiai kitai tautai." 

Diureris pradėjo rašyti teorinius traktatus seniai, po to, kai 
visam laikui liovėsi tapęs altorių paveikslus. Tai jam buvo ne- 
lengva. Rašydamas teoriją, jis ieškojo nusiraminimo. Diureris 
net nenumanė, kokie sunkumai dar jo laukia naujoje dirvoje. 
Visų pirma — kalbiniai. Vieningos vokiečių kalbos nebuvo, ji 
tik formavosi. Liuterio versta biblija, kuri šioje srityje suvai- 
dino lemiamą vaidmenį, dar nebuvo pasirodžiusi. Diureris rašė 
taip, kaip kalbėjo,— Frankonijos dialektu. Išreikšti juo teorines 
pažiūras buvo labai sunku. Diureris atsidūrė tokioje padėtyje, 
kokioje vėliau Rusijoje — Lomonosovas: buvo svarbu ne tik 
padaryti atradimą, bet ir sugalvoti būdą, suieškoti arba išrasti 
žodžius, kad galėtum papasakoti apie šiuos atradimus. 

Išliko daugybė Diurerio planų, eskizų, variantų jo trakta- 
tams apie meną. Juose atsispindėjo jo didvyriška kova su vie- 
na iš neklusniausių medžiagų — žodžiu. Patiri tikrą džiaugsmą, 
matydamas, kaip keitėsi jo kalba. Iš pradžių jis kūrė tekstą iš 
trumpų paprastų frazių, pedantiškai suskirstydamas jas į para- 
grafus, nedrąsiai laikydamasis schemos. Vėliau pamažu ėmė vis 
drąsiau ir drąsiau reikšti savo mintis, rioglinti vieną prie kito 
sakinius — it luitus permetinėti per netobulos ir neklusnios sin- 
taksės bedugnę galingos intonacijos tiltus, pakilti iki tikros 
iškalbos viršūnių. Ji daro ypatingą įspūdį dėl to, kad beveik 
viskas, ką Diureris sako, tai yra kaip jis sako, sakoma pirmą 
kartą... 

Daugiau kaip per dešimtį metų pirminis sumanymas keitėsi. 

Diureris su skaudama širdimi pamatė, kad neįmanoma papasa- 
koti visko apie meną. Tema neišsemiama! Tada jis puolė į kitą 
kraštutinumą. Parašys mažą, visai mažą vadovėlį, kurį kukliai 
pavadins „knygele". Joje bus tik svarbiausios žinios, reika- 
lingos dailininkui. Bet vos tik Diureris pradėjo rašyti tą kuk- 
Ia knygelę, ji apniko mintys. Paaiškėjo, kad jis negali apsiri- 
boti vien techniniais patarimais. Į jo tekstą sakytum pačios 
įsiveržė mintys apie dailininko paskirtį, apie jo didžiąją mi- 
siją, apie grožio esmę, apie tos esmės pažinimą. Aistringai ir 
su įsitikinimu jis kalbėjo apie tai, kad menas — šventas, kad 
jis tarnauja aukštam tikslui, padeda išvengti blogio, dovanoja 
tikram dailininkui didelę šlovę. 

Štai sausokas, net kiek pedantiškas, samprotavimas apie 
tai, nuo ko turi pradėti mokslus būsimasis tapytojas. Ir staiga 
jį nutraukia žodžiai, jaudinantys ir poetiški: „Aš tikiuosi čia 
uždegti mažą žiburėlį. Ir jeigu jūs visi tai meistriškai patobu- 
linsite, ilgainiui gali būti įpūsta liepsna, kuri apšvies visą pa- 
sauli." 

„Mažas žiburėlis"—poetiškas Diurerio įvaizdis siejasi su 
„Sielos kibirkštimis" iš mistikų Meisterio Ekharto ir Joano 
Taulerio įkvėptų pamokslų. Tobulybė dailėje Diureriui — toks 
pat aukščiausias tikslas kaip jiems moralinis tobulumas, tiks- 
liau pasakius, tarnauja tam pačiam aukštam tikslui. Menui lem- 
ta apšviesti pasaulį! 

Atsigręždamas į kelią, kurį jis nuėjo, Diureris vyriškai atsi- 
sveikino su praėjusių metų viltimis, kurios neišsipildė ir ne- 
galėjo išsipildyti. Taip jis išsiskyrė su svajone, ilgai jį valdžiu- 
sia,— surasti vieningą grožio formulę. „O kas yra grožis, to 
aš nežinau", — rašė Diureris. Jam buvo nelengva prisipažinti, 
bet jis nenorėjo, kad kitas dailininkas vėl leistųsi vytis vai- 
duoklio. Atsisakydamas vieningos grožio formulės, jis nebuvo 
vienišas. Čia taip pat pasireiškė jo epocha. Įžvalgūs moksli- 
ninkai jau atsisakydavo minties surasti filosofinį akmenį, su- 
teikiantį galią valdyti visas materijas, ieškoti panacėjos nuo 
visų ligų. 

Stebina minčių turtingumas palyginti trumpame tekste. Diu- 
reris garbina regėjimą kaip kilniausią iš Žmogaus pojūčių, iš 
anksto numatydamas išvadas daug vėlesnio mokslo, kuris nu- 
statys, kad didžiąjį dalį žinių apie išorinį pasaulį žmogui duoda 
akys. Jis gailiai liūdi prarastų senovės dailininkų kūrinių. Sam- 

protauja apie proporcijų grožį. Rašo apie klaidas tų, kurie 
per daug pasikliauja vien savo skoniu. Ir net, sergėdamas pro- 
fesijos draugus nuo išpuikimo, kalba apie netikėtą naudą pa- 
stabų, kurias duoda žmonės, atrodytų, neišsimokslinę. Profesi- 
nis išpuikimas jam svetimas. Šie puslapiai liudija, kokį ryškų 
ir įtemptą protinį gyvenimą gyveno Diureris, kaip nuolatos jis 
mąstė apie meną, pradedant jo techninėmis smulkmenomis, bai- 
giant rimčiausiomis problemomis. Eskizai, atmesti ir priimti va- 
riantai, ne iš karto suformuluotos išvados, ko gero, įdomesnės 
mums, palikuonims, negu baigti traktatai, kur kiekvienas žo- 
dis— galutinis. Jie užfiksavo ne tik didžiąsias meno tiesas, 
kurias pasiekė Diureris, bet ir tą kelią — sunkų, vingiuotą— ku- 
riuo jis ėjo. 

Eskizai išvysto, papildo kits kitą, kartais rungtyniauja tar- 
pusavy. Juose — ieškančios minties alsavimas. Ir kaip dauge- 
lyje Diurerio kūrinių plėtojama šviesos tema, taip ir šiuose 
užrašuose, variantuose, papildymuose plėtojama moralės mene 
tema. Dailininko siekimas tobulybės suprantamas kaip jo vi- 
dinė moralinė pareiga. Po Diurerio plunksna gimsta žodžiai, 
kupini didelio dvasinio taurumo: „O, jeigu dangus panorėtų, 
kad aš dabar galėčiau pamatyti darbą ir meną būsimų didžiųjų 
meistrų, kurie dar nėra gimę!" Diureris svajoja apie ateities 
meną ir nori padėti jam atsirasti. Jo teoriniai traktatai — pa- 
likimas, užrašytas kaip testamentas to būsimo meno meistrams. 

Tačiau kokio įtempto darbo pareikalavo traktatai! Jis vis 
perdirbinėjo eskizus, tobulino įrodinėjimą ir formą. Kai kurie 
rankraščiai turi Pirkheimerio stilistinių taisymų pėdsakų. Diu- 
reris išklausydavo draugo pastabas, o paskui perdirbdavo teks- 
tą. Jis negalėjo išsiskirti su rankraščiu, išleisti jį į Žmones, pa- 
sakyti sau, kad viskas padaryta. Tai buvo dar sunkiau, negu 
išsiskirti su paveikslu. 

Diureris daug kartų atidėjo traktatą į šalį ir išleido jį tik 
pačioje gyvenimo pabaigoje. Beveik vienu metu dviejų drau- 
gų— Pirkheimerio ir Diurerio — išėjo dvi knygos. Pirkheime- 
rio— versti Teofasto „Charakteriai", Diurerio—,,Matavimų va- 
dovas". Abiejų buvo praėjusi didesnioji gyvenimo dalis, ir 
visą šį gyvenimą šildė jų draugystė, kurios niekas nesudrumstė. 
Kiekvienas pradėjo savo knygą dedikacija draugui, ir kiekvie- 
nas dedikacijoje pasakė ne tik tai, ką reiškė ši draugystė, bet 
ir apie įvykius, kurių liudininkais jie tapo gyvenimo pabai- 

Štai eilutės iš Diureriui skirtos Pirkheimerio dedikacijos: 
„Vilibaldas Pirkheimeris siunčia Albrechtui Diureriui savo pa- 
sveikinimą. Šią išmintingą knygutę, kurią man kažkada dova- 
nojo išmintingas draugas, aš nusprendžiau iškilmingai įteikti 
tau, savo išmintingiausiam Albrechtui Diureriui, kaip dovaną 
ir ne tik mudviejų draugystės vardan, bet kad Tu, būdamas toks 
žymus tapytojas, pamatytum, kaip taikliai mokėjo tapyti sena- 
sis įžvalgusis Teofastas žmogaus aistras." Ir toliau eina žodžiai, 
kurie parodo, kad Pirkheimeris suvokdavo įvykius, kurie dė- 
josi Vokietijoje ir pasaulyje, kaip pavojingus ir priešiškus jo 
įsivaizduojamam gyvenimui. Ir tai ne paprasta retorika amžina 
tema apie papročių irimą, tai ryžtingas „Ne!". „Ne"—permai- 
noms, be kurių jo draugas Diureris niekada nebūtų buvęs tuo, 
kuo jis tapo į gyvenimo pabaigą, sukūręs „Keturis apaštalus". 
Štai ką rašo Pirkheimeris: „Aistros, tiesa, tam tikrą laiką pri- 
laikomos įstatymų ir išsilavinimo, paprastai ilgam užsislepia, 
kad išsiveržtų į laisvę iš giliausių širdies slaptaviečių tik ta- 
da, kai atsiranda galimybė. Tada jos pasirodo tokios, kokios 
kažkada buvo, ir daugiau nesislepia iš baimės nuo įstatyminio 
tramdytojo, jas pažabojusio. Kai jis pašalintas, tada jos išdrįs- 
ta išeiti į šviesą ir visai atsiskleisti. Tai, kad šitaip iš tikrųjų 
yra, geriau negu ankstesnieji patvirtina dabartiniai laikai, kada 
dėl per didelės laisvės atsiranda per didelis akiplėšiškumas, 
ir, nors visur propaguojama tiesa, visur vyksta ne tai, ko ji 
reikalauja, tarytum dievo karalystę būtų galima pasiekti žo- 
džiais, o ne darbais." 

Niūrias mintis apie dabartį, kurios nuskambėjo šioje dedi- 
kacijoje, Pirkheimeris jau ne sykį buvo sakęs Diureriui. Diu- 
reris daug kartų perdirbinėjo savo dedikaciją Pirkheimeriui. 
Išliko vienas iš autografų šios dedikacijos, parašytos šiek tiek 
palinkusia, labai lengvai išskaitoma ir sudarančia nėrinio raštą 
Diurerio rašysena. Nei joje, nei galutiniame tekste, kuris pa- 
sirodė išspausdintas, nėra tokio savo epochos pasmerkimo, koks 
yra Pirkheimerio dedikacijoje Diureriui. Dailininko požiūris 
{ gyvenimą visai ne toks niūrus, nors jis, aišku, žino mizan- 
tropiškas draugo išvadas. Diureris ginčijasi tik dėl vieno am- 
žininkų suklydimo. Jį jaudina tai, kas gresia viso jo gyvenimo 
esmei, —menui. Religinių kovų idėjos nustojo būti valstiečių 


' W. E. Eckert und Ch. V. Imhoff. Willibald 
Pirkheimer, Dürers Freund, Köln, 1971, S. 303. 


sukilėlių lozungais, jos nuskambėjo kai kurių apsišvietusių re- 
formatorių pamoksluose ir traktatuose. Žymiausias Vokietijos 
dailininkas pakėlė pirštinę. Jis atsakė į iššūkį ramiai ir iš- 
mintingai: 

„Aš nekreipiu dėmesio į tai, kad pas mus dabar, mūsų lai- 
kais, kai kas niekina tapybos meną ir tvirtina, jog jis tarnauja 
stabmeldystei. Mat bet kuris krikščionis taip mažai gali būti 
linkęs į melagingą tikėjimą paveikslu arba skulptūra kaip do- 
ras žmogus — žudyti tik todėl, kad nešiojasi prie šono ginklą." 
Išpuoliai prieš meną — seniai praėjusių dienų reikalas. Tačiau 
nepaseno Diurerio mintis, kad paveikslas ir skulptūra negali 
išvesti žmogaus iš teisingo kelio. Diureris rašo toliau: „Reikia 
iš tiesų būti neprotingu žmogumi, kad melstumeis paveikslui, 
skulptūrai iš medžio ar akmens. Todėl paveikslas, jeigu jis 
deramai, meistriškai nutapytas, suteikia daugiau gėrio negu 
blogio." Paveikslai Diureriui jau ne religinio garbinimo objek- 
tai, kokie neseniai buvo tikinčiųjų akimis altorių paveikslai ir 
skulptūros. Jie meno kūriniai ir būtent tuo tarnauja gėriui. 
Menas gali tarnauti ir geriems, ir blogiems tikslams, žiūrint kie- 
no rankose jis yra. Tačiau meno kūrinys, deramai padarytas, 
savo pačia prigimtimi gali tarnauti gėriui. Štai paprasta Diurerio 
mintis, paprasta kaip visos didžiosios tiesos. 

Visą savo gyvenimą Diureris mokėsi skirtingiausių daly- 
kų, kurie siejasi su menu. Jis studijavo geometriją, prakti- 
kavosi braižydamas, sužinojo, kaip skriestuvu atvaizduoti su- 
dėtingas kreives, kaip konstruoti figūras, kaip kurti ornamen- 
tus. Mokėsi rašyti lotynišku ir gotišku šriftu. Suvokė perspek- 
tyvos sukūrimo būdus. Visos tos žinios buvo renkamos metų 
metus po kruopelę. Diureris rasdavo tuos būdus knygose, suži- 
nodavo pokalbiuose su savo profesijos meistrais, daug ką pats 
atskleisdavo. Ir dabar dosniai, nieko neslėpdamas, visą šį tur- 
tą sutalpino „Matavimų vadove". Tačiau jo patyrimas pasirodė 
platesnis net už šią didžiulę knygą. 

Diureris jaučia, kaip mažai turi jėgų, kaip sunku jam galvoti 
ir rašyti. Tačiau jis baigia savo kitą traktatą „Keturios knygos 
apie žmogaus proporcijas". Čia papasakota viskas, ką Diu- 
reris buvo sužinojęs apie žmogaus kūno proporcijas, paaiškinta 
brėžiniais, piešiniais, lentelėmis. Ilgas ieškojimų, klydimų, pa- 
stangų, atradimų kelias atvedė dailininką prie išmintingos iš- 
vados, kad nėra vienintelio ir tvirto grožio kanono, kad žmo- 

nių veidai ir kūnai be galo skirtingi, kad skirtingas ir jų gro- 
žis. Taip toli jis nužengė į priekį nuo to, ko mokė savo trak- 
tatuose apie proporcijas italai, jo pirmtakai, nuo to, kuo pats 
tikėjo, kai kūrė graviūrą „Adomas ir Ieva". 

Tarp begalybės lentelių, brėžinių, piešinių, kurie byloja 
apie tai, kiek daug pastangų buvo įdėta į šį traktatą, tarp dau- 
gybės medžiagos, daug kur jau pasenusios, pasirodo eilutės, 
kupinos jėgos ir aistros. Jos niekada nepasens! Diureris dirbo 
vos ne visomis tada buvusiomis tapybos ir grafikos technikomis, 
įkūnydavo skirtingiausias temas ir tipus, piešė imperatorius 
ir valstiečius, kunigaikščius ir mokslininkus, kūrė didžiausią 
medžio raižinį visoje ksilografijos istorijoje ir darė labai ma- 
žus darbus. Dabar, kai jis apžvelgia viską, ką jam buvo tekę 
tapyti, piešti, raižyti, supranta, kad tikras kūrinio didingumas 
glūdi ne jo išorinėje apimtyje ir ne temoje: „Gabus ir prity- 
ręs dailininkas,— rašo jis,— net dramblotoje valstiečio figūro- 
je ir mažuose daiktuose gali parodyti didžiulę savo jėgą ir 
daugiau meno negu kitame dideliame kūrinyje." Šie išmintin- 
gi žodžiai nusipelno tai, kad palikuonys jų neužmirštų... 

Visą savo gyvenimą — ir tada, kai jis piešė pirmus peizažo 
eskizus Niurnbergo apylinkėse, ir tada, kai savo klajonių metu 
tapė, ir tada, kai žvelgdavo į gėlytę, į lopinėlį velėnos, į kiš- 
ki, erelį, gandrą, ir tada, kai apžiūrinėdavo akmenų nuobiryną, 
ir tada, kai nustebęs apžiūrinėdavo fluorito kristalą, bet dau- 
giausia tada, kai stebėdavo žmogaus veidą, Diureris suvokdavo 
gamtą. Jo paskutinio kūrinio puslapiuose skamba liepsningas 
himnas gamtos studijavimui. „Daiktų esmė leidžia suprasti gy- 
venimą ir gamtą. Todėl atidžiai įsižiūrėk į juos, sek jais... Iš 
tikrųjų menas yra gamtoje, kas sugeba jį atrasti, tas jį ir tu- 
ri. 

Prieš daug metų Diureris pradėjo užrašinėti savo pasta- 
bas „Traktatui apie proporcijas". Uždavinys, kurį užsibrėžė 
įvykdyti, kartais jam atrodydavo neįveikiamas. Plunksna iš- 
krisdavo iš rankų, kaip graviūroje „Melancholija" iškrito skries- 
tuvas iš pasinėrusios į niūrias mintis moters rankų. Gąsdino 
priešingumas tarp to, kiek norisi sužinoti ir suprasti, ir to, 
koks trumpas laikas skirtas žmogui. Samprotaudamas apie am- 
žiną ir tragišką prieštaringumą, prieš kurį anksti ar wėlai at- 
siduria kiekvienas tikras dailininkas, mokslininkas, rašytojas, 
Diureris parašė viename iš juodraščių taip: „Noras daug ži- 


340 


noti ir per tai suvokti tikrąją visų daiktų esmę duotas mums 
gamtos. Tačiau silpnas mūsų protas negali pasiekti visiškos 
tobulybės visuose moksluose, menuose, tiesoje ir išmintyje. Ta- 
čiau tai nereiškia, kad mums apskritai nepasiekiama išmintis. 
Jeigu panorėtume nušlifuoti mokymusi savo protą ir lavintu- 
mės, galėtume, eidami tikru keliu, ieškoti, mokytis pasiekti, 
pažinti ir priartėti prie kokios nors tiesos." 

Diureris net nenumanė, kad jis dešimtmečiu pranoko Džor- 
daną Bruną, kuris panašiais žodžiais išreikš tą pačią mintį apie 
viską nugalintį siekimą pažinti: „Proto jėga niekada nenusi- 
ramins, niekada nesustos ties pažinta tiesa, bet visą laiką žengs 
pirmyn ir toliau prie nepažintos tiesos." ' 

Pirmyn ir toliau, nuo pažintos tiesos prie tiesos nepažin- 
tos. Toks buvo Diurerio kelias mene iki paskutinių jo gyveni- 
mo dienų. 


XVII SKYRIUS 


Vėl atėjo pavasaris. Švietė kovo saulė. Miško pievutėse 
sužydo pirmosios gėlės. Sužaliavo senų baltųjų gluosnių, guobų 
ir skroblų vainikai. Pakvipo žeme. Sučiulbo pirmieji paukščiai. 
Gėrėtis tuo Diureriui jau nebuvo lemta. 1528 metų pavasarį jis 
sutiko gulėdamas ligos patale. Diureris baisiai sumenko ir nu- 
silpo. Jeigu jam būdavo kiek geriau, verždavosi iš namų, pas 
draugus. Agnesė jį prilaikydavo jėga. Niekada anksčiau juodu 
taip nebuvo ginčijęsi. Pirkheimeriui buvo uždarytos Diurerių 
namų durys. Agnesė nusprendė, kad jo draugija vyrui kenks- 
minga. Dabar, kai ji gali reikšti savo valią, Vilibaldo pas Al- 
brechtą neileisianti. Jiems beliko pasikeisti laiškeliais. Diureris 
pranešė draugui, kaip jam sekasi rašyti traktatą „Keturios kny- 
gos apie žmogaus proporcijas", informavo, ką veiks vasarą, 
rudenį, kartais pasišaipydavo iš Vilibaldo. Tačiau rašysena, die- 
ve, kokia neišskaitoma, kokia virpančia ranka vedžiota, kokia 
senatviška rašysena to, kuris dar neseniai be skriestuvo ga- 
lėdavo nubrėžti nepriekaištingą apskritimą, sugalvoti ir nupiešti 
sudėtingiausią  ornamentą.  Pirkheimeris, kurį sunku būdavo 
sugraudinti ar įaudrinti, raudojo, žiūrėdamas į sunkiai išskai- 

tomą laiškelį, į nebaigtus rašyti žodžius, į silpną virpančią li- 
niją. „Tapo panašus į šiaudų kūlį",—-nerimaudami kalbėjo 
draugai. Gydytojai tik traukė pečiais ir negalėjo nei paaiškinti 
artimiesiems, kuo jis serga, nei padėti jam. Gulėdamas Diureris 
skaitė savo traktato „Keturios knygos apie žmogaus propor- 
cijas" korektūrą. Skubėjo. Jis norėjo pamatyti šią knygą, 1š- 
spausdintą. Tačiau nespėjo. Liga, kuri iš pradžių atrodė tik 
baisus silpnumas, staiga ėmė sparčiai progresuoti. Albrechtas 
Diureris mirė gražią, saulėtą 1528 metų balandžio 6 dieną, 
eidamas penkiasdešimt aštuntuosius metus, palikęs žmoną ir 
du brolius. Jis buvo sukūręs kelias dešimtis paveikslų, dau- 
gybę graviūrų ir piešinių, išmokęs keletą mokinių ir parašęs 
keletą knygų. Jo draugai graudžiai jį apverkė. Artimiausias 
iš jų, Vilibaldas Pirkheimeris, parašė lotynų kalba elegiją. Jis 
buvo labiau įpratęs rašyti proza, kurti traktatus, pamfletus ir 
laiškus. Skausmas jam padiktavo žodžius, nuoširdžius, jausmin- 
gus, paprastus. Štai ištraukos iš elegijos: 


Metų tiek daug mane su tavim rišo saitai draugystės, 
Tapus tau dalimi, Albrechtai, sielos manosios! 
Man su tavim taip džiugu, taip miela buvo šnekėtis, 

Savo visas mintis tau atvirai išsakyti. 
O kodėl taip staiga palikai liūdinti draugą? 

Kam išskubėjai keliu, niekam neleidžiančiu grįžti? 
Aš nei kaktos mielos, nei rankos nespėjau paliesti, 

Tarti graudų „sudie“, tau amžinai iškeliaujant. 
Vos tik paguldė liga tave į guolį nelemtą, 

Tuoj skubioji mirtis nunešė tavąją sielą. 
O tuštybė vilčių! Nežinia ateities paslaptinga! 

Kaip pasauly staiga viskas dingsta ir žūsta! 
Diurerį dosniai lemtis dorybėmis apdovanojo, 

Leido grožį jam kurt, talentų nepašykštėjo — 
Atėmė viską, deja, mirtis, įžūliai atskubėjus... 

Tik garsios šlovės ji negalėjo išplėšti, + 
Albrechto didis darbai liks amžiams pasauly 

Šviesti dorybe žmonėms, kol spindės danguj 

žvaigždės... 


Siųsim aukščiausiam maldas, prašysim padangių valdovą, 
Jeigu žodžiai draugų gali jo rūstį sušvelnini. 


Kapui jo negailėsim mes smilkalų kuo kvapniausių, 
Rožių, narcizų žiedais žemę supiltą nuklosim. 

Atilsio sapną sapnuok, laimingasis! Mirtis juk aplenkia 
Žmogų doringą, kuris gyvas žengė su Kristum. 


Jis baigė elegiją, tačiau juto, kad savo skausmo iki galo 
neišreiškė. Po elegijos ėmė kurti epitafiją. Ji skambėjo taip: 


Meno žaismingom spalvom pasaulį visą papuošęs, 
Visa pripildęs aplink grožio, savo rankom sukurto, 
Diureris tarė: „Liko man išpuošti tik aukštąjį dangų!" 
Zemę paliko ir tuo] ėmė jis kilt į žvaigždynus. 


Pirkheimeris norėjo pasakyti apie savo mirusį draugą trum- 
piau, keletu žodžių, kuo šis jam buvo brangus. Jis ilgai rašė, 
užbraukinėjo, perrašinėjo. Galiausiai šios dvi eilutės jį pa- 
tenkino: 


Meilė, protas, dora, paprastumas, talentas, menas, 
Ištikimybė dievams ilsis po akmeniu šituo. 


Taip praėjo pirmoji naktis po draugo mirties. Tačiau ne- 
tekimo įspūdis buvo toks stiprus, kad kai Pirkheimeris, pra- 
ėjus dvejiems metams, nusprendė aprašyti Diurerio ligą ir mir- 
ti laiške bendram pažįstamam architektui Johanui Cerčiui, jo 
laiškas skambėjo taip, lyg tai būtų įvykę vakar. Tame laiške 
yra vieta, kurią vieni Diurerio biografai nutyli, o kiti priskiria 
Pirkheimerio liguistam tulžingumui. 

Priblokštas kančių, kurias iškentė paskutinėmis savo gy- 
venimo dienomis jo draugas, Pirkheimeris kaltina Agnesę, kad 
ši nuolatos priekaištavo vyrui, neleisdavo jo pas draugus, ka- 
mavo gobšumu, valdingumu ir šventeiviškumu. Šiose eilutėse 
atsispindi begalinė ir todėl tikriausiai pavydi meilė draugui. 
Daugelis pareiškė, kad šitie priekaištai neteisingi. Gal čia ne 
viskas teisybė, gal yra išpūsta. Tačiau ir be šito Pirkheimerio 
laiško supratome, kad Diureris šeimyniniame gyvenime nebuvo 
laimingas. Užtenka prisiminti puslapius, jo parašytus po moti- 
nos mirties. 

Dar daug mėnesių iš vieno miesto į kitą, nuo vieno Diu- 
rerio gerbėjo pas kitą keliavo laiškai su liūdna žinia. Erazmas 
Roterdamietis ramino Vilibaldą Pirkheimerį, žadėjo pagarsinti 
Diurerio meną ir pažadą išpildė. Filipas Melanchtonas priblokš- 

tas rašė Joachimui Kamerarijui: „Aš iš karto nenorėjau pati- 
kėti šia žinia. Man skaudu, kad Vokietija neteko tokio didžio 
žmogaus ir dailininko."' Johanas Hesas maldauja Pirkheimerį 
nupirkti jam Diureriui priklausiusias knygas. Baldungas Grinas 
nusiperka ir pagarbiai saugo Diurerio plaukų sruogą. 

Būtų galima papasakoti, kaip po mirties buvo pasidalytas 
jo turtas. Kaip iškeliavo jo paveikslai, graviūros, piešiniai, 
kurie buvo likę dirbtuvėje, išraižytos lentos, darbo įrankiai, 
surinktos retenybės. Neverta. Pasakysim tik tiek, kad dalybos 
buvo taikios. Nei našlė, nei broliai nesijautė apgauti. O iš 
tiesų jo palikimas nedalijamas ir priklauso visai žmonijai. 

Diurerį žmonės ėmė garbinti dar jam gyvam esant. Jis dar 
buvo pačiame jėgų žydėjime, kai jie pradėjo apie jį rašyti. Ir 
nuo tada nesiliovė rašę. Vienas Diurerio tyrinėtojas yra pa- 
sakęs: „Kuklus Diurerio kapas užverstas knygų kalnu." Taip iš 
tiesų yra. Diurerio 500 gimimo metinių, kurias paminėjo 
1971 metais visas pasaulis, proga buvo apskaičiuota, kad jau 
yra pasirodę daugiau kaip 10 000 jam skirtų darbų. Nuo tada 
šis skaičius padidėjo. Tam, kad galėtume viską perskaityti, 
reikėtų viso gyvenimo. Tačiau ir tam, kad perskaitytume tas, be 
kurių nebūtų buvusi parašyta ši knyga, reikėtų kelerių metų. 
Todėl nepateiksime čia pavadinimų knygų, kurios sudarė šios 
pagrindą. Visas sąrašas būtų be galo ilgas, o išskirti keletą 
iš-jų vargu ar verta. Remsimės tik vienu jo amžininkų, kuris 
gerai pažinojo Diurerio charakterį, suprato, koks didvyriškas 
buvo jo gyvenimas. 

Kai Diurerio draugas Joachimas Kamerarijus išvertė į lo- 
tynų kalbą ir išleido traktatą „Keturios knygos apie Žmogaus 
proporcijas", jis įžangoje parašė apie Diurerį šias eilutes: 
„Gamta sukūrė jį visų pirma tapybai, ir todėl jis studijavo šį 
meną kiek tik leido jėgos... O dailininkas yra vertas tokio 
pasisekimo! Kokie gyvi ir išraiškingi jo sukurti veidai, kokie 
patrauklūs jo portretai, kokie tikslūs, kokie panašūs, kokie 
tikroviški."" 

Šiais žodžiais mes ir baigsime knygą. 


1971—1975 m. 


J. Aropep. ĄĮueBuuku..., T. I, c. 20. 
"A Ampep. ĮĮKeBKKkū..., T. I, c. 212—214. 

